
MOTERS KŪNAS GULĖJO PAPLŪDIMYJE. Mintyse tą vaizdą 
jis vėliau ims vadinti Ievos kapu. Jį, o ne tikrąjį kapą Džidoje, su- 
lygintą su žeme 1928 metais siekiant nuslopinti visus su jos vardu 
siejamus kultus, ne kapą toje pačioje vietoje, buldozerių 1975-aisiais 
vėl nušluotą nuo paviršiaus parodant, kad tie kultai nebus toleruo- 
jami. Šis įmantresnis kapas buvo niekuo iš kitų neišsiskirianti siau- 
ra paplūdimio juosta šiauriau Džidos. 

Tą popietę žūklės įrankiais nešinas Abu Jusufas nusileido lėkštu 
smėlio šlaitu. Jis buvo patyręs žvejys ir žūklę labiau vertino kaip 
pramogą, o ne jos praktinę naudą, bet kai nežinia kokiam laikui 
buvo atleistas iš darbo jūros vandens gėlinimo įmonėje, teko imtis 
šio amato, kad išmaitintų šeimą. Iš motinos nuostabią odą paveldė- 
jęs šešiasdešimt dvejų metų vyras visą gyvenimą praleido saulėje, 
bet oda lyg keturiasdešimtmečio tiesiog švytėjo. Suplūktą kranto 
smėlį pasiekė jusdamas begalinį malonumą - ir vis dėlto šis būdas 
maitinti šeimą buvo toli gražu ne pats geriausias. Jis nužvelgė pa- 
plūdimį ir išvydo ją. Vėliau mintyse tą moterį jis vadins Ieva. 

Padėjo dėžę su žūklės reikmenimis ant smėlio ir prisiartino — 
atsargiai, jeigu ji kartais miega: gal staiga atsisės, prasikrapštys akis 
ir palaikys jį džinu. Ji gulėjo ant šono, tamsūs plaukai išsidraikę 
aplink galvą lyg pavojingos aktinijos čiuptuvėliai. Jūros dumbliai 


ant abajos* iš pradžių Abu Jusufui pasirodė panašūs į kažkokias 
šiurpias ataugas. Viena ranka buvo pakišta po liemeniu, kita, nuo- 
ga, gulėjo sugniaužta ant smėlio tarsi maldaudama - galėjai pama- 
nyti, kad moteris susapnavo košmarą ir bando sugniaužti nesamą 
pagalvę. Ranka buvo sužalota, veikiausiai nudeginta, dilbis dauge- 
lyje vietų įpjautas. Apatinė kūno dalis tysojo nuoga, juoda abaja 
karojo virš juosmens, džinsai it pančiai apsisukę aplink pėdas. Abu 
Jusufo žvilgsnis nukrypo į kyšančią iš smėlio veido pusę. Trūko iš- 
tisų skruostų ir lūpų dalių. Išlikusi oda buvo išbrinkusi, paraudusi, 
kaktoje žiojėjo šiurpūs rėžiai. Viena akis atmerkta - negyva, tuščiu 
žvilgsniu. 

- Bismi lahi, rahmani, rahim**, - ėmė kuždėti jis. Spoksojo ap- 
stulbintas, pasibaisėjęs, ir malda nevalingai sklido jam iš lūpų. Jis 
žinojo, kad nereikia žiūrėti - juk nenori, kad toks reginys įsirėžtų 
jam į atmintį, bet akis nusuko tik vargais negalais. Kairė moters 
koja buvo sulindusi į smėlį, bet dabar iš arčiau jis pamatė, kad deši- 
nioji apipjauta ties šlaunimi, pjūviai išpurtę, lenkti lyg tamarindai. 
Visur kitur oda buvo nenatūraliai išbalusi ir išpampusi. Žinojo, kad 
kūno geriau neliesti, bet jam magėjo uždengti nuogą kūno pusę, 
paskutinį kartą išsaugoti moters orumą. 

Jam teko grįžti į gatvę, nes ten mobiliojo telefono signalas buvo 
stipresnis. Atvažiavo policija, paskui koroneris ir kriminalistų ko- 
manda. Abu Jusufas laukė, tebegniauždamas rankoje meškerę, pa- 
sidėjęs dėžę su žūklės reikmenimis prie pat kojų. Pirmas į įvykio 
vietą atvykęs jaunas pareigūnas maloniai su juo elgėsi ir vadino 
dėde. Ar norėtumėte atsigerti, dėde? Atsisėsti? Galiu atnešti kėdę. 
Pareigūnai mandagiai jo klausinėjo. Taip, dėde, tai svarbu. Ačiū. 
Visą tą laiką Abu Jusufas nepaleido moters iš akių. Iš mandagumo 
nespoksojo į ją. 

Kol kriminalistų komanda dirbo, jis pajuto gniuždantį nuovargį. 
Atrodė, kad užsimerkęs bemat užmigtų, todėl leido akims klajoti 


* Tradicinis juodas laisvas Saudo Arabijos moterų drabužis. 
** Vardan Alacho, maloningiausiojo, gailestingiausiojo (arab.). (Čia ir toliau - 
vert. past.) 


po jūrą, mintims - dar toliau. Ieva. Tikrasis jos kapas buvo mieste. 
Abu Jusufą vis stebino, kad ji palaidota Džidoje, o Adomas - Me- 
koje. Gal juodu susivaidijo, kai buvo ištremti iš rojaus sodo? O gal 
Adomas, kaip ir daugelis vyrų šiais laikais, tiesiog mirė pirmas ir 
davė Ievai laiko paklajoti? Abu Jusufo amžinatilsį senelė kadaise 
jam sakė, kad Ieva buvo 180 metrų ūgio. Senelė buvo mačiusi Ievos 
kapą vaikystėje, kai jo dar nebuvo su žeme sulyginęs karaliaus vie- 
tininkas. Jis buvo ilgesnis už visą jos tėvo kupranugarių vilkstinę. 

Vienas iš kriminalistų palinko virš lavono. Abu Jusufas pakirdo 
iš savo apmąstymų ir paskutinį kartą metė žvilgsnį į nuogą mer- 
ginos ranką. Tepriglaudžia ją Alachas! Abu Jusufas pasilenkė, pa- 
ėmė dėželę su reikmenimis ir pajuto užplūstant šleikštulį. Nurijo 
patraukė ja, nors iš tikrųjų energijos visai neturėjo. Dėde, ar galiu 
padėti? Klausė kitas pareigūnas, aukštesnis už pirmąjį, panašiu į 
marmurinės skulptūros veidu - bejausmiu it akmuo, nugludin- 
tomis briaunomis. Pareigūnas neleido jam prieštarauti. Jis paėmė 
Abu Jusufui už rankos ir jie koja už kojos nuėjo drauge. Eiti tapo 
lengviau, kai Abu Jusufas įsivaizdavo Ievą, moterį milžinę, peržen- 
giančią ištisus miestus it kilimėlius prie durų. Šį paplūdimį ji būtų 
įveikusi vienu šuoliu. Tik gaila, kad šiuolaikinės moterys dabar to- 
kios mažos ir gležnos. 


Prieš 24 valandas 


AL AMIR IMPORTO BENDROVĖS sandėliuose karštligiškas 
pasiruošimo sambrūzdis užgožė Najiro kišenėje skambančio mo- 
biliojo telefono garsus ir jis jo taip ir neišsitraukė. Reikėjo sudėti 
palapines, sukrauti maistą, pamatuoti vandenį - o juk GPS imtu- 
vas vis dar nebuvo suderintas. Jaunesniesiems broliams Amirams 
keliant triukšmą dėl trukdžių gadinamo vaizdo delninukų ekra- 
nuose, pribėgo padėjėjas ir įspėjo Najirą, kad tarnai užmiršo įdėti 
druskos tablečių. 

Najiras pasuko tiesiai prie landroverio, kuriame turėjo būti ta- 
bletės, ir ėmė raustis bagažinėje; mobilusis kišenėje ir toliau grojo 
linksmą melodiją. Najiras rado staltiesių, sidabrinių stalo įrankių, 
dvi dėžes cigarų, nešiojamąjį DVD leistuvą ir palydovinę ante- 
ną - visų tų daiktų jis nebuvo leidęs imti į kelionę. Vyrai į dykumą 
imdavo viską, ką norėjo, bet palydovinė antena - tai jau tikrai per- 
žengtos visos ribos. | 

- Išnešk tuos daiktus! - įsakė jis. - Niekam nesakyk. Išnešk, 
ir tiek. 

— Kur man juos dėti? - paklausė padėjėjas. 

Prakaitas upeliais tekėjo Najiro nugara. 


— Man nė motais. Tik pasirūpink, kad jie nepastebėtų, kol išva- 
žiuosim. 

Najiras išsitraukė iš kišenės nosinę ir nusišluostė veidą. Sandėlis, 
kaip ir daugelis, priklausančių pasakiškus turtus žarstantiems žmo- 
nėms, buvo su oro kondicionieriais, bet negelbėjo net jie. Karštis 
skverbėsi visur. 

- Ir nusiųsk tarną nupirkti druskos! 

Patinka vyrams ar ne, bet kasdien jie gaus dozę druskos table- 
čių. Najiras nenorėjo, kad namo jie grįžtų ant neštuvų, mirštantys 
nuo dehidracijos. 

Najiras stvėrė butelį vandens ir pasuko prie durų. Už jo karališ- 
kai išrikiuoti stovėjo dvylika landroverių. Aplink kiekvieną šokinė- 
jo tarnai, turintys vienintelę pareigą - valyti automobilius, ir me- 
chanikai, lyg nukaršusius pašas juos su meile glostinėjantys vergai 
(šie, šiuolaikiškesni, buvo atsivežti iš Šri Lankos ir Filipinų). Ir visa 
tai - dėl penkių dienų iškylos dykumoje, kad didelės, kokčiai turtin- 
gos audinių importuotojų šeimos vyriškoji pusė paskui galėtų girtis 
draugams ir kaimynams, kaip šaudė laukines lapes, valgė prie laužo 
ir apskritai „kentė nepriteklius ir nepatogumus“ Rub al Chalio dy- 
kumos pakraštyje. Iš pradžių buvo planuota, kad kelionė truks dvi 
savaites, bet dėl didelės grafikų ir įsipareigojimų sukeltos sumaiš- 
ties - kiekvienas Amirų sūnus turėjo vadovauti savo parduotuvei, 
įtikti saviems investuotojams, varinėti darbininkus - jų nuotykis 
dykumoje pamažu susitraukė iki penkių dienų. Penkių. Najiras su- 
skaičiavo jas galvoje. Pirma ir antra diena - keliauji į dykumą. Tre- 
čia diena - nusimyži dykumoje. Ketvirta ir penkta - grįžti namo. 

Jis prisiminė, kaip būdavo ruošiamasi prieš keliones senais 
laikais, į kur kas sudėtingesnes vietoves, šaunesnių vyrų negu šie 
draugijoje. Kaip kraudavo smėlio maišus ir gyvus balandžius ruoš- 
damiesi į archeologinius kasinėjimus su senuoju daktaru Riogharu 
ir Abu Tareku. 

- Kodėl mes vežame į dykumą smėlį? - klausė tada aštuonerių 
metų Najiras. 

— Kad turėtume balasto, jeigu kiltų audra, - atsakė daktaras 
Riogharas. 


Najiras nesuprato žodžio „balastas“ ir jam teko susirasti jį dė- 
dės anglų-arabų kalbų žodyne. Kai pagaliau suprato, mintis sukėlė 
tokį laukinės, vėjo košiamos dykumos vaizdą, kad jam vos pavyko 
sutramdyti jaudulį. Paskui jis pasiekė tikrąją dykumą, tokią pavo- 
jingai karštą, kad jam su kitais vaikais pirmą kartą teko dengtis vei- 
dus, lyg vaistus griežtai nustatytais tarpais gerti vandenį ir pajusti, 
kokį šlykštų poveikį skrandžiui ir žarnoms daro druskos tabletės. . 

Tais metais jis pirmą kartą užsidėjo akinius nuo saulės; kai Abu. 
Tareko dukra Radža ėmė šaipytis, girdi, jis panašus į amerikietį, 
Najiras juos nusiėmė ir niekados daugiau nenešiojo. Jai graži 
skaisčių žalių akių Radža. Ji prisiekė vieną dieną už jo te nti ir 
Najiras tuo patikėjo. Vėliau jis slapčia dėl to gėdydavosi. Dieną juo- 
du susiglaudę miegodavo jo dėdės Samiro palapinėje ant seno šiau- 
dinio čiužinio, skleidžiančio nesuderinamus žalumos ir chemikalų 
kvapus. Virš jų dunksojo kažkokie įtaisai, sudėti ant sulankstomų 
medinių stalų. Juodu su Radža visada susirangydavo lyg dvyniai, 
pasisukę veidu vienas į kitą; jiems ant skruostų sėsdavo dulkės, į 
plaukus prilįsdavo smėlio. Kartais juodu susirakindavo kojomis, o 
kitąsyk jis jai miegančiai priraišiojo į plaukus virvučių, o paskui ap- 
vyniojo juos ilgesniu virvagaliu ir pririšo sau prie plaukų. Retkar- 
čiais, kai juodu prabusdavo, jis matydavo, kad jos pirštai įsipainioję 
įjo ilgus, dažnai vėjo sumazgytus plaukus. Vėjas pažadindavo juos 
temstant ir jie išgirsdavo, kaip bunda stovykla. Vakaro vėsa kvies- 
davo juos laukan. Juodu nuskuosdavo žaisti ir bemat pamiršdavo 
tuos į plaukus įsipainiojusius pirštus. 

Dabar Najirui buvo sunku įsivaizduoti, jog kadaise buvo labai 
artimas su mergaite, - juodu buvo tokie artimi, kad miegodavo ant 
vieno čiužinio ir vadino vienas kitą geriausiais draugais. Sulauku- 
si vienuolikos Radža tapo „moterimi“; motina uždengė jai veidą 
šydu ir nusiuntė pas seseris. Najiras daugiau jos nematė. Kitą žiemą 
daktaro Riogharo kasinėjimai vyko be jos, o Najiras netrukus tiek 
subrendo, kad gėdydavosi vis dar prisiminęs jos veidą. 

Dabar Najiras išgėrė pusę butelio vandens ir vos susilaikė neuž- 
sipylęs kitos pusės ant galvos. Jų vedlys beduinas Abdula bin Sali- 
mas stovėjo prie pat sandėlio; karštis nė kiek jo neerzino. Jis stebėjo 

eismą bulvare. Tokia pat išraiška jis žiemą dairydavosi po Rub al 
Chalio ganyklas - susimąstęs, bet podraug įžūlokas, tarsi klaustų: 
Ko man iš jūsų tikėtis šįmet? 

Najirui prisiartinus jis susiraukė ir paklausė: 

- Jūs dėl jų įsitikinęs? 

Najiras norėjo jam priminti, kad to jis klausdavo kiekvienais 
metais, nesvarbu, kokius žmones jie imdavo kartu į dykumą. 

- Turiu pripažinti, - tarė jis, - jie neatrodo pasirengę. 

Abdula nieko neatsakė. 

—K syk, - tarė Najiras, - neabejoju, viskas bus gerai. 

Al neatitraukė akių nuo bulvaro. 

— Iš «ur juos pažįstate? 

— Per Samirą. Jis pažįsta jų tėvą dvylika metų. 

— Tie žmonės - ne beduinai. Niekada nebuvo. Užtenka mesti į 
juos akį ir matai, kad jie šarvajai. 

Aviganiai, o ne „tikrieji“ beduinai, kurių gyvenimas susijęs su 
kupranugariais. Tai buvo įžeidimas, bet ir šį apibūdinimą Najiras 
jau buvo girdėjęs anksčiau. Šeimos, kurias jie imdavo į dykumą, re- 
tai tenkino Abdulą. Gal jis ir neklydo, kad tie žmonės niekados ne- 
būtų išlikę gyvi aplinkoje, kurioje jų protėviai gyveno šešis tūkstant- 
mečius, bet, šiaip ar taip, užteko vien to, kad jie bent jau bandė. 

Najiras mandagiai linktelėjo galvą. 

— Ko gero, tu teisus. Tad išmokykime juos būti tikrais beduinais. 

Vėl suskambo mobilusis telefonas ir šį kartą Najiras atsiliepė. Jis 
kantriai išklausė savo dėdės, atsakė į kelis klausimus, baigęs atsi- 
prašė besiruošiančiųjų ir pasuko į automobilių aikštelę, kur stovėjo 
jo džipas. 


ŽENGDAMA Į LĖKTUVO GALĄ Miriama Volker suprato, kad 
skrydis į Džidą bus varginantis. Lėktuvas buvo prisigrūdęs švenčių 
praleisti išsirengusių keleivių. Virš galvų buvo prikrauta per daug 
daiktų, per daug palydovų ir šie nervingai lakstė tarpueiliais ieš- 
kodami laisvų vietų. Ji pasižiūrėjo į bilietą: vieta 59 C, jai dar liko 
įveikti tokį pat atstumą, koks skiria žaidėją nuo priekinio kėglio. 
Pajuto pažįstamą baimės ir jaudulio derinį. Ji nekantravo vėl pa- 
matyti Eriką - buvo išvykusi mėnesį - bet šis trumputis atstumas 
ženklino grįžimą į pasaulį, kuriame ji ištisas savaites neiškels kojos 
iš namų. Ji ėmė brautis pro lėtai į priekį slenkančią keleivių vorą, 
trokšdama prisisegti saugos diržu, tarsi šis neleistų jai išlipti iš lėk- 
tuvo ir atsisakyti visos šios užmačios. 

Paaiškėjo, kad Miriama sėdės šalia vyro. Rodės, Saudo Arabi- 
jos oro linijų bendrovė privalėjo laikytis apribojimų, draudžian- 
čių moteriai sėdėti šalia vyro, kuris nėra jai giminė, bet, matyt, 
jų nebuvo paisoma. Vyras spoksojo į besiartinančią Miriamą su 
žinančio žmogaus išraiška veide. Jis buvo tamsių akių ir rusvo gy- 
mio kaip arabas, bet vešlių šviesių plaukų. Dėl šio kontrasto vyras 
atrodė stebėtinai gražus. Miriamai užkaito skruostai. Ji žengtelėjo 
į šalį ir atsidūrė už aukšto vyro su turbanu. Ji iš lėto, atsainiai 
ištiesino pečius ir apsilaižė priekinius dantis. Dar sykį dirstelėjo 

į vyriškio pusę ir pamatė, kad jis tebespokso į ją. Iš tiesų jie dar 
buvo Niujorke, bet ji juto, kaip sulig kiekvienu kondicionuoto oro 
gūsiu virš jų nusileidžia Saudo Arabija. Ji perbraukė ranka sau 
per plaukus ir pagalvojo: Džiaukitės paskutine laisvės kruopele, 
garbanos! 

Miriama įsitaisė ant savo sėdynės ir padovanojo vyriškiui trum- 
pą nerūpestingą šypseną - ją buvo išmokusi nutaisyti taip, kad pa- 
tenkintu žvilgsniu. Kad jis tuoj pat nepradėtų jos šnekinti, Miriama 
ėmė raustis rankinėje, demonstratyviai pakišo ją po sėdyne prie- 
šais ir kelias minutes apžiūrinėjo sėdynės atlošo kišenę. Nustebo 
ir savotiškai nusiramino radusi joje virvele užrišamą maišelį, tik- 
riausiai paliktą prieš ją skridusios keleivės. Maišelyje gulėjo dantų 
šepetėlis, muilo gabaliukas, vėžlio kiauto šukos ir flakonėlis Calvin 
Klein kvepalų. Escape*. Miriama šyptelėjo. 

Lėktuvui išriedant ant tako, Miriama pajuto visa įsitempianti. 
Grįžti nebeįmanoma! Anksčiau ji niekados nejusdavo skrydžio 
baimės, bet kelionės į Saudo Arabiją kažkaip ją paveikė. Lėktuvas 
nuriedėjo kilimo taku, ir ją ėmė valdyti instinktai. Delnai atšalo, 
kaktą išmušė prakaitas, krūtinę užspaudė. Lėktuvas tikrai nejįsi- 
bėgės taip greitai, kad atsiplėštų nuo žemės. Visi spoksojo į iliu- 
minatorius ir sieneles - jos pašėlusiai drebėjo. Atsidarė bagažinės 
dangtis ir iš jos keleiviui ant galvos nukrito švarkai ir dėželė kavos. 
Miriama nustebo, jog kažkas gali vežtis į Džidą Folgers kavos. 

— Ar žinot, - paklausė šalia sėdintis vyras, - kad anksčiau Sau- 
do Arabijos oro linijų reisuose per garsiakalbius būdavo leidžiama 
Mahometo malda prašant sėkmingos kelionės? 

Jis kalbėjo su aiškiu amerikietišku akcentu ir tai ją nustebino: ji 
manė, kad jis arabas. 

— Tikrai? - Ji nervingai nusijuokė. 

- Išnyko dar viena tradicija. - Atrodė, kad jam tai kelia juoką. 

Keleiviai pajuto, kaip sunkio jėga spaudžia juos prie sėdynių. 
Vyras kitapus tako ėmė keiktis. Miriamai norėjosi jį sudrausti, bet 


Ė Pabėgimas (angl.). 

buvo įnikusi į maldą - kad tik lėktuvas nekristų ant žemės. Lėktu- 
vas šoktelėjo, paskui išsilygino. Rodės, sustojo ore ir sklendžia it 
koks jūrų vėplys ant baliono. Galvoje sukosi kažkokia įkyri lopšinė. 
Buvo vidurnaktis. Dėl to ir iš baimės ji jautėsi siaubingai išvargu- 
si. Pabėgti nuo to skrydžio siaubo tegalėjai nugrimzdamas į pasą- 
monės tuštumą, bet Saudo Arabijos oro linijų lėktuvuose svaigalų 
negalėjai gauti, o tamsi miego skraistė nusileis tik tada, kai bus už- 
gesintos šviesos. Ji užsimerkė, tikėdamasi, kad kaimynas nepradės 
jos kalbinti, bet jis nuspaudė palydovų iškvietimo mygtuką. Dzin. 
Pasirodė palydovas; jis atrodė suirzęs. Kaimynas pasilenkė pro ją ir 
petimi vos nepalietė jai krūties. 

— Prašom atleisti, - tarė. 

Jis paprašė dviejų tuščių puodelių. 

— Vieną man, - paaiškino palydovui, - kitą - mano merginai. 

Iš švarko kišenės jis išsitraukė du buteliukus vyno. Miriamai 
ėmė gniaužti kvapą. 

- Jūs žinote, kad tai... 

— Uždrausta, - užbaigė jis. - Taip. Bet ką jie mums padarys - iš- 
mes iš lėktuvo? 

Vyras nusišypsojo jai, pripylė abu puodelius ir įkišo buteliukus į 
atlošo kišenę. Vieną puodelį padavė Miriamai. Ji papurtė galvą, bet 
jis nenusileido. 

— Nagi, išgerkite, - paragino. - Esu įsitikinęs, kad blogiausiu 
atveju mus privers išpilti jį į unitazą. 

Ji pasijuto lyg paauglė ir susigriebė besielgianti taip, kaip tais 
laikais: paėmė puodelį. 

- Ačiū, - padėkojo ir gurkštelėjo. 

Vynas kiek malšino baimę, o Miriamai to ir reikėjo. Tiesą sakant, 
blogiausiu atveju lėktuvui nusileidus mus suims ir įkiš į kalėjimą. 

-— Pirmą kartą skrendate į Džidą? - paklausė kaimynas. 

— Ne. Antrą. | 

Miriama pamatė, kaip įsijungia televizorius. Didelė rodyklė pa- 
krypo į Mekos pusę, ekrane pasirodė laikas iki kitos maldos: penkios 
valandos vietos laiku. Atėjo palydovė, dalijanti tualetinių reikmenų 
rinkinius, jai iš paskos - palydovas, siūlantis kavos ir datulių. Mi- 

riama paskubomis paslėpė puodelį po atlošo staliuku, bet nė vienas 
palydovų, rodės, jo nepastebėjo - o gal jiems visai nerūpėjo. 

- Ojjūs pirmą kartą? - paklausė Miriama. 

— Ne. Beje, mano vardas Apolonas. - Jis nusišypsojo, tarsi jam 
pačiam būtų juokinga. - Apolonas Meibusas. 

— Nuostabus vardas. - Miriama irgi jam nusišypsojo. - Aš esu 
Miriama. 

— Ar man tik atrodo, ar aš iš tikro girdžiu pietietišką tartį? 

— Aš iš Šiaurės Karolinos. 

— O aš iš Niujorko, - jis ištarė tuos žodžius, kaip kiti ištaria žodį 
„matas“. Suprask, ji kažkokios menkesnės padermės, galbūt kokia 
kaimietė, gyvenanti priekabiniame namelyje ir mintanti lydytu sūriu 
bei kruopomis. Ta nepagarba buvo tokia įprasta ir nuspėjama, kad 
Miriama pamanė gal tik ją įsivaizduojanti. Vis dėlto jos skruostai iš- 
raudo ir ji nuslėpė nuoskaudą patraukdama gerą gurkšnį vyno. 

— O kuo jūs verčiatės? - paklausė Apolonas Meibusas. 

- Aš esu daktarė. 

Ji žvilgtelėjo, kaip jis reaguos. Pamačiusi, kaip įsitempia jo vei- 
das, nusprendė, kad jis nėra toks simpatiškas, koks pasirodė iš pra- 
džių. Ji tikrai neketina aiškinti turinti muzikos daktaro laipsnį. 

— Ojūs? Jūs panašus į mokslininką. 

Jis suraukė antakius. 

— Kuo? 

- Žiūrite prisimerkęs - vadinasi, tikriausiai kur nors pamiršote 
akinius. Ant didžiojo piršto - nemaža nuospauda, ant nykščio — 
rašalo dėmės. 

Vyras stengėsi šypsotis ir šitaip paslėpti nesmagumą. Miriama 
pajuto, kaip vynas ima ją šildyti. 

- Bet jūs nepanašus į tuos kabinetinius mokslininkus, o jūsų 
rankų raumenys ganėtinai dideli, tad pasakykite man, koks moks- 
lininkas kilnoja svarmenis? 

- Kai daug laiko praleidi prie rašomojo stalo, - suktai atsakė 
jis, - reikia ko nors imtis, kad varinėtų kraują. 

Miriama pamanė, kad šis atsakymas ne itin skoningas. Ji gurkš- 


telėjo dar vyno. 

— Tai kokiais reikalais keliaujate į Saudo Arabiją? - paklausė jinai. 

Jis atsirėmė alkūnėmis į porankius, ir Miriama stebėjo, kaip jis 
žaidžia su laikrodžio dirželiu - apsuka jį aplink keturiais judesiais. 

— Aš esu Artimųjų Rytų studijų profesorius. Mano specializaci- 
ja - Korano rankraščiai. Ši kelionė - tyrimo tikslais. 

- A... 

Alkoholis jau veikė ir ji pajuto, kaip ima svaigti galva. Jos akį 
keleiviams rodomas filmas cenzūruotas: vietoj moterų rankų ir 
plaukų ekrane judėjo pilki lopai. 

— O jūs? - paklausė Apolonas Meibusas. - Kokiais reikalais 
skrendate į Džidą? 

— Mano vyras susirado puikų darbą... 

— Aišku, - pašaipiai šypsodamasis pertarė jis. - Nemaniau, kad 
keliausite į tą šalį viena. 

Nors pastarąsias keturias savaites Miriama nieko daugiau ne- 
veikė, tik garsiai skundėsi seserims, tėvui, dukterėčioms ir visiems, 
kas tik jos klausėsi, kaip sunku Saudo Arabijoje būti išlaikoma mo- 
terimi, ji pajuto visa pasišiaušianti. 

— Manau, jūs labai narsiai elgiatės, - kalbėjo jis toliau, - sėdėda- 
ma sudėjusi rankas Saudo Arabijoje, kad vyras galėtų daryti karje- 
rą. O gal jūs sutikote tik dėl pinigų? 

- Ir dėl vieno, ir dėl kito, - kuo nerūpestingiau atsakė Miriama. 

Ji sakė ne visai tiesą. Erikas ėmėsi asmens sargybinio, tiksliau — 
„aukštų asmenų apsaugos specialisto“ - darbo, nors kariuomenė- 
je beveik visą laiką tarnavo inžinierių daliniuose. Jis sakė norintis 
mesti kariškio darbą ir imtis ko nors praktiškesnio, įdomesnio, bet 
apsaugininku jis galėjo dirbti bet kur. Miriamai nepatiko, kad jis 
pasirinko Saudo Arabiją, nors darbas buvo tik vieniems metams. 

- Kiek laiko jūs tenai? - paklausė Meibusas. 

- Šeši mėnesiai. | 

- Įspūdinga. Dauguma moterų taip ilgai neištveria. Turiu gal- 
voje vakarietes - o jeigu vis dėlto ištveria, tai tik padedamos narko- 
tikų. Bet, manau, gyvenate uždaroje teritorijoje? 

Miriama žvilgtelėjo į savo puodelį. 

— Ne. 

— Tikrai? Retas atvejis. Turite asmeninį vairuotoją? 

Miriama sučiaupė lūpas, papurtė galvą. Ši tema buvo pavojin- 
ga; ji karštligiškai svarstė, kaip sumaniai pakeisti temą, bet išgėrusi 
vyno nesugebėjo blaiviai mąstyti. 

— Sakykit, - nesiliovė kamantinėjęs kaimynas, nepastebintis, 
kaip nesmagiai ji jaučiasi, - ką jūs veikiate kiaurą dieną, kai jums 
neleidžiama išeiti iš namų, vairuoti automobilio ar net važinėtis 
sušiktu dviračiu? 

Jis ištarė tuos žodžius taip garsiai, kad Miriama apsidairė, bai- 
mindamasi išvysti ne vieną pasibaisėjusį žvilgsnį. Atrodė, kad nie- 
kas neatkreipė dėmesio. 

Jo klausimai sužadino pažįstamą savigailos ir viduje gniaužiamo 
įtūžio jausmą, ir ją ėmė pilti prakaitas. Ji nenorėjo daugiau galvoti 
apie suvaržytą savo laisvę, o jis apie tai klausinėdamas elgėsi kaip 
šunsnukis. Gal jis nori išgirsti ją verkšlenant? Tokio malonumo ji- 
nai jam nesuteiks. 

Apolonas nutraukė tylą nusijuokdamas - taip garsiai, kad ji pa- 
juto plūstelint adrenaliną. 

- Puikus atsakymas, - pagyrė jis. - Be žodžių, vien kūno kalba. 
Moteriai ten ne vieta, - pridūrė jau surimtėjusiu veidu. 

Miriama linktelėjo. Kad ir ką ji sakytų, jis darysis tik tūž- 
mingesnis. 

- Saudoarabai nekenčia moterų, - pasilenkdamas arčiau kalbėjo 
jis. - Jie jų bijo ir nekenčia - žinote kodėl? Ogi todėl, kad moterys 
protingesnės, biologiniu požiūriu tobulesnės ir visuomet priverčia 
vyrus joms paklusti. 

Ji užuodė jam iš burnos sklindantį vyno kvapą, sumišusį su gai- 
viu, mišku dvelkiančiu odekolonu; tas derinys jai kėlė asociacijas 
su troškiu kažkokio miegamojo oru - taip kvepia vyras. 

— Musulmonai turi seną posakį, - nesiliovė kalbėjęs vyras: - 
danguje apstu elgetų, o pragaras sausakimšas moterų. 

Miriama susiraukusi dėbtelėjo į jį. 

- Bet jūs dar nepatyrėte blogiausia, patikėkite manimi. 

— Ką turite galvoje? 

— Dabar, kai pasirengsite grįžti į Jungtines Valstijas, kai ryšitės 
šiam žingsniui, pamatysite, kad jūsų vyras įsimylėjo Saudo Arabiją. 
Mačiau tai gerą dešimtį kartų. Vyrai pamilsta šį kraštą visai taip 
pat, kaip jų žmonos ima jo nekęsti. 

Jeigu išties norite, kad jūsų vyro širdis ir toliau priklausytų jums, 
priminkite jam, kad religingi saudoarabai tiki vadinamąja pareiga 
nebendrauti su kitatikiais. Vadinasi, jų pareiga - neprisileisti jūsų 
arti. Saudoarabai mano, kad bendravimas su kitatikiais - tai yra su 
tokiais kaip jūs - žmogų atstumia nuo tikėjimo. Jie gali svetingai 
elgtis su jūsų vyru, vaišinti jo arbata ir datulėmis, bet jie niekados 
nepriims jo, tiktai ne čia. Nėra pasaulyje šalies, kur svetimšaliai 
būtų taip nekenčiami kaip čia. Pacituosiu jums Koraną: O jūs, kurie 
patikėjote! Neieškokite sau artimų pagalbininkų ne iš jūsų tarpo. Jie 
nepraleidžia progos jums kenkti..." 

— Esu įsitikinusi, kad... - „ne visi tuo tiki“, jau ruošėsi ji baigti 
mintį, bet atrodė, tarsi jis žinotų, kad ji bando priversti jį keisti savo 
pažiūras, mokyti nuosaikumo, ir jis bemat ją pertraukė. 

- Sakoma, kad Koranas - Dievo žodis ir kad visa, kas jame ra- 
šoma, niekuo nesiskiria nuo to, kas buvo perduota pranašui Maho- 
metui. Ničniekuo nesiskiria. Nors viskas buvo surašyta dešimčių 
skirtingų žmonių ir dar išversta iš aramėjų kalbos. Tarsi to būtų 
negana, jie velniškai didžiuojasi, neva toje šventojoje knygoje nuo 
tada, kai ji buvo parašyta, nepakeistas nė vienas diakritinis ženklas. 
Ar tai žinojote? 

— Daugmaž, - pamelavo Miriama. 

- Arjūs tikrai lyg niekur nieko man tvirtinsite, kad jie nėra at- 
silikę? Kas, jeigu pasakyčiau jums, kad Biblija yra Dievo žodis ir 
šiandien ji niekuo nesiskiria nuo to, ką buvo sumanęs Dievas, kad 
joje ničniekas nepasikeitė, - ar manimi tikėtumėte? 

Ji ne juokais suirzo, bet bijojo ką nors sakyti, kad jo neišprovo- 
kuotų, bijojo, kad jis vėl ims ją pertraukinėti, įstumdamas į nema- 


* Čia ir toliau Koranas cituojamas pagal: Koranas: literatūrinis prasmių ver- 
timas. Pataisytas ir papildytas leidimas. Iš arabų k. vertė muftijus Romas 
Jakubauskas. - Vilnius: Kronta, 2010. 

Miriamai atrodė, kad visas lėktuvas jųdviejų klausosi. Jai dingtelėjo 
niūri mintis: Apolonas Meibusas, šitaip besirūpinantis moterų tei- 
sėmis, užkimšo jai burną nė kiek ne prasčiau, negu tai būtų padaręs 
bet kuris paniekos moterims kupinas saudoarabas. 

Vyno poveikį nuslopino priplūdęs adrenalinas, bet dabar ir 
nuo jo jinai buvo beatitokstanti. Meibusas kalbėjo toliau, dabar jau 
nebe taip piktai, bet atrodė, tartum jis jaustų šventą pareigą įtikinti 
ją, kokia Žiauri ir atsilikusi yra ta šalis ir kaip kvailai ji, Miriama, 
elgiasi su tuo taikstydamasi - juolab dėl kažkokio vyro. Ji leido jo 
skleidžiamus garsus pro ausis ir tuo pačiu metu stebėjosi, iš kur 
toks baisus įniršis. Keistai dvilypė jo išvaizda - pusiau arabiška, 
pusiau vakarietiška - bylojo apie ne mažiau intriguojančias asme- 
nybės gelmes. Po teisybei, atrodė, kad jo asmenybė kažkaip sunive- 
liuota; jis buvo dvimatis fanatiško amerikiečio stereotipas. 

Ji pagalvojo apie Eriką, apie tai, kaip nuolankiai jis vertina Sau- 
do Arabijos kultūrą, islamą ir kaip tas jo nuolankumas išaugo per 
keletą pastarųjų mėnesių. Į karalystę ji atvyko tikėdamasi - pusiau 
vildamasi, pusiau bijodama, - kad šalies kontrastai galiausiai jį at- 
grasins, bet iš tikrųjų jo meilė jai tik išaugo. 

— Manau, jūs klaidingai supratote, - galop sakinio viduryje per- 
traukė jinai. 

— Nejaugi? - nustebo jis. 

Jai ėmė trūkti jėgų; užvaldė šiurpi baimė žmogaus, juntančio, 
kad įsivėlė į ginčą, bet pritrūko argumentų - ko dar gali tikėtis, kai 
esi apdujęs nuo alkoholio? 

- Taip, - tarė ji nelabai žinodama, ką sakys toliau, bet staiga žo- 
džiai tiesiog pasipylė iš burnos. - Aš atvykau ten ne dėl vyro. Atvy- 
kau dėl savęs. Norėjau pamatyti, kaip gyvena kitos tautos žmonės. 
Norėjau suprasti jų gyvenseną. 

- Ir ką dabar suprantate? 

Ji dirstelėjo į jį, ko gero, per piktai. 

— Kad nekenčiu fanatikų. 

Ji paėmė puodelį, atsisegė saugos diržą ir stodamasi iš jo išraiš- 
kos suprato, kad jis įsižeidęs. 

Palydovai pradingo. Nė vienas nestovėjo tarpueiliuose, šviesos 
buvo prigesintos. Miriama paknopstomis perbėgo keleiviams mu- 
sulmonams melstis atskirtą patalpėlę, nusigavo iki tualeto ir var- 
gais negalais atidarė suveriamąsias duris. 

Užšovusi skląstį atsisėdo ant unitazo ir susiėmė veidą delnais. 
Širdis daužėsi krūtinėje. Ji trynė kaktą tol, kol širdis ėmė plakti 
normaliai. 

Nebūk kvaila! Kas tau pasidarė?! Akivaizdu, kad jis trenktas. 

Stodamasi pamatė savo atvaizdą aliuminio duryse. Atrodė žema, 
stora, neišvaizdi pelytė su tuo pigiu pilku sijonu, pakankamai ilgu, 
taigi ir kukliu, dabar su kepenų formos dėme priekyje, kur nežinia 
kaip apsipylė vynu. Atspindys iškreipė vaizdą, tad galva atrodė ma- 
žytė, o pėdos didžiulės. Ji atrodė visai kaip jautėsi - šlykšti ir bejėgė. 

Ji prileido į praustuvą vandens, apsišlakstė veidą, paskui nusi- 
šluostė standžiu popieriniu rankšluosčiu. Ponas Apolonas. Būtų 
gerai, kad kas nors nusiųstų jį į Mėnulį.* Ji įsistebeilijo sau į ran- 
kas; kad ir kaip stengėsi, nejuto Eriko. Net negalėjo prisiminti jo 
veido, kūno - vien bendrus bruožus, tokius kaip plaukų spalva ir 
pečių forma. 

Vis dar juto Meibuso kvapą, tik dabar jis buvo gaižus, seno vyno 
dvokas. Ji pasilenkė virš praustuvo, išsiskalavo burną, nusimazgojo 
rankas ir priplojo plaukus prie viršugalvio. Paskui ilgai prausėsi, 
nes tai ją ramino, be to, norėjo atsikratyti vyno kvapo: juk ji grįžta 
į Saudo Arabiją. 


Varžoma veidą dengiančios juodos burkos, Miriama prispaudė 
rankinę prie krūtinės ir nudūrino siauru taku prie užsieniečių pasų 
kontrolės; pralekiančius pro šalį vyrus ji matė tik kaip baltas dė- 
mes. Lipdamas iš lėktuvo Meibusas ją nužiūrinėjo, todėl ji nusilei- 
do burką, tikėdamasi išvengti pokalbio su juo. 

Du kartus ji kluptelėjo užmynusi ant abajos padurko - antrą- 
kart ji atsitrenkė į nieko neįtariantį vyriškį ir šis pasipiktinęs tyliai 


* Apolono vardu (angl. Apollo) buvo pavadintas laivas, kuriuo amerikiečių 
astronautai 1969 m. pirmą kartą nuskrido į Mėnulį ir jame išsilaipino. 

sušnypštė. Miriama sustojo. Tegul jie lekia pro šalį, kol nebeliks nė 
vieno, tada ji pasikels burką ir džiaugsis prabanga regėti. 

Salėje stojo tyla ir Miriama pasikėlė nuo veido burką. Lauke iš 
dangaus nyko paskutiniai saulėlydžio gaisai. Ją iš Niujorko atskrai- 
dinęs pabaisiškas Saudo Arabijos oro linijų reaktyvinis lėktuvas ža- 
liai spindėjo prožektorių šviesoje. Didumo sulig trijų aukštų namu, 
jis nepaisė sunkio jėgos, kaip kadaise „Titanikas“ nepaisė bekraštė- 
se jūrų platybėse siaučiančios stichijos. 

Miriama išsitraukė iš rankinės mobilųjį telefoną ir žvilgtelėjo į 
pranešimus: Eriko neskambinta. Ji tikėjosi, kad tai reiškia, jog jis 
laiku išėjo iš darbo ir lauks jos prie pasų kontrolės. 

Paskui kitus atsilikėlius ji virtine kilimais dengtų koridorių 
nugūžino į milžinišką muitinės salę. Keleiviai užsieniečiai laukė 
prie pasų kontrolės eilėse lyg našlaičiai dubenėlio sriubos nemo- 
kamoje labdaros valgykloje. Čia, be maldos namų, buvo viena iš 
vietų, kur saudoarabai bendraudavo su savo darbininkais iš sve- 
tur - valytojais filipiniečiais, taksi vairuotojais egiptiečiais ir tar- 
naitėmis indonezietėmis. 

Atsistojusi į veikiausiai be galo lėtai slinksiančią eilę, Miriama 
pasitaisė apdarus: grindis siekiančią juodą abają, skarutę plaukams 
uždengti ir burką, stačiakampę juodo audeklo skiautę veidui paslėp- 
ti. Burka ties pakaušiu užsisegė paprastu lipuku, bet jos apdangalas 
kažkodėl vis nuslinkdavo. Kai kurios moterys vilkėjo šiuos apdarus 
su įgimtu lengvumu. Jos lyg gulbės plaukė gatvėmis pataikydamos 
į visų šių audeklų ritmą. Minioje, tarp svetimų Žmonių, jos tiesiog 
paspartindavo žingsnį žinodamos, kad vyrai trauksis nuo jų kaip 
dvariškiai nuo praeinančios pro šalį karalienės - pagarbiai, bijoda- 
mi prisiliesti. Rodės, tos moterys sugeba matyti kiaurai - pro juodą 
šydą regėti priešais iškylantį šaligatvio kraštą, pastebėti, kaip skers- 
gatviu atlekia nuo vieno kelkraščio į kitą vingiuojantis paauglio 
vairuojamas automobilis, nužiūrėti visas dovanas parduotuvės vi- 
trinoje. Joms net nereikia pasikelti burkų. 

Be tų moterų, esama tokių kaip aš, - pamanė Miriama. Mes 
atrodome suvystytos tose abajose it plastiko lėlės polietileno plė- 
velėje karštą vasaros dieną. Amžinai baiminamės dėl tų skraisčių, 

jas taisome, timpčiojame, už jų kliūvame, o burkas vos spėjame 
sugriebti, kol nenukrito ant žemės. Negana to, Miriamos burka ne- 
turėjo plyšelio akims - tiesiog toje vietoje audeklas buvo plonesnis 
ir ji įstengdavo šį tą įžiūrėti - ne viską, tik didesnius pavidalus. Šį 
apdangalą jai nupirko Erikas. Kad plyšelio nėra, jis pastebėjo tik 
parnešęs burką namo, kai Miriama ja apsigobė. Jis susigėdo, bet 
tuo pačiu metu vaizdas jį prajuokino. Jis patarė Miriamai įsivaiz- 
duoti, kad burka - jos akiniai nuo saulės. Šunsnukis! 

Ji nejučiomis nusišypsojo prisiminusi šį epizodą. 

— Tau nebūtina nešioti burkos, Miriama, - sakė jai Erikas. 

Jinai tai žinojo, bet kartais mielai ja apsigobdavo - dėl privatumo 
pojūčio. Šiaip ar taip, ji prisitaikė prie šio nepatogumo nusmaukda- 
ma audeklą žemiau, kad jis dengtų tik nosį ir burną. Tada jos kakta 
likdavo nepridengta, bet vis geriau negu visai be apdangalo. 

Po pusvalandžio ji įmetė savo pasą į stalčiuką po neperšauna- 
mu stiklu ir nenoromis pasikėlė burką, kad pareigūnas matytų jos 
veidą. Staiga ji pasijuto neapsaugota ir pajuto, kad vyrai aplinkui į 
ją spokso. Jai iš dešinės prie kito patikros posto atėjo sutuoktinių 
poros eilė, ir Miriama pastebėjo, kad žmona šydo nepasikėlė. 

Pareigūnas ilgai lygino jos veidą su nuotrauka dokumente. Įsi- 
tikinti, kad nuotraukoje tikrai žmogus, neturėjo būti taip sunku. 
Miriama kantriai laukė, mintyse primindama sau, kad tikrintojas 
turi teisę rimtai Žiūrėti į savo pareigą. 

— Iš kur atvykote? - paklausė arabas braukdamas pirštu panosę. 

- Iš Jungtinių Amerikos Valstijų, iš Šiaurės Karolinos. 

— Kada grįšite į Ameriką? 

Kuo greičiau. 

— Sausį. 

- Atostogų ar nuolat gyventi? 

- Nuolat gyventi. - Jai ėmė trūkčioti vokai. - Jei Dievas duos. 

Pareigūnas pakėlė akis. 

— Jei Dievas duos. 

Jis pervertė dvidešimt keturis paso lapelius, paskui pasikasė 
nosį ir keletą kartų pūstelėjo pro šnerves orą. 

— Ką gi, ponia Volker... 

— Daktare Volker. 

— Ponia Volker. 

Jis užvertė pasą ir iškišo pro grotas. 

— Jūs neturite leidimo dirbti. Atleiskite, bet jums neleidžiama 
patekti į šalį be savo vy... 

— Mano vyras čia. Neabejoju, jis šiuo metu yra kitapus užtvaro. 

Pareigūnas įsmeigė žvilgsnį jai į viršugalvį. 

— O tas... vyras... Kur jis dirba? 

— Korporacijoje Sintech, - atsakė Miriama jausdama, kad į ją 
spokso eilėje už jos stovintis vyriškis. - Jo pavardė Erikas Volkeris. 
Jis dirba... 

— Kas jo darbdavys? - Pareigūnas nukreipė žvilgsnį į kompiute- 
rio klaviatūrą sau po ranka. 

— Muhamedas al Saidas. 

Pareigūnas kažką surinko klaviatūra, paskui ilgiausiai kažką 
tyrė kompiuterio ekrane, galiausiai susiraukė. Smakro judesiu lie- 
pė jai praeiti. 

Miriama nebuvo nusiteikusi jam dėkoti. 


— Ponia, prašyti dėti daiktus čia. - Muitininkas parodė į kon- 
krečią stalo vietą. - Čia, - pakartojo jis. 

Miriama pasijuto, lyg dalyvautų darželinukų žaidime, kurio 
tikslas - patikrinti jos judesių koordinaciją. Pareigūnui galėjo būti 
ne daugiau kaip penkiolika. Nei ūsų, nei barzdos, akys tyros kaip 
vaiko. Tačiau kažkuo jis buvo juokingas, gal dėl tokiam jaunuoliui 
netinkančio pasipūtimo. Jo automatas AK-47 slydo nuo peties ir jis 
kilstelėjo jį kaip moteris pasitaisydama rankinės dirželį. 

Miriama užkėlė kelioninį krepšį ant stalo. Muitininkas atidarė 
sukrovė jas ant stalo. Jaunuolis sukišo jas į plastiko maišelį ir nu- 
stūmė į šalį. 

- Čia tik trileriai, - suniurnėjo Miriama. Ji tyčia neėmė knygų 
su žmonių atvaizdais viršeliuose, nes jos būtų palaikytos perne- 


lyg nepadoriomis. Tas pačias knygas ji būtų galėjusi nusipirkti čia 

juodojoje rinkoje, bet nenorėjo pažeisti įstatymų. Miriama uždarė 
krepšį, užrakino spynutę. 

Muitininkai patikrino viską, išskyrus jos rankinę - smėlio spal- 
vos odinį krepšį su padirbta Gucci emblema. Rankinėje - ji turėjo 
mulkinti potencialius vagis - buvo tualeto reikmenys, bet ne pini- 
gai. Juos ji laikė bate. Eidama pro metalinius vartus ji nusistebėjo, 
kodėl pareigūnai neprašė parodyti rankinės. Gal bijojo, kad paims 
į ranką įklotus ar lūpdažius. Rankinė su tokiu kroviniu irgi buvo 
nepadori, bet Miriamai tai buvo vienintelis privatumo likutis, todėl 
gniaužė ją prie savęs. 

Miriama atsiduso. Dar truputis. Nužvelgė minią kitapus už- 
tvaro, bet Eriko nepamatė. Pasukusi į salę susigriebė, kad šviesų 
jos veidą mato visi vyrai. Nesutiko nė vieno jų žvilgsnio, bet akies 
krašteliu pastebėjo, kad vyrai į ją spokso. Spoksokit, kiek lenda, kad 
jus kur velnias! Jeigu užsidengs burka, Erikas gali jos nepažinti. 

Tarp jos ir baltų muitinės pertvarų tebuvo vienas žmogus - uni- 
formuotas pareigūnas su automatu ant peties, sparčiu žingsniu ei- 
nantis link jos. Jis žiūrėjo kažkur pro šalį, bet buvo matyti, kad suka 
prie jos. Miriama sustingo. Žmonės anapus užtvaro įsmeigė akis. 
Bemaž atrodė, kad pareigūnas praeis pro šalį - taip greitai žings- 
niavo, - bet stvėrė jai už rankos ir nelėtindamas žingsnio nusitem- 
pė iš paskos. Jai atrodė, kad ją velka koks nors karuselės arkliukas. 
Miriama nebandė priešintis, tik čiupo krepšį ir nuskuodė šalia 
stulbdama nuo jo gniaužtų tvirtumo. 

— Kurjūs m... m... mane vedate? - sumiknojo ji. 

Užuot atsakęs jis tuoj pat atidarė duris prie pasų kontrolės bū- 
delių. Ji pamatė tamsų, slegiantį kambarį. Ant metalinių kėdžių sė- 
dėjo trys moterys, geibstančios nuo karščio. Pareigūnas įstūmė ją į 
vidų, ji suklupo ir paleido iš rankų krepšį. Šis dunkstelėjo į akme- 
nines grindis ir kitą akimirką ji išgirdo užtrenkiant duris. 


DETEKTYVAS INSPEKTORIUS Osama Ibrahimas įkišo galvą į 
bagažinę ir ėmė raustis prastų batų, bet tuo pačiu metu paslapčio- 
mis dirsčiojo į nuvažiuojantį senąjį žvejį. Jis abejojo, ar verta leisti 
jam važiuoti vienam, nes atrodė sukrėstas - kas nebūtų sukrėstas 
radęs tokį lavoną? Tačiau kažkuo senukas sužadino jam gailestį ir 
priminė, koks būtų jo tėvas, jei būtų gyvenęs ilgiau. 

Jis prisiminė žalią šviesą, auksinę aureolę mečetės viduje, at- 
spindinčią viską aplink juos. Jie buvo Medinoje, prie Pranašo 
kapo - tebūna Dievas patenkintas juo ir tesuteikia jam taiką. Staiga 
prisiminė tėvą tyliai kuždant: Neleidžiama jo liesti, kapą garbinti 
uždrausta, nes to norėjo Mahometas, sala alahu aleihi va salam*. 

Susieti prisiminimus apie tėvą su šiurpia nusikaltimo vieta 
atrodė šventvagiška; gal jis būtų pasiteisinęs rūpesčių slegiamos 
galvos keistybe, bet taip nutikdavo pernelyg dažnai. Jis dirbo prie 
žmogžudysčių bylų pastaruosius penkerius metus ir lavonų tikrai 
pasitaikė ne vienas, bet tėvas buvo vienintelis žmogus, kurį matė 
mirštant ir net savo akimis regėjo, kaip iš gyvenimo iškeliauja į 
mirtį. Kalbant konkrečiai, regėjo barzach - šalto miego būseną, 
ateinančią po kūno mirties, bet dvasiai dar nepakilus iš kūno, kai 


* Tebūna Dievas patenkintas juo ir tesuteikia jam taiką (arab.). 

angelai Munkaras ir Nakiras ateina klausinėti mirusiųjų, norėdami 
sužinoti, ar jie nuoširdžiai tikėjo. Aišku, visa tai buvo kvaila, bet 
Osamai patikdavo tai įsivaizduoti. 

Jis nuėjo smėliu. Be Rafiko jautėsi kaip nuogas. Jo partneris vis 
dar atostogavo. Osama velniškai gailėjosi niekaip negalėjęs pasiim- 
ti Faizos, bet moteris čia nebūtų turėjusi ką veikti, todėl skyriuje tik 
būtų kilę klausimų. 

Paplūdimys nemažu atstumu buvo atitvertas nusikaltimo vie- 
tos juosta, o už jos buvo dar rimtesnių kliūčių, mat kriminalistų 
komanda įsirengė laikiną lauko būstinę furgono gale, vyrai triukš- 
mingai šnekėjosi ir zujo tarp patrulinių ir neženklintų automobi- 
lių, kaip pakliūva sustatytų gatvėje. Eismas čia buvo menkas, ypač 
tokį ankstų rytmetį, bet ginantis nuo smalsuolių buvo pastatyta 
kelio užtvara. 

Moterį radęs senukas vadino ją Ieva, ir dabar šis vardas neišė- 
jo Osamai iš galvos. Keista, bet toje vietoje, kur gulėjo Ieva, buvo 
beveik ramu, nors ją iš visų pusių supo darbininkai. Osama prisi- 
artino atsargiai. Prašau - tegul tai nebūna dar viena tarnaitė! - pa- 
manė. Tik detektyvo veidas išdavė, ką jis jaučia: didžiulį, vis labiau 
tvinstantį gailestį, tarsi ten gulėtų jo paties sesuo. 

Kadaise Osama labai didžiavosi šalies žmogžudysčių statistika - 
ji buvo viena geriausių pasaulyje. Jis visuomet manė, kad griežtos 
bausmės, kaip ir buvo sumanyta, veikia atgrasomai. Bet tada jis dar 
nebuvo pradėjęs dirbti žmogžudysčių skyriuje. 

Žmogžudysčių skaičius augo ir nemažai jų buvo tokios šokiruo- 
jančios, kad jis juto šalį garmant į pragarą. Prieš metus vyras nu- 
kirto galvą vienų metų sūnėnui prekybos centro vaisių ir daržovių 
skyriuje berniuko motinos ir kelių pirkėjų akivaizdoje. Galvą jis 
rėžte nurėžė. Mat susikivirčijo su vaiko tėvais; šie vyriškį supykdė 
ir šitaip jis atkeršijo. 

Osama prisivertė pažiūrėti į lavoną. Ausyse nepradėjo spengti, 
bet vaizdas buvo toks šiurpus, kad kūnas nuėjo pagaugais. Moters 
rankos buvo kažkuo apdegintos - Osama įsivaizdavo, kad jos buvo 
panardintos į karštą aliejų. Oda išpurtusi, nusėta ryškiai raudonų 
pūslių. Pernai policija rado apdegusį moters lavoną, įgrūstą į iš- 

mestą šaldytuvą Al Azizijos rajone, tiesiai priešais Moterų švietimo 
valdybą, bet ši apylinkė priklausė ne jam, tad lavono nematė, tik 
jam papasakojo, kad jis teberuseno, kai buvo rastas. 

Čia siaubą kėlė kitkas. Osama atsargiai atsiklaupė prie moters, 
stengdamasis jos neprisiliesti. Potvynio vanduo siekė jos pėdas ir 
permerkė vis dar jai aplink kulkšnis apsisukusius džinsus. Krimi- 
nalistai pastatė smėlio užtvarą, kad vanduo nesemtų, kol jie dirbs, 
bet ji mažai gelbėjo. Sprendžiant iš lavono, jis išbuvo vandenyje ne- 
mažai laiko. 

Ieva gulėjo ant šono; viena ranka buvo nuoga, delnas atverstas, 
tarsi kažko nuolankiai melstų. Veido audiniai ir oda buvo subjau- 
roti - galbūt žuvų, nors tvirtai negalėjai to pasakyti. Apatinė juodos 
be vienos rankovės abajos dalis apsivijusi aplink juosmenį. Skara, 
kuria moteris galbūt buvo prisidengusi plaukus, veržė užsmukusi 
ant kaklo lyg garota. Gal moteris buvo pasmaugta? 

Koroneris Ibrahimas atsistojęs spoksojo į lavoną, bet atrodė, 
kad jo mintys kažkur toli. 

- Bangos išmetė į krantą šį rytą, - pranešė jis. - Šiame paplūdi- 
myje būna daug žmonių. Jeigu būtų išmetusios iš vakaro, kas nors 
būtų pastebėjęs. 

Nors koroneris buvo Osamos tėvo bendravardis, Osama ne kar- 
tą pastebėjo, kad tuodu vyrai turėjo mažai ką bendra. Šis Ibrahimas, 
iš pažiūros švelnus, minkštabūdis, be vienos ausies, devintajame 
dešimtmetyje buvo Osamos bin Ladeno mudžahedas Afganistane. 
Pareigūnai dėl to jį gerbė, bet jis galėdavo pasielgti ir netaktiškai, 
net šiurkščiai, kartais - tiesiog bauginamai. 

Osama stengdavosi nepasirodyti esąs koks išsišokėlis. Vos tris- 
dešimties, buvo jauniausias skyriaus detektyvas inspektorius, ir 
Ibrahimas dažnai tai pabrėždavo. 

— Vanduo ganėtinai šiltas, - tarė Osama. - Tikriausiai ji mirė 
prieš kokias septynias dienas? 

— Jūs su tuo nesutinkate? 

Koroneris sužaibavo į jį akimis. 

- Kol neatlikome skrodimo - nesiginčysiu. 

- Mirties priežastis? - paklausė Osama. 

Ibrahimas atkišo smakrą - neabejotinas susierzinimo ženklas, 
sakyte sakantis: Pasakysiu tau, kai žinosiu, o dabar atsiknisk nuo 
manęs! 

Osamai teko pripažinti, kad versijų pernelyg daug. Moteris ga- 
lėjo paskęsti ar mirti nukraujavusi nuo daugybės durtinių žaizdų 
kūne. O gal ją pasmaugė audeklu, apsivijusiu aplink kaklą. Nuo nu- 
degimo ji tikriausiai nežuvo, bet, galimas daiktas, dėl patirto skaus- 
mo prarado sąmonę ir nuskendo, kai kažkas išmetė ją į jūrą. 

— Atrodo, kūnas apdegė jai gyvai esant, - kalbėjo toliau Osama. 

- Taip, - pritarė Ibrahimas ir pridūrė, tarsi mąstydamas balsu: - 
Esu matęs ir baisiau apdegusių. 

Osama nebebandė ką nors daugiau iš jo išpešti. Jis žinojo, kad 
visa, ką dabar išgirs, vėliau gali keistis. Ibrahimas visuomet būdavo 
įsitempęs nusikaltimo vietose, ypač kai auka - moteris. 

- Ir spėju, kad jos rankos buvo į kažką panardintos, - tarė Osa- 
ma. - Gal į augalinį aliejų? 

Ibrahimas nieko neatsakė ir nuėjo į šalį. 

Osama pasisuko į Madždį - šis klūpojo smėlyje už poros žingsnių. 

— Ką kriminalistai man gali pasakyti? - paklausė Osama. 

Madždis pirštinėta ranka tyrė vieną iš suskirstytų į keturias da- 
lis smėlio plotelių. Akiniai vis slinko jam nuo prakaituotos nosies. 
Jis pakėlė akis, bet lyg vaikas, negalintis liautis žaidęs, bemat nusi- 
suko ir toliau kapstė smėlį. 

— Paplūdimyje, kiek už tavęs, radome įprastų šiukšlių - ciga- 
rečių, butelių, polistireno indų nuolaužų, - bet, atvirai pasakius, 
nedaug. O čia aš nieko nerandu. Atrodo, kad su ja bangos nieko 
neišmetė į krantą. 

— Tu įsitikinęs, kad ją išmetė į krantą bangos? 

— Taip. 

Madždis dirstelėjo į merginos lavoną ir Osama suprato, ką jis 
galvoja: Išpūurtęs nuo jūros vandens lavonas tau dar nepakankamas 
įrodymas? 

— Na, ko tik nepasitaiko, - atsakė Madždis. - Jau susisiekiau su 
pakrančių apsaugos tarnybos darbuotojais. Jie atsiųs mums faksu 

dviejų paskutinių savaičių jūros srovių duomenis. Mums turėtų pa- 
vykti apytikriai nustatyti vietą, kurioje ji atsidūrė vandenyje, bet 
nieko prižadėti negaliu. 

— Prie kūno buvo koks nors asmens dokumentas? 

— Ne, - atsakė Madždis. - Nei mobiliojo telefono, nei asmens 
tapatybės kortelės, nieko. Matei, kokios būklės rankos. Turiu ne- 
daug vilties, kad pavyks paimti pirštų atspaudus, labai nedaug. 

Jis sausai kostelėjo ir papurtė galvą. 

Osama pradėjo justi baimę susidūręs su dar vienu žmogaus, din- 
gusio be žinios, atveju. Beveik visuomet ateidavo pranešimas, kad 
dingo moteris, dažniausiai tarnaitė, palikusi darbdavius dėl prasto 
atlyginimo, baisių sąlygų, seksualinės ar psichologinės prievartos, o 
kai kada vien todėl, kad jos buvo vergės. Vergovė karalystėje įstaty- 
mais buvo uždrausta 1962 metais, bet kai kuriose srityse ji tebeeg- 
zistavo, tik naujoviškai - laikant namų darbininkes. Šalyje nuo savo 
šeimininkų buvo pabėgusios apie penkiolika tūkstančių tarnaičių, 
daugybė jų - Džidoje, bet buvo pranešta tik apie mažiau negu pusę 
pabėgėlių. Net jeigu jų būtų buvusios vos dvi, vis tiek per daug, nes 
tai buvo netekėjusios moterys, besiblaškančios be pinigų, maisto, 
pastogės ar tinkamų vizų. Šiaip ar taip, jeigu Ievą nužudė jos darb- 
daviai, jie veikiausiai nebūtų pranešę, kad ji dingo. Prašau - tegul 
ji nebūna dar viena tarnaitė! Protu jis suvokė, jog tarnaitės nužu- 
dymas nėra niekuo sudėtingesnis už kieno kito, bet čia prisidėjo 
dar tas siaubas, kad auka buvo taip toli nuo šeimos ir namų, be to, 
veikiausiai patyrusi fizinį, seksualinį ar emocinį smurtą, geriausiu 
atveju - engta svetimų Žmonių, kurie laikė save aukštesniais už ją. 

Osama dar kartą žvilgtelėjo į lavoną. Aplink kulkšnis apsisukę 
džinsai buvo aplipę smėliu ir druska. 

— Vanduo džinsų nebūtų šitaip nuplėšęs. Kažkas bandė juos 
nutraukti. 

- Taip, - pritarė Madždis. 

— Manai, rasi ant jų kokių nors plaukų ar plaušelių? 

— Galbūt. 

Madždis atsistojo. Jo veidas buvo išraudęs. Jis nusišluostė vieną 
delną į kitą. 

— Aišku, jūros vanduo bus beveik viską nuplovęs, bet kai grįši- 
me į laboratoriją, patikrinsiu trečią kartą, - jis šyptelėjo. - Žinai, ji 
vilki marškinėliais su Metallica emblema. 

Osama dar kartą nužvelgė lavoną. 

— Paprastai tarnaitės nevilki marškinėlių su Metallica emble- 
ma, - atsakė ir pajuto švystelint vilties kibirkštėlę. 


NAJIRAS ŽINOJO negalėsiąs valgyti, bet vis tiek pasisiūlė išvirti 
vakarienę. Dėdė atrodė išblyškęs, ir Najiras juto, kad šiam vyres- 
niam už jį Žmogui draugija būtų ne pro šalį. Prieš kelias valandas 
Samiras sužinojo apie netikėtą savo draugo Kadžio mirtį. 

- Policininkai nenori man nieko sakyti, - prakalbėjęs pusvalan- 
dį su jais telefonu guodėsi Samiras. 

Najiras, stovėdamas prie ruošos stalo, šakute maigė baklaža- 
nus - gamino vieną iš dviejų šaltų patiekalų, kuriuos moka. Rodės, 
sulig kiekviena savaite oras eina vis karštyn. Krašte, kur tempera- 
tūra ir taip buvo neįtikėtinai aukšta, sunkiai galėjai tai įsivaizduoti. 
Šiaip Najiras nesiskundė apetitu, bet dabar jis pamažu ėmė nykti ir 
jis valgydavo tik tada, kai pajusdavo silpnumą ar Samiras imdavo 
kalbėti apie jo išvaizdą. 

— Gal rytoj tau pavyks sužinoti daugiau, - tarė Najiras. 

— Kažin. Ar jau galime valgyti? - paklausė Samiras. 

— Dar ne - pirma turiu pasimelsti. 

— A... - susiraukė dėdė. - Kodėl negali palaukti, kol pavakarie- 
niausime? Tuomet ir melstis būtų maloniau. 

— Maldos metas - dabar, - žiūrėdamas į laikrodį kaip kirviu nu- 
kirto Najiras ir išėjo iš kambario, kol dėdė nepradėjo dar vieno pa- 
mokslo apie pavojus, kuriuos kelia per daug rimtas požiūris į religiją. 

— Tau valgymas turėtų būti kaip malda, - jam pavymui sušuko 
Samiras. - Tau reikia maisto, kad sustiprėtum. 

Najirui grįžus, juodu sėdo valgyti. Prieš keletą metų Najiras, 
ko gero, būtų vaidinęs turintis gerą apetitą, kad nuramintų dėdę. 
Bet jam nusibodo apsimetinėti. Negana to, nugara sruveno pra- 
kaitas, tad jis vos įstengė nesimuistyti sėdėdamas ant senos vinilu 
trauktos kėdės. Jis nebežinojo, iš kur ta apatija: nuo karščio ar nuo 
kažkokio nepasitenkinimo - Samiras taikliai pastebėjo, kad šis vis 
labiau auga. 

Samiras paėmė paplotį nuo šūsnies jų ant stalo ir kramtė jį kam- 
baryje tvyrant slogiai tylai. 

- Žinai, - galop prašneko jis, - ko gero, tau lengviau pavyktų ką 
nors sužinoti apie Kadžio mirtį negu man. Galėtum pasikalbėti su 
medicinos ekspertais. 

Najiras neabejojo valdąs savo veido išraišką, bet išgirdęs minint 
medicinos ekspertus bemat prisiminė Katią. 

- Tepraėjo diena, - tarė jis dėdei. - Gal policininkams reikia 
laiko popieriams sutvarkyti. 

Samiras atsiduso. 

— Žinai, kai žuvo tavo tėvai, jie tik per pusę metų nustatė avari- 
jos priežastį. 

Jis su užuojauta pažvelgė į Najirą, žinodamas, kad šis visuomet 
jautriai reaguoja, kai primenama ši netektis. Najirui norėjosi pasa- 
kyti, kad jis nesijaudintų. Iš tikrųjų šis pokalbis jam kėlė skausmą 
dėl to, kas įvyko kur kas vėliau. 

Jis nesikalbėjo su Katia jau aštuoni mėnesiai. Iš pradžių ji ir to- 
liau skambindavo jam maždaug kartą per savaitę, bet kiekvienas 
skambutis, rodės, stiprino ryšį, kurio jis negalėjo pateisinti - saitus 
su moterimi, kuri nebuvo jam nei giminaitė, nei žmona. Nūfos aš 
Šravi mirties tyrimas baigėsi; dėl to nutrūko Katios sužadėtuvės. 
O Najiras jau įsitikino, kad malonumą, kurį jis junta matydamasis 
su Katia, siaubingai nustelbia nuogąstavimai, užplūstantys kaskart, 
kai jie būna vienudu. Najiras negalėjo toliau su ja matytis be jos 
tėvo pritarimo, o gauti nuoširdų jo pritarimą būtų buvę neįma- 
noma. Najiras niekada nebūtų galėjęs prisipažinti matydavęsis su 

Katia be liudytojų, bet to neprisipažinti būtų buvęs pats baisiausias 
melas. Šiaip ar taip, jei tiesa iškiltų aikštėn, tėvui jis atrodytų esąs 
niekšas. O neišaiškėti ji negalėjo. Jos palydovas žinojo, kad juodu 
susitikinėja, ir tikriausiai papasakojo jos tėvui. 

Žinodamas, kas vyko tarp jo ir Katios, kiekvienas padorus, 
dukra besirūpinantis tėvas būtų bemat nuvijęs Najirą tolyn. Šis ne- 
abejojo, kad taip ir derėjo elgtis, lygiai kaip neabejojo, kad šitaip 
nuvytas nebūtų ištvėręs. Išsiskyrimas, kurį Najiras pats pasirinko, 
širdies gilumoje tikėdamasis, kad jis netruks amžinai, būtų nesi- 
baigęs niekada. 

Bet tuomet Katia nustojo jam skambinti. Tikriausiai ji supra- 
to, į kokią padėtį jis pateko - juk jinai pažinojo jį ir, dar svarbiau, 
savo tėvą. 

O galji tiesiog nebenorėjo jo matyti. 

— ...tai ar išsiaiškinsi? - Samiro žodžiai vėl grąžino jį į tikrovę. 

— Ką? - su nerimo gaidele paklausė Najiras. - Ką išsiaiškinsiu? 

Samiras atrodė suirzęs. 

— Tikėjausi, kad nueisi į medicinos ekspertų skyrių ir užduosi 
keletą klausimų. Tu juk pažįsti jo darbuotojus. 

— Nepažįstu. 

— Nori pasakyti, kad gali vienas atskleisti visą žmogžudystę, bet 
negali nueiti ir dėl manęs užduoti keleto klausimų apie seną šeimos 
draugą? 

Najiras apstulbo. Nūfos nužudymo aplinkybes jis atskleidė ne 
vienas, o padedamas Katios. Be to, jis nė nemanė imtis to reikalo. 
Jis buvo dykumos vedlys, o žmogžudystę tyrė tik darydamas pa- 
slaugą savo draugui Osmanui. 

- Ta Šravių istorija buvo visai kas kita, - bandė aiškinti jis dėdei. 

- Žinau: tau svarbu, kad triumfuotų teisingumas. Tu parodei 
esąs pasiryžęs sunkiai triūsti, net grumtis, kad jis būtų pasiektas. 
Tokių žmonių reta. O dabar elgiesi tarsi... 

— Visai ne reta, - stengdamasis tvardytis pertarė jį Najiras. - Yra 
tokių, kurie tai daro kasdien. 

Samiras oriai atsikando papločio. Lėtai sužiaumojo, nenuleis- 
damas akių nuo Najiro, tada tarė: 

— Labai didžiuojuosi tavimi dėl to, ką padarei. 

Najiras, jau pasirengęs iškloti daugybę painių priežasčių, kurių 
gvildenti nedrįso, staiga prikando liežuvį. Jo dėdė dar niekada ne- 
buvo sakęs jam tų žodžių, bent jau niekada taip tiesiai, ir nors buvo 
ipykęs, jų svarba dėl to nesumažėjo. 

Jis staigiai atsistojo pripildyti ąsočio vandens; prie stalo grįžo 
neskubėdamas. Beveik nebeprisilietė prie valgio lėkštėje - šis da- 
bar atrodė atgrasiai. 

- Žinoma, nueisiu, - kimiu balsu tarė Najiras. - Pažiūrėsiu, ką 
pasakys koroneris. 

Samiras patenkintas linktelėjo. Najiras pradėjo kraustyti stalą, 
surinko lėkštes, net tą, iš kurios valgė dėdė. Maisto likučius suvy- 
niojo ir įdėjo į šaldytuvą, kol nesugedo - 45 laipsnių karštyje su- 
gesti netruks. 

— Tu lysti, - žiūrėdamas į jį iš už nugaros tarė dėdė. Sūnėnas 
supyko, bet Samirui tai buvo nė motais. - Žinai, tu jau pats į save 
nebepanašus. 

Najiras nieko neatsakė ir Samirui teko užsičiaupti. 

Vis dėlto netrukus tie žodžiai nulydėjo Najirą pro duris į jo au- 
tomobilį ir ten nemaloniu aidu daužėsi ankštoje erdvėje. 


Korniše, Džidos pajūryje, žmonių buvo kaip niekada reta. Šeimos 
neiškylavo, nevaikštinėjo ilgu marmuriniu taku. Nors jau temo, 
lauke vis dar buvo pavojingai karšta, oras toks klampus, jog Najirui 
atrodė, kad jo džipui tenka pro jį brautis. Kilo mintis, kad žvilgte- 
lėjęs į jūrą pamatys ją verdant. 

Kai paskutinį kartą kalbėjosi su Katia, ji jam sakė buvusi pa- 
aukštinta ir keliama į kitą ministerijos teismo ekspertizės žinybą — 
ten jos laukia atsakingesnės pareigos. Nuo šiol jai nebeteks tūnoti 
koronerio tarnybos rūsio patalpose: ji dirbs naujame policijos pa- 
state miesto centre. Viskas ten nauja: prietaisai, kabinetai; techni- 
kos priemonės - tik pažangiausios. Najirui magėjo paklausti, ar 
darbuotojų pažiūros irgi naujoviškos, tad rėžė be užuolankų: 

— Dirbsi tiesiogiai su vyrais? 

Ji ilgai tylėjo. 

— Taip, - galop atsakė. - Nė kiek tuo neabejoju. 

Nuo tada ji pastebimai atšalo ir pokalbis baigėsi nesmagiai. 
Najiras jautėsi prasikaltęs, bet jam iš tiesų nedavė ramybės, kad ji 
dirbs su svetimais vyrais. Kita vertus, kas jis toks, kad galėtų skųs- 
tis? Jis juk ne jos sutuoktinis. 

Nuo to karto jinai jam neskambino. Jis suprato kodėl. Katia įsi- 
tikino, kad jis visiškai atsilikęs ir kad jo religinės pažiūros neleidžia 
elgtis su ja taip, kaip ji norėtų, - ir jai to pakako. Galiausiai ji pra- 
rado viltį, kad jis pasikeis. Iš pradžių jis susitaikė su ta mintimi. 
žvaigždes. Galėjo ten būti ištisas dienas - tinginiaudamas ir dėl to 
nė kiek nesigrauždamas, toli nuo žmonių ir jų rūpesčių. Jo minčių 
nepertraukė muedzino kvietimas melstis, ir pirmą kartą Najiras 
dėl to džiaugėsi. Tada jis suprato, kad labiausiai šiame pasaulyje 
jam brangi vienatvė ir kad, ko gero, jis iš tų vyrų, kuriems apskri- 
tai nereikia vesti. Tačiau grįžęs į prieplauką suprato, kad vienatvė 
niekada jo netenkins. Galvoje skambėjo Pranašo žodžiai: Ir leiskite 
susituokti tiems, kurie iš jūsų be santuokos. 

Kažkoks automobilis įžūliai užlindo priešais Najirą. Jis ėmė piktai 
maigyti signalą, padidino greitį ir važiavo vos ne liesdamas nutrūkt- 
galvio vairuotojo automobilio galą, bet paskui susigriebė, ką daro, 
ir sulėtino greitį. Alache, - ėmė melstis, - apsaugok mane nuo šito 
pykčio! Nežinau, iš kur jis randasi. Nežinau, kaip nuo jo išsigydyti. 

Tačiau į galvą brovėsi ir kitas balsas, sakantis: Puikiai žinai, kaip 
nuo jo išsigydyti. Šitas pyktis - bausmė už šaltumą Katiai. Tu pasiel- 
gei su ja lygiai taip pat kaip Fatima su tavim! 

Žinoma, tai buvo netiesa. Padėtis toli gražu ne tokia paprasta. 
Bendras draugas supažindino jį su Fatima tam, kad jis ją mergintų. 
Paaiškėjo, kad apie Fatimą sparną rėžė ir kiti vyrai, o kai ji išsirinko 
būsimąjį sutuoktinį, net nepasakė Najirui, ką sumaniusi. Tačiau su 
Katia buvo kitaip. Juodu nesusitikinėjo kaip galima pora - jie ban- 
dė atskleisti nusikaltimą. Juodu turėjo dirbti drauge, o jeigu tarp jų 
atsirado kažkiek artumo, tai tik todėl, kad jie elgėsi neapgalvotai ir 
nuodėmingai. 

Tai kodėl šis išsiskyrimas jam toks skaudus? 

Todėl, kad man reikia žmonos, - tarė jis sau. 

Kad ir ką jis apie tai manė, nuo tiesos negalėjai pasislėpti: bū- 
damas su Katia jis darė zina - svetimavimo nuodėmę. Juk pranašas 
Mahometas sakė: Nė vienas jūsų negalite susitikinėti su moterimi, 
jeigu jos nelydi giminaitis ar giminaitė. Argi draudimas gali būti dar 
aiškesnis? Jeigu abejonių vis dėlto liktų, Pranašas dar sakė: Kaskart, 
kai vyras yra vienas su moterimi, šalia jų yra trečias - nelabasis. 
Apie tai galvodamas Najiras nejučia prisiminė vargšą jos palydo- 
vą Ahmedą, atrakcionų parke sėdintį apžvalgos rato kabinoje jie- 
dviem už nugarų per vienintelį tikrą jų pasimatymą. 

Grįžęs į laivą jis užkaitė vandens, bet paskui suvokė, kad mažiau- 
siai dabar nori karštos arbatos. Nuėjo į miegamąjį, persirengė ir susi- 
griebė bukai spoksąs pro iliuminatorių. Gailėjosi prižadėjęs Samirui 
nueiti į koronerio tarnybą. Juk lengvai galėjo paskambinti kokiam 
medicinos ekspertui, ir tiek. Jam juk nebūtina pačiam ten eiti. 

Pastarąsias kelias savaites drėgnomis naktimis jis negalėdavo 
sudėti bluosto, jį kamuodavo ilgesys. Skaudžiausia būdavo, kai ji- 
nai įsiverždavo į sapnus. Dienos buvo ne ką geresnės - jos tęsdavo- 
si ilgos ir tuščios kaip dykuma. O į tikrąją dykumą niekas nenorėjo. 
Saudoarabai pasiruošė gintis nuo vasaros: prieglobsčio ieškojo oro 
kondicionierių gaivinamose svetainėse, prie privačių baseinų ar 
vėsiuose prekybos centruose. 

Prieš eidamas miegoti, Najiras atliko istikarą - sukalbėjo tam 
tikras maldas, kad sapne sulauktų atsakymo. Anksčiau niekada ne- 
buvo to bandęs, bet imamas Hadis kartą patarė jam to imtis. Jis 
sakė Najirui: „Kartais reikiamų atsakymų turi ieškoti labai rimtai. 
Alachas nepalengvins tau šios užduoties.“ Istikara nebuvo tik karš- 
ta malda prieš miegą, bet apsivalymas, būdas, kaip per maldą išeiti 
iš sąmoningos būklės prieš imant valdyti pasąmonei, kad gautum 
kuo tikslesnį atsakymą. Pasak imamo Hadžio, toks pirmenybės su- 
teikimas pasąmonei padėjo Nilsui Borui atskleisti atomo sandarą, 
o Renė Dekartui suformuluoti teiginį, kad dedukcija yra pagrindi- 
nė mokslinio tyrimo forma. Najiras manė, kad toks galingas būdas 
turėtų padėti jam apsispręsti gana nesudėtingu klausimu: eiti rytoj 
į koronerio tarnybą ar ne. | 

Prieš pat brėkštant jis susapnavo esąs milžiniškame kambaryje, 
užverstame saldumynais. Lėkštės buvo prikrautos sirupu persisun- 
kusių pyragaičių su skaldytais riešutais, migdolų dražė, rachatlu- 
riešutų, apkeptų su cukrumi ir išmirkytų meduje, glaistytų spur- 
gų, sudėliotų tvarkingomis eilėmis ir, rodos, laukiančių, kada bus 
suvalgytos, niekados neištyžtančių įvairių rūšių šerbetų. Najiras — 
toks alkanas, kad jį net raižė skausmai, - atsisėdo ant akmeninių 
grindų ir valgė iš visų pusių sudėtus saldumynus, o cukraus pudra 
krito ant jo lyg snaigės. Jis tol kimšo, kol pasidarė bloga, tada nuėjo 
į kampą ir išsivėmė. 

Nereikėjo tokio genialaus proto kaip Nilso Boro, kad suprastum 
sapno reikšmę: Najirui gresia rimtas pavojus persisotinti. Taigi į 
koronerio tarnybą jis negali eiti. 


MIRIAMA SĖDĖJO ANT SUOLO, priremto prie sienos, užsikė- 
lusi kojas, apsiglėbusi jas rankomis. Oro uoste buvo vėsu; ją krėtė 
drebulys ir baimė, todėl nekentė už tai savęs. Ji nenumanė, kiek 
laiko praėjo. Valanda, dvi? Negalėjo prisiminti, kada ją čia atvedė, 
o apskaičiuoti buvo per daug sudėtinga. Dešimtį kartų savo mobi- 
liuoju telefonu bandė paskambinti Erikui, bet jis neatsiliepė. Taigi 
Miriama laukė. Kaimynams ar draugėms skambinti nebuvo pras- 
mės: Erikas vienintelis galėjo suteikti jai galimybę patekti į šalį. 

Į kambarį užėjo tik vienas žmogus - oro uosto darbuotojas. Jis 
atnešė butelį vandens ir paklausė, ar jai ko nors reikia. Įklotų, - 
knietėjo pasakyti jai. - Kiaulienos šoninės ir butelį vyno. Bet ji atsa- 
kė, kad jai nieko nereikia, ir toliau spoksojo į sienas; tik vėliau jai 
toptelėjo, kad jis nieko nepasiūlė kitoms moterims kambaryje. 

Po kurio laiko kažkas atėjo išsivesti kitų moterų ir Miriama liko 
viena. Dabar ji svarstė, kas blogiau: jaudintis dėl Eriko ar dėl sa- 
vęs. Ji vėl jautėsi esanti maža mergaitė - šito jausmo jinai neken- 
tė labiausiai. Viskas šioje šalyje buvo sumanyta taip, kad moteris 
jaustųsi infantiliška. Ji buvo sau sakiusi tai šimtą kartų, tik nuo to 
niekas nepasikeitė. 

Ji išsėdėjo ant suolo, kaip jai pasirodė, dar vieną valandą. Kad 
aš prasmegčiau skradžiai, jei pasižiūrėsiu į laikrodį! Ji atvirai nepa- 

rodys laukianti. Pasauliui - net kuriame nėra nieko daugiau, be šių 
nuogų keturių sienų, - ji čia savo noru. Kažkas anapus laukia jos. 

Galiausiai durys atsidarė; tas pats uniformuotas pareigūnas įki- 
šo galvą ir rankos mostu paliepė jai išeiti. Miriama neskubėdama 
atsistojo, pasitaisė krepšį, susitvarkė abają ir burką, kad ši neslystų 
nuo nosies. Žvilgtelėjo į duris ir tik dabar pastebėjo užrašą anglų 
kalba: Neatsiimtos moterys. 

Kai išėjo į salę, Erikas stovėjo šalia pareigūno. Erikas buvo geru 
sprindžiu už jį aukštesnis ir stovėjo kaip visada bendraudamas su 
mažesniais už save: susikūprinęs, palenkęs galvą, nevalingai kel- 
damas vieną ranką ir braukdamas ja per trumpai kirptus šviesius 
plaukus; dėl to jis atrodydavo sumišęs ir kiek sutrikęs, nors iš tikrų- 
jų jam taip retai nutikdavo. Dabar jis atrodė dėl kažko nusiminęs. 
Jai knietėjo klausti, kas atsitiko, bet nenorėjo daryti jam gėdos ara- 
bo akivaizdoje. Erikas vilkėjo naujais marškiniais - jam neįprastos 
tamsiai mėlynos spalvos. Blizgantis kaip šilkas audeklas jai pasiro- 
dė panašus į mėgstamus Saudo Arabijos vyrų. 

Pareigūnas užsikabino automatą ant kito peties, padėjo paskuti- 
nį parašą popieriaus lapelyje ir ištiesė jį Erikui kartu su pasu ir lei- 
dimu dirbti. Iš šalies jie panėšėjo į bėgikus, perduodančius vienas 
kitam ne estafetės lazdelę, o ją: Dabar ji tavo - bėk! Erikas stvėrė 
žmonos krepšį, sugniaužė jos delną. Juodu pro stiklines duris iš- 
skubėjo iš pastato į gatvę, kur prie šaligatvio laukė fordo pikapas. 
Miriama lyg antausį pajuto karštį. Atrodė, kad ji atidarė orkaitę iš- 
imti pyrago, bet tas pyragas buvo užmaišytas iš dyzelino tvaiko ir 
dulkių. Ji ėmė žiaukčioti ir prispaudė burką prie nosies. 

Erikas įkėlė krepšį į bagažinę. Stengdamasi neužsigauti galvos 
į durų rėmą Miriama sudribo ant sėdynės. Kai uždarė dureles, to 
žvėriško karščio nebejuto - tartum kažkas užuolaida būtų atskyręs 
ją nuo išorinio pasaulio. 

Erikas užvedė variklį. Oras viduje vis dar buvo kiek atvėsęs nuo 
kelionės į oro uostą; kai įsijungė kondicionierius, ji pakreipė angas 
taip, kad pūstų orą tiesiai jai į veidą. Su palengvėjimu atsiduso. Eri- 


kas dideliu lanku apsisuko ir nuvairavo į greitkelį. 

— Dėl viso pikto patikrinsiu... - Jis dirstelėjo į jos pusę. - Tu tik- 
rai mano žmona“ 

Miriama nusiėmė burką. 

— Tavo Stepfordo moteris*. Na, ta, su kuria tvarkytis patikėjai 
oro uosto saugos tarnybai. 

— Dėl Dievo meilės, Miriama, - sušnabždėjo jis braukdamas 
pirštais sau per plaukus. Jis giliai įkvėpė. - Labai atsiprašau. 

— Kas atsitiko? - paklausė ji. 

— Be galo džiaugiuosi, kad grįžai. 

— Kas at-si-ti-ko? 

Miriama juto tuoj prarasianti savitvardą, bet pasiryžo laikytis iš 
paskutiniųjų. 

Erikas atrodė susigėdęs. 

— Supainiojau laiką, - atsakė ne iš karto. - Miriama, aš... 

— Užmiršai, kada aš atskrendu?! 

— Turėjau tiek daug darbo... - Jis nuščiuvo nežinodamas, ką sa- 
kyti. - Prašau man atleisti. Labai atsiprašau. Daugiau taip nebus. 

Tai jau tikrai nebus - kad tave kur velnias! - pamanė jinai. Vis 
dėlto ilgai pykti negalėjo: pernelyg jai palengvėjo, kai jį pamatė. 
Miriama nusisuko į langelį ir bandė nusiraminti. Kelionė vyko 
sklandžiai, gatvės lėkte lėkė pro šalį. 

Ji giliai įkvėpė ir paklausė: 

— Tai kaip gyvenai? 

— Kaip paprastai. Kaip pailsėjai? - paklausė bandydamas jai 
įsiteikti. 

— Gerai, - atsakė, bet nesusilaikė ir pridūrė: - Tik per trumpai. 

Jis nuleido jos žodžius negirdomis. 

— Pasiilgau tavęs. Mėnuo - per ilgas laiko tarpas. 

Miriama tik numykė panosėje. 

Jis nustebino ją: paėmė jai už rankos. 


* „Stepfordo moterys“ - 1972 m. išleistas amerikiečių rašytojo Iros Levino sa- 
tyrinis trileris. Jaunai moteriai kyla įtarimas, kad nuolankios žmonos naujo- 
je vietoje, kur ji apsigyvena, yra jų vyrų sukurti robotai. Ilgainiui Stepfordo 
moteris tapo paklusnios, nuolankios namų šeimininkės sinonimu. 

— Bet man pavyko rasti antrą žmoną, taigi buvo ne taip jau 
blogai. 

— Nejaugi? - Miriama šyptelėjo. Ji nusprendė juokauti kartu su 
juo. - Štai iš kur tie nauji marškiniai. 

— Tiesą sakant, juos dovanojo vienas iš mano klientų. Jo žmonos 
šeimai priklauso audinių parduotuvė Rijadė. Tas klientas - vienas 
iš tų prasisiekėlių princų. Jam reikia asmens sargybinio vien tam, 
kad galėtų jaustis esąs svarbus. 

Miriamai kėlė apmaudą - Eriko darbas nėra nepaprastos svar- 
bos ir jai tenka su viskuo čia taikstytis, kad jis galėtų saugoti vieną 
iš pusės tūkstančio Saudo Arabijos princų, kuriam iš tiesų jokios 
apsaugos nereikia. 

— Šis tas apie mano naują žmoną, - toliau juokavo jis. - Gera 
naujiena: ji saudoarabė, viską verda ir skalbia, taigi dabar nuo šių 
prievolių tu atleista. - Jis suktai į ją žvilgtelėjo. - Tave tausoju ki- 
tiems dalykams. 

- Bet juk aš esu tavo išlaikytinė. 

Erikas staigiai nuspaudė stabdžius, pasuko į kelkraštį, nulėkė 
akmenuotu smėlio ruožu ir sustojo prie krūmokšnių guoto. Vairą 
gniaužiantys jo krumpliai net išbalo ir jai jau dingtelėjo mintis, kad 
truputį persistengė. 

Erikas pasilenkė, suėmė jos veidą delnais ir pabučiavo. 

— Nepyk daugiau ant manęs, - sukuždėjo. - Teliko penki mėne- 
siai, o tada mudu grįšime - prižadu. 

Miriama užsimerkė. Ji norėjo paaiškinti jam, kad jai baisu ne 
dėl ateinančių penkių mėnesių, o dėl to, kas nutiko per praėjusius 
šešis: dėl tos baimės, nevilties, nuolatinio nerimo. Ši šalis pamažu 
luošino jų santuoką ir ji baiminosi, kad parsiradus namo šaukštai 
jau bus po pietų. 

Bet šituos dalykus ji jau buvo sakiusi ir Erikas jų nesuprato. Ji 
atsilošė sėdynėje ir ištarė žodžius, kurie jau seniai sukosi galvoje: 

— Aš tikrai norėčiau grįžti namo, ir tiek. 


* * + 

Likusį kelią jie važiavo tamsoje, tik retkarčiais iš jos išnirdavo roži- 
niai neono ženklai, žymintys šalikelėje įsikūrusias užeigas, kuriose 
visą naktį galėjai nusipirkti šavarmos*. Miriama taip išalko, kad 
pilvas ėmė urgzti, bet ji nenorėjo sustoti. 

Kai pikapas įsuko į kelią, vedantį į jų rajoną, ji ėmė visai nesi- 
gaudyti, kur esanti. Iš tolo tai buvo svetimo žmogaus - vyro - teri- 
torija. Čia ji tepažinojo savo pastato sienas ir kelią į maisto parduo- 
tuvėlę, kurią pasiekdavo pustekiniu. 

Dabar ji išvydo retai jai matomą vaizdą - didžiulį rajoną, knibž- 
dantį imigrantų iš Sudano, Somalio ir kitų musulmoniškų šalių, 
vyrų, kurie ištisas dienas rankiodavo šiukšles gatvėse - bet ne savo 
miesto dalyje. Buvo ir arabų, baltais tobais** ir kufijomis***. Jaunuo- 
lis su beisbolo kepuraite ant kufijos praėjo pro jų automobilį ir nusi- 
spjovė prie jo priekio. Miriama susiraukė. Jai dingtelėjo mintis, kad 
tie vyrai per daug spjaudosi, turint galvoje, kad yra kilę iš padermės, 
kuri stengiasi saugoti kūno skysčius. Bet čia buvo ne beduinai, o ap- 
linkui - ne dykuma. Čia Džida, drėgmės persisunkęs uostamiestis, 
tiesiog šuntantis garuose, nepaliaujamai sklindančiuose nuo jūros. 

Kai jie įsikėlė į savo butą, Erikas ją patikino, kad čia gyventi 
saugiau negu kokioje uždaroje vakariečių teritorijoje. Tačiau jis 
balsu nepasakė tikrosios priežasties: jam baisiai nepatiko, kad 
amerikiečiai stengiasi atsiriboti nuo vietinių. Jis gerbė musulmonų 
kultūrą ir bandė prie jos pritapti, bent jau kol juodu yra čia. Kal- 
bėti arabiškai jis išmoko tarnaudamas armijoje, o per dvi misijas 
Irake suprato, kad saujelės ekstremistų ir kaljano nevalia tapatinti 
su musulmoniška gyvensena. Visiems jo įsitikinimams prieštaravo 
užsidaryti nuo viso pasaulio anglakalbių teritorijoje - nesvarbu, 
kad tik ten moterys galėjo laisvai vaikščioti, vedžioti savo pudelius 
ir pliuškentis baseine. 


* Sumuštinis iš susuktos į paplotį mėsos, keptos ant vertikalaus iešmo, salotų, 
agurkų, pomidorų ir padažo. 
** Tradicinis Saudo Arabijos vyrų drabužis, plati mantija, vasarą - iš baltos ar 
šviesios medvilnės, žiemą - iš tamsios vilnos. 
*** Tradicinis Saudo Arabijos vyrų galvos apdangalas - kvadratinis audeklas, 
sulenktas trikampiu; du jo kampai krinta ant pečių, trečias - ant nugaros. 
Kufiją prilaiko juodas apskritas ikalas. 

Iš pradžių Miriama spyrė jį įsikurti uždaroje teritorijoje, aiš- 
kindama, kad jis galės būti mieste kiek tinkamas, o jinai gyvens 
jai labiau pažįstamoje aplinkoje. Bet Erikas nenorėjo apie tai nė 
girdėti. Pasak jo, tokios saugomos teritorijos esančios dviejų rū- 
šių. Didesniosios - milžiniškos, su daugiau negu puse tūkstančio 
namų ir visais patogumais, kurių gali tikėtis amerikietis, net su 
prekybos kompleksais kariškiams. Bet kurių galų gyventi Saudo 
Arabijoje, jeigu ketini tik išsinuomoti lopinėlį Amerikos? Mažes- 
nėse uždarose teritorijose gyventojų sudėtis buvo įvairesnė, pasi- 
taikydavo net musulmonų, bet čia saugumas nebuvo garantuotas. 
Po kruvinų išpuolių prieš užsieniečius Rijade 2003-iaisiais, kai 
žuvo trisdešimt penki žmonės ir buvo sužeista per šimtas šešias- 
dešimt, buvo reikalaujama visose uždarose teritorijose sustiprinti 
saugumo priemones; kai kuriose mažesnėse buvo rasta paprastes- 
nė išeitis - imta vyti gyventojus iš Vakarų. Mat, atsikračius ameri- 
kiečių ir europiečių, nebereikėjo rūpintis apsauga ir už ją mokėti. 
Per pastarąjį pusmetį buvo išprašyti du Eriko draugai ir jiems teko 
keltis į brangesnius namus kitame miesto gale. Taigi galėjai rinktis 
viena iš dviejų: gyventi kažkokioje netikroje Amerikoje ar mažiau 
izoliuotoje uždaroje teritorijoje, iš kurios tave gali išvyti už tai, kad 
esi amerikietis. Miriama norėjo gyventi didžiuliame Arabijos vartų 
komplekse. Nesvarbu, kad ten galbūt netikra Amerika - jai norėjo- 
si bent šiek tiek laisvės. 

— Arabijos vartai - vienas iš svarbiausių al Kaidos taikinių Dži- 
doje, - paaiškino jai Erikas. - Mes negalime ten gyventi. 

Pikapas įsuko į siaurą gatvelę - dulkiną, panašią į rakštį miesto 
kūne. Erikas sumažino greitį prie jų pastato. Jis mažai kuo skyrė- 
si nuo aplinkinių - panašus į dėžę, baltas, tik aukščiausias visame 
kvartale, mat stogą juosė trimetrinė tinkuota siena. Visi langai buvo 
dengti juodais medžio skydais, o vinučių plačiomis galvutėmis pri- 
smaigstytos lauko durys, rodės, būtų atsilaikiusios net prieš tanką. 

Juodu pravažiavo pro šalį. Toje gatvelėje rasti vietą automobiliui 
visuomet būdavo sunku, o naktį - ypač. Miriama vos susitvardė 
nepradėjusi dėl to zyzti ir tik bukai spoksojo pro langelį, kai jie 
šliaužė gatvėmis. Pirma jie apvažiavo ratu savo kvartalą, paskui 

vieną po kito gretimus. Erikas sprendė šią užduotį nuosekliai - tik- 
rino kvartalus po vieną. Vos po kelių minučių Miriama visai nusto- 
jo gaudytis ir nebegalėjo prisiminti, kurioje pusėje jų namas. Visos 
gatvės, rodės, eina ta pačia kryptimi. Kai kuriose stovėjo vien gy- 
venamieji namai, kitose - vien parduotuvės, bet tamsoje ji nieko 
neįstengė pažinti. 

Galiausiai jie pastatė automobilį kažkokio kvartalo viduryje. 
Miriama išlipo ir galvoje pajuto buką skausmą. Ji buvo visiškai 
nusivariusi. Juodu pasuko prie savo namų, ir ji bandė pasirengti 
šokui, laukiančiam tarp tų keturių sienų. Kai Erikas dirbdavo, jai 
būdavo sunku išeiti iš namų. Vienu metu jis ragindavo ją išeiti daž- 
niau - „tavo pačios labui, sakydavo, - bet Miriama įsitikino, kad 
dėl to tik vienos bėdos. 

- Tu amerikietė, - kartą sakė jis. - Tavęs niekas neužkabins. 

— Aš esu moteris, ir to gana. 

Iš pradžių kaskart, kai išeidavo iš namų, patraukdavo kaimy- 
nių dėmesį. Išgirdusios prieškambaryje jos žingsnius, jos kišdavo 
šydais uždengtus veidus pro duris ir įspėdavo, kad moteris be pa- 
lydovo gali sulaikyti mutava - religinė policija - ir uždaryti į kalė- 
jimą. Girdi, jos pačios turi bėdų dėl religinės policijos - vakarietei 
būtų dvigubai blogiau! 

Bent jau Miriama manė, kad jos taip sakė. Pašnekesiai su dau- 
guma kaimynių buvo pantomimos ir spėlionių žaidimas. Miriama 
joms padėkodavo ir vis tiek išeidavo. Gatvėje ji vieną akimirką jaus- 
davosi saugi, kitą patirdavo baimę. Būdavo dienų, kai ji vaikščioda- 
vo laisvai ir eidavo, kur nori, aišku, su abaja ir skara, be to, laikyda- 
ma po ranka burką, jei kartais pasijustų pernelyg pastebima. Kartais 
žmonės neslėpdami palydėdavo ją žvilgsniu ar net sustodavo ir im- 
davo vėpsoti. Viena kita moteris mandagiai su ja pasisveikindavo. 
Tačiau kitąsyk jai tekdavo patirti priešiškumą. Vyrai pastebėdavo, 
kad ji išėjo viena, ir stabdydavo ją švilpdami ar net atsistodami prie- 
šais ir užtverdami kelią. Liepdavo eiti namo. Įspėdavo, kad gatvėje 
jai nesaugu. Miriama jais tikėdavo. Nors jos nė karto nesuėmė, kaip 
gąsdino kaimynės, sulig kiekviena savaite ji jautėsi vis nesaugesnė. Ji 
ėmė galvoti, kad anksčiau ar vėliau nutiks kas nors siaubinga. 

Pagaliau jie priėjo savo namą ir užlipo plačiais marmuriniais 
laiptais. Antro aukšto aikštelėje ji sustojo pasiklausyti, ar negirdėti 
jokių garsų iš Asadų buto, bet, matyt, jie buvo išėję - tikriausiai 
į kokio giminaičio vestuves ar laidotuves. Moterys sutemus retai 
išeidavo iš namų dėl kokios nors kitos priežasties. 

Miriama paskui Eriką užlipo į viršų. Prieš pasukdamas raktą jis 
prisipažino neturėjęs laiko apsikuopti. 

— Tu netvarkei namų visą mėnesį? 

— Na, kartais apsitvarkydavau. 

Ji įsmuko pro duris, apsidairė aplink nuogas baltas sienas ir 
šaltas akmenines grindis. Po teisybei, nelabai čia ką buvo tvarkyti. 
Erikas nunešė jos krepšį į miegamąjį, o ji tuo metu užsuko į virtuvę. 
Bufete rado tik pupų skardinę ir sužiedėjusį paplotį - išvažiuodama 
ji paliko daugiau. Akimirką jai pasirodė, kad virtuvė nepažįstama, 
tarsi kažkieno kito. Nuo spintelių laupėsi dažai. Viryklę dengė sto- 
ras riebalų sluoksnis - vieni kancerogenai, likę iškepus mėsą. Ant 
apskretusių atdarų orkaitės durelių Erikas buvo užrašęs „biologi- 
nis pavojus“. Šūdžius, - pamanė ji ir prisivertė nusišypsoti. Kadaise 
baltas linoleumas panėšėjo į pelėsiais apsitraukusį žiedinį kopūstą, 
sienų plyteles buvo išraižę sukietėjusių nešvarumų upeliai. 

Tarpduryje pasirodė Erikas. 

- Einu atnešiu ko nors valgyti. 

— Nebūtina. Aš nelabai išalkusi. 

— Aš visada žinau, kada tu alkana. - Jis išsitraukė iš kišenės rak- 
tus ir parodė jais į jos pusę. - Tu pradedi kramtyti lūpą. Laikyk 
duris užrakintas. Tuoj grįšiu. 

Ji žiūrėjo, kaip jis išeina. 

— Grįžk greičiau, - paprašė Miriama, bet Erikas jau buvo išėjęs. 

šlamštą. Kvitai, autobuso bilietai. Išmetė saldainių popierėlius bei 
amerikietiškus centus ir paėmė sulankstytą popieriaus lapą, gau- 
tą konsulate kartu su viza. Valstybės departamento įspėjimas. Jau 
buvo jį skaičiusi, bet perbėgo akimis, kad geriau prisimintų. 

Amerikietės privalo būti itin atsargios asmens 
saugumo klausimu. Stenkitės nepatraukti į save 
dėmesio, kuo mažiau keliaukite po karalystę ir 
nedelsdamos praneškite JAV ambasadai, jei tik 
pastebėsite kokią nors įtartiną veiką. 

Religinė policija - mutava - turi tokias 
pat galias kaip paprasta. Siekdama užtikrin- 
ti, kad laikomasi konservatyvių elgesio nor- 
mų, religinė policija persekioja ir baudžia 
moteris už tokius pažeidimus: 

— jei vartoja alkoholį; 

— jei vilki kelnėmis ar kitokiais vakarietiš- 
kais drabužiais; 

— jei valgo restoranuose; 

— jei vairuoja automobilį ar važiuoja dvira- 

Čiu; 

— jei šoka, klausosi muzikos ar žiūri filmus 
viešoje vietoje; 

— jei bendrauja su vyru, kuris nėra sutuokti- 
nis ar šeimos narys. 

Moterys, viešose vietose bendraujančios su 
vyrais, kurie nėra jų giminaičiai, gali būti 
apkaltintos prostitucija. Už ją gali būti 
baudžiama areštu ir mirtimi. 

Bausmė už prekybą narkotikais - mirtis. 
Saudo Arabijoje išimtys netaikomos niekam. 
JAV pareigūnai Saudo Arabijos teismuose jo- 
kiomis aplinkybėmis neturi jokių galimybių 
prašyti gailestingumo ar pasiekti švelnesnį 


nuosprendį Amerikos piliečiams. 


Kai Miriama perskaitė šį perspėjimą pirmą kartą, nuo rūstaus 
jo tono ją nukrėtė šiurpas. Dabar ją nusmelkė skausmas prisimi- 
nus, kad jiedviem nutarus vykti į Džidą svajonėse ji matė klajok- 
lius, tamsaus gymio vyrus ant žirgų, į odines makštis susikišusius 

kardus, ir virš jų baltų turbanų sklandančius sakalus. Saudo Arabi- 
ja buvo romantiška - vyrui. 

Ji suglamžė popieriaus lapelį ir metė į šiukšlių dėžę. Dabar ji 
grįžo - oficialiai - ir nors namie teišbuvo dvidešimt minučių, jau 
laukė grįžtančio Eriko. Iš parduotuvės, iš darbo, iš pasaulio, į kurį 
be jo jinai bijo įžengti. Lauk, lauk ir lauk. Jos krepšys buvo prigrūs- 
tas prablaškyti turinčių daiktų, kurių ji nė karto nebuvo paėmusi į 
rankas Jungtinėse Valstijose: paveikslėlių siuvinėti kryželiu ar pa- 
prastu dygsniu, virbalų. Ji megs dykumoje. Vieną gražią dieną ji iš 
to juoksis, bet dabar jai nebuvo juokinga. Tai bent, - pamanė, - aš 
net laukiu, kada juoksiuosi! 

Iš rankinės dugno ištraukė dar saują šlamšto ir delne pamatė 
Jis panėšėjo į skaitmeninio fotoaparato atminties kortelę, bet buvo 
ne jos. Daug negalvodama įsikišo kortelę į kišenę ir nusprendė pa- 
klausti Eriko apie ją, kai grįš. 


Apsunkusi iš baimės Miriama atidarė užpakalines duris ir nubil- 
dėjo laiptais ant stogo. Bent čia ji galėjo apsimetinėti tebesanti 
Jungtinėse Valstijose, pasaulyje, duodančiame jai šviežio oro, sau- 
lės ir nuosavus raktus. Rytuose ties horizontu spindėjo pora žydrų 
žvaigždžių. Ji atsišliejo sienos ir gurkštelėjo nakties oro, pritvinku- 
sio jazminų ir smilkalų kvapų, kylančių iš kaimynės lango. Kvapas 
guodė. Miriama iškart pagalvojo apie Sabriją, kaimynę iš pirmo 
aukšto, ir kaip jai patikdavo sėdėti su ja tų smilkalų dūmų prisigė- 
rusiame kambaryje, gerti kavą ir šnekėtis. 

Tačiau slinko minutės ir troškinantis karštis ėmė ją tiesiog sunk- 
ti. Ji vėl prisiminė uždarą amerikiečių teritoriją - baseinas dabar 
būtų prilygęs rojui. 

Dar penki mėnesiai. 

Ji pastebėjo, kad Erikas padžiovė skalbinius, - ne vakar ir ne už- 
vakar, nes audiniai buvo perdžiūvę, o marškinių priekis išblukęs nuo 
saulės. Ji pasisuko, išgirdusi kažką dunkstelint kitoje stogo pusėje, ir 
pamatė atsidarant duris į stogą. Pro jas kyštelėjo merginos veidas. 

— Sabrija! - šūktelėjo Miriama. 

Mergina nusišypsojo ir tekina pasileido jos apkabinti. Miriama 
žengė į priekį, užkliuvo už skalbinių virvės, nusikeikė ir tuo pačiu 
metu nusijuokė. 

— Kaip džiaugiuosi tave matydama! 

Sabrija pabučiavo jai į skruostus, paspaudė pečius ir susiraukė. 

— Per ilgai užsibuvai! Ką aš veiksiu, kai išvyksi visam laikui?! 

— Turėsi važiuot su manim. 

- Ir palikti artimuosius? Juokauji?! 

Ji išsišiepė, mat viena iš mėgstamiausių jųdviejų pokalbio temų 
buvo, kaip Sabrijos šeima varo ją iš proto. Sabrija gyveno pirma- 
me aukšte su tėvais, šešiomis seserimis ir be galo pamaldžiu vy- 
resniuoju broliu. Ji buvo vyriausia iš seserų, tad pagrindinė namų 
ruošos ir vaikų priežiūros našta gulė ant jos pečių. Tačiau prieš ke- 
letą mėnesių Sabrija ją nusimetė, kai įsidarbino tetos kosmetikos 
parduotuvėje. Jos tėvai tam nepritarė. 

— Mes tuoj eisim į pusseserės vestuves, - tarė Sabrija. - Visa šei- 
ma. Tėvai jau išėjo, bet aš priverčiau pusbrolį Abdulą pasilikti, nes 
norėjau pasimatyti su tavim. Maniau, grįši namo anksčiau. 

- Tu tokia miela. - Miriama pati nesuprato, kodėl jai akys pri- 
tvinko ašarų. - Mus užlaikė oro uoste. Negaišk dėl manęs. Pasima- 
tysim rytoj. 

- Pasimatysim, bet norėjau, kad tu žinotum: kitą mėnesį aš 
išteku. 

— Ką?! Už ko? 

— Už savo pusbrolio Omaro. 

— Sveikinu. - Miriama pajuto, kaip ašaros gniaužia jai gerklę. - 
Čia tas, kuris gyvena Rijade? 

— Taip, aš tau apie jį pasakojau. - Sabrija kiek išgąstingai žvilg- 
telėjo į padžiautus skalbinius. 

— Džiaugiesi, kad išteki? 

— Taip, džiaugiuosi. Tiesiog... - Ji patraukė pečiais. - Viskas 
klostosi taip greitai. 

Miriama linktelėjo. Miglotai įsivaizdavo, kaip Sabrijos tėvai ne- 
kantrauja ištekinti dukrą. 

Ji išgirdo kažką barškant virtuvėje. 

- Klausyk, Erikas parėjo namo, - tarė. - Gal gali kelioms minu- 
tėms užsukti? Jis atnešė vakarienės, o aš mirštu badu. 

— Ne, Abdula išeis vienas, jeigu aš tuoj negrįšiu. 

— Gerai. - Miriama dar kartą ją apkabino. - Užeik, kai parsirasi. 

— Užeisiu. 

Sabrija nutipeno atgal prie durų ir Miriama nejučiomis prisimi- 
nė, kokia ji jauna. Iš išorės - septyniolikmetė, vidumi - dvylikame- 
tė, bent jau didžiumą laiko, tačiau kartais blykstelėdavo protu kaip 
subrendusi moteris. 

— Gero kelio! - sušuko Miriama; iš laiptinės pasigirdo kažkoks 
negarsus atsakymas. 

Miriama nusišypsojo ir čiupo skalbinių pintinę. Juodu su Eriku 
neturėjo skalbyklės. Ji skalbdavo drabužius rankomis ir nors skųs- 
davosi dėl nuolatinių ruošos darbų, širdies gilumoje jais džiaugėsi: 
turėjo ką veikti. 

Ji paskubomis surinko Eriko skalbinius keikdama skalbinių 
spaustukus - jie sugadino vienus iš jo baltų marškinių - ir pasuko 
laiptais į apačią. 

Pro virtuvės duris sklido humuso* ir šavarmos kvapai. Miriama 
metė pintinę su skalbiniais ant ruošos stalo, priėjo tiesiai prie stalo, 
nuplėšė foliją nuo išsinešti supakuoto padėklo ir įmerkė pirštą į 
humusą. Nusilaižė, atsiplėšė gabalą nuo didžiulio papločio ir susi- 
grūdo į burną. 

— Ehhhikai! - ji nurijo kąsnį. - Brangusis, eikš valgyti! 

Atsakymo neišgirdo. 

- Erikai! 

Kąsnis vos neįstrigo burnoje. Elektrinis vabzdžių naikintuvas 
sutraškėjo taip, tartum kažkas būtų paleidęs šūvių papliūpą iš auto- 
mato; Miriama pašoko, duona iš rankų nukrito ant grindų. Ji pasi- 
lenkė jos pakelti ir giliai įkvėpė. Tikriausiai ant vielinio naikintuvo 
tinklelio užropojo driežas - juos nutrenkdavo ne taip greitai. 

Ji išvyniojo šavarmą ir atsisėdo valgyti. Nudžiugo, kad mėsa 


dar karšta. 


* Artimuosiuose Rytuose paplitusi avinžirnių tyrė, valgoma kaip mirkalas. 

— Aš valgau viena! 

Miriama atsikimšo butelį vandens ir nurijo didelį gurkšnį. 

Tada išgirdo bildesį koridoriuje, paskui sudrebant virtuvės lan- 
gus - kažkas užtrenkė laukujes duris. Ji padėjo sumuštinį ant stalo 
ir nuėjo į svetainę. 

Lauko durys buvo atdaros. 

Ji perėjo per svetainę ir iškišo nosį pro duris, bet koridoriuje 
buvo tamsu. 

— Tu palikai duris neuždarytas! 

Miriama jas uždarė, pasuko atgal į virtuvę, bet stabtelėjo pasi- 
klausyti. Vonioje - nė garso. Priėjo patikrinti. Vonios durys buvo 
praviros, šviesa nedegė. Įjungė ją ir atitraukė dušo užuolaidą. Pa- 
matė vien pelėsių kilimą ant sienos. 

- Erikai! 

Siauras koridorius prislopino jos balsą. 

Miegamajame jos kelioninis krepšys neiškrautas gulėjo ant lo- 
vos. Stalinė lempa švietė, bet staiga Miriama pasijuto tokia sumi- 
šusi, kad net drebulys supurtė. Uždegė lemputę palubėje. Patikrino 
už durų ir vos nesusijuokė: kada paskutinį kartą Erikas slėpėsi už 
durų norėdamas ją išgąsdinti - per jų medaus mėnesį? 

Tyla. Vėl pasuko prie lauko durų ir išgirdo užvedamą variklį, bet 
nusprendė, kad automobilis ne jų - per garsiai burzgia. Tikriau- 
siai Abdula su Sabrija išvažiuoja į vestuves. Įžengė į vyrų svetainę 
su langais į gatvę. Kambaryje buvo tamsu, tik pro langinių plyšius 
skverbėsi gatvės žibinto šviesa. Apgraibomis surado stalinę lempą 
ir uždegė. Senutės lempos šviesos Miriamai pakako nužvelgti ka- 
vos staliuką, siuvinėtas pagalvėles ir pripelijusius arbatos puode- 
lius. Dirstelėjo pro langinių plyšius. Gatvėje - nė gyvos dvasios. 

Nepulk į paniką! - paragino save, stengdamasi patikėti, kad iš 
tikrųjų nerimauja dėl savęs, dėl savo baimių, savo klaustrofobijos. 
Kažką panašaus jau buvo patyrusi — taip pat nervinosi, ištikta vos 
ne paranojos, - kai jo automobilis sugedo greitkelyje ir ji pamanė, 
kad jis paliko ją dėl kitos moters. Jis grįžo namo taksi ir pamatė 
ją išsidrėbusią ant sofos ir raudančią. Gražus vaizdelis - kriokianti 
Miriama Volker, muzikos daktarė. 

Ji grįžo į virtuvę ir prisivertė sulankstyti skalbinius. Šavarma su- 
kėlė palaimingą sunkumo ir mieguistumo būseną, Miriama nusto- 
jo panikuoti. Tikriausiai Erikas ko nors grįžo į restoraną. Šis buvo 
netoliese, galėjai nusigauti iki jo pėsčiomis. Gal paliko ten piniginę. 
Jo raktų nebuvo ant stalo, kur visuomet juos palikdavo. Gal juos 
pasiėmė durims atsirakinti - bet kad jis pamiršo jas uždaryti. Eri- 
kui grįžus, negailestingai iš jo išsišaipys. 

Po keturių valandų nerimas grįžo. Per tą laiką ji gerą dešimtį 
kartų bandė skambinti jam į mobilųjį telefoną, bet iškart įsijung- 
davo balso paštas; neviltis, kad neįstengia su juo susisiekti, tik dar 
labiau kurstė paniką. Metas buvo per vėlus skambinti jo draugams. 
Šiaip ar taip, ji neabejojo: jeigu būtų išvažiavęs pas juos, būtų jai 
pasakęs. Ji vis prisiminė jųdviejų pašnekesį automobilyje važiuo- 
jant iš oro uosto namo: stengėsi rasti ką nors, kas rodytų neįprastą 
jo elgesį, ką nors, kas akivaizdžiai bylotų jį pabėgus. Kuo ilgiau apie 
tai galvojo, tuo labiau vaizduotė iškraipė jo žodžius, veido išraiškas, 
net tų naujų mėlynų marškinių reikšmę. 

Pirmą valandą nakties Miriama suvokė esanti pernelyg išvar- 
gusi, kad galėtų jaudintis toliau. Ji atsisėdo ant sofos ir galiausiai 
užmigo. Retkarčiais praplėšdavo akis ir spoksodavo į neužrakintas, 
neatidarytas duris. 


KIEKVIENĄ POPIETĘ maždaug be ketvirčio penkios gyveni- 
mas miesto centro gatvėse apmirdavo nuo troškumos. Dabar karš- 
tis bangomis kilo nuo tepaluoto grindinio ir kabojo gaižia, pilka 
dyzelino garų ūkana. Tylioje gatvelėje, išsiskiriančioje gausybe lyg 
bitės viena ant kitos besiropščiančių audinių, drabužių ir bakalėjos 
parduotuvių, tik iš tolumos sklindantis unitaze nuleidžiamo van- 
dens garsas rodė, kad už tų langinėmis uždengtų langų ir uždarytų 
parduotuvėlių durų esama gyvybės. Ilga gatvelė galiausiai visai su- 
siaurėjo ir baigėsi aptriušusia gelsvai žalia bakalėjos krautuvėle, vos 
ne įsirėmusia į fontaną. Visą parduotuvės priekį dabar dengė gele- 
žiniai pinučiai - pajuodę, įkaitę, lipnūs nuo drėgmės. Už jų stovėjo 
Najiras aš Šarki ir laukė, kol jį išvaduos. 

Prieš dvidešimt minučių pro garsiakalbius ant namų stogų nu- 
aidėjo asr* malda. Kaip ir visi dori krautuvių savininkai, šis bemat 
nuleido ir užrakino pinučius. Tačiau, priešingai negu dauguma 
kitų, tada jis nuskubėjo į mečetę ir paliko Najirą tamsoje su dviem 
skardinėmis pupų ir viena kavos rankose. 

Šiaip Najiras nebūtų įkliuvęs į tokią keblią padėtį, nes nebūtų 
praleidęs pro ausis muedzino raginimo melstis, bet šįsyk asr už- 


* Trečia iš penkių musulmonų kasdienių maldų. 

klupo jį nepasirengusį. Parduotuvės savininkas pasielgė taip, kaip 
privalėjo: iškart ją užrakino, kad religinė policija neužkluptų jo 
prekiaujančio maldos metą. Be to, ką gali žinoti, - gal Najiras iš tų 
pirkėjų, kurie gali išeiti nesusimokėję. 

Najiras per tą laiką irgi pagerbė Dievą: atsikimšo butelį minera- 
linio vandens ir apsiplovė* už kasos aparato, nes ten viskas susigers 
į kilimą. Paskui atsiklaupė ant kietų akmeninių grindų šalia žemos 
lentynos su tabako pakuotėmis ir iš paskutiniųjų stengėsi susi- 
kaupti maldai. Tačiau šiandien jo kūnas atliko priedermę, bet ne 
daugiau, o protas lyg koks šikšnosparnis be garso lekiojo po tamsų 
minčių urvą. 

Jis, Najiras, per pastaruosius aštuonis mėnesius suprato nebent 
tai, kad beviltiška mėginti įveikti kaltės pojūtį. Jis išbandė visus bū- 
dus, kokie tik atėjo jam į galvą, bet, kad ir kaip dažnai prašė Alacho 
patarimo, kad ir koks įsitikinęs buvo savo tikėjimu, kaltė ir toliau 
negailestingai jį graužė. 

Uždaryk duris, nusileisk šydą, laikyk liežuvį už dantų! - aidu 
grįžo jo paties mintys apie moteris. Argi ne taip jis pats elgėsi vi- 
sus tuos mėnesius? Argi jis neužsidarė nuo viso pasaulio? Aštuoni 
kaltės mėnesiai per vienintelę sekundę kristalizavosi į šią akina- 
mai aiškią išvadą. Jo pasiteisinimai, kodėl jai neskambina, tebuvo 
dingstys, nevertos nė supuvusio skatiko. Jo argumentai viso labo 
buvo visiškai beprasmiškas noras parodyti savo religingumą. Argi 
islamo esmė - ne rodyti meilę aplinkiniams? Dosniai, nė kiek ne- 
gailint dalyti žmonėms gera, net jeigu tektų atiduoti paskutinę da- 
lelytę savęs? Argi tikroji islamo esmė - ne rodyti pagarbą? O kaip 
jis gerbia Katią, jeigu niekada jai nepaaiškino, kodėl leido jai nuo jo 
nutolti? Kodėl privertė ją spėlioti? Jis elgėsi nepadoriai. 

Bet tas argumentas bemat subyrėjo į šipulius. Juk kas bus, jeigu 
kiekvienas vyras leis sau „rodyti meilę aplinkiniams“ kaskart, kai 
susitiks moterį? Kas būtų, jeigu kiekvienas vyras nepaisytų man- 
dagumo ir pagarbos moters artimiesiems reikalavimų ir teisintųsi 


* Prieš maldą musulmonas privalo apsiplauti veidą, rankas, pėdas ir kitas 
kūno dalis. 


53 


ta dingstimi, neva islamo esmė - dosnumas, todėl būtina rodyti 
meilę? Kvailiau tiesiog nesugalvosi! 

Najiras baigė melstis ir mintimis grįžo į dabartį. Užrakintas nar- 
vas. Kietos akmeninės grindys. Jis atsistojo, paliko ant prekystalio 
banknotą už mineralinį vandenį, pupas ir kavą, priėjo prie parduo- 
tuvės durų ir atsistojo priešais pinučius. Gatvėje - jokio judėjimo. 
Pabandė barškinti pinučius, bet niekas negalėjo jo išgirsti. Po de- 
šimties minučių grįžo parduotuvės savininkas. Patenkinta savimi 
mina atrakino spyną ir pakėlė girgždančius pinučius. Najiras nieko 
neaiškindamas išėjo. 

Po dešimties minučių, jau matydamas policijos pastatą, paste- 
bėjo, kaip pro šonines duris iš jo išeina moterys. Jis sustojo, nėrė į 
pirmą tarpdurį ir iš ten žvilgčiojo. Moterys paskubomis išsiskirstė, 
vienos sulipo į laukiančius automobilius, kitos poromis nuskubėjo 
gatve. Aplinkui vėl neliko nė gyvos dvasios. 

Kai Najiras jau buvo netoli pastato, iš jo išėjo dar viena moteris. 
Jis sustingo, širdis nusirito į užkulnius, kai iš eisenos pažino Katią. 
Ji buvo užsidengusi veidą burka, ėjo viena. 

Dabar arba niekada. Najiras suprato turintis veikti, bet neįsten- 
gė. Ar čia iš tikro jinai? Širdis pašėlusiai daužėsi, ėmė svaigti galva. 
Ji atsigręžė pažiūrėti į gatvę, ir kai pamatė jį, taip pat sustingo. Jos 
akys įsmigo jam į veidą. Najiras būtų atidavęs viską, kad tik būtų 
galėjęs bent sekundę pažvelgti už burkos ir pamatyti, kas šmėste- 
lėjo jos veide vėl pamačius jį po šitiek mėnesių. Akys išdavė ją šiek 
tiek nustebus, ir tiek. 

Jis nieko negalvodamas pasuko prie jos. Pastebėjo, kad ji gniau- 
žia prie krūtinės rankinę, bet šiaip atrodo ramutėlė. 

— Negaliu patikėti, - tarė ji, kai jis priėjo visai arti. Nors sten- 
gėsi kalbėti, lyg tai būtų jai juokinga, jis vis dėlto išgirdo prasi- 
mušant nervingas gaideles. - Jau maniau, kad niekados tavęs ne- 
bepamatysiu. | 

Jos žodžiai skambėjo šaltai - tartum ji būtų tiesiog įkišusi jį į 
stalčių ir užrakinusi. Jis sutriko, bandė sugalvoti, ką atsakyti, bet 
nieko neišėjo. 

— Kaip laikaisi, Najirai? 

— Gerai, - liežuvis sunkiai jo klausė ir jam teko atsikrenkšti. - 
Laikausi gerai. 

— Tu sulysai. 

Jis linktelėjo. Stojo nejauki tyla. 

— Malonu vėl tave matyti, - tarė Katia, bet jos žodžiai nuskam- 
bėjo veikiau kaip klausimas. 

Najiras pasijuto kaip paskutinis kvailys. 

- Atleisk... - Jis susiraukė, nes jam vos neišsprūdo jos vardas. Po 
visko, kas nutiko, atrodė, kad tarti jį nedera. - Atleisk. Atėjau kai 
ko tavęs paprašyti. 

Jos žvilgsnis vis dar buvo įsmeigtas į jį ir jis išvydo jos akyse 
smalsumą. Katia ir toliau nekėlė burkos ir jam kilo protu nepa- 
aiškinamas, bauginantis noras ištiesti ranką ir pačiam ją pakelti. 
Najiras susikišo rankas į kišenes. 

— Tiesą sakant, dėl vieno draugo, - paaiškino. - Jisai mirė. 

Iš jos akių išnyko visas švelnumas. Najiras pajuto, kaip jam su- 
gniaužia krūtinę. 

— Supratau, - tarstelėjo Katia. 

Apsirikti negalėjai: dabar jos akys spindėjo pykčiu. Jis norėjo 
pasakyti ką nors, kad atitaisytų padėtį, bet negalėjo - juk žmogus 
negali kalbėti kalba, kurios nesupranta. Taigi jis sutrikęs tylėjo, 
kaip tokiomis aplinkybėmis elgiasi visi menko išsilavinimo žmo- 
geliai. Najiras kaip gyvas nesijautė toks bukas. 

— Prašau tik dėl savo dėdės, - leptelėjo pirmą į galvą atėjusį 
dalyką. 

Tie žodžiai akivaizdžiai buvo netinkami. Atrodė, kad Katia visa 
dreba po abaja - tirta iš įniršio. Ji įkvėpė ir smarkiau prisispaudė 
rankinę. Tada Najiras pamatė jį. Žiedą. Ant kairės rankos. 

Jis nusuko akis į šalį, bet nerado, į ką jas nukreipti. Visur matė 
žiedą - puošnų aukso dirbinį su nedideliu deimantu. Najiras 
matė jį ant šaligatvio, ant pastatų, ant automobilių. Tarp jų tvy- 
rojo tokia skausminga tyla, kad jam neliko kitos išeities, kaip ją 
pertraukti. 

- Tu susižadėjusi? - paklausė jis apsimesdamas abejingas, bet 
labai nesėkmingai. Ji nieko neatsakė ir Najiras ją pasveikino. 

Suskambo mobilusis jos rankinėje. Katia pasirausė, surado jį ir 
atsiliepė. 

— Atsiprašau, - tarė ir nusigręžė. 

Najiras iš tikrovės nugrimzdo į dykumos prisiminimus. Taip 
nutikdavo dažnai - kai neatlaikydavo kažkokie saitai jo viduje. 
Tuomet nepermaldaujamas emocijų srautas nunešdavo jį atgal į 
pasaulį, kur jo kūnas buvo ne pririštas prie žemės gremėzdiškas 
pavidalas, sliūkinantis šaligatviu po akinama saule, bet veikiau in- 
das, į kurį telpa visas bekraštis pasaulis. Paprastai Najiras patirdavo 
šį pojūtį tik dykumoje, kur neaprėpiamos platybės versdavo jį pasi- 
justi menkesnį, negu yra iš tikrųjų. 

Omranas, mėgstamas jo dykumos vedlys vaikystės laikais, kartą 
pasigyrė sugebantis priversti dykumą dainuoti. Jis nusivedė Najirą 
už kelių kilometrų nuo stovyklos, kur iki begalybės driekėsi šva- 
rutėlės banguotos kopos. Juodu įsiropštė į aukščiausią kopą, tokią 
aukštą, jog Omranui teko virve prisirišti Najirą prie savęs, kad ber- 
niukas nenusiristų ir nesukeltų smėlio griūties. 

Pasiekę viršūnę, juodu atsitūpė ant siauros smėlio juostos, ko- 
pos krašto, nusidriekusio įspūdingu pusmėnuliu. Iš smėlio supiltas 
savotiškas kopos amfiteatras buvo didžiausias iš Najiro kada nors 
matytų. Status jo kraštas baigėsi nedidele dauba. Lygutėlio vėjo 
glostomos kopos paviršiaus nedarkė jokie pėdsakai. 

— Kad ir kas atsitiktų, lik čia, - įspėjo Omranas. - Man reikės, 
kad bėgtum šaukti pagalbos, jeigu negrįšiu. Supratai? 

Najiras linktelėjo. Omranas prislinko arčiau jo. 

— Netrukus pamatysi stebuklą, todėl nepasakok kam nereikia. 
Žinai žodžius apsisaugoti nuo džino? 

- Žinau. 

- Gerai. Čia bus mūsų paslaptis, aišku? 

— Aišku. 

Omranas atrišo juodu siejančią virvę ir netikėtai vienu judesiu 
nušoko tiesiai nuo kopos krašto. Najiras išvydo neįtikėtiną vaizdą: 
Omranas akimirką kabojo ore, paskui krito šešis metrus. Jo kojos 
paniro į smėlį su antgamtišku trenksmu - BUM. 

Garsas buvo toks stiprus, kad bloškė Najirą atgal. Jis krito ant 

užpakalio ir ėmė slysti pavėjine kopos puse, bet persivertė ant pil- 
vo, sustojo ir vėl užrėpliojo į viršūnę. 

Paskui išgirdo jo link atskrendančio lėktuvėlio garsą, tik kažkokį 
neįprastą. Vietoj variklio riaumojimo sklido moters ūkavimas, per- 
augantis į šiurpų riksmą. Nebuvo pasaulyje beduino, kuris nebūtų 
daugiau ar mažiau gerbęs piktojo džino - šaitano. Najiras išvydo virš 
savęs sūkuriuojančius dūmų ir įkaitusio metalo kamuolius - džinus. 
Jie žiojosi vis plačiau ir spjaudėsi smėlio kulkomis, kaitriomis lieps- 
nomis, ir kopos atsiliepdamos spiegė. Najiras - tada šešerių - buvo 
per mažas, kad suprastų fizikos dėsnius, todėl apsiverkė. 

Jis kniūbsčias prišliaužė prie kopos krašto ir pamatė, kad Om- 
ranas vis dar slysta gūbriu. Atrodė, tarsi peilis rėžia didelį, minkštą 
tortą. Vėjas pakėlė visą smėlio debesį ir jis smogė Najirui į veidą. 
Jis pajuto tarp dantų grikšint smėlį, instinktyviai užsimerkė ir nu- 
sispjovė. Paskui garsas pakito. Spygsmas liovėsi ir jis išgirdo dejuo- 
jant. Smėlio debesiui išsisklaidžius, Najiras pamatė kopos papėdėje 
besikeberiojantį Omraną. Jis klūpojo veidu į Najirą, bet rankos su- 
lig alkūnėmis buvo sulindusios į smėlį. Jam sunkiai sekėsi pasiju- 
dinti iš vietos. Atrodė, jog kažkoks smėlyje tūnantis padaras ėda 
jam rankas. 

— Omranai! - sušuko Najiras bandydamas stotis ant kojų. 

Smėlis neišlaikė ir Najiras pajuto slystąs, šliuožiąs, griūvąs kopa 
žemyn. Net nesuprato, kas darosi: ar vyksta griūtis, ar jis pavirtęs 
sakalu pašėlusiai sklendžia žemyn. Ir tuo metu pasigirdo garsus 
riksmas. Jis sklido iš žemės gelmių ten, kur jo kojos rėžė smėlį. Jo 
virpesiai jį krėtė, kilo iš kojų į liemenį ir veržėsi lauk pro kaklą ir 
veidą. Garse buvo justi tokia daugybė džinų, kad Najirui ėmė ro- 
dytis, jog jie jį apsėdo. Tik šitie džinai buvo kažkokie trumpesni, 
skurdesni už pirmąjį. Kažkurią kryčio akimirką Najiras suvokė, 
kad tą garsą skleidžia jo kūno trintis į smėlį. Jis ir yra tas džinas, 
bijantis pats savęs. 

Vienintelį kartą, kas nutiko, paaiškino ne jo dėdė Samiras, o 
Omranas, priverstas tai padaryti, kai Najiras įlėkė į dėdės palapinę 
šaukdamas apie dainuojančias kopas. Omranas sėdo prie stalo ir 
tuo savo suaugusiojo balsu paaiškino, kad smėliu slystančio kūno 

šlyties apkrova sukelia sinchroniškus smėlio virpesius, šie ir yra tų 
aukšto dažnio garsų šaltinis. Girdi, dėl pusmėnulio formos kopa 
veikia kaip garso stiprintuvas. Jis pateikė tipišką garso diapazoną 
hercais ir net nubraižė diagramą. Žodžiu, viską pagrindė moks- 
liškai. Samiras linksėjo, patenkintas, kad turi reikalą su žmogumi, 
išmanančiu fiziką. Najiras pasijuto visiškas nemokša. Jis nustojo 
klausytis ir išėjo į lauką. O čia jau buvo tamsu. 

Tik priėjęs kopos papėdę pagaliau prisiminė paslaptingą savo 
paties sukeltą garsą ir be perstojo ėmė kartoti jį svaigstančioje gal- 
voje kaip vaikas, tariantis Korano eilutes. Kažkodėl gaidos buvo jo 
paties - visai kaip jo paties ląstelėse glūdėjo jo būties esmė. Vėliau, 
kai suaugs, tie garsai retkarčiais šmėstelės galvoje - nerimastingas 
atgarsis, primenantis, kaip jis ieškojo savo vietos pasaulyje. 

Žiūrėdamas į mobiliuoju telefonu kalbančią Katią jis troško, kad 
galėtų paaiškinti jai, ką galvoja. Kad ne kiekvienas krytis yra bepras- 
miškas griuvimas. Kad net akimirkomis, kai iš šalies atrodai be galo 
gėdingai, tavo viduje esama kažko itin didinga. Ir kad jokie moksli- 
niai aiškinimai neatskleis, kas nutiks, kai nusirisi smėlio kalva. 

Katia kuždėjo į aparatą dairydamasi po gatvę. Tik retkarčiais 
pažvelgdavo į jį, rodės, su kažkokiu ilgesiu. Galop pokalbį baigė. 

— Atsiprašau, Najirai, - tarė. 

Tarsi leisdama jam eiti. O gal liepdama. Jokio skirtumo. Najiras 
žinojo to nusipelnęs. Kita vertus, žinojo negalįs su tuo susitaiky- 
ti. Šitos kančios jam jau per akis. Tai, kas ką tik nutiko, buvo ne 
prisiminimas, iškilęs prieš akis esant budriam, bet savotiška istika- 
ra - Alacho atsakas į maldas, kurias jis su tokiu įkarščiu šnabždėjo 
pastaruosius aštuonis mėnesius. Jis pasirinko netinkamą kelią, bet 
dabar jis ištaisys klaidą, net jeigu dėl to jam tektų eiti pas jos tėvą 
ir apsikvailinti papasakojant tiesą, visai jos šeimai parodant, koks 
jis niekingas. Argi tai svarbu? Juk jam tereikia pamiršti savo ego, 
savo paties puikybę, kuri neleido jam išsakyti savo ketinimų prieš 
aštuonis mėnesius, kai ji taip troško juos išgirsti. 

Jo mintys įgavo isterišką atspalvį. Tik dabar pastebėjo, kad pra- 
kaitas jį pilte pila ir kad delnai drėgni. 

- Šįvakar manęs laukia daug darbų, - nepakeldama galvos tarė ji. 

Jis pats nustebo: jos abejingumas grąžino jam pasitikėjimą 
savimi. 

— Tai kas tas be galo laimingas būsimasis jaunikis? 

Katia pakėlė akis. 

- Aš neištekėjusi. - Iš balso galėjai justi, kad ji sutrikusi. - Žie- 
das Osmano... - ji nebaigė minties. 

Palengvėjimas atėjo taip staigiai, kad Najirui net suskaudo. Ji te- 
benešioja Osmano žiedą, nors jųdviejų sužadėtuvės nutrūko prieš 
kelis mėnesius. 

— A... - teišspaudė jis. - Aš apsirikau. 

Jis įdėmiai į ją pažvelgė. 

— Ne taip supratau. 

Najiras pamatė, kaip sušvelnėja jos žvilgsnis. Jis apstulbo: staiga 
jo širdis priplūdo net didesnio troškimo, negu ligi tol juto, begali- 
nio noro būti su ja, nepaisant nieko. 

— Atėjau čia paklausti tavęs dėl vienos bylos - nors gal ten jo- 
kios bylos nėra. 

Iš žvilgsnio, šmėstelėjusio Katios akyse, Najiras suprato patrau- 
kęs jos dėmesį. Jis papasakojo jai apie Kadžio mirtį. 

- Tikėjausi, jog galėsi pasakyti man daugiau apie jo mirties 
priežastį - kad mano dėdė galėtų nusiraminti. 

Ji susimąstė. 

— Pažiūrėsiu, ką galiu padaryti, - ji ištarė šiuos žodžius vos ne 
šiurkštokai, išsiduodama, kad ją irgi kamuoja prieštaringi jausmai. 
Najiras nė nemanė įsižeisti. 

Katia vėl apsidairė po gatvę, ir jis suprato: ji tikriausiai nenori, 
kad jos palydovas Ahmedas pamatytų juos drauge. 

- Ar galiu tau paskambinti? - paklausė jis ir vos nesusijuokė: 
kokia ironija! 

— Ne, - atsakė ji. - Aš tau paskambinsiu. 

Pirmą kartą jį persmelkė baimė. Jinai jam nepaskambins. Ji pa- 
sielgs su juo taip, kaip jis pasielgė su ja. Ir jis bus to nusipelnęs. 

Ji iš akių suprato jo nerimą. 

- Prižadu, - kaip kirviu nukirto. - Taigi žiūrėk, kad tavo mobi- 
lusis būtų įjungtas. 


NAJIRUI DINGUS Iš AKIŲ, Katia atsiduso ir apsidairė po gatvę 
Aimano automobilio. Jo nebuvo matyti, tik moteris ginė šaligatviu 
mažą vaiką. Na ir gerai, - pamanė ji. Jos pusbrolis amžinai vėluo- 
davo, o dabar jai reikėjo laiko pagalvoti. 

Ji vos galėjo patikėti, kad Najiras išdygo šalia kaip koks nenu- 
spėjamas džinas, atėjęs prašyti paslaugos. Jo veidas buvo toks su- 
lysęs! Jis numetė daug svorio. Katiai jis niekada neatrodė storas, 
bet pamačiusi dabar suvokė, koks stambus buvo. Ją graužė kaltė 
prisiminus, kaip malonu tada būdavo šalia jo. Tada ji jausdavosi 
tokia mažytė - rodės, jis supa ją iš visų pusių. O dabar iš jo liku- 
si vien oda ir kaulai - pravažiuojančio sunkvežimio sukeltas oro 
srautas galėjo atplėšti nuo žemės ir nunešti atgal į tą paslaptingą, 
vien vyrams priklausančią dykumą, kurioje pastaruosius aštuonis 
mėnesius jis ir egzistavo tamsiose jos fantazijose. 

Vis dėlto Najiro veidas nušvito iš pasitenkinimo, kai ji pasakė 
jam paskambinsianti, ir ji nė kiek neabejojo: ne todėl, kad jam iš 
tikrųjų reikėjo jos pagalbos, bet todėl, kad jis vėl galės su ja matytis, 
leisti laiką kaip anksčiau... 

Ir tada mintyse išgirdo šaižų balsą, sakantį: Gana! 

Jis ją paliko. Iš pradžių nekreipė į ją dėmesio. Paskui tą kartą 
nusivedė ją į atrakcionų parką; tai lyg ir buvo pirmas tikras jų pa- 

simatymas, bet Najiras visą laiką atrodė, tarsi kas būtų jo paprašęs 
praryti kiaulę. Jinai pasikvietė jį vakarienės su savo tėvu, manyda- 
ma, kad tai įteisins jų santykius - rodės, jam to žūtbūt reikėjo, - bet 
jis iš kailio nėrėsi, kad išsisuktų nuo kvietimo. Ji pati bandė rodyti 
iniciatyvą, net paliko jam keletą žinučių, bet jis nė karto jai taip ir 
nepaskambino. Kas čia baisaus, ne kartą klausė ji savęs, jei pasikal- 
bi telefonu su moterimi - su pažįstama moterimi? Bet atsakymą ji 
žinojo: geram musulmonui nedera bendrauti su moterimi, kurią 
islamas apibrėžia kaip ne mehram - tinkamą į žmonas. Taigi, ga- 
limas daiktas, jis nebuvo jai abejingas, bet religinės doktrinos jam 
svarbiau. Jis apsisprendė, kam teikti pirmenybę. 

Štai kodėl taip absurdiška džiūgauti, kad jis grįžo. Ar ji neper- 
deda įsivaizduodama, kad sulysęs, išbalęs veidas atspindi skausmą, 
kurį jis kelia pats sau jos išsižadėdamas? 

Nuo gatvės kampo jai pyptelėjo mėlyna mazda ir Katia metė tas 
mintis iš galvos. Ahmedas pareigą du kartus per savaitę ją vežio- 
ti perdavė jaunam Katios pusbroliui Aimanui, ką tik atsikėlusiam 
į Džidą iš Beiruto. Kai jis pirmą vakarą atėjo į jos namus, Katiai 
iškart patiko. Aukštas, stambus penkiolikmetis buvo ne itin išvaiz- 
dus, bet linksmas jo būdas įkvėpė namams naujos gyvybės. 

Aimanas iš lėto privažiavo arčiau ir, apsimesdamas jos nepažįs- 
tąs, spoksojo į uždengtą jos veidą mėgdžiodamas uolų kvailelį. Pas- 
kui sustojo priešingoje gatvės pusėje, paėmė nuo sėdynės žiūronus 
ir nukreipė į Katią. Ši ėmė juoktis. 

Neva įsitikinęs, kad rado ieškomą moterį, šveitė žiūronus ant 
užpakalinės sėdynės ir privažiavęs sustojo prie šaligatvio. 

Išsirioglino pro vairuotojo dureles ir mostaguodamas ilgomis, 
laibomis it žmogbeždžionės rankomis nustriksėjo prie užpakalinių 
durelių. Jas atidaręs paragino Katią lipti į vidų ūkaudamas it bež- 
džionė. Jis net pasikasė pažastį ir apuostė pirštus - tai matydama 
Katia užsidengė veidą delnais. 

— Kaip tau ne gėda?! - sušuko ji. - Kaip gali šitaip elgtis vie- 
šumoje?! 

Jis pakraipė galvą tarsi sakydamas: Žmonių kalba nemokėti, ir 
parstriksėjo atgal į vairuotojo sėdynę. 

— Sveika, beždžione, - tarė Katia. 

— Bent jau šįsyk tave radau! - jai patogiai įsitaisius ant užpaka- 
linės sėdynės apsidžiaugė jis. Kai praėjusį kartą atvažiavo jos pasi- 
imti, gatvėje prisiartino prie nepažįstamos moters. 

— Labas, pussesere, - tarė jai ir buvo besuimąs už parankės. 

Moteris puolė į paniką, tvojo jam rankine ir ėmė klykti. Jis ban- 
dė atsiprašyti, tada moteris vožė jam kumščiu į veidą. 

— Kaip mėlynė paaky? - paklausė jinai žiūrėdama į jo atspindį 
užpakalinio vaizdo veidrodėlyje. 

— Kur kas geriau, - atsakė Aimanas ir nusibraukė plaukus nuo 
veido. - Jau gelsta. 

Jis alkūne trinktelėjo į veidrodėlį, šis pakrypo ir Aimanas vos 
nenuvažiavo nuo kelio bandydamas jį atsukti į vietą. Katia sušuko: 
dar kiek ir jis būtų atsitrenkęs į stovintį automobilį. 

- Atsiprašau, - susigėdęs tarstelėjo jis ir apsimesdamas be galo 
susikaupęs nukreipė dėmesį į kelią. - Turiu tau netikėtumą. 

— Parveši mane namo gyvą? 

— Mudu su tavo tėvu vakarienei iškepėme karvelių. 

— O! - apsimetė nudžiugusi Katia, nors kepti balandžiai nieka- 
da nebuvo jos mėgstamas patiekalas. - Labai malonu. 

- Žinau, - pakreipęs galvą atsakė Aimanas. 

Katia nesusilaikė ir nusijuokė. Imdavo juokas žiūrint į jį prie 
mazdos vairo. Ar būna mažesnių automobilių už šiuos? Ar būna 
didesnių vyrų? Dabar Aimanas panėšėjo į milžinišką šunį, įgrūstą 
į kelioninį narvelį. Jeigu pusbrolis būtų turėjęs uodegą, dabar ją 
būtų vizginęs. 

Vos tik Aimanas pasirodė jų namuose, Katios tėvas pristatė jį 
prie darbo. Abu nuomone, ko vertas žmogus, galima spręsti tik iš 
jo darbų, todėl per pastaruosius du mėnesius Aimanas begalę kar- 
tų plovė indus ir grindis, o sykį net baisiai ją sugėdino - išskalbė 
jos drabužius. 

Sėdėdama ant užpakalinės sėdynės ji nesijautė blogai. Jeigu būtų 
vairavęs Osmanas ar net Najiras, jai būtų velniškai nepatikę. Bet 
klausantis linksmai šmaikštaujančio Aimano sėdėti ten buvo jauku, 
net smagu. Ji jausdavosi esanti vyresnė sesuo, didinga it karalienė. 

— Tavo tėvas sakė, jei parvešiu tave namo laiku, vėl leis išskalbti 
tavo drabužius. 

— Liaukis! - nusijuokė jinai. - Užteks mane juokinti. Niekados 
daugiau neskalbsi mano drabužių, aišku? 

— Taip, ponia. - Jis atsisėdo tiesiai ir tvirčiau suspaudė vairą. 

— Ir atmink, - mokė jinai: - kai artinsiesi prie moters gatvėje, 
žiūrėk į rankinę. 

Ji iškėlė savąją - raudonos odos, su žvilgančiomis sidabrinėmis 
sagtelėmis ant kišenėlių priekyje. 

— Niekaip negaliu įsidėmėti, kaip atrodo tavoji, - prisipažino 
Aimanas. 

Katia irzliai papurtė galvą. 

Vežama automobiliu ji atsipalaidavo ir jos mintys grįžo prie Na- 
jiro. Jo kvapas - kedrų ir smėlio - vis dar kuteno jai gerklę. Jinai per 
trumpai jį pažinojo, kad būtų rimtai įsimylėjusi - bent jau taip sakė 
sau, kai juodu nustojo kalbėtis. Bet tiesa buvo tokia: per paskutinį 
jųdviejų pokalbį telefonu, kai ji dar nebuvo atitokusi po nutrūku- 
sių sužadėtuvių su Osmanu, Najiras ir vėl sudaužė jai širdį. Kažką 
panašaus tikriausiai išgyveni matydamas, kaip visas kaimas mirš- 
ta nuo maro. Ji neteko visų, išskyrus tėvą. Kažkodėl skaudžiausia 
buvo praradus Najirą - jis buvo geriausia, ką jai pavyko išsaugoti 
iš visos Osmano ir jo šeimos tragedijos, nors mažiausiai tikėjosi 
pavyksiant išsaugoti būtent jį. 

Gavusi naujas pareigas Katia netvėrė džiaugsmu - ji troško 
darbo, kuris ją prablaškytų, troško nepriklausomybės. Kai vyriau- 
sybė ėmėsi iniciatyvos įdarbinti daugiau moterų, policijos būsti- 
nėje miesto centre moterims atsirado nemažai etatų ir Katia buvo 
nusamdyta. Ji vis dar negalėjo atitokti, neįstengė patikėti dirbanti 
tame gražiame naujame pastate ir turinti nuosavą laboratoriją. Ke- 
lias pirmas savaites ji vis baiminosi, kad vieną rytą pabus ir pama- 
tys, jog visa tai tik susapnavo, bet paskui tą lemtingą dieną telefonu 
pasikalbėjo su Najiru ir suvokė, kas kelia didesnę grėsmę jos lai- 
mei. Jis nepasveikino jos su naujomis pareigomis: jam tik rūpėjo, 
ar ji tiesiogiai bendraus su vyrais. Smerkiantis jo tonas Katią tiesiog 
sugniuždė. Valdžia galėjo daryti ką nori, kad suteiktų moterims 

daugiau teisių, bet jeigu jos tėvas kada nors sužinotų, kaip artimai 
ji bendrauja su vyrais darbe, reaguotų lygiai taip pat kaip Najiras. 
Jeigu būtų tų dviejų vyrų valia, ji veikiausiai apskritai nedirbtų. 

Pamačius Najirą atbudo daugybė nemalonių emocijų. Ji slapčia 
nudžiugo, paskui patyrė skausmą sužinojusi, kad jis atėjo tik dėl 
reikalo, o galiausiai ko nesupyko ir neaprėkė, kai suvokė jį neke- 
tinant nė užsiminti apie paskutinį jųdviejų pokalbį ar bent kokiu 
menkučiu gestu atsiprašyti. Bet ji nesupyko - pati nustebo, kai su- 
tiko jam padėti, nes negalėjo įsivaizduoti atsisakanti net tam, kad 
jį įskaudintų - nieku gyvu negalėjo taip pasielgti, kai patyrė tokį 
skausmą jo netekusi. Tačiau nusivylimas ir nuoskauda niekur ne- 
pranyko, net graužė labiau sulig kiekviena minute, ypač kai pri- 
simindavo, koks šaltas gali būti Najiras, kokių nepalenkiamų pa- 
žiūrų. Ji dirstelėjo į Aimaną, į tą kvailelio veidą, besišypsantį jai 
užpakalinio vaizdo veidrodėlyje, ir pasiryžo niekados daugiau ne- 
sileisti šitaip įskaudinama. 


MIRIAMA SĖDĖJO VIRTUVĖJE prie stalo su puodeliu drung- 
nos arbatos rankoje ir spoksojo į savo mobilųjį telefoną. Draugiją 
jai atstojo padėkliukai su maistu išsinešti. Nuo Eriko jokios žinios 
vis dar negavo, mobiliuoju jis neatsiliepė. Muedzinas dar nepakvie- 
tė vidurdienio maldos, bet ji jau du kartus skambino jam į kontorą. 
Abu kartus sekretorius subambėjo: Jo dar nėra darbe. Gal norėtu- 
mėte palikti žinutę? 

Ką ji galėjo pasakyti: Perduokite jam, kad aš laukiu? Tarsi tai 
būtų buvęs pirmas kartas. Nors ir kaip ją tai žemino, galiausiai ne- 
ištvėrė ir pasakė sekretoriui, kad Erikas dingo. Tiksliau, kad dingo 
Abdula, nes taip jį vadino bendradarbiai. Paaiškėjo, kad „erik“ ara- 
bų žargone reiškia vyro lyties organą, todėl jo viršininkas paprašė 
sugalvoti kokį nors tinkamą pakaitalą; Erikas pasirinko Abdulą. Šis 
vardas reiškė Alacho tarną - kai Miriama leisdavo sau apie tai susi- 
mąstyti, jai darydavosi neramu. 

Sekretorius nervingai leido kažkokius gomurinius garsus šitaip 
tarsi prašydamas nevelti jo į savo šeimos bėdas; galiausiai Miriama 
ėmė maldauti surasti Abdulos adresų knygelę ir padiktuoti jai visus 
telefonų numerius. Jo porininko numerį ji jau žinojo, bet tik todėl, 
kad buvo pažįstama su Džeikobo žmona Pate. Kadaise ši prižadėjo 
pasikviesti ją arbatos, bet taip ir nerado tam laiko. 


65 


— Deja, į jo kabinetą įeiti negaliu, - atsakė sekretorius. 

Tai rask ką nors, kas gali, - magėjo atšauti jai, bet tik kažką su- 
niurnėjo panosėje. Ji nė karto nėra buvusi Eriko kabinete, tad ne- 
numanė, kaip jis atrodo. Ar jis turi atskirą adresų knygelę, ar viską 
įveda į savo BlackBerry telefoną? Kompiuterį jis tikriausiai turėjo, 
nebūtų jo patikėjęs sekretoriui. Tiesą sakant, nei kam nors kitam. 
Jis buvo didžiausias slapukas. 

— Gerai, ačiū, - tarė Miriama. - Praneškite man, jeigu jis pa- 
sirodys. 

Kiek vėliau ji paskambino Džeikobui ir sužinojo vieną dalyką, 
ne itin įdomų: išvakarėse jis matė Eriką. Juodu kartu gėrė kavą, 
viskas atrodė normalu. Erikas neužsiminė vakare važiuosiąs į oro 
uostą pasitikti Miriamos. 

Pastebėjusi, kad Džeikobas kaip visada nekalbus, Miriama su- 
tiko pasišnekėti su Pate - per visą pokalbį ji stovėjo šalia vyro ir 
vis įterpdavo ne itin taktiškus savo komentarus: Erikas dingo? Po 
galais, kur jis galėtų būti? Manai, jis suimtas? 

Patė net nepasilabino - neslėpdama nuostabos iškart paklausė: 

— Miriama, manai, jis pabėgo? 

— Ne. Ką?! Jis taip nepasielgtų. 

— Pažinojau vieną slaugytoją iš Australijos. Jos vyras ją paliko. 
Dingo - lyg niekur nieko. - Jos balsas buvo kuo abejingiausias, bet 
Miriamą jis sukrėtė lyg pistoleto šūvis. - Paaiškėjo, kad jis rezgė 
romaną su savo tarnaite. Kažkokia filipiniete. 

Miriama neišsidavė supykusi. 

— Mes nelaikome tarnaitės. 

— Ji nebūtinai turi būti tarnaitė, širdele. 

— Manau, kažkas nutiko. Gal koks nelaimingas atsitikimas. Jis 
galėjo... - Miriama nutilo ir giliai įkvėpė. Neverta duoti peno savo 
paranojai. 

- Ar skambinai į policiją? - paklausė Patė. 

- Taip. Man atsakė, kad reikia laukti dvi dienas, tik tada galima 
pranešti apie dingusį žmogų. Bent jau manau, kad man taip sakė. 
Tas vyras kalbėjo su tokiu akcentu, kad sunku buvo suprasti. 

— O į ligonines? 

— Ne, - prisipažino Miriama. 

— Tada skambink į konsulatą, - patarė Patė. - Privalai apie tai 
pranešti. 

Miriama nenorėjo pasakoti, kaip jis dingo praėjusį kartą. 

— Paskambink man, jeigu ką nors išgirsi, gerai? 

— Žinoma, bet... 

Miriama padėjo ragelį. Ji būtų atlaikiusi šimtą nuviliančių tele- 
fono skambučių, bet negalėjo įveikti nerimo: kol problema egzis- 
tuoja, ji negali atitraukti nuo jos dėmesio kaip nuo kažko šiurpaus 
kaimynų sode. Vaizduotėje bemat regėdavo Eriką: išpurtusį sken- 
duolio lavoną pakelės griovyje. Išplėšta iš akiduobės akimi. Peršau- 
ta krūtine, iš kurios upeliais bėga kraujas. 

Ji atsistojo ir nuėjo į maisto sandėliuką. Jis buvo apytuštis. Nu- 
sprendė tvarkingai sudėlioti negausius pagardus - gal tai padės šiek 
tiek atsipalaiduoti. Stengėsi negalvoti apie Sabrijos sesers papasa- 
kotą istoriją. Džidoje su žmona gyvenęs kanadietis pamilo merginą 
beduinę. Tarp jų užsirezgė romaniukas. Netrukus mergina kreipėsi 
į policiją maldaudama ją apginti. Ji manė, kad jos broliai sužinojo, 
jog ji pasimylėjo su vyru būdama netekėjusi, ir ketina ją nužudyti. 
Policininkai nusprendė, kad grėsmė reali, todėl apsiėmė ją saugoti; 
kanadietį taip pat atsivežė į nuovadą. Ir iš tikrųjų: po pietų trys 
merginos broliai pasirodė prie nuovados durų ir ėmė grasinti ją 
nužudysią. Policijai teko slapčia išvežti įstatymus pažeidusius įsi- 
mylėjėlius iš šalies. 

Miriama gerai nežinojo, ar šioje istorijoje niekas neperdėta, bet 
Sabrijos sesuo buvo įsitikinusi dėl vieno dalyko: beduinų šeimos 
tikrai šitaip siautulingai reaguoja, kai sužino apie slaptus pasimaty- 
mus. Ne viena mergina jau buvo nužudyta, kartais drauge su savo 
mylimuoju... 

Gana! - paliepė sau Miriama. Nėra reikalo galvoti apie blogiau- 
sia, kas galėjo nutikti. Ji prisiminė Patės jai pasakotą istoriją apie 
uždaroje teritorijoje gyvenusį amerikietį. Žmona, dar neatvykusi 
pas jį iš Jungtinių Valstijų, atsiuntė jam paštu tris pornografines 
vaizdajuostes. Siuntinį atidarę cenzoriai jas pamatė ir liepė suimti 

vargšą amerikietį. Jam teko aiškinti, kad jo žmona nežino Saudo 
Arabijos kultūros. Jo aiškinimas įtikino policininkus, bet jie pri- 
vertė jį sulaužyti kasetes su įrašais neišeinant iš nuovados. Matyt, 
jie nenorėjo, kad amerikietis paduotų juos į teismą už asmeninės 
nuosavybės sunaikinimą. Aišku, Erikui taip negalėjo atsitikti, bet 
Miriama priminė sau, kad Džidoje žmonės gali būti suimti itin 
keistomis dingstimis. 

Be to, Erikas jau buvo tariamai dingęs anksčiau. Vienas jo ben- 
dradarbis netikėtai susigalvojo keliauti į dykumą. Erikas išvažiavo 
kartu, manydamas, jog vakare jie grįš, bet paskui sužinojo, kad jį 
pasikvietęs vyras sumanė praleisti dykumoje visą savaitgalį. Erikas 
atsidūrė taip toli už ryšio zonos, kad negalėjo paskambinti žmonai 
ir pranešti, kur esąs. 

Kitą kartą religinė policija vakare nusitempė jį į vieną iš savo lai- 
kinų kalėjimų - šiuo atveju į vietos mečetės kambarėlį - ir pamokė 
buką užsienietį, kaip dera elgtis. Pasirodo, jis vilkėjo marškinius 
trumpomis rankovėmis. Nekantraujantis ištrūkti Erikas bambuko 
lazda gavo keletą kirčių - vėliau juos priminė mėlynės. Bet tąsyk jį 
pralaikė vos kelias valandas ir jis parsirado namo vėlai vakare. 

Bandydama nusiraminti Miriama vėl giliai įkvėpė ir uždarė san- 
dėliuko duris. Galimas daiktas, jį dėl ko nors sulaikė religinė poli- 
cija. Gal ėjo per sparčiai, vadinasi, ne dievobaimingai. Grįš namo 
rytoj, gal su mėlynėmis, bet kaip visada nenorės nieko pasakoti. Jai 
teks pešte viską iš jo pešti, o jis tik patikins, kad viskas gerai. Taip, 
religinė policija kartais persistengia, bet nieko nepadarysi - toks 
jos darbas. Juk Amerikos policininkai nuolatos stabdo vairuoto- 
jus užsieniečius, tiesa? Juodu turi tiesiog su tuo susitaikyti - tai juk 
kitos kultūros dalis, ir taip toliau, ir taip be galo. Ši galimybė buvo 
visai tikroviška; Miriama nusprendė, kad kažkas panašaus veikiau- 
siai ir nutiko. Jeigu dingtų jinai, Erikui, ko gero, į galvą ateitų toks 
aiškinimas. 

Kita vertus, jeigu dingtų jinai, Erikas veikiausiai imtųsi kokių 
nors žygių. 

Ji žvilgtelėjo į gulintį ant stalo mobilųjį telefoną. Tiesą sakant, ji 
visą rytą galvojo skambinti į konsulatą, bet bijojo apsikvailinti. 

Miriama ėmė vaikštinėti po namus, tiksliau - iš kampo į kampą. 
Svarstė, ar užteks jėgų iškišti nosį iš namų ir nueiti iki parduotuvės 
gatvės kampe. Tada jos dėmesį patraukė purvina vonios kriauklė. 
Ją bevalant į galvą ėmė lįsti ir juodesnės mintys. Slaptosios tarny- 
bos irgi kišo žmones į kalėjimus, tik kur yra tos požeminės belan- 
gės, žinojo vien saviškiai ir saujelė didžiausių Saudo Arabijos šulų. 
Dingę užsieniečiai nebepasirodydavo ištisus mėnesius, kartais net 
metus. Jie praskysdavo laukdami advokatų ir teismų, kurie taip ir 
neįvykdavo. Jeigu ji kreipsis į konsulatą, jo darbuotojai tikriausiai 
išveš ją iš šalies taip greitai, kad ji nė mirktelėti nespės. Tada Erikas 
nebeištrūks iš požemių kalėjimo, kur lauks teismo datos, o ši nie- 
kada nebus paskirta... 

Liaukis! - Miriama sudraudė save. - Galvok apie ką nors kita! 

Grįžo į virtuvę. Iš sugedusio elektrinio kriauklės šiukšlių smul- 
kintuvo sklido šleikštus salsvas dvokas, tad Miriama kibo į darbą: 
iškuopė spintelę po kriaukle, tada pasišviesdama tarp dantų sukąs- 
tu žibintuvėliu ėmė atsukinėti šiukšlių surinktuvą. Jautė neviltį ir 
tuo pačiu metu įsivaizdavo sugebanti vos ne viską. Kai surinktuvą 
pagaliau nuėmė, ant rankų išdribo per kelias savaites susikaupusi 
purvina košė - arbatlapiai. Jos žiniomis, prieš atvykdamas čionai, 
Erikas kaip gyvas nebuvo paėmęs į ranką arbatos puodelio, bet da- 
bar tik radęs laisvo laiko svetainėje gurkšnodavo arbatą su drau- 
gais. Ne su Džeikobu ar kitais bendradarbiais amerikiečiais. Erikas 
nuolatos bendraudavo su arabais. Jie buvo ganėtinai draugiški, bet 
užšnekinti moterį jiems būtų nepadoru. Jiems atrodė keista, kad 
ji nemoka virti arbatos ir kad Erikas pats ją verda, norėdamas iš- 
mokti šio saudoarabiško meno. Vieną vakarą ji net nufotografavo 
Eriką su puodeliu arbatos rankoje. Kai dėl to iš Eriko nusišaipė, jis 
tik susigėdęs patraukė pečiais ir atsakė: 

— Vyrai Čia teikia pirmenybę šiam gėrimui. 

Miriama matė, kaip lengvai jis prisitaikė prie šių naujų vyrišku- 
mo taisyklių. Bučiuoti kitus vyrus į skruostus. Su jais glėbesčiuo- 
tis. Atsisėdus plepėti, ištisas valandas kikenti ir užsičiaupti jai įėjus 
į kambarį - nelyginant būtų paauglės, o ji - jų tėvas ar motina. Iš 
pradžių į šias permainas Miriama reagavo švelniai ir net su dėkin- 

gumu, nors jos ir atrodė jai keistokos. Rodės, tas panašėjimas į 
mergaitę kiek ramina palūžusį vyrą, kuris grįžo iš Irako užsidaręs 
gniuždančio perdėto vyriškumo narve. O jį šitaip elgtis, atrodo, aki- 
no kažkokia gilesnė priežastis - gal senamadiškas doro protestanto 
kaltės pojūtis? Aš žudžiau musulmonus, dabar išberku kaltę. Nors 
Erikas retkarčiais su ja sutikdavo, kad Saudo Arabija nėra ideali vie- 
ta gyventi moteriai, nežinia kodėl jis bemat aistringai ja susižavėjo. 

Miriama prisiminė jųdviejų pokalbį savo namų Fajetvilyje ve- 
randoje, kai jis pasirašė sutartį čia dirbti. Jis atkimšo butelį šampa- 
no ir aplaistė juo visą dvivietį fotelį. Jinai nusišaipė iš jo jaudulio. 

— Tu įsitikinęs, kad taip ten veržiesi ne dėl kokios kitos priežas- 
ties? Gal dėl moterų? 

Jis šelmiškai šyptelėjo ir pabučiavo jai į kaklą. 

— Myliu tave, Miriama, - sukuždėjo jai į ausį. - Turi žinoti: kad 
ir kas atsitiktų, tu man visuomet būsi pirmoji iš keturių žmonų. 

Miriama plojo jam per ranką ir jis pratrūko juoku. Ji pati neiš- 
laikė ir nusijuokė. Tada jis apkabino žmoną. 

— Taip niekados nenutiks, - sušnabždėjo šįsyk rimtai. 

Taigi, taigi. Ji nusimazgojo arbatlapius nuo rankų ir pavėluotai 
suprato, kad tai buvo visai ne juokelis. Jinai bijojo, kad jį pavilios 
kokia egzotiška gražuolė, bet tikroji slapta meilužė buvo pati šalis, 
šis miestas, dykuma ir bendrumo jausmas, kurį patyrė tarp vietos 
vyrų. Jeigu jis susirado Džidoje kitą moterį, tai jo susižavėjimas tik 
natūraliai peraugo... 

Miriama bemat metė tą mintį iš galvos. Jai buvo malonu matant, 
kad Eriką taip jaudina kitas kraštas. O bendravimas su tais naujais 
draugais ne itin skyrėsi nuo artumo, kurį Jungtinėse Valstijose jis 
visuomet juto buvusiems tarnybos draugams. Na, taip, jų vedybinis 
gyvenimas klostosi ne per geriausiai, bet juk ir ne taip prastai, kad 
jis būtų pabėgęs? 

Gal jai nereikėjo taip ilgai užsibūti Amerikoje. Prieš išvykdama 
ji ištisas savaites negalėjo apsispręsti. Viena vertus, jai atrodė, kad 
Erikui praverstų pailsėti nuo jos. Kita vertus, ji baiminosi, kad pa- 
likdama jį suteiks jam puikią progą ją pamiršti. Miriama nuspren- 
dė parodyti jam pasitikėjimą. Be to, jai reikėjo pabūti vienai. 

Bet kas, jeigu per tą mėnesį, kai ji buvo svetur, Erikas dar labiau 
prisirišo prie šio krašto? Gal net tiek, kad ėmė vaizduotis gyvenimą 
čia ateityje be jos? Jie abu žinojo, kad Miriama čia niekados ne- 
pritaps. Pirmus kelis mėnesius ji iš paskutiniųjų stengėsi per daug 
nesiskųsti, bet paskui staiga išliejo visas savo nuoskaudas. 

Šiukšlių smulkintuvas apgailėtinai suburzgė. Miriama išgirdo 
pokštelint, iš surinktuvo kažkas išlėkė, ir jai net nereikėjo lenktis - 
suprato, kad gedimas rimtas. Ji paėmė veržliaraktį ir atsiklaupė pa- 
žiūrėti, ar pavyks sutaisyti. 

KATIA STENGĖSI NEŽIŪRĖTI į išpurtusią, paraudusią, pūslė- 
mis nuėjusią moters rankų ir veido odą. Akių neatitraukė nuo šva- 
rių baltų prozektoriumo sienų, metalinių praustuvų ir užrakintų 
pilkų spintelių, kuriose tyrėjai laikė savo vadovėlius. 

Moters tapatybė vis dar nebuvo nustatyta, bet ją atgabenę poli- 
cininkai vadino ją Ieva. Katia nerimo, ar jai teks išbūti iki pat skro- 
dimo galo ir, jeigu atlaikys, ar kada nors vėl galės valgyti mėsą. 

Adara antrą kartą pasikvietė ją į prozektoriumą. Pirmąjį kartą 
Katią supykino bemat. Ji nebuvo įpratusi prie lavonų vaizdo. Pa- 
prastai ji turėdavo reikalų su mėginiais po mikroskopu: plaukais, 
audiniais, retkarčiais - su negyvėlių nuotraukomis. Dabar ji gavo 
antrą progą. Jai nebuvo būtina stebėti viso skrodimo - Adara jį jau 
atliko, bet norėjo, kad Katia pati kai ką pamatytų. Be to, susidarė 
palankios aplinkybės: Adaros viršininkas ir kiti vyrai iš tyrimų la- 
boratorijos išėjo pietauti. Zainaba, neoficiali moterų laboratorijos 
vadovė, namie slaugė susirgusį vaiką. Lavonas gulėjo ant stalo... 

Jūros žuvys išėdė vieną moters akį, nugraužė didžiąją dalį 
skruostų ir lūpų, atidengė audinius ir kaulą apačioje. Dabar tik 
kaktoje ir palei plaukus buvo matyti, kur ji buvo apdegusi. Ant 
odos likučių buvo kraujo pėdsakų. 

Katiai jau ėmė svaigti galva. 

— Kodėl ant jos veido kraujas? - paklausė ji iš paskutiniųjų 
stengdamasi viską dėmesingai sekti. - Argi vandenyje jis neturėjo 
nusiplauti? 

— Galbūt, - atsakė Adara. - Paprastai lavonai plūduriuoja veidu 
į apačią, todėl į galvą priplūsta kažkiek kraujo. Dalis jo išsisunkė į 
paviršių. Tikriausiai tai nutiko, kai ji jau buvo negyva. 

Adara atitraukė apklotą, palietė nuogą kūną, suėmė moterį už 
dilbio ir atsargiai apvertė. Ievos delnai irgi buvo taip baisiai apdegę, 
kad atrodė, jog gauti pirštų atspaudus nėra jokios vilties. Žaizdos 
buvo nusėjusios visus dilbius. 

- Paimkime iš čia keletą audinių mėginių, - tarė Adara, rodyda- 
ma į kairės rankos dilbį. 

Katia atplėšė keletą odos gabalėlių ir sudėjo į mėgintuvėlį. Jos 
rankos drebėjo ir jai sunkiai sekėsi jas suvaldyti. Ji žūtbūt stengėsi 
nežiūrėti į nudegimus, bet kai pakreipė akis, žvilgsnis užkliuvo už 
didelių skrodimo randų Ievos krūtinėje ir ją suėmė šleikštulys. 

— Norėčiau, kad atkreiptum dėmesį į porą dalykų. Pirma: ant 
dešinės rankos aplink visą dilbį eina neryški mėlynė. Ji atsirado jai 
gyvai esant. 

Adara apėjo stalą ir parodė panašias mėlynes ant kairės rankos. 

Katiai teko nusukti akis, kad galėtų suimti save į nagą. 

— Katia, - Adara įsmeigė akis į ją, - kodėl sutikai čia ateiti? 

— Na, tu manęs paprašei ir aš... - Ji staiga nutilo, nes suvokė, kad 
Adara nori - ar galbūt jai reikia - žinoti tiesą. - Aš norėjau čia ateiti. 
Matydama, kad Adara nesiruošia jos pertarti, kalbėjo toliau: 

- Noriu nuveikti daugiau. Man įgriso visą laiką sėdėti laborato- 
rijoje ir stengtis įsivaizduoti, kas atsitiko visiems tiems negyvėliams. 
Juk žinai, kad mes gauname tik menkutes informacijos nuotrupas. 

- Žinau. Kadaise irgi dirbau technike. 

Katia nustebo: ji kažkodėl įsivaizdavo, kad iš medicinos mo- 
kyklos Adara iškart atėjo kaip diplomuota specialistė. 

— Kaip tapai patologanatome? - paklausė Katia. 

— Valdžiai reikėjo moters, kad galėtų imtis subtilesnių reikalų, 
kai auka - silpnosios lyties atstovė, - ji grakščiai mostelėjo į ne- 
gyvėlę, bet žvilgsniu šio gesto nepalydėjo. - Man buvo pasakyta, 

kad tai dėl aukų, kurių artimieji to pageidavo. Žmonės, nenorintys, 
kad nepažįstamas vyras liestų jų mylimas dukras ar žmonas. Bet iš 
tikrųjų man duoda tas bylas, kurių nenori imtis patologanatomai 
vyrai. Daugiausia tarnaičių. 

Dabar ji jau pažvelgė į lavoną. 

- Nesakau, kad ji tarnaitė, bet kai byla svarbi, visados šalia sto- 
vi vyras patologanatomas. Jie nepasitiki mumis, nemano, kad mes 
galime gerai atlikti šį darbą - štai kokia bėda. Jeigu padarysiu vie- 
nintelę menkutę klaidą, jų nusistatymas prieš mane bus pateisintas. 
Šitoks spaudimas man išėjo į naudą: tapau geriausia patologanato- 
me šiame pastate. 

Paskutinius žodžius ji ištarė išdidžiai, nė kiek nesigėdydama, ir 
Katią tai be galo sužavėjo. 

— Kažin ar norėčiau keistis su tavim vietomis, - tarė ji žiūrė- 
dama į mėlynių nusėtą aukos ranką ir galvodama, kokį spaudimą 
tenka patirti Adarai. 

— Man patinka mano darbas, - atsakė Adara. - Čia mane at- 
siuntė Alachas, bet tam, kad čia išlikčiau, turiu nuolatos grumtis - 
vyksta savotiškas džihadas. Žinai, ką sakė amžinatilsį Pranašas: 
Moterų teisės yra šventos. Rūpinkitės, kad iš moterų nebūtų atimtos 
joms suteiktos teisės. 

Katia pagarbiai linktelėjo. Adaros veidas buvo stiprių, ryžtin- 
gų bruožų; ji negražino jo jokia kosmetika, niekados neslėpė po 
burka. Nenešiojo papuošalų. Beveik visą laiką būdavo nėščia, bet 
niekada nedejuodavo turinti ilgai dirbti - nei ketvirtą nėštumo 
mėnesį, kai negalėdavo valgyti, nei aštuntą, kai kojos darydavosi 
bandymo skųstis. Žiūrėdamas į praktiškos moters eiseną, kai ji ėjo 
iš vieno kambario galo į kitą, matei nepalenkiamą ryžtą krūmo, 
vienišai styrančio dykumoje. 

- Nebegaliu daugiau sėdėti vienoje vietoje, - staiga nekantriai 
pareiškė Katia. - Nebegaliu žiūrėti į tų žmonių gyvenimą remda- 
masi vien audinių mėginiais ir biopsijomis. Noriu išeiti iš keturių 
sienų. Noriu sužinoti, kokius žmones jie pažinojo. Kur gyveno. Kur 
mirė. Noriu būti tyrėja. 

Adara žvelgė į Katią visai taip pat kaip motina, kol buvo privers- 
ta pripažinti, jog Katia atsisako tekėti dėl to, kad būsimasis jaunikis 
iš tikrųjų yra asilas. 

— Vadinasi, ir būsi, - patikino ją Adara. - Jeigu to sieksi. 

Ji vėl įsmeigė žvilgsnį į lavoną. 

— Ką manai apie jos mėlynes? - paklausė Katia. - Smurtas? 

— Esu mačiusi tarnaičių su panašiomis mėlynėmis ant Žastų. 
Žmonės sugriebia už tų vietų ir tąso. Tačiau neatrodo, kad šitos 
žymės liko dėl to, kad ji buvo sugriebta - jos panašesnės į Žaiz- 
das. Spėčiau, atsirado tada, kai moteris grūmėsi su užpuoliku. Jos 
vis dar labai šviesios. Tikriausiai sužeidimai padaryti prieš pat 
mirtį. 

Grįžkime prie veido ir delnų. Tokius nudegimus palieka karšti 
riebalai. Galbūt rūgštis. Bet ne ugnis. 

- Gal augalinis aliejus? - Katia pati nustebo, kad jos balsas toks 
ramus. Žvilgtelėjo į Adarą - ši atrodė paniurusi. - Ar galiu gauti 
odos mėginį? 

- Taip, aš pati paimsiu. 
kojas. Šlaunyse - daugybė pjūvių, žaizdos išsidėsčiusios be jokios 
tvarkos. Vargu ar kojas sukandžiojo žuvys - žaizdų kraštai per 
daug lygūs. 

— Manai, čia peilio žaizdos? - paklausė Katia. 
sos iš priekio ir šitoje vietoje dar kiek iš šono. Patikrinau drabužius 
ir pamačiau, kad džinsai perpjauti. - Adara parodė į ypač didelę 
žaizdą kairėje Ievos šlaunyje. - Bet kuriuo atveju ją sužeidęs žmo- 
gus stovėjo priešais ją. Jinai nebuvo atsukusi į jį nugaros. 

Adara priėjo prie sienos ir įjungė rentgeno nuotraukų stendo 
apšvietimą. Nuotraukose buvo Ievos kojos. 

— Ši žaizda senesnė, - rodydama į dešinės kojos nuotrauką pa- 
aiškino Adara. - Blauzdikaulis lūžęs tikriausiai prieš pusę metų. 

— Tai gal pavyktų peržiūrėti ligoninių įrašus ir taip nustatyti jos 
tapatybę? - pasiūlė Katia. 

— Gal - ir linkiu sėkmės! - Adara vangiai šyptelėjo. - Gali ban- 
dyti, bet nemanau, jog ką nors sužinosi. Šis lūžis deramai nesugijo, 
taigi, spėju, ji taip ir nepateko pas padorų gydytoją. 

— O ta didžiulė mėlynė ant klubo? - paklausė Katia. Mėlynė, 
prasidedanti ties juosmeniu ir besibaigianti ties šlaunies viršumi, 
buvo blyški, didelė ir dėmėta. 

Adara grįžo prie stalo. 

- Sakyčiau, prieš pat mirtį ji griuvo. Dar viena užpuolimo trau- 
ma. Manau, tau reikėtų sutelkti dėmesį į blauzdikaulį. Jie norės ži- 
noti, kodėl jis lūžęs. 

Jie. Tikrieji tyrėjai. 

— Ar ji buvo išžaginta? - paklausė Katia bijodama išgirsti at- 
sakymą. 

— Ne, - atsakė Adara; jos balse galėjai justi gailestį. Niūriai 
apšviestas dienos šviesos lempų kūnas panėšėjo į vaškinę lėlę su 
skaisčiai raudonomis kumštinėmis pirštinėmis. Tada, kai žiūrėjo į 
Nūfos lavoną, ją apėmė keistas jausmas, kad ji tuoj prisikels iš mi- 
rusiųjų. Dabar nieko panašaus nepatyrė. Jai tik buvo baisu, kad ši- 
taip ją sužalojęs žmogus įeis į kambarį ir viską padarys dar kartą. 

— Kaip ji mirė? 

— Čia ir prasideda keblumai. Visų pirma jai lūžęs kaklas. - Ada- 
ra ranka parodė į rentgeno nuotraukas. - Iš tikrųjų pirma ji buvo 
deginama, badoma ir mušama, paskui įmesta į vandenį. Tačiau bus 
sunku nustatyti, kada lūžo kaklas. Lūžis labai švarus. Jeigu kaklas 
lūžo jai dar gyvai esant, ji būtų nustojusi kvėpuoti ir mirusi bemaž 
akimirksniu. Kaklas galėjo lūžti ir jai jau mirus, dėl traumos, išti- 
kusios jau vandenyje. Ji galėjo atsitrenkti į kokią lūženą. Be to, kai 
ją rado, skara buvo apsisukusi jai aplink kaklą, bet ne taip smarkiai, 
kad būtų galėjusi ją uždusinti. Kita vertus, laisvų galų irgi nebu- 
vo - jie negalėjo į ką nors įsipainioti ir nutraukti jos kaklo. 

— Nejaugi tu negali nustatyti, ar ji buvo gyva, kai atsidūrė van- 
denyje? 

Adara kreivai šyptelėjo. 

— Neabejoju, per savo praktiką įsitikinai, kad tokius dalykus iš- 
siaiškinti nėra taip lengva, kaip galima pamanyti žiūrint televizijos 

laidas. Problema štai kokia: jos plaučiuose radau putų pėdsakų, bū- 
dingų skenduoliams. Jeigu tuo metu, kai atsidūrė vandenyje, dar 
buvo gyva, įkvėpdama būtų nurijusi nemažai vandens. Tokiu atveju 
kvėpavimo takuose susidaro baltos putos. Jų radau, bet ne per dau- 
giausia. Jeigu skrandyje būčiau radusi daug jūros vandens, labiau 
tikėčiau, kad ji nuskendo, bet vėlgi - vandens buvo visai mažai. 
Mums tos putos yra plaučių edemos požymis, bet reikalas tas, kad 
tuos pačius požymius matome ir žmogui mirus dėl kitų priežasčių: 
nuo per didelės narkotikų dozės, širdies nepakankamumo ar galvos 
traumos. Širdies nepakankamumo galimybę atmečiau, vis dar lau- 
kiame kraujo tyrimo rezultatų - jie parodys, ar moteris nepavartojo 
per didelės narkotikų dozės. Turint omenyje pakaušio sumušimus 
ir tą faktą, kad lūžęs kaklas, galvos trauma yra labai tikėtina. 

— Esminis klausimas būtų toks: manai, žudikas įmetė ją į vande- 
nį, kai ji jau buvo negyva? 

- Atsakymas į šį klausimą nėra toks aiškus, kokio norėčiau, bet 
taip, ataskaitoje parašysiu, jog ji mirė ne todėl, kad nuskendo. Ta- 
čiau šią išvadą daugiausia grindžiu visais tais kitais sužalojimais. 
Sakyčiau, labai tikėtina, kad kaklas lūžo jau patyrus tuos sužaloji- 
mus, bet prieš išmetant į jūrą. 

Katia sukaupė visą valią, kad tik negalvotų, kokios turėjo būti 
paskutinės Ievos gyvenimo valandos. 

— Ar gali nustatyti mirties laiką? 

— Tiksliai negaliu, bet praėjo mažiausiai kelios dienos. Žinome, 
kad esant tokiai jūros vandens temperatūrai skenduoliai iškyla į 
paviršių mažiau negu per savaitę. Tikėtina, kad praėjo penkios ar 
šešios dienos. Atleisk: žinau, kad tikėjaisi ne tokio atsakymo, bet 
tokiais atvejais kaip šis, kai mirties priežastis nėra visiškai aiški, 
mirties aplinkybes turi nustatyti tyrėjai. 

— O prie lavono nebuvo rasta jokio asmens dokumento? 

- Jokio. O apie pirštų atspaudus, aišku, negali būti nė kalbos. 
Bet aš susisiekiau su viena moterimi, kurios specializacija - vei- 
dų rekonstrukcija. Tam ji naudoja sumaniai pasigamintas išlajas. Ji 
iš Sirijos. Sakė atvyksianti šiandien po pietų. Galbūt susidarysime 
vaizdą, kaip atrodė auka. 

Jiedvi pažvelgė į Ievos veidą - iš tos beformės masės žmogaus 
pažinti negalėjai. Katia bemat nusuko akis į šalį. Ji ketino pasvei- 
kinti Adarą gimus sūnui, bet juto, kad čia paminėdama naujagi- 
mį aptemdytų džiaugsmą dėl jo, nes motina eidama namo ne vien 
mąstytų apie naujagimį, bet ir prisimintų šį lavoną. 

— Žudikas pasirūpino, kad jos nebūtų galima atpažinti, - tarė 
Adara. - Spėju, jos veidą irgi nudegino. 

O DNR tyrimai? Jeigu žudikas apie juos galvojo, turėjo žinoti, 
kad nesama jokios duomenų bazės, kurioje jie galėtų ieškoti me- 
džiagos aukos palyginimui. Bet veikiausiai žudikas apie tai visai 
negalvojo. Turint galvoje sužalojimų pobūdį, labiau tikėtina, kad 
jis smurtavo ištiktas pykčio priepuolio. Šiaip ar taip, Katia pasiryžo 
nustatyti aukos tapatybę, nors ją kamavo nuojauta, kad mirusi Ieva 
valstybei bus tokia pat anonimiška, kaip ir būdama gyva. 

KATIA STOVĖJO pirmo aukšto koridoriuje priešais kriminalisti- 
kos laboratoriją ir pagavo Madždžio žvilgsnį. Jis nusišypsojo jai ir 
mostu pakvietė užeiti, bet ji nenorėjo pertraukti jo pokalbio tele- 
fonu, todėl laukė toliau. Pro šalį praėjo kažkoks vyras. Katia buvo 
pasikėlusi burką, atviru veidu, bet vyras demonstratyviai į jį ne- 
kė ją nusileisti burką tik būtiniausiais atvejais, todėl Katia laikė ją 
ant viršugalvio, pasirengusi nuleisti, kai dar vienas dievobaimingas 
valdininkas įspės ją griežtais žodžiais ar niekinamu žvilgsniu. 

— Manai, esi tokia šlykšti, - neseniai pasakė vienas, - kad jokiam 
vyrui tavo veidas nepasirodys patrauklus? Todėl jo ir neslepi? 

Ne, - norėjosi atšauti jai, - tiesiog apsirikau manydama, kad 
sugebi bent šiek tiek tramdyti savo gašlumą. Bet tai buvo jos anks- 
tesniame darbe. Dabar, kai gavo naujas pareigas, niekas prie jos 
nebesikabinėjo. 

Ant jos rašomojo stalo šiuo metu gulėjo dar trys bylos - dvi 
ginkluotų apiplėšimų ir viena savižudybės - ir ji žinojo, kad turėtų 
užsiimti jomis, bet jai neišėjo iš galvos Ievos lavono vaizdas. Ji pro 
stiklą stebėjo Madždį. Prašau, maldauju, - sakė mintyse, - tegul tai 
būna viena iš jo bylų! Ji niekada neabejojo, kad jis kviesis ją į svar- 
bias bylas, bet iki šiol nė viena neatrodė tokia svarbi kaip ši. 

Madždis kaip visada vilkėjo džinsais ir susiglamžiusiais marš- 
kinėliais trumpomis rankovėmis. Tikriausiai jį vėl kirpo sesuo, nes 
standžios garbanos buvo nuvarytos vos ne plikai ir pakaušį plonu 
sluoksniu dengė tik plaukeliai, panašūs į kūdikio; vešli barzda buvo 
nusmailinta trikampiu. Kalbėdamas telefonu jis lakstė nuo vieno sta- 
lo su kompiuteriu prie kito, jausdamasis visai kaip namie. Katia būtų 
labai norėjusi dirbti pagalbininke jo laboratorijoje: kavos palaiko- 
mas nenustygstantis berniukiškas jo jaudulys smarkiai skyrėsi nuo 
tvarkingo, gerai apgalvoto jos darbo stiliaus. Tačiau ji buvo moteris, 
todėl turėjo atskirą laboratoriją. Jai niekaip netilpo galvoje, kaip kas 
nors galėjo pagalvoti, kad Madždis kels grėsmę jos skaistybei. 

— Katia! - baigęs pokalbį telefonu šūktelėjo jis. - Laba diena. 

— Labas, Madždi. 

Katia įėjo į kambarį. Laboratorija buvo panašaus dydžio kaip 
jos antrame aukšte, tik prietaisai ir kompiuteriai čia buvo naujesni. 
Langų nebuvo, o šviesa palubėje darė lavoninės įspūdį. Gerai, kad 
Madždžiui tokie dalykai nerūpėjo. Dėmė ant akinių lęšių panėšėjo 
į miltelius pirštų atspaudams aptikti. Pastebėjęs, kad Katia įdėmiai 
į juos žiūri, nusiėmė ir pakišo po vandens srove. 

— Ar šįryt dirbai prie tos naujos bylos? - paklausė Katia. 

— Taip. Ir ieškojau tavęs. - Jis švytinčiu veidu atsigręžė nuo 
praustuvo. 

Madždžio būsena būdavo dvejopa: netramdomas, staigus entu- 
ziazmas pramaišiui su vos ne skausmingai dėmesingu susikaupi- 
mu - šitokius ji buvo mačiusi tik vaikus. 

— Buvau prozektoriume, - paaiškino Katia. 

Jis pasitraukė nuo praustuvo ir negrabiais judesiais užsidėjo 
akinius. 

— Lavoną matei? 

— Mačiau. 

— A... - atsiduso jis tarsi sakydamas: Tai bent! 

Jai magėjo jį paerzinti - būtų buvę visai nesunku. Žinai, Ma- 
dždi, moterys irgi atlieka skrodimus. Jis paraustų iki pat marškinių 
apykaklės ir imtų miknodamas teisintis. Bet Katia susivaldė nenu- 


sišaipiusi. 

Madždis priėjo prie rašomojo stalo, paėmė aplanką ir padavė jai. 

— Čia tai, ką turime Ievos byloje. Ne kažin kas. Osama nemano, 
kad ji tarnaitė. 

Jis paėmė nuo stalo maišelį su daiktiniais įrodymais ir ištiesė 
Katiai. 

— Gal norėtum pažiūrėti į jos drabužius? 

Katia linktelėjo, stengdamasi nepasirodyti pernelyg nekantrau- 
janti. Maišelyje buvo juoda abaja ir skara, galbūt dar ir burka. 

— Mielai tai padarysiu, - nusišypsojo jinai. Madždis kiek apri- 
mo, bet ji matė, kad jis vis dar nustebęs, jog ji matė lavoną. 

— Vadinasi, ši byla - inspektoriaus Ibrahimo? - paklausė ji. 

- Taip. Gali vadinti jį Osama. Jam baisiai nepatinka, kai kreipia- 
mės į jį „inspektoriau Ibrahimai“. Šiaip ar taip, gerai, kad byla ati- 
teko jam. Po žmonos mirties Al Chūris negali pakęsti bylų, kuriose 
figūruoja moterys. 

Nors jis nepasakė, Katia jau žinojo: kiti du tyrėjai - jų vardų ji 
neprisiminė - garsėjo žiaurumu. Nesvarbu, turėjo įkalčių ar ne, jie 
suimdavo kiekvieną, susijusį su nusikaltimu, net aukos artimuo- 
sius ir draugus. Katia visuomet gailėdavo nekaltų šeimos narių, 
sėdinčių kalėjime tuo metu, kai sielvartauja dėl mylimo žmogaus 
netekties, nors dažniausiai nusikaltimą vis dėlto būdavo įvykdęs 
kuris nors iš tų šeimos narių. Osama buvo bene vienintelis, ger- 
biantis liudytojus ir įtariamuosius. Bent jau suiminėdavo juos kur 
kas rečiau negu kiti policininkai, o kai suimdavo, pasistengdavo, 
kad jais būtų gerai rūpinamasi. 

— Pradedu dirbti, - tarė Katia, pasiėmė maišelį ir išėjo. 


Katia atidarė spintą su naujausiomis skyriaus bylomis. Zainaba kol 
kas nepasivargino sudėlioti jų abėcėlės tvarka. Atsiklaupusi ant 
grindų Katia perskaitė kiekvieną pavadinimą. Nė vieno lavono ji 
nematė, bet tuos siaubus regėjo galvoje, tad dabar kuo aiškiausiai 
vaizdavosi kiekvienos bylos smulkmenas. Roderigo, Telma. Odos 
mėginys. Suskaldyta rainelė. Svetimas kraujas panagėse. Alvares, 
Nadžva. Nutrauktas nykštys. Pirštų atspaudai ant mobiliojo telefo- 
no. Vyriškio. Ir tokia gausybė lytiniu keliu perduodamų ligų, kad 

kito tiek jomis sergančio žmogaus Katia dar nebuvo mačiusi. Iš 
dvidešimt dviejų bylų, sudėtų į stalčių vien šią vasarą, devyniolika 
buvo moterų, dvylika iš jų - tarnaitės. Nesvarbu, kaip jos mirė - čia 
jų buvo neproporcingai gausu, turint galvoje, kokią gyventojų dalį 
jos sudaro tikrame pasaulyje. 

Ieva išties galėjo būti arabė namų šeimininkė, tai kodėl Katia 
taip aiškiai ją įsivaizduoja kaip tarnaitę? 

Katia nepasikliaudavo nuojauta. Ji tikėjo tuo, ką jai sakė tėvas: 
pojūčiai sukaupia šimtus tūkstančių informacijos gabalėlių, bet la- 
bai retas jų kada nors patenka į sąmonę. O kai už tave galvoja pasą- 
monė, dažnai pridarai klaidų. 

Katia grįžo prie stalo, ant kurio buvo pasidėjusi Ievos abają. Ka- 
tia jau nustatė, kad ties dubeniu audeklas perplėštas - to ir reikėjo 
tikėtis, turint galvoje mėlynių nusėtą Ievos klubą. Atrodė, tarsi aba- 
ja būtų už ko nors užkliuvusi. Galbūt žudikas lavoną tempė. 
zaineris nenurodytas. Tokią abają gali nusipirkti drabužių turguje 
už dvidešimt penkis rialus. Padurkai pašviesėję, vietomis suplyšę — 
galbūt paprasčiausiai dėl to, kad apdaras buvo per ilgas. Rankoga- 
liai be spaustukų ar sagų, jų audeklas susidėvėjęs ir iš pažiūros šiek 
tiek susitraukęs nuo skalbimo. Drabužis susinešiojęs, nes Ieva, be 
jokios abejonės, apsivilkdavo jį prakišdama rankas pro rankogalius 
kaskart, kai išeidavo iš namų. Rankogaliai, palyginti su ne itin ap- 
sitrynusiomis alkūnėmis ir apykakle (ši buvo su spaustukais), taip 
susinešioję galbūt todėl, kad moteris vilkdavosi apdarą kasdien. 
Kaip ilgai - šešis mėnesius? Kodėl ne kartą per savaitę šešerius me- 
tus? Ne, pamanė Katia, per šešerius metus audeklas būtų kur kas 
labiau išblukęs. Katia savo laiku turėjo daugybę pigių abajų ir iš 
patirties nusprendė, kad toks apdaras paprastai nešiojamas mažiau 
negu metus. Per ilgesnį laiką spalva būtų išblukusi, siūlės pradėju- 
sios irti. 

Kas vilki abaja kasdien? Turtingos moterys eina kur tik nori, bet 
savo susidėvėjusius apdarus iškart keičia naujais. Kasdien iš namų 
išeina dirbanti moteris, tokia kaip ji, Katia, bet ne dirbanti tokį dar- 
bą kaip jos, kur abaja tik trukdytų. Gamyklos darbininkė? Bakalėjos 

parduotuvės darbuotoja, nekišanti nosies iš nuošalaus kambarėlio 
ir dėliojanti prekes lentynose tik tada, kai parduotuvė uždaryta? 
Vieniša artimųjų neturinti motina, galbūt kasdien vedžiojanti vai- 
kus į mokyklą ar einanti apsipirkti? Tiesą sakant, ištekėjusi moteris 
irgi eitų viena iš namų, jeigu jos vyras pernelyg užsiėmęs ir negali 
jos lydėti. Bet engiama, skriaudžiama tarnaitė? Jai tikriausiai ne- 
leistų kelti kojos iš namų. Ji būtų atskirta nuo visų, rakinama savo 
kambarėlyje naktį - o gal net ir dieną, kai jos niekam nereikia. 

Katia vėl palinko prie abajos ir lyg koks prietaisas, užprogra- 
muotas seisminiam įvykiui fiksuoti, pirštinėta ranka iš lėto per- 
braukė kiekvieną audeklo lopinėlį. Galiausiai pirštines nusimovė ir 
ėmė čiuopti pirštų galiukais. Netikėtai jos dėmesį patraukė tai, ko 
anksčiau neužčiuopė: palei kelį audeklas buvo lygus. 

Ji paslinko pirštus dešiniau, užsimerkė ir ėmė ieškoti ko nors 
neįprasta. Pamažu užčiuopė minkštesnį lopinėlį. Jai norėjosi atsi- 
merkti ir įsitikinti, ar taip yra iš tikrųjų, bet tik dar kiečiau užsimer- 
kė ir čiuopė toliau, kol suvokė, kad išsidėvėjęs plotas sudaro nelygų 
kelio pavidalo apskritimą gana ryškiomis ribomis. Ji klaupdavosi? 
Kas meldžiasi klūpodamas ant vieno kelio? 

Katia atsimerkė ir atkišo audeklą prieš šviesą. Iš pradžių buvo 
sunku matyti, bet galop įžiūrėjo plotą, kur audeklas buvo kiek plo- 
nesnis. Bet tik vienoje pusėje. 

Ji perėjo prie kito stalo, su kitais drabužiais. Džinsai išdžiūvo ir 
sustandėjo. Katia apžiūrėjo jų kelius. Atrodė, kad kairys kelis šiek 
tiek daugiau susidėvėjęs negu dešinys. 

Katia priėjo prie telefono ir paskambino Adarai. 

— Dėl Ievos, - tarė. - Ar kairiame kelyje yra nuospaudų? 

Adara padėjo ragelį ant kažko kieto. Katia išgirdo ją einant 
per kambarį, paskui sušnypščiant atidaromo šaldiklio duris ir su- 
gergždžiant metalą, kai padėklą su lavonu Adara ištraukė iš šalčio 
gniaužtų. Adara grįžo prie telefono. 

— Sunku pasakyti, - tarė. - Nė viename kelyje nematyti ryškių 
nuospaudų. 

Katia nusivylė, bet tie požymiai nieko nereiškė. Nuospaudoms 
susidaryti galėjo sukliudyti abaja ir džinsai. 

Kadaise Ieva susižeidė dešinę blauzdą, bet dėl to jai nebūtų rei- 
kėję melstis klūpant ant vieno kelio. Paprastai susižeidusieji mels- 
davosi sėdėdami ant kėdės. Bet kas, jeigu ji išties bandė melstis ant 
vieno kelio, žūtbūt stengdamasi parodyti nuolankumą Alachui? 
Jeigu jai tai išties buvo nepaprastai svarbu, ji galėjo nepaisyti skaus- 
mo dešinėje blauzdoje ir klūpoti abiem keliais. 

— Ar ta dešinės blauzdos žaizda būtų neleidusi jai klauptis ta 
koja? - paklausė Katia. 

Adara pamąstė. 

- Jai galėjo skaudėti, bet nemanau, kad negalėjo jos judinti. 

— Supratau. Ačiū. 

— Beje, Katia, sirė, apie kurią tau pasakojau, jau čia. Šiuo metu 
piešia veido eskizą. Paprašysiu jos, kad baigusi atneštų tau. 

— Nesiųsite jo Madždžiui? - nustebo Katia. 

— Pamaniau, kad tu pirma norėsi jį pamatyti. Kai pažiūrėsi, per- 
duok jį Zainabai arba Madždžiui. 

Katia nusišypsojo. 

— Ačiū, Adara. 

Ji grįžo prie stalų. Mintys dūgzte dūzgė galvoje. Vadinasi, išėjusi 
iš namų Ieva traukdavo ne į mečetę - tuomet abaja būtų susidė- 
vėjusi ties abiem keliais. Pačiai Katiai niekuomet nebūdavo labai 
jauku mečetėje. Tai buvo oficiali maldų vieta. Dvasios ramybės ji 
ieškodavo prieangyje namo gale, kambaryje langinėmis uždengtais 
langais. Ten jiedvi su motina visada melsdavosi prieš vakarienę. 

Bet kam išėjusiai iš namų moteriai klauptis ant vieno kelio? 
Aišku, ji galėjo ir neiti iš namų. Gal ji gyveno šeimoje, kur priva- 
lėjo vilkėti abaja, kad galėtų patarnauti kambaryje, pilname sveti- 
mų vyrų. Nešioti jiems vakarienę. Klauptis prieš juos patiekdama 
kavą ant žemo staliuko. Bet kodėl nepasilenkus ar nepritūpus? Kai 
klaupiesi vienu keliu, kyla baisus pavojus ištempti audeklą tiek, kad 
apsinuogins kita koja. | 

Galop Katia ėmėsi Ievos burkos ir skaros. Ši buvo iš juodo po- 
liesterio, tokias nešioja dauguma moterų. Be etiketės, bet vienoje 
pusėje medžiaga šviesesnė negu kitoje - vadinasi, ji nuolatos buvo 
saulėje. Kol kas niekas netikrino, ar ant skaros nėra kokių plauše- 

lių, tad Katia ėmė apžiūrinėti ją pro didinamąjį stiklą. Kai buvo 
rastas Ievos lavonas, susiglamžiusi skara buvo apsivyniojusi aplink 
kaklą lyg virvė, tad audekle vis dar galėjo būti kito žmogaus drabu- 
žių plaušelių, neišsiplovusių kūnui ilgą laiką mirkstant vandenyje. 
Vidinėje skaros pusėje Katia rado ilgą juodą plauką - tikriausiai 
Ievos. Ten pat rado du trumpesnius, šviesesnius. Katia bemat įdėjo 
juos į maišelį ir užklijavo etiketę. Plaukai buvo šviesūs, Katia spėjo, 
kad vyro. Įdomu! Kur Ieva galėjo susitikti blondiną? Kur apskritai 
galima susitikti blondiną? Ir kodėl plaukai vidinėje skaros pusėje? 

Ji jau buvo beskambinanti Zainabai, bet žinojo viršininkę ne- 
apsidžiaugsiant, kad ir kokia gera naujiena būtų. Zainaba visada 
būdavo labai dalykiška. Pirmas jos klausimas bus: Ar baigei apžiū- 
rinėti viską? 

Katia nenoromis perėjo prie paskutinio apdaro - burkos. Ji nie- 
kuo nesiskyrė nuo kitų galvos apdangalų: paprastas juodas audeklo 
stačiakampis su lipukais pritvirtinti prie pakaušio ir plyšiu akims. 
blyškios smėlio spalvos dėmės vidinėje pusėje panėšėjo į makia- 
žo - gal šis nusitrynė Ievai nuo veido. Katia nusprendė paimti dė- 
mių mėginį ir įsitikinti, kad jos liko nuo makiažo. Ji pradėjo žirklė- 
mis kirpti kvadratėlį dėmės krašte, bet kažkodėl mintis sugadinti 
burką jai-buvo atstumianti. Taigi ji nusprendė paimti mėginį. Stai- 
ga suskambo jos mobilusis telefonas. Katia žvilgtelėjo į rankinę. 

Ji prisivertė tęsti pradėtą darbą ir nugrandė truputį makiažo 
nuo audeklo ant mikroskopo objektinio stiklelio. Vėl suskambo jos 
telefonas. 

Katia padėjo burką ant stalo ir priėjo prie savo rankinės. Atėjo 
dvi vienodos žinutės per Bluetooth ryšį. Kai jas atidarė, pasirodė 
nuotrauka - moters veido. Visą jį, išskyrus besišypsančias juodas 
akis, dengė šydas. Po nuotrauka buvo užrašas: Šypsokis, esi fotogra- 
fuojama! 

Katia pasidygėjusi šnirpštelėjo nosimi. Net čia, - pamanė, — 
mano kabinete. Laboratorijos langai buvo per aukšti, kad būtum 
galėjęs pro juos matyti, bet ji neabejojo: jeigu pasilypėtų ant kėdės, 
pamatytų ant šaligatvio pulkelį merginų, juokingai lėtai sliūkinan- 

čių gatve ir po abajomis maigančių mobiliuosius telefonus. Viena 
jų tikriausiai ir siunčia šias Žinutes. 

Ne pirmą kartą Bluetooth žinutę jai atsiuntė nepažįstamas pra- 
eivis. Į flirtą linkusiems paaugliams gatvėje tai buvo mėgstamas 
bendravimo būdas, o vyrui kai kada vienintelė galimybė patraukti 
moters dėmesį. Jeigu norėjai, kad mergina nustotų ką nors dariusi, 
apsidairytų aplink ir net pakeltų burką, jei yra su ja, niekas netinka 
geriau už skambutį į jos mobilųjį. Katiai būdavo gėda, kai sulauk- 
davo tokių skambučių. Kartais būdama kokioje viešoje vietoje ji 
gaudavo tiek daug žinučių, kad turėdavo išjungti telefoną. Bet dar 
niekada moteris neatsiuntė jai savo nuotraukos su nuleista burka. 
Koks kvailas sumanymas! Ji šveitė telefoną atgal į rankinę ir grįžo 
prie burkos. 

Vos tik vėl paėmė į rankas burką, jos mobilusis suskambo dar 
kartą. Tą pačią akimirką jos pirštai užčiuopė kažką kieta. Negalė- 

Nejaugi Bluetooth žinutės ateina iš jo?! 

Katia bemat padėjo audeklą, paėmė didinamąjį stiklą. Tada pa- 
stebėjo ploną sidabrinę vielutę, įaustą į šoninę siūlę. Vielutė baigėsi 
juodu, į metalą panašiu lopinėliu burkos kampe. Ji atsargiai palietė 
lopinėlį pirštu ir, lyg davus kažkokį ženklą, jos mobilusis suskambo. 

Ji paleido burką iš rankų. 

- Bluetooth? - išsižiojusi iš nuostabos balsu paklausė. Tuoj pat 
ištraukė iš rankinės aparatą. Į jį atėjo dar dvi žinutės, tokios pat 
kaip pirmosios. 

Šį kartą ji nesusilaikė ir paskambino Zainabai. Burka su Blue- 
tooth belaidžiu ryšiu! Ji buvo skaičiusi apie tokias madų žurnaluo- 
se, bet manė, kad jos tik manekenėms. Kokia moteris gali elgtis 
taip absurdiškai: iš padorumo nešioti burką, bet siuntinėti per 
Bluetooth savo nuotraukas kiekvienam sutiktam praeiviui? Tik ne 
tokią nuotrauką. Ieva siuntė nuotrauką uždengtu veidu. Katia nu- 
sijuokė - kokia ironija! 

Vėl palytėjo burką. Audeklas nebuvo itin prabangus, bet gal čia 
ir buvo esmė. Niekas niekados neatspėtų, kad šis kuklus siūtas ga- 
minys galėtų perduoti koketišką žinutę kiekvienam praeiviui. 

Zainaba neatsiliepė, tad Katia padėjo telefoną. Galų gale, ką 
jai pasakys: Radau aukos veido nuotrauką, deja, jį dengia skraistė? 
Ji susmuko ant kėdės prie savo rašomojo stalo ir nusiminusi ėmė 
žiūrinėti žinutes savo mobiliajame. Kokia prasmė siuntinėti savo 
atvaizdą, kurį kiekvienas nepažįstamas žmogus ir taip gali matyti? 
Ar ji tik šaiposi, ar čia slypi kai kas daugiau? 

Šypsokis, esi fotografuojama! 

Katia atsistojo. Apsimesk, kad esi vyras gatvėje. Ji perėjo per 
tingą žinutę iš nepažįstamojo. Ką darai? Kiekvienas, net moteris, 
apsidairys aplinkui spėliodamas, kas ją atsiuntė. Ir ką pamatys? 
Galbūt moterį su fotoaparatu. Tada žinutės gavėjas galės nustatyti, 
kas ją siuntė. Kas toliau? Daugumą žmonių supykdytų, kad juos 
fotografuoja, kai jie to nenujaučia. Jie bandytų išsisukti nuo objek- 
tyvo, moterys užsidengtų veidus. Sureaguotų tik nieko nebijantis 
vyras. Kaip? 

Katia įsigijo telefoną palyginti neseniai, bet jai pavyko išprotau- 
ti, kaip atsakyti į žinutę. Ji parašė: Parodyk man savo veidą. 

Ir, tarsi mostelėjus stebuklinga lazdele, atėjo nauja žinutė. Ka- 
tia apsidairė po kambarį. Prie burkos šįsyk ji neprisilietė. Ji atidarė 
žinutę ir aiktelėjo. Moters veidas, gražios moters. Ilga, plona nosis, 
tamsiai rudos akys tankiomis blakstienomis. Išraiška žioploka, bet 
kartu gundanti. Kaktos viduryje rudas guziukas, tikriausiai apga- 
mas, bet jis darė veidą tik žavesnį. 

Atsidarė durys ir įėjo moteris. Ji prisistatė kaip Um Karim, Ada- 
ros minėta veidų rekonstrukcijos specialistė iš Sirijos. Katia pasila- 
bino ir padėjo mobilųjį atgal į rankinę. 

Moteris nenusiėmė burkos - ja dengėsi it kokia geležine užuo- 
laida. Negali sakyti, kad tai buvo neįprasta: ne viena į laboratoriją 
užėjusi moteris nenorėdavo atidengti veido dėl daugybės priežas- 
čių; svarbiausioji buvo ta, kad pastate esama vyrų. Bet kažkodėl 
Um Karim burka Katiai staiga pasirodė kaip didžiausio pasipūtimo 
ženklas. Brangus pašnekove, - sakė ji, - aš moku atkurti beforme 
mase virtusį veidą, o tu to negali. Ji padavė Katiai eskizą, pieštuku ir 
rašalu nupieštą kreidinio popieriaus lape. 

Veidas tiesiog jaudino grožiu. Katia matė, kad jis labai panašus 
į atsiųstąjį žinute, ir jai suspurdėjo širdis. 

— Graži, - tarė žiūrėdama į Um Karim. 

- Hmmm, - sumykė sirė. - Ne aš ją tokią padariau - jeigu jūs 
tai suprantate. Mano darbas grindžiamas kompiuterine kaukolės 
analize ir įvairaus gylio audinių mėginiais. Jūs juk žinote, kad šis 
skyrius nepagailėjo lėšų aparatūrai, todėl jūs turite vieną geriau- 
sių pasaulyje programinių modeliavimo įrangų. Deja, ja naudotis 
moka tik saujelė žmonių, aš esu viena iš jų, - po šių žodžių ji 
padarė pauzę, kad Katią spėtų priblokšti potekstė: Kaip jūs gali- 
te įsivaizduoti keliantys motery lygį šiame skyriuje, jeigu net ne- 
mokate naudotis savo pačių kompiuteriais?! O gal ji kaltino Katią 
už tai, kad moterys apskritai per menko išsilavinimo. - Veidai 
atkuriami, - aiškino ji toliau, - remiantis daugybe suprantamų 
veiksnių, lemiančių kiekvieno tam tikro amžiaus ir etnoso veido 
struktūrą. 

Katia buvo kandžiai nusiteikusi, todėl nusprendė pažaisti su 
pašnekove. 

- Kokiai etninei grupei ji priklausė? 

- Jeigu man reikėtų kalbėti konkrečiai, - didingai pareiškė eks- 
pertė, - sakyčiau, kad ji buvo beduinė. 

— Tai ganėtinai konkretu. 

— Žinia, šiaip jau sakyčiau, kad ji iš Arabijos pusiasalio. 

- Iš ko jūs... 

— Antakių srityje, tarp viršutinio nosies taško ir tarpantakio, yra 
audinių perteklius, būdingas kai kurioms beduinų gentims, - ro- 
dydama į paveikslą aiškino Um Karim. - Aš darau prielaidą, kad jis 
susidarė dėl reakcijos į skaisčią saulę. Kai ištisos kartos žiūri prisi- 
merkusios, galiausiai kakta susiraukšlėja daugmaž nuolatinai. 

Katia įsivaizdavo, kad Um Karim labai lieso veido. Ji nebūtų pa- 
kentusi tarpantakio anomalijos - gumbus turi tik kupranugariai. 

- Suprantate, man pavyko atkurti šią klostę remiantis gilesniais 
audiniais. 

— Taip, suprantu. - Katia pamatė, kad ekspertė moters kaktos 
viršų nupiešė atsikišusį - iš profilio ji tikriausiai panėšėjo į šimpan- 

zę. Katia labai nenorėjo jai sakyti, kad kaktą ji pavaizdavo per daug 
atsikišusią, kad iš tikrųjų Ieva labai graži. 

— Kas čia per gumbiukas? 

Mat sirė moters kaktos viduryje, kiek aukščiau antakių, nupiešė 
mažytį guzelį. 

Burka vos pastebimai krustelėjo toje vietoje, kur turėjo būti 
skruostikaulis - Um Karim šyptelėjo viena veido puse. 

— Čia, mano drauge, zabiba. 

Zabiba - razina - buvo vadinamas gumbelis kaktoje, susidaran- 
tis, kai visą gyvenimą meldiesi. Katia pažinojo žmonių, kurie jais 
didžiuojasi. Jai teko nenoromis pripažinti, kad Um Karim, nors ir 
nekokios nuomonės apie beduinų kaktą, vis dėlto sugebėjo atkurti 
tokią nedidelę detalę kaip zabiba. 

— O čia negalėtų būti apgamas? - paklausė Katia. 

— Galėtų. - Iš akių Um Karim atrodė pavojingai suirzusi. - Bet 
aš manau, kad tai zabiba. Kadangi tai nuospauda, ji taip lengvai 
nenudegė. 

Ji vertinamai pažiūrėjo į savo eskizą. 

- Hmmun... taip. 

Katiai baisiai knietėjo išsitraukti iš rankinės mobilųjį ir parodyti 
sirei tikrą Ievos veido nuotrauką, bet nusprendė, kad tuomet mote- 
ris taptų nuožmia jos prieše - to jai nereikėjo. 

— Jums pasisekė, kad turite čia tokių gerų kompiuterių, stovin- 
čių be naudos, - aiškino Um Karim. - Jei ne jie, būčiau sugaišusi 
kelias savaites, kol būčiau atkūrusi jos veidą, nors esu ekspertė. 

Katia žvilgtelėjo į savo rankinę. Pagundai buvo sunku atsispirti. 

— Kiek metų buvo tai moteriai? 

Um Karim padvejojo. 

— Mes su tyrėju nustatėme, kad dvidešimt ketveri. 

— Argi ne per jauna turėti zabiba? 

— Matyt, ne. 

Sirė kuo ramiausiai pasiėmė rankinę ir išėjo, tik prieš tai valdin- 
gu tonu priminė Katiai, kad ji turi perduoti paveikslą Zainabai, vos 


tik viršininkė grįš. 

limas. Piešinys buvo tikslus, bet jis nė kiek nepadėjo nustatyti Ievos 
tapatybės. Popierius buvo plonytis, vos ne kaip svogūno lukštas. 
Portretas buvo toks menkas pagalbininkas. Katia staiga suvokė, ko- 
kia neįmanoma užduotis jos laukia: ji turi rasti moterį pagal veidą. 
Ji ko nesusijuokė. 

Bet yra dar vienas siūlo galas - burka su belaidžio ryšio siste- 
ma. Tokių burkų negali būti daug. Policija turėtų atsekti moterį per 
burkos pardavėją. 
sių asmenų duomenų bazę, ieškodama moters su apgamu kaktoje. 
Rezultatas pasirodė ekrane taip greitai, kad Katia aiktelėjo. Džidos 
apylinkėse buvo dingęs vienas žmogus su apgamu ant veido - Leila 
Navar. Katiai sustojo širdis. Į ją žvelgė tas pats veidas kaip Blue- 
tooth žinutėje. Bylos duomenimis, Leila dingo prieš savaitę. Apie 
tai pranešė jos brolis Abdulrahmanas Navaras, madingų moteriškų 
apatinių drabužių parduotuvės Džidoje savininkas. Leila buvo fil- 
mų kūrėja, pasak brolio, laisvai samdoma televizijos žinių kanalo. 
Vadinasi, ji vis dėlto ne tarnaitė. 

Galutinis įrodymas, kad į pirmą įspūdį neverta kreipti dėmesio, - 
su keistu pasididžiavimu pamanė Katia. Bet kodėl tai turėtų teikti 
jai pasitenkinimą? Užtenka pasižiūrėti į jos santykius su Osmanu 
ir Najiru, kad įsitikintų, kokie klaidingi buvo pirmi jos įspūdžiai. Ji 
paėmė telefoną ir dar kartą surinko Zainabos numerį. 

TĄ RYTĄ PASKAMBINO Amirų šeima ir atšaukė kelionę. Naji- 
rą jo laive pažadino suskambęs mobilusis telefonas. Viskas buvo 
paskubomis paaiškinta, atsiprašyta daugiau kartų, negu reikia. Po 
penkių minučių jis stovėjo priešais praustuvą vonioje ir apgalvojo 
savo padėtį. Atsiprašome, bet atsirado pernelyg daug reikalų. Šei- 
minių - suprantate? Najiras nenorėjo klausinėti kokių. Ir nenorėjo 
galvoti, kiek pinigų ta šeima išleido pasiruošimui. Broliai net nu- 
sipirko naujus automobilius: dvylika landroverių stovėjo tuščiame 
garaže, kiekvienas prikrautas tiek atsargų, kad visai beduinų stovy- 
klai būtų užtekę iki vasaros galo. Kad tiek gera nueis perniek, Ami- 
rams, aišku, buvo nė motais, bet Najirui rūpėjo. Jis nusprendė rytą 
sukalbėti maldą ir prašyti atleidimo už išlaidavimo nuodėmes. 

Kai jis išlipo ant prieplaukos, jo laivas liūdnai sugirgždėjo. Nuo 
bortų luposi dažai, pavadinimas „Fatima“ išbluko, papilkėjo. Naji- 
rui dingtelėjo, kad galbūt atėjo laikas sugalvoti naują. 

Priėjęs prieplaukos automobilių aikštelę, pamatė, kad kažkas 
įsilaužė į jo džipą. Vairuotojo durelės buvo praviros, ant prietai- 
sų skydo - raštelis. Najiras pirmąkart išsigando. Atsidėkodamas už 
visą Jūsų darbą, - buvo parašyta. - Muhamedas Amiras. Lapo apa- 
čioje buvo įvynioti blizgantys automobilio rakteliai. Jis apsidairė ir 
pamatė šalia savo džipo stovintį landroverį. 

Tai buvo vienas iš visureigių, kuriuos jis krovė prieš tris die- 
nas. Į bagažinę buvo įdėta net druskos tablečių. Antklodės, dvi- 
vietė palapinė, miegmaišis ir naujutėlis šaldytuviukas skysčiams. 
Kažkas rūpestingai į jį pridėjo ledo - ir dar visai neseniai. Kubeliai 
apačioje jau aptirpo, bet ikrai ir nealkoholinis alus vis dar buvo 
šalti. Najiras pamatė ir naują gertuvę - iš tų brangių amerikietiškų, 
o šalia - aplanką su dar neatplėštais žemėlapiais. Priėjęs prie prie- 
kinės sėdynės pamatė prietaisų skydelyje GPS navigacijos sistemą 
ir kompaktinių diskų leistuvą. Koranas ant prietaisų skydelio buvo 
toks naujas, kad Najirui jį atvertus auksu apvedžioti lapai šiugždėjo 
ir lipo vienas su kitu. 

Nespėjęs pagalvoti, ką daro, Najiras sėdo prie automobilio vairo 
ir išvažiavo iš aikštelės. Jis buvo įpratęs prie ritmingai besikratančio 
džipo, todėl apstulbo, kaip sklandžiai važiuoja landroveris. Najiras 
jautė, kad jam iš skausmo plyš širdis. 

Po dvidešimties minučių jis atvažiavo prie Amirų garažo. Pa- 
statė landroverį šalia kitų ir nuėjo ieškoti kurio nors brolio, bet oro 
kondicionieriaus vėdinamoje raštinėje sukiojosi tik tarnai. Jie rūkė 
ir gėrė kavą. Jis atidavė jiems raktelius, liepė padėkoti Muhamedui 
Amirui už nepaprastą gerumą ir paaiškinti: Najiras negali priimti 
tokios brangios dovanos. Už ką? - pamanė. - Už tai, kad dvi savai- 
tes dirbau darbą, už kurį man jau dosniai sumokėta? Tarnai suprato, 
vienas pasisiūlė parvežti Najirą į prieplauką. 

Tik po zuhro - vidurdienio maldos - Najiras ėmė gailėtis savo 
sprendimo. Grįžęs į laivą jis prieplaukoje suko į ritinį virvę ir, ke- 
pinant vidurdienio saulei, neapsakomai troško pasivažinėti kokiu 
nors automobiliu, kad tik būtų su oro kondicionieriumi. Pro šalį 
praėjo moteris su šuniuku, pririštu už pavadėlio. Najiras niekada 
nebuvo jos matęs. Ji net nebuvo apsigobusi skara, ir juodi, garba- 
noti plaukai, rodės, plaikstėsi aplink galvą, nors nepūtė joks vėje- 
lis - taip būdavo itin retai. Jos šuniukas, toks pat juodas ir garba- 
notas, praeidamas ėmė kiauksėti ant Najiro. Moteris nusijuokė, 
pasilenkė ir paėmė šunėką ant rankų. 

- Jis bijo aukštų gražių vyrų, - paaiškino. 

Moteriai nuėjus priminė sau, kad reikės pasiskųsti gyventojų biu- 
rui. Jis galėjo prisiekti: nuo tada, kai karalystėje buvo uždrausta 
viešose vietose vedžioti kates ir šunis (vadovaujantis gana logišku 
požiūriu, kad augintiniai tėra dar viena flirto priemonė, o gal dėl to, 
kad jie yra veikiau akį patraukiantis aksesuaras, panašiai kaip Guc- 
ci rankinė ar aukštakulniai? - Najiras negalėjo prisiminti), - kaip 
niekada daug žmonių ėmė vaikščioti su šunimis. Be to, prieplau- 
kose sutemus slampinėjo neabejotinai daugiau kačių. Miestas jam 
ėmė rodytis pernelyg užsienietiškas - tai visuomet būdavo ženklas, 
kad jam reikia į dykumą, kur viskas taip paprasta ir aišku. Jo planai 
sugriuvo, bet tai nereiškė, kad jis negali išvykti ten vienas. Visa, ko 
reikia, jau suruošta. Pinigų jis turi banke, o jo džipas, nors ir ne per 
geriausias, vis dar važiuoja. 

Po pusvalandžio jis skriejo greitkeliu į Vadi Chulaiso slėnį. Taip, 
ten nuobodu, bet ne taip toli, kad jam negalėtų prisiskambinti mo- 
biliuoju telefonu arba kad negalėtų su kuo nors grįžti namo, jeigu 
džipas nepataisomai sugestų. Vos tik prieš akis atsivėrė atvira er- 
dvė, suskambo jo mobilusis ir Najiras pasijuto, lyg krūtinėje būtų 
įvykęs nedidelis sprogimas. Katia. Jis sustojo šalikelėje ir patikrino, 
kas skambina. Numerio nepažino, bet galėjo būti jos. Negrabiais 
pirštais nuspaudė mygtuką ir stengėsi neišsiduoti susijaudinęs. 

— Labas, Najirai, čia aš. - Iš balso ji atrodė nerūpestinga; galėjai 
pamanyti, kad juodu kalbasi kasdien, ir jai tai jau nusibodo. 

Jis pirmą kartą pasijuto nesmagiai. Per tą trumpą laiką nuo jų- 
dviejų susitikimo jis stengėsi nepamiršti jausmo, patirto kalban- 
tis - kad jis gauna dar vieną galimybę ir padarys viską, kad ji nenu- 
eitų perniek. Bet dalykiškas jos tonas sukėlė abejonių, ar jis tesės, 
ką sumanęs, o staiga tiesiog automatiškai apėmęs nerimas - dar 
didesnių. Katia. Ar jam derėtų tarti jos vardą? Gal labiau tiktų vėl 
kreiptis į ją panele Hidžazi? Pamanęs, kad tokiu atveju ji galėtų įsi- 
žeisti, tepasakė: 

- Labas. 

- Ką veiksi rytoj vakare? 

Būsiu dykumoje, - reikėjo jam atsakyti. Arba: Kaip tik važiuoju 
iš miesto. Bet jis rado tą aukso vidurį - nei melą, nei tiesą. 

— Rytoj vakare? Buvau kai ką sumanęs, bet dar neapsispren- 
džiau. Kodėl klausi? 

— Vadinasi, galėtum būti laisvas? 

— Taip, - padvejojęs atsakė jis. 

— Tada norėčiau, kad ateitum vakarienės, tarkim, septintą. 

Viskas vyko pernelyg greitai. Ji nedavė jam laiko trauktis, ir jis 
nujautė, kad ji taip viską ir suplanavo. Ir kad jis to nusipelnė - po 
viso to anksčiau parodyto neryžtingumo. Prakaitas žliaugė per gal- 
vą, varvėjo ant mobiliojo, upeliais tekėjo rankomis ir nugara. Visas 
jo ryžtas išgaravo, teliko automatiškas mandagumas. 

— Norėčiau, - atsakė žinodamas, kad širdies gilumoje iš tikro 
nori ateiti pas ją į namus vakarienės, nors tą akimirką to nesuprato, 
nors mintis, kad susitiks su Katios tėvu ir turės prisipažinti anks- 
čiau bendravęs su ja, kėlė tokį skausmą, lyg kas būtų kalęs vinis jam 
į sprandą. - Sutarta - septintą. 

— Pasakysiu mūsų adresą. 

Jis ėmė grabinėti rašiklio, nerado ir iš paskutiniųjų stengėsi įsi- 
dėmėti, ką ji sako, visą laiką negalėdamas pamiršti to vienintelio 
žodžio „mūsų“. Mūsų adresą. Mano ir tėvo. Vartų sargo. 

Najiras tiek susigėdo, kad net nepaklausė, ar ji ką nors sužinojo 
apie Samiro draugą Kadį, o ji pati nieko nesakė. Jis įsivaizdavo, ką 
ji būtų atsakiusi, jeigu būtų paklausęs: Ateisi ir aš tau papasakosiu. 
Neateisi - niekados nesužinosi. 

Baigęs kalbėtis jis apsisuko greitkelyje į priešingą pusę ir par- 
važiavo tiesiai į prieplauką. Ko važiuoja namo, pats negalėjo pa- 
sakyti. Dar visa para iki to laiko, kai turės pas ją eiti, o pasiruošti 
jam užteks penkiolikos minučių. Jis žinojo tik viena: jam reikia 
grįžti į laivą. 

Įvažiavęs į automobilių aikštelę, iškart jį pamatė. Landroveris 
buvo pastatytas ten, kur buvo rytą. Tą pačią akimirką šovė dvi 
prieštaringos mintys: Iš kur toks įžūlumas jį grąžinti?! Ir: Ačiū Ala- 
chui, jie jį grąžino! 

Najiras pastatė džipą šalia landroverio, jį apėjo ir žvilgtelėjo pro 
užpakalinius langus. Automobilis išties tas pats. Raktelis buvo spy- 
nutėje, tad Najiras jį ištraukė ir įsikišo į kišenę. Mintyse tarė sau 

pabandysiąs dar bent kartą jį grąžinti, tik ne šiandien. Jis žinojo 
grąžinsiąs šį visureigį, bet nė kiek neabejojo ir tuo, kad Amirai jį 
iškart vėl atveš. Tada prasidės kantrybės išbandymas. Najiras ne- 
galėjo rizikuoti grąžindamas jį daugybę kartų, nes taip dar įžeis 
brolius, o šie ir toliau nenusileis, šitaip pateikdami jam reikalingą 
įrodymą, kad jie nuoširdžiai nori, jog jis automobilį pasiliktų. Jei- 
gu vėliau jį dėl to grauš sąžinė, visados galės sau priminti: Galima 
sakyti, jie verste privertė mane jį pasiimti. Jis nebuvo įsitikinęs, kad 
sąžinė jį grauš. 

MIRIAMA SĖDĖJO PRIE STALO virtuvėje, prispaudusi tele- 
foną prie ausies. Ji skambino į konsulatą. Vienas valdininkas su- 
jungė ją su kitu; dabar jai buvo liepta palaukti. Ant grindų po 
kojomis gulėjo sugedęs šiukšlių surinktuvas. Ji nežinojo, kam dėl 
jo skambinti. 

Dar nepraėjo nė dvidešimt keturios valandos, kai Erikas dingo, 
bet sulig kiekviena valanda Miriamos panika augo. Ji vylėsi, kad 
skambutis į konsulatą apramins jai nervus. 

- Alio. 

Balsas buvo moters ir Miriama lengviau atsiduso. Matyt, ameri- 
kietė - ne taip kaip pirmi du žmonės, su kuriais kalbėjosi Miriama. 
Ji prisistatė ir paaiškino padėtį. Dingo mano vyras. 

Moteris užjaučiamai aiktelėjo. 

— Labai užjaučiu tai girdėdama, ponia Volker. Jums šiuo metu 
pavojus negresia? 

— Eee... ne. Esu namie. 

— Gerai. - Sprendžiant iš garso, moteris vartė kažkokius popie- 
rius. - Pirmiausia noriu jus patikinti, jog mes darysime viską, kad 
padėtume jums rasti vyrą. 

— Ačiū. 

Nors tuo abejojo, Miriama pajuto šiokį tokį palengvėjimą. 

— Amerikiečius neretai sulaiko religinė policija - net čia, Džido- 
je. Dažniausiai todėl, kad jie nežino deramo elgesio taisyklių arba 
nesupranta, kaip svarbu rengtis kukliai. Dabar bandau ištraukti 
jūsų bylą, bet noriu jūsų paklausti: kaip seniai judu su vyru čia? 

- Šeši mėnesiai. 

— A... 

Atsakymas moterį kažkodėl nuvylė. 

- Ir jūs sakote, vyras dingo išėjęs pirkti maisto? 

- Tiesą sakant, vakarienės. Jis parnešė ją - kai ką iš vietos užei- 
gos, prekiaujančios šavarma. Viską padėjo virtuvėje ant stalo, pas- 
kui... Net nežinau - buvau ant stogo. Kai po kelių minučių nulipau, 
jo jau nebebuvo. 

Miriama baiminosi, kas bus toliau; jai atrodė, kad girdi pašne- 
kovės mintis per palydovinį ryšį. Gal jis jus paliko, ir tiek. Taip irgi 
neretai nutinka. 

— Supratau, - atsakė moteris, paskui su užuojauta balse pridū- 
rė: - Pasakykit man, ar jūsų vyras turi automobilį? 

— Taip, pikapą. 

— Ar jis važiavo tuo pikapu pirkti vakarienės? 

— Ne, nemanau. Man atrodo, jis ėjo į užeigą netoliese. Pažinau 
maistą. Iki užeigos lengvai galėjo nueiti pėsčiomis. 

— Gerai, - tarė pašnekovė. - Gal žinote, ar jo automobilis irgi 
dingo? 

— Nesu tikra, - susigėdusi atsakė Miriama. - Vyras pastatė jį už 
poros kvartalų, bet aš neprisimenu kur. 

- Aišku, - moters balsas buvo geraširdiškas, raminantis. - Po- 
nia Volker, mums reikėtų žinoti, ar kas nors panašaus buvo atsitikę 
anksčiau. 

Miriama tylėjo, tad konsulato darbuotoja pridūrė: 

- Turėjau galvoje, ar nebuvo be paaiškinimo dingęs... 

— Taip, - pertarė ją Miriama. - Jis buvo dingęs anksčiau, bet jam 
visada pavykdavo su manim susisiekti. Vieną kartą jį sulaikė religi- 
nė policija. Kitą jis negalėjo ištrūkti iš dykumos. 

Kalbėdama ji juto, kaip gerklę ima spausti kažkokia vaikiška 
panika. 

— Gerai, ponia Volker, - maloniai tarė moteris. - Mes tuoj pat 
imsimės šio reikalo. Bet turėkite galvoje: visiškai įmanoma, kad jį 
vėl suėmė religinė policija ir tiesiog laiko ilgiau negu paskutinį kar- 
tą. Žinau, kad jus tai turbūt varo į neviltį, bet patikėkite manimi: 
bus geriausia, jeigu mes oficialiais kanalais bandysime sužinoti, 
kur jis yra. Aš neabejoju, kad sužinosime. Geriausia, ką galite pa- 
daryti - stengtis nepulti į paniką. 

Moteris kalbėjo su ja lyg su maža mergaite, bet Miriama vis tiek 
jautėsi jai dėkinga. 

— Gal jums šiuo metu ko nors reikia? - paklausė pašnekovė. - 
Pinigų? Maisto? Kur nors nuvežti? 

— Ne, - padvejojusi atsakė Miriama. - Šiek tiek pinigų turiu, 
parduotuvė netoliese. 

Moteris ir toliau klausinėjo apie Eriko darbą, jo dienotvarkę, 
žmones, su kuriais jis leidžia laiką. Atsakinėdama į klausimus Mi- 
riama patyrė paguodą, tarsi užtektų vardyti faktus ir tai grąžintų jai 
Eriką. Šią malonią iliuziją moteris sustiprino tardama: 

— Nesijaudinkite, ponia Volker, mes labai rimtai žiūrime, kai 
dingsta žmonės. Dažniausiai paaiškėja, kad įvyko koks nors nesu- 
sipratimas. Esu įsitikinusi, mes grąžinsime jūsų vyrą. 


Likusią popietės dalį Miriama skalbė marškinius, kurių pats Erikas 
nespėjo išsiskalbti, ir džiovė juos ant stogo. Smelktelėjo kaltės jaus- 
mas, kai prisiminė naujus marškinius, kuriais jis vilkėjo oro uoste: 
jam teko tiek daug skalbti, kad buvo priverstas apsivilkti vieno iš jo 
klientų dovanotą drabužį. 

Pokalbis su konsulato darbuotoja pataisė jai nuotaiką, bet po 
kelių valandų tylos ją vėl apniko abejonės. Miriama pasiryžo vis 
ką nors dirbti. Baigusi skalbti ir džiauti marškinius, nulipo į apa- 
čią, sukrovė šiukšles į maišą ir išmetė pro virtuvės langą į skers- 
gatvį - taip atliekų atsikratydavo dauguma kaimynų. Moterims 
būdavo nepatariama eiti iki visai netoli, gatvelės gale, stovinčio 
šiukšlių konteinerio. Pasak Sabrijos, jiedvi su seserimi vienintelės 
iš namo gyventojų nešdavo šiukšles ten. Miriama klausėsi lauk- 
dama tuoj neišvengiamai pasigirsiančio bildesio, bet atsitrenkęs į 

šiukšlių krūvą jos maišas tik dusliai dunkstelėjo, lyg būtų kritęs 
ant čiužinio. 

Miriama iškišo galvą pro langą. Smarvė buvo tokia stipri, kad 
laužė nosį, bet Miriama sulaikė kvapą ir labiau išlindusi pažiūrė- 
jo į šiukšlių krūvą už metalinių laiptų turėklų. Jai pasirodė, kad 
krūva tokia pat kaip visada: geltoni polietileniniai pirkinių maišai, 
plyštantys nuo maisto atliekų, tuščių skardinių, butelių ir apelsinų 
žievelių. į 

Šaldytuvas buvo tuščias. Paskutinę skardinę pupų ji suvalgė per 
pusryčius, o gerti iš čiaupo bėgančio gėlinto jūros vandens nerizi- 
kavo - kartais jis būdavo apelsinų sulčių spalvos. Ji pritykino prie 
lauko durų ir prikišo ausį. Klausėsi ilgai, bet išgirdo vien tolumoje 
ant savo vaikų šaukiančias motinas ir prislopintą vieno kito prava- 
žiuojančio automobilio burzgimą. 

Miriamai darėsi sunkiau nekreipti dėmesio į kylantį pyktį. Be 
Eriko bute buvo beveik nepakenčiama. Jiems tikrai reikėjo persi- 
kelti į uždarą amerikiečių teritoriją; dabar dingstys, dėl kurių to 
nepadarė, atrodė absurdiškai menkos. Gyventi ten per daug bran- 
gu, o juodu juk atvyko čia susitaupyti pinigų. Esą teritorija yra itin 
patrauklus taikinys teroristams - bet kol kas prieš ją nebuvo su- 
rengta nė vieno išpuolio. O svarbiausia, tai buvo ne „tikroji Saudo 
Arabija. Miriamai dingtelėjo, kad Erikui ten būtų patikę, bet visai 
ne prie širdies Abdulai. Deja, ji vis dar buvo Abdulos žmona. 

Negana to, dabar Miriamai atrodė, kad gyventi Džidoje jie ap- 
skritai neturi rimtesnio pagrindo. Savo darbą Erikas galėjo dirbti 
ne vien Saudo Arabijoje, nors galbūt niekur kitur tokio atlyginimo 
nebūtų gavęs. Asmens sargybiniu jis galėjo tarnauti bet kur. Juodu 
čia buvo todėl, kad to norėjo jisai. Gal jis pats gerai nežinojo kodėl, 
bet, turint omeny visus nepatogumus ir suvaržymus, su kuriais jai 
teko taikstytis, verčiau Erikas nė nebando jos mesti! 

Miriama paėmė mobilųjį ir paskambino į taksi tarnybą. Juodu 
su Eriku buvo susitarę nešvaistyti pinigų taksi, bet po penkiolikos 
minučių ji pajuto velnionišką pasitenkinimą lipdama į oro kondi- 
cionieriaus vėsinamą automobilį. Aš turėjau tave rasti! - tikriausiai 
ašarodama teisinsis ji. Arba, jeigu jausis tvirtesnė: Tavęs nebuvo na- 

mie. Arba patrauks pečiais: Man reikėjo nusipirkti maisto. Tik taksi 
važiavo ne į maisto prekių parduotuvę. Vairuotojas žinojo uždarą 
Arabijos vartų teritoriją, į kurią ji paprašė nuvežti, ir po pusvalan- 
džio jie atsidūrė priešais ją. Miriamai buvo taip gera, kad maištauja 
važiuodama taksi, jog net pyktis apmalšo. 

kaliniai automobilio langai buvo smarkiai užtamsinti. Taksi tarnyba 
skelbėsi kaip „padorių“ moterų bendrovė, jos šūkis buvo „Mūsų lan- 
gai tamsesni“. Žiūrėdama pro plėvele aptrauktą langą Miriama pa- 
matė, kad jie artinasi prie teritorijos vartų. Ši uždara teritorija, kaip 
ir kitos jos matytos, panėšėjo į kalėjimą: užtvertos gatvės, nuo spro- 
gimų turinčios saugoti sienelės, spygliuotos vielos ritiniai, vaizdo ka- 
meros ant kiekvieno stulpo ir vartus saugantys ginkluoti sargybiniai. 
Jiems prireikė penkiolikos minučių, kol apsaugininkai davė leidimą 
įvažiuoti, ir dar tiek pat, kol pasirodė Patė. Ji atrodė susirūpinusi. Mi- 
riama sumokėjo vairuotojui ir nusekė Patei įkandin į jos vilą. 


Šnekėtis su Pate visuomet būdavo nejauku. Dėl to Miriama kaltino 
Eriką. Mat jis papasakojo jai apie Džeikobo merginėjimą. Juodu su 
Eriku buvo ką tik atsikėlę į Saudo Arabiją ir, jos vyrui vos spėjus 
susipažinti su Marksais, Džeikobas prisipažino teikiąs pirmenybę 
arabėms - skaisčioms, jeigu tokių gali gauti, bet tinka ir bet kuri 
prostitutė. Tada Erikas irgi tuo pasišlykštėjo, bet tai nesutrukdė 
jam bendrauti su Džeikobu. O štai Miriama pajuto negalinti drau- 
gauti su Pate. 

Miriama suprato, kaip ironiška, jog dabar eina pas Patę, kad ką 
nors sužinotų, ir jai teko užgniaužti savyje kaltės jausmą. Įėjusi į 
virtuvę ji pamatė ant stalo ką tik iškeptų spurgų lėkštę. Virtuvėje 
kvepėjo šiltu aliejumi ir milteliniu cukrumi. 

— Suvalgyk vieną, - paragino Patė. 

Miriama mielai būtų sukirtusi visą lėkštę. Kol Patė virė kavą, 
Miriama tvarkingai atsisėdo prie stalo ir atsikando mažytį gabalėlį 
spurgos. Ji tiesiog tirpo burnoje. Tik dabar Miriama suvokė, kokia 
išalkusi. Stengdamasi palaikyti pašnekesį apie visokius niekus, ji 
vieną po kitos prarijo dar tris spurgas. 

— Vargšelė, - galop tarė Patė. - Kada paskutinį kartą valgei? 

Nelaukdama atsakymo ji ėmė traukti iš šaldytuvo lėkštes su įvai- 
riais valgių likučiais. Alkana kaip vilkas Miriama puolė valgyti. 

- Miriama, aš neabejoju - nenutiko nieko rimta. 

Ne taip, kaip kalbantis telefonu, Patė dabar menkai panėšėjo į 
panikos apimtą moterį, tačiau jos pastangos išsklaidyti Miriamai 
baimę kažkodėl davė tai baimei tik daugiau peno. 

- Tikriausiai jį tik sulaikė religinė policija. Neabejoju, kad 
paleis. 

Patė įpylė jai kavos į puodelį ir padėjo ant stalo. 

— Žinai, man nuolat taip nutinka, - žvaliai tikino ji. 

Miriama nustojo žiaumojusi. 

— Na, ne nuolat, bet taip yra nutikę. 

— O kas atsitiko? - paklausė Miriama. 

Patė priėjo prie stalo ir atsisėdo su puodeliu kavos rankoje. Ji 
turbūt manė nutaisiusi gudrią išraišką, bet iš tikrųjų atrodė keisto- 
ka, panaši į senelę. 

- Prieš porą metų mudu susitarėme vestuvių metinių proga va- 
karieniauti prašmatniame restorane miesto centre. Man teko jį pri- 
kalbinti, nes malonią vakarienę Džeikobas tegali įsivaizduoti prie 
laužo. Geriausia - iš savo paties sumedžioto laimikio. 

Patė gurkštelėjo kavos ir prisimerkė - ji akivaizdžiai jautė malo- 
numą versdama pašnekovę spėlioti, kuo viskas baigėsi. 

— Jis turėjo po darbo važiuoti tiesiai namo ir paimti mane. Vie- 
tos restorane buvo užsakytos septintai, bet jis iki to laiko nepasi- 
rodė. Aštuntą man teko skambinti į restoraną ir atšaukti užsaky- 
mą. Per tą laiką paskambinau jam į darbą, į mobilųjį, penkiems 
ar šešiems draugams, net mūsų komplekso apsaugininkams, bet 
niekas nežinojo, kur jis. Tą naktį jis visai neparsirado namo. Taigi 
aš puikiai žinau, kaip tu jautiesi. Siaubinga, kai nežinai, kas nutiko, 
ir baiminiesi, kad įvyko blogiausia. 

- Kas jam buvo atsitikę? - paklausė Miriama. 

— A, nieko baisaus. Paaiškėjo, kad policininkai jį sustabdė todėl, 
kad važiavo degant raudonam šviesoforo signalui. Tu juk pažįsti 
Džeikobą. Jis nevažiavo degant raudonai šviesai, bet kai pasakė tai 

pareigūnui, šis supyko. Manau, Džeikobas mažumą pasikarščiavo. 
Šiaip ar taip, jį įkišo į kalėjimą. Ar gali patikėti - jis praleido naktį 
kalėjime už tai, kad pažeidė eismo taisykles! 

Miriama linktelėjo - ji valgė ir apie nieką negalvojo. Jai norėjosi 
tikėti, kad kas nors panašaus nutiko Erikui, bet kažkodėl neįstengė. 

- Kada jis grįžo? - paklausė ji. 

- Jau kitą dieną, - atsakė Patė. - Bet po kelių mėnesių iš vyruko, 
gyvenančio čia gal dvidešimt metų, sužinojome, kad tas šviesoforas, 
prie kurio sustabdė Džeikobą... Niekada nepatikėsi - policininkai 
gali valdyti jo šviesų perjungimą! Taigi jie sėdi prie sankryžos ir 
perjungia šviesą, kai tik per ją važiuoja koks užsienietis. Norėjau 
pasakyti, jie tyčia taikosi į amerikiečius. 

Miriama nežinojo, ar ši naujiena ją paguodė. 

— Labiausiai bijau, - kalbėjo toliau Patė, - ne kad jam kas nors 
nutiks, bet kad - čia labai asmeninis dalykas, pasakoju tau tik to- 
dėl, jog, manau, suprasi. - Ji reikšmingai įsmeigė į Miriamą žvil- 
gančias mėlynas akis. - Visada bijojau, kad Džeikobas parsives į 
namus antrą žmoną. 

Miriama nusišypsojo slėpdama savo reakciją. 

- Argijis neturi būti musulmonas, kad galėtų taip padaryti? 

- Nežinau, - atsakė Patė, atsainiai mostelėdama ranka ir atsi- 
stodama nuo stalo. - Čia, mūsų komplekse, apstu ne musulmonių, 
bet taip, tik musulmonė gali tapti antra ar trečia žmona. Nemanau, 
kad taip kada nors nutiks. Tiesiog aš neklausau sveiko proto. 

Miriamai dingo apetitas. Ji ir toliau kramtė duonos riekę, kad 
Patei nekiltų įtarimas, bet jai magėjo pasakyti: Pate, jis šūdžius. Jis 
daug metų tau neištikimas. Kodėl tu jo nemeti? 

Patė išpylė ką tik išvirtą kavą į kriauklę, paskui, matyt, susigrie- 
bė, ką padariusi, ir nervingai nusijuokė. 

— Po galais, ką aš darau?! - sušuko ji ir tuoj pat dar kartą įsipylė 
kavos. 

Miriamai norėjosi atsistoti ir ją apkabinti. Ji turėjo prisipažinti, 
kad Patės baimė jai buvo suprantama. Ne todėl, kad Erikas galėjo 
atsivesti į namus antrą žmoną - tiesiog jis tiek daug laiko vos ne 

švilpaudamas sukiojosi pasaulyje, į kurį ji bemaž negalėjo patekti 
ir apie kurį labai mažai žinojo. Daugybę kartų ji pagalvojo, ar jisai 
neapgaudinėja jos su kita. Jis labai lengvai galėjo tai daryti, o ji būtų 
nieko nesuuodusi. 

- Žinau tą jausmą, - patikino Miriama. Patė nustojo maišiusi 
savo kavą. - Bet pasakysiu, kodėl per daug dėl to nesuku sau gal- 
vos: žinau, kad šiame mieste labai sunku susipažinti su kokia nors 
moterimi. ž 

Ji tikėjosi, kad į jos žodžius Patė sureaguos bent jau nusišypso- 
dama, bet ji tik paėmė į ranką puodelį su kava ir paklausė: 

— Jau skambinai į konsulatą? 

— Taip. Darbuotojai žadėjo padėti jį rasti. 

— Tai gerai. Jie jį suras, pamatysi. 

Lauko durys girgždėdamos atsidarė; Patė staiga nepaprastai su- 
sijaudino ir vos ne persigando. Statydama ant stalo ji taip trinktelė- 
jo puodelį, kad kava išsitaškė, tada kone tekina pasileido į svetainę 
pasitikti vyro. Miriama susiraukė išgirdusi Patės balsą. 

— Anksti grįžai! Darbe viskas gerai? 

Džeikobas atsakydamas kažką bambtelėjo, įėjo į virtuvę ir pa- 
matė Miriamą. 

— A... - tarė. - Moteris be vyro! 

Miriamai nerūpėjo, kodėl jo žodžiai ją užgavo, jie tiesiog jai ne- 
patiko. Kita vertus, ji nemėgo Džeikobo, tad poveikis tikriausiai 
būtų buvęs toks pat, kad ir ką jis būtų pasakęs. 

- Labas, - atsakė ji paimdama į rankas kavos puodelį, kad turė- 
tų į ką nukreipti dėmesį, jeigu jis pasakys ką nors nemalonesnio. 

Džeikobas priėjo prie stalo ir paėmė puodelį jai iš rankų. 

— Į tokią padėtį kaip tavo patekusi moteris turėtų išgerti šio to 
stipresnio. 

— Ačiū, ne, - atsakė ji, bet jis jau pylė kavą į kriauklę. Jis tarkšte- 
lėjo puodelį ant ruošos stalo, ištraukė iš šaldytuvo butelį alaus, ati- 
darė į stalo kraštą lyg koks studenčiokas ir stumtelėjo per plastikinį 
stalviršį. Miriama buvo priversta jį sugriebti, antraip būtų kritęs jai 
ant kelių. 

Išgerk, - pamanė. - Po kelių minučių džiaugsiesi, kad išgėrei. 

Miriama nurijo didelį gurkšnį ir pastatė butelį ant stalo taip, 
kad šis dunkstelėjo. Patė atrodė susikrimtusi. 

— Kaip sekėsi darbe? - paklausė ji žvaliu balsu grįždama prie 
kriauklės ir nelaukdama atsakymo kalbėjo toliau: - Nesitikėjau ta- 
vęs sulaukti taip anksti - būčiau jau pagaminusi vakarienę. Ketinau 
kepti mėsos. 

Miriama buvo mačiusi juos kartu vos keletą kartų, dusyk va- 
karėliuose čia, komplekse, kartą privačiame paplūdimyje. Tą pasi- 
linksminimą teko baigti, kai temperatūra peršoko per 45 laipsnius. 
Sutuoktiniai gyveno čia septyneri metai ir neplanavo niekur vykti. 
Įtampos namie gal būtų buvę kiek mažiau, jeigu būtų turėję vaikų 
ar augintinių, bet vienintelę savo dukrą Amandą jie buvo išsiuntę į 
internatą Naujajame Hampšyre. Miriama įtarė, kad šitaip sumanė 
Džeikobas. 

Šis visada ją baugino. Atrodė, kad jis smaginasi matydamas, 
kaip ji krūpčioja iš baimės. Jai dingtelėjo, kaip tą jo bruožą paken- 
čia Patė, bet ši nervindamasi dabar lyg prisukta kažką pliauškė, ir 
jis nesiruošė jos pertraukti. 

Pasak Eriko, su Džeikobu jis draugauja tik todėl, kad jam taip 
patogu. Juodu dirba vienoje bendrovėje. Abu anksčiau tarnavo ar- 
mijoje. Abiejų pomėgiai tie patys: žūklė, nardymas su akvalangu, 
žygiai dykumoje. Dažniausiai jie tik dirbdavo kartu, tad bent jau 
turėjo apie ką šnekėtis. 

Miriama dabar stebėjo Džeikobą. Liesas jo veidas buvo truputį 
įdegęs ir atrodydavo apšepęs, net kai būdavo nusiskutęs. Žiūrėda- 
ma į šviesiai rudas jo akis Miriama visada įsivaizduodavo šiltą va- 
zeliną. Jis, kaip ir Erikas, buvo saugos specialistas, ir iš kūno galėjai 
tai matyti: gražiai sudėtas, raumeningas, tvirtas. Jo gestams buvo 
būdingas tikslumas, atsirandantis, kai užsidirbi duoną stebėdamas 
užtvaras, saugai kitus žmones ir naudojiesi pavojingais ginklais. 
Gal tai ir nesiliovė jaudinti Patės. Miriama nuoširdžiai ją užjautė. 
Tačiau nuo tada, kai susipažino su Džeikobu, neatsikratė slogaus 
pojūčio jį esant iš tų vyrų, kuriuos Saudo Arabija traukia todėl, kad 

jie vertina bjauriausius jos papročius, o labiausiai žavi elgesys su 
moterimis. Nors gal jinai per daug jį smerkia - gal jam prie širdies 
tik tai, kad moterys čia atskirtos nuo vyrų? Kaip gali apgaudinėti 
savo žmoną, jeigu ji be perstojo sėdi tau ant sprando? Miriama ne- 
truko pamatyti, kad Džeikobas nenori, jog šalia būtų moterys, kai 
susitikdavo su Eriku. Iš pradžių ji manė, kad dėl darbo: gal jiems 
reikia aptarinėti reikalus, bet galiausiai Erikas jai paaiškino, kad 
Džeikobas iš tų vyrų, kuriems nepatinka leisti laiką su žmona, kaip 
tai daro jis su Miriama. Tiksliau, kaip tai darydavo iki tol, kol juodu 
atvyko čia. 

Patė nesiliovė tauškusi. 

- Na, Miriama, - pertarė žmoną Džeikobas ir nukreipė savo dė- 
mesį į Miriamą lyg tardytojas stalinę lempą. Patė užsičiaupė. - Ar 
radai savo vyrą? 

Miriama papurtė galvą ir pajuto, kad jai kutena sprandą - ne 
prieš gera. Ji vėl patraukė alaus. 

— Jis šiandien nebuvo darbe? 

— Nežinau. Nebuvau raštinėje, - neatitraukdamas akių nuo jos 
veido atsakė Džeikobas. - Neabejoju, jis atsiras. 

- Telefonu sakei, kad matei jį tą dieną, kai važiavo į oro uostą 
manęs pasiimti, - pasitikslino Miriama. 

- Taip, bet mes tik išgėrėme po puodelį kavos. Atrodė kaip vi- 
sada. - Džeikobas prisimerkė. - Kodėl klausi? Manai, aš čia kuo 
nors dėtas? 

— Apie ką tu kalbi? - paklausė ji nutaisiusi žvalų balsą. 

Džeikobas pervėrė ją šaltu, grėsmingu žvilgsniu - Miriamai net 
šiurpas perbėgo kūnu. 

— Pamaniau, gal pasakysi man, jei buvo kas nors neįprasta, - 
tarė ji. - Gal jis tau ką nors sakė... 

— Nieko jis man nesakė, - šiurkščiai atrėžė Džeikobas. 

Patei iškrito iš rankų metalinė mentelė ir barkštelėjo į grin- 
dis. Visi trys krūptelėjo. Patė atsiprašė, pakėlė mentelę ir padėjo į 
kriauklę. 


Miriama atsistojo, pasiėmė rankinę. 

— Pate, labai ačiū už vaišes. Spurgos buvo labai gardžios. 

— Tikriausiai jį tik sulaikė religinė policija, - vis dar gręždamas 
Miriamą žvilgsniu tarė Džeikobas. - Žinai, kokiame rajone jūs gy- 
venate. 

Žinau, - norėjosi atkirsti jai. 

- Nelydėkite. Pate, dar kartą ačiū. 

Patė atrodė sutrikusi ir išsigandusi, tarsi nežinotų, ką daryti, 
todėl į svetainę Miriamą palydėjo Džeikobas. Ji praėjo pro stalelį 
prieškambaryje ir metė žvilgsnį į nuotraukas rėmeliuose. Įeidama 
jų nepastebėjo, bet viena dabar patraukė dėmesį. Nuotraukoje buvo 
Džeikobas ir Erikas. Miriama stabtelėjo į ją pasižiūrėti. 

Džeikobas atsistojo jai už nugaros - kiek per arti. 

— Arjis tau sakė, kad buvome dykumoje? 

Jo balso tonas bylojo: Nieko jis tau nesakė! 

Miriama pajuto, kaip išrausta iš pykčio. Erikas tos kelionės ne- 
buvo minėjęs. 

- Taip, - atsakė ji. - Atrodo, jūs, vyručiai, kaip paprastai įkliu- 
vote į bėdą. 

Iš Džeikobo veido matė, kad ant tos meškerės jis neužkibo. 

Nuotraukos ant staliuko buvo keistos. Visose Džeikobas su 
draugais užsiėmė vyriškais reikalais: žvejojo, plaukiojo banglen- 
tėmis, medžiojo dykumoje. Nė vienos Patės ar jųdviejų dukters 
fotografijos. Net rėmeliai vyriški: šiurkštaus medžio, tamsiai rudi 
arba žali. 

Staliuko gale pamatė nuotrauką ir jai vos nesustojo širdis. 
Objektyvas užfiksavo tris vyrus. Visi laikė rankose po medžiokli- 
nį šautuvą; jiems už nugarų gelstanti šviesa užliejo pietų Arabijos 
kalnus. Patenkintas savimi Erikas stovėjo kairėje; jo smakras buvo 
perrėžtas. Džeikobas kadro viduryje atrodė panašus į galvažudį; 
Miriama pažino vyrą dešinėje - Apoloną Meibusą. 

— Iš kur pažįsti tą vyrą? — rodydama į jį paklausė Miriama. 

— Meibusą? Prieš keletą metų mus supažindino vienas bendra- 
darbis. Meibusas britas. Kiek pasipūtęs, kol nenusiveži jo į dyku- 
mą. Kodėl klausi? 

— Man jis pasirodė kažkur matytas. 

Miriama neatitraukė akių nuo fotografijos, kad neišsiduotų: Ži- 
nojo, jog atrodo susinervinusi. Dabar jai tetrūko, kad Džeikobas 
imtų manyti, jog ji neištikima savo vyrui. 

Ji buvo priblokšta, kai suprato, kad Meibusas melavo. Jis visai ne 
iš Niujorko - jis britas. Nors angliškai kalbėjo visai kaip amerikietis. 

- Susipažinai su juo čia? - paklausė ji norėdama įsitikinti. 

— Taip. 

- Tu įsitikinęs, kad jis britas? 

— Beveik neabejoju. 

— Vadinasi, aš jį supainiojau su kitu, - pamelavo Miriama. - 
Kada vyko šita medžioklė? 

— Kodėl tau rūpi? 

Džeikobas vėl prie jos artinosi, todėl ji patraukė pečiais, nors iš 
šalies galėjo pasirodyti, kad ji nervinasi, todėl trūkčioja raumenys. 
Pamatęs, kad ji nesiruošia atsakyti, Džeikobas tarė: 

„- Mes viešėjome pas Meibusą. Įsirengėme stovyklą kopose. 

- Hmmm. 

Miriama šyptelėjo, čiupo rankinę, nuėjo tiesiai prie lauko durų 
ir jas atidarė; Džeikobas išsekė jai įkandin ant vejos. 

- Iki pasimatymo, - tarė ji ir greitu žingsniu nuėjo. 

Jis stovėjo kiemelyje ir žiūrėjo, kaip Miriama tolsta, bet ji neat- 
sigręžė. Ji žingsniavo stengdamasi neatrodyti skubanti, kol Marksai 
iš savo vilos jos nebegalėjo matyti, tada išsitraukė mobilųjį ir vėl 
paskambino taksistui. Sužinojusi, kad jis netoliese, lengviau atsi- 
duso. Juodu susitarė, kad jis privažiuos prie vartų. 

Miriama jau žinojo, kada daryta nuotrauka, nes Erikas persi- 
pjovė smakrą prieš pat jai išskrendant į Jungtines Valstijas. Taigi 
fotografuota kelios dienos po jos išvykimo. Tiesą sakant, nieko 
baisaus. Erikas juk turi teisę bendrauti su draugais, ypač kai ji toli. 
Tačiau tą savaitę juodu kelis kartus kalbėjosi telefonu ir jis nė karto 
neužsiminė apie tą medžioklę. Paprastai jis jai pasakodavo, jei leis- 
davosi į kokį žygį. 


Staiga jai šovė mintis: Kas juos fotografavo? 

FAIZA SĖDĖJO ANT PRIEKINĖS SĖDYNĖS šalia Osamos ir 
juokėsi iš dviejų komiškai gestikuliuojančių berniukų, gatvėje 
susipešusių dėl futbolo kamuolio. Osama mintyse šypsodamasis 
atsargiai apvažiavo žaidėjus. Jam labai patiko Faizos juokas, jis ga- 
lėdavo ilgiausiai jo klausytis. Jam niekada neužkliūdavo tiesmukas 
jos būdas, tai, kad ji netvarkingai vilkėdavo savo apdarus ir kad 
juodu vis imdavo šaipytis vienas iš kito dėl kokių nors smulkmenų 
tais retais atvejais, kai kartu važiuodavo į apklausas. Jeigu jos vie- 
toje būtų buvusi kita moteris, būtum galėjęs pamanyti, kad ji ban- 
do tave suvilioti, bet toks Faizos elgesys atrodė toks pat natūralus 
kaip oras, smėlis ir akmenys. Ji buvo vyresnė už Osamą - trisde- 
šimt septynerių, pasiekusi tokį amžių, kai už nekuklų elgesį dova- 
nojama ir aplinkiniai nustoja žiūrėti į moterį kaip į sekso objektą, 
ir tai ją saugo. Vis dėlto Osama joje įžvelgė kažką senamadiškai, 
paprastai patrauklaus - dėl tų lėkštų, plačių rankų judesių, pečių, 
tirtančių jai juokiantis, neišraiškingų veido bruožų - tais kartais, 
kai Osama juos matydavo, ji rodydavo nesigėdydama, kuo atvi- 
riausiai. Sveikata trykštanti Faiza ramino savo artumu kaip tik to- 
dėl, kad nenujautė esanti seksuali, ir Osama numanė, kad ji darė 
tokį pat poveikį šešiolikos ir dar darys ateityje, kai sulauks ketu- 
riasdešimties. 

Ji atsiduso, tarsi sakydama: Vaje, kaip smagu buvo, o dabar vėl 
surimtėkime. Juodu važiavo kalbėtis su aukos broliu Abdulrahma- 
nu Navaru, moteriškų apatinių drabužių parduotuvės savininku. 
Jeigu egzistavo bent menkiausia tikimybė, kad reikės apklausti 
moterį, Osama privalėjo kartu imti pareigūnę. Apatinių drabu- 
žių parduotuvė buvo keista, apgaulinga teritorija. Faizą jis vežėsi 
dėl visa pikta - jei ši viena iš daugiau kaip pustrečio šimto Džidos 
parduotuvių, prekiaujančių tokiais gaminiais, išties vykdo naują 
Darbo ministerijos įstatymą samdyti moteris. Oficialiai šitaip buvo 
„skatinama priimti į darbą daugiau moterų“, bet iš tikrųjų buvo 
stengiamasi uždėti apynasrį toms retoms įstaigoms, kur vyrai gali 
bendrauti su moterimis, o šios pakuždomis kalbėtis su stipriosios 
lyties atstovais apie joms labiausiai patinkančias kelnaites, liemenė- 
lių dydžius ir stulbinamą erotinių stilių, kuriems jos teikia pirme- 
nybę miegamajame, įvairovę. 

Religiniai šalies vadovai jau daug metų įdėmiai sekė šią preky- 
bos sritį ir darė jai spaudimą, bet iki pastarojo meto parduotuvių 
savininkai sugebėjo sėkmingai gintis. Jie teisindavosi negalintys 
samdytis moterų, nes didžiuma jų klientų - vyrai, perkantys apda- 
rus žmonoms. Moterims esą sunkiau išeiti iš namų, todėl jos siun- 
čia vyrus pirkinių - štai kodėl pardavėjai turi būti vyrai. Darbo mi- 
nisterijai išleidus naują įstatymą, kad moteriškų apatinių drabužių 
parduotuvėse turi dirbti vien moterys, aukštieji dvasininkai stojo 
piestu. Imamai griebdavosi už galvų nuo minties, kad pardavėjai 
vyrai ims į rankas liemenėles ir siaurikes, bet grėsmė, kad moterys, 
užuot auginusios vaikus ir gaminusios valgį, ims dirbti ne namie, 
matyt, šiurpino dar labiau. 

Faiza įkišo ranką į popierinį maišelį. Pakeliui jie sustojo nusi- 
pirkti kavos ir spurgų. Faiza valgė gardumyną su kremu be men- 
kiausio delikatumo, kurio galėjai tikėtis iš moters, užsidengusios 
veidą burka. Užuot subtiliai pakišusi lipnų saldumyną po audeklu 
ir atsargiai kramsnojusi, kad trupiniai nekristų į užantį, ji lyg nie- 
kur nieko jį sužiaumojo. Osama vogčiomis ją stebėjo - gal Faiza 
padarys kokią klaidą, bet ji net nesusitepė glaistu nykščio. 

- Įspūdinga! - pagyrė jis. 

- Ko dar gali tikėtis - dvidešimt ketveri metai praktikos, - suki- 
keno Faiza. - Su kuo susitikti veži mane šiandien? 

- Su moteriškų apatinių drabužių parduotuvės savininku. Jis 
vyras, bet pirma mums gali tekti praeiti pro kelias moteris. 

— Niekada nesi praėjęs pro moteris vienas? 

— Pamaniau, kad tavo pagalba gali praversti. 

- Esu tau dėkinga, ir tu tai Žinai. 

Jis sustojo degalinėje ir išlipo. Bebaigiant pildyti baką, pro šalį 
jų pusę ir Osama pajuto šiokį tokį nerimą. Jam rūpėjo, ar jie pažins 
jį ir pastebės Faizą. Nieko bloga, kad jis su ja - tiesiog pastarosio- 
mis savaitėmis jis vis dažniau dirbdavo su šia moterimi. Jis bai- 
minosi - ne tiek dėl savęs, kiek dėl jos, - kad vieną dieną žmonės 
mintyse ims juodu sieti. Iš visada sklandžiai veikiančio paskalų 
malūno pasipils melai ir pirmiausia miltais virs jos karjera. 

Jis dažnai pagalvodavo, kodėl ji nusprendė tapti policijos pa- 
reigūne. Keletą kartų jos paklausė. Faiza gūžtelėdavo pečiais ir 
atsakydavo ką nors nekonkretaus: „Nežinau. Man buvo įdomu.“ 
Nė kruopelės karštos retorikos, kurios griebdavosi kitos skyriaus 
moterys. Šis Faizos pasirinkimas atrodė paslaptingai vykęs - tarsi 
šią profesiją būtų nulėmusi ne logika ar kruopštus planavimas, o 
kažkokios giliai slypinčios, sunkiai apibrėžiamos būdo savybės, dėl 
kurių ji buvo tinkama šiam darbui. 

Osama sėdo prie vairo ir nuvažiavo, apsidžiaugęs, kad patru- 
linis automobilis dingo iš akių. Kitomis aplinkybėmis jis būtų 
sėdėjęs Faizos vietoje, o prie vairo - jo porininkas Rafikas. Jei- 
gu Faiza būtų važiavusi kartu, ji būtų įsitaisiusi ant užpakalinės 
sėdynės. Bet prieš tris mėnesius, kai Rafikas su Osama įėjo į kli- 
niką, kurioje buvo daromi abortai, kažkurios klientės draugužis 
išsitraukė pistoletą ir šovė Rafikui į krūtinę. Juodu ieškojo įta- 
riamo merginos žudiko, ir tyrimas vis vedė juos į nedidelę klini- 
ką, besiskelbiančią kaip vaisingumo, bet ten, paaiškėjo, kūdikiai 
kasdien buvo žudomi - Osamą nuo tos minties dar ir dabar purtė 
pasidygėjimas. Rafikas liko gyvas, bet dėl sveikatos būklės paėmė 
pusės metų atostogas. 

Apskritai tas priverstinis jųdviejų išsiskyrimas tikriausiai išėjo 
į gera. Vyresnis ir didesnę patirtį turintis Rafikas visada buvo ne- 
lyginant dominuojantis patinas. Jis drąsiai ir išdidžiai vedė Osamą 
iš nusikaltimo vietos į tardymo kamerą, iš teismo salės į kalėjimą 
ir mokė jį policijos darbo subtilybių didžiuliame, įstatymų neger- 
biančiame ir įžūliai bedieviškame Džidos mieste. Kai pats Osama 
tapo kompetentingu pareigūnu, santykiai dar ilgai buvo nepakitę, 
mat jo poreikis turėti žmogų, į kurį galėtų žiūrėti kaip į tėvą, virto 
didingu, įspūdingu žiedu, kuris vis dar gręžėsi į Rafiką kaip gležna 
gėlė į saulę. 

Pamažu ėmė dygti kaltinimai. Pirma, kad Rafikas ėmė kyšius 
negailestingai sumuštos tarnaitės byloje. Paskui neva jis apkūlė jau- 
ną somalietį, prašantį išmaldos autobusų stotyje, kad turėtų už ką 
grįžti į Rijadą. Maždaug prieš pusmetį kaltinimai ėmė plūsti lyg 
vienas į kitą panašūs paukščiai, susilekiantys iš visų pusių į vie- 
ną pulką ir traukiantys į pietus. Osama įnirtingai gynė porininką, 
manydamas, kad Rafikas yra šmeižiamas. Rodės, Osamos tikėjimą 
galėjai sudaužyti tik kūju, bet iš tikrųjų tam pakako vos kelių jo 
žmonos Nuhos pašnibždomis ištartų žodžių apie Rafiko santuoką. 
Keista, bet nuo tada Osama ėmė abejoti. Paskui juodu įėjo į kliniką, 
kurioje buvo daromi abortai, ir viskas pasikeitė. 

Pastaruosius tris mėnesius Osama dirbo vienas; jam vis dar buvo 
kiek nejauku, kad neturi su kuo bendrauti ir yra savarankiškas. Jis 
galėjo porininku pasiimti Abdulatifą arba Abu Haisamą, bet jam 
niekados nepatiko pirmojo takto stoka ir šaltas antrojo nekalbu- 
mas. Jeigu būtų buvusi Osamos valia, jis būtų pasirinkęs ne kurį 
nors skyriaus vyrą, o Faizą. Jeigu Alachas panorės, manė Osama, 
vieną dieną ši šalis taps tokia moderni, kad supras, jog kiekvienam 
žmogžudysčių skyriaus tyrėjui reikia pagalbininkės, ir tokia vyro ir 
moters partnerystė turi būti privaloma. Juk argi būna bent vienas 
žmogžudystės tyrimas, kuriame figūruoja vieni vyrai? 

Moteriškų apatinių drabužių parduotuvė rėžė akį, mat tinkuo- 
tas jos fasadas buvo dažytas ryškiai rožine ir aukso spalva. Šešiose 
milžiniškose vitrinose stovėjo manekenės, vilkinčios korsetais ir 
mūvinčios keliaraiščių prilaikomomis kojinėmis. Viena manekenė 

laikė iškėlusi rimbą virš kitos, nuolankiai klūpančios ant grindų 
ir slepiančios savo nuogybę burka (bet niekuo daugiau). Vitrinos 
kraštuose dar buvo likę juodų pėdsakų. Tikriausiai koks nors re- 
liginės policijos pareigūnas apipurškė stiklą dažais, kad paslėptų 
šitokį siaubingą vaizdą, o parduotuvės savininkai ne visai švariai 
juos nugrandė. Osama palietė juodas dėmeles pirštais: dažai dar 
nebuvo gerai išdžiūvę. 

Kitoje vitrinoje viena greta stovėjo trys moteriškosios lyties ma- 
nekenai. Ryškiai žalias plakatas už jų skelbė: Naujausios sensacijos 
iš Sirijos! Manekenės puikavosi technikos stebuklais: liemenėle, pa- 
gaminta iš elektros laidų, krūtis dengiančiais mobiliaisiais telefo- 
nais ir siaurikėmis su BlackBerry aparatu. Osama nusijuokė, bet ne 
iš absurdiškų vaizdų, o todėl, kad žinojo Faizą stovint šalia ir spok- 
sant į dvi kompiuterio peles, pritvirtintas prie standžių manekenės 
pasturgalio žandų po užrašu: Spragtelk mane, mielasis! 

Faiza nusigręžė - reklama jai nepadarė įspūdžio - ir Osamai 
įkandin įėjo į parduotuvę. 

Beveik tą pačią akimirką jam nuo vėsos pašiurpo dilbių oda. 
Kondicionieriai vėsino orą tiesiog negailestingai - bet ką būtų at- 
grasinę išsirengti nuogai, - ir dėl to vieta atrodė priešiška. Jiedviem 
prieš akis atsivėrė milžiniška, panaši į sandėlio erdvė, padalyta į 
skyrius pagal stilių: romantiškas, ekstravagantiškas, minimalistinis 
ir tradicinis. Kambario viduryje ant nedidelės pakylos stovėjo ka- 
sos aparatai. Juos aptarnavo trys jaunuoliai; visi atrodė ką tik baigę 
verslo mokyklą: su dailiais ūsiukais ir tvarkingais marškiniais su 
sagutėmis apykaklių kampuose. 

Osama pasuko prie pakylos, Faiza dairydamasi aplinkui ėjo šalia. 
Šiuo dienos metu parduotuvėje pirkėjų nebuvo gausu: vienas vyras 
vaikštinėjo tarpueiliuose, jauna pora buvo besukanti į tradicinių ap- 
darų skyrių, bet iškart sustojo, kai Osama parodė savo ženklelį. 

- Man reikia pasikalbėti su Abdulrahmanu Navaru, - tarė jis. 

- Jis parduotuvės gale, - atsakė vienas iš kasininkų, žvilgčioda- 
mas į bendradarbius; šie sustingo ir apimti panikos neteko žado. 
Osama kiekvieną jų vertinamai nužvelgė - to užteko, kad visi išsi- 
gąstų. To jį išmokė Rafikas: visada įbaugink vyrus moteriškų apati- 

nių drabužių parduotuvėje. Jiems reikia priminti, kad policininkai 
ne visada vilki uniformomis, kad kiekvienas pirkėjas gali būti pa- 
reigūnas ir kad kiekvienam patartina būti budriam. 

- Juos visąlaik supa per daug gašlybių, - aiškino Rafikas. - Ne- 
manyk, kad jiems nuolat nekyla nepadorių minčių. 

Osamai buvo sunku įsivaizduoti, kaip jiems gali nekilti nepa- 
dorių minčių. 

— Eee... einu jo pakviesti, - tarė vaikinas. 

— Nereikia, - atsakė Osama kone perverdamas visus tris žvilgs- 
niu. - Patys jį rasime. 

Kasininkai žvilgčiojo į Faizą - nesusigaudydami arba apstulbę. 

— Ar galiu pasiteirauti, koks reikalas? - išdrįso paklausti vienas. 

— Ne, - atrėžė Osama ir galvos mostu parodė Faizai į dvivėres 
duris už kasų. Jas laikė atidarytas du manekenai rudais odiniais ap- 
darais, rodos, pritaikytais sakalams gaudyti. Už durų buvo matyti 
didžiulė ateljė. Pareigūnai pamatė joje vyrų, bet nė vienos moters. 

Faiza nepradėjo skųstis, nesitraukė. Tvirtas, ryžtingas būdas 
buvo vienas iš bruožų, dėl kurių ji patiko Osamai. Jiedviem įeinant 
į ateljė, jis staiga pamatė save tarsi iš šalies: tyrėjas veda savo glo- 
botinę į kambarį, tik ta globotinė tokia drąsi, kad stabteli tarpdu- 
ryje ir pasikelia burką, net nedirstelėdama į jo pusę pažiūrėti, ar jis 
pritaria. Ji buvo pasirengusi žvelgti tiems vyrams į akis tikrąja šių 
žodžių prasme, nors Osamai norėjosi apsisukti ir nueiti. Jis baisiau- 
siai nemėgo pranešti blogos žinios artimiesiems. 

Pamatęs jį vienas iš vyrų prisiartino. Vyro judesiai buvo atsar- 
gūs, o kai prašneko, jo balsas buvo šaltas kaip žmogaus, įpratusio 
bendrauti su bepročiais. 

— Kuo galiu padėti? 

— Jūs - Abdulrahmanas Navaras? 

- Ne, aš jo padėjėjas. Kas jūs? - paklausė vyriškis. 

Osama kyštelėjo jam ženklelį, bet nespėjus prisistatyti vyras 
paklausė: 

— Kokiu reikalu? 

— Dėl jo sesers. 

Vyro veidas, rodės, plyš iš susirūpinimo. 

— A, - numykė. - Prašom užeiti. 

Kambarys buvo ryškiai apšviestas, vėsus. Ore sklido nesumi- 
šę kvapai: nešviežios kavos, prakaito ir gaižus iš rietimų išvynio- 
tų sintetinių audinių dvokas. Dideli balti stalai buvo nukrauti iš- 
karpomis ir šeimininkų laukiančiomis žirklėmis bei pagalvėlėmis 
smeigtukams; tarp stalų begalviai manekenai stovėjo įžūliomis 
pozomis, rankas susidėję ant klubų ar atkišę į priekį kaip boksinin- 
kai. Vyrai stoviniavo arba buvo palinkę virš stalų su audiniais. Visi 
jauni, tikriausiai ne daugiau negu trisdešimties. Vienas sėdėdamas 
ant taburetės suko į kamuolį ant siūlo suvertus blizgučius. Vyresnis 
vyras kambaryje - Osama spėjo jį esant aukos brolį - krapštėsi prie 
manekeno atkišta į priekį ranka. Iš šalies atrodė, kad manekenas 
skelia jam antausį. Visi manekenai buvo papuošti itin seksualiais 
apatiniais. 

— Abdulrahmanai. - Iš to, kaip padėjėjas ištarė šį vardą, Osama 
suprato, kad jis jau žino, kas dedasi: Leila negyva, ir tuodu žmonės 
atėjo pranešti šios žinios. Jis dirstelėjo į Faizą; ši, matyt, irgi tai paste- 
bėjo, nes į jo žvilgsnį atsakė nebylaus susirūpinimo kupina mina. 

Keistai intymus padėjėjo tonas paveikė Abdulrahmaną. Jis tuoj 
pat liovėsi krapštęsis ir atsigręžė. 

— Kas yra? - paklausė su priešiškumu veide. 

— Pone Navarai, - tarė Osama, - aš esu detektyvas inspektorius 
Osama Ibrahimas, o čia pareigūnė Šanbari. Ar galėtume kur nors 
pasikalbėti? 

Abdulrahmanas sustingęs stovėjo prie antausį skeliančio mane- 
keno. Jo „taip labiau panėšėjo į bandymą įkvėpti oro. Jis pamėgino 
vestis Osamą ir Faizą į stiklo pertvaromis atskirtą nedidelį kabinetą 
kitoje kambario pusėje, bet vos po dviejų žingsnių kluptelėjo, ir 
padėjėjas su Osama prišoko jam padėti. 

Abdulrahmanas nustūmė padėjėjo ranką. 

- Viskas gerai, - suniurzgė jis. - Kas atsitiko? 

Bet jis jau suprato - Osama matė iš jo veido. 

— Manau, bus geriau, jeigu atsisėsite, - tarė padėjėjas. 

Abdulrahmanas dėbtelėjo į jį. 

- Atnešk man vandens. 

Paskui įėjo į kabinetą, sudribo ant minkštos geltonos sofos ir 
bemat pabalo. 

Padėjėjas grįžo su stikline vandens, ir Abdulrahmanas paėmė ją 
drebančiomis rankomis. Darbuotojai už pertvaros metė darbus ir 
ėmė rinktis už kelių žingsnių nuo kabineto durų. Osama nenorėjo 
pats liepti jiems pasitraukti. Laimė, parduotuvės savininko padėjė- 
jas išėjo ir tarė jiems: 

— Gerai, gaunate pertrauką. Eikite. 
pavymui atsekė į kabinetą. Niekas dėl to neprieštaravo, ir Osama 
nusprendė, kad jaunuolis - šeimos narys. Jis atrodė išsigandęs. 

— Ji negyva, tiesa? - paklausė Abdulrahmanas. Jo veide įniršis 
buvo sumišęs su sielvartu. Padėjėjas ir jaunuolis atsistojo prie sofos. 

- Ji negyva?! - piktai pakartojo Abdulrahmanas, nekantrauda- 
mas išgirsti naujieną. 

— Pone Navarai, norėtume pasikalbėti su jumis vienu, jeigu ne- 
prieštaraujate, - tarė Osama. 

- Čia mano sūnėnas Raidas ir mano padėjėjas Fuadas. - Abdul- 
rahmanas mostelėjo į vieno vyro pusę, paskui į kito. - Aš sakau, 
kad jie gali pasilikti. Dabar pasakykit man, kas atsitiko. 

— Užjaučiu, - tarė Osama. - Vakar krante radome kūną. Mano- 
me, kad tai jūsų sesuo Leila. 

Abdulrahmanas nekrustelėjo, o jaunasis sūnėnas išleido atodū- 
sį, tartum jį būtų perdūrę peiliu. Jis ėmė drebėti, skruostais pasipy- 
lė ašaros. 

— Kur jinai? - bemat paklausė Fuadas. - Ar galime ją pamatyti? 

Osama pagalvojo apie lavoną ir viduje visas susigūžė. 

- Ji pas mūsų gydytojus, - tarė jis tyliai ir pridūrė: - Pas gy- 
dytojas. 

— Bet jūs nesate įsitikinę, kad tai ji, - piktai pareiškė Fuadas. - 
Jūs tik manote, kad tai jinai? 

— Užsičiaupk, Fuadai! - sudraudė Abdulrahmanas, neatitrauk- 
damas akių nuo grindų. 

Osamai pasidarė nejauku stovėti prie sofos, tad ištraukė kėdę 
su ratukais iš po rašomojo stalo Faizai, o pats prisitraukė kampe 

stovinčią sulankstomą metalinę kėdutę. Raidas nesišluostė ašarų 
nuo veido. Jo akys buvo įsmeigtos į Osamos marškinių krūtinės 
vidurį, bet Fuadas jį kumštelėjo, ir jis atsisėdo ant artimiausio tam 
tinkamo daikto - sofos porankio. Fuadas liko stovėti. 

Osama išsitraukė bloknotą ir rašiklį. Jis pastebėjo, kad Faiza 
sėdi rami, sukryžiavusi rankas ant kelių ir spokso į Leilos brolį to- 
kiu žvilgsniu, kad jam turėtų pasidaryti neramu. Abdulrahmanas 
visiškai nekreipė į ją dėmesio. 

— Mes pažinome jūsų seserį pagal nuotrauką, kurią davėte pra- 
nešdamas, kad ji dingo, - aiškino Osama. Jis nenorėjo jiems pa- 
sakoti, kaip atrodė jos veidas. - Mes palyginome ją su nuotrauka, 
kurią radome... e... jos burkoje. 

Matyt, Raidas suvokė, ką jis turi galvoje: burka buvo unikali. Jo 
veide pasirodė supratinga mina. 

— Bet kaip ji galėjo... kaip ji... 

Abdulrahmanas ir Fuadas klausiamai į jį pažvelgė. 

- Ji turėjo burką su Bluetooth ryšio įranga, - paaiškino Raidas. - 
Bet aš maniau, kad nuotraukoje jos veidas buvo uždengtas skraiste. 
Paskutinius žodžius jis pabrėžė išgąstingai žiūrėdamas į dėdę. - Tai 
buvo savotiškas pokštas... Maniau, niekas negali matyti jos veido. 

— Mes jį pamatėme, - atsakė Osama. 

Fuadas atrodė pasidygėjęs. 

Abdulrahmanas užsimerkė, užsidengė burną delnu ir pakėlė 
veidą į lubas; Osama nesuprato, jis kenčia ar siunta. 

Osama prisivertė kuo objektyviau įvertinti vyrus kabinete, 
Abdulrahmanas buvo stambaus, apskrito veido, į kurį žiūrint pir- 
miausia dėmesį patraukdavo juodi ūsai ir tokie tankūs antakiai, kad 
Osama kaip gyvas kitų tokių nebuvo regėjęs. Pagal amžių jis galėjo 
būti Leilos tėvas; ties smilkiniais žilstelėję plaukai buvo šiurkštūs it 
metalinis indų šveistukas, balsas - skardus, tik jau pradėjęs gergžti 
baritonas; nuo jo tiesiog drebėjo žemė. 

Jo sūnėnas Raidas buvo žemas, prakaulus; jam tikriausiai nebu- 
vo nė dvidešimties. Dabar jis sėdėjo palinkęs į priekį, suėmęs ran- 
komis kelius ir vos pastebimai drebėjo. Ant smailo vulgarių bruožų 
veido buvo užkritusi riebaluotų plaukų sruoga. 

Abdulrahmano padėjėjas Fuadas tikriausiai buvo netoli trisde- 
šimties, aukštas, gražiai sudėtas, kampuoto smakro, skruostikaulių 
ir tvirtų pečių. Atrodė, kad šis žmogus teikia daug reikšmės smulk- 
menoms. Jo kostiumas buvo be raukšlelės, rankogalių sąsagos žvil- 
gėjo; kaskart, kai kas nors sujudėdavo, jis iškart žvilgtelėdavo į tą 
pusę, visa laikysena rodydamas esąs pasirengęs Žmogui padėti ar 
pasakyti, ką jis daro negerai, ar dar kaip nors prisidėti, kad pasaulis 
taptų tobulesnis. , 

Abdulrahmanas atsigręžė į Osamą. 

— Papasakokite man, kas atsitiko. 

Fuadas pradėjo prieštarauti, bet Abdulrahmanas nutildė jį 
įsakmiu rankos mostu. 

— Papasakokite man, kas atsitiko. 

- Deja, atrodo, ji buvo nužudyta, - įdėmiai stebėdamas vyrų re- 
akciją tarė Osama. 

Fuadas papurtė galvą. 

- Ką jie jai padarė? - slogiu balsu paklausė parduotuvės savi- 
ninkas, įspėjamai dirstelėdamas į Fuadą. - Pasakykite man. Ką jie 
jai padarė?! 

- Jai lūžo kaklas, - atsargiai parinkdamas žodžius atsakė Osa- 
ma. Jis stengėsi nežiūrėti į Faizą. - Ji mirė labai greitai. 

Prieš tai ją žvėriškai subadė ir sumušė, o rankas ir veidą panar- 
dino į verdantį aliejų. Jis niekados nepasakys jiems tiesos, bet to 
nė nereikėjo. Abdulrahmano veidas išdavė, kad jis netiki nė vienu 
Osamos žodžiu. Ačiū Dievui, jam bent jau užteko proto neklausi- 
nėti smulkmenų. 

- Susidaro įspūdis, kad jūs numanote, kas ją nužudė, - tarė Faiza. 

Fuadas atrodė įsižeidęs, bet Faiza nekreipė į jį dėmesio - ji ne- 
atitraukė žvilgsnio nuo Leilos brolio. 

- Jūs sakėte: „Ką jie jai padarė?“ Jeigu galite mums ką nors pa- 
sakyti, jei kilo kokių nors įtarimų... 

Abdulrahmanas ir toliau apsimetinėjo, kad kambaryje nėra jo- 
kios moters. Užtat Raidas niekinamai suprunkštė. 

- Jūs manote, kad mes čia kuo nors dėti? 

Faiza nieko neatsakė. 

— Kartą ji jau buvo užpulta, - įsiterpė Fuadas. 

— Kada tai atsitiko? - paklausė Osama. 

- Prieš pusmetį, - atsakė Fuadas. 

- Kokiomis aplinkybėmis, pone Navarai? 

— Jis sako tiesą, - tarstelėjo Abdulrahmanas, bet sprendžiant iš 
kietai sučiauptų lūpų jis neketino daugiau nieko sakyti. 

— Retkarčiais ji dirbdavo vietiniam televizijos žinių kanalui, — 
pasakojo Fuadas. - Kaip neetatinė. Filmuodavo medžiagą, rodomą 
naujienų pranešimų fone. Visokius nuobodžius niekus. Žinot, apie 
ką kalbu? 

Osama linktelėjo. 

— Vieną dieną ji filmavo paukščius Korniše, Džidos pajūryje. 
Kažkokia moteris pastebėjo, kad Leila ją filmuoja, ir liepė savo 
vyrui sutvarkyti šį reikalą. Vyras ją užpuolė ir sumušė. Kamerą ir 
juostą sunaikino. 

— Jis sulaužė jai koją! - sušuko Raidas. Jis sėdėjo apsiglėbęs ke- 
lius ir netvėrė įtūžiu. 

— Pasak Leilos, ta moteris buvo tik filmuojamo vaizdo fone, - 
aiškino Fuadas. - Be to, ji buvo nusileidusi burką. 

Raidas papurtė galvą. Osama puikiai įsivaizdavo žmogų su- 
pykstant, kad jį filmuoja viešoje vietoje be jo leidimo. Dabar, kai 
dažnas turėjo mobilųjį aparatą su vaizdo kamera, tokių incidentų 
pagausėjo. Bet jie retai baigdavosi fiziniu smurtu, juolab tokiu, nuo 
kurio žuvo Leila. 

- Ar sužinojote, kas ją užpuolė? - paklausė jis. 

— Ne, - atsakė Fuadas. - Vyras dingo prieš atvykstant policijai. 

— Kas nutiko kamerai? 

— Tas asilas įmetė ją į jūrą, - atsakė Fuadas. 

Osama linktelėjo. 

- Ji buvo viena, kai tai atsitiko? 

— Taip. 

Osama vėl linktelėjo, galvodamas apie tai, koks lengvas taiki- 
nys priekabių ieškančiam žmogui turėjo būti Leila. Jauna moteris 
vaikšto be palydovo, negana to, ji dar nešiojasi vaizdo kamerą. 

— Norėčiau, kad papasakotumėte man, kas nutiko tą rytą, 
kai ji dingo, - tarė Osama neatitraukdamas žvilgsnio nuo Leilos 
brolio. 

Abdulrahmanas grėsmingai dėbtelėjo į Osamą. Tada prašneko 
Raidas. 

— Jūs tikrai manote, kad mes čia kuo nors dėti? 

Į pabaigą jo balsas ėmė lūžinėti, išduodamas nerimą. 

- Šitie klausimai yra būtini, - griežtai pareiškė Osama. - Ir esu 
įsitikinęs, jums taip pat kaip mums rūpi padėti ieškant žudiko. 

Raidas prikando liežuvį. Osama pasisuko į Abdulrahmaną. 

— Pirmiausia norėčiau sužinoti, kaip ji dingo. 

Parduotuvės savininkas atsiduso. 

- Tą rytą išėjau į darbą tokiu metu kaip paprastai. Leila buvo 
namie su mano žmona ir vaikais. 

- Ji gyveno su jumis? - paklausė Osama. 

— Taip. Mano žmona su vaikais apie devintą išėjo apsipirkti. Lei- 
la išėjo kiek vėliau. Ji niekam nesakė, kur eina. Tiesą sakant, prieš 
žengdama iš namų mano žmona paklausė Leilos, ar ši nenori eiti 
apsipirkti, Leila atsakė, kad ne. Tądien buvo labai karšta, tad Leila 
sakė bijanti net pagalvoti apie karštį. Girdi, ji liks namie ir žiūrės 
televizorių. Bent jau taip ji sakė mano Žmonai, tačiau kai toji par- 
ėjo namo, Leilos neberado. Tai buvo apie vidurdienį. Kur ji išėjo, 
galėjome tik spėlioti. 

— O vairuotojo ji neturėjo? - paklausė Osama. 

— Ne. Mano žmona naudojasi taksi tarnybos paslaugomis. Mes 
jau klausėme tos tarnybos. Tą dieną ji siuntė į mūsų namus vienin- 
telį automobilį - vežti mano žmonos. 

— Ar taip kada nors buvo atsitikę anksčiau - ar Leila šitaip iš- 
sprūsdavo iš namų? 

- Aišku, ji išeidavo, bet visada pasakydavo mums kur. Šįsyk ji net 
nepaliko raštelio. Išėjo, ir tiek. Paprastai ji eina su Raidu - jį matote 
čia. Ji visuomet tariasi su juo, atsižvelgdama į jo darbo grafiką. 

Osama pasisuko į Raidą. 

— Arji tą dieną jums sakė, kad išeina? 

Raidas dvejodamas papurtė galvą. 

— Mes bandėme prisiskambinti jai į mobilųjį, - pasakojo toliau 
Abdulrahmanas, - bet ji neatsiliepė ir tą vakarą visai negrįžo. Tada 
supratome, kad kažkas negerai. 

— Ar skambinote kokioms nors jos draugėms? 

— Ne. Nežinau jų numerių. Jie buvo Leilos telefone. Manau, jinai 
buvo jį pasiėmusi. 

Osama uždavė nemalonų klausimą, kurio iki šiol vengė. 

— O ką tą dieną darėte jūs? 

- Beveik visą rytą manęs čia nebuvo, - įspėjamai žiūrėdamas į Rai- 
dą atsakė Abdulrahmanas. - Kartą per savaitę einu pirkti audinių. 

- Ar kas nors gali patvirtinti, kur buvote? 

Leilos brolis susimąstė. 

— Gal audinių turgaus prekiautojai prisimins. Fuadas liko čia. 
Parduotuvė, be abejo, buvo atidaryta. 

Osama užsirašė prekiautojų pavardes. Paskui dirstelėjo į Rai- 
dą - šis atsakė piktu žvilgsniu. 

— Aš irgi buvau čia, - tarė vaikinas. 

— Kokiu metu? 

- Aaa... - stengėsi prisiminti jaunuolis. - Maždaug nuo dešim- 
tos iki penktos. 

Osama pasisuko į Fuadą - šis sėdėjo prie rašomojo stalo keistai 
ramia poza. 

— Tikiuosi, pardavėjai gali patvirtinti, kad buvote čia? 

- Taip, jeigu per visus tuos naujokus susidarys bent pusė vieno 
žmogaus smegenų, - atsiduso Fuadas. - Bet tą rytą manęs čia ne- 
buvo. Sugedo ateljė oro kondicionierius ir man teko eiti į taisyklą. 

Osama neatitraukė akių nuo jo, laukdamas daugiau. Tačiau Fua- 
das nieko daugiau nesakė. 

— Patys meistrai neatvažiavo čia taisyti kondicionieriaus? - buvo 
priverstas paklausti Osama. 

— Ne. Man tik reikėjo pasiimti detalę. 

— Kiek laiko buvote išėjęs? 

Ligi tol mandagiai elgęsis Fuadas ėmė šiauštis. 

— Gal valandą. Gavęs detalę nuėjau gerti kavos su draugu. Grį- 
žau čia tik apie pusiaudienį. 

Lyg ir ilgas laiko tarpas. Osama užsirašė draugo pavardę, tai- 
syklos pavadinimą ir adresus. Faiza sėdėjo šalia, įžūliai susikry- 
žiavusi rankas ant krūtinės, visa laikysena rodydama, kad tuoj pat 
suimtų visus tris vyrus. Osama pasijuto nesmagiai. 

- Jūsų sesuo buvo ištekėjusi? - paklausė jis. 

Jį suerzino, kad atsakė Fuadas: 

— Taip. Pustrečio mėnesio. 

Osamai jau ėmė atrodyti keista, kad tas įkyrusis Fuadas taip 
lengvai prisimena Leilos gyvenimo smulkmenas. Jis nuolatos ner- 
vingai dirsčiojo į savo šeimininką - tikėdamasis jo pritarimo, bet 
podraug baimindamasis, kad bus subartas. Abdulrahmanas sėdėjo 
nejudėdamas it akmens fontanas, iš kurio netrykšta vanduo. 

- O kada santuoka nutrūko? 

— Prieš aštuonis mėnesius. 

Raidas sučiaupė lūpas - jis aiškiai tvardėsi, kad neleptelėtų ko- 
kios šlykščios replikos apie buvusį Leilos vyrą. Osama visus tuos 
dalykus žymėjosi. 

— Man reikės jos buvusio sutuoktinio pavardės ir adreso. 

Fuadas priėjo prie kompiuterio pasižiūrėti šios informacijos. 
Abdulrahmanas apglėbęs kelius liko ant sofos, panašus į boksi- 
ninką, sėdintį ringo kampe. Osama pirmą kartą pastebėjo, kad jis 
stambaus sudėjimo ir labai grėsmingų pečių. 

- Kokie buvo jos santykiai su buvusiu vyru? - paklausė Faiza. 

— Jokie, - iš kito kambario galo atsakė Fuadas užbėgdamas už 
akių Raidui, mat šis jau buvo berėžiąs kažką pikta. - Juodu nesikal- 
bėjo daug mėnesių. 

Abdulrahmanas tūžmingai sumirksėjo. 

— Po skyrybų ji atsikėlė pas mane. 
šimt treji? 

— Taip, - patvirtino Abdulrahmanas. - Ta santuoka buvo pras- 


tas sumanymas nuo pat pradžios. 

— Kodėl? - paklausė Osama. 

— Dėl jos susitarė giminės. Jis buvo mūsų pusbrolis. Jinai visiš- 
kai jo nepažinojo. Kai pamatė, koks jis iš tikrųjų, išsiskyrė. Viskas 
per mano motiną, tegul duoda Alachas jai ramybę per amžius. 

Faiza užsidengė smakrą delnu. 

Raidas prunkštelėjo; nedaug trūko, kad Osama būtų to nepa- 
stebėjęs. Šiaip ar taip, vyrai nenorėjo nieko daugiau sakyti ta tema. 

- Kas dar yra šeimoje? - paklausė Osama. 

— Mano tėvai mirę, - atsakė Abdulrahmanas. - Turiu keturis 
brolius, bet šiuo metu jie gyvena Sirijoje. Mano motina buvo iš 
Sirijos, tėvas - iš Džidos. Mes čia užaugome. Tėvui mirus, mano 
broliai grįžo į Damaską, Leila liko čia. 

— Kaip dažnai ji dirbdavo tam naujienų kanalui? 

— Maždaug kartą kas kokias tris savaites. 

— Ar išeidama iš namų ji paprastai vilkėdavo kukliais apdarais? 

— Paprastai ji niekur neidavo, - atsakė Abdulrahmanas. - Bet 
taip, kai išeidavo, visados vilkėdavo abaja, skara ir burka. 

— Tikiuosi, ji pasiliko visos savo filmuotos medžiagos kopijas, — 
viltingai tarė Osama. 

Fuadas pritariamai linktelėjo. 

— Ar būtų galima jas pamatyti? 

Fuadas ėmė raustis rašomojo stalo stalčiuje; Raidas nervingai 
sekė jį akimis. 

— Kiek pinigų ji uždirbdavo televizijoje? - paklausė Osama. 

Abdulrahmano veidas apsiniaukė. 

— Gerai nežinau. Nedaug. Tikrai ne tiek, kad būtų užtekę pra- 
gyventi. 

- Jūsų verslas klostosi sėkmingai. 

— Taip, - be užuolankų pareiškė Fuadas. 

Raidas staiga atsistojo ir išėjo iš kabineto. Suskambo telefonas. 
Nors niekas neatsiliepė, Osama juto, kad vyrai laukia, kada juodu 
išeis. 

— Paskutinis klausimas, - tarė detektyvas. - Ar kas nors nuola- 
tos prie jos kabinėjosi? Gal ji apie ką nors dažnai kalbėdavo? Gal 
minėdavo ką nors pažįstamą iš matymo? 

Abdulrahmanas sužaibavo į jį akimis. 

- Jeigu kas nors būtų persekiojęs Leilą, būtume apie tai žino- 
ję. - Jo balsas pasidarė priešiškas. - Būtume nusamdę jai vairuoto- 
ją ar prašę jos susirasti kitą darbą. Nieku gyvu nebūtume leidę jai 
pakliūti į bėdą. 

Fuadas atsistojo nuo kompiuterio, padavė Osamai porą kom- 
paktinių diskų ir popieriaus lapelį, ant kurio užrašė televizijos sto- 
ties, kurioje dirbo Leila, adresą. 

Osama žvilgtelėjo į duris. Raido nebebuvo matyti. 

— Ar jūsų sūnėnas buvo artimas su jūsų seserimi? - paklausė 
detektyvas. 

Abdulrahmanas grėsmingai žvilgtelėjo į durų pusę. 

— Taip, buvo. 

— Norėčiau, kad parsikviestumėte jį čionai. Mes turime dar kai 
ko jo paklausti. 

Abdulrahmanas mostelėjo ranka liepdamas Fuadui parvesti 
sūnėną. 

Paskui prasidėjo nuobodus darbas patikrinti visų alibi. Abdul- 
rahmanas nesikėlė nuo sofos ir įtūžęs spoksojo į grindis. Kai jis 
nepaprieštaravo, kad netrukus jo parduotuvę į savo rankas perims 
policijos pareigūnai, Osama nusprendė didesnių keblumų nekil- 
siant. Ir iš tikrųjų: jam užteko poros telefono skambučių įsitikinti, 
kad tą rytą Abdulrahmanas pirko prekes audinių turguje. Be to, 
Osama su Faiza patikrino buhalterines knygas ir rado pirkinių 
kvitus. Fuado alibi irgi pasitvirtino: jis iš tikro lankėsi oro kondi- 
cionierių taisykloje, o paskui ėjo gerti kavos su draugu. Bet tada 
reikalai pakrypo į blogąją pusę. Kalbėdamas su pardavėjais ir ateljė 
darbuotojais Osama išgirdo prieštaringų versijų: kad Abdulrahma- 
nas į darbą atėjo vėlai; kad jis išbuvo darbe visą dieną; kad jis ap- 
skritai nepasirodė parduotuvėje ir kad beveik visą rytą čia išeidavo, 
čia vėl grįždavo. Tarsi to būtų negana, kai Fuadas galiausiai grįžo, 
jis pranešė, kad Raido parduotuvėje nėra. Jo automobilio nesą aikš- 
telėje už pastato, į mobiliojo skambučius neatsiliepia. 

- Atsiprašau, - tarė Fuadas. Jis atrodė įpykęs. - Jis impulsyvus 
vaikinas. 

Abdulrahmanas žvelgė su niūriu pasitenkinimu. 

Kai Osama ėmė klausinėti kitų darbuotojų apie Raidą, išgirdo 
dar painesnių prieštaringų versijų negu apie Abdulrahmaną. Vie- 
nas iš ateljė darbuotojų sakė: 

— Raidas amžinai pasirodo ir dingsta. Niekas niekada nežino, 
kur jis yra, net tada, kai jis būna parduotuvėje. 

Tvirtas atrodė tik Fuado alibi. Visi darbininkai prisiminė, kad tą 
rytą jis buvo išėjęs, ir tiksliai žinojo, kada grįžo - prieš pat vidur- 
dienio pertrauką. Matyt, Fuadas atliko prižiūrėtojo pareigas, tad 
kai būdavo ateljė, visi tai jusdavo. Jis neišleido pietų dviejų sukir- 
pėjų, nes liko nepatenkintas tuo, ką jie nuveikė jam nesant. Kita 
vertus, pardavėjai prisiminė, kaip Fuadas davė jiems pylos dėl tua- 
leto spynos - kažkas išvakarėse per neatsargumą ją sulaužė. Fuadas 
neleido vienam pardavėjui eiti pietų ir liepė per pertrauką ieškoti 
spynų meistro. 

Galop Osama paskambino į policijos būstinę ir paprašė, kad 
kriminalistų komanda lauktų jo prie Abdulrahmano namų. Dar 
paprašė darbuotojų, kad parvežtų parduotuvės savininką namo. 
Galėjo ir pats tai padaryti, bet norėjo pasikalbėti su Faiza automo- 
bilyje akis į akį. 

Osama grįžo į kabinetą, ten Faiza nenuleido akių nuo Abdul- 
rahmano. 

— Pone Navarai, mes parvešime jus namo, - paaiškino Osama. — 
Norėtume pamatyti Leilos kambarį. 

- Ten mano žmona, - suniurzgė parduotuvės savininkas. - Ir 
mano vaikai. 

— Mes pasirūpinsime, kad jų niekas netrikdytų, - pažadėjo 
Osama. 

— Jums su jais kalbėtis neleidžiama - aišku?! 

Detektyvas linktelėjo, suerzintas įsakmaus jo tono ir juntamos 
užuominos, kad Osama iš žmonos norintis daugiau negu atsaky- 
mų į paprastus klausimus. 

— Tačiau mums galbūt reikės užduoti jiems keletą klausimų, - 


ramiai atsakė jis. - Su jais kalbėsis pareigūnė Šanbari. 

Abdulrahmanas nužvelgė Faizą, tarsi tik dabar būtų pastebėjęs 

— Gerai. Ji galės kalbėtis su mano žmona, bet tik man daly- 
vaujant. 

Policijos darbuotojams atvažiavus parvežti Abdulrahmano, 
Osama su Faiza grįžo į automobilį. Fuadas išlydėjo juos į lauką ir 
atsiprašė, kad nepasiūlė nieko atsigerti. 

Kai atsigeri, būna tik blogiau, - pamanė Osama. 

Automobilyje Faiza nenusileido burkos. Osama ėmė suvokti, 
kad šis ženklas rodo, jog ji nori pasakyti ką nors nemalonaus. Jis 
pasuko raktelį ir nuvažiavo, stengdamasis negalvoti, ką ji gali pasa- 
kyti. Faiza pakėlė nuo grindų popierinį maišelį, išsitraukė dar vieną 
spurgą ir ėmė valgyti, kiek kaltai į jį žvilgčiodama. Osama nejučio- 
mis nusišypsojo. 

- Jie žinojo dar prieš mums pranešant, - tarė ji. 

— Taip, buvo keista, - pritarė jis. - Atrodė, kad jos brolis jau 
žino. Bet gal jis vadovavosi sveiku protu. Policija paprastai neatei- 
na, jeigu neatsitinka kas nors bloga. 

Faiza linktelėjo. 

— Gal mūsų veidai išdavė. 

— Pamaniau, pasakysi man, kad mums reikėjo labiau juos spaus- 
ti, - tarė jis ir pastebėjo, kad jai ant nosies kruopelė šokolado. 

— Galėjai kalbėti kiek šiurkščiau, - nusišypsojo jinai. 

— Kaip čia yra, kad moteris šitoje poroje moko vyrą būti šiurkštų? 

— Argi ne taip visada ir būna? Prisimink savo tėvus. 

— Tu nepažįsti mano tėvų. 

— Man ir nereikia - jie visi vienodi. 

Ji kalbėjo su kąsniu burnoje ir tai kažkodėl darė ją mielą. 

— Ne, - griežtai pareiškė Osama, - jie ne visi vienodi. Be to, 
mano žmona niekados neliepia man būti šiurkščiam. Tik tu, Faiza, 
tai darai. 

Ji vėl įkišo ranką į maišelį, tik šįkart atrodė ne juokais pra- 
sikaltusi. 

— Dar turi ketvirtą?! - negalėjo patikėti jisai. - Kada tu?.. Duokš 
man ją. 

— Gausi pusę. 

Nespėjus jam paprieštarauti Faiza perlaužė spurgą ir padavė 
jam pusę. 

— Ne, ne, aš nenoriu. Aš tik nenorėjau, kad ją valgytum. Tai jau 
ketvirta! 

— Savo vyrui patinku stora, - kuo nuoširdžiausiai atsakė ji. 
lis. Ji įdėjo pusę spurgos jam į ranką ir jis prisikišo ją prie burnos. 

— Tie vyrai melavo, - tarė Faiza. - Ne apie savo alibi - apie 
Raidą. 

— Manai, jie leido jam išeiti? 

Ji linktelėjo. 

— Sutinku, - atsakė Osama, žiaumodamas kąsnį ir tikėdamasis, 
kad jo balsas pakankamai nerūpestingas. Po teisybei, jis neįtarė jų 
meluojant. Jis galvojo apie kitką - jo galvoje be paliovos sukosi Ra- 
fiko žodžiai: Jeigu nori būti toks velniškai malonus, Osama, bent jau 
šitaip elkis su žmonėmis, kurie to nusipelno. Su tokiais kaip aš. Jis ko 
nepaspringo kąsniu; gurkštelėjo kavos, kad nurytų. 

Bet nuo tada jis tapo gerokai rūstesnis. Aš stengiuosi per daug 
žiauriai nesielgti tavo akivaizdoje, - jam knietėjo pasakyti Faizai. 
Ateis diena, kai tai pamatysi. Galiu būti šiurkštus, kai man to reikia. 

gos kąsnį ir nusileisti burką. 


Abdulrahmano namas buvo vienas prašmatniausių iš kada nors 
Osamos matytų. Naujas, pastatytas gal vos prieš keletą metų, bet 
tradicinio stiliaus. Kad ir kiek savitumų jis turėjo, kitur negu Dži- 
doje jo tiesiog negalėjai įsivaizduoti. Aukštas fasadas buvo iš kora- 
lus imituojančio mūro, langai dengti puošniomis medinėmis lan- 
ginėmis; gatvės pusėje - didelis kiemas. Abdulrahmanas nusivedė 
į namus Osamą, Faizą ir pirmuosius vyrus iš gausios kriminalistų 
komandos. Jis vis dar atrodė susinervinęs ir sukrėstas. Pasirodė 
tarnas, Abdulrahmanas susakė jam, ko atnešti atsigerti. 

- Tiesą sakant, norėtume, kad jūs palauktumėte už durų, - tarė 
vienas kriminalistas. 

— Gerai, - tarė namo savininkas. - Daryk, kaip jie liepia. 

Tarnui išėjus Abdulrahmanas pasisuko į Osamą. 

— Mano žmonos nėra namie, - tarė, - bet aš ką tik su ja kalbė- 
jausi. Ji pas savo seserį kitame miesto gale. 

- Anksčiau ar vėliau mums vis tiek reikės su ja pasikalbėti, - at- 
sakė Osama. 

Kartu su Faiza ir kriminalistais jis nusekė paskui Abdulrahma- 
ną į pagrindinį kiemą - didžiulę iš visų pusių sienų juosiamą erdvę, 
spindinčią žaluma nuo daugybės augalų ir įmantrių mozaikų viso- 
se sienose. Per patį vidurį žemesniame lygyje buvo įrengtas basei- 
nas. Jo dugnas buvo išklotas plytelėmis taip, kad panėšėtų į didžiulį 
austą kilimą. Dvigubai didesnės negu paprastai durys buvo arkų 
pavidalo, visi jų paviršiai dengti poliruotu akmeniu ir kruopščiai 
išraižytais užrašais „Alachas“ ir „Alachas yra didis. Pirmiausia 
Osamai dingtelėjo mintis, kad Abdulrahmanui tikrai buvo nesun- 
ku išlaikyti Leilą. Jie praėjo pro penkis ar šešis prašmatniai išpuoš- 
tus kambarius. Kiekviename išvydo kokių nors tradicinio stiliaus 
ženklų: senovinį kaljaną, stovintį tarp dviejų akmeninių suolų; 
įvairių antikvarinių beduinų daiktų, tarp jų - ant sienos kabantį 
šautuvą su šovinių diržu ir į kitą sieną atremtą marmuro plokštę su 
išraižyta Korano ištrauka. Kambarių grindys buvo išklotos smul- 
kučiais piešiniais puoštomis akmeninėmis plytelėmis, žvilgančiu 
medžiu ar prabangiais austais kilimais. 

Užlipę plačiais laiptais, jie atsidūrė didelėje svetainėje, juosiamo- 
je marmurinių baliustradų, puoštų įmantriais raižiniais. Kambaryje 
dideliu kvadratu stovėjo sofos, po tris priešais kiekvieną sieną. Už jų 
riogsojo masyvus apvalus baldas, forma panašus į beduinų arbatinį, 
tik dydžio sulig automobiliu, iš išorės dengtu metalo lakštais. Jis ga- 
lėjo pasirodyti esąs tik neskoningas papuošalas, bet jo viduje prieš 
didelį švieslangį stovėjo dvi kėdės, o tarp jų - gražus teleskopas. 

Pro svetainę Abdulrahmanas nusivedė juos į vestibiulį, iš kurio 
galėjai patekti į virtinę miegamųjų. Jų durys buvo atdaros. Kiekvie- 
name Osama pastebėjo didžiules lovas. Jam pasirodė, kad name 
išsitektų miegoti šimtas žmonių. 

— Čia gyvena tik jūsų šeima ir Leila? - paklausė Osama. 

Abdulrahmanas vis dar atrodė įpykęs. 

— Dar ir Raidas. Jis atvyko prieš metus. 

— Kur jo kambarys? 

- Ten, - jis parodė į praviras duris ir Osama dirstelėjo į vidų, 
bemaž tikėdamasis pamatyti sūnėną. 

Leilos kambarys buvo vestibiulio gale, pačiame namo kampe, 
tad jo langai išėjo į sodą, juosiantį pastatą iš šonų ir galo. Abdul- 
rahmanas priėjo prie drabužių spintos - masyvaus ąžuolinio bal- 
do, stovinčio palei sieną. Iš medinės nišos baldo šone jis ištraukė 
raktą ir atrakino spintą. 

— Jos spinta, - tarė. - Visa kita turi būti neužrakinta. Ne kažin 
ką pamatysite. 

— Gal malonėtumėte palaukti už durų? - paprašė kažkuris kri- 
minalistas. - Vienas iš pareigūnų jus palydės. 

Uniformuotas policininkas mostu paragino Abdulrahmaną iš- 
eiti, šis neprieštaravo. 

Osama stebėjo, kaip kriminalistai apžiūrinėja kambarį. Faiza 
atsistojusi šalia dairėsi aplinkui. 

Juodu priėjo prie tualetinio stalelio, dar vieno įspūdingo ąžuo- 
linio baldo, ir apžiūrėjo nuotraukas ant jo. Nė viena nebuvo įrė- 
minta, visos netvarkingai išmėtytos, lyg būtų iškritusios iš rankų. 
Vienas kriminalistas davė Osamai lateksines pirštines ir jis jas 
užsimovė. Peržiūrėjęs nuotraukas netrukus įsitikino, kad Leila ir 
Raidas daug laiko leido drauge. Vienose nuotraukose jie drybso- 
jo privačiame paplūdimyje, kitose juokėsi kėglinėje ar pliuškenosi 
baseine namo kieme. Daugybėje nuotraukų įvairiose namo vietose 
buvo užfiksuotos katės, vienoje kitoje - Abdulrahmanas, panašus į 
šventų paslapčių aiškintoją. 

— Jis sakė tiesą, - tarė Faiza. - Apie Leilą čia mažai ką sužinosi. 

Vienas kitas drabužis, pora apdulkėjusių mokyklinių vadovėlių 
ant lentynos. Jokių papuošalų ar kosmetikos. Vonioje - būtiniausi 
higienos reikmenys, bet nė ženklo daugybės plaukų priežiūros prie- 
monių ir kremų, kuriuos Osama buvo įpratęs sieti su moterimis. 
O labiausiai į akis krito tai, kad beveik nebuvo matyti, jog kambaryje 

kada nors gyveno žmogus, kuriantis filmus: nei krepšių kameroms, 
nei pačių kamerų ar objektyvų, nei skaitmeninių diskų šūsnių. 

— Kai Leila dingo, kameros neturėjo, - balsu svarstė Osama. - Ją 
atėmė ir išmetė į jūrą tą dieną, kai buvo užpulta Korniše. 

- Ji galėjo nusipirkti kitą, - priminė Faiza. 

— Argi čia neturėtų būti bent jau kameros krepšio? 

— Tu teisus, bet nieko tokio nėra. 

— Kompiuterio irgi nėra, - pridūrė Osama. - Nesu specialistas, 
bet argi filmams montuoti nereikia kompiuterio? 

— Manau, reikia, - atsakė Faiza. - Arba gana brangios aparatūros. 

- Jos brolis nesakė, kad ji pirko naują kamerą. 

Juodu vėl perėjo per namus. Užsuko į Raido kambarį, bet čia ir 
vėl laukė nusivylimas. Drabužiai, didžiuma jų - išmėtyti ant grin- 
dų, ir lentyna su šūsnimi kompaktinių plokštelių. Kompiuteris ant 
rašomojo stalo net nebuvo išpakuotas iš gamintojo dėžės. 

Juodu ėjo toliau ir neskubėdami apžiūrinėjo namus, stabtelėda- 
mi perskaityti Korano ištraukų - jei tik kur buvo išraižyti žodžiai, 
tai buvo Korano citatos: virš malkomis kūrenamos krosnelės ir virš 
Ikea gamybos lentynos, lūžtančios nuo kompaktinių plokštelių. 

Osama žiūrėjo į vidinį kiemą ir jo galvoje grūmėsi prieštarin- 
gos mintys apie Abdulrahmaną. Iš pradžių jis spėjo, kad Abdulrah- 
manas - vienas iš tų ne pirmos jaunystės senbernių sirų, siuvančių 
menkučius moteriškus apatinius drabužius klestinčiam verslui, 
kurio autorystės teisės, galima sakyti, priklauso Sirijai, bet dabar 
įsitikino, kad Abdulrahmanas - tikrų tikriausias džidietis. Į šituos 
namus jis tikriausiai sukišo milijonus rialų; negana to, tokio namo 
apskritai nebūtų statęs, jeigu nebūtų mylėjęs šio miesto ir jo archi- 
tektūros. Iš pažiūros Abdulrahmanas buvo konservatorius. Na, taip, 
jis pelnė duoną modeliuodamas moteriškus apatinius drabužius ir 
jais prekiaudamas, bet tai nereiškė, kad jis negalėjo būti tradicijų 
šalininkas visais kitais atžvilgiais. Nereikia pamiršti, kad moteriški 
apatiniai drabužiai buvo skirti vyrui sujaudrinti miegamajame, kur 
jie lieka vienudu su žmona. Abdulrahmanas buvo gana atviras ir net 
tiesmukas, todėl Osama ir palaikė jį senamadišku. Tą įspūdį tarsi pa- 
tvirtino faktas, kad jis neleido kalbėtis su savo žmona tyrėjui vyrui. 

Bet dabar, pamatęs Abdulrahmano namų vidų, Osama suprato, 
kad šis žmogus tariasi esąs toks pat šiuolaikiškas kaip visi. Apie tai 
galėjai spręsti iš lentynos su kompaktinėmis plokštelėmis, palydo- 
vinės televizijos, iPod garsiakalbių sistemos svetainėje, per kurią jis 
leido melodingus džiazo kūrinius. Bene keisčiausia buvo štai kas: 
tradicinė ir šiuolaikiška Abdulrahmano esybės pusės kuo puikiau- 
siai sutarė. 

Namo savininką juodu rado vaikštinėjantį prie virtuvės ir su 
bloga nuojauta veide stebintį dirbančius kriminalistus. 

— Pone Navarai, - mostu pasikvietęs jį nuo virtuvės durų krei- 
pėsi Osama, - ar Leila pirko naują kamerą, kai neteko anksčiau 
turėtos? 

— Taip, - kiek padvejojęs atsakė Abdulrahmanas. - Taip, ji įsi- 
gijo kitą. 

Osama išsitraukė bloknotą. 

— Kada? 

— Nežinau. 

- Kokia tai buvo kamera? 

- Juostinė... ne, atrodo, ji buvo skaitmeninė. Nieko apie tai ne- 
išmanau. 

— Skaitmeninės kameros gana brangios. Iš kur ji gavo pinigų 
tokiai? 

Abdulrahmanas patraukė pečiais. 

— Leila apie profesinius reikalus niekam nepasakojo. 

— Ojūs niekados jos neklausdavote? 

Abdulrahmanas pasuko atgal į virtuvę - Osamą tai įžeidė. 

— Pone Navarai, mes dar nebaigėme. 

Jis palaukė, kol Abdulrahmanas atsigręš. 

— Tam, kad galėtų montuoti filmus, jūsų seseriai reikėjo turė- 
ti kompiuterį, bet jos kambaryje jo nemačiau. Ar ji turėjo kom- 
piuterį? 

— Turėjo, - piktai dėbčiodamas atsakė Abdulrahmanas. - Jeigu 
jos kambaryje jo nėra, nežinau, kur jis pasidėjo. 

— Arjis ten buvo jai jau dingus? 

— Nepastebėjau. 

Abdulrahmano veidas panėšėjo į akmeninę kaukę. Osamai net 
nereikėjo susižvalgyti su Faiza, kad sužinotų, jog juodu galvoja tą 
patį: Abdulrahmanas meluoja. Osama suirzo. 

jau ne kompiuterio, o savo sesers! 

— Keistai atrodo, pone Navarai: jūsų sesuo nusipirko naujutėlę 
skaitmeninę kamerą, o jūs nepaklausėte jos, iš kur gavo tokius pi- 
nigus. Tačiau anksčiau sakėte, kad Leila uždirbo per mažai ir pra- 
gyvenimui jai neužteko. Iš kur ji gavo tuos pinigus? 

— Jau sakiau jums: nežinau. 

- Ir jūs taip jos ir nepaklausėte? 

- Ne. 

- Ar kada nors klausėte jos apie darbą? Ar žinote, ką ji veikdavo 
išėjusi iš namų? 

- Be abejo! - atšovė namų šeimininkas. - Ji dirbo televizijos 
naujienų stotyje! O retkarčiais imdavosi kitų užduočių. 

— Kokių? 

— Privatiems asmenims. Žmonėms, kuriuos ji pažinojo. 

— Koks buvo paskutinis jos darbas prieš dingstant? 

- Ji fotografavo religinio meno kolekciją. 

— Kokio nors muziejaus užsakymu? - paklausė Osama. 

— Ne, privataus asmens. Jo pavardė - Vahabas Nabihas. Jis gyve- 
na čia, Džidoje, bet gerai nežinau kur, taigi neklauskit. 

— Tai viskas, ką ji jums papasakojo apie šį darbą? 

— Taip. 

Abdulrahmanas buvo vėl benueinąs, bet jam nespėjus nusigręž- 
ti Osama tarė: 

- Jeigu ką nors prisiminsite apie kompiuterį, praneškite man. 

KATIA STENGĖSI NEUŽMIGTI iš nuobodulio. Akis buvo įsmei- 
gusi į kompiuterio ekraną. Į kompiuterį buvo įdėjusi antrą iš Leilos 
didmiesčio gatvei būdingu triukšmu fone. 

Madždis jau peržiūrėjo pirmą diską, bet kitiems neturėjo laiko, 
todėl atidavė jai. Kai atskleidė burkos su Bluetooth įtaisu paslaptį, 
Katia tikėjosi, kad valdžia pradės duoti jai tikrai įdomių daiktinių 
įrodymų. Gal čia išties kažkas įdomaus, tik ji to nežino. Medžiagos 
buvo daug, nereikalinga nebuvo iškirpta, tad pastarąsias keturias- 
dešimt minučių ėjo vien vaizdai, rodomi interviu ar pasakojimų 
fone. Juodomis skraistėmis apsigaubusios moterys, vaikštančios 
po prekybos centrus, automobiliai, sutemus važiuojantys kažkokia 
gatve, kurioje knibžda praeivių, mečetėje besimeldžiantys vyrai — 
žodžiu, įvairiausi be galo nuobodūs dalykai, kokių kas vakarą gali 
pamatyti vietinių naujienų laidose. 

Šiuos kadrus Leila nufilmavo net ne vykdydama užduotį vietos 
televizijos stočiai, nes jie buvo užfiksuoti prieš penkis mėnesius. 

Tačiau šįryt ji pasiekė nedidelę pergalę. Jai pavyko ištirti keletą 
plaušelių, kuriuos koroneris ištraukė iš Leilos žaizdų. Jie pasiro- 
dė esą juodai dažyti ožkos plaukai. Paprastai jie buvo naudojami 

ikalams. Mat beduinai virves, susuktas iš juodų ožkų plaukų, nau- 
dodavo ne tik kupranugariams pančioti, bet ir lankeliams, kurie 
prilaiko galvos apdangalą. Deja, ikalą turėjo kiekvienas saudietis, 
ir tikimybė iš plaukelių nustatyti, iš kokio būtent ikalo jie yra, buvo 
itin menka. Na, bet jeigu pavyktų rasti tą ikalą, gal ant jo būtų krau- 
jo ir odos pėdsakų. 

Po penkiolikos minučių Katia sustabdė įrašą ir atsistojo pra- 
mankštinti kojų. Oras už lango buvo šutnus ir drėgnas, langai nuo 
jo apsitraukė kažkuo panašiu į plėvelę. Saulės šviesa atsispindėjo 
priešais ant sienos blankiais raštais. Katia paėmė butelį apelsinų 
sulčių iš šaldytuviuko prie savo rašomojo stalo ir vėl sėdo prie 
kompiuterio. 

Galiausiai filmuota medžiaga baigėsi. Diske liko dar viena dalis, 
trumpesnė už kitas, pavadinta „Žaidimai“. Katia ją atidarė. 

Ekrane pasirodė moters veidas. Ji buvo per dvidešimties, nedi- 
delio smailo smakro ir vos ne groteskiškai didelių akių - šis komiš- 
kas derinys darė nuostabų įspūdį. 

„Kalbant apie žaidimų korteles, - oficialiu tonu kalbėjo moteris, 
kiekvieną trumpą balsę pabrėždama galvos pakreipimu, - moksli- 
ninkai pagaliau įrodė, kad garsusis vaikų žaidimas „Pokemonas“ iš 
tikrųjų atspindi evoliucijos principus.“ Ekrano apačioje pasirodė 
užrašas: Faruha Abdel Ali, „Pokemono“ specialistė. 

Katia sukikeno. „Kadangi priklausau kartai vaikų, kurie trum- 
pai turėjo galimybę žaisti „Pokemoną , kol religinė valdžia jį už- 
draudė, galiu paliudyti jos teiginį, kad šis žaidimas yra, - čia Faru- 
ha metė akį į popieriaus lapelį rankoje, - „žydų darvinistų teorija, 
prieštaraujanti tiesai apie žmogaus giminę , kaip ji teigia. Taip pat 
galiu patvirtinti, kad tai „Izraelio širma, kuria prisidengęs jis užval- 
do Saudo Arabijos vaikų protus“. Tačiau tai nereiškia, kad vaikams 
nepatinka mainytis žaidimų kortelėmis, be to, šitaip jie perpranta 
pagrindinius azartinių žaidimų principus.“ 

Nematoma ekrane Leila užkrečiamai nusijuokė garsia piktdžiu- 
giška staccato papliūpa. 

Katia atsisėdo tiesiau. Sustabdė įrašą, persuko atgal ir perklau- 
sė iš naujo. Juokas buvo nepaprastai gražus ir darė keistą poveikį. 

Įraše pati Leila kol kas nefigūravo - tik retkarčiais ką nors sušuk- 
davo. Tas trumpas, netramdomas juokas tiesiog užpildė kambarį 
jos esybe. 

trauką; Leilos išraiška joje buvo drovi, bet podraug gundanti. Svei- 
kas, gražuoli! - rodės, sakė ji. Tokią pat išraišką nutaisydavo kone 
visos manekenės madų žurnaluose. 

Dar kartą žiūrėdama interviu apie „Pokemoną' Katia popieriaus 
lapelyje užsirašė „Faruha Abdel Ali“, tada įjungė kitą kompiuterį. 
Policijos duomenų bazėje bemat ją susirado. Mergina užsiregistra- 
vo Džidoje norėdama gauti asmens tapatybės kortelę. Ačiū Alachui 
už asmens tapatybės korteles, - pamanė Katia, nieko nelaukdama 
išsiėmė diską ir išėjo iš kambario. 


Madždis kaip paprastai sėdėjo savo laboratorijoje. Vienoje ranko- 
je laikydamas puodelį kavos, kita meistriškai maigė kompiuterio 
pelę. Katia stovėjo jam už nugaros. Jai svaigo galva žiūrint, kaip 
greitai jis perbėga akimis skaitmeninius dokumentus - senų rank- 
raščių fotografijas. 

— Jos buvo rastos aukos miegamajame, - paaiškino Madždis. 
Buvo priklijuotos tualetinio staliuko stalčiaus apačioje. 

— Kas čia? - paklausė Katia. 

Madždis papurtė galvą. 

— Ką tik nuskenavau jas į savo kompiuterį ir bandau išsiaiškinti. 
Iš pažiūros - Koranas, bet privalau patikrinti. Koraną išmanau ne 
per geriausiai, - pridūrė jis žvilgtelėdamas, kaip ji reaguos. 

— Nori pasakyti, kad nemoki šventraščio atmintinai? - paklausė ji. 

Jis su dėkingumu jai nusišypsojo. 

— Deja, šioje srityje man trūksta gabumų. Šiaip ar taip, šiuose 
tekstuose matau nuorodas į maldas. 

Rankraščiai buvo pradėję gelsti. Raštas tvarkingas, raitytas, ra- 
šalas kai kur susiliejęs. Katia bandė skaityti, bet Madždis taip grei- 
tai vertė dokumentus, kad ji spėjo pažinti vos vieną kitą žodį. 

Madždis peržvelgė dar kelis dokumentus, galop sustojo ir pasi- 
suko į Katią. 

— Kas naujo“ 

Ji papasakojo jam, kaip sužinojo apie Faruhą. Madždis buvo ne 
iš tų žmonių, kurie rodytų entuziazmą, kai visos mintys sutelktos į 
ką nors kita, tad pritariamai linktelėjo, ir tiek. 

— Osama šįryt išėjęs, - tarė jis, - bet kai grįš, jam papasakosiu. 
Arba galėtum papasakoti pati. 

— Kur jisai? 

- Ieško aukos giminaičio. Ir buvusio vyro. Niekas nežino, kada 
jis grįš. 

Madždis baigė gerti kavą ir išmetė vienkartinį puodelį į šiukš- 
liadėžę. 

— Kas žinoma apie buvusį jos vyrą? - paklausė Katia. 

— Leila nesimatė su juo kelis mėnesius. 

Jai dingtelėjo: ieškoti žmogaus, kurio auka nematė kelis mėne- 
sius - tuščiai gaišti laiką. 

— Ojos giminaitis? 

- Tyrėjams įdomus žmogus. Jis dingo, kai aukos artimieji buvo 
apklausiami moteriškų apatinių drabužių parduotuvėje. 

— Aišku. O kaip ten su paskutine jos užduotimi? - paklausė 
Katia. - Pranešime apie jos dingimą buvo minima, kad ji turėjo 
kažką fotografuoti. 

- Taip. - Madždis mostelėjo ranka į kompiuterio ekraną. - 
Svarsčiau, tiesa, ne itin rimtai, galimybę, kad šias nuotraukas ji ir 
padarė ją vykdydama. Leilos brolis sakė, kad toks Vahabas Nabihas 
prašė jos kažką nufotografuoti. Brolis nenumanė, kokį darbą tam 
vyrukui atliko Leila. Jinai jam tesakė, kad darbas susijęs su privačia 
religinio meno kolekcija. 

— Tau neatrodo, kad tie dokumentai galėtų būti laikomi meno 
kolekcija? 

— Manau, galėtų, bet bėda ta, kad mes nerandame jokio Vahabo 
Nabiho. 

— Ką nori pasakyti? 

— Saudo Arabijoje nėra jokio Vahabo Nahibo, o jeigu yra, tas 
vyrukas neturi paso, asmens tapatybės kortelės, sąskaitų bankuose, 
neužfiksuotas jokių migracijos tarnybų. Man tepavyko rasti, kad 

kažkoks V. Nabihas turi čia, Džidoje, nekilnojamojo turto. Jeigu čia 
tas pats žmogus, vadinasi, jis turi namą, bet neturi asmens tapaty- 
bės kortelės. 

— Gal jis beduinas? 

— Nori tikėk, nori ne, - atsakė Madždis, - bet dauguma beduinų 
vyrų yra bent jau užsiregistravę valdžios įstaigose. 

Jis vėl pasisuko į ekraną. 

- Šiaip ar taip, Nabihas - ne beduino pavardė. Gal kartais pažįs- 
ti žmogų, turintį senų Korano dokumentų analizės patirties? 

Katia iš lėto papurtė galvą. 

- Jeigu tai išties paskutinė jos vykdyta užduotis, ar nevertėtų ko 
nors pasiųsti, kad surastų tą poną Nabihą? 

Madždis pašnairavo į ją. 

- Aišku, vertėtų. 

— Tai gal Osama... 

- Taip, neabejoju, jis to imsis, vos tik suseks tą giminaitį. 

— Aš abejoju, ar jų dar liko. 

— Kam reikėjo slėpti tas nuotraukas po Leilos tualetinio staliuko 
stalčiumi? 

Madždis papurtė galvą. 

— Pasak jos brolio, Leila labiau mėgo filmuoti, bet retkarčiais 
imdavosi ir fotografijos. Jos brolis namie turi kažkiek Korano meno 
pavyzdžių, bet kai šį rytą parodėme jam šias nuotraukas, nieko ne- 
galėjo apie jas pasakyti. 

— Nesuprantu, kam jai reikėjo jas slėpti, - tarė Katia. - Ypač 
jei tai kokio nors seno Korano puslapiai. Jos brolis nėra nusistatęs 
prieš religiją, tiesa? 

— Ne, - atsakė Madždis. - Man susidarė įspūdis, kad jis labai re- 
ligingas. Jeigu neminėsime to fakto, kad jis yra moteriškų apatinių 
drabužių parduotuvės savininkas. Bet tu teisi: keista, kad Leila jas 
slėpė. Gal ji vykdė užduotį, kurios imtis jos brolis dėl kokios nors 
priežasties buvo uždraudęs. Kita vertus, ji galėjo daryti fotografijas 
žmogui, norėjusiam, kad jos liktų paslaptimi, bet tokiu atveju kam 
jai slėpti jas namie? 

— Nežinau, - prisipažino Katia. - Gal jai nebuvo leista pasilikti 
nuotraukų kopijų? 

— Gal. 

Madždis vėl nukreipė dėmesį į ekraną. 

— Nori papasakoti Osamai apie tą Leilos draugę, kurią radai, ar 
man papasakoti? 

— Verčiau tu, - atsakė Katia. - Nenoriu jo trukdyti, jeigu jis turi 
daug darbo. | 

Katia jautėsi kvailai tai sakydama. Iš tikrųjų jai trūko drąsos 
kalbėtis akis į akį su Osama. Ji mažai apie jį žinojo ir nenumanė, 
kaip jis pažiūrės į tiesioginį bendravimą su ja. - Bet aš tikiuosi, kad 
mane išliaupsinsi jam pristatydamas, - pridūrė ji su šelmiška šyp- 
sena veide. 

Madždis nustebęs į ją atsigręžė. 

— Žinoma! Aš jau papasakojau jam, kaip radai nuotrauką 
burkoje. 

Katia nusišypsojo, bet rimtas jo tonas kiek aptemdė jos džiuge- 
sį. Ji padėkojo ir grįžo į savo laboratoriją. 

PRIEŠKAMBARYJE PRIEŠAIS SAVO BUTĄ Katia vargais nega- 
lais atrakino duris, kol Aimanui neiškrito šeši maišai su maistu. Vis 
dėlto jam pavyko išlaikyti juos rankose. 

— Ką aš daryčiau be tavęs? - tarė ji. 

— Nežinau, - stenėdamas atsakė jis. - O ką darei anksčiau? 

— Mes nevalgydavome tiek daug maisto. 

Aimanas nėrė į butą ir pasileido tiesiai į virtuvę. 

— Labas! - sušuko tėvui Katia. Gardus birjani* prieskonių kva- 
pas pasitiko ją akimirka anksčiau, negu pro virtuvės duris galvą 
iškišo Abu su prijuoste. Jis buvo išsitepęs skruostą kariu. Pamatęs, 
kad Aimanas tuoj gali neatlaikyti ir pargriūti, padėjo samtį ir pa- 
gelbėjo jam su maišais. 

— Po galais, ko čia pripirkai?! - apstulbęs paklausė Abu. 

— Tortą. Mineralinio vandens ir apelsinų sulčių. Mangų - jeigu 
jis norės vaisių. 

Abu papurtė galvą ir grįžo į virtuvę, Katia nusekė jam įkandin. 

— Aimanai, - tarė jos tėvas, - siunčiu tave vėl į miestą. Vakarie- 
nei mums trūksta dar vieno dalyko. 


* Artimuosiuose Rytuose populiarus pikantiškas ryžių ir mėsos, žuvies, kiau- 
šinių ar daržovių patiekalas. 

— Kokio? 

— Antro šaldytuvo. 

Abu pašaipiai nužvelgė Katią. 

— Ar tas tavo draugas labai stambus? 

Katia nusišypsojo. 

— Ačiū už valgius, - tarė ji prisipildama stiklinę vandens. — 
Einu persirengsiu. Tėti, atmink: būk jam geras. Jis gali nesmagiai 
jaustis. : 

— Tu man tai sakei jau dešimt kartų. 

Jis pasiėmė samtį ir išvijo ją iš virtuvės grūmodamas juo ir su- 
sižvalgydamas su Aimanu. Katia žinojo, ką juodu galvoja: kad ji 
akivaizdžiai įsimylėjusi Najirą, o jis akivaizdžiai to nevertas. 

Suprakaitavusi, sukaitusi, ji palindo po vėsiu dušu, bet nuo to 
jai nė kiek nepalengvėjo. Mintimis perbėgo jai ramybės neduodan- 
čių dalykų sąrašą: ar Najirui patiks jos tėvas? Kaip jis pažiūrės į 
Aimaną? Ar visą vakarienę nepravers burnos ir smerkiamai žiūrės, 
tad kalbėti teks jai pačiai? Apie ką ji galėtų kalbėti, kad neprisida- 
rytų bėdos? 

Katia negalėjo apsispręsti, kaip rengtis. Najiras niekada nebu- 
vo jos matęs įprastais drabužiais - tik su juoda abaja. Bet namie 
ji nesiruošė vilkėti šio apdaro. Tai buvo viena iš taisyklių, kurias ji 
nusistatė šiam vakarui. Ji apsirengs kaip visada, apsigaubs skara, 
ga pasirodė per daug nepadorūs. Džinsus? Per daug prigludę. Su 
vienintele plačia suknele, su kuria vaikščiodavo po namus, atrodys 
lyg su pižama. Išsirinko laisvas juodas kelnes ir mėlyno šilko pa- 
laidinukę su kukliais nėrinių apvadais. Gal kiek puošni, bet Katia 
nusprendė, kad šiam vakarui tiks. 

Stovėdama prieš vonios veidrodį svarstė, ar reikia kosmetikos. 
Gal truputį skaistalų? Šiaip veido nesigražindavo, tik ypatingomis 
progomis - šis vakaras toks ir atrodė. Tik Najiras matys jos veidą ir 
tikriausiai nepritars, jeigu bus pasidažiusi. Vis dar prisiminė, kaip 
jis sureagavo, kai ji netyčia išsitraukė iš rankinės nagų lako buteliu- 
ką. Tu lakuojiesi nagus?! 

Ji apsiribojo tuo, kad pasitepė lūpas blizgiu. 

Kažkas pabeldė į duris. Katia nustebo pamačiusi savo draugę 
Donią, stovinčią už jos kambario durų. Jai už nugaros lyg matrioš- 
kos, aprengtos vienodomis mėlynomis suknelėmis, buvo išsirikia- 
vusios trys dukrelės, viena drovesnė už kitą. 

- Donia, koks nuostabus netikėtumas! - Katia neabejojo, kad 
jai lūžinėja balsas. Ji pasisveikindama išbučiavo draugę, paeiliui 
apkabino dukreles ir pakvietė visas į kambarį. Tačiau galvoje karšt- 
ligiškai sukosi mintys: Ką jos čia veikia? Kodėl Abu man nesakė, kad 
jas pakvietė? 

- Atėjome su mano tėvu, - paaiškino Donia sėsdamasi prie tua- 
letinio staliuko. 

Katiai ėmė drebėti rankos. 

— Mergaitėms labai knietėjo apsirengti naujomis suknutėmis. 

Katia išgyrė sukneles, pasakė mergaitėms, kad jos labai gražios. 
Aiškiai patenkintos mažylės nieko neatsakė, tik droviai dirsčiojo į 
motiną. 

Katia pažinojo Donią daug metų. Jų tėvai susipažino mečetėje 
ir tapo draugais, nes abu buvo chemikai, tik jos tėvas dirbo gamyk- 
loje, o Abu Validas - universitete. Tačiau velionei Katios motinai 
visąlaik atrodė, kad Abu Validas daro neigiamą įtaką jos vyrui. Jis 
buvo neapsakomai pamaldus, ir tai ėmė atsiliepti Katios šeimos 
gyvenimui. Kai vyrai susibičiuliavo, Abu ėmė melstis penkis kar- 
tus per dieną ir laikytis visų smulkmeniškų vahabizmo* taisyklių. 
Bent jau Katios motinai atrodė, kad toks elgesys tėra išorinis dievo- 
baimingumo demonstravimas. Ši religija draudė keisti kūną, todėl 
Abu nustojo skutęsis, valgė tik halal - islamo įstatymų leidžiamą - 
mėsą, visiškai metė rūkyti cigaretes. Jis ėmė reikalauti, kad Katia 
ir jos motina užsidengtų veidus burkomis, kai į namus ateidavo 
jo draugai. Katios motina primindavo jam, kad jis libanietis, bet 
tuomet jis supykdavo. 

- Aš esu musulmonas! - atšaudavo. 


v-- oo) 


ir Katia iš akių matė, kad draugė ją smerkia. Šias dvi moteris suartino 


* Radikali islamo (sunizmo) atmaina. 

tėvų bendravimas; jos daugybę metų puikiai sutarė todėl, kad abi 
buvo atkaklios. Donia buvo jauniausias vaikas šeimoje. Nuolat ken- 
tusi septynių vyresnių brolių patyčias, ji tapo tokia drovi iki užsispy- 
rimo. Pašnekesiai su ja dažniausiai vykdavo vangiai. Ji mėgo gaminti 
valgį, jai buvo svarbu palaikyti namie švarą. Retai rodydavo jausmus. 
Katiai dažniausiai tekdavo įtempti klausą, kad girdėtų, ką ji sako. 

Katia jos gailėdavo. Donia buvo nuolanki, iš pažiūros net su- 
gniuždyta - nenuostabu, kad tokį būdą išugdė tie itin pamaldūs 
namai. Tačiau tik būdama jau vyresnė Katia suvokė, kad po ta ma- 
lonia, kuklia Donios išore iš tikrųjų slypi gana tvirta moteris. 

Katia pati nepajuto, kaip nervindamasi ėmė pasakoti apie savo 
darbą ir kaip jai smagu laboratorijoje. Smulkmenų apie lavonus ir 
žmogžudystes neminėjo, žinodama, kad mergaitės pasibaisės, bet 
jai pavyko be perstojo taukšti. Visą tą laiką mintys karštligiškai su- 
kosi galvoje. Donios tėvas dabar sėdėjo vyrų svetainėje - tikriau- 
siai spėlioja, kodėl valgius pagamino Abu, ir mintyse bara Katią, 
kodėl pati to nepadarė. Kurių galų jos tėvas šįvakar jį pasikvietė - ir 
nepasakė jai? Katia jautėsi išduota. Jis tik baiminasi susitikimo su 
Najiru, - pamanė Katia. Tiesa, Katia gana dažnai pasakodavo, koks 
pamaldus Najiras. Gal tėvas pamanė, kad Najiras ir Abu Validas at- 
ras turintys daug ką bendra. Bet galvoje šmėkšojo ir niūresnė tiki- 
mybė: tėvas pasikvietė Abu Validą tam, kad moterys būtų skyrium 
nuo vyrų. Dabar Katia vakarieniaus virtuvėje su Donia ir mergaitė- 
mis, o vyrai nekiš nosies iš madžliso - savo svetainės. Ji įsivaizdavo 
tėvą galvojantį: Taip, Katia galės pasikviesti vadinamąjį draugą va- 
karienės, bet jai nebus leista jo pamatyti. 

Jos nuėjo į tuščią virtuvę. Maistas buvo paliktas ne visai baigtas 
gaminti. Donia tuoj pat pasijuto lyg namie. Pasiraitojusi rankoves ji 
padėjo Katiai ruošti valgius. Mergaitės atsisėdo prie virtuvės stalo. 
Vyriausioji pasisiūlė padėti ir motina pristatė ją kubeliais pjaustyti 
pomidorų salotoms. 

- Tik saugokis, kad neišdirbtum savo naujosios suknelės, - įspė- 
jo Donia. 

Po penkiolikos minučių į virtuvę atėjo Aimanas pasižiūrėti, 
kaip joms sekasi. Donia bemat paslėpė veidą. 

- Visi išalkę, - pranešė Aimanas. 

— Ar Najiras atėjo? - paklausė Katia. 

— Taip, jis svetainėje, - nusišypsojo Aimanas. - Nesakei mums, 
koks jis galiūnas. Dabar matau, kodėl pripirkai tiek maisto. 

Katia pliaukštelėjo jam per ranką. 

— Nesišaipyk iš jo. Ir žiūrėk, kad nesijaustų nesmagiai. Ką daro 
mano tėvas“ 

- Viskas gerai, - surimtėjo Aimanas. - Tikrai! 

Valgiai buvo baigti, ir Aimanas prisispyrė nešti juos į madžlisą 
pats. Jis sudėjo salotas, mėsą ir ryžius į vieną milžinišką lėkštę ir, 
balansuodamas ją ant vienos rankos, kita sugriebė dar vieną lėkštę 
su kitais patiekalais. 

— Leisk man padėti, - pasisiūlė Katia. 

— Ne, - ramiai žvilgtelėjo į ją Aimanas. - Aš pats. 

Katia įsmeigė į jį akis. Staiga pasijuto kaip koks lengvai pažei- 
džiamas nervų kamuolys. 

— Na, gerai, - pamačiusi, kad Donia ją stebi, tarė Katia, - vėliau 
atnešiu desertą. 

Aimanas išskubėjo iš virtuvės. 

Moterys valgė prie virtuvės stalo. Galbūt pajutusi Katios neri- 
mą, Donia stengėsi užmegzti pašnekesį: pasakojo apie internete 
rastą patiekalo receptą, apie savo pusseserės naujagimį. Bent kartą 
Katia džiaugėsi, kad gali kalbėtis daug negalvodama - gavo progą 
užsilaižyti žaizdą, beatsiveriančią jos širdyje. Tėvas turėjo jai pa- 
sakyti, kad pasikvietė svečių; tai nutylėdamas jis ją apgavo. Jeigu 
būtų buvusi viena, būtų atėjusi į vyrų svetainę, nesvarbu, patiktų 
tai tėvui ar ne. Juk Najiras - jos draugas. Bet dabar būtų neman- 
dagu palikti Donią su mergaitėmis virtuvėje vienas. Ji įsivaizdavo 
Najirą: vargšelis tikriausiai iš paskutiniųjų stengiasi įsiteikti jos 
tėvui —- o dabar dar ir jo draugui - per visą vakarienę sėdėdamas 
kaip ant adatų su nepažįstamais žmonėmis, nors tikėjosi matyti 
ją, Katią. 

Vakarienei įpusėjus, Katia susigriebė, kad pasielgtų neman- 
dagiai, jei nešnektelėtų su Najiru - ji turi bent jau pasilabinti su 
juo. Ji atsistojo nuo stalo, pasitaisė skarą ir atsiprašė - girdi, jai rei- 

kia į tualetą. Nusėlinusi koridoriumi išgirdo sodrų, skambų Abu 
Valido balsą. Ji atsistojo prie madžliso durų ir ėmė kaupti drąsą 
žengti vidun. Ir sutrukdyti jų vakarienei. Ir pamatyti, kaip Najiras 
nesmagiai pasijunta. Ir kęsti smerkiamus Abu Valido žvilgsnius. 
Tėvas veikiausiai lieps jai atnešti druskos ar servetėlių arba dar ko- 
kia prasimanyta dingstimi, kad tik ji neliktų kambaryje. Ta mintis 
ją supykdė ir nuteikė dar ryžtingiau, bet kaskart ištiesdama ranką 
prie durų ją atitraukdavo. Kodėl aš bijau kaip mažas vaikas? Ji turi 
pasisveikinti su Najiru - juk jinai jį pakvietė! Visą tą reikalą suma- 
nė ji. Bet taip ir neprisivertė. Grįžo į virtuvę, sėdo prie stalo ir su 
apsimesta šypsena veide bandė baigti valgyti. 

Po vakarienės į virtuvę atėjo jos tėvas. Donia vėl suskubo deng- 
tis veido. Abu šiltai pasisveikino su ja ir dukrelėmis. 

Katia pašoko traukti iš šaldytuvo torto, bet Abu paėmė jį iš jos 
ir tiesmukai užsispyrė nešti pats. 

- Lik čia su Donia. Mums tame kambaryje nieko netrūksta. 

Tai taręs išėjo pro duris; Katiai liko tik pilna nešvarių indų 
kriauklė. 

Beveik po dviejų valandų tėvas grįžo ir pranešė, kad Abu Vali- 
das pasirengęs eiti namo. 

— O Najiras? - paklausė Katia. 

- Jis vis dar čia, - atsakė tėvas. 

Atrodė, Donia lengviau atsikvėpė, kad jau išeina. Mergaitės pa- 
vargo, be to, iš ryto jų laukia pamokos. Katia jas visas apkabino, 
išsipuošė, o kam? 

Bet nenusiminė. Užkaitė vandens - na ir kas, kad vyrai arbatą 
jau gėrė, - paruošė servizą ir nunešė į svetainę. Eidama pro pravi- 
ras Aimano miegamojo duris pamatė, kad jis žiūri televizorių. Jai 
pasidarė baugu. Tikriausiai pašnekesys madžlise toks nuobodus, 
kad linksmiausiam žmogui namie teko užsidaryti miegamajame. 

Katia stabtelėjo prie vyrų svetainės durų. Už jų išgirdo juoką - 
griaudžiantį džiūgaujančio tėvo balsą. Įkišusi nosį pamatė, kad 
tėvas su Najiru sėdi ant sofų, šnekasi, juokauja ir baigia gerti ar- 
batą. Vaizdas sukėlė jai pyktį, o giliai viduje kažką blogiau, veikiau 

panašaus į sielvartą. Ji nenorėjo, kad jos veidas tai išduotų, todėl 
sukaupė visą ryžtą, koja atidarė duris ir įėjo į kambarį. 

Juodu nustojo šnekėtis. Najiras - jo veidas vos prieš akimirką 
spinduliavo šilumą - vos ne išsigandęs atsisėdo tiesiau. Jai pasidarė 
be galo skaudu. Dirstelėjo į tėvą ir pamatė jo akyse spindint... - ar 
tik ne triumfą? 

— Pamaniau, gal norite arbatos, - pasiūlė ji dėdama puodelius ir 
arbatinį ant kavos stalelio. 

— Mes jau turim arbatos, - tarė tėvas. 

— Ką gi, aš to nežinojau, - atsakė ji. 

Iš jos tono tėvas turėjo suprasti, kad dukra jam priekaištauja. Jei 
būtum teikęsis man pasakyti, būčiau žinojusi. 

- Ačiū, - padėkojo tėvas. 

Katia nusprendė: nėra čia ko daugiau bijoti. Ji nesileis išvaroma 
vieninteliu žodeliu „ačiū“. Ji atsisėdo ant sofos šalia tėvo. Pasilenkė 
į priekį, pripylė puodelį arbatos ir pasiūlė jam. Jis atsisakė, tada Ka- 
tia pasisuko į Najirą - jis irgi atsisakė. Kaip sau norit, - pamanė ji ir 
pati pasiėmė puodelį. Ji tiek suirzo, kad net skruostai paraudo. 

Najiras stengėsi į ją nežiūrėti, bet ji juto, kaip jo dėmesys nu- 
krypsta į ją lyg šimto nematomų rankų prisilietimas. Jai dingtelėjo, 
kad jis pirmą kartą mato ją ne su abaja - be to, priešais jos tėvą! - ir 
staiga jos pyktis virto susirūpinimu. Pašnekesys nutrūko, ir nė vie- 
nas vyras nesirengė pradėti iš naujo. Jai atrodė, kad girdi juos mąs- 
tant: Kodėl ji neapsivilkusi abajos? Ko jai čia reikia? 

Absurdas! - pamanė ji. 

— Kaip sekasi darbas? - paklausė Najiras. Katia ne iš karto su- 
prato, kad jis kreipėsi į ją, ir širdis pašoko į viršų — rodės, nusirito 
ją slėgęs akmuo. 

— Gerai, - atsakė ji. - Mano naujos pareigos man labai patinka. 

Najiras linktelėjo. Ji tikėjosi kiek kitokio atsiprašymo, bet vis 
tiek atlyžo. 

— O kaip tu? Kaip sekasi dykumoje? 

Jis patraukė pečiais. 

— Turėjau būti dykumoje dabar, bet klientai kelionę atšaukė. Va- 
sarą darbo visada mažai. 

— Ką tik sakiau Najirui, kad jam reikėtų keisti profesiją, - tarė 
tėvas. 

Katia susigėdo, paskui dar labiau, kai prisiminė prieš aštuonis 
mėnesius pati taip sakiusi Najirui. 

Šį, rodės, ima juokas. 

— Tavo tėvas mano, kad aš turėčiau studijuoti Koraną. 

Katia vos nežagtelėjo. Vargu ar ji kada nors galėtų būti laiminga 
su tokiu žmogumi. Ji išspaudė šypseną. 

- Bet mudu nusprendėme, - tarė Abu, - jeigu jam nepatinka 
sumanymas tapti Korano tyrėju, reikėtų pagalvoti, ar netapus sek- 
liu. Juk vieną nusikaltimą jis jau atskleidė. 

Najiras įsmeigė akis į Katios batus. Atrodė, tarsi jis nori kažką 
jai pasakyti, bet nedrįsta. Jos galvoje grūmėsi prieštaringos mintys. 
Tėvas nieko panašaus nesakė net jai - o juk ji taip sunkiai dirbo, 
kad rastų Nūfos žudiką, jos profesija buvo aiškinti nusikaltimus. 

— Nesiginčysiu, kad iš jo išeitų labai geras seklys, - žiūrėdama į 
Najirą pritarė Katia. 

Vyrai vėl tęsė pokalbį, kurį ji nutraukė įeidama į svetainę. Ji 
siurbčiojo arbatą ir klausėsi - vyrai kalbėjosi apie politiką - nega- 
lėdama atsistebėti tarp jų užsimezgusiu ryšiu. Tėvas kuo nuošir- 
džiausiai šypsojosi, o Najiras, nors aiškiai kiek nervinosi, jautėsi 
visai patogiai ir nebijojo sakyti savo nuomonės. 

Kai pokalbis išsisėmė, tėvas atsistojo ir paklausė: 

— Gal kas norit vandens? 

- Ačiū, ne, - atsakė Najiras dirstelėdamas į Katią; ši tik papurtė 
galvą. Ji negalėjo patikėti, kad jai taip gali drebėti pakinkliai pa- 
galvojus, kad liks vienudu su Najiru. Tėvui išėjus, ji iškart atsisėdo 
tiesiau. 

— Atsiprašau, kad neatėjau anksčiau, - tarė. - Turėjau darbo 
virtuvėje. 

— Nėra ko atsiprašinėti. Aš suprantu. 

Najiras atrodė susigėdęs, tik ji nesuprato kodėl. Gal jam pasi- 
rodė, kad ji per daug pasitiki savimi manydama, jog jis norėjo ją 
matyti? O gal jam tik nejauku? 

Po velnių, - pamanė ji, - aš darausi neurotikė. 

— Aš pasidomėjau tuo tavo dėdės draugu, - tarė Katia dėdama 
puodelį ant staliuko ir pasilenkdama arčiau Najiro. Šis neatsitrau- 
kė. - Koroneris nemato pagrindo įtarti nusikaltimo. Matyt, Ka- 
dis mirė nuo ūmaus infarkto. Jis anksčiau buvo turėjęs du širdies 
smūgius. 

— Tikrai? 

— Taip, ir jis vartojo vaistus nuo širdies. 

Najiras atrodė patenkintas atsakymu. 

- Ačiū, kad pasidomėjai. 

Jos tėvas vis dar negrįžo. Katia įtarė, kad šįsyk jis tyčia paliko 
juos vienus, bet baiminosi, kad bet kurią akimirką jis gali grįžti 
į kambarį. Neabejoju, jis nori, kad aš to bijočiau. Ji nujautė, kad 
dabar, kai pasakė Najirui tai, ko sužinoti šis atėjo, jis atsistos ir 
atsisveikins. 

— Norėjau kai ko tavęs paprašyti, - tarė ji, nors nebuvo įsitiki- 
nusi gerai sumaniusi. Ta mintis šovė jai per ankstesnį jųdviejų po- 
kalbį. - Šiuo metu mes tiriame naują bylą. Paplūdimyje buvo rasta 
nužudyta jauna saudoarabė. 

Katia nudžiugo pamačiusi, kad jį sudomino, nors apskritai jis 
nebuvo linkęs turėti ką nors bendra su nepažįstamomis moterimis. 
Taigi ji papasakojo, ką galėjo, apie Leilą Navar ir policijos tikrina- 
mas kelias versijas. 

— Bet atliekant tyrimą atsirado vienas keblumas. Žmogžudysčių 
skyriaus darbuotojai, nėra ko nė sakyti, apsivertę darbais. Jie neturi 
laiko patikrinti visų galų. 

Katia nepasakojo esanti suinteresuota pati, nes tikisi būti įtrauk- 
ta; tyrimą. 

— Kai tik Leila dingo, - kalbėjo jinai, - jos brolis parašė policijai 
prašymą. Jis teigė, kad sesuo fotografavo kažkokią privačią meno 
kolekciją. Gal tai nė kiek nesusiję su tyrimu, bet sekliai negali rasti 
žmogaus, kuriam ji dirbo. Žinomas tik jo adresas, bet nieko dau- 
giau. Manoma, toje meno kolekcijoje galėjo būti ir Korano rank- 
raščių. Aš labai norėčiau pamėginti rasti tą Žmogų. 

— Policininkai nebando to padaryti? - paklausė Najiras. 

— Kaip sakiau, jiems tai antraeilis klausimas. Jie turi per daug 
darbo tikrindami kitą informaciją. Aš pamaniau - turint galvoje 
tavo profesinius įgūdžius ir Korano žinias... 

Katia suvokė, jog dingstis labai neįtikima, bet jis taip greitai už- 
kibo ant tos meškerės, kad ji net nustebo. 

- Taip, - tarė Najiras, - aš mielai padėčiau. 

Jo akyse ji išvydo ryžtą, kurio ligi tol nebuvo mačiusi - o gal tik 
nebuvo pastebėjusi. 

- Ar eitum su manim į to žmogaus namus? - paklausė Katia. - 
Galime ir nieko nepešti. Pastatas priklauso jam, bet tai nereiškia, 
kad jis jame gyvena. Šiaip ar taip, manau, pamėginti verta. 

Najiras linktelėjo. 

— Kada nori eiti? 

- Tarkim, rytoj vidurdienį? 

— Galiu pasitikti tave prie darbo. 

Katia nejučiomis nusišypsojo. 

Tėvas netrukus grįžo, ir Najiras atsistojo išeiti. Jis padėkojo 
jiems už vakarienę ir malonų pašnekesį. Tėvas jau norėjo palydėti 
svečią iki durų, bet Katia suėmė tėvą už rankos ir švelniai stumte- 
lėjo į virtuvės pusę: išlydėsianti Najirą pati. 

Ji vėl nustebo pamačiusi, kad jam malonu, jog juodu liko vieni. 
Ėjo tylėdami. 

Lauko laiptų apačioje Najiras pasisuko į ją ir tarė: 

— Man visąlaik atrodė, kad Nūtos bylą išaiškinai tu. 

Katia sukando lūpą ir nusišypsojo. 

— Mudu padarėme tai kartu - gal pamiršai? 

- Nepamiršau, - tyliai atsakė jis, - aš prisimenu viską. 

Jai pasirodė, kad Najiras išraudo, bet negalėjo būti tuo tikra, nes 
jis pasisuko ir nuėjo į tamsą. 

OsAMA ATIDARĖ LAUKO DURIS ir jį pasitiko beprotiškas 
triukšmas: kriokė televizorius, kvatojo moterys, džiaugsmingai 
krykštavo trimetis jo sūnus Muhanadas. Osama nusišypsojo ir įėjo 
į fojė. 

Moterų svetainė buvo visai šalia, jos durys buvo atdaros. Osama 
pabeldė į sieną pranešdamas, kad grįžo, nusiavė batus ir padėjo mo- 
bilųjį ant stalelio vestibiulyje. Atbėgo Muhanadas ir apsikabino tėvą 
per kelius. Osama paėmė jį ant rankų ir apibėrė veidą bučiniais. 

— Ar pasiilgai manęs? - paklausė. 

Muhanadas sulinksėjo kaip užsuktas, paskui ėmė muistytis ir 
spardytis, kad tėvas jį paleistų. Pastatytas ant grindų parbėgo į mo- 
terų svetainę. 

Atsidarė kitos durys ir pasirodė jo žmonos senelė, šliurindama 
lėtai it koks prisukamasis žaislas, dairydamasi aplink didelėmis 
mirksinčiomis pasiklydusio žmogaus akimis. Skara buvo benu- 
smunkanti jai nuo viršugalvio ir palubės lempų šviesoje žvilgėjo 
pakaušis, uždengtas šykščių žilų ir juodų plaukų sruogų. 

Osama priėjo, pabučiavo jai į kaktą ir pasveikino šypsena. Se- 
nutė buvo kurčia. Ji nusišypsojo jam kukliai, džiugiai, patapšnojo 
per ranką, o paskui tartum užmiršo, ką čia veikia ar ko čia atėjo. 

— Osama! 

Jis atsigręžė. Nuha stovėjo svetainės tarpduryje. Ji vilkėjo džin- 
sais ir auksiniais siūlais siuvinėta reto audeklo palaidinuke. Jis 
žinojo, kad šitaip ji apsirengė dėl jo, ir jam norėjosi apkabinti ją 
čia pat, senelės akivaizdoje, paimti ant rankų ir nusinešti tiesiai į 
miegamąjį. Mielai būtų spjovęs į viską - vakarienę, Muhanadą, vi- 
sus aplinkinius ir patį namą - nemenko dydžio dviejų butų būstą, 
kuriame gyveno kartu su žmonos giminėmis. Iš jos veido Osama 
matė, kad ji nori to paties, ir nors ką tik juokėsi su savo pusseserė- 
mis ar draugėmis, tuo pačiu metu laukė jo. 

Nuha praėjo pro šalį. Užuodęs jos kvapą pajuto, kaip jį per- 
smelkia geismas. Nuha paėmė senelei už rankos ir nusivedė link 
svetainės. 

— Netrukus ateis Rafikas, - mestelėjo pro petį. - Ir Mona. 

Mona - Rafiko žmona. Bet kurią kitą dieną Osama būtų džiau- 
gęsis jų draugija, bet šįvakar buvo jai visai nenusiteikęs. 

— Džida, - tarė Nuha, nors senutė negalėjo jos girdėti, - tavo 
skara vėl baigia nukristi. 

Ji pataisė apdangalą ir nusivedė senelę į svetainę, bet prieš tai 
pro petį šūktelėjo: 

— Tuoj ateisiu. 

Osama nuėjo į virtuvę ir susmuko ant kėdės prie stalo. Per dieną 
išvargo. Iš ryto Faiza apklausė Abdulrahmano žmoną jo namuose; 
Abdulrahmanas prisispyrė klausytis jųdviejų pokalbio. Faiza - pro 
jos akis neprasprūsdavo niekas - suprato, kas slypi po demonstra- 
tyviai pagarbiais žmonos atsakymais. Vis dėlto ji susidarė prieš- 
taringą įspūdį. Abdulrahmanas valdė tuos namus kaip dauguma 
tradicijų besilaikančių musulmonų: jis reikalavo, kad žmona ne- 
keltų kojos iš namų ir augintų vaikus. Bet Leilos atžvilgiu tradi- 
cijų visai nesilaikė. Leila galėdavo eiti iš namų ir daryti ką nori. 
Šitoks akivaizdžiai prieštaringas Abdulrahmano elgesys, rodės, nė 
kiek netrikdo jo žmonos. Ji matė, kad vyras supranta, jog dvi mote- 
rys - visiškos priešingybės. Jo žmonai nebuvo nieko mieliau, kaip 
sėdėti namie su vaikais. Leilai tai būtų baisiausiai nepatikę, todėl jis 
leisdavo jai išeiti. Žmona dar tvirtino, esą niekados nebuvo jokios 
įtampos tarp Leilos ir kurio nors kito šių namų gyventojo. 

Osama tuo abejojo. Nerasi žmogaus, kuris savo gyvenime ne- 
būtų jutęs kokio priešiškumo vienam ar kitam giminaičiui. Bet Fai- 
za - geriausia jų skyriaus kvotėja, ir jeigu tai viskas, ką jai pavyko 
sužinoti per dvi valandas trukusią apklausą, vadinasi, jie kol kas 
atsidūrė aklavietėje. Tiesą apie tai, kaip gyveno Leila, jis turės su- 
žinoti iš ko nors kito, bet Osama nenumanė, kas galėtų prisigauti 
prie Abdulrahmano taip pavydžiai saugomų šeimos narių. 

Vis dar nebuvo žinoma, kur dingo Leilos giminaitis Raidas. Iš- 
vakarėse jis negrįžo į Abdulrahmano namus, draugų namuose jo 
rasti nepavyko. Jausdamas, kad geriau kurį laiką palikti Navarų 
šeimyną ramybėje, Osama leidosi ieškoti buvusio Leilos vyro Ba- 
širo. Pirmiausia jis nuvažiavo į jo butą, bet sužinojo, kad Baširas 
prieš savaitę išsikraustė. Osamai ir Faizai pavyko rasti Baširo brolį 
Hakimą - jam priklausė maisto prekių parduotuvė pirmame namo 
aukšte. Aišku, parduotuvėje Hakimo nerado. Jiedviem teko visą 
popietę važinėti po miestą ir kalbėtis sa Hakimo draugais, nepa- 
žįstamais žmonėmis, gyvenančiais ten, kur anksčiau gyveno jis. Po 
šešių valandų jie pagaliau sugavo Hakimą... jo krautuvėje. 

Matyt, Hakimas buvo gudresnis už brolį. Jis buvo girdėjęs, kad 
Leila dingo, nes Abdulrahmanas paskambino jiems pranešti, kai 
jos pasigedo. Tada Hakimas patarė broliui kol kas nesikraustyti iš 
buto. Mat jeigu kartais prasidėtų policijos tyrimas, jo elgesys pasi- 
rodytų įtartinas. Bet Baširui kitų nuomonė nerūpėjo. Jis jau pusė 
metų ruošėsi išsikraustyti, tad kažkoks nežinia ar įvyksiantis poli- 
cijos tyrimas jam negalėjo sukliudyti. 

— Kur jis išsikėlė? - paklausė Osama. 

Hakimas skėstelėjo rankomis, gūžtelėjo pečiais ir pakėlė akis į 
dangų kuo iškalbingiausiai parodydamas nežinąs. 

— Mudu nesutarėme. Nesikalbėjome daug mėnesių - tik tuokart 
jį įspėjau nesikraustyti, kaip ką tik jums pasakojau. 

Paaiškėjo, kad Baširas beveik metus sėdėjo broliui ant sprando 
ir Hakimui tai įgriso. Kokia ironija, aiškino Hakimas. Jis visus me- 
tus nuolat užsimindavo - ne prašė, nieku gyvu, nes nė įsivaizduoti 
negalėjai, kad jis būtų galėjęs išmesti savo brolį į gatvę, - taigi jis 
tik užsimindavo, kad Baširui reikėtų bandyti rasti padorų darbą ir 

nuosavą būstą, ir kai po metų Baširas pagaliau nusprendė krausty- 
tis, Hakimas, galima sakyti, maldavo jo likti. Žinoma, paties Baširo 
labui. Tik tol, kol Leila bus surasta. 

Hakimas nesiliovė tauškęs, kaip Baširas aptingo; girdi, nuo vai- 
kystės jis taip pasikeitė, kad jis, Hakimas, tiesiog negalėjo patikėti, 
kad juodu vieno kraujo. Hakimas didžiavosi esąs nepalyginamai 
protingesnis už brolį, tad Osama ėmė svarstyti, ko jis čia stovi, juk 
Baširui užteko proto nešti kudašių. Na, bet Hakimas buvo ne tik 
protingas, bet ir suktas - Osama iš pat pradžių tai pamatė. Kiekvie- 
na savo pasakojimo smulkmena jis iš tikrųjų gudriai stengėsi įteig- 
ti, kad jo brolis nekaltas. Pasiklausęs Hakimo galėjai pamanyti, jog 
Baširas žinojo, kad buvusi jo žmona dingo, žinojo, kad galbūt ateis 
policija apie ją klausinėti, bet dėl to nė kiek nesijaudino, nes buvo 
nekaltas, o nekalti žmonės taip ir elgiasi. Jie nepalūžta nuo juos sle- 
giančios kaltės naštos. Jie ir toliau nerūpestingai sau gyvena, ir tiek. 

Tik Hakimas nežinojo vieno dalyko: Osama visa tai jau buvo 
girdėjęs. 

Osama stebėjo visą spektaklį tarsi iš šalies - vertindamas, bet 
kartu vis labiau irzdamas. Pareigūne, aš nesutariau su savo... broliu. 
Seserimi. Dėde. Pusbroliu. Su tuo, ko suimti atėjo policija. Mat visi 
žinojo: jeigu policija negali rasti įtariamojo, ji mielai paims kokį 
giminaitį kaip įkaitą, kol įtariamasis pats pasiduos. Todėl dauguma 
giminaičių stengėsi vaizduoti nelaimingą šeimą (Bet, pone, aš nesi- 
kalbėjau su tėvu metai ir keturi mėnesiai!) su menkute viltimi, kad 
pareigūnas išties jais patikės. Kartais Osamai susidarydavo įspūdis, 
kad Džidoje neliko nė vienos laimingos šeimos. 

Hakimą jie vis dėlto suėmė. Atvežę į nuovadą sužinojo, kad Ba- 
širas iš tikrųjų yra uždarbiauti atvykęs siras ir kad jo viza baigėsi 
prieš šešis mėnesius. 

— Jūs tikrai manote, kad tas savanaudis šunsnukis mano brolis 
vizai pasibaigus pats būtų prisistatęs į policiją?! - piktinosi Haki- 
mas. - Manot, dėl manęs jis būtų galėjęs šitaip pasielgti?! 

Osamos ausyse vis dar aidėjo jo skardus juokas. 

Detektyvas padavė jam mobilųjį telefoną ir liepė skambinti 
broliui. 

— Pasakykit jam, kad jeigu pats ateis į policiją, mes padėsime 
jam pratęsti vizą. Aišku, tik ne tuo atveju, jeigu jis nužudė buvusią 
žmoną. 

Hakimas pastūmė telefoną per stalą atgal. 

- Jis galvoja vien apie save. Kad ir ką sakyčiau, tai nė velnio ne- 
padės, patikėkite manimi. 

Osama turėjo pripažinti, kad Hakimas laikosi visai neblogai. 
Dauguma žmonių juo dėti būtų pasinaudoję galimybe paskam- 
binti, bet Hakimas nė nemanė nusileisti. Osama paliko jį tardymo 
kambaryje. 

Kadangi Hakimas taip ilgai nesišnekėjo su broliu, jis, aišku, tiki- 
no nežinąs, kur brolis buvo, kai dingo Leila. Jis nežinojo, ar Baširas 
vis dar griežia dantį ant buvusios žmonos, ar turi tam pagrindą ir 
apskritai kodėl iširo jų santuoka. Du vyrai metus gyveno po vienu 
stogu, bet vienas apie kitą nežinojo nieko. 

Paskutinis smūgis laukė Osamos, kai jis grįžo ir paskutinį kartą 
pasiūlė Hakimui paskambinti telefonu. Hakimas atsisakė su nieki- 
nama išraiška veide. Detektyvui pasukus prie durų, jis sušuko jam 
pavymui: 

- Mano tėvui visuomet būdavo gėda dėl Baširo, bet jeigu tė- 
vas - telaimina jį Alachas - vis dar būtų gyvas ir šią akimirką būtų 
čia, manau, jis jaustų gėdą dėl jūsų. 

Osama net neatsisuko, bet šie žodžiai tikslą pasiekė. 

Nuha įėjo į virtuvę ir ėmė atidenginėti ant ruošos stalo jam pa- 
dėtas lėkštes su valgiais. Pamačiusi jo išraišką, priėjo arčiau. 

— Matau, kad ši byla sunki. 

— Ji komplikuojasi, - atsakė Osama. 

— Labai užjaučiu. 

Osama čiupo ją už juosmens, prisitraukė ant kelių ir karštai pa- 
bučiavo į lūpas. 

— Nenoriu, kad šįvakar ateitų Rafikas, - tarė jis. - Noriu į lovą. 

— Vienas? 

— Aš to nesakiau. 

Pamatęs ją šypsantis, pasilenkė ir pabučiavo jai į kaktą, smilki- 
nį, skruostą. Ji atkišo lūpas. 

Po valandos namie stojo tyla. Muhanadas nuėjo pas senelius. 
Nuhos pusseserės ištipeno į kitą namų pusę kaip kiekvieną vakarą 
žiūrėti muilo operos. Nuha paskambino Rafikui ir Monai, kad šį- 
vakar negalės priimti, ir pora nuėjo kažkur kitur. Osama paskubo- 
mis pavakarieniavo ir nuėjo ieškoti Nuhos. 

Rado ją miegamajame. Kambarys buvo didelis, bet žmona 
užgesino šviesas ir uždegė žvakutes prie lovos, tad atrodė, kad 
lova plūduriuoja auksiniame burbule. Staiga jam sukilo kažkokia 
nesutramdoma jėga, visiškai nesiderinanti su šia švelnia aplinka, 
bet šįsyk jinai jo neišgąsdino, tik dar labiau įjaudrino. Kai atsigulė 
ant apkloto, jo varpa jau buvo pritvinkusi kraujo, ir kai traukė 
Nuhai džinsus, taip smarkiai ją suspaudė glėbyje, kad jos akys 
sužibo aistra. | 

Pirmą kartą juodu pasimylėjo per greitai. Antrąjį patyrė didesnį 
pasitenkinimą; Osama it žvėris į urvą lįste sulindo giliai į savo pa- 
ties kūną. Tikriausiai taip veikia narkotikai, pamanė jis. Būsena to- 
kia, tarsi nelabai susivokdamas plūduriuotum pasąmonės gelmėse. 
Ir kažkur to urvo tamsoje jis jautėsi tampąs kitokiu gyviu - nervų, 
ląstelių, plazmos ir kraujo dariniu. Galvoje kilo vaizdai iš pusiau už- 
mirštų universiteto vadovėlių: odos sluoksniai, įnirtingai skylantys 
skaisčiai raudoni kraujo kūneliai ir išsikėtoję lyg vijokliai ganglijai. 
Jis ne iš karto suvokė, kad girdi kažkokį ritmingą garsą - tolumoje 
dunksinčią širdį, pro skilvelius plūstantį kraują. Pojūtis buvo toks 
neįprastas, kad Osama net aiktelėjo. 

Vėliau jis paglostė jai skruostą ir sušnabždėjo: 

— Mane aplankė vizija, kad tu nėščia. 

— Ak, mylimasis. 

Nuha pasisuko į jį, apkabino per krūtinę. 

— Kiek Žinau, nesu nėščia. 

— Man atrodo, tu dabar pastojai. 

Ji standžiau susirangė jam prie krūtinės ir užmigo jusdama prie 
plaukų prigludusias jo lūpas. 


Staiga jis pabudo tamsoje. Kažką sapnavo, bet kol pasisuko pažiū- 
rėti valandų į laikrodį prie lovos, sapno nebegalėjo prisiminti. Liko 

tik kažkokia emocija, liūdnos pilkos, rudos ir šviesiai žalios akvare- 
lės spalvos. Atrodė, tarsi praėjusio vakaro visai nebūta. 

Užtat tai, kas įvyko per pastarąsias kelias dienas, vėl matė ryš- 
kiomis spalvomis. Leilos lavonas, glebi ranka, nukarusi per neš- 
tuvų kraštą. Uždėjęs rankas manekenui ant juosmens vargstantis 
Abdulrahmanas; jo akys staiga darosi tuščios, kai suvokia, kad se- 
suo negyva. Piktas Hakimo juokas, pašaipus pasigailėjimo vertas 
teisuolio veidas. 

Osama pažvelgė į žmoną. Ji gulėjo aukštielninka, vieną ranką 
atmetusi į šalį - ką tik ji buvo po jo pečiais. Jis švelniai, kad ne- 
pažadintų, nubraukė jai prie lūpų prilipusią plaukų sruogą. Prieš 
daug metų jis kartais pabusdavo naktį ir stebėdavo ją miegančią, 
džiaugdavosi, žavėdavosi ir niekas kitas nepatraukdavo jo dėmesio. 
Bet dabar tais retais atvejais, kai pakirsdavo anksčiau už ją, susi- 
griebdavo besiklausantis, ar ji kvėpuoja, bežiūrintis, ar kilnojasi jos 
krūtinė. Jam tekdavo tramdyti norą ją pažadinti: kad ji atsimerktų, 
sudejuotų, mieguistai šyptelėtų ar mostelėtų išvargusia ranka. Kad 
įsitikintų, jog ji gyva. 

Jis patyliukais išlipo iš lovos, nuėjo į vonią ir apsiplovė. Jis pra- 
leis dar vieną dieną bandydamas susekti Raidą ir Baširą. Reikėjo 
sudaryti psichologinį žudiko portretą, bet jų geriausias šios srities 
specialistas buvo išvykęs iš miesto. Ir Osama juto, kad diena bus 
nepaprastai karšta: penkta valanda ryto, oro kondicionierius įjung- 
tas visu pajėgumu, jis, Osama, stovi nuogas keraminėmis plytelė- 
mis išklotoje vonioje ir jau prakaituoja. 

Virtuvėje jis pamatė Nuhos skreitinuką ir ant stalo išmėtytus 
popierius su darbo medžiaga. Jis išsivirė puodelį kavos ir atsisėdo 
pavalgyti duonos. Kompiuteris buvo įjungtas, nes švietė įkrovos 
lemputė, bet ekranas buvo tamsus. Osama metė žvilgsnį į popierius. 
Tikriausiai Nuha kėlėsi vidury nakties baigti kažkokio straipsnio. 
Naktimis ji dirbdavo virtuvėje, nes jos kabinetas buvo šalia mie- 
gamojo, ir kartais Osamą pažadindavo garsai, kai ji spausdindavo. 
Retsykiais laikraštis skubiai pareikalaudavo medžiagos, bet jeigu 
jis būtų žinojęs, kad ji kuo greičiau turi įteikti rankraštį, nebūtų 
pusę nakties laikęs miegamajame. 

Ne, - pamanė jis, apimtas begalinio pasitenkinimo, - Nuha 
klysta: tą antrą kartą ji pastojo. 

Sprendžiant iš popierių, ji rašė straipsnį apie šalies bandymus 
įtikinti daugiau moterų eiti dirbti. Jis paėmė spausdintus lapus ir 
ėmė skaityti. Nuhai nestigo iškalbos. Jis vos neapsidžiaugė aptikęs 
korektūros klaidą. Įkišo ranką į jos rankinę ir tik ant paties dugno 
rado rašiklį. Nusistebėjęs, kodėl jis nebuvo padėtas ant stalo, klaidą 
ištaisė, o paraštėje nupaišė širdutę, kad žmona vėliau pamatytų. 

Jau kišdamas rašiklį atgal į rankinę pastebėjo plastikinę dėže- 
lę - keistos formos, panašios į skraidančią lėkštę, keistos žalios 
spalvos, kuri kažkodėl sukėlė jam minčių apie gydytojo kabinetą. 
Jausdamasis prasikaltęs išėmė dėželę iš rankinės. Kažkas negarsiai 
barkštelėjo. Jis atidarė dangtelį ir pamatė virtinę tablečių; jų tebu- 
vo likusi pusė. Vienos buvo baltos, kitos mėlynos. Osama bukai į 
jas spoksojo. Kam jos skirtos, suprato, tik ne iš karto patikėjo savo 
akimis. Nuha?! Jis buvo matęs tų tablečių, kartą - pas prostitutę, 
kurią tardė, kitą - pas įtūžusį sutuoktinį, nužudžiusį savo žmoną 
dėl mažyčio rutuliuko, visai tokio pat kaip šie. 

Kontraceptinės tabletės. 

Mintys spiečiais ėmė suktis galvoje ir Osama padėjo dėželę ant 
stalo. Gal kas nors nutiko - jinai susitikinėja su kitu, todėl jai reikia 
vengti nėštumo? Ne, ji niekados taip nepasielgtų. Ji sakė norinti 
daugiau vaikų. Tiesą sakant, ji nusiminė, kad nepastoja dar kartą. 
Net kalbėjo eisianti pas gydytoją išsiaiškinti kodėl. Ji viską jam me- 
lavo. Bet kodėl? Gal priežasties reikia ieškoti namie? Gal ji baisiau- 
siai nekenčia vaikų? Gal ji nekenčia Muhanado? Kodėl ji nieko apie 
visus tuos dalykus jam nesakė? Nejaugi ji laiko jį tokiu neprotingu, 
kad juodu negali apie tai pasikalbėti? 
tai ir buvo kvaila. Rankinė jos - jis pažino piniginę. Jis reagavo li- 
guistai ir pats tai suvokė, bet jį nukrėtė šiurpas prisiminus tą vyrą, 
kuris kadaise nužudė žmoną - išmetė ją pro penkto aukšto langą, 
kai rado pas ją kontraceptinių tablečių. Tuo metu Osama pamanė, 
kad vyras beprotis, bet štai dabar jį apėmęs toks pats aklas įniršis. 
Jis turi teisę siusti. Nuha jam melavo. Su dar didesne ironija Osama 

prisiminė tada galvojęs, kaip kvaila žudyti žmogų dėl dėželės tab- 
lečių. Tablečių! Dėl kažkokių mažyčių daikčiukų! Tas vyras - atsi- 
likęs mulkis! Dabar Osamą gniuždė mintis, kad neišmanėlis - jis 
pats, kad tas žmogžudys subtiliau už jį viską suprato. Kai sužinai 
tokį dalyką - ak, kaip aiškiai Osama dabar visa tai suvokė! - atsi- 
veria bauginanti įsiūčio ir nepasitikėjimo praraja. 

Praėjo kelios minutės, kol Osamai pagaliau nustojo drebėti 
rankos. Jis atsistojo nuo stalo stengdamasis įveikti ūmai apėmu- 
sį norą įsiveržti į miegamąjį ir viską iškloti Nuhai. Taip būtų ne- 
sąžininga. Ji būtų gerai neprabudusi, pažeidžiama, jis - sklidinas 
įniršio. Taigi jis tik vožė kumščiu per dėželę ir ją sulaužė, tabletės 
sutrupėjo. Plastiko nuolauža atsimušė į kompiuterio klaviatūrą ir 
nukrito ant grindų. 

Po kelių minučių išgirdo vonios kambaryje bėgant vandenį - 
Nuha prausėsi. Ji tuoj išeis. 

Osama paliko tabletes ant stalo. Plastiko dėželė lyg kokia austrė 
su tais jo įniršį sukėlusiais perliukais viduje buvo sunaikinta. 

KATIA STOVĖJO PRIE PAT policijos būstinės durų. Buvo pietų 
metas, tad ji nusileido burką, kad niekas jos nepažintų. Ji nenorėjo, 
kad žmonės, matydami ją įlipančią į Najiro džipą, pradėtų klausi- 
nėti: Čia tavo vyras? Kodėl mes niekada nematome, kaip jis užsuka 
paimti tavęs po darbo? Vienintelis keblumas buvo tas, kad su nu- 
leista burka Najiras irgi gali jos nepažinti. 

Saulė negailestingai spigino gatvę, atsimušė nuo namo kita- 
pus gatvės langų; jos spinduliai žlibino, atsispindėję nuo marmu- 
ro plokštėmis dengto kiemo priešais policiją ir nuo lekiančių pro 
šalį automobilių stiklų. Po burka Katia buvo užsidėjusi akinius nuo 
saulės, bet jų nepakako; be to, jai nuolatos teko juos kelti ant kaktos 
ir prisimerkus stebeilytis į gatvėje pastatytų automobilių vairuotojų 
veidus. Jai ašarojo akys, norėjosi valgyti. Džipo - nė ženklo. 

Kas, jeigu jis negali jos rasti? Kas, jeigu jam teks išlipti iš auto- 
mobilio ir eiti jos dairytis? Juk kas nors gali tada juos pamatyti ir 
pradėti klausinėti. Atsargiai, nes sunkiai matė, kur stato kojas, ji 
perėjo per kiemą ir trim laipteliais nulipo ant šaligatvio. Žmonių 
buvo, bet ji nepažino nė vieno. 

Ko gero, visas šis sumanymas nevykęs. Tyrėjai nesiaiškino pas- 
kutinio Leilos darbo aplinkybių, nes turėjo kitų darbų - baigė nu- 
siplūkti medžiodami buvusį jos vyrą. Katia sužinojo meno kolek- 

cininko adresą iš Madždžio. Tyrėjai, matyt, šiam žmogui neteikė 
didelės reikšmės. Katiai nenoromis teko pripažinti: tikroji priežas- 
tis, dėl kurios ėmėsi šios užduoties, buvo ta, kad jai labai norėjosi 
atskleisti šį nusikaltimą. Vadovybė jai bus dėkinga, jeigu ji tai pa- 
darys. Tiesa, visus nuopelnus viršininkai prisiims sau, o ji negalės 
pasakyti nė žodžio. Bet jie supras, kad ji nėra paprasta laborantė, 
ji - neapsakomai vertinga darbuotoja, tad jeigu kada nors sužinos, 
jog nėra ištekėjusi, neskubės jos atleisti. Šis niekingas melas nedavė 
jai ramybės jau ištisus mėnesius. Jos žiniomis, skyriuje jokia kita 
vieniša moteris nemelavo tokia esanti arba tiesiog puikiai sugebėjo 
nuslėpti tiesą. 

Būdama netekėjusi ji nieku gyvu nebūtų gavusi naujųjų pareigų. 
Vyrams jos šeiminė padėtis nekėlė abejonių ir jie niekados neklau- 
sinėjo jos apie tariamą sutuoktinį, bet moterys kėlė didesnį pavo- 
jų. Jai dažnai atrodydavo, kad jeigu darbo dieną galėtum padalyti 
į dešimtį dalių, devynias jos praplepėdavo apie savo šeimą, ypač 
apie savo vyrus, o dešimtąją ilsėdavosi, pereidavo į „miego“ režimą 
kaip tas kompiuteris, kad paskui su naujomis jėgomis galėtų tęsti 
tas pačias diskusijas. Ne kartą Katiai teko įžūliai meluoti apie savo 
vyrą - girdi, jis esąs verslininkas, daug laiko praleidžiantis užsie- 
nyje; jo šeima gyvenanti Rijade, juodu stengiasi turėti vaikų, bet 
nepavyksta. Dažniausiai ji vengdavo atvirai meluoti ir slėpdavosi 
kažką nutylėdama, miknodama panosėje ar savo „taip parodyda- 
ma, kad pritaria pašnekovei, kad pati patyrė tą patį ką ši, kad sutin- 
ka su jos įžvalgomis - nors iš tikrųjų nieko panašaus jai nė į galvą 
neatėjo. Iš tikrųjų net jeigu Katia būtų ištekėjusi, ji nenorėtų visą 
laiką kalbėtis apie vyrus. 

Po penkių minučių prie šaligatvio sustojo landroveris. Prie vai- 
į šalį, ir Katią tai prajuokino. Argi abaja, skara ir burka dėvimos ne 
tam, kad vyras galėtų drąsiai žiūrėti į moterį ir nenusidėti? Bet kai 
jis išlipo iš automobilio, pamačiusi pakreiptą jo galvą Katia supra- 
to, kad jis ją jau pažino. Jis jau taip gerai ją pažinojo, kad jam net 
nebereikėjo matyti jos veido, ir tai glostė jai savimeilę. 

Katia prisiartino prie automobilio. Jo akys nukrypo į burką. 

— Labas, Najirai. Gražus automobilis. 

Jis nervingai nudelbė akis, apėjo landroverį ir atidarė jai dureles 
kitoje pusėje. Ji iš lėto, atsargiai ėjo jam iš paskos. Kai matai tik pro 
siaurą plyšelį, eiti sunku, o kai tas plyšys dar akinamai nutviekstas 
šviesos - beveik neįmanoma. 

Najiras uždarė dureles ir vėl grįžo į vairuotojo pusę. Tą akimir- 
ką Katia suvokė: jis atidarė priekines dureles, ji sėdi ant priekinės 
sėdynės, o Najiras - tikrai ne iš tų, kurie leidžia moteriai sėdėti 
priekyje, - visa tai padarė iš pažiūros nė kiek nedvejodamas. Jai 
dingtelėjo, ar jis žino, kad tai padarys jai įspūdį. 

Kai automobilis įsiliejo į eismo srautą ir iš policijos būstinės nie- 
kas nebegalėjo jų pamatyti, Katia pasikėlė burką. Ji pastebėjo, kad 
Najiras į tai nesureagavo, ir metė žvilgsnį į jį. Jis mūvėjo baltomis 
medvilninėmis kelnėmis, virš jų vilkėjo ilgą mėlyną tobą. Buvo įsi- 
spyręs į rudos odos sandalus. Galvą dengė balta, ikalo neprilaikoma 
kufija. Jos galai buvo užkelti ant galvos šono ir neslėpė veido - jai 
toptelėjo, kad panašiai elgiasi moteris pasikeldama burką; iš po au- 
deklo kyšojo kelios juodų plaukų sruogos. Jis buvo ką tik nusiskutęs, 
bet jo veido oda buvo šiurkšti, nelygi - tikriausiai todėl, kad labai 
daug laiko leidžia po atviru dangumi. Veidas nebuvo gražus, bet ne- 
ginčijamai vyriškas sveiku gymiu ir tvirtais, kampuotais bruožais. 
Najiras kvepėjo smėliu, variklių alyva ir kažkuo šviežiu ir šiltu lyg ką 
tik iškepta duona. Šalia jo bemat išgaravo visas paauglės svaigulys, 
įkvėpdavęs jai jėgų laboratorijoje dirbant drauge su Madždžiu. Šalia 
Najiro ji juto kažką gilesnio, savotišką dvasios virpulį. 

— Kaip laikaisi? - paklausė Najiras. 

- Gerai. 

Jis žvilgtelėjo - ne tiek į ją, kiek į jos pusę. Katia pasiryžo nieko 
nuo jo nebeslėpti. Ji turi drąsiai žengti į priekį - jeigu nori tikėtis 
sėkmės iš jųdviejų bendradarbiavimo, jis turi būti pagrįstas dora ir 
atvirumu. Taigi ji papasakojo jam apie šią bylą ir kaip rado burką su 
Bluetooth ryšiu, apie Leilos filmuotą Faruhą, pašiepiančią religinę 
šalies vadovybę - žodžiu, viską, ko nepapasakojo vakar, bijodama, 
kad tie dalykai gali atskleisti Leilą elgusis nepadoriai ar kad būtų 
prisipažinusi bendraujanti su vyrais - tokiais kaip Madždis ir Osa- 

ma. Dabar ji išpasakojo viską, kas atėjo į galvą. Madždį ji apibūdi- 
no kaip jaunatvišką, išsiblaškiusį mokslininką su akiniais storais 
lęšiais ir susivėlusiais plaukais, vildamasi Najirą suprasiant, kad 
Madždis kaip vyras jai nė kiek nepatrauklus; įpusėjusi pasakojimą 
susigriebė kalbanti apie jį su neslepiama simpatija ir užsičiaupė. 

Atrodė, kad Najiras svarsto. Ji laukė, mintyse maldaudama: Pra- 
šau tavęs - pasakyk ką nors! Bet ką! Ji žinojo, ką jis mąsto: Tu dirbi 
su vyru?! 
parduotuves, milžinišką prekybos centrą Hyper Panda, porą dega- 
linių - saulės šviesoje jos atrodė aplipusios riebalais. Dvi neužsi- 
dengusios veidų moterys gatvėje kalbėjosi ir juokėsi; vienai skara 
vis slinko nuo viršugalvio. Najiras, rodės, jų nepastebi - jis neati- 
traukė akių nuo automobilio priešais. Staiga mintyse išvydo vie- 
ną iš tų vairuotojų nutrūktgalvių, žmonių vadinamų drifteriais, ir 
pasijuto lyg rungtynėse. Ji didžiausiu greičiu vairuoja automobilį 
lygutėliu greitkelio ruožu; dabar įjungia rankinį stabdį, ir automo- 
bilis ima šonu slysti pro kitus, paskui suktis aštuoniukėmis. Pasku- 
tinė beprotiško lėkimo auka, atsidūrusi ant koronerio stalo - taigi 
ir po teismo medicinos ekspertų prožektoriais - buvo taip baisiai 
nukentėjusi po susidūrimo su dideliu krovininiu automobiliu, kad 
jos veidas panėšėjo į purpurinį žalios mėsos gabalą. 

— Taigi ją nužudyti galėjo bet kas, - tarė Najiras. 

Katiai pasidarė kiek lengviau ant širdies. 

- Jeigu ji vilkėjo ta burka su Bluetooth ryšiu, galėjo gatvėje susi- 
pažinti su kokiu vyru... 

Jis beviltiškai mostelėjo ranka į skriejantį pro šalį šaligatvį. 

— Mes beveik neturime už ko užsikabinti, - pripažino Katia. — 
Bet aš manau štai ką. Leilos mirtis nebuvo apgalvota iš anksto, tai 
buvo nusikaltimas, padarytas esant afekto būsenos. Kažkas pasi- 
karščiavo. Paprastai tokie dalykai nutinka su žmogumi, turėjusiu su 
auka kokių nors santykių. Mes neaptikome jokių ženklų, rodančių, 
kad prieš ją seniai buvo smurtaujama. Jai buvo lūžęs blauzdikaulis, 
bet, pasak jos brolio, ją sužeidė, kai buvo užpulta viešoje vietoje. 
Tačiau jos santykiai su buvusiu sutuoktiniu išties buvo prasti. 

— Arjis jau suimtas? 

— Nepavyksta jo rasti, - atsakė Katia. - Bet sulaikytas jo bro- 
lis. Galima ir kita versija: Leila išprovokavo žudiką prieš pat mirtį 
kažką padarydama. Ji dirbo du dalykus: filmavo medžiagą vietos 
žinių kanalui ir fotografavo privačią meno kolekciją. Pirma užduo- 
tis veikiausiai nė kiek nepadės atskleisti nusikaltimo. Pati filmuota 
medžiaga nuobodi - kadrai, rodomi pasakojimo ar pokalbio fone. 
O štai ta meno kolekcija mane domina labiau. 

— Jis kolekcionuoja senovinius Korano tekstus, - prisiminė 
Najiras. 

— Mes taip spėjame. 

Kurį laiką juodu tylėjo. Landroveris sustojo neprivažiavęs žie- 
dinės sankryžos - įstrigo spūstyje. Paskui iš lėto ėmė slinkti išorine 
eismo juosta. Žiedo viduryje Katia pamatė visos tos grūsties prie- 
žastį: viešai buvo vykdoma bausmė. Ant grindinio klūpojo iki pusės 
nuogas jaunuolis. Šalia stovėjo du pareigūnai. Vienas su bambuko 
lazda rankoje ir Koranu po pažastimi. Šventoji knyga turėjo užtik- 
rinti, kad užsimodamas jis per aukštai nepakels rankos. Matyt, tai 
nelabai padėjo. Katia spėjo pastebėti jaunuolio nugarą - raudoną, 
nusilupusia, vidurdienio saulės kepinama oda, ir jai bemat tulžis 
pakilo į gerklę. Ji įsivaizdavo Leilą neatpažįstamai nuplikytu veidu, 
įnirtingai besigrumiančią su užpuoliku. Šis partrenkė ją ant žemės, 
paskui badė tol, kol jos kūnas virto glebia mėsos mase. 


Pro žmonių jūrą Najiras matė tik kelias egzekucijos akimirkas. Ta- 
čiau jis girdėjo pasigailėjimo klykiantį jaunuolį ir žvėriškus lazdos 
kirčius. Paskui pastebėjo, jog Katia nori praverti stoglangį, ir su- 
prato, kad jai baugu. Jis sutelkė visą dėmesį į kelią ir jam pavyko 
išvažiuoti iš žiedo. 

Nuo tada, kai Katia įsėdo į automobilį, jos kvapas įsuko Najirą į 
dėmesį blaškantį verpetą. Najiras vargais negalais laikėsi nesustab- 
dęs automobilio ir negriebęs jos į glėbį. Baisesnio silpnumo nė būti 
negalėjo, nes nuo jo neįmanoma išsigelbėti - neįstengi padaryti 
nieko, kas greitu laiku nutrauktų kančią. Vienintelė išeitis - išmes- 
ti ją iš automobilio. Jų laukė mažiausiai dar viena valanda kartu, 

tad gindamasis nuo to kvapo jis uždarė langą, paleido šalčiausią 
orą, kokį tik galėjo, ir nukreipė visą dėmesį į maldą, kuria mintyse 
prašė atleidimo. Kažkodėl toliau pirmo posmo jam taip ir nepavy- 
ko nusigauti. Po jų vakarykščio susitarimo jis lyg apsėstas laukė, 
kada ją pamatys. Jis puikiai žinojo, kad nervinsis, bet dabar, ne- 
įstengdamas sukliudyti savo protui piešti pavojingų vaizdų: kaip ją 
bučiuoja, kaip liečia jos kaklą, veidą, rankas, užčiuopia kryžmenį, 
šlaunų apvalumus, jis pasijuto išduotas jos kūno, įstumtas į neviltį, 
nes popietė su ja bus sugadinta. Ir viskas per tą nelemtą be galo 
malonų jos kvapą. 

— Ar turite daugiau įtariamųjų? - prisivertė paklausti jis. 

Katia papurtė galvą. 

— Tas, kuris ją nužudė, buvo ne juokais įsiutęs. Turiu galvoje, jis 
išniekino jos kūną beveik visais įmanomais būdais. Subadė peiliu, 
mušė ikalu, nuplikė rankas ir veidą... 

— Iš kur žinai, kad mušė ikalu? 

— Patikrinau plaušelius iš jos žaizdų ir radau ožkos plaukų. 

Najiras prisiminė vaikystėje painiojęs žodžius ikalir akl - protas. 
Jis manė, kad vyrai nešioja ant galvos juodos virvės žiedus, nes jie 
kažkaip atstoja išminties aureolę. Tik visai neseniai jis papasakojo 
dėdei Samirui apie šią vaikystėje darytą klaidą. Kaip ir galėjai tikė- 
tis, dėdė paaiškino, kad klaida ne tokia ir didelė. Mat tuodu žodžiai 
kilę iš vienos šaknies, o tai reiškia, kad jie susiję subtiliau: ugdyti 
protą ir pančioti kupranugarį - labai panašūs dalykai, nes vienu ir 
kitu atveju žmogus turi išmokti sutelkti dėmesį ir susivaldyti. 

— Negali sakyti, kad jie - retenybė, - turėdamas galvoje ikalus 
kalbėjo Najiras, - bet argi ne stebėtina, kad ji buvo mušama tokiu 
daiktu? 

Katia papurtė galvą. 

— Į mūsų rankas pakliūva daug ikalu muštų žmonių lavonų. 
Daugumai vyrų tą ginklą lengviausia ir greičiausia paimti į ranką. 

— Dar vienas įrodymas, kad žudikas nesusivaldė, - svarstė balsu 
Najiras. 

- Taigi. O karštas aliejus galėjo atsirasti iš bet kur. Įsivaizduoju, 
kad Leila buvo virtuvėje, gal ką nors gamino. Tas vyras įeina, juodu 

susivaidija, įsismarkauja ir jis ima mušti ją ikalu. Gal ji priešinasi 
ir jis taip užpyksta, kad šliūkšteli jai į veidą karšto aliejaus. Dabar ji 
sumušta, nusėta mėlynių, apiplikyta karštu aliejumi, bet, matyt, vis 
dar įnirtingai grumiasi, nes jis čiumpa peilį ir ima badyti jai kojas. 
Gal pirma badė, paskui apipylė karštu aliejumi. Šiaip ar taip, visa 
tai ji patyrė tebebūdama gyva, vieną žiaurybę po kitos. Žmogus 
turėjo būti pakankamai stiprus, kad ją įveiktų jėga, ir pakankamai 
žiaurus, kad toliau ją maitotų, nors jau padarė ją bejėgę. Žmogus 
turėjo būti įniršęs. Klausimas - kodėl jis buvo įniršęs. 

— Ar gali būti, kad ji buvo apsvaiginta narkotikais? - paklausė 
Najiras. 

— Mes vis dar laukiame laboratorijos tyrimų rezultatų, tada su- 
žinosime, ko esama jos kraujyje, bet taip, ji galėjo būti apsvaiginta 
narkotikais. Tarkim, buvo ir užpuolikas tai padarė iš piktos valios. 
Jeigu ji buvo apsvaigusi nuo narkotikų, tikriausiai skausmą būtų 
jautusi mažiau. Gal ji net nebuvo sąmoninga. Bet jeigu taip buvo 
iš tikrųjų, tuomet mes turime reikalą su psichopatu, nes žudikas 
ir toliau ją puolė neprovokuojamas. Kitaip sakant, ji nesipriešino. 
Žudikas tiesiog... 

- Jautė malonumą žudydamas. 

Ji linktelėjo. 

- Bet jis ne šliūkštelėjo aliejaus jai į veidą, o apipylė jį visą, pas- 
kui nuplikė rankas. Labiausiai nerimą kelia tai, jog jis veikiausiai 
taip darė norėdamas paslėpti jos tapatybę, kad policija nesugebėtų 
atkurti jos veido bruožų ir pirštų atspaudų. Tačiau žudikas visa tai 
darė jai dar gyvai esant. Jo elgesys atrodo apskaičiuotas, tartum jis 
būtų žinojęs, kad ją užmuš. 

— Gal jis jau suvokė, kaip baisiai ją sužalojo, ir suprato, kad tokia 
baigtis neišvengiama? - gūždamasis nuo tos minties paklausė Najiras. 

— Bet pagalvok štai apie ką. Tas antpuolis buvo tiesiog kupinas 
įsiūčio. Paprastai žmogus kažkuriuo metu atsitokėja. Tada smege- 
nys vėl ima veikti, jis pradeda mąstyti. Pamato galimus padarinius. 
Tada žudikui pasidaro neramu. Jis sako sau: Varge, ką aš padariau! 
Reikia sunaikinti jos tapatybės požymius - tegul policija mano, kad 
čia dar viena tarnaitė. 

- Na, gerai, - sutiko Najiras. - Taigi tuomet jis nužudo ją iš bai- 
mės. Jis bijo, kad likusi gyva ji pasakys policijai, kas jis. 

— Taigi. - Staiga visi Katios pojūčiai paaštrėjo. - Galimas daik- 
tas, žudikas tada ją pribaigė nulauždamas sprandą. 

— Vadinasi, turime reikalą su įsiutusiu žudiku, - svarstė Najiras. - 
Galbūt su psichopatu - žmogumi, paveldėjusiu nestabilią psichiką? 

— Mes patikrinome. Leilos šeimoje niekas nesirgo psichikos li- 
gomis. Jos buvęs vyras irgi nėra psichiškai nesveikas, o šiuo metu 
jis yra labiausiai mus dominantis žmogus. Bet tik dėl ūmaus būdo. 

— Vadinasi, ji tikriausiai nepažinojo jokių psichopatų, - tarė 
Najiras. 

- Taip, tikriausiai nepažinojo. Taigi atsiranda tikimybė, kad ją 
nužudė nepažįstamas žmogus. 

- Bet kaip tai galėjo nutikti? - paklausė jis. - Jeigu viskas vyko, 
kaip tu papasakojai, juodu turėjo būti virtuvėje. Jeigu ji buvo savo 
virtuvėje... 

— Brolio virtuvėje, - pertarė jį Katia. - Ji gyveno pas brolį. 

— Nesvarbu. Kaip kas nors galėjo šitaip ją kankinti jos brolio 
namuose? Ji turėjo pažinoti tą žmogų, antraip nebūtų įsileidusi pro 
duris. Nors manau, kad tai galėjo būti koks įsilaužėlis. 

— Arba brolio draugas, - pridūrė Katia. - Tą dieną, kai buvo 
pranešta apie jos dingimą, policininkai atėjo į namus ir apklau- 
sė jos brolį. Kaimynus taip pat, bet nė vienas negirdėjo nieko ne- 
įprasta - jokių riksmų ar daužymosi. O kai mums nustačius lavono 
tapatybę mano viršininkas nuėjo pasikalbėti su jos broliu, mums 
buvo leista apžiūrėti visus namus. Juose buvo švaru. Ji buvo nužu- 
dyta ne ten. 

Najiras linktelėjo. 

— Taigi klausimas toks: kokiose dar virtuvėse ji buvo? 

Katia niūriai nusijuokė. 

— Moterys nuolatos būna virtuvėse. Nežinau... Anot jos brolio, 
ji turėjo nedaug draugių. 

Tik dabar Najirui toptelėjo, kad besikalbant apie šią bylą jo ner- 
vingumas dingo. Tačiau jos žodžiuose moterys nuolat būna virtu- 
vėse jis pajuto rūškaną. 

— O gal tą žmogų ji pažinojo per savo darbą? - paklausė jis 
stengdamasis nenukrypti nuo temos. 

— Policija kalbėjosi su televizijos stoties darbuotojais. Leilą nu- 
samdžiusi moteris sakė nemačiusi jos keli mėnesiai. Matyt, Leila 
dirbo neetatine. Su televizija ji bendravo tik telefonu ir per kom- 
piuterį. Ji filmavo ne medžiagą, kuri turėjo pasirodyti eteryje tuoj 
pat, bet vien medžiagą fonui, taigi viską persiųsdavo į stoties inter- 
neto svetainę. Kai televizijai ko nors iš jos prireikdavo, atsiųsdavo 
jai elektroninį laišką ar paskambindavo. Ji net niekada nėra buvusi 
stotyje. 

— Tai kaip tada televizija ją nusamdė? 

- Ji atsiliepė į skelbimą laikraštyje. Ją nusamdžiusi moteris atėjo 
į jos namus - tiksliau, į brolio namus - pasikalbėti dėl darbo. Ma- 
nau, moteris norėjo įsitikinti, kad Leila turi visą darbui reikalingą 
vaizdo ir kompiuterių įrangą. 

- Logiška, - pritarė Najiras. Jam šmėstelėjo mintis, ar Katia 
kada nors galėtų imtis tokio darbo - kad galėtų jį atlikti iš namų. 

- Bet aš nemanau, kad Leila buvo itin kukli, - tarė Katia. - Tu- 
riu galvoje, man susidarė įspūdis, kad ji jautėsi kuo patogiausiai 
visur filmuodama. Jau sakiau tau, kad, pasak jos brolio, kartą ji 
buvo užpulta. 

— Prisimenu. 

Paskutines kelionės minutes juodu važiavo tylėdami ir sutriko, 
pamatę, kad atsidūrė ganėtinai apleistame rajone. Ant šaligatvio 
buvo primėtyta maišų su šiukšlėmis. Du vyrai stovėjo atsirėmę į 
surūdijusią tojotą. Jie vertinamai nužiūrėjo landroverį, bet jam su- 
lėtinus greitį nusisuko ir nuėjo. 

Kvartale buvo netvarkingai pristatyta daugiabučių; kai kurie 
buvo pavojingai pasvirę virš gatvės, kiti išmarginti grafičiais, apsi- 
nešę purvu. Najiras sustojo priešais jiems reikiamą pastatą. 

— Nepanašu, kad tokiame name galėtų gyventi meno kolekci- 
ninkas, - tarė Katia. 

Najiras mintyse jai pritarė. Vestibiulio durys buvo nerakintos, 
bet vyriai tokie surūdiję, kad jas buvo sunku atidaryti; kai pavyko 
išjudinti, jos garsiausiai sugirgždėjo ir, ko gero, patraukė visų gy- 

ventojų dėmesį. Najiras išgirdo krebždant už butų durų - matyt, 
moterys puolė prie durų akučių spoksoti. Nevėdinamame vestibiu- 
lyje dvokė seniai keptais mėsos ir pupelių valgiais. Lipant į viršų 
batų padai lipo prie linoleumu išklotų grindų. 

Šeštą butą jie rado trečiame aukšte. Prieš pasibelsdamas Najiras 
atsigręžė į Katią. 

- Jeigu kartais tas žmogus... kokia jo pavardė? 

— Vahabas Nabihas. 

— Jei kartais tas ponas Nabihas nenorės kalbėtis su moterimi, 
ką man?.. 

- Tik paklausk, ką jis žinojo apie Leilą, kokią užduotį jam vyk- 
dė, ir panašiai, - atsakė Katia. - Jis tikriausiai mielai bendrauja su 
moterimis. Jis juk dirbo su auka, prisimeni? 

— Gerai sakai. 

Najiras pabeldė į duris. Jie išgirdo kažką brazdant, paskui 
dunkstelint - tartum ant grindų būtų nukritusi knyga. Negarsiai 
nusikeikė moteris. Žingsniai artėjo prie durų. 

- Kas čia? - jųdviejų nuostabai angliškai paklausė moteris. 

- Atleiskite, kad sutrukdėme, panele Nabih, - angliškai tarė Na- 
jiras. - Mes atėjome policijos siuntimu. 

Tyla. 

— Panele Nabih! 

- Jūs ne ten pataikėte, - atsakė moteris. - Aš ne panelė Nabih. 

— Ką ji sakė? - paklausė Katia. Jis išvertė. - Pasakyk jai, kad at- 
ėjome dėl vienos merginos nužudymo ir kad aš esu tyrėja. Jeigu ji 
namie viena, aš užeisiu be tavęs. Man tik reikia užduoti keletą klau- 
simų ir sužinoti, kaip čia atsitiko, kad mes atėjome ne tuo adresu. 

— Bet tu nemoki angliškai, - priminė Najiras. 

Katia atsiduso. 

— Paaiškink jai, koks reikalas, ir tiek. 

Najiras paaiškino ir išvertė moters atsakymą: 

- Ji nėra girdėjusi apie jokį žmogų Nabiho pavarde. 

Katia baisiai nusiminė. 

— Tai vienintelis jo adresas, kurį mums pavyko rasti. Jeigu ši 
moteris negali mums padėti, mes atsidursime aklavietėje. 

— Abejoju, ar ji gali mums padėti, - atsakė Najiras, bet Katios 
žodžius išvertė. 

Vėl jokio atsakymo. 

Juodu laukė. Laiptų apačioje kažkas sugirgždėjo - gal lauko du- 
rys. Katia maldaujamai žiūrėjo pro durų akutę. 

Netrukus Najiras išgirdo žvangtelint skląstį. Durys prasivėrė per 
pusę sprindžio ir moteris pažvelgė pro plyšį. Net jeigu jau nebūtų 
girdėjęs jos balso, Najiras būtų supratęs, kad ji užsienietė. Burką ji 
buvo taip prispaudusi prie nosies, kad verčiau veido visai nebūtų 
slėpusi: akys ir kakta buvo nė kiek nepridengtos. Gal šitaip jai buvo 
patogiau žiūrėti, bet akys atrodė lyg iššokusios lauk. Jos buvo dide- 
lės, mėlynos ir nepaprastai tyros. 

— Manau, kad buto savininko pavardė gali būti Nabihas, - tarė ji. 

Najiras neatitraukė žvilgsnio nuo staktos. 

— Ar žinote jo adresą? - paklausė jis. 

Moteris linktelėjo, plačiai atidarė duris ir mostu pakvietė juo- 
du į vidų. 


Najiras įėjo į prieškambarį stengdamasis nespoksoti į moterį. Išgir- 
dęs ją nusikeikiant, kažkodėl pamanė, kad ji stambesnė, apvalesnė, 
mažiau užsidengusi. Tačiau duris atidariusi moteris buvo žema ir 
liekna; nors abaja buvo plaštaka per trumpa ir kiek lipo prie pra- 
kaituotų rankų, nepažįstamoji dvelkė kuklumu ir net drovumu: 
savo eisena, tuo, kad laikėsi arti durų ir nervingai dairėsi, kur būtų 
saugu nukreipti akis. 

Įėjęs į butą Najiras iškart pasuko į vyrų svetainę. Ji buvo prie pat 
lauko durų, taigi pastebėti ją buvo lengva. Bet moteris tarė: „Ne, ne, 
užeikite.“ Be jokios abejonės, ji buvo amerikietė, nes erdvės sąvoką 
ji suprato kitaip. „Užeikite“ reiškė pereikite per visą butą. Jauski- 
tės kaip namie, užsukite į bet kurį kambarį, sekite man įkandin į 
virtuvę, sėskitės prie stalo - abu, moterie ir vyre. Visi atsisėskime 
viename kambaryje. 

Ji aiškiai buvo dėl kažko susikrimtusi, ir Najiras įtarė, kad jo ir 
Katios pasirodymas čia niekuo dėtas. Jis retkarčiais vogčiomis dirs- 
telėdavo jai į akis ir pamatė, kad priežastis rimtesnė. Tos akys - tokių 

mėlynų iki tol nebuvo regėjęs, bent jau žmogaus - bemat prikaustė 
jo dėmesį. Jos buvo didelės ir galėjo žiūrėti į jį stulbinamai atvi- 
rai - šis atradimas jį tiesiog sukrėtė. 

Akies krašteliu jis pastebėjo, kad Katia susiraukė. 

Najiras nenoromis nusekė paskui moteris į butą. Jie įėjo į pa- 
grindinį kambarį, kur galėjo būti moterų svetainė, tačiau vienin- 
teliai baldai čia buvo nedidelė nutriušusi sofa ir staliukas. Ant sie- 
nų - jokių puošmenų, kambarys - be langų, tad vienintelė šviesa 
jame sklido iš blausios lempos ant staliuko. Ant grindų gulėjo kny- 
ga; per ją peržengdama amerikietė atsitrenkė į staliuką ir vėl nusi- 
keikė. Įpykusi ji nusiėmė burką ir atsigręžė į Najirą ir Katią. 

— Neužkliūkite už staliuko. 

Najiras tuoj pat nusuko žvilgsnį, bet jau spėjo pamatyti jos vei- 
dą - smulkių, tiksliai apibrėžtų bruožų. Iš profilio jie atrodė sub- 
tiliai apvalūs nelyginant Korano ištraukos ant marmurinės sienos 
išraitymai. Blyškios odos dugne lūpos atrodė skaisčiai raudonos, 
ir Najiro galvoje šmėstelėjo mintis - taip trumpai, kad nespėjo net 
kristalizuotis, - ką jaustų bučiuodamas tokias miniatiūrinės lūpas. 
Išvalyk mano mintis ir atleisk man nuodėmes, Alache! 

Katia spoksojo į jį ir jis iš paskutiniųjų stengėsi nesutikti jos 
žvilgsnio. 

Jie įėjo į virtuvėlę. Moteris pakvietė juos atsisėsti prie stalo, 
įsprausto į kampą; svečiai pakluso vien tam, kad jai nekliudytų, nes 
stačiomis vos išsiteko. Amerikietė atidarė podėlio duris, atsiklaupė 
ir ėmė raustis. 

Katia pasikėlė burką ir Najirui liko dar mažiau vietų, į kurias 
galėtų nukreipti žvilgsnį. Jis įsmeigė akis į tuščią kėdę, bet tada pa- 
manė Katią galint pagalvoti, kad jis spokso į moters pasturgalį - jis 
buvo atkištas ir gerai matomas. Tada dirstelėjo į Katios rankas. Tuo- 
met ir pamatė: sužadėtuvių žiedas vis dar ant piršto. Dabar, kaip 
ir kaskart, kai įsivaizduodavo Katią su Osmanu, lyg vaiduokliai jo 
mintyse iškilo to vyro prisiminimų pėdsakai. Matyt, Najirui grįžus 
į Katios gyvenimą, jos požiūris į žlugusias sužadėtuves nepakito. 
Spindintis deimantas adatomis badė jam akis. 

— Paklausk, ar ji namie viena, - paprašė Katia. 

Najirui prireikė nemažai valios pastangų išversti. 

— Taip, - atsigręžusi į juodu atsakė amerikietė, - aš viena. 

Iš jos tono jam pasirodė, kad klausimas ją užgavo. Ji atsinešė 
kartoninę dėžę ant ruošos stalo, išsitraukė aplanką su užrašu „Bu- 
tas“ ir padavė Najirui. 

— Manau, čia mūsų nuomos sutartis. Ji arabiškai, o aš arabiškai 
nemoku skaityti. 

Najiras paėmė aplanką. . 

— Čia gyvenate viena? - paklausė jis. 

— Ne, su savo vyru... - Ji nutilo. - Jis moka skaityti arabiškai. 

Najiras pervertė popierius ir pamatė, kad ji teisi: buto savininko 
pavardė buvo Nabihas. Buvo nurodytas jo adresas Al Azizijos rajone. 

— Ačiū, - tarė Najiras. - Mums to ir reikia. 

— Sakėte, kad dirbate policijoje? - paklausė moteris. 

— Taip. - Jis mostelėjo į Katios pusę. - Panelė Hidžazi dirba 
policijoje. 

— A... - moteris susidėjo rankas ant krūtinės ir atsišliejo į ruo- 
šos stalą, ne itin įtaigiai apsimesdama nerūpestinga. - Ar galiu pa- 
klausti, koks reikalas? Sakėte, nužudyta mergina. 

— Ką ji sako? - paklausė Katia. 

- Ji nori sužinoti apie Leilą. 

Najiras atsigręžė į amerikietę ir, ką galėjo, paaiškino. 

— Leila Navar - ar anksčiau esate girdėjusi tą pavardę? - pa- 
klausė jis. 

Moteris papurtė galvą. 

— Ji turėjo užduotį kažką fotografuoti jūsų buto savininkui, - 
paaiškino Najiras. - Mes tik norėjome su juo apie tai pasikalbėti. 

- Nežinojau, kad šioje šalyje moterys dirba policininkėmis. 

— Iš tikrųjų ji... nežinau to žodžio. Ji tiria daiktinius įrodymus. 
Ji mokslininkė. 

— Teismo medicinos ekspertė? 

— Taip, tikriausiai. 

— Oho! 

Katia tarsi užsisklendė viduje; iš jos išraiškos nieko negalėjai 
suprasti. 


169 


— O kas tada jūs? - paklausė moteris. - Vairuotojas? 

Najiras padvejojo. 

— Aš jos draugas. Atvažiavau kartu, nes jūsų buto savininkas 
turi Korano raštų kolekciją, o aš šiek tiek apie tuos dalykus išma- 
nau. Jūs tikrai niekados nesate mačiusi buto savininko? 

— Tikrai. 

Ji pasisuko į viryklę. 

— Labai atsiprašau, bet namie neturiu nei arbatos, nei kavos. Gal 
galėčiau pasiūlyti judviem vandens? 

— Ne, - Najiras stengėsi išvengti Katios žvilgsnio. - Ačiū, ne. 
Kaip čia yra, kad jūs išsinuomojote šį butą, bet nesate mačiusi jo 
savininko? 

Ji ėmė grabinėtis šaldytuve. Najiras įtarė, kad ji stengiasi paslėp- 
ti veidą, nes šaldytuvas buvo apytuštis. 

— Mano vyras susitarė dėl buto nuomos prieš man čia atvyks- 
tant, - nerūpestingai atsakė ji. 

— O kur yra jūsų vyras? 

Moteris uždarė šaldytuvą ir jį nužvelgė. Najiras nenorėjo, kad 
jo klausimas nuskambėtų kaip priekaištas, bet, matyt, kaip tik taip 
moteris ir sureagavo. 

— Jo čia nėra, - atsakė ji. - Kodėl jums rūpi? 

Najiras žvilgtelėjo į Katią - ši, rodės, taip pat pastebėjo kažką 
keista. 

- Aš tik pamaniau, kad galėtume paklausti jo apie poną Nabihą, 
jeigu mums nepavyks jo rasti šiuo adresu. - Jis mostelėjo į aplan- 
ką. - Kada jis grįš? 

Į šį gana paprastą klausimą ji atsakė ne iš karto. 

— Gal šįvakar. 

Najiras pajuto virpulį - taip būdavo visada prieš padarant at- 
radimą. 

— Ponia... 

- Volker, - tarė ji. - Miriama Volker. 

— Ponia Volker... 

— Nevadinkite manęs šitaip. Tiesiog Miriama. 

Najiras sudvejojo. 

- Žinau, tai ne mano reikalas, - tarė jis tikėdamasis, kad pavarto- 
jo reikiamą anglišką frazę ir kad jo tonas taip pat perteikė būtiną to- 
kiomis aplinkybėmis taktą, - bet kur mes galėtume rasti jūsų vyrą? 

Amerikietė nekrustelėdama stovėjo prie ruošos stalo, nuleidusi 
rankas prie šonų, ir jos veide buvo sustingusi baisi mina - gal bai- 
mės, gal skausmo, o gal nebylaus įniršio. 

— Nežinau, - galiausiai pralemeno. 

Katia klausiamai į jį pažvelgė, bet jis nekreipė į ją dėmesio. 

— Jis jus paliko? - paklausė Najiras. 

Miriama papurtė galvą ir labai lėtai pakartojo: 

— Nežinau. 

Najiras kaip gyvas nebuvo taip aiškiai matęs tuoj apsiverksian- 
čios moters. Tą vienintelį kartą, kai buvo beapsiašarojanti Katia, jos 
veidą slėpė burka. Miriamos veidas buvo įsitempęs nuo pastangų 
suvaldyti drebulį, rodos, krečiantį ją iš vidaus. Įtampa persismelkė 
net visas oras aplink. Amerikietė nuleido akis ir pamatė laikanti 
rankoje pašluostę, tad padėjo ją ant viryklės. 

— Kaip seniai jo nėra? - švelniai paklausė Najiras. 

— Ak... - drebančiu balsu suaimanavo ji. - Tai atsitiko prieš tris 
dienas. Jis pasitiko mane oro uoste. Aš buvau atostogų Jungtinėse 
Valstijose. Paskui jis nuėjo parnešti vakarienės. Buvau nelabai alka- 
na - bent jau man taip atrodė, bet jis vis tiek prisispyrė. Nieko čia 
keista. Bet paskui... - ji skėstelėjo rankomis. 

— Kas paskui? - sukuždėjo Najiras. Jis pamatė jos skruostu nusi- 
ritančią ašarą. Moteris piktai ją nubraukė. - Jis taip ir negrįžo? 

Miriama linktelėjo kietai sučiaupusi lūpas, kad jos nepradėtų 
trūkčioti. 

— Ir nuo tada negavote iš jo jokios žinios? 

Ji papurtė galvą ir nusijuokė - veikiau nejaukiai kiauktelėjo. 

- Tiesą sakant, - giliai įkvėpusi tarė ji, - aš ruošiuosi aplankyti 
draugę ir negaliu vėluoti. 

Jos skruostai nusidažė skaisčiai raudonai. Ji stovėjo visai arti, tad 
Najiras šen ir ten matė po gležna permatoma oda raudonus kapilia- 
rus. Jam magėjo ką nors padaryti - bet ką, kad tik kiek įmanydamas 
ją paguostų, bet sulig kiekvienu judesiu ji tarsi traukėsi tolyn. 

Staiga Katia ištiesė ranką ir paėmė Miriamos delną. Šis gestas 
apstulbino visus. Miriama išspaudė šypseną. 

- Ačiū, man viskas bus gerai. 

Nežiūrėdamas į Katią Najiras jai paaiškino, ką sakė Miriama. 

— Arji kreipėsi į policiją? - paklausė Katia. - Į konsulatą? 

— Taip, taip, aš susitvarkysiu pati, - skubėjo atsakyti Miriama, 
vos tik Najiras išvertė Katios klausimą. Ji ištraukė delną iš Katios 
rankos. - Prašom dėl manęs nesijaudinti. 

Ji reikšmingai žvilgtelėjo į virtuvės duris ir Najiras nenoromis 
atsistojo. Katia su niūria išraiška veide pasekė jo pavyzdžiu. 

Juodu nusekė prie lauko durų Miriamai įkandin ir ji juos išlydė- 
jo nepažiūrėdama nė vienam į akis. 

— Dar kartą ačiū, - tarė virpančiu balsu, paskui jau rimčiau pri- 
dūrė: - Tikiuosi, rasite žudiką. 

Ji buvo beuždaranti duris, bet Najiras ją sulaikė. 

— Ponia Volker, - tarė ir pasirausęs tobo kišenėje ištraukė apsi- 
trynusią, susiglamžiusią vizitinę kortelę. Jis visados turėdavo bent 
vieną po ranka, jeigu kartais susipažintų su potencialiu klientu, bet 
taip nutikdavo retai. Be to, kortelė buvo dėmėta nuo vandens, ta- 
čiau geresnės jis neturėjo. Najiras padavė ją Miriamai. - Tam atve- 
jui, jeigu ateis į galvą kas nors, kas galėtų mums vėliau praversti. 

Miriama žvilgtelėjo į kortelę ir rimta mina linktelėjo. 

— Gerai, - tarė. - Ačiū. 


Katią apėmė nepakartojamas pojūtis: ji plūduriavo didžiulio ežero 
paviršiuje, bet jos mintys nepaliaujamai sukosi. Dabar gal po aki- 
mirkos, gal po dviejų į paviršių it koks pabaisiškas banginis išnirs 
aiškus suvokimas to, kas ką tik nutiko. 

Pro panašų į stiklą vandenį ji dairėsi to, kas turėjo neduoti jai 
ramybės - dingusio sutuoktinio, Miriamos nenoro aiškinti, kas nu- 
tiko, - bet matė vien tą plačią, glotnią gerai pažįstamo padaro - pa- 
vydo - nugarą. Ji įsivaizdavo Miriamą, tokią smulkutę, egzotiškai 
gražią su tomis nepaprastai mėlynomis akimis ir juodomis blaks- 
tienomis, baltais ir gležnais lyg drugelio sparnai skruostais. Ir Na- 
jirą - šis staiga atšalo Katios atžvilgiu ir kažkaip nesveikai, nors ir 

pateisinamai, pasidarė atjautus ir geras Miriamai, stengėsi ją apsau- 
goti ir nė kiek nesmerkė. Žinia, kitatikių nėra ko smerkti. Jie vado- 
vaujasi ne tomis taisyklėmis, taigi ir nevalia juos versti jų laikytis. 
Jai nė į galvą neatėjo, kad Najiras galėtų šitaip spjauti į dorovę, bet, 
matyt, verkianti moteris sumaišė jam protą. 

Šalia sėdintis Najiras atrodė paskendęs mintyse. Ji svarstė, ar jis 
mintyse keikia save už tai, kad kalbėjosi su burka neprisidengusia 
veido amerikiete, kad davė jai savo telefoną ir spoksojo jai į veidą. 

Pajutęs įdėmų Katios žvilgsnį, jis įsitempė. 

— Ar tau neatrodo keista: mes užeiname į tą butą ir sužinome, 
kad nuomininkas dingęs? - paklausė jinai. 

— Taip, sakyčiau, keista. Ar nori patikrinti dabar? 

Jis ištiesė popieriaus lapelį, ant kurio užsirašė buto savininko 
adresą, bet iš balso toli gražu neatrodė, kad jis norėtų tęsti paiešką. 
Susidarė įspūdis, kad jis skuba jos atsikratyti. 

— Tiesą sakant, turiu grįžti į darbą, - atsakė Katia. - Iš tikrųjų 
turėčiau perduoti tą adresą Osamai. 

— Osamai? 

— Bylai vadovaujančiam tyrėjui, - paaiškino ji. 

Najiras tarsi norėjo dar šio to klausti, bet išmintingai susilaikė. 
Jis padavė jai lapelį su adresu. 

— Tikėjausi, kad grįši su manim į būstinę, - tarė Katia. - Gal 
galėtum pažiūrėti į Korano dokumentus, kuriuos radome Leilos 
kambaryje. 

Jis atsakė nežiūrėdamas į ją, tarsi galvodamas apie kažką kita. 

— Taip, mielai pažiūrėčiau. 

Automobilyje stojo ilga tyla. 

- Žinai, - galop prašneko Katia, - ant Leilos burkos radau du 
plaukus. 

Najiras žvilgtelėjo kažkur į jos pusę. 

— Jie buvo šviesūs, - pridūrė jinai. - Trumpi. 

— Ką nori tuo pasakyti - kad auka pažinojo blondiną? 

— Akivaizdu, kad gana artimai bendravo su blondinu. 

— Ir tu manai, kad dingęs vyras gali būti blondinas? 

— Paprastai arabai nebūna šviesiaplaukiai, - atsakė Katia. 

Jis nuleido jos pašaipą negirdomis. 

— Maža kieno galėjo būti tie plaukai, - tarė jis. - Žinai, kiek 
amerikiečių gyvena Džidoje? 

- Aišku, žinau, - kiek per kandžiai atsakė Katia. - Bet aš turėsiu 
papasakoti Osamai apie dingusį vyrą. Tai gali būti svarbu. 

Atrodė, kad Najiras žino gailėsiąsis savo žodžių, bet kažkas jį 
verčia juos ištarti. 

— Tau nereikėtų to daryti. Kol kas. 

— Kodėl? 

— Tu juk žinai, kad jie suims ją, kol jiems pavyks rasti jos vyrą. 

— Osama taip nepasielgs. Jis nesuiminėja visų iš eilės. 

— Sakei, kad jis ką tik suėmė aukos buvusio vyro brolį. 

Katia turėjo pripažinti, kad jis sako tiesą. Najiras atrodė grės- 
mingai. Tokį jį kartą jau buvo mačiusi: kai jis sužinojo, kad jauna ir 
nekalta mirusi Nūfa iš tikrųjų slapčia planavo bėgti į Ameriką. 

— Būtų klaida ieškoti kažkokių mažai tikėtinų sąsajų tarp din- 
gusio Miriamos vyro ir Leilos Navar, remiantis kuo? Bendru drau- 
gu? - rūpestingai parinkdamas žodžius tarė jis. - Buto savininkas 
net nėra jų draugas. Miriamos vyras veikiausiai matė jį vieną kartą. 
Jeigu pasiųsi šniukštinėti savo tyrėjus, jie tik įkiš ją į kalėjimą. 

Katia pajuto užverdant pyktį, bet jį užgniaužė. Tam prireikė tiek 
pastangų, kad ji vos galėjo kalbėti. 

— Tu teisus, - tarė ji. - Nenoriu jos gąsdinti - ji stengėsi mums 
padėti, ir esu už tai dėkinga. Ir, tiesą sakant, nežinau, kaip pasielgs 
Osama. Gal jam tai visai nerūpės. Bet faktas, kad dingo jos vyras, 
yra labai keistas. 

- Ji galėjo pasigesti vyro dėl daugybės priežasčių, - svarstė bal- 
su Najiras. - Gal jis pabėgo su kita moterimi. Jį galėjo uždaryti re- 
liginė policija. Bet ar tau neatrodo, kad turėtum patikrinti tokias 
versijas prieš ką nors sakydama? 

Atsakyti būtų buvę per sunku. Katia tik linktelėjo ir nebe- 
prasižiojo. 

PRAĖJO BEVEIK TRYS DIENOS. Miriama nepaskambino į po- 
liciją antrą kartą pranešti, kad dingo Erikas, - tai padarė konsula- 
tas. Šiandien policija turėjo ką nors atsiųsti jos apklausti, bet niekas 
dar nepasirodė - bent jau ne tie policininkai, kurių ji tikėjosi. 

Išvakarėse iš ryto ji pirko maisto, o paskui savo gyvenamaja- 
me rajone ieškojo Eriko pikapo. Ji visada prastai orientuodavosi 
aplinkoje, todėl stengėsi nepasiklysti. Taigi jai teko apžiūrėti gatves 
po vieną; ji nueidavo tiek, kiek manė esant protinga, paskui pa- 
sukdavo atgal į savo butą. Tada leisdavosi į kitą gatvę. Jų kvartalas 
nebuvo išdėstytas kvadratais - jį sudarė kelios vingiuotos gatvelės, 
ir tai visuomet ją klaidino. Paieškos vargino ir po dviejų valandų ji 
grįžo sukaitusi, nusivariusi nuo kojų ir praradusi viltį. 

Tačiau po pietų, atslūgus baisiausiam karščiui, ji prisivertė pa- 
bandyti dar kartą. Užuostas gatvėje tvyrantis jazminų kvapas suža- 
dino jai prisiminimą: kai juodu parvažiavo iš oro uosto, išlipusi iš 
automobilio ji matė didelį vijoklinį jazminą, augantį prie pat vartų 
kažkieno kieme priešais namą. 

Tada ji stabtelėjo ir vadovaudamasi uosle surado jazminą. Tai 
buvo tas pats augalas. Pamačiusi jį prisiminė kitką: mėlynai dažy- 
tą palangę tolėliau tame pačiame kvartale. Kiek paėjėjusi pamatė 
ir ją. Šioje gatvėje jie ir paliko pikapą. Ji vaikščiojo į vieną ir kitą 

pusę apžiūrinėdama visus automobilius, bet Eriko pikapo tarp jų 
nepamatė. 

Ji parsigavo namo ir iš nevilties susmuko ant sofos. Pikapo nėra. 
Eriko raktų nėra. Jeigu būtų turėjusi geresnę atmintį, būtų greičiau 
radusi tą vietą ir anksčiau supratusi, kad Erikas išvažiavo. Tada ją 
apėmė pyktis. Jis tikrai ją paliko. 

Bet dabar į jos duris pabeldusi policininkų pora iškėlė galimy- 
bę, kad jis dingo dėl dalykų, neturinčių nieko bendra su jųdviejų 
santuoka: jis buvo kažkaip susijęs su mirusia mergina. Miriama 
stengėsi nepulti į paniką. Vos tik policininkai išėjo, ji grįžo prie 
dėžės virtuvėje užsirašyti buto savininko adreso. Bet ji nemokėjo 
skaityti arabiškai, tad nesuprato, kurioje sutarties vietoje jo adre- 
sas. Jai norėjosi klykti. 

Ji davėsi po butą, rausėsi stalčiuose ir traukė senas dėžes iš drabu- 
žių spintos svečių kambaryje. (Svečių kambarys! - pamanė ji. - Kas, 
mūsų manymu, galėtų atvykti čia atostogų?!) Angliškas sutarties 
egzempliorius turėjo būti kur nors bute. Bet kur? Šį butą Miriama 
puikiai pažinojo. Per pastarąjį pusmetį tarp šių sienų ji praleido 
daugiau laiko negu jųdviejų paskutiniame name per dvejus metus 
ir žinojo, kad jų dokumentai laikomi tik trijose vietose: podėlyje, 
svečių kambario drabužių spintoje ir ant Eriko rašomojo stalo. 

Iš tikrųjų tai buvo joks ne rašomasis stalas - viso labo svečių 
kambaryje prie sienos pritvirtintas medinis stalviršis, bet Eriko 
popieriai neišvengiamai atsidurdavo ant jo. Vieną dieną ją pagavo 
tvarkos šišas, ji viską tvarkingai sudėliojo, o visokius nereikalingus 
menkniekius sudėjo į dėžę. Liesdama Eriko daiktus jautėsi kažkaip 
keistai prasikaltusi. Anksčiau ji niekada netvarkė jo rašomojo sta- 
lo - gal retkarčiais jis ir apsijaukdavo, bet JAV armijos išmokytas 
dažniausiai žiūrėdavo tvarkos. Tačiau jiems atsikėlus gyventi čia 
Erikas pasikeitė. Dabar jis buvo tikras nevaleika. 

Pamatęs, kad ji sutvarkė jo rašomąjį stalą, jis vos nepuolė į pa- 
niką, ėmė kamantinėti, kaip ji sudėliojo atlyginimų kvitus ir banko 
ataskaitas. Ar ji laikėsi chronologiškos tvarkos? Kodėl vienas po- 
pierius ne vietoje? Ką ji padarė su arabiškais dokumentais? Tada 
toks jo elgesys nepasirodė keistas, bet dabar jis pranašavo bloga. 

Po to neapgalvoto poelgio ji daugiau nelietė jo rašomojo stalo 
ir dabar jis vėl buvo visas apverstas. Šūsnimis gulėjo Eriko darbo 
užrašai; Miriama metė į juos akį ir suprato, kad iš jų jokios naudos: 
vien kažkoks absurdiškas techninis žargonas, jai suprantamas nė 
kiek ne geriau negu arabų kalba. Paskutinė draudžiama zona buvo 
ant grindų stovintis portfelis. Miriama užkėlė jį ant stalo ir pama- 
tė, kad jis užrakintas. Ji išlaužė spynutes popieriaus peiliu. Viduje 
rado daugiau užrašų, neseniai atsiųstą banko ataskaitą ir vienintelį 
dokumentą arabų kalba. 

Ji perbėgo popierių akimis, nors tos pastangos atrodė beviltiškos. 
Tačiau puslapio viduryje žvilgsnis užkliuvo už vieno žodžio. Miria- 
ma jį pažino tik todėl, kad Erikas kadaise parnešė namo daininin- 
kės Um Kalsum kompaktinę plokštelę A/f leila va leila - „Tūkstantis 
ir viena naktis' - ir tas pavadinimas buvo išspausdintas ir angliškai, 
ir arabiškai. Matyt, tai buvo viena iš populiariausių dainų visuose 
Artimuosiuose Rytuose - su tilindžiuojančiais varpeliais ir panašiu 
į gramofono moters balsu, epinis penkiasdešimties minučių kūri- 
nys. Jo klausantis atrodė, kad kažkas pasodino operos dainininkę 
ant kupranugario ir su visa virtine išsiuntė klajoti po dykumą. 

Miriama nuėjo į svetainę ir susirado plokštelę. Lygindama tą patį 
žodį dokumente ir ant viršelio, pastebėjo, kad jie šiek tiek skiriasi 
galūne, bet yra ganėtinai panašūs. Taigi ji spėjo, kad žodis dokumen- 
te - iš tikrųjų vienas iš trijų jai žinomų arabiškų žodžių: leila. 


Sabrija visada atidarydavo duris su ta pačia dvejojančia, išgąstinga 
išraiška veide, bylojančia: Tingiu žiūrėti pro durų akutę ar užsimesti 
burką, taigi tikiuosi, kad esi moteris... O pamačiusi Miriamą nusi- 
šypsodavo. 

Šiandien šypsena nepasirodė jos veide. 

— Užeik! - šnapštelėjo ji, stvėrė Miriamai už rankos ir nusitem- 
pė tiesiai į virtuvę. Uždarė duris ir iškart jas užrakino. 

— Pabandysiu spėti, - tarė Miriama. - Atėjo tavo brolis? 

Sabrija išraudo. 

- Jeigu jis užeis, tau gali tekti užsidengti veidą. 

- Ilgai nebūsiu, - dirstelėdama į stalą tarė Miriama. 

— Būk kiek nori! — ryžtingai pareiškė Sabrija. - Čia nederėtų 
būti jam. Ir sėskis. Nagi, sėskis! 

Ji stumtelėjo Miriamą ant kėdės ir priėjo prie viryklės kaisti 
arbatos. 

— Norėčiau, kad jis pabėgtų į Pakistaną. 

Sabrijos brolis Marvanas buvo neva perauklėtas džihado - 
šventojo musulmonų karo su kitatikiais - karys. Jis buvo suimtas 
prieš dvejus metus, kai karalystės saugumo pajėgos surengė vieną 
iš antpuolių prieš al Kaidą. Marvanas metus buvo laikomas kalėji- 
me, o paskui pripažintas tinkamu naujai perauklėjimo programai, 
susidedančiai iš religinio ugdymo ir dosnių piniginių dotacijų sie- 
kiant sugrąžinti džihado kovotojus į normalų gyvenimą. Marvanas 
išleido pinigus būsto paskolai gauti, bet religinis ugdymas, matyt, 
menkai tepadėjo. Pastaruosius tris mėnesius jis buvo toks pat rūs- 
tus kaip visada: kartą per savaitę ateidavo į namus įsitikinti, kad jo 
artimieji valgo halal maistą, laiku meldžiasi, o moterys laikosi de- 
ramo elgesio taisyklių. Pasak Sabrijos, jis tebelankė tą pačią mečetę 
ir tebebuvo veikiamas tų pačių radikalų, kurie kadaise ir pastūmėjo 
jį į al Kaidos gretas. 

Miriama sunerimo, kai sužinojo, kad Marvanas buvo suimtas 
už tokį mažmožį kaip dalyvavimas internetiniame forume, bet kai 
Sabrija papasakojo jai, su kokia piktdžiuga brolis kalba apie ameri- 
kiečių žudymą, Miriama pasigailėjo, kad valdžia nelaikė jo už gro- 
tų ilgiau - bent jau iki to laiko, kai ji su Eriku išvyks iš šalies. Jai 
atrodė, kad jie siaubingai apsiriko išsinuomodami butą virš žmo- 
gaus, kuris troško jųdviejų mirties, nors Erikas teisingai priminė: 
Marvanas tame name nebegyvena. 

Vis dėlto kaskart išeidama iš savo pusės Miriama širdies gilumo- 
je baiminosi galinti susitikti jį vestibiulyje. Kai Marvanas vienintelį 
kartą sutiko ją ant laiptų, jis nusispjovė į visus religijos draudimus 
ir įsispitrijo į ją šlykščiu ne itin subrendusio vyro žvilgsniu. Ji nėrė 
į savo butą ir užsirakino duris. 

— Kaip jam sekasi? - paklausė Miriama. 

— Na, žinai... - Sabrija įmetė į arbatinį saują mėtų lapų. - Ma- 
nau, jis nepasitaisė. Valdžia į tuos dalykus žiūri kaip į priklausomy- 

bę nuo narkotikų ar panašiai. Užrašo žmogų į reabilitacijos pro- 
gramą, duoda pinigų, kad užtektų namui nusipirkti, ir tikisi, jog 
jis grįš į normalų gyvenimą. Kas vakarą jis dėl ko nors siunta. Šiuo 
metu - dėl to kvailo darbo degalinėje. 

— Manai, jis tampa įnirtingesnis* 

— Sakyčiau, jis jau seniai pritvinkęs pykčio. Žinai, ką pasakysiu? 
Valdžia teisingai pasielgė, kad ilgiau nelaikė jo kalėjime, nes tada 
jis tikrai būtų virtęs nusikaltėliu. Jis pamišėlio būdo. Tikru džiha- 
do kovotoju jis niekuomet negalėtų būti, nes nemoka apsimetinėti. 
Tarkim, ar gali įsivaizduoti jį bandantį patekti į Ameriką? 

Sabrija nusijuokė. 

Negaliu, - pamanė Miriama. 

Sabrija atnešė arbatos ant stalo ir atsisėdo. 

— Norėjau tave pamatyti, - šypsodama tarė. 

Miriama dar kartą pasveikino ją susižadėjus. Sabrija parodė 
žiedą, Miriama pašūkčiojo iš susižavėjimo. Staiga ji sudvejojo dėl 
to, ką gali pasakoti apie savo pačios bėdas. Nežinia kiek kartų 
per pastaruosius mėnesius Miriama pabelsdavo į jos duris neap- 
sakomai vieniša, apimta panikos ar slegiama depresijos, bet ne- 
galėdavo to pripažinti. Sabrija visada priimdavo ją geraširdiškai, 
svetingai, pasiūlydavo petį, kad kaimynė galėtų išsiverkti padėju- 
si ant jo galvą, ir Miriamai išties kildavo pagunda taip pasielgti, 
bet tiesiog iš mandagumo ir motiniškų jausmų negalėdavo daug 
ko jai atskleisti. 

— Na, o tu? - paklausė Sabrija. - Koks jausmas sugrįžus? 

Tas klausimas buvo lyg adatos dūris į vandens pripildytą balio- 
ną. Miriama iškvėpė, priminė sau esanti iš jųdviejų vyresnė, bet 
susitvenkusios nuoskaudos jau veržėsi į paviršių. Ji pajuto, kaip iš- 
varva pirmi lašai, o paskui siūbteli laukan aiškinimai. Ji pirmiausia 
papasakojo, kaip dingo Erikas, paskui apie policininkų apsilanky- 
mą jos namuose ir galiausiai apie nesėkmingą bandymą iššifruo- 
ti buto savininko adresą. Sabrija klausėsi apstulbusi, negalėdama 
patikėti savo ausimis. 

- Klausyk, - imdama Miriamai už rankos tarė ji, - galėjo nutik- 
ti daugybė dalykų. 

- Žinau, - atsakė Miriama, - žinau. Jį galėjo sulaikyti religinė 
policija. Dėl kokios kvailystės. 

Sabrija pritariamai linktelėjo. 

— Bet tu privalai paskambinti į konsulatą. 

— Jau skambinau, - atsakė Miriama. - Kelis kartus. Bet šįvakar 
pamėginsiu dar kartą. 

Sabrija linktelėjo ir paėmė buto nuomos sutartį - Miriama buvo 
padėjusi ją ant stalo. 

— Ši informacija pasenusi. Ponas Nabihas gyvena Dubajuje. 
Džidoje jis turi patikėtinį, kuris dabar tvarko jo nekilnojamąjį tur- 
tą. - Ji atsistojo. - Atnešiu tau jo adresą. Tuoj grįšiu. 

— Sabrija... 

Kaimynė stabtelėjo prie durų ir reikšmingai pažvelgė į viešnią. 

— Nesijaudink, - tarė, - aš niekam nieko nesakysiu. 

Vos tik ji išėjo, Miriama pajuto, kaip ją užlieja ramybės bangos 
pramaišiui su kaltės ir gėdos jausmu. Ji gurkštelėjo šaltos arbatos. 

Sabrija grįžo po kelių minučių. 

— Mano tėvas sako, kad gali sužinoti to jo vietinio atstovo adre- 
są, bet jam reikia kai kam paskambinti, nes neprisimena. Šiaip ar 
taip, liepiau jam paskubėti. Jis neturėtų ilgai užtrukti. To žmogaus 
pavardė - ponas Meibusas. 

Pakeltas arbatos puodelis sustingo Miriamos rankoje. Ši žinia 
neturėjo jos apstulbinti: ji derėjo prie viso to, ką Miriama jau žino. 
Juk jau daug dalykų netiesiogiai apie tai bylojo, tik dėl jai tokio 
būdingo naivumo - taip jinai pati manė - ji negalėjo patikėti, kad 
Meibusas taip įžūliai galėjo meluoti lėktuve, apgaudinėti su tuo 
amerikietišku akcentu, teigti neva skrenda tvarkyti reikalų ir nerū- 
pestingai klausinėti apie ją ir Eriką, tartum nebūtų jų pažinojęs. 

Miriama padėkojo Sabrijai ir stengdamasi užgniaužti kylančią 
paniką nuskubėjo laiptais į viršų. Tik grįžusi į savo butą prisiminė 
tą keistą dokumentą su vardu „Leila“. Visą tą laiką popierius gulėjo 
jos rankinėje. Dar nevėlu grįžti pas Sabriją ir paprašyti jos išversti, 
bet dabar Miriama jautėsi pernelyg išsigandusi kam nors jį rodyti. 

NAJIRAS APSIMESDAMAS MOKSLININKU sėdėjo laboratori- 
joje prie stalo. Priešais jį gulėjo du rankraščių rinkiniai su Šventuoju 
Koranu. Jis neabejojo, kad čia ne visas šventraštis - lapų atrodė per 
mažai - bet ir dalis Korano yra šventa. Prieš paliesdamas popierius 
jis apsiplovė, nes nuo ryto nebuvo to daręs. Laborantas Madždis 
netaktiškai stebėjo kampe prie kriauklės apsiplaunantį Najirą. 

Madždis paaiškino, kokios tos dvi popierių krūvelės. Pirma- 
me, apie penkiasdešimties lapų, buvo fotografijos, jas tyrėjai rado 
Leilos miegamajame priklijuotas lipnia juosta prie stalčių apačios 
viename iš tualetinių stalelių. Galimas daiktas, nuotraukose buvo 
užfiksuota privati pono Nabiho Korano dokumentų kolekcija. An- 
troji buvo paimta iš interneto. Šioje krūvelėje buvo vos dešimt lapų, 
bet jie buvo panašūs į pirmuosius dokumentus. Tokie panašūs, kad 
Madždis manė, jog jie iš to paties rinkinio. Jis pats lygindamas tik 
perbėgo vienus ir kitus akimis. Antrą dokumentų rinkinį jis rado 
vienoje Kuveito internetinėje svetainėje - matyt, jie buvo parduo- 
dami aukcione. 

Katia pristatė Najirą Madždžiui ir pati nuėjo susitikti su savo 
viršininke Zainaba. Najiras tiesiog nežinojo, kaip vertinti Madž- 
dį. Kaip Katia jį ir apibūdino, buvo jaunas ir visa galva pasinėręs į 
darbą, tik Katiai jis atrodė žavus, o Najiras šalia to jaunuolio jautėsi 

nesmagiai, ir tiek. Jis mažai kalbėjo ir buvo įnikęs į savo kompiu- 
terį. Najiras negaišdamas laiko kibo į darbą - bandė nustatyti, ar 
nuotraukose iš Leilos miegamojo užfiksuota tas pats, kas lapuose 
iš aukciono tinklalapio. 

— Kaip sekasi? - paklausė Madždis net nesivargindamas atsi- 
sukti nuo kompiuterio ekrano. 

— Gerai, - atsakė Najiras. Net labai nesigilindamas jis įsitiki- 
no, kad Madždis klydo: dokumentai iš interneto skyrėsi nuo už- 
fiksuotųjų Leilos nuotraukose. Panašumų buvo vos vienas kitas, 
o braižas skyrėsi. Najiras sutelkė dėmesį į fotografijas iš Leilos 
kambario. Skaityti iš pažiūros labai seno Korano egzemplioriaus 
fotografijas buvo lengva. Najiras skaitė iš lėto ir lengvai pažino 
tekstą. Susikaupti trukdė tik mintys, vis krypstančios prie Miria- 
mos bėdos. 

Katia buvo teisi: įtartina, kad dingo Miriamos vyras ir kad buto 
savininkas oficialiai nėra niekur užregistruotas. Visai galimas daik- 
tas, jog abu šie dalykai neturi nieko bendra su Leilos mirtimi, bet 
drauge paimti jie pranašauja kažką grėsminga. Vis dėlto jis vis dar 
nemanė, kad verta pranešti policijai, kas nutiko Miriamai, ir įvelti 
persigandusią užsienietę į kriminalinį tyrimą. Ji net nemoka ara- 
biškai - vien dėl to Najiras juto jai neapsakomą gailestį. 

Jis prisivertė vėl sukaupti dėmesį į skaitymą, bet netrukus toje 
nerimą keliančių dalykų raizgalynėje įžvelgė dar vieną: kodėl Lei- 
la buvo paprašyta fotografuoti šiuos dokumentus? Jie akivaizdžiai 
buvo labai seni ir verti būti išsaugoti, tačiau pačios fotografijos 
buvo padarytos prastokai: kraštai neryškūs, ne visai tiksliai sufo- 
kusuotas kadras. Ir kodėl Leila slėpė jas miegamajame? 

— Ar pastebi kokių nors skirtumų tarp senųjų tekstų ir šiuolaiki- 
nio Korano? - paklausė Madždis. 

Najiras atitraukė akis nuo popierių ir apsvarstė klausimą. 

— Ne, - atsakė jis. - Tačiau atrodo, kad interneto dokumentai - 
ne iš to paties rinkinio kaip rastieji Leilos miegamajame. Šiuos da- 
bar ir skaitau. 

Madždis vėl nusisuko į savo kompiuterį. Najiras palinko virš 
popierių ir staiga suvokė tai, ko Madždis neišsakė balsu, bet lei- 

do suprasti: Koranas šiandien toks pat, koks buvo prieš keturioli- 
ka šimtmečių. Visiškai toks pat. Nepasikeitė nė vienas diakritinis 
ženklas. Korane parašyta: Ir išsipildė žodis tavo Viešpaties tiesoje 
ir teisybėje. Nėr pakeitimo Jo žodžiams. Juk Jis - girdintis, žinantis! 
Tai reiškė, kad lape Alacho žodžiai - lygiai tokie pat, kokie buvo 
atskleisti pranašui Mahometui, tebūna Dievas patenkintas juo ir 
tesuteikia jam taiką. 

Najiras pervertė lapą ir skaitė toliau. Kai sėdo tirti šių doku- 
mentų, iškart pažino Koraną. Jis nemanė, kad pasitaikys klaidų. 
Islamo pradžioje visi prastai nurašyti tekstai buvo sunaikinti. 
Užtat Najirą nustebino, kad balsiai nepažymėti diakritiniais žen- 
klais. Šiais laikais spausdintame Korane visos iki vienos balsės 
buvo pažymėtos, todėl žodžių reikšmę buvo lengva suprasti. 
Tokiam kaip jis, puikiai mokančiam Koraną, perskaityti tekstą 
nepažymėtomis balsėmis buvo nesunku. Bet ar jis pakankamai 
kruopščiai jį skaitė? 

Įpusėjęs puslapį Najiras netikėtai aptiko vieną žodį. Iš pradžių 
pamanė neteisingai jį perskaitęs - klaida tiesiog badė akis. Najiras 
papurtė galvą, pamanęs, kad jau pats ima kažką painioti. Grįžo į 
eilutės pradžią ir perskaitė iš naujo. Klaida buvo kuo aiškiausia. 

Ir mes išleisime jas už vyriškio gražiomis, didelėmis žvilgančio- 
mis akimis. 

Tie žodžiai buvo pažadas, kad palaimintieji pateks į rojų ir 
jiems bus atlyginta tiesa ir grožiu. „Vyriškį turėjo reikšti Žodis 
hur - žodžio huri, reiškiančio vynuoges, daugiskaitos forma. Kita 
šio žodžio reikšmė buvo jaunos skaistuolės. Katrą reikšmę reikėjo 
pasirinkti, abejonių nekilo: kas ves gražių akių vynuogę? Tačiau 
tekste vietoj žodžio hur buvo ahvar - vienintelis vyriškis, o tai jau 
buvo kažkokia nesąmonė. 

Ir mes išleisime jas už vienintelio vyriškio gražiomis, didelėmis 
žvilgančiomis akimis. 

Najirui ėmė svaigti galva. Jis nebepasitikėjo savo akimis. 

— Ar turi Koraną? - paklausė jis Madždžio. 

Laborantas išėjo iš kambario ir po kelių minučių grįžo su apsi- 
trynusia Šventąja Knyga. Padavė ją Najirui. 

Šis atsivertė reikiamą surą. Jautėsi juokingai, bet ryžtingai: jis 
vienu metu matys tikrą Koraną ir ištrauką su klaida. Padėjęs abu 
šalia, ėmė lyginti kruopščiai lyg Šerlokas Holmsas. 

— Čia klaida, - tarė trūkčiojančiu balsu. 

Priėjo Madždis ir Najiras parodė jam frazę. 

Madždžiui ji nepadarė įspūdžio. 

— Taip ir maniau, - tarstelėjo jis. 

— Ką nori pasakyti? 

— Juk turėjo būti kokia nors priežastis, dėl kurios Leila slėpė tas 
nuotraukas po stalčiumi. 

— Na, taip, - sutiko Najiras. - Bet iš kur jinai gavo tuos tekstus? 
Ir kodėl jie pakeisti? 

— Jie nebūtinai pakeisti, - paprieštaravo Madždis. - Veikiausiai 
čia tik prastas nuorašas. Juk prieš tūkstantį metų nebuvo baltalo, 
taigi perrašinėtojas negalėjo pataisyti teksto. 

— Tuomet jis turėjo būti sudegintas, - pareiškė Najiras. 

— Sudegintas? 

Najiras stengėsi išlikti ramus. Jis priminė sau, kad ne visi žmo- 
nės seka fatvas - autoritetingas nuomones islamo teisės klausimais. 
Vis dėlto jam atrodė, kad šitokius dalykus turi žinoti kiekvienas. 

— Chade teigiama: kai Osmanas išleido pirmą sunormintą ir 
pilną Korano versiją, visus atliekamus, nepilnus nuorašus sudegi- 
no - kad niekas jų nemindžiotų ar kitaip neniekintų. 

Madždis kuo abejingiausiai išklausė jo žodžių. 

— Be to, tokius nuorašus jis dar užkasdavo į žemę, - toliau aiški- 
no Najiras. - Bet aš manau, kai dokumente pasitaiko tokia klaida — 
ypač tokia, dėl kurios tekstas gali būti klaidingai interpretuojamas, 
šeichai laikosi vienos nuomonės, kad jį reikia sudeginti. 

Madždis buvo iš tų žmonių, kurie visu kūnu išsiduoda galvojan- 

Laboratorijos tarpduryje pasirodė Katia. Atrodė kiek išvargu- 
si - tikriausiai nuo pokalbio su viršininke. Madždis su ja pasisvei- 
kino ir ėmė aiškinti jai teksto neatitikimus. 

- Vadinasi, kažkas padarė klaidą jį nurašinėdamas, - tarė Ka- 
tia. - Kaip tai suprasti“ 

— Na, mudu su Najiru kalbėjomės apie tai: jeigu nurašinėjant 
Koraną įveliama klaidų, prasti nuorašai dažniausiai sudeginami. 

— Ar žinai, koks tikrasis šių dokumentų amžius? - paklausė Katia. 

— Ne, bet šiandien po pietų turi ateiti universiteto archeologas. 
Jis turėtų padėti. 

— Na, gerai, bet galime spėti, kad jie ganėtinai seni. 

— Mes taip ir spėjame, - atsakė Madždis. 

— Tarkim, kad jie iš tikro ganėtinai seni ir nebuvo sudeginti, 
tarė ji. - Kažkas juos pražiopsojo arba jie buvo kur nors paslėpti. 

— Arba... - Madždis atsiduso ir nervingai dirstelėjo į Najirą. - 
Gal čia jokios klaidos nėra. 

— Ką turi galvoje? - paklausė Najiras. Jam šmėstelėjo siaubinga 
nuojauta. - Čia turėtų būti klaida, padaryta nurašinėjant. 

Jis norėjo dar kai ką pridurti, bet jie jau žinojo, kad tikrasis Ko- 
ranas - prieš juos gulintis įrištas variantas. 

— Ar esate kada nors girdėję apie Jemeno dokumentus? - pa- 
klausė Madždis. 

Pašnekovai papurtė galvas. 

— Maždaug prieš trisdešimt metų vienas archeologas Jemene 
aptiko popierių kapą. Jame buvo laikomi seni Korano nuorašai. 
Tas kapas buvo Sanos Didžiosios mečetės pastogėje. Neprisimenu 
to archeologo pavardės, bet jis suprato, kad dokumentai labai seni. 
Senienų tvarkytojai pasikvietė mokslininkų iš Vokietijos, kad iš- 
saugotų tuos dokumentus. O jų buvo aibė - tūkstančiai puslapių, 
tad mokslininkai sugaišo apie dvidešimt metų, kol juos nuvalė, ap- 
dorojo, surūšiavo ir sutvarkė. 

Tie vokiečių mokslininkai teigė, kad dokumentai yra autentiš- 
ki ankstyvieji Korano nuorašai. Iš tikrųjų jie yra seniausi iš visų 
kada nors rastų. Tačiau esama daugybės smulkių skirtumų tarp 
tų senųjų lapų ir šiandieninio teksto. Senajame rinkinyje eilutės 
buvo išdėstytos netvarkingai, pats tekstas kai kur buvo skirtingas. 
Kai kurie dokumentai buvo palimpsestai - juose aiškiai matyti 
taisymai. 

— Kažkas taisė Koraną? - aiškiai nustebusi paklausė Katia. 


185 


— Taip. Šventraščio tyrėjai bemaž neabejoja: tie dokumentai to- 
kie seni, kad sudaro ankstesnę ir autentiškesnę Korano versiją negu 
tie, kuriuos turime šiandien. 

Katia metė žvilgsnį į Najirą, bet šis jau kalbėjo: 

— Jokių Korano versijų nėra. 

Madždis pasijuto nesmagiai. Jis žvilgtelėjo į Katią ir kalbėjo 
toliau: 

— Nėra ko nė sakyti, ši žinia buvo sutikta ne itin palankiai. Ne- 
žinau, kokias išvadas mokslininkai daro dabar. Visa tai sakau tik 
todėl, kad esama galimybės, jog šie lapai sudaro dalį Sanos radi- 
nio - ar bent jau yra labai panašūs į ten rastuosius. 

Katia papurtė galvą. Ji atrodė šiek tiek sutrikusi. 

- Ir akivaizdu, kad Leila juos slėpė, - toliau svarstė Madždis. - 
Nesvarbu, iš kur jie atsirado, - šioje šalyje į juos būtų žiūrima šnai- 
rai, jeigu juose yra klaidų, kad ir dėl kokių priežasčių įveltų. 

Jo žodžius pasitiko ilga tyla. 

— Aš pats nemanau, jog kas nors dėl to turėtų pykti, - tarė Madž- 
dis. - Bėgant šimtmečiams šventraštyje, be abejonės, kai kas buvo 
pakeista - antraip Osmanui nebūtų reikėję nieko deginti. O jeigu 
Koranas nurašytas su klaida, dėl jos kaltas žmogus. 

— Korane rašoma, kad Alachas ištaiso savo klaidas, - įsiterpė 
Najiras ir pacitavo: - Kiekvieną sykį, kai mes pakeičiame posmą arba 
raginame jį užmiršti, mes pateikiame geresnį nei buvo arba panašų į 
jį. Nejaugi nežinai, kad Alachas turi galią kiekvienam daiktui? 

- Tikrai taip, - atsakė Madždis; atrodė, kad jis tramdo šypse- 
ną. - Bet kaip žmogui, kuriam rūpi Koranas, argi tau neturėtų būti 
smalsu, kuri eilutė teisinga? Argi nenorėtum geriau žinoti, ką iš 
tikrųjų sakė Alachas? 

- Štai ką sakė Alachas, - paliesdamas įrištą Koraną tarė Najiras. 

— Bet, Madždi, - bemat įsiterpė Katia, - vien tai, kad dokumentas 
senas, dar nereiškia, jog jame nėra daugybės klaidų. Tavęs pasiklau- 
sius, kyla mintis, kad visame tekste gali knibždėti žmonių įveltų klai- 
dų. Kita vertus, kaip žinoti, kurios šventraščio dalys autentiškos? 

- Būtent, - pritarė Madždis. - Ir nepamiršk, kad Koranas iš pra- 
džių buvo parašytas aramėjų kalba, taigi jis dar ir buvo išverstas. 

Katia sukando lūpą; ji atrodė susirūpinusi. 

- Tiesą sakant, nemanau, kad tai turėtų būti labai svarbu, - to- 
liau kalbėjo Madždis, iš pažiūros nepaveiktas aplink tvyrančios 
įtampos. - Tai, kas išties svarbu Korane, jame jau yra, tiesa? My- 
lėk Alachą, mylėk savo artimą. O teiginys, kad skaityti Koraną 
galima tik vienaip, daro visą knygą kažkokią lėkštą. Ji praranda 
gelmę. Ji nebegali žengti koja kojon su žmonijos pažanga, virsta 
papuošalu, ir tiek. 

Najiras nesusigaudydamas spoksojo į jį. Jis tiesiog negalėjo 
patikėti paskutiniais jaunuolio žodžiais. Įrodinėjimai, neva Kora- 
nas - kažkoks žmogaus sumanymas, buvo ganėtinai įžeidžiantys, 
bet paskui dar tvirtinti, kad vienas iš geriausių Korano aspektų - 
mubyn - jo tyrumas, tas faktas, kad nuo atsiradimo jis nepakito, iš 
tikrųjų yra trūkumas - tolygu peržengti visas ribas. 

— Esmė štai kur, - įsiterpė Katia. - Iš tikrųjų mes nieko nežino- 
me apie tuos dokumentus. Jie galėjo būti suklastoti. Kol sužinosi- 
me, kas jų savininkas ir kaip jie atsidūrė Leilos kambaryje, turime 
vengti bet kokių spėlionių. 

RYTMETIS BUVO PER ANKSTUS griežtam pokalbiui. Osama 
stengėsi sėdėti ramiai. Pyla nuo vyriausiojo inspektoriaus Hasano 
Rijado mažai kuo skyrėsi nuo mušimo ikalu: žymių liks, bet sumai- 
totas gal ir nebūsi. Rijadas meistriškai mokėdavo tylėti; šią taktiką 
jis taikydavo pramaišiui su apsimestu tėvišku rūpestingumu - tai 
jam sekėsi kur kas prasčiau. Šis vyras turėjo dvi žmonas ir septynis 
vaikus, bet iš pažiūros visiškai neišmanė, kaip elgtis su žmonėmis. 
Osama ankstesniais metais per ramadaną buvo lankęsis jo namuo- 
se, bet ir ten Rijadui bendrauti sekėsi taip pat prastai. Šiaip Osama 
sugebėdavo šaltu veidu pasitikti net didžiausią jo laukiančią pylą, 
bet šiandien jam trūko jėgų. 

Osama nusprendė, kad dėl to kaltas miego stygius - jis vos ke- 
turias valandas miegojo ant šiurkštaus svetainės kilimo. Kai išva- 
karėse parėjo namo, Nuha pasitiko jį prie durų su siaubinga išraiš- 
ka veide. Žmona buvo persigandusi ir visa išore rodė atsiprašanti. 
Jinai, be abejo, pamatė ant virtuvės stalo išbarstytas savo kontra- 
ceptines tabletes. Osama ir dabar matė jos veidą, jam vis dar kėlė 
skausmą ašarų pritvinkusios akys ir tai, ką jis tada padarė - nuo 
jos nusigręžė. Pamačiusi Osamai iš paskos pro duris įeinantį Abu 
Haisamą, Nuha nubėgo į moterų svetainę - to Osama ir siekė pa- 
sikviesdamas vakarienės patį pamaldžiausią skyriaus vyriškį. Taigi 

Nuha visą vakarą neturės galimybės pasikalbėti su savo vyru. Ži- 
noma, valgius atnešusi jos motina varstė jį bjauriais žvilgsniais, bet 
užtat jis išvengė visos giminės. 

Juodu su Abu Haisamu sėdėjo iki antros nakties ir bergždžiai, 
ne kartą glumdami, bandė sudaryti Leilos Navar žudiko psicho- 
loginį portretą. Iš ryto Osama atsibudo ant vyrų svetainės grindų. 
Iš netoliese prikabinėtų garsiakalbių sklido kvietimas melstis. Abu 
Haisamas miegojo ant sofos. 

Nors buvo savaitgalis, viršininkas Rijadas jį išsikvietė. Osama 
baiminosi pokalbio, bet dar labiau - likti namie. Kitoje rašomojo 
stalo pusėje sėdintis Rijadas kandžiojo apatinę lūpą ir šaltai žvelgė 
į Osamą. Juodu kalbėjosi apie Navar bylą; viršininkas jį kamanti- 
nėjo, kodėl iki šiol nerastas aukos giminaitis ir buvęs vyras. Osama 
jį patikino, kad tyrimas tik prasideda ir kad jie tikrina ne vieną 
perspektyvią versiją, bet tam prireiks nemažai laiko. Viršininkas 
ėmė žaibuoti į jį akimis. 

— Mažinu tavo pagalbininkų skaičių perpus, - pareiškė jis ir kad 
Osama nespėtų paprieštarauti, varė toliau: - Tiek daug žmonių tau 
nereikia, jeigu turi tik tokių menkučių siūlo galų, kuriuos čia pami- 
nėjai. Taigi turėsi verstis su mažiau padėjėjų. 

Osama įžvelgė jo žodžiuose jau girdėtą kritiką - kad buvo toks 
kvailas ir pasitikėjo savo porininku Rafiku, o gal net prisidėjo prie 
tų nešvarių jo darbelių. Jam kėlė apmaudą, kad atpirkimo ožiu 
buvo pasirinktas Rafikas, nors tiek daug kitų pareigūnų buvo ko- 
rumpuoti. Dar labiau siutino tai, kad Rijadas dabar pasinaudojo 
buvusio jo porininko Rafiko nuopuoliu ir pamynė jį po padu. 

— Na, gerai, - tarė jis. - Tokiu atveju aš noriu pasilikti bent vieną 
moterį. 

- Vieną galėsi turėti, bet nuolatinai neskirsiu jokios, - atsakė 
Rijadas. - Labai mažai jų turime, be to, jos skiriamos nelygu už- 
duoties svarba. Su kuo dirbai? 

— Su Faiza Šanbari. 

— Jos negalėsi turėti. 

— Kodėl? 

— Šįryt ji buvo atleista, - bejausmiu balsu atsakė Rijadas. Osama 
nesureagavo - bent jau išoriškai, tačiau jo mintys karštligiškai su- 
kosi. Faiza atleista? Ji negalėjo padaryti nieko, kad to nusipelnytų. 

— Paaiškėjo, kad iš tikrųjų ji netekėjusi, - paaiškino viršinin- 
kas. - Vienas iš skyriaus detektyvų draugo namuose susitiko jos 
pusbrolį ir tas pasakė tiesą. 

Osama sumirksėjo - jam buvo sunku tuo patikėti. 

— Jos pusbrolis? O ką sakė Faiza? 

— Ji prisipažino melavusi. 

Osamai širdis nusirito į užkulnius. Jis kiek galėdamas greičiau 
baigė pokalbį ir išėjo iš viršininko kabineto. Pastate buvo įrengti 
oro kondicionieriai ir jis tuo džiaugėsi, bet juto, kaip širdis vis dar 
daužosi einant į kriminalistikos laboratoriją. Jis nelabai suprato, ko 
ten eina, tiesiog negalėjo žiūrėti į savo rašomąjį stalą ir siaubingą 
kabineto tuštumą; kita vertus, jo visai netraukė į bendrąjį kambarį, 
kur kvatojo susigrūdę pareigūnai ir be perstojo skambėjo telefo- 
nai. Eidamas juto, kaip sielvarto kibirkštėles nustelbia pykčio lieps- 
na. Pyko ant Rijado, atleidusio Faizą už tokį nereikšmingą, kvailą 
melą, ant Faizos, kad kvailai pasielgė meluodama, o paskui dar kar- 
tą pasielgė kvailai pasakydama tiesą Rijadui. Bet labiausiai pyko 
ant Nuhos. 

Madždis laboratorijoje buvo su moterimi. Kai ji atsisuko, jis 
pamatė, kad tai viena iš neseniai nusamdytų darbuotojų - Katia; 
prieš kelias dienas ji patraukė jo dėmesį, kai Leilos Navar burko- 
je aptiko Bluetooth įtaisą. Jam padarė įspūdį, kad moteris dirba 
savaitgalį. Kurį laiką jis stovėjo už stiklinės kabineto pertvaros, 
nenusiteikęs kalbėtis su nepažįstamu žmogumi. Bet jį pamačiusi 
Katia nenusileido burkos ir jis nusprendė, kad kvaila toliau šitaip 
stovėti. 

- Labas rytas, - stodamasis nuo taburetės tarė Madždis su niū- 
ria išraiška veide, bylojančia, kad jis turi nedaug naujienų. Osama 
pasisveikino su jais abiem. 

— Džiaugiuosi, kad šiandien esate darbe, - tarė jis, paskui pasi- 
suko į Katią: - Sveikinu suradus Bluetooth įtaisą. 

- Ačiū. 

Moteris atrodė patenkinta ir truputį nustebusi. 

- Tik norėjau pasižiūrėti, kaip sekasi, - tarė Madždžiui Osama. 
Iš jų veidų suprato, kad jie pastebėjo, jog jis visas įsitempęs. - Ar 
yra daugiau kokių naujienų Navar byloje? 

— Atėjo kraujo tyrimo rezultatai. Narkotikų pėdsakų neras- 
ta, - atsakė Madždis. - Tačiau Adaros išvados nesikeičia. Ji tebe- 
mano, kad auka buvo pirma nužudyta, tik paskui išmesta į jūrą, ir 
kad ji mirė, kai lūžo kaklas. Aš nagrinėjau jūros srovių duomenis, 
gautus iš pakrančių tarnybos. Kurioje vietoje išmestas lavonas, ne- 
įmanoma nustatyti. Mat nežinome, kada auka mirė, o srovės šioje 
priekrantės zonoje labai nepastovios, todėl mums reikia bent jau 
apytikriai žinoti laiką. Kol kas šį klausimą atidėjau į šalį. 

— O kaip su dokumentais, kuriuos radome aukos tualetiniame 
staliuke? - paklausė Osama. 

Madždis mostelėjo ranka į kompiuterį ant stalo kampe. 

— Vakar buvo atėjęs specialistas, Katios draugas Najiras aš Šarki. 
Jis pastebėjo tekste keletą klaidų, todėl mano, kad tie dokumentai 
gali būti su klaidomis padaryti seni Korano nuorašai. Tokiu atveju 
jie turėjo būti sudeginti. Matyt, su klaidomis padaryti ankstyvieji 
šventraščio nuorašai taip pat buvo užkasami į žemę, todėl, man at- 
rodo, įmanoma galimybė, kad šie dokumentai yra išties senoviniai, 
galbūt vieno iš tų prastai nurašytų Koranų, kurie buvo ne sudegin- 
ti, o užkasti į žemę. Šįryt dar buvo atėjęs archeologas. Jis sakė bū- 
siant sunku nustatyti dokumentų amžių jų nematant - kaip žinote, 
mes turime tik jų fotografijas. Tačiau iš pažiūros jam atrodo, kad 
nemenka tikimybė, jog tai autentiški islamo pradžios laikų tekstai. 
Tačiau visa tai nepaaiškina, kodėl tie dokumentai buvo priklijuoti 
po Leilos tualetinio staliuko stalčiumi. 

Osama linktelėjo. 

— Todėl pakeičiau taktiką ir nusprendžiau apžiūrėti, ar ant jų 
nėra pirštų atspaudų, - aiškino Madždis. 

— Ar ką nors radai? - paklausė Katia. 

Osama prasižiojo, norėdamas klausti to paties, tad užsičiaupė. 

— Tik aukos atspaudus, - niūriai atsakė jai Madždis. - Bet, ko 
gero, radau ne visą atspaudą, kuris yra ne jos. Dabar jį tikrinu. 

Osama klausėsi jų pokalbio; jis žinojo, kad turėtų prie jo prisi- 
dėti, bet neįstengė įveikti jį apėmusios apatijos. 

Madždis sėdo prie kompiuterio, bet paskui kažką prisiminė ir 
vėl atsigręžė į Osamą. 

— Katia kai ką aptiko. Galbūt. 

Moteris susidrovėjo. 

— Madždis davė man peržiūrėti diskelius su Leilos filmuota me- 
džiaga. Pačiame vieno diskelio gale yra įrašas, kuriame nufilmuota 
jos draugė. Bent jau manau, kad jinai buvo jos draugė. - Katia išsi- 
traukė iš kišenės popieriaus skiautę ir padavė Osamai. - Čia mer- 
ginos pavardė ir adresas. 

Osama paėmė popierėlį šiek tiek susigėdęs. 

— Taip, - tarė, - Madždis man buvo apie tai sakęs. Atsiprašau, 
kad dar nieko nenuveikiau. 

— Merginos veidas parodytas juostoje, - nerūpestingai tarė Ka- 
tia. - Sulyginau jį su nuotrauka asmens tapatybės kortelėje, taigi 
esu įsitikinusi, kad čia ji. 

Osama linktelėjo ir įsikišo popieriaus skiautę į marškinių kišenę. 

- Puikiai padirbėjai. Aš jos imsiuosi. 

Katia linktelėjo. 

— Ar girdėjote, kas nutiko Faizai? - grįžtelėjęs pro petį paklausė 
Madždis. 

— Girdėjau, - atsakė Osama. 

Madždis susiraukė - naujiena jam aiškiai nepatiko. 

— Ta nauja prieš mėnesį nusamdyta moteris dirba tik trečiadie- 
niais ir ketvirtadieniais. Manau, pirmadienį gali ateiti Madavi. 

Osama moterų darbo grafiką daugmaž žinojo. Jam susidarė 
įspūdis, kad Madždis daro užuominą - ne jam, bet Katiai. Jis pa- 

— Einu ko nors paieškosiu, - tarė Osama. 

Jam jau rengiantis eiti, Katia įsidrąsino: 

- Jeigu kitos nerasite, galėčiau eiti su jumis. 

Osama stabtelėjo. Jis pyko vos ne ant viso pasaulio, tad jam pri- 
reikė pastangų, kad nepasirodytų pernelyg šiurkštus, nes nenorėjo 
jos sugniuždyti. 

— Deja, mums reikia žmogaus, turinčio liudytojų apklausos 
patirties. 

— Patirties aš turiu, - atsakė ji ramiu, lygiu balsu. - Neseniai pa- 
dėjau išaiškinti žmogžudystę. 

Gerai, kad ji neatitraukė akių nuo stalo - jis nenorėjo matyti jos 
žvilgsnio, kai jis vėl sakys „ne“. Tačiau ji pakėlė akis į jį, tarsi būtų 
perskaičiusi jo mintis. 
diskus su nužudytosios filmuota medžiaga ir visus daiktinius įro- 
dymus. Aš galėčiau padėti. 

Jis suprato, ką ji nori pasakyti: Žinau apie tą bylą daugiau už jus. 
Lyg ir turėjo įsiusti, bet kažkodėl visas jo pyktis išgaravo. 

— Be to, beveik neabejoju, kad Madavi anksčiau kaip antradienį 
neateis, - pridūrė Katia. 

Osama pajuto savyje maišto daigelius; labai greitai jie virto ne- 
sutramdomo ryžto žiedais. Jeigu skyriaus vadovybė, kad ją kur vel- 
niai, nenori duoti jam Faizos, jis elgsis kaip tinkamas. 

— Gerai, - tarė jis Katiai, - eime. 

- Dabar?! 

— Tau per anksti? 

Katios veide nušvito šypsena ir ji išsekė jam įkandin pro duris. 


Katiai prireikė nemažai pastangų, kol vėl ėmė ramiai kvėpuoti. 
Tiek mėnesių ji žūtbūt stengėsi įrodyti, ko esanti verta, ir štai pa- 
galiau gavo progą. Tik čionai ją atvedė laimingas atsitiktinumas, o 
ne triūsas ir ryžtas. Šiaip ar taip, ji išspaus iš susidariusios padėties 
kuo didesnę naudą. 

Iš pradžių ji bandė sėstis ant užpakalinės sėdynės, bet Osama 
mostu pakvietė ją ant priekinės ir paaiškino: nors čia ne patrulinis 
automobilis, jis įpratęs, kad jo aplinkoje ant užpakalinės sėdynės 
sėdėtų tik nusikaltėliai. Katia žinojo, kad kitos liudytojų apklausti 
važiuojančios moterys sėdėdavo ant užpakalinės sėdynės - ji ma- 
tydavo jas išlipančias iš automobilių garaže, bet dabar prisiminė 


niekados nemačiusi jų su Osama. 

Burką ji laikė pakėlusi, nes juto, kad Osamai tai nė motais, be to, 
nenorėjo jos nusileisti. Jai patikdavo, kai būdama ne namie galėda- 
vo viską matyti. Nesmagiau jautėsi dėl sužadėtuvių žiedo ant pirš- 
ir kvieste kvietė nemalonaus pokalbio. 

Katia dirstelėjo į Osamą. Jis buvo paskendęs mintyse. Kai labo- 
ratorijoje dirbančios moterys apie jį kalbėdavosi, nesidrovėdamos 
tiek kikendavo iš susižavėjimo, kad Katia pajuto jam kažkokią ne- 
sveiką antipatiją. Bet dabar, palankiau nusiteikusi, ji galėjo pripa- 
žinti, kad jis - gražiai sudėtas, tvarkingai apsirengęs, laisvai besiel- 
giantis vyras, santūrokas, bet ne pasipūtęs. Akys - rudos, dvasingos, 
paauglės dėl tokių alpdavo, bet Katia numanė, kad tokia reakcija jį 
pykdytų. Smilkinyje - nedidelis randas, bet vyras nė nebandė jo 
slėpti. Kufijos nedengiami plaukai kirpti trumpai, skusti žandai 
kiek įdubę. Iš pažiūros - tipiškas specialistas, gal net kiek vakarie- 
tiškas. Katia negalėjo įsivaizduoti jo baltu tobu ir spėjo, kad jis nė 
kiek nereligingas, veikiau iš tų, kurie meldžiasi tik per ramadaną ir 
mano, kad dievobaimingumas ir pamaldumas - šiek tiek atgyvenę 
dalykai; tam tikri šiomis savybėmis pasižymintys žmonės yra keisti 
ir pavojingi, bet iš esmės šios savybės visiškai nesvarbios. 

Tyla automobilyje, nors retkarčiais ir pertraukiama radijo siųs- 
tuvo imtuvo traškesio, ėmė ją trikdyti. Katia žinojo, kad jai nedera 
nieko kalbėti, nes jis pamanys, jog ji nervinasi, ir apsigalvos. Be 
to, ką žinai, kaip jis pažiūrės į jos bandymą užmegzti pašnekesį? 
Jis neatrodė iš tų vyrų, kurie palaikytų bet kokius moters žodžius 
flirtu, bet ką gali žinoti. Ne vien dievobaimingi vyrai turi griežtą 
nuomonę apie tai, kaip moterims dera elgtis. Ji nusprendė nerizi- 
kuoti ir laikyti liežuvį už dantų, taigi žiūrėjo pro langą, o rankas 
laikė susidėjusi prie šono, kad jis nematytų. 

- Ar dar ką nors sužinojai iš tų diskų? - paklausė Osama. 

Katia pajuto palengvėjimo kibirkštėlę. 

— Ne. Ten daugiausia buvo kadrai, skirti rodyti pasakojimo ar 
pokalbio fone, turbūt filmuoti televizijos stočiai, kurioje ji dirbo. 

Jis linktelėjo ir nieko daugiau nesakė. Katia dirstelėjo į jo pusę 
ir pamatė akyse liūdesį - tuo šaltu tylėjimu neįstengė jo paslėpti. 

Jai magėjo papasakoti, ką juodu su Najiru sužinojo išvakarėse, bet 
sutramdė savo jaudulį: dabar tam tikrai netinkamas metas. Negana 
to, kad Najiras supyks, jei kada nors apie tai sužinos, šitaip nusitei- 
kęs Osama gali nuspręsti, jog ji per daug sau leido, o gal net paken- 
kė tyrimui. Juk jinai be jo leidimo darė tai, ką privalėjo daryti jis. 

Rajonas, į kurį jie važiavo, buvo šiaurinėje miesto dalyje. Jis 
buvo neseniai pastatytas, paprastos architektūros - nuolatos 
augantis tinklas stačiakampių gatvių, užstatytų vienas nuo kito 
niekuo nesiskiriančiais, į dėžes panašiais namais. Visi namai iki 
vieno - baltai tinkuoti, dviejų aukštų, su garažu priekyje ir me- 
dinėmis langinėmis. Kai kurie gyventojai prie durų vazonuose 
augino citrinmedžius ar buvo pasistatę pavėsinę, apaugusią nuo 
saulės geibstančiais jazminais, bet jokių kitų dekoratyvinių deta- 
lių gatvėje nebuvo matyti. 

Jie sustojo keliuke priešais namą ir iškart pamatė, kad vyrams 
ir moterims skirti atskiri įėjimai; nedidelis ženklas rodė, kad durys 
moterims - iš namo šono. 

— Nesitrauk nuo manęs, - paliepė Osama. Iš to, kad jo balsas 
staiga tapo šiurkštus, Katia nusprendė, kad atskiros durys jį su- 
erzino. 

Duris atidariusi moteris neatkabino grandinėlės. Ji buvo užsi- 
dėjusi burką, tad juodu matė tik vieną jos akį ir nieko daugiau. 

— Policija, - rodydamas jai savo ženklelį tarė Osama. - Mums 
reikia pasikalbėti su Faruha Abdel Ali. 

— Apie ką? - paklausė moteris. 

- Dingo jos draugė, - atsargiai rinkdamas žodžius atsakė Osa- 
ma. - Mes norėtume užduoti jai keletą klausimų. 

Jis žengtelėjo į šalį, kad moteris pamatytų Katią. Nuo to, ką pa- 
matė, ta vienintelė akis iššoko ant kaktos. 

- Atsivedžiau pareigūnę pasikalbėti su panele Abdel Ali, jei ga- 
lėtume, - pridūrė Osama. 

Moteris nužvelgė Katią - apynauję abają ir skarą, paprastus juo- 
dus batus ir galiausiai Katios veidą. Šis, matyt, ją kažkiek nuramino, 
nes ji atidarė duris, tarstelėjo: „Prašom užeiti“, ir iš kuklumo tekina 
pasileido į namų gelmę, prieš tai mostelėjusi ranka į vyrų svetainę. 

- Prašom jaustis kaip namie, - tarė. - Čia madžlisas, mote- 
rų svetainė - štai ten. - Ji parodė į priešingą koridoriaus pusę ir 
šmurkštelėjo pro duris. 

— Nesitrauk nuo manęs, - pakartojo Osama. 

Katia nusekė jam iš paskos į svetainę ir apsidairė. Kambarys buvo 
švarus, jame stovėjo dvi skoningos dramblio kaulo spalvos sofos, ant 
ištaigingos baltos kiliminės dangos buvo patiesti skaisčiai raudoni 
ir oranžiniai kilimėliai. Didžiulis televizorius, ne mažiau pretenzin- 
ga stereoaparatūra ir visa lentyna su kompaktinėmis plokštelėmis. 
Osama priėjo tiesiai prie jų ir ėmė skaityti pavadinimus. 

Kitą akimirką kažkas pabeldė į duris ir Katia nuėjo jų atidaryti. 
Koridoriuje stovėjo ta pati moteris, vis dar užsidengusi veidą. 

— Galite pasikalbėti su mano dukra, - tarė ji ir rankos mostu 
paragino Katią sekti jai įkandin. Katia tik dirstelėjo pro petį, bet 
pamatė, kad Osamos veidas susirūpinęs. 


Faruha laukė savo miegamajame atsisėdusi ant krūvos knygų, su- 
krautų ant kėdės, prie atremto į sieną rašomojo stalo. Ji dirbo kom- 
piuteriu, bet vos tik įėjo Katia, Faruha bemat užtamsino ekraną 
ir pasisuko į tardytoją. Pamačiusi, kad išsirašalavo nykštį, Faruha 
stvėrė popierinę servetėlę iš perlamutru inkrustuotos dėželės ant 
stalo. Katia pastebėjo, kad ji rašė pastabas bloknote. 

Mergina atsistojo; nerangiai nusiropšdama nuo kėdės, vos nenu- 
vertė knygų. Ji buvo labai maža, gal net liliputė. Atsistojusi ji vos sie- 
kė Katiai krūtinę; buvo kresno, tvirtai nudrėbto sudėjimo - taip mes 
paprastai vaizduojamės chondrodistrofijos padarinius. Tikriausiai 
Katios veidas išdavė ją nustebus, nes Faruha kreivai šyptelėjo. 

— Taip, - tarė ji, - aš žema. Sėskitės ant lovos, tada skirtumas 
tarp mūsų neatrodys toks ryškus. 

Ji pastūmė į šalį šūsnį kompaktinių plokštelių ir knygų, kad pa- 
darytų Katiai vietos ant sujauktų antklodžių. 

— Ačiū, - tarė Katia. - Nenorėjau jūsų įžeisti. 

— Visi į mane spokso. Aš įpratusi. 

Ji atsirėmė nugara į rašomąjį stalą, susidėjo rankas ant krūtinės 
ir įžūliai įsispitrijo į viešnią. 

— Kaip suprantu, jūs dėl Leilos? 

Katia tuoj pat pasigailėjo atėjusi. Per tą jaudulį ji pamiršo, kad 
Faruha tikriausiai nežino apie draugės mirtį ir kad užduotis pra- 
nešti šią žinią teks jai. Staiga ji suprato, kodėl Osama palydėjo ją 
tokiu žvilgsniu. 

— Apgailestauju, kad turiu jums pranešti... - pradėjo Katia. Fa- 
ruha sureagavo žaibiškai. Atrodė, kad jos rankos sustingsta, ir visas 
kūnas bemat pasekė jų pavyzdžiu. - Leila negyva. 

Faruha kiek pakirdo iš to sąstingio, bet atrodė, kad jai reikia 
nemažai pastangų galutinai iš jo išsivaduoti. Gana nerangiai ji vėl 
užsiropštė ant kėdės ir rūpestingai įsitaisė ant knygų šūsnies - joje 
Katia pamatė ir Šventąjį Koraną. Sėdėjo nudelbusi akis į grindis 
ir sutrikusi. Katiai pasirodė, kad mergina jau įtarė blogiausia — 
mintyse peržvelgė visas šiurpiausias galimybes rengdamasi tokiai 
akimirkai kaip ši. Kai Faruha vėl pakėlė akis, jos žvelgė aiškiai, 
tiesiai. 

— Kaip tai atsitiko? 

— Jai lūžo kaklas. Ji mirė akimirksniu. 

— Netikiu. 

Katiai pasidarė baisiai nesmagu. 

— Be to, ji buvo mušama. 

Daugiau ji nesiruošė sakyti. Ji nesileis spaudžiama papasakoti 
jai apie ikalą, peilio žaizdas ar karštą aliejų. 

— Gal kartais žinote, kas galėjo norėti šitaip pasielgti su Leila? 

Klausimas buvo toks netikėtas, kad Faruha akimirką atrodė ap- 
stulbusi. 

— Man ateina į galvą gera dešimtis žmonių, tik nežinau jų pa- 
vardžių, - tarė ji. 

— Ką turite galvoje? - paklausė Katia. 

- Jūs juk žinote, kad Leila kūrė filmus? - paklausė Faruha. 

Katia papasakojo, ką žino apie Leilos darbą ir kaip surado 
Faruhą. 

— A, vadinasi, jūs žinote tik kupiūruotą versiją, - niūrokai, per- 


kreipusi lūpas tarė Faruha. 

Katia ėmė raustis rankinėje ir ją apėmė nedidelė panika, kai 
suvokė pamiršusi pasiimti užrašų knygelę ir net rašiklį. Rankinės 
dugne rado pieštuko nuolaužą ir seną maisto prekių parduotuvės 
kvitą. Labai profesionalu! - nusišaipė iš savęs mintyse. Faruha nu- 
žvelgė jos rastus daiktus ir šyptelėjo. 

— Neseniai pradėjote dirbti tyrėja? 

— Palikau užrašų knygelę kabinete, - atsakė Katia ramiai, nors 
neabejojo raustanti. Faruha nė kiek nepriekaištingai ištraukė iš 
stalčiaus rašiklį, bloknotėlį ir padavė juos Katiai. Ši su dėkingumu 
juos paėmė. 

- Ačiū. 

- Leila buvo drąsi, - pasakojo toliau jos draugė. - Be galo su- 
mani, kūrybinga ir niekas jos nebaugino. Tačiau daugybę žmonių 
ji siutino. Tuos vaizdus pasakojimo fonui ji filmuodavo tik tam, 
kad turėtų lėšų savo tikrajai aistrai - savo kuriamam dokumenti- 
niam filmui. Vadino jį „Skraisčių miestu“. 

- Apie ką jis buvo? - paklausė Katia. 

Faruha šnirpštelėjo nosimi. 

- Daugiausia apie Džidą. Ji norėjo pabrėžti, kaip keista, kad kiek- 
vienas maldininkas, atvykęs į chadžą, anksčiau ar vėliau turi ke- 
liauti per Džidą. Juk Džida - pats nereligingiausias šalies miestas. 
Jai labai patiko ši prieštara, mintis, kad žmonės keliauja į Meką pro 
Saudo Arabijos miestą, prilygstantį Monakui ar Las Vegasui. - Fa- 
ruha niūriai šyptelėjo. - Noras atskleisti bjaurias šio miesto puses 
tapo jos manija. Ir jos drąsa negalėjai nesižavėti. 

Viskas prasidėjo nekaltai. Leila nufilmavo keletą dalykų ir no- 
rėjo sumontuoti juos į viena: moterys su burkomis, valgančios 
spagečius, vadinamieji drifteriai, atliekantys tuos nutrūktgalviškus 
triukus greitkelyje. Bet jai norėjosi kažko rimtesnio. Prieš metus 
ar gal kiek anksčiau ji susipažino su moterimi, kuri tvirtino esanti 
prostitutė. Leila nufilmavo interviu su ja. Interviu nepavyko, bet 
Leila toliau domėjosi tais dalykais. Ji ėmė lankytis viešnamiuose 
ir moterų namuose, kur jos su vaikais slėpėsi nuo smurtaujančių 
vyrų. Ji paėmė interviu iš daugybės moterų. 

— Arjos brolis apie tai žinojo? 

Faruha susiraukė. 

— Juokaujate? Apie tai žinojo vien Leila ir jos giminaitis Raidas. 
Ir aš. 

— Vadinasi, ji susidomėjo moterų teisėmis, - pakomentavo Katia. 

— Na, taip, bet ji ėmė ieškoti visokių prieštaringų siužetų. Smur- 
tą patiriančių tarnaičių. Sekso vergių. Vyrų, turinčių dvidešimt 
žmonų. Ir patikėkite manimi - ji turėjo gyslelę tuos dalykus rasti. 
Kartą ji net nufilmavo moterimi persirengusį homoseksualą, su- 
rengusį pasirodymą privačioje užmiesčio viloje. Nežinau, kaip jį 
surado, bet faktas, kad surado. 

— Susidaro įspūdis, kad ją domino laužomi seksualiniai tabu, - 
tarė Katia. - O ar kada nors ji tyrė politikų ar dvasininkų korupciją? 

— Ne, bet manau, būtų galėjusi to imtis, jei nebūtų mirusi... — 
Faruha nesmagiai pasijuto ir nutilo. - Nesu įsitikinusi. 

Ji gurkštelėjo mineralinio vandens iš butelio, stovinčio ant ra- 
šomojo stalo. 

— Šiaip ar taip, ji nesiliovė, kad ir kaip su ja buvo elgiamasi. 

— Ką turite galvoje? - paklausė Katia. 

- Matot, ji ne visada filmuodavo paslapčia. Kartais ji tiesiog 
vaikščiodavo po miestą. Įsivaizduokite jauną moterį, kuri vaikštinė- 
ja viena ir nukreipia vaizdo kamerą į viską, kas tik atrodo šiek tiek 
gėdinga. Ji du kartus buvo užpulta. Vienąsyk kažkoks vyras išmetė 
jos kamerą į jūrą, puolė ją mušti ir sulaužė koją. Nemanau, kad jis 
buvo sulaikytas, bet žinau, jog Leila parašė policijai skundą. 

— Taip, mes apie tai žinome. 

- Kitą kartą kažkoks vyriškis ją sučiupo. Jeigu būtų buvęs stam- 
besnis, būtų padaręs jai ką nors bloga, bet jai pavyko pasprukti. 
Vyras vijosi ją tol, kol ji susistabdė taksi. Ją nuolatos persekiojo reli- 
ginė policija, bet paprastai Leila išsisukdavo - nežinau kaip. Mano 
nuomone, jai tiesiog neįtikėtinai sekėsi. Be to, ji ėmė ugdyti savo 
būdą, kad taptų tvirtesnė. Ėmė nešioti marškinėlius su sunkiojo 
metalo grupių atvaizdais ir džinsus. Tyčia praskleisdavo abają, kad 
žmonės matytų, jog ji iš tų, kurie gali elgtis kaip tinkami. Gal tam, 
kad jie pamanytų, jog ji - karališkosios šeimos narė, ir prie jos ne- 
sikabinėtų. 

Katia prisiminė ties keliu nusitrynusį Leilos abajos lopinėlį. 

— Gal mano klausimas pasirodys kvailas, bet ar ji dažnai klū- 
podavo? 

— Ko gero, - Faruha ironiškai nusijuokė. - Jinai nuolatos už ko 
nors slėpdavosi, kad gautų gerą kadrą. Kodėl klausiate? 

- Jos abaja ties keliu buvo nusitrynusi, - atsakė Katia. - Tik vie- 
noje pusėje, ir aš negalėjau suprasti kodėl. 

— Taip, tikriausiai todėl. Atsakysiu į jūsų ankstesnį klausimą: 
Leila dažnai būdavo viešumoje ir siutindavo žmones. Daugybė 
žmonių būtų norėję jai bloga - aš jau nekalbėsiu apie vyrus, norin- 
čius daryti bloga moterims tiek su kameromis, tiek ir be jų - tokių 
vyrų šiame mieste daugiau, negu reikia. 

Katia žvilgtelėjo į savo tuščią bloknotėlį. Jai nepavyko atitraukti 
dėmesio nuo Faruhos bent tiek, kad spėtų ką nors užsirašyti. Tai- 
gi kai ką pasižymėjo. Skraisčių miestas, seksualiniai tabu, užpuoli- 
mai - patikrinti policijos duomenis. 

— Kol kas nekalbėkime apie nepažįstamus žmones, - tarė ji. — 
Apie visus tuos žmones, kuriuos galėjo supykdyti ką nors filmuo- 
dama. O kaip žmonės, kuriuos ji pažinojo? Draugai - gal ji turėjo 
vaikiną? 

Faruhos akys piktai sutvisko. 

— Pradėsiu nuo to, kad buvęs jos vyras buvo asilas. Kartą jis 
nenuvežė jos į ligoninę, kai ji penkias dienas karščiavo. Jis paliko 
ją gulinčią ant vonios grindų ir paėmė jos mobilųjį, nes jo paties 
sugedo. Tuokart jis užpyko ant jos, nes neišvirė jam vakarienės ir 
neišskalbė drabužių, o galiausiai išėjo ją palikęs, nes su ja jam buvo 
nuobodu. Paaiškėjo, kad ji serga dėmėtąja šiltine. 

Katia pasibaisėjo. Slėpdama savo reakciją užsirašė: dėmėtoji 
šiltinė. 

— Kaip ji galų gale pateko pas gydytoją? 

- Jos brolis sunerimo ir atėjo pasižiūrėti, kaip ji laikosi. Jam teko 
liepti savo padėjėjui išlaužti duris. Juodu rado ją gulinčią kruvinų 
išmatų klane. 

Faruhai net šnervės išsipūtė iš pykčio, bet ji greitai susitvardė. 

— Tam tikra prasme tai išėjo į naudą: ji išsituokė su tuo kvailiu. 

— Tada ji išsikėlė pas brolį? 

— Taip, - atsakė Faruha. - Tik ten prasidėjo kitokios kančios. 

— Ką norite pasakyti? 

- Iki to laiko, kai Leila dingo, jie nuolatos kivirčydavosi. Nejaugi 
Abdulrahmanas jums nesakė? 

— Ašjo neapklausiau. 

— A, aišku... - numykė Faruha sukiodama tarp pirštų rašiklį. 

— Ko juodu kivirčydavosi? - paklausė Katia. 

- Jam nepatiko, ką ji daro, ir norėjo, kad ji liautųsi. 

— Norite pasakyti, jam nepatiko, kad ji dirba televizijos stotyje? 

— Taigi. Jinai ne viską jam pasakojo ir dabar suprantate kodėl. Jį 
siutino vien tai, kad ji dirba televizijos stotyje, todėl ji niekados ne- 
siruošė jam pasakoti apie kitus savo sumanymus. Jam nepatikdavo, 
kai ji išeidavo iš namų, be to, jis manė, kad filmuoti žmones - ne- 
padoru. Manau, jam atrodė, kad ji šitaip braunasi į jų gyvenimą. 
Brolis norėjo, kad Leila ištekėtų dar kartą, šįsyk už gero džidiečio. 
Jeigu būtų jo valia, Leila šiuo metu tikriausiai jau būtų ištekėjusi ir 
nėščia. Ir jaustųsi be galo nelaiminga. 

- Arji pasakojo jums apie vaidus su broliu? 

- Žinau, kad jis grasino nustoti ją išlaikęs. Jūs žinote, kad jis 
rėmė ją pinigais. Aš manau, jis tikrai galėjo apskritai išvyti ją iš 
namų. 

— Tikrai? 

— Taip, kartais jis elgdavosi gana žvėriškai, bet ribų neperženg- 
davo. Jis išties nustojo mokėjęs už filmavimo reikmenis ir už taksi. 
Tai nutiko iškart po to, kai Džidos pajūryje iš jos atėmė kamerą ir 
išmetė į jūrą. Žinoma, Leila nesirengė nustoti dariusi tai, ką darė, 
vien dėl pinigų. Ji be perstojo jų kaulijo. Abdulrahmanas supykda- 
vo ir kildavo tie siaubingi kivirčai. 

— O kaip jie vykdavo? 

— Nemanau, kad jis kada nors jai sudavė, bet ji ateidavo čia ga- 
nėtinai sukrėsta. Kai klausdavau: „Jis tau sudavė?“ ji niekuomet 
neatsakydavo, - Faruha motiniškai atsiduso. - Ji visada ateidavo, 
kai jai reikėdavo paguodos. Bet aš jai daug kartų sakiau: tu neturi 
pasikliauti broliu. Leila žinojo, kokia ji yra ir kad laiminga bus tik 

tada, kai taps finansiškai nepriklausoma. Jai reikėjo tos finansinės 
nepriklausomybės. 

— Arjai galop pavyko įsigyti naują kamerą? 

— Taip, pavyko. 

- Iš kur gavo jai pinigų? 

Faruha atsiduso. 

- Ji kažkiek susitaupė dirbdama televizijos stotyje. 

— O kitus?.. 

- Trūkstamus jai davė Raidas, - nenoromis pripažino Faruha. 

— Kiek jis jai davė? 

— Tikriausiai didžiąją dalį - porą šimtų rialų. Tokių santaupų ji 
neturėjo. 

— Tai didžiuliai pinigai, - balsu svarstė Katia. - Ar dėdė gerai 
mokėjo Raidui? 

Faruha gūžtelėjo pečiais. 

— Žinau tik tiek, ką man sakė Leila, o šia tema ji mažai kalbėjo. 
Grįšiu prie ankstesnio jūsų klausimo. Leila turėjo ir kažką panašaus 
į vaikiną. Juodu buvo neseniai susipažinę, bet jis buvo amerikietis 
ir aš nė karto nesu jo mačiusi. 

Katia sustingo. 

— Ar žinote jo pavardę? 

— Volkeris. Erikas Volkeris. 

Katia vargais negalais susitvardė neparodžiusi, kaip susijaudi- 
no. Erikas Volkeris - vaikinas? - užsirašė ji. 

— Leilai labai patiko amerikiečiai, - kalbėdama Faruha nulipo 
nuo to savo sosto ir nuėjo į tolimąjį kambario galą. Atsiklaupė prie 
lovos, paskui akimirką dingo iš akių. Katia išgirdo stenant ir po ke- 
lių akimirkų stebėjo, kaip Faruha užkelia ant lovos seifą sulig batų 
dėže. Tada grįžo prie rašomojo stalo, nukabino raktą nuo sienos ir 
atrakino seifą. 

- Erikas turėjo automobilį ir marias laisvo laiko, - aiškino toliau 
Faruha. - Jis visur ją vežiodavo. Jai labai pasisekė, nes jis galėdavo 
vestis ją į tokias vietas, į kurias ji kitaip nebūtų galėjusi patekti, to- 
kias kaip uždara amerikiečių teritorija. 

Katia dabar viską įnirtingai užsirašinėjo. 

— Kaip Leila su juo susipažino? 

— Kaip ir su visais - filmuodama. 

- Judvi irgi šitaip susipažinote? 

Atrodė, tartum Faruha svarsto, ar įsižeisti - ir Katiai dingtelėjo, 
kaip mergina galėjo suprasti jos klausimą: Kas gali praleisti progą 
nufilmuoti liliputę? Bet Faruha tik papurtė galvą. 

— Mudvi kartu lankėme mokyklą, kol tėvai nusprendė manęs į 
ją nebeleisti. “ 

— Nebeleisti į mokyklą? 

Faruha linktelėjo. 

- Jie sakė, kad jiems darosi per daug neramu dėl manęs - man iš 
tikrųjų teko ištverti daugybę patyčių - bet tikra tiesa kita: jie baisiai 
manęs gėdijosi ir vis dar gėdijasi. 

į akis, tarsi laukdama, kol ši pasipiktins tokiu žiauriu tėvų spren- 
dimu ar bandys nenuoširdžiai, neįtikinamai užjausti. Tačiau Katia 
nieko neatsakė, tad Faruha rausėsi toliau. 

— Ar žinote, kur susipažino Leila ir Erikas? 

— Prekybos centre, - atsakė mergina. - Neprisimenu kuriame. 
Leila kažką filmavo. Erikas priėjo ir paklausė, ar ji dirba vietos te- 
levizijos stotyje. Juodu įsišnekėjo... 

Pagaliau Faruha rado kai ką Katiai - kvadratinę kartoninę dėžę 
su trim tuzinais vaizdadiskių plastiko dėkluose. 

— Čia Leilos Navar kūrybos rinktinė, - tarė Faruha. 

Katia paėmė dėžę - Faruha vos neužkėlė jos jai ant kelių - ir 
apstulbusi, suglumusi pervertė dėželes. Vos susilaikė nepašokusi ir 
nepradėjusi šaukti iš džiaugsmo. 

— Visa, ką gavote iš jos brolio - nekalti dalykai, - aiškino Faru- 
ha. — Čia visa kita. 

Ji su pasididžiavimu, bet podraug įspėjamai atkišo smakrą į dė- 
Žės pusę. 

- Jeigu Leilą nužudė kas nors iš tų, kuriuos ji sutiko per savo 
nuotykius, galiu lažintis, kad čia rasite kokių nors įrodymų. 

— O šie diskai pas jus todėl, kad... 

- Leila tiesiog paniškai bijojo prarasti savo filmuotą medžiagą, 
todėl aš sutikau saugoti jos diskų kopijas. 

— Ar žinote, kur ji laikė originalus? 

- Tiksliai nežinau. Be abejo, kur nors savo namuose. Jie turėjo 
būti paslėpti - ji nebūtų norėjusi, kad brolis ar jo žmona juos rastų. 

— Tikriausiai ji džiaugėsi turėdama tokią draugę kaip jūs. 

— Aš jau sakiau, - atsakė Faruha vėl ropšdamasi ant kėdės: - 
Leilai labai pasisekė. Nesiruošiate paklausti manęs, kur buvau, kai 
ji dingo? 

Katia vos nenusišypsojo, bet pašaipiame Faruhos balse išgirdo 
slypint pagiežą ir nuoskaudą. 

— Kur jūs buvote? 

— Čia, kaip visada. 


Osama sėdėjo ant baltos sofos. Faruhos jaunesnysis brolis sėdėjo 
niukui buvo šešeri. Tuo metu jis buvo vienintelis vyras namie, taigi 
iš tiesų šeimininkas. Jo motina - bent jau Osama manė, kad duris 
atidarė ji, - atsivedė berniuką į kambarį ir liepė užimti svečią. Ji ne- 
paaiškino, kas yra Osama, o berniukui, matyt, buvo nė motais. Jo 
kojos buvo tokios trumpos, kad kabojo sulig sofos kraštu. Rankose 
jis laikė kažkokį kompiuterinį žaidimą ir negalėjo atitraukti nuo 
jo dėmesio ilgiau negu sekundę; per tą laiką dirstelėdavo į Osamą, 
nervingai apsilaižydavo lūpas ir vėl stačia galva nerdavo į žaidimą. 

Žaislo pypsėjimas ir džeržgimas buvo idealus akompanimen- 
tas šlykščiai Osamos nuotaikai; ši minutėms bėgant tik dar labiau 
bjuro. Jis juto palengvėjimą, kad jam nereikia žiūrėti, kaip Faruha 
sužino apie draugės mirtį, ir tuo pačiu metu mintyse piktinosi pats 
negalintis uždavinėti jai klausimų ir kad atsivedė moterį, galbūt nė 
velnio nenutuokiančią, ką reikia daryti. 

Galiausiai į svetainę atėjo moteris - Osama spėjo ją esant vieną 
iš berniuko vyresniųjų seserų - ir atnešė jam stiklinę apelsinų sul- 
čių. Padėjusi stiklinę ant kavos stalelio ji ištiesė mažyliui ranką. Jis 
atsistojo vis dar neatitraukdamas akių nuo žaidimo ir jai įkandin 
iškiūtino iš kambario. 

Vėl stojus tylai Osamos dėmesys dar kartą nukrypo į lentyną 
su kompaktinėmis plokštelėmis. Jis pasigailėjo perskaitęs pavadi- 
nimus. Dauguma atlikėjų buvo labai mėgstami Nuhos. Visą rytą 
jis stengėsi apie ją negalvoti, bet dabar juto, kaip ji įslenka į jo min- 
tis tyliai lyg šmėkla, apsigaubusi šydu, po kuriuo, pasirodo, slėpėsi 
jam menkai pažįstama moteris. 

Dabar jį tiesiog gniuždė, kad jis visados taip didžiavosi ja ir 
jųdviejų santuoka. Jis žavėjosi, kad ji dirba laikraščio redakcijoje, 
kad moka rašyti straipsnius ir kad taip puikiai sutaria su žmo- 
nėmis. Bet pastaruosius dvejus metus kas kartą, kai juodu my- 
lėdavosi, ji leisdavo jam suprasti norinti dar vieno vaiko ir kad 
jų glamonės veda į šį tikslą. Dar svarbiau tai, jog vaikeliui taip ir 
neatsiradus jinai įtikino jį, kad moters kūnas - paslaptis; girdi, 
taip, kartą ji jau pastojo ir pagimdė sveiką sūnelį, bet ne visų mo- 
terų organizmas veikia kaip koks prisukamas laikrodis - kartais 
įtampa ir marios darbų taip nualina kūną, kad jis tampa ne toks 
vaisingas, koks turėtų būti. Juodu svarstė, ar jai nereikėtų dirbti 
mažiau valandų, ir gimus Muhanadui pirmus metus ji dirbo tik 
dalimi etato. Osama jos dėl to negraužė, o pats akivaizdžiai darė 
visa, ką galėjo, kad ji pastotų. Jis nė karto neįtarė, kad ji geria 
kontraceptines tabletes. 

Osamai dingtelėjo, ar apie tai žino Rafikas. Ar Mona jam pa- 
pasakojo? Kol dar Rafikas nebuvo sužeistas, jie keturiese nuolatos 
susieidavo: vyrai kalbėdavosi apie darbą, moterys - apie savo ve- 
dybinį gyvenimą. | 

Kai pasipylė kaltinimai Rafikui, Osama viską papasakojo Nu- 
hai. Jis manė, kad ji bus viena iš nedaugelio žmonių, kurie supras, 
bet, užuot parodžiusi Rafikui užuojautą, ji reagavo keistai šaltai. 
Osamos prispirta pasakė jam mananti, kad Rafikas žiaurus. Mona 
išpasakojo jai visas jo taisykles. Jis norėjo, kad prie kai kurių drau- 
gų Mona vilkėtų abaja ir skara, prie kitų - paprastomis kelnėmis ir 
nesidengtų galvos. Jis net liepė prisiūti jai prie kai kurių drabužių 
etiketes, kad prisimintų, kokiomis progomis kuriais vilkėti. Jis nu- 
statė jai kosmetikos naudojimo taisykles (tik su artimais draugais, 
šiukštu ne su šeimos nariais), aprangos taisykles jųdviejų kelionėse 

į Egiptą (tik džinsai arba laisvos kelnės, nieku gyvu ne ilgas sijonas). 
Rafikas leido jai lankyti užsiėmimus. Ji pasirinko jogą, siuvimą ir 
kompiuterinių įgūdžių lavinimo kursus, bet pirma turėjo gauti Ra- 
fiko pritarimą, be to, negalėjo eiti į užsiėmimus, jeigu jis būdavo 
namie, nes jam galėjo jos dėl ko nors prireikti. 

Nuha papasakojo Osamai tuos dalykus iš paskutiniųjų tramdy- 
dama pasidygėjimą - Osamos labui, - bet baigdama pasakė esanti 
labai dėkinga, kad jos pačios gyvenimas toli gražu nėra taip kon- 
troliuojamas ir kad jos vyras ją gerbia tokią, kokia ji yra. Girdi, jam 
niekados nė į galvą nebūtų atėję šitaip elgtis su ja. 

Osamą kiek suerzino, kad Rafiką ištikus tragedijai Nuha kriti- 
kuoja jo vedybinį gyvenimą. Viena vertus, Rafikas elgėsi norma- 
liai. Toks buvo jo būdas - jam patiko įsakinėti aplinkiniams. Be to, 
Osamai visada atrodė, kad Monos atvejis ypatingas, kad ji - viena 
iš tų bejėgių merginų, kurios tikromis moterimis taip niekada ir 
netampa. Kadaise Mona traukė Rafiką, bet metams bėgant ėmė jį 
erzinti, ir jis mielai pats užpildė spragą, atsiradusią dėl jos valios 
trūkumo. Be to, juk daugybė vyrų įsakinėja žmonoms kiekviename 
žingsnyje. Tai dar nereiškė, kad Rafikas dar ir melagis, vagis, turto 
prievartautojas ir galvažudys. 

Šitaip Osama mintyse kurį laiką teisino Rafiką, kol suvokė ne- 
galintis liautis galvojęs, ką jam sakė Nuha. Galiausiai jiedviem kal- 
bantis apie moteris jis nutaikė progą ir paklausė Rafiko: 

- Kodėl tu amžinai nurodinėji Monai, ką daryti? 
to žvilgsnio reikšmė tapo bauginamai aiški: Mano žmona pasakoja 
jums mūsų paslaptis, tavo žmona pasakoja mums jūsų. 

— Jeigu neprižiūrėsi savo žmonos, - pabrėždamas žodžius tarė 
Rafikas, - ji vienaip ar kitaip tave išduos. 

Osama nusiminęs spoksojo į apelsinų sulčių stiklinę; jam buvo 
baisiai nemalonu, kad Rafikas pasirodė esąs teisus. 


Kai Katia buvo beišeinanti iš Faruhos kambario, išgirdo korido- 


riuje žingsnius. Kai jie prisiartino prie durų, kažkas dunkstelėjo į 
sieną ir pasigirdo vyro balsas: 

— Nekišk nosies iš savo kambario, mažoji apsigimėle. Geriau ne- 
sirodyk, kol neišeisiu iš namų. 

Katia žvilgtelėjo į Faruhą. 

— Mano brolis Džamalis, - suniurnėjo Faruha. - Tikriausiai ką 
tik parėjo. 

Pamačius merginos išraišką, Katiai sugniaužė širdį. Ji tikėjosi 
pamatyti įtūžį, bet veide buvo vien nuoskauda - neregėtai gili, su- 
krečianti. Per tiek metų brolis mažų mažiausiai turėjo ją išsekinti. 

Katia atidarė duris ir išėjo į koridorių. 

Vaikinas atsisuko siaubingai įniršęs. 

— Liepiau tau nekišti... - pamatęs Katią užsičiaupė. Jo veide 
buvo siaubas, koks gali ištikti tik pasakose: naktį į tavo namus įsė- 
lino džinas ir seserį baisuoklę pavertė karalaite. Gal ji ir gražuolė, 
bet tada ji tave užburia, tavo pirštai virsta kanopomis ir visą likusį 
gyvenimą bliauni kaip avis. 

Jis greitai atsitokėjo. 

— Užsidenk veidą, moterie! - suurzgė. 

Katia žengtelėjo atatupsta. Būtų atidavusi nežinia ką, kad tik 
būtų galėjusi atkišti prieš tą prakaulų, pasigailėjimo vertą veidą pa- 
reigūno ženklelį. Tačiau ženklelį parodė Osama, iškišęs galvą pro 
madžliso duris. 

— Pareigūne Hidžazi, - šūktelėjo jis, - kai baigsite, norėčiau, kad 
padėtumėte susitvarkyti su šiuo žmogumi. 

Katia linktelėjo, nutaisiusi rūsčią miną, su pasitenkinimu ste- 
bėdama, kaip vyriškis mindžikuoja tarp jų, įkliuvęs į spąstus lyg 
lapė greitkelyje tarp priešpriešiais besiartinančių dviejų sunkveži- 
mių. Osama grėsmingu mostu pakvietė jį užeiti į svetainę ir vyras 
nenoromis pakluso. 

Faruha sėdėdama prieš kompiuterį spaudinėjo pelę. 

— Ar viskas? - paklausė ji pro petį. - Nes jeigu jau baigėte, aš 
turiu darbo. 

Katiai norėjosi pasakyti: Visą laiką tūnai šitame savo kamba- 
ryje. Tavo tėvai nori, kad būtum čia užsirakinusi, brolis grasina, jei 
išdrįsi bent praverti kambario duris. Nejaugi tu netrokšti ištrūkti iš 
čia velniop?! Bet nieko nepasakė, tik užrašė savo mobiliojo telefono 

numerį ant lapelio iš Faruhos jai duoto bloknotėlio ir padėjo ant 
rašomojo stalo. 

— Prašom paskambinti, jeigu ateis į galvą kas nors, kas galėtų 
praversti. 

Faruha suėmė lapelį dviem pirštais ir pro petį dirstelėjo į Katią. 

— Prašom man paskambinti, kai rasite jos žudiką. 


Vėl sėdėdama automobilyje su kelius slėgte slegiančiais Leilos vaiz- 
dadiskiais Katia tramdė norą dar kartą padėkoti Osamai, jog išė- 
jo į koridorių ir bemat parodė, kad juodu lygūs. Tas absurdiškas 
pojūtis spaudė jai gerklę, kėlė svaigulį. Bet kuo labiau stengėsi jo 
atsikratyti, tuo labiau į jo vietą brovėsi kitas - kažkokia įnirtinga 
ištikimybė, šilta ir maloni. 

Greitai atseikėjęs Faruhos broliui įspūdingų grasinimų dozę, 
Osama iš jo sužinojo, kad jis dirba automechaniku, gyvena toje pa- 
čioje gatvėje su žmona, laukiančia antro jų kūdikio, ir mano tėvus 
padarius didžiulę klaidą - neatidavus įvaikinti sesers, kai turėjo to- 
kią galimybę. 

- Jūs atitinkate mūsų sudarytą žudiko psichologinį portretą, - 
rimtu veidu pareiškė Osama. 

Jis vedęs, - turėjo priminti sau Katia, kai žavėjimasis juo bau- 
dėsi prasiveržti į paviršių, - aš irgi tariamai ištekėjusi. Ji viską jam 
pasakojo apie Faruhos apklausą ir pasakė, kas jai labiausiai kelia 
susirūpinimą: peržiūrėti visą Faruhos jiems duotą vaizdo medžia- 
gą reikės be galo daug laiko. Be to, jai nedavė ramybės ir tai, kad šie 
diskai - tik kopijos. 

— Originalų name neradote? - paklausė ji. 

— Ne, - atsakė Osama. - Jos kompiuterio kol kas taip pat. 

— Faruha užsiminė, kad Leila turėjo gerai juos paslėpti. 

— Mes nuodugniai apieškojome jos kambarį, bet gal jie kažkur 
kitur name, - kalbėjo Osama. - Būtinai pasiųsiu ten žmogų, kad 
apieškotų ir kitur. 

Osamai paklausus apie merginą, Katia pripažino, kad Faruha 
protinga ir žavi. Kita vertus, ji uždaro būdo, drovi namisėda, į ben- 
driją mėgstančią aikštingą, drąsią savo draugę Leilą žiūrinti vos ne 

kaip į savo nuosavybę. Svarbiausia žinia, kurią ji atskleidė - kad Leila 
nesutarė su broliu ir kad juodu kivirčydavosi dėl merginos darbo. 

Osamai tai sukėlė susirūpinimą, bet jis nepertraukė Katios. 

— Ji dar man sakė, kad buvęs Leilos vyras smurtaudavo, - pasa- 
kojo toliau Katia. 

Ji išsitraukė Faruhos bloknotėlį, kad prisimintų smulkmenas. 
Sustojus prie kito šviesoforo, Osama paprašė parodyti užrašus, to- 
dėl ji padavė jam bloknotą. Ji tauškė nesustodama, bet mintyse vis 
dar negalėjo atitokti nuo naujienos, kad Erikas Volkeris pažinojo 
Leilą. Kai priėjo pasakojimo vietą, kurioje teko aiškinti, kas toks 
Erikas Volkeris ir iš kur Leila jį pažinojo, Osama, matyt, pastebėjo, 
kaip pasikeitė jos balsas, nes staiga į ją sužiuro. 

Katia išraudo ir atsiduso. 

— Turite kai ką žinoti. 

Jis šaltai tyrė ją žvilgsniu, tarsi laukdamas kažko labai bloga. 

- Žinau, kad sumanymas veikiausiai buvo netikęs, - prisivertė 
kalbėti Katia, - bet aš išgirdau, kad viršininkas Rijadas planuoja 
sumažinti jūsų pagalbininkų. 

Atrodė, kad jos žodžiai jį sutrikdė ir užgavo. Jai susidarė įspū- 
dis, kad ji anksčiau už jį apie tai sužinojo ir ką tik padarė didžiulę 
klaidą tai papasakodama. 

- Taigi aš norėjau padėti. Iš Madždžio sužinojau, kad prieš mirtį 
Leila turėjo dvi užduotis: filmuoti fone rodomą medžiagą televizi- 
jos stočiai ir fotografuoti privačią meno kolekciją. 

Osama laukė nieko nesakydamas. 

- Madždžiui kilo sunkumų rasti tą meno kolekcininką, tad aš su 
draugu nuėjau į tą butą jo ieškoti. Ten buvo moteris, - paskubomis 
pridūrė ji, tikėdamasi jį suprasiant netiesioginę šių žodžių prasmę: 
Gerai, kad ten buvau, nes, galų gale, mums teko apklausti moterį. 
Bet Osama nė nemirktelėjo. - Amerikietė. Paaiškėjo, kad tas meno 
kolekcininkas - jos buto savininkas. Ji davė mums kitą jo adresą. 

- Tas žmogus, jūsų manymu, gali būti susijęs su Korano doku- 
mentais, kuriuos radome Leilos kambaryje, tiesa? 

- Tikrai taip, - patvirtino Katia. - Ponas Nabihas. Šiaip ar taip, 
ta amerikietė stengėsi mums padėti, bet tuo pačiu metu ji atrodė 

susinervinusi. Čia prasideda keisti dalykai: mes sužinojome, kad 
jos vyras dingęs. Jo nėra jau trys dienos ir ji nenumano, kur jis. Ji 
atrodė... išsigandusi. 

Katia pati to nejusdama sukiojo aplink pirštą sužadėtuvių žiedą; 
pastebėjusi, kad Osama žiūri į jos ranką, liovėsi. 

— To vyro pavardė, - tarė ji, - Erikas Volkeris. 

Osamai iš veido pranyko visas tas šaltumas - jį pakeitė nuostaba. 

- Tu įsitikinusi? 

- Taip. Nesakiau jums, nes nebuvau tikra, ar tai bent kiek susiję su 
šiuo tyrimu. Tas meno kolekcininkas tik buvo jų buto savininkas. 

Osama linktelėjo. 

— Vadinasi, Leila tikriausiai melavo broliui. Gal tas buto savi- 
ninkas išties kolekcionavo meną, bet tai galėjo būti tik priedanga. 
Gal iš tikrųjų ji susitikinėdavo su Eriku Volkeriu? 

— Manau, tai įmanoma, - atsakė Katia. - Anot Faruhos, su Eriku 
Leila susipažino taip pat kaip su visais - filmuodama žmones. Eri- 
ką ji pirmąkart pamatė prekybos centre. Galbūt jis supažindino ją 
su buto savininku ir šis davė jai užduotį fotografuoti. Šiaip ar taip, 
abejoju, ar ji būtų sakiusi broliui, kad susitikinėja su amerikiečiu. 

— Aš išsiaiškinsiu, - tarstelėjo Osama, ir automobilyje stojo ne- 
jauki tyla. 

— Atsiprašau. Suprantu, kad labai daug sau leidau... - pradėjo 
Katia. Osama pertraukė ją nekantriu rankos mostu, bet ji teisi- 
nosi toliau: - Noriu, kad žinotumėte: nieko daugiau nedariau, tai 
buvo viskas. 

Osama atsigręžė į ją ir ji pamatė jo veide palengvėjimą. 

— Viskas gerai, - patikino jis. - Gerai padarei, kad man papasa- 
kojai, bet ateityje žinok: svarbi kiekviena smulkmena, net tai, kas 
tuo metu neatrodo svarbu. Niekada nelaikyk paslapčių. 

Katia linktelėjo. Juodu .privažiavo automobilių aikštelę, bet, 
užuot palikęs automobilį ten, jis sustojo prie durų. 

— Nunešk tuos diskus Madždžiui. Ne, geriau pati pradėk juos 
peržiūrinėti. Šiuo metu jis turi labai daug darbo. Bet pirma pasa- 
kyk: ar turi tos amerikietės adresą? 

Ji pasirausė rankinėje, rado popieriaus lapelį ir padavė jam. 

— O buto savininko adresas? 

— Jis gyvena Al Azizijoje, - atsakė Katia. 

— Gerai, aš patikrinsiu. 

Jis užvertė jos bloknotėlį, gulintį jam ant kelių. 

— Dirbai puikiai, - tarė. - Ar galiu jį pasiskolinti? 

— Prašom, - tarė ji. - Stalčiuje turiu kitą. 

Jai darėsi baugu pagalvojus, kad jis kada nors ims ją kartu į dar 
vieną apklausą. 

Osama linktelėjo, bet jo mintys klajojo kitur. 


Vidurdienio malda ką tik baigėsi. Akinamai baltas dangus apsiautė 
miestą tokio karščio apklotu, kad galėjai pagalvoti sprogus bran- 
duolinę bombą. Osama sėdėjo savo automobilyje aikštelėje priešais 
mėgstamą indišką restoraną. Suskambo jo mobilusis. Skambino 
Fuadas, moteriškų apatinių drabužių parduotuvės savininko padė- 
jėjas. Iš balso atrodė, kad jis nervinasi, o suprasti žodžius trukdė 
lekiančių automobilių burzgimas fone. Osama vaizdavosi jį einantį 
judria gatve ir vogčiomis besidairantį į šalis. 

- Atleiskite, pone Džamija, nesuprantu, ką jūs sakote. 

- Raidas grįžo, - galiausiai pakankamai garsiai pasakė Fuadas. 

— Leilos giminaitis? 

— Taip. 

Fuadas ėmė kažko maldauti. Osama suprato tik kas trečią žodį, 
bet atrodė, kad pašnekovas sako: Nesakykite mano viršininkui! 

- Žinoma, nesakysiu, - pažadėjo Osama, bet ryšys jau buvo 
nutrūkęs. 

Iš MIRIAMOS VOLKER duoto pono Nabiho adreso nebuvo jo- 
kios naudos. Katia pusę popietės praleido prie kompiuterio, kol 
išsiaiškino, kad tai paštu prekiaujančios parduotuvės Abu Dabyje 
adresas. Kai pagaliau prisiskambino, išgirdo, kad joks Nabihas nėra 
jos klientas. Katia atsidūrė aklavietėje. 

Kitą dienos dalį ji praleido prie kompiuterio. Ji žinojo turinti 
imtis ir kitų bylų, bet Leilos vaizdadiskiai buvo tokie įrodymai, kad 
ji negalėjo atsispirti. Įkišo pirmą į kompiuterį, vos ne tikėdamasi, 
kad ekrane pasirodys žudikas ir išklos savo šiurpią išpažintį, bet 
pasirodę vaizdai buvo iš prekybos centro moterims. 

Objektyvas buvo nukreiptas į apskritą stendą su marškiniais ir 
suknelėmis. Stendas lyg ir judėjo, bet Katia nebuvo tuo tikra, nes 
Leila viską filmavo nuo kito stendo kitapus tarpueilio. Bent jau taip 
atrodė, nes kairėje kadro pusėje šmėžavo kažkoks kliuvinys, pa- 
našus į moteriškų marškinių rankovę. Kitapus tarpueilio moteris 
apžiūrinėjo sukabintus daiktus. Ji buvo pasikėlusi burką ir Katia 
matė jos profilį. Moteris atrodė labai jauna. Staiga ji sukliko ir atšo- 
ko atatupsta. Atbėgo apsaugininkas ir tą pačią akimirką iš už sten- 
do iššoko kažkoks vyriškis. Jis puolė į kairę, nes iš dešinės artinosi 
apsaugininkas. Leila žaibiškai pasileido vyrui pavymui - iššoko iš 
savo slėptuvės ir nurūko tarpueiliu. Kurį laiką ekrane dėjosi ne- 

suprantami dalykai, paskui vaizdas stabilizavosi ir kamera parodė 
ant kilimo kniūbsčią gulintį vyriškį. Leila sukuždėjo į mikrofoną: 
Velnias! Dvi moterys stovėjo prie sumaišties kaltininko - matyt, jis 
pargriuvo, kai užkliuvo už jų vežimėlių. Leila nenufilmavo, kaip jis 
krinta, bet vaizdas vis tiek buvo juokingas. Netrukus priėjo apsau- 
gininkas ir suėmė slapčia moteris stebėjusį smalsuolį. 

Juostoje buvo apstu tokių scenų. Vienoje religinis policininkas 
vijosi moterį gatve klykdamas jai, kaip nuodėminga vedžioti šunį 
viešoje vietoje. 

- Jie yra flirto įrankis! - šaukė jis. - Jie panašūs į papuošalus ar 
kosmetiką. Šunys — tai neišmanymo amžiaus papuošalas! 

Katia tik kraipė galvą. Vis dėlto pareigūnui pavyko pagauti mo- 
terį. Pirma jis stvėrė jai už rankos, bet ji tvojo jam rankine, taigi 
jis griebė jautį už ragų: sučiupo šunytį už sprando, nutraukė nuo 
pavadžio ir pabėgo su juo. Šuo ėmė loti, moteris spiegti. 

Katia liepė sau užsirašinėti, bet negalėjo nustoti žiūrėjusi. Per- 
žvelgė visą diską - papietavo prie savo rašomojo stalo, į mobiliojo 
skambučius neatsiliepė. Pamatė dar keletą profesionaliai atrodan- 
čių epizodų, tikriausiai Leilos filmuotų televizijos stočiai; juostoje ji 
užfiksavo senus pastatus ir naujas statybas, miesto gražinimo akci- 
jas - pavyzdžiui, medelius sodinančius pradinukus. Tokius siužetus 
Katia tik perbėgo akimis. Leila parengė specialų reportažą stambiam 
Dubajaus žiniasklaidos tinklui apie skautus, per chadžą dirbančius 
gidais. Tačiau aiškiai buvo matyti, kad jai labiausiai rūpėjo demas- 
kuoti nepadorius dalykus ir visokius susirėmimus jos mylimame 
mieste - tokie siužetai sudarė didžiumą kituose dviejuose diskuose. 

Kiekviename epizode buvo pažymėta data ir laikas kairiame 
apatiniame ekrano kampe; kol kas jie visi buvo išdėstyti chronolo- 
gine seka, o prasidėjo maždaug prieš pusantrų metų. Faruha sakė, 
kad Leila eidavo filmuoti beveik kasdien; sprendžiant iš datų, jai 
pavykdavo užfiksuoti įdomių dalykų - tokių, kuriuos vertėjo iš- 
saugoti diske, - kas trečią ar ketvirtą dieną. 

Ketvirtas diskas, kurį Katia įdėjo į skaitlį, buvo kitoks. Chro- 
nologiškai jis buvo ne vietoje - po ankstesnio ėjo dviejų mėnesių 
pertrauka. 

Pirmasis epizodas buvo pavadintas „Meilės vasara. Pačioje 
pradžioje ekrane pasirodė moteris. Ji sėdėjo ant minkštos rausvos 
sofos saulėtoje svetainėje. Sieną už jos puošė afišos su Odri Hep- 
bern. Moteris segėjo madingu juodu sijonu, mūvėjo kojinėmis, 
avėjo aukštakulniais bateliais ir vilkėjo trumpu rausvu sportiniu 
švarkeliu, tad atrodė panaši į paryžietę. Plaukai buvo juodi, trumpi 
ir garbanoti; veidas, ne tiek gražus, kiek simpatiškas, buvo deng- 
tas per storu balto makiažo sluoksniu. Katia pamanė, kad moteris 
stengiasi panėšėti į europietę, todėl net pakeitė veido spalvą. 

Kadro apačioje pasirodė užrašas „Džohara - merginos pseudo- 
nimas, - šalia kitas, a! mesijaf zavadž - vasaros santuoka. Katia atsi- 
duso. „Vasaros atostogų santuoka“ buvo šlykštus susitarimas. Vyras, 
dažniausiai verslininkas, vesdavo moterį vasarai, kad galėtų imtis ją 
drauge į užsienio kelionę - po Egiptą, Europą ar Ameriką. Keliau- 
dami juodu prisistatydavo kaip vyras ir žmona. Atostogoms pasi- 
baigus, pora grįždavo į Saudo Arabiją ir nutraukdavo santuoką. 

Katia per Bluetooth ryšį gaudavo į mobilųjį žinučių, kuriose vy- 
rai ieškodavo vasaros žmonų; dėl jų ji labiausiai ir juto, kad visas tas 
sumanymas yra nepadorus. Visos žinutės būdavo beveik vienodos. 
Vyrai ieškodavo šviesaus gymio, lieknų, seksualių, angliškai kal- 
bančių moterų iš gerų šeimų. Joms būdavo siūloma ne mažiau kaip 
šimtas tūkstančių rialų, kartais net nauja vila ar naujutėlaitis BMW. 
Pastaroji dovana visuomet sukeldavo Katiai kartų juoką. Moteriai 
dovanojamas automobilis - juk tai tikrų tikriausia prostitucija! 

Kai religinė vadovybė suuodė apie šią naują madą (veikiausiai ji 
buvo sena, tik anksčiau mažai kas apie ją žinojo), vienas garsus dvasi- 
ninkas pasisakė už šią praktiką. Jis kuo aiškiausiai išdėstė, kad vasaros 
santuoka yra priimtina islamo požiūriu, nes neleidžia daug mėnesių 
užsienyje be moters praleidžiančiam vyrui nusidėti santykiaujant su 
prostitutėmis. Jau geriau tegul toks vyras ima drauge saudoarabę - ji 
bent jau musulmonė ir jo žmona. Tas šeichas pabrėžė dar vieną susi- 
rūpinimą keliantį dalyką - tą faktą, kad tiek daug žmonų Saudo Ara- 
bijoje nebeskiria savo vyrams pakankamai laiko. Mat jos susiranda 
darbus ir vyrai priversti tenkinti savo poreikius su kitomis. Jeigu vy- 
ras yra, tarkim, verslininkas, kuriam reikia daug keliauti, nieko blo- 

ga, jeigu negalėdamas imti drauge žmonos jis vežasi jauną moterį. 
Nieko nepadarysi: žmona juk turi likti namie ir dirbti. 

Katia pirmąkart pajuto nusmelkiant jausmą, stipresnį už pa- 
sidygėjimą. Nė vienas jos pažįstamas žmogus nepateisintų tokios 
„santuokos“. Jeigu kalba nukrypdavo į tas vasaros vedybas, daugu- 
ma jos draugų netverdavo įsiūčiu: jų manymu, tai buvo pasibaisė- 
tinas dalykas. Šitaip buvo nuvertinami ir šventi santuokos įžadai, 
ir islamas. O religinė vadovybė pasitelkė į pagalbą Koraną, kad pa- 
grįstų savo iškreiptą pasaulėžiūrą. 
labiau neperprantama - įžūlumo ar išdidumo - kauke. Leila prašė 
jos papasakoti apie naujausią savo vasaros santuoką. Džohara sakė 
kasmet šitaip daranti; jai esą smagu dirbti tik du mėnesius, o kitus 
dešimt skirti sau ir leisti pinigus kaip tinkamai. 

Katia prisivertė baigti žiūrėti įrašą; moteris patenkintu savimi 
veidu aprodė Leilai naujutėlę vilą, pasigyrė tikmedžio baru, milži- 
niškais vitražiniais svetainės langais, virtuve, panašia į restorano. 
Palyginti su visu tuo, trys prabangūs miegamieji su didžiulėmis lo- 
vomis ir pilnomis drabužių spintomis atrodė visiškas menkniekis. 
Jiedviem vaikščiojant po namus, du čihuahų veislės šuniukai taikė- 
si įkąsti Leilai į kulkšnis. Katia mintyse ją pagyrė: ji nekritikavo fil- 
muojamos moters, nevertė jos pasijusti nepatogiai. Ji viską fiksavo 
kamera, ir tiek. Tik tada, kai jiedvi vėl atsisėdo ant sofos svetainėje, 
Leila pradėjo uždavinėti keblius klausimus. 

- Ar jūs laikote save prostitute? 

Džohara atrodė pasirengusi šiam klausimui, nes jos veidas liko 
ramus. 

— Ne, - beveik automatiškai atsakė ji. - Tai ne prostitucija. Pros- 
titutės gali gulėti su vyru be vedybų sutarties, o man tai nepriimti- 
na. Aš esu tradicinė moteris. 

— Ar kada nors manėte esanti vergė? - paklausė Leila. 

Katią pribloškė tokie įžūlūs jos žodžiai. 

Džohara atrodė sukrėsta. 

- Aišku, kad ne, - lediniu balsu atsakė ji. - Kai aš išteku už tų 
vyrų, tampu teisėta jų žmona. 

— Bet jūsų santuoka tik laikina, - ramiai kalbėjo Leila. - Ir pati 
sakėte: su tais vyrais niekada neturėsite vaikų. Taigi iš tikrųjų nesa- 
te tradicinė žmona. 

Atrodė, kad Džohara atsistos ir išeis, bet tada ji nusisuko nuo 
Leilos ir piktai dėbtelėjo į kamerą. 

- Išjunkit ją! - paliepė. 

Leila nekrustelėjo; kameros objektyvas liko nukreiptas į Džo- 
haros veidą. 

- Sakiau, išjunkit ją! - užriko Džohara tiesdama ranką prie ka- 
meros. Kilo peštynės, ekranas užtemo. 

Katia sėdėjo ir spoksojo į ekraną. Ji gerai nežinojo, kas labiau ją 
supykdė - tokia savimi patenkinta Džohara ar Leila: ji atėjo į tos 
moters namus, linksėjo, aikčiojo matydama visas tas grožybes ir 
jos mielus šuniukus, o paskui apibėrė kritiškais klausimais, žino- 
dama, kad jie užgaus šeimininkę. 

Keli kiti siužetai juostoje buvo panašūs į pirmąjį. Kiekviename 
Leila ėmė interviu iš prostitutės. Matyt, Džohara vienintelė prakti- 
kavo vadinamąsias vasaros santuokas; kitos prostitutės buvo bana- 
lesnės. Kaskart buvo filmuojama kitur, bet visada kokių nors namų 
viduje. Tačiau kiekvienu atveju Leilai pavykdavo atstumti nuo sa- 
vęs ar sunervinti filmuojamą moterį ir interviu dažniausiai jausda- 
vosi didžiulė įtampa. 

Žiūrėdama likusią medžiagą Katia ėmė pamažu suvokti tikrąją 
padėtį. Visą savo laiką Leila išnaudojo braudamasi į asmeninį kitų 
žmonių gyvenimą. Į jos kamerą retai buvo žiūrima pro pirštus - net 
tada, kai ji filmuodavo viešose vietose. Daugybei žmonių jos kame- 
ra atrodė ne nekaltas kliuvinys, bet pavojingas puolamasis ginklas. 
O Leila dirbo šį darbą kasdien. Džohara vos nesmogė į kamerą 
kumščiu, kitais kartais filmuojamieji puolė ne taip agresyviai. Vei- 
kiausiai ne mažiau kaip vienas iš žmonių, patekusių į jos objektyvą, 
manė, kad Leila nusipelnė daugiau, negu būti viešai sumušta. Ko 
gero, jie neabejojo, kad ji nusipelno žiaurios fizinės bausmės. Taigi 
potencialių žudikų atrodė labai daug. Tyrėjui tai buvo baisiausias 
košmaras: visai tikėtina, kad žmogžudys - nepažįstamas žmogus, 
vienas iš daugelio Leilos sutiktų per pastaruosius pusantrų metų. 

Diena ėjo vakarop, policijos būstinė tuštėjo: Katia girdėjo žmo- 
nes einant koridoriais už jos durų ir kalbantis garsiai kaip visa- 
penkiolikos minučių. Jis jau kelyje, bet ji juto tuoj padarysianti kaž- 
kokį atradimą ir tas pojūtis badė ją lyg adatomis, krėtė lyg elektra. 
Važiuoti namo ji dar nebuvo pasirengusi. Dėželėje prie kompiute- 
pusšešto ir tam sugaišo beveik visą popietę. Jeigu dalies neparsineš 
namo, velniažin, kiek užtruks, kol visus peržiūrės. O kitų savo bylų 
šiandien net neatsivertė. Ji įsimetė kitus tris diskus į rankinę, visus 
likusius užrakino dokumentų spintoje ir išėjo iš kambario. 

Ant laiptų sutiko Madždį. 

- Eini namo? - paklausė jis. 

- Taip, vairuotojas jau laukia. 

— Tau gerai... - tarė Madždis. Jis atrodė išvargęs. - Ką tik atsive- 
žėme Leilos giminaitį. Dabar jis tardomas, matyt, reikės peržiūrėti 
daugiau įkalčių. Atrodo, šįvakar laukia daug darbo. 

— Galiu likti, jeigu jums manęs reikia. 

— O kaip tavo vairuotojas? - susirūpinęs paklausė Madždis. 

- Galiu likti, - pakartojo Katia. 

— Ne, nereikia. Manau, galime išsiversti... 

— Aš lieku, - pareiškė Katia, išsitraukė mobilųjį skambinti Ai- 
manui ir vėl pasuko laiptais į viršų. - Tik pasidėsiu rankinę. 

Atsigręžusi pamatė Madždį žiūrint su dėkingumu ir paleng- 
vėjimu. 

— Nėr už ką, - tarė Katia. 

— Ačiū, - nusišypsojo jis. 

Ji nusisuko jusdama jaudulį, sumišusį su neviltimi. Jis nesitikėjo 
ją liksiant todėl, kad ji moteris ir, jo įsivaizdavimu, vyras namie 
laukia, kada ji grįš ir pagamins vakarienę, išvirs arbatos, o paskui 
teiks jam malonumą miegamajame. Pati kalta, kad melavo apie įsi- 
vaizduojamą sutuoktinį. Vis dėlto jai buvo liūdna. Juodu su Madž- 
džiu taip artimai bendradarbiavo spręsdami Leilos bylą, kad ji be- 
veik - beveik - užmiršo, kuo apsimeta esanti. 


Ž2 


PRIĖJĘS PRIE TARDYMO KAMBARIO, Osama pamatė prie jo 
durų stovinčius Abdulrahmaną ir Fuadą. Abu atrodė sutrikę. 

— Esu įsitikinęs, kad jo ilgai nelaikys, - pusiau pakuždomis kal- 
bėjo Fuadas. - Jeigu tik jis viską paaiškins. 

— Kvailas berniūkštis! - garsiai pyko Abdulrahmanas. Atrodė, 
dar kiek, ir jis sprogs. 

Osama prie jų prisiartino ir Abdulrahmanas išsigandęs at- 
sisuko. 

— Salam aleikum, - atsargiai pasisveikino su vyrais Osama. Po 
Fuado skambučio Osama palaukė valandą, paskui su dviem patiki- 
miausiais savo vyrais nuvažiavo į Abdulrahmano namus. Vienin- 
telė jų dingstis buvo atlikti tokią painią užduotį, kad ją būtų galė- 
jęs suprasti nebent kriminalistas. Raidas tikriausiai matė priešais 
namą sustojančius jų automobilius, nes bandė bėgti pro kiemą už 
namo. Pareigūnai jį sučiupo ir bemat suėmė. 

Jie apieškojo jo kambarį, bet nieko nerado. Raido automobilio 
krata buvo vaisingesnė: jie rado dėželę su juostinėmis kasetėmis, 
kokios gali būti naudojamos vaizdo kamerose. Ant visų buvo eti- 
ketės su užrašu „Leila Navar . Be to, bagažinėje gulėjo kompiuteris. 
Kriminalistai įtarė, kad jis Leilos, bet, pasak Madždžio, jo standusis 
diskas buvo išvalytas. 

— Kaip suprantu, jaunuolis grįžo į jūsų namus savo valia? - 
paklausė Osama. Jis žinojo: jo įsikišimas pridarys Fuadui bėdos, 
jeigu Abdulrahmanas kada nors sužinos, kad jo padėjėjas jam 
paskambino. 

— Jis pasirengęs kalbėti, - tarė Leilos brolis. Osamai nepatiko 
per daug agresyvus jo tonas. 

- Jis atėjo pas jus? - paklausė Osama. 

— Taip, - atsakė Abdulrahmanas. - Šįryt jis pasirodė ir viską pa- 
aiškino. Pasakiau jam, kad turi kreiptis į policiją. Jis šiek tiek to 
baiminosi. Jau buvau jį beprikalbinąs, kai jūs atvažiavote. 

Fuadas stengėsi atrodyti nešališkas. 

Raidas sėdėjo kambaryje labai nusiminęs; galvą laikė susiėmęs 
delnais, tarp pirštų kyšojo riebaluoti plaukai. Marškiniai susiglam- 
žę, ant dilbio - iš pažiūros šviežias ilgas rėžis. Ant stalo šalia jo al- 
kūnės gulėjo sena ruda dėžė. 

Osamai įėjus, Raidas bemat nuleido sužeistą ranką po stalu ir 
atsisėdo tiesiau. 

- Kas nutiko rankai? - paklausė Osama. 

- Trenkiausi į kiemo vartus. 

Osama padėjo ant stalo aplanką ir atidengė dėžę. Joje gulėjo 
juostinės kasetės. 

— Kurjas radai? - paklausė. 

- Leilos kambaryje, - atsakė vaikinas. Jo veidas buvo papilkėjęs, 
po akimis - šiurpūs tamsiai rudi maišai. 

— Čia jos įrašų originalai? 

- Taip. 

— Kur juos gavai“ 

- Ji laikė juos viename iš tuščių kambarių, slaptoje vienos dra- 
bužių spintos plokštėje. 

— O kieno kompiuteris, kuris gulėjo tavo automobilio baga- 
žinėje? 

- Leilos. 

— Kur jį gavai“ 

— Paėmiau iš jos kambario. 

— Todėl tą dieną ir pabėgai iš moteriškų apatinių drabužių par- 
duotuvės? 

Raidas linktelėjo, pasislinko į priekį ir prispaudė krūtinę prie 
stalviršio, tarsi laukdamas, kada jį ims čaižyti rimbu. 

Osama įdėmiai nužvelgė vaikiną. Leilos kambaryje pareigūnų 
rastos nuotraukos paliudijo, kad juodu su Raidu buvo artimi. 

Osama pastūmė aplanką į šalį ir atsisėdo. 

— Gal ko nors atnešti? 

Raidas atrodė nustebęs. 

— Kavos? Ko nors valgyti? 

— Ne. 

Leilos giminaitis susiraukęs sumirksėjo; Osama matė, kad jis 
ima pasiduoti. 

- Na, gerai, - pasakė tyrėjas ir įjungė magnetofoną. - Osama 
Ibrahimas tardo Raidą Navarą. Pone Navarai, pirmiausia pasaky- 
kite man, kodėl pabėgote. 

Raidas vėl dirstelėjo į duris. 

— Aš žinojau, kur Leilos vaizdo medžiaga - turiu galvoje kasetes 
ir visa, kas yra jos kompiuteryje. Nenorėjau, kad jūsų žmonės tuos 
dalykus rastų. 

— Kodėl? 

Šįsyk vaikinas nenusuko akių. Jis kiek niekinamai šnirpštelėjo 
nosimi ir, rodės, visas šiek tiek atsipalaiduoja. 

— Mūsų klausomasi, ar ne? 

— Ne, - atsakė Osama. 

— O šitas langas? - Raidas mostelėjo į nepermatomą stiklą. 

— Už jo nėra nieko, juo labiau jūsų dėdės ar jo pavaduotojo - 
prisiekiu. 

Raidas ilgiausiai dvejojo, ar galima juo pasitikėti, bet galiau- 
siai tarė: 

— Leilos medžiaga buvo ne visai... padori - suprantate, ką turiu 
galvoje? 

— Papasakokite. 

- Ji imdavo interviu iš šlykščių žmonių: prostitučių, kleptoma- 
nų. Bandžiau įtikinti ją liautis, bet ji neklausė. Filmavo toliau, nes 

buvo, velniai rautų, baisiai užsispyrusi, - paskutinį žodį ištarė tarsi 
pritrūkęs oro ir nudelbė akis. 

- Taigi jūs pamanėte, kad jeigu pavyks paslėpti juostas, apgin- 
site jos reputaciją? 

— Aš tik nenorėjau, kad jūsų žmonės jas pamatytų. Nes jums 
galėjo susidaryti įspūdis... galėjote pamanyti, kad Leila, ko gero, 
nusipelnė to, ką gavo... 

Jis išleido atodūsį ir minties nebaigė. 

— Mes turime kitas jos filmuotų vaizdajuosčių kopijas, - tarė 
Osama. 

— Ką?! Iš kur? 

— Arjūs žinote, kodėl ji domėjosi tomis moterimis? 

- Jai rūpėjo, kaip jos išgyvena, - ne iš karto atsakė vaikinas. - Dau- 
guma jos filmuotų moterų gyveno savarankiškai. Kai kurias galbūt 
nustojo išlaikę artimieji. Kitos neturėjo šeimos. Jos nenorėjo verstis 
tuo, kuo vertėsi, bet neturėjo kitos išeities. Leilą tai domino. 

— Aišku. Kaip jinai su jomis susipažindavo? 

— Gerai nežinau. Su viena susipažino per internetą... 

— O su kitomis? 

— Nežinau. 

Raidą ėmė mušti prakaitas. 

— Man susidarė įspūdis, kad judu su Leila buvote artimi, - tarė 
Osama. - Kad ji galėjo jums daug ką papasakoti. 

Vaikinas linktelėjo galvą. 

— Vadinasi, jūs tikrai numanėte, kaip ji dirba savo darbą. Ir, man 
rodos, jinai į jį žiūrėjo rimtai. 

Raidas sutiko jo žvilgsnį. 

- Arji ieškojo tokių moterų vaikščiodama gatvėmis? 

Leilos giminaitis dvejodamas papurtė galvą. 

- Gal ji pažinojo kokį vyrą, kuris ją supažindino su kai kuriomis 
iš jų“ 

Raidas vėl papurtė galvą. Atrodė susirūpinęs. 

— Klausykit, aš gerai nežinau. Ji ne viską man pasakodavo. Leila 
buvo iš tų Žmonių: jeigu jai šaudavo į galvą koks sumanymas, jį 
įgyvendindavo nestabtelėdama. Nė vienos iš tų moterų ji nepaži- 

nojo, bet pradėjusi filmuoti interviu su jomis nebūtų nusiraminusi, 
kol nebūtų suradusi geros dešimties tokių, kurios nebijotų kalbėti 
prieš kamerą. Tokia jau ji buvo. 

— Manote, ji norėjo parodyti savo požiūrį į mūsų visuomenę? 

Raidas atrodė susinervinęs. 

— Galbūt. 

— Čia daug kritikuotinų dalykų, - tarė Osama. - Ypač žiūrint 
moters akimis. Susidaro įspūdis, kad Leila buvo pasiryžusi pareikš- 
ti savo nuomonę apie juos. 

— Galima sakyti, taip. - Raidas vis dar kažko nervinosi. - Jai ne- 
patiko, kaip elgiamasi su moterimis, bet ji gerbė tas, kurios rūpina- 
si savimi. Ji tik bandė parodyti žmonėms, kad kartais čia nutinka 
blogų dalykų. 

Osama atkreipė dėmesį į subtilią vaikino kalbos manierą. Min- 
tis, kad Leila užjautė moteris, nelabai derinosi su jos elgesiu per 
filmuotus interviu su jomis. Pirminėje ataskaitoje, kurią Katia pa- 
dėjo Osamai ant rašomojo stalo, ji teigė, kad Leilai labiau rūpėjo 
atskleisti prostitučių ydas ir veidmainiškumą ar net jas pažeminti. 

— Leila neketino demaskuoti tų moterų, tiesa? - paklausė de- 
tektyvas. 

— Ne! Ji labai saugojo jų privatumą. 

— Bet turite pripažinti: Leila gavo unikalią progą sukurti sensa- 
ciją, pelnyti filmų kūrėjos reputaciją. 

— Jai reikėjo ne to! Ji ketino padaryti tų moterų veidus neryš- 
kius, kad niekas neatpažintų. Be to, ji beveik niekam nepasakojo, 
ką daro. 

Raido naivumas suerzino Osamą. Knietėjo pasakyti tam vai- 
kigaliui, kad Leila buvo toli gražu ne idealistė - ji tik saldžiomis 
kalbomis mokėjo įtikinti giminaitį, kad siekia aukštesnių tikslų. 
Pats Osama nujautė, kad tie tariamai aukštesni Leilos tikslai buvo 
išgarsėti ir praturtėti. 

— Ar Leila kada nors kalbėdavo apie tai, ko viliasi kurdama šį 
filmą? 

- Taip, ji ketino nusiųsti jį į festivalius Sirijoje ir Niujorke. Ilgai 
svarstė, į kuriuos siųsti. Viską, ko reikėjo, jau buvo nufilmavusi. Jai 

tereikėjo... - Jis užsičiaupė, tarsi jį būtų sužeidusi mintis, kad filmas 
niekada nebebus baigtas. - Jai tereikėjo sumontuoti visą medžiagą 
ir padaryti iš jos dokumentinį filmą. Tik jinai... nebegalėjo to pa- 
daryti, - tramdydamas ašaras jis sunkiai atsiduso. 

Vaikinas atrodė apgailėtinai. 

— Ojos vaizdo kamera? - paklausė Osama. - Pirmosios nete- 
ko, kai buvo užpulta Korniše, tada ji nusipirko kitą. Iš kur gavo 
jai pinigų? 2 

— Ašjai daviau, - kiek išgąstingai prisipažino Raidas. 

— Labai dosniai pasielgėte. 

— Leilai jos reikėjo, be to, kada nors ji būtų grąžinusi man pinigus. 

Osama linktelėjo. 

— Kiek apie jos veiklą žinojo dėdė? 

— Nieko, - niekinamai suprunkštė Raidas. - Jeigu jis būtų... - 
Matyt, vaikinas nusprendė minties geriau nebaigti. 

— Bet Abdulrahmanas leisdavo jai išeiti, - priminė Osama. 

— Ne. Jis stengdavosi laikyti ją namie, bet ji vis tiek išeidavo. 
Jis leisdavo jai filmuoti medžiagą televizijos siužetų fonui su sąly- 
ga, kad ims mane palydovu. Leilai labai nepatiko filmuoti tai tele- 
vizijos stočiai - darbas buvo be galo nuobodus. Abdulrahmanas 
kiaurą dieną praleisdavo parduotuvėje, tad nežinojo, ką ji veikia. 
Retkarčiais sužinodavo, kad jos nėra namie, ir skambindavo į mo- 
bilųjį. Ji visada sakydavo esanti pas savo draugę Faruhą, o ši tai 
patvirtindavo. 

— Vadinasi, jis niekados nežinojo, ką iš tikrųjų veikia Leila? Nie- 
kada - nė karto - nesužinojo, kad ji vaikšto po miestą ir filmuoja 
ne televizijos fone rodomą medžiagą, o kai ką kita? 

— Nesužinojo. 

— Kaip galite būti toks įsitikinęs? 

- Jeigu būtų sužinojęs, patikėkite manimi, mes būtume pajutę. 

— Todėl, kad jis ūmaus būdo? - balsu spėjo Osama. 

— Taip. Bet jis niekada nebūtų jos užgavęs, net jeigu būtų supy- 
kęs. Būtų ją aprėkęs, ir tiek. 

Osama linktelėjo. 

— Pasak liudytojų, Leila ir jūsų dėdė dažnai kivirčydavosi. 

- Taip. Jis visados bandydavo priversti ją sėdėti namie, o ji vis 
tiek išeidavo. Ji amžinai prašydavo jo pinigų, o jis nenorėdavo duo- 
ti. Manė, kad ištaškys juos skudurams. Aišku, ji niekuomet nesaky- 
davo, kad pinigų jai reikia filmams kurti. 

Raido veide šmėstelėjo šaltukas. 

— Jis juk nebuvo jos tėvas. Kartais elgdavosi lyg tėvas, bet jos 
suvaldyti neįstengdavo. 

Osama nusprendė pakreipti pokalbį kita linkme. 

— Kur buvote tą rytą, kai ji dingo? 

Vaikinas atsisėdo tiesiau. 

— Visą rytą buvau parduotuvėje. Kodėl klausiate? 

— Atrodo, nė vienas parduotuvės darbuotojas negali patvirtinti, 
kad jūs išties ten buvote. 

- Aš ten buvau! - pakėlė balsą Raidas. - Buvau ten visą dieną! 

- Argi neturėjote būti su ja - juk buvote paskirtas jos palydovu? 

— Lydėdavau ją ne kiekvieną kartą. 

- Ar jūsų dėdė tai žinojo? 

— Ne. 

— O jūsų dėdei nebūtų kilę įtarimų, jeigu būtumėte pasirodęs 
parduotuvėje? 

Raidas ėmė muistytis ant kėdės. 

— Būtų, bet tą rytą jis neturėjo būti parduotuvėje. 

- Tačiau koks nors darbuotojas galėjo jus pastebėti ir užsiminti 
jam apie tai. Pavyzdžiui, Fuadas. 

Raidas kramtė lūpą. 

- Fuado irgi ten nebuvo, - atsakė jis vos ne triumfuodamas, tad 
Osamai dingtelėjo, kad jis ką tik netyčia sužinojo atsakymą. 

- Bet tu būtum žinojęs, kur tą rytą išsiruošė Leila, - kalbėjo 
jis. - Gal susitikti su kokiu konkrečiu žmogumi? 

— Nežinau. Ji man nesakė. 

Atrodė, kad pokalbis staiga nutrūko. Osama laukė ir stebėjo pa- 
šnekovą. Raidas sėdėjo ir spoksojo į dėželę ant stalo. 

Osama atsilošė ant kėdės ir apsimetė mąstąs. 

— Tikriausiai buvote jai toli gražu ne abejingas. Davėte jai krūvą 

pinigų. Palaikėte ją įgyvendinant savo sumanymą, niekam neišda- 
vėte jos paslapčių. O pavogdamas tas juostas ir kompiuterį iš namų, 
kad apsaugotumėte jos reputaciją, net rizikavote tapti įtariamuoju 
žmogžudystės byloje. Be to, išvalydamas standųjį diską tikrai pa- 
darėte nusikaltimą. 

Raidas iš paskutiniųjų stengėsi neišsiduoti puolęs į paniką. 

— Tačiau tos juostos gali būti vienintelis mūsų turimas įrody- 
mas, kas ją nužudė. 

Vaikinui užteko mandagumo apsimesti prislėgtam sielvarto. 

— Todėl kyla nemalonus klausimas, - palinkdamas į priekį kal- 
bėjo toliau Osama, - kokie buvo tikrieji jūsų motyvai, paskatinę 
vogti tas juostas. 

Raidui atvipo žiauna. 

— Nesuprantu, ką turite galvoje, - suburbėjo jis. - Aš jums sa- 
kiau, kodėl taip padariau. 

— O jūsų, pavyzdžiui, netrikdė, kad Leila susitikinėja su ame- 
rikiečiu? 

Trumputę akimirką Raido akys sužibo priešiškumu. 

— Su kuo? Su tuo Eriku? Ji su juo nesusitikinėjo. Jie buvo draugai. 

- A... 

— Jūs manimi netikite? - Kuo toliau, tuo labiau nervinosi Rai- 
das. - Jie tebuvo draugai, ne daugiau. 

— Man atrodo, ji gana neblogai pažinojo tą Eriką. Ji labai dažnai 
su juo matydavosi mieste. 

— Juodu kartais drauge leisdavo laiką, ir tiek. 

- Jinai taip jums sakė? 

— Ne jūsų reikalas! - Vaikinas pašoko nuo kėdės. Osama nustebo. 

— Sėskitės, pone Navarai. 

Raidas dar kelias akimirkas pastovėjo, paskui nenoromis atsisė- 
do. Iš jo išraiškos Osama suprato, kad nieko daugiau iš jo nepavyks 
išpešti. 

— Ar tą dieną ji turėjo susitikti su Eriku? - paklausė Osama. 

— Nežinau. 


- Jūs supykote, nes Leila nenorėjo, kad eitumėte drauge? 

Raidas atkišo apatinę lūpą. Nors ant smakro buvo apstu šiurkš- 
čių juodų plaukelių, smakras buvo berniuko, ir vaikinas sulig kiek- 
viena minute atrodė vis mažiau subrendęs. 

- Jau sakiau: nežinau, kur ji ėjo tą rytą. 

Kelias minutes nieko daugiau nebuvo pasakyta. Tvyrojo šalta 
atmosfera. Osama galvojo apie Nuhos kontraceptines tabletes, pa- 
birusias ant virtuvės stalo, ir kaip gėdingai jautėsi jas išmėtęs - kad 
neįstengė susivaldyti, kad jame glūdi kažkas labai tradiciška, ko jis 
lengvai negalėtų atsikratyti. Tačiau jis negalvojo apie tai kaip apie 
savo paties būdo trūkumą. Jam atėjo į galvą kitkas: kad kiekvienas 
žmogus turi kokį nors slaptą akstiną. Gal Leila, kaip ir Nuha, pada- 
rė kažką, dėl ko užsitraukė tokią stebėtiną Raido rūstybę? 

Osama atsistojo. 

— Pone Navarai, - tarė jis pasilenkdamas virš stalo, - mes išsi- 
aiškinsime, kas tose juostose, sudėsime visą informaciją į viena. 
Noriu, kad žinotumėte: nėra nė menkiausios galimybės, kad mes 
leisime žudikui išvengti bausmės. Aišku? 

Raidas nieko neatsakė. Osama jau buvo besukąs prie durų. 

- Luktelkit, - tarė jaunuolis. - Jūs mane paleisite? 

- Ne, - atsakė Osama. 

— Bet kodėl? Aš nieko nepadariau! 

— Atleiskite, pone Navarai, bet kartą jūs jau pabėgote, ir aš nesu 
įsitikinęs, kad esate nekaltas. 

Osama tikėjosi, kad Raidas bandys priešintis toliau, bet šis tylė- 
jo, tad jį paliko. Leilos giminaitis atrodė įtūžęs. 

JEI NORĖJAI PAMATYTI imamą Hadį vieną, tinkamiausias me- 
tas buvo sekmadienis prieš vidurdienio maldą. Tuo metu vyresnieji 
jo mokiniai turėjo atmintinai deklamuoti Koraną, bet jie visuomet 
ateidavo po priešaušrio maldos, todėl jam likdavo trumpas tarpas 
pabūti savo kabinete ir pasilepinti puodeliu arbatos su tais tikin- 
čiaisiais, kurie pakankamai gerai jį pažinodami pasinaudodavo ta 
pertraukėle jo dienotvarkėje. Paprastai jis tirdavo knygas ar rašy- 
davo, sėdėdamas prie didžiulio ąžuolinio stalo, užsidėjęs ant nosies 
akinius, šumagą* sulankstęs ant kėdės atkaltės. 

Tokį jį ir pamatė Najiras. Jis atsiprašė už sutrukdymą, bet ima- 
mas Hadis pasitiko kaip visada žvaliai nusiteikęs ir pakvietė sės- 
tis - jis atnešiąs arbatos. Najiras nusiramino pastebėjęs, kad nuo 
paskutinio apsilankymo čia prieš du mėnesius niekas nepasikeitė: 
ant sienų tebekabojo šventraščio pergamentai, ant lentynos virš 
galvų vis taip pat buvo sukrautos šventos knygos. Net kvapas liko 
tas pats - medžio, odos ir vėsių tinkuotų sienų. 

Imamas grįžo nešinas dviem puodeliais arbatos. Najirui patiko, 


* Palaida skara, kurią ant galvos nešioja arabai vyrai. Tas pats kas gutra, kufija, 
tik šumaga - baltais ir raudonais langeliais. 

kad jis nelaikė tarno, suprato, kas yra tikrasis kuklumas. Hadis pa- 
dėjo puodelį priešais Najirą ir atsisėdo prie rašomojo stalo. 

- Senokai nesimatėme, Najirai, - tarė imamas. - Galvojau apie 
tave. Mudu su žmona praėjusią savaitę lankėme dykumoje savo 
draugą, seną beduiną. Žinau, kad pasakojau tau apie jį. Jis man la- 
bai tave primena - galėtų būti tavo tėvas. 

- Iš kurios jis genties? 

— Murų. 

— Kai ką iš tos genties pažįstu. 
juodu sėdėjo jaukioje tyloje, klausydamiesi, kaip kampe sukdama- 
sis girgžda metalinis ventiliatorius. 

— Na, papasakok man, kaip laikaisi, - paragino imamas Hadis. 
Najiro dėdė Samiras. Jeigu ir pastebėjo, kad Najiras sulyso, nu- 
sprendė apie tai neužsiminti. 

Najiras patikino jį, kad viskas gerai, paskui atskleidė savo apsi- 
lankymo priežastį. Trumpai paaiškinęs imamui, kokius dokumen- 
tus tyrė laboratorijoje, papasakojo Madždžio išsakytą mintį, esą tie 
rankraščiai - ankstesnė, taigi galbūt ir autentiškesnė Korano versi- 
ja. Tačiau juose esama akivaizdžių klaidų. 

— Kokių klaidų? - paklausė imamas Hadi. 

Najiras paaiškino. Hadis atsilošė ant kėdės ir susidėjo rankas 
ant pilvo. 

— Nesivargink, - tarė. - Mes žinome, kad skirtingų šimtmečių 
Korane esama smulkių žodžių skirtumų. Taip yra dėl daugybės 
labai paprastų priežasčių. Kai Alacho žodžiai pirmą kartą buvo 
persakyti Pranašui, tebūna Dievas patenkintas juo ir tesuteikia jam 
taiką, jie buvo perduoti iš lūpų į lūpas. Žinia, pirmieji musulmo- 
nai viską užsirašė, bet tie, kurie mokėsi Koraną, iš pradžių turėjo 
išmokti jį atmintinai, ir kartais jie savaip jį užsirašydavo. Pranašo 
bičiuliai turėjo savas Korano versijas asmeniniam naudojimui. Ta- 
čiau Šventąjį Raštą jie jau buvo išmokę atmintinai, todėl rašytinius 
dokumentus jie naudodavo vien kaip priemonę, gelbstinčią atmin- 
čiai. Šitie dalykai labai smulkiai išdėstyti knygose. 

Supranti, kiekvienoje žmogaus sukurtoje sistemoje rasi trūkumų. 
Stebuklinga yra tai, kad tikrasis Koranas liko nepakitęs, - man tai 
yra Alacho didybės įrodymas. Ir tai, kad per šimtmečius musulmo- 
nai nusprendė nepakeisti nė vieno diakritinio ženklo šventraštyje. 

— Jūs teisus, — pritarė Najiras. Jis žinojo apie įvairias „asmeni- 
nes Korano versijas, bet manė, kad visi šie tekstai sudeginti. Pats 
nelabai suprato, kodėl viso to nepaaiškino Madždžiui, kodėl ramiai 

— Islamui dažnai prikišamas nenuoseklumas, - kalbėjo ima- 
mas, - ar kad jis tėra kitos religijos klastotė, ar kad yra kažkokia 
tiesos atmaina, o ne visa tiesa. Bet atmink Alacho žodžius: O kada 
mes pakeičiame vieną posmą kitu - jie sako: „Tu tesi bramanytojas! 
Juk Alachas žino geriau, ką Jis siunčia. Bet didžiuma jų to nežino! 
Tai reiškia, kad Alachas daugybe pavidalų nukreipia mus per ištisus 
amžius, bet jo mokymo esmė nekinta. Tiesa visada lieka ta pati. 

Najiras pritariamai linktelėjo. Jis pajuto užplūstant palengvėji- 
mą ir tuo pačiu metu dėkingumą imamui. Nėra ko nė sakyti, visa 
tai jis žinojo anksčiau, bet jam reikėjo patikinimo, kad Madždis 
paskubėjo daryti išvadas. 

— Galėtume kalbėtis apie Korano istoriją, - tarė Hadis, - bet no- 
rėčiau išgirsti apie tave. Pasakyk man, kaip gyveni. 

Jausdamasis prasikaltęs Najiras prisiminė kitą priežastį, dėl ku- 
rios čia atėjo. 

— Po teisybei, - jis didžiai susigėdo, kad anksčiau nepasakojo 
viso to dvasininkui, bet prisivertė kalbėti toliau, - aš susipažinau 
su viena moterimi. Iš tiesų jau senokai. 

Hadžio antakis kilstelėjo - atrodė, jis nudžiugo ir kažko tikisi. 

— Ir kas? 

Najiras ėmė aiškinti. Jam teko pradėti nuo pradžios - kaip su- 
sipažino su Katia lavoninėje, kai Nūfos artimųjų paprašytas atėjo 
paimti merginos palaikų. Jis bandė papasakoti imamui tuos daly- 
kus prieš keletą mėnesių, kai juodu su Katia nustojo kalbėtis, bet 
pritrūko drąsos. Jam buvo baisu pagalvoti, kad besirutuliojantys jo 
santykiai su Katia pakeis imamo nuomonę apie jį, bet dabar dėl to 
nerimaudamas tik kvailai rodytų išdidumą. 

Hadis kantriai klausėsi, gurkšnodamas arbatą ir linksėdamas; 
retkarčiais jo veide pasirodydavo susidomėjimas ar susirūpinimas. 
Najirui baigus stojo mąsli tyla. 

- Pasakyk man, - tarė imamas, - kodėl visus tuos mėnesius su 
ja nesikalbėjai? 

— Mes tą vienintelį kartą šnekėjomės telefonu, - dar kartą pa- 
aiškino Najiras pasitrindamas delnu sprandą. - Kai ji papasakojo 
man apie savo naują darbą. Paklausiau jos, ar dirbs su nepažįsta- 
mais vyrais, ir man pasirodė, kad tas klausimas ją sutrikdė. Ji ne iš 
tų moterų, kurios tikisi, kad aš suprasiu viską, ką jos daro. Ji gera 
musulmonė, laikosi tradicijų... 

— Tai gerai. 

— Taip, bet ji sakė, kad dirba su vyrais, - atsakė Najiras. - Ji gavo 
naujas pareigas. 

Hadis žvilgtelėjo į jį tarsi sakydamas: Ką gi, kada nors turėsime 
aptarti šį reikalą. 

— Vadinasi, ji nustojo tau skambinti, nes ją sutrikdė tavo 
reakcija? 

— Manau, kad taip. 

— O tujai nepaskambinai? 

— Būtų buvę nepadoru. 

Najiras norėjo papasakoti imamui, kad ji tebemūvi Osmano do- 
vanotą sužadėtuvių žiedą, kad jį nusmelkia skausmas kaskart, kai jį 
pamato, ir kad jis nenumano, ką tai reiškia - gal ji vis dar puoselėja 
kokius jausmus Osmanui? Jeigu Katia tai prisipažintų, būtų siau- 
binga, nes tai mažų mažiausiai reikštų, kad jis nemielas jos širdžiai 
ir kad buvo kvailys kažko tikėdamasis. 

Imamas atsilošė ant kėdės, įkvėpė oro ir mąsliai pakėlė akis į 
lubas. 

— Ir tu manai, kad ji gera musulmonė. 

— Tikiu. 

— Nors ji tau skambindavo. 

— Taip. 

- Ir nors ji stengėsi matytis su tavim vienudu. 

Ji visuomet būdavo su vairuotoju, - norėjosi atsakyti Najirui, bet 
tuoj pat prisiminė, kaip ji be palydovo pasirodė jo laive ir kaip juo- 
du kartą pietavo, tad prikando liežuvį. 

Hadis vėl palinko į priekį ir padėjo puodelį ant stalo. 

— Man atrodo, tu neabejingas tai moteriai. 

— Taip. 

- Ir visada taip buvo? - delikačiai paklausė. 

Najiras viduje susigūžė: Taip, - magėjo jam atsakyti. 

— Aš būčiau pasielgęs deramai ir paprašęs jos tekėti už manęs, 
bet ji ką tik nutraukė sužadėtuves su kitu. Aš jutau, kad ji dar nepa- 
sirengusi, o gal kad per daug skuba. Nesupratau, ką tai reiškia jai. 

- O tau? 

Najiras nervingai patraukė pečiais. Norėjosi pasakyti, kaip sun- 
ku jam buvo nusiteikti prašyti Katios rankos, kai jis pats abejojo, ar 
šis žingsnis teisingas. Jam norėjosi pasakyti, kokie gilūs jo jausmai 
jai, kokia graži jam atrodo; kai tik su ja susipažino, ji pasirodė jam 
labai graži, bet dabar, kai artimiau ją pažino, jos grožis jam tapo 
kitoks, jaudinantis ir podraug pažįstamas. Tačiau taip ilgai laukus 
ir nesituokus būtų kvaila skubėti ir padaryti netinkamą sprendimą. 
Jis norėjo būti visiškai įsitikinęs, kad elgiasi teisingai. Jis žinojo ima- 
mą jam pasakysiant, kad jam jau seniai reikėjo pasipiršti Katiai. 

— Najirai, - staiga užplūstas atjautos tarė Hadis, - tau nereikėtų 
bijoti, kad paskubėsi ir padarysi klaidą. Kas jau kas, bet tu tikrai vi- 
sada elgiesi atsargiai. Šiuo atveju padarytum klaidą, jeigu neženg- 
tum žingsnio tada, kai turi. 

- Jūs turite galvoje, kad turėčiau pasipiršti. 

- Taip, - atsakė imamas. - Tau nuo pat pradžių reikėjo šitaip 
pasielgti. Jeigu ta moteris tau svarbi, tik taip dera elgtis, užuot ty- 
lėjus ištisus mėnesius. - Jis susiraukęs pažvelgė į Najirą, bet gera- 
širdiškai, be jokio pykčio. - Nemanau, kad nori praleisti visą gyve- 
nimą vienas. 

Najiras nustebo. Jis buvo įsitikinęs, kad Hadis įspės jį saugotis 
moters, dirbančios tarp nepažįstamų vyrų, moters, šitaip atvirai su 


juo bendraujančios. 

— Bet ji ne... 

— Ne, ji ne tokia musulmonė kaip tu, - pertarė jį imamas, - bet 
tu manai, kad ji dora tikinčioji. Ir sakei, kad jos tėvas yra pamal- 
dus, vadinasi, žinai, kad ji iš geros šeimos. Aš žinau, kad tu neklysti 
vertindamas žmones. Jeigu ji dievobaiminga, ilgainiui supras, kad 
nedera bendrauti su nepažįstamais vyrais. Supranti, daug moterų 
nevengia svetimų vyrų todėl, kad ieško sau poros. O jeigu ši mote- 
ris išties gera musulmonė, kaip tu sakai, ištekėjusi ji nebejaus tokio 
poreikio, nes turės tave. Ji pradės gimdyti vaikus ir norės būti na- 
mie, kad galėtų juos auginti. 

Imamas Hadis skėstelėjo rankomis. 

— Kai padarysi tai, ką reikia, viskas pasikeis. 

Najiras sumirksėjo, stengdamasis atsikratyti staiga užėjusio 
liūdesio. 

— Ojeigu nepasikeis? 

— Vadinasi, ji tau netinkama. 

To aš ir bijau, - pamanė Najiras. 

- Imk ir sužinok, - patarė imamas. - Imk ir padaryk klaidą - 
jeigu tau to reikia. Nes islamo požiūriu tau draustina leisti laiką su 
ta moterimi, geisti jos ir puoselėti nederamus jausmus, kai ji tau 
svetima ir judu nesate susituokę. 

Najiras dar kurį laiką pabuvo pas imamą ir su juo kalbėjosi, pats 
suprasdamas, kad veltui stengiasi pataisyti sau nuotaiką. Tačiau 
liūdesys parginė jį atgal į landroverį, suleido šaknis jo krūtinėje ir 
vis grasinosi veržtis laukan lyg klaikus kokio vargingo, paklydusio 
gyvio šauksmas. Najiras nenutuokė, iš kur atsirado tas pojūtis. Kaž- 
kaip jis buvo susijęs su Katia, su mintimi, kad ji susilaukia vaikų. 
Ta mintis jam visuomet įkvėpdavo viltį, bet šis pokalbis aptemdė ją 
liūdesiu, ir graudžią vienatvės kupiną akimirką jis pajuto niekados 
nebebūsiąs su ja laimingas. 

IšLEIDUSI ATODŪSĮ ŽMOGAUS, suvokiančio, kad ne visai ge- 
rai elgiasi, Katia įkišo į kompiuterį kitą diską. Ji padarė tik trumpą 
pertraukėlę, kol padėjo Madždžiui įforminti įkalčius, rastus Raido 
automobilyje. Dabar ji pajuto per ilgai buvusi įkalinta tarp savo ka- 
bineto sienų; jai atrodė, kad iškišusi galvą pro aukštą langą pamaty- 
tų oru skraidančius automobilius, žmones su skafandrais - įrody- 
mus, jog prabėgo dešimtmečiai, kol ji buvo įnikusi į vienos moters 
maniakišką susidomėjimą prostitutėmis, transvestitais ir gėdą vi- 
suomenei darančiais poelgiais. 

Tik negalėjai sakyti, kad visa ta medžiaga buvo nuobodi. Tie- 
są sakant, įdomių epizodų gausėjo, ir Katia matė, kaip Leila ėmė 
lavinti interviu imančios žurnalistės ir operatorės gabumus. Per 
visą paskutinį Katios žiūrėtą interviu Leilai pavyko nesupykdyti 
pašnekovės ir siužetas baigėsi asmeninio triumfo gaida, kai pros- 
titutė pareiškė nemananti, kad jai prireiksią Alacho atleidimo: pri- 
versti meilužį šypsotis - niekada ne nuodėmė. Tačiau bežiūrint tą 
filmuotą medžiagą Katią apėmė jausmas, kad ji nė kiek nepadės jai 
atskleisti žmogžudystės. Pastaruoju metu savo elgesiu Leila visai 
nesiekė konfrontacijos. Atrodė mažai tikėtina, jog ji būtų galėjusi 
išprovokuoti tokį pašnekovo įniršį, kad šis būtų nesusivaldęs ir ją 
nužudęs. Leila tapo net diplomatiškesnė. 

nors atradimą. 

Ant rašomojo stalo stovėjo dėžė su kasetėmis, rastomis Raido 
automobilyje. Vienas laborantas pirmame aukšte pusę jų jau su- 
skaitmenino, o šiuo metu kėlė į vaizdadiskius. Kitą pusę perkelti 
turėjo Katia, bet ji įtarė, kad originaluose bus tas pats, kas iš Fa- 
ruhos paimtoje medžiagoje, ir nenorėjo tuščiai gaišti laiko. Ji jau ir 
taip vargo peržiūrėdama savo turimus diskus. 

Kita juosta ją nustebino. Ekrane pasirodė Mekos ir maldininkų, 
sukančių ratus aplink Kaabos šventyklą, vaizdai. Iš pradžių Katia 
pamanė aptikusi daugiau fonui nufilmuotos medžiagos, bet ekrane 
nušvito pavadinimas: „Šventoji kelionė: vienas žmogus stengiasi 
sužinoti tiesą apie Koraną.. 

Ekrane ėmė bėgti žodžiai: „Dažnas musulmonas mano, kad 
Koranas yra tyri ir šventi Alacho žodžiai, perduoti tiesiogiai pra- 
našui Mahometui...“ Paskui pasirodė veidas, po juo užrašas: „Šei- 
chas al Arifis“. Jo tobas buvo toks baltas ir standus, kad galėjai 
pamanyti, jog konditeris aptepė jį visą glajumi, o aplink kaklą ir 
rankas - storesniu sluoksniu. Jo oda buvo tokia švelni ir vaiski, 
kad akis skaudėjo bežiūrint (gal šeichas pasigražino makiažu?), 
barzda tvarkingai apkarpyta, jos apačia žavingai nelygi (tas nerū- 
pestingumas, aišku, buvo apsimestas). Šeichas buvo gražus - per- 
nelyg gražus. Jam derėjo puošti vestuvinį tortą. Vyrui prašnekus, 
maloniai skambi, sklandi džidietiška tartis apgaubė jį profesiona- 
lumo aura. Žiūrovui turėjo susidaryti įspūdis, kad priešais jį - ne 
pompastiškai kalbantis pamišėlis, o tvirtų pažiūrų, aiškiai savo 
mintis dėstantis mokslininkas. 

- Koranas yra tyras, - kalbėjo jis. - Šiandien spausdinamas 
knygos tekstas yra lygiai toks pat, koks buvo atskleistas pranašui 
Mahometui - tebūna Dievas patenkintas juo ir tesuteikia jam tai- 
ką. Taip yra todėl, kad Korane yra tikri Alacho žodžiai, o jų iškrai- 
pyti neįmanoma. 

Jis kalbėjo tarsi vakarieniaudamas su artimaisiais ir aiškinda- 


mas savo Žmonai: 

- Taip, kai pasuki raktelį, užvedi variklį. Šitaip veikia automobi- 
liai, habibti“. 

Katia mintyse kraipė galvą. Ją apėmė siaubinga panieka. 

Iš logotipo ekrano kampe ji pamatė, kad Leila paėmė šį pasi- 
sakymą iš Memri televizijos. Na, žinoma. Ši stotis leisdavo į eterį 
viską, kas rodė, koks pasibjaurėtinas ir absurdiškas yra islamas: 
ekstremistus, nepataisomai konservatyvius šeichus. Paskutiniame 
Katios matytame Memri televizijos epizode imamas pasakojo, esą 
Danijoje merginos esančios tokios iškrypusios, kad nuolatos lytiš- 
kai santykiauja su asilais. 

Paskui ekrane pasirodė kitoks vyriškis: aukštas, šviesiaplaukis, 
saulėje nurudusiu veidu. Užrašas ekrano apačioje pranešė, kad tai 
Apolonas Meibusas, Korano tyrėjas. Jis vilkėjo žalsvai rusvomis 
kelnėmis ir švarku išsipūtusiomis kišenėmis. Jis stovėjo dykumoje, 
tarsi būtų visą gyvenimą joje praleidęs; jo kaklas ir veidas buvo ap- 
lipę dulkėmis. Primerkęs dideles rudas akis jis žiūrėjo į negailestin- 
gai skaisčią saulę. Stiprus vėjas sukėlė smėlio debesis ir jie suteikė 
visam vaizdui savitos rūstybės. 

Kalbėdamas ne taip oficialiai kaip šeichas, tačiau be menkiausio 
akcento pėdsako, jis dėstė: 

— Didžiuma šiuolaikinių tyrėjų sutaria, kad Koranas nėra 
grynas. Jame Alacho žodžiai nėra idealiai įkūnyti, nes jeigu taip 
būtų, - jis nesusilaikė ir sukikeno, - Alachas būtų siaubingai pras- 
tas rašytojas. Tiesa tokia: Korane gausu faktinių ir gramatikos klai- 
dų. Ketvirtis šventraščio apskritai neturi jokios prasmės. Jis buvo 
perrašinėjamas, kupiūruojamas ir trumpinamas. Jame apstu logi- 
nių prieštaravimų ir klaidų, dėl kurių dauguma protingų musul- 
monų jaučia gėdą. 

Jo balse galėjai justi dažno intelektualo apgailestavimą dėl to, 
kad juos supantis pasaulis yra toks iracionalus. Vargšeliai, jūs nie- 
kados nesuprasite, kas yra logika! Neįtikėtina, tačiau šis visažinio 
pranašumas kilo iš tradicijų ir tikėjimo nežinojimo, todėl Katia 
jam jautė dar didesnę panieką. 


. Mylimoji ( ab J. 

Iš kompiuterio garsiakalbių pasigirdo skaitomos Korano iš- 
traukos, ekrane pasirodė šventraščio dokumentai. Katia juos paži- 
no - panašius laboratorijoje studijavo Madždis. Raidės dailiai bėgo 
ekrane iš dešinės į kairę, o fone mirgėjo neryškūs minaretų ir mies- 
to pastatų apybrėžų vaizdai. 

Už kadro pasigirdo balsas. Katia pažino Leilą. Ar Koranas auten- 
tiškas? O gal jis yra tik redagavimo ir taisinėjimo vaisius? Šis klausi- 
mas musulmonų tyrėjams neduoda ramybės ištisus šimtmečius, bet 
šiandien šį klausimą keliantys drąsuoliai ir drąsuolės turi bijoti dėl 
savo gyvybės. Užtenka iškelti mintį, kad Koranas nėra autentiškas, ir 
gali būti apkaltintas atskalūniška veikla, o ji baudžiama mirtimi. 

Katia atsiduso: ekrane pasirodė vaizdai, rodantys šiuo metu 
garsų universiteto profesorių Naserą Abu Zaidą, pareigūnų veda- 
mą iš viešbučio pro paparacų su blyksinčiais fotoaparatais minią. 
Balsas už kadro paaiškino, kad jis Kaire buvo pripažintas kaltu dėl 
atskalūniškos veiklos, nes viešai išsakė nuomonę, esą Koranas - ne 
autentiški Alacho žodžiai, bet istorinis ir literatūrinis tekstas, kuris 
turi būti interpretuojamas kaip visi kiti. Dėl kaltinimo atsimetimu 
nuo tikėjimo Abu Zaidą privertė išsiskirti su žmona tuo pagrindu, 
kad jis nebėra musulmonas, todėl negali būti vedęs šią religiją išpa- 
žįstančios moters. Dėl to jam ir žmonai teko bėgti į Olandiją. 

Paskui buvo išsamiau pasakojama apie šį įvykį, bet Katia ne- 
siklausė. Ji bandė suvokti savo pačios reakciją. Paprastai diskusi- 
jos, kuriose buvo abejojama islamu ar Koranu, jos nežeisdavo, bet 
pono Meibuso komentarai ją papiktino; ne mažiau papiktino ir 
šeicho pasipūtimas. Kita vertus, ją sujaudino priminta Abu Zaido 
byla - dar vienas įrodymas, kad fundamentalistai kaunasi ne vien 
sprogdindami ambasadas ir grobdami žmones, bet ir teismų salė- 
se. Ji turėjo pripažinti bent vieną Leilos nuopelną: ji mokėjo elgtis 
provokuojamai. Galimas daiktas, dėl šios savo būdo savybės ji ir 
buvo nužudyta. 


— Na ką gi: matome prostitutes. Matome, kaip žmogus viešai pa- 


žeminamas. Nesakyčiau, kad reikėtų dar kokio nors motyvo, - ka- 
sydamasis pakaušį kalbėjo Madždis. 

— Taip, tu teisus, - tarė Osama sėdėdamas Madždžio laborato- 
rijoje ant stalo krašto; vieną ranką jis laikė ant krūtinės, kita pri- 
sidengė burną. Ką tik baigęs žiūrėti nebaigtą Leilos dvidešimties 
minučių dokumentinį filmą „Šventoji kelionė“, jis dabar spoksojo į 
nešviečiantį kompiuterio ekraną. Atrodė užsisklendęs ir Katia nu- 
jautė, kad jo mintys kažkur kitur. 

— Kito motyvo mums nė nereikia, - pritarė Osama. - Užtat 
mums reikia gero motyvo. “ 

Madždis pro petį žvilgtelėjo į Osamą. 

— Manau, tas prostitucijos aspektas - ganėtinai svarus. Bet kuris 
vyras, turintis reikalų su tomis prostitutėmis, galėjo sužinoti apie 
šią medžiagą ir imti persekioti Leilą. Tiesą sakant, taip pat galėjo 
pasielgti bet kuri iš tų prostitučių. 

- Taip, - sutiko detektyvas, - bet didžiuma medžiagos apie pros- 
titutes buvo nufilmuota ne prieš vieną mėnesį, o aš nemanau, kad 
žudikas planavo šį nusikaltimą iš anksto. Nuojauta man sako, kad 
tai, kas išprovokavo žmogžudžio įniršį, įvyko prieš pat jos mirtį. 

Iš dokumentinio filmo jie sužinojo bent jau vieną dalyką. Pa- 
skubomis palyginę jie įsitikino, kad tekstai vaizdadiskyje buvo tie 
patys, kuriuos Leila slėpė savo kambaryje. Vadinasi, Leila fotogra- 
favo juos tam, kad panaudotų savo dokumentiniame filme. Apie 
Vahabą Nabihą vis dar nebuvo jokių žinių, bet Katia spėjo, kad jis 
gali būti turtingas rėmėjas, finansuojantis Meibuso tyrimus. Pačia- 
me dokumentiniame filme tekstams nebuvo skiriama daug dėme- 
sio - jie buvo rodomi daugiau kaip fonas. Kitoje filmo dalyje buvo 
rodomos ištraukos iš naujienų kanalų ir interviu su Meibusu, kur 
daugiausia dėmesio buvo skirta įtampai, kurią šio tyrėjo darbai su- 
kėlė tarp religinių dogmatikų. 

— Taigi Leila tikriausiai slėpė nuotraukas savo kambaryje tam, 
kad jų neaptiktų brolis, - svarstė Katia. 

- Taip, - atsakė Osama. - Manau, jis iš tų, kurie būtų pastebėję 
klaidas tekste ir dėl jų supykęs. Kita vertus, neatrodo, kad jis turėjo 
jai didelės galios. Net jeigu jis uždraudė jai kurti šį filmą, abejoju, 
ar galėjo priversti ją paisyti šio draudimo. 

— O Meibusas? - paklausė Madždis. 

— Kas tave domina? - įsiterpė Osama. - Matyt, juodu dirbo 
drauge. O sprendžiant iš mūsų ką tik matytos medžiagos kokybės, 
į šį dokumentinį filmą ji žiūrėjo rimtai ir tikriausiai ketino jį kaip 
nors paviešinti. 

— Taip, jis profesionalesnis už ankstesnius jos darbus, - pripa- 
žino Katia. 

— Turime vadovautis prielaida, kad Meibusas davė jam sutikimą. 

— Tokiu atveju jis išties mėgsta riziką, - įsiterpė Madždis. - Jei- 
gu aš būčiau daręs tokį tyrimą, nebūčiau trimitavęs apie jį visai ša- 
liai. Bent jau tikrai nebūčiau stojęs prieš vaizdo kamerą ir visiems 
apie jį pasakojęs. 

- Tikriausiai jis pasitikėjo Leila, - svarstė Katia. 

— Ar žinote, kad ant jos skaros radau šviesių plaukų? 

Osama susidomėjęs ją nužvelgė. 

— Taip, girdėjau. Manai, jie gali būti Meibuso? 

— Galimas daiktas, - atsakė Katia. - Manau, su šia byla susiję du 
blondinai: Apolonas Meibusas - vaizdo medžiagoje matome, kad 
jis šviesiaplaukis, - ir... 

Ji pasisuko į Madždį. 

— Tikiuosi, nesupyksi, bet aš nusprendžiau tau padėti, kad ne- 
reikėtų vargintis: gavau Eriko Volkerio asmens tapatybės kortelės 
kopiją. Turiu ją savo kabinete. Galiu patvirtinti, kad jis taip pat 
šviesbruvis. 

— Beje, - tarė Osama, - nusiunčiau du vyrus į Volkerio butą, bet 
jiems nepavyko rasti jo žmonos. Sakei, ji ten buvo? 

— Taip, - atsakė Katia. Ji įsivaizdavo, kaip pareigūnai tempia Mi- 
riamą Volker ir uždaro į nuovadą. - Gal ji buvo išėjusi apsipirkti. 

— Neabejoju, kad ją rasime, - tarė Osama. - Bet grįžkime prie 
Meibuso ir Volkerio. Manai, tuodu vyrai buvo pažįstami? 

— Jie abu susiję su Leila ir ponu Nabihu, - paaiškino Katia. -— 
Erikas Volkeris nuomojosi butą iš pono Nabiho, o Meibusas turėjo 
dokumentus, kuriuos mes spėjame priklausius ponui Nabihui. Sa- 
kyčiau, visai tikėtina, kad Erikas ir Meibusas vienas kitą pažinojo. 

— Ką gi, turime rasti Meibusą, - tarė Osama. - Madždi! 

— Ašjau to ėmiausi. - Madždis vėl nusisuko į kompiuterį. 

— Ką apie visa tai manai? - paklausė Katios detektyvas. 

Katia bandė slėpti nuostabą mąslia mina. 

— Manau, Leila buvo iš tų, kurie nori sukelti polemiką. Ji me- 
džiojo prostitutes, bet paskui susipažino su Meibusu ir jo darbas 
ją dar labiau patraukė. Taigi ji nustojo kurti filmą apie moteris ir 
nukreipė dėmesį į jį. - Katia mostelėjo į vaizdadiskį. - Visa ši me- 
džiaga apie Meibusą buvo nufilmuota likus mėnesiui iki jos nužu- 
dymo. Tikriausiai ji buvo su juo dykumoje. Be to, sprendžiant iš 
filmuotos medžiagos, atrodo, ji buvo jo bute Džidoje. Matyt, leido 
su juo daug laiko. 

Ji nutilo, bet Osama nieko neatsakė. 

- Spėju, - kalbėjo ji toliau, - kad dar kažkas sužinojo, ką suma- 
nė Leila, ir dėl to įsiuto. 

- Pavyzdžiui, kas? - paklausė Osama. 

— Jos brolis? - spėjo Katia. - Atrodo, jis labai pamaldus. Bet iš tik- 
rųjų galėjo būti bet kas, ryžtingai nusistatęs dėl Korano šventumo. 

Osama nusiropštė nuo stalo ir ėmė vaikštinėti pirmyn atgal. 

— Svarbiausia - kas galėjo žinoti apie tą dokumentinį filmą. 
Meibusas galėjo kam nors papasakoti, bet pirmiausia galvokime 
apie Leilą. 

Jis stabtelėjo ir atsigręžė į Katią. 

— Savo buvusiam vyrui ji tikriausiai nebūtų pasakojusi, nes ne- 
sikalbėjo su juo kelis mėnesius. Kol kas to nepatikrinau. Dar yra jos 
brolis Abdulrahmanas. Bet filmas būtų užgavęs jo jausmus ir Lei- 
la būtų užsitraukusi jo rūstybę. Mes manome, kad ji slėpė nuo jo 
fotografijas. Lieka jos giminaitis Raidas. Jam ji būtų papasakojusi, 
nes juo pasitikėjo. Tikriausiai jis buvo vienas iš nedaugelio žmonių, 
su kuriais būtų kalbėjusi apie tą filmą, bet aš manau, kad jis būtų 
išlaikęs paslaptį. 

— Jis vis dar suimtas? - paklausė Madždis. 

- Taip, - atsakė Osama. - Jis žiūrėjo į Leilą kaip į savo nuosavy- 
bę. Tą rytą, kai ji dingo, Raidas turėjo ją lydėti. Jis sako nenumanęs, 
kur ji išsirengė, nes jam nesakiusi, bet kai spėjau, kad ji ėjo susitikti 
su Eriku Volkeriu, vaikinas pratrūko pykčiu. Jo paties alibi netvir- 

tas. Jis pavogė Leilos diskus ir išvalė jos kompiuterio standųjį diską, 
kad paslėptų nuo mūsų įkalčius. 

— Manai, jis taip pavyduliavo Volkeriui dėl santykių su Leila, 
kad galėjo ją nužudyti? - paklausė Katia. 

Osama patraukė pečiais. 

- Tokių dalykų jau esu matęs. Manęs tai nenustebintų. 

- Tada taptų aišku, kad šis nusikaltimas buvo padarytas iš ais- 
tros, afekto būsenos, - pridūrė Katia. 

— Bet religinės aistros gali būti tokios pat karštos, - įsiterpė 
Madždis. 

— Ojos draugės? - balsu svarstė Katia. - Faruha nieko nesakė 
apie kitą dokumentinį filmą, bet galbūt tam, kad apsaugotų Leilą. 
Jeigu mes pateiktume jai turimą informaciją, gal ji atsivertų. Man 
atrodo, mums reikėtų dar kartą pas ją nueiti ir paklausti... 

— Taip, geras sumanymas, - pritarė Osama. - Bet eiti pas ją ne- 
reikia - paskambink, ir tiek. 

- Paskambinsiu, - atsakė Katia, tramdydama jaudulį, kad į ją 
žiūrima kaip į komandos narę. 

— Manau, nereikia visiškai pamiršti Leilos artimųjų, - kalbėjo 
Osama. - Abdulrahmano alibi pasitvirtino: jis ėjo prekių į turgų, 
paskui pietavo su draugu. Raidą tą dieną matė tik parduotuvės dar- 
buotojai. 

— Jie sako, kad jis buvo parduotuvėje? - paklausė Katia. 

— Jie neprisimena, - atsakė Osama. - Vieni sako, kad buvo, 
kiti - kad ne. 

— O stebėjimo kameros parduotuvėje? - paklausė Katia. 

— Paėmėme jas, kai ten buvome, - įsiterpė Madždis, - bet, atro- 
do, jos jau kuris laikas buvo sugedusios. 

Osama ir Madždis susižvalgė, tarsi sakydami: Absurdiškai įtartina! 

Vienas iš Osamos pagalbininkų pamojo jam iš koridoriaus. 
Osama pasuko prie durų. 

— Madždi, - metė jis pro petį, - paskambink man, vos tik ką 
nors sužinosi apie Meibusą. 

Jis net nelinktelėjo galva atsisveikindamas su Katia ir išėjo iš 
kambario. 

NAJIRĄ PAŽADINO mobiliojo telefono skambutis. Išlipo iš lovos 
ir pažiūrėjo į laikrodį: be penkiolikos minučių septynios. Vadinasi, 
pramiegojo kvietimą melstis. Keikdamas telefoną atsiliepė. 

— Ar čia ponas Šarki? 

Iš balso jis pažino tą amerikietę. 

— Taip, - atsakė jis, gailėdamasis, kad taip ir neišmoko sakyti 
mandagių angliškų frazių telefonu. 

- Atleiskite, kad jus trukdau, - teisinosi ji. - Tiesiog... aš pama- 
niau... Aš ta moteris, su kuria kalbėjotės prieš dvi dienas. 

— Taip, ponia Volker, aš jus prisimenu. 

- Tai gerai. Tiesą sakant, skambinu jums, nes turiu informaci- 
jos. Prisimenate tą pono Nabiho adresą, kurį jums daviau? Jis ne- 
teisingas. Aš paklausiau kaimynų ir jie pasakė, kad šiuo metu jis 
gyvena Dubajuje. Jis ten jau seniai. 

— A... 

Katia nusivils - ji sužinos patekusi į aklavietę. 

- Ačiū, kad man pasakėte. 
ūkvedys. Jeigu norite, galiu duoti jo adresą. Šįryt gavau jį iš kaimy- 
no. Tas žmogus gali daugiau žinoti apie poną Nabihą. 

Najiras užsirašė pavardę ir adresą. Jis atkreipė dėmesį, kad 

Miriama baisiai nervinasi. Jam magėjo įspėti ją, kad policininkai 
gali ateiti dar kartą užduoti jai daugiau klausimų, bet žodžiai tarsi 
pakriko mintyse. Jis nenorėjo jos trikdyti. 

— Dar kartą ačiū. 

— Nėr už ką. 

— Ponia Volker, ar jau radote savo vyrą? 

Tyla. 

— Ne. Dar kartą skambinau konsulato darbuotojams, bet jie irgi 
jo nerado. 

— Užjaučiu, - atsakė Najiras. - Ar jums nieko netrūksta? Maisto 
ar dar ko? 

- Tiesą sakant, gal galėčiau paprašyti jūsų paslaugos? 

— Prašom, - nė negalvodamas atsakė jis. 

— Ar galėčiau paprašyti mane pavežti? Žinau, prašau labai daug, 
bet man reikia kai kur nusigauti - čia, mieste, o taksi tarnyba netu- 
ri nė vieno laisvo automobilio. 

Jam bemat kilo troškimas pasakyti taip, žinoma, padėsiu, bet 
nuo tos minties jo vos nesupykino. Būti automobilyje vienudu su 
Katia - viena. Juk Katia... O koks skirtumas?! Kad Katiai jis jaučia 
daugiau? Kad seniau ją pažįsta? Kad ji musulmonė? Kai jis pradėjo 
su ja susitikinėti, ji buvo susižadėjusi su kitu vyru. Staiga jam top- 
telėjo, į kokius spąstus jis įkliuvo leisdamas sau galvoti, kad susiti- 
kinėti su Katia - nieko bloga, nors juodu ir nesusituokę. Jeigu jis 
per daug sau leidžia su viena moterimi, kas gali jam sukliudyti taip 
pat elgtis su kita? 

Amerikietė kalbėjo toliau. 

— Bet jeigu jums per toli, aš suprasiu... 

— Mielai jus pavešiu, - išgirdo savo balsą Najiras. - Jūs namie? 

— Taip. 

— Atvažiuosiu pas jus po.dvidešimties minučių. 

Atvažiavo jis greičiau. Visą tą laiką jį kankino prieštaringos 
mintys. Iš pradžių nusprendė neskambinsiąs Katiai, paskui - jai 
paskambinsiąs (tik vėliau); kad Miriamai akivaizdžiai reikia jo pa- 
galbos. Su ja jis susitiksiąs ta dingstimi, kad padeda jai ieškoti vyro, 
bet iš tikrųjų slapčia vildamasis daugiau iš jos sužinoti. Katia vis 

tiek nebūtų galėjusi padėti, nes nemoka angliškai. O galiausiai jis 
nusprendė neturintis pagrindo daryti tai, ką daro, nes nėra tyrėjas. 

Miriama laukė jo priešais namą ir jį pamačiusi pamojo ranka. 
Vos tik jis sustojo prie šaligatvio, ji pribėgo prie automobilio, at- 
sisėdo ant priekinės sėdynės ir uždususi padėkojo, kad atvažiavo. 
Najiras bemat nuvažiavo, kad ji nepastebėtų šoko jo veide. 


Miriama pasakė jam adresą, atsilošė ant ištaigingos sėdynės ir bandė 
atsipalaiduoti. Jautėsi nesmagiai automobilyje su tuo aukštu, nekal- 
biu nepažįstamuoju, darančiu jai didžiulę paslaugą. Kol kas vienin- 
teliai jo ištarti žodžiai buvo „nėr už ką“ jai padėkojus, kad atvažiavo 
jos pavežti. Santūrūs vyrai jos nebestebindavo, bet Najiras baugino, 
nes sėdėdamas tuo akmeniniu veidu ir tylėdamas tarsi leido suprasti, 
kad juodu skiria didžiulė, tiesiog neįveikiama kultūrų praraja. 

Pamatęs ją stovinčią ant šaligatvio, jis bemat nusuko akis nuo jos 
veido ir įsmeigė į kažkokį paslaptingą tašką jai virš galvos; Miriama 
mintyse jį vadino aureole. Pamaldūs musulmonai neatitraukdavo 
akių nuo to taško, kai nenorėdavo žiūrėti moteriai į veidą. Vienas 
iš pardavėjų krautuvėje gatvės kampe taip žiūrėdavo kaskart, kai ji 
pirkdavo pieno. Kartą Miriama pasiskundė dėl to Sabrijai - girdi, 
toks elgesys ją įžeidžia. Ji mano, kad tai reiškia, jog ji yra bjauri. 

— Priešingai, brangute, - šypsodama atsakė Sabrija. - Esi tokia 
graži, kad žiūrint į tavo veidą vyrui kiltų pagunda. 

Ar kas nors išties tuo tiki? - pamanė Miriama. Kažkodėl ji nega- 
samą aureolę buvo net atsainesnis - tarsi šio vyro įprotis. Vakar Na- 
jiras jai pasirodė kitoks. Taip, jis nervinosi, bet neslėpė užuojautos 
veide. Daugiausia dėl to ji šįryt išdrįso jo paprašyti, kad pavežtų. 

Dabar atrodė, kad jis nesmagiai jaučiasi, ir tiek. 

— Neturėjau pinigų taksi, - prisipažino Miriama. - Jeigu ne- 
prieštaraujate, gal sustosite prie banko ar bankomato. 

— Būtinai. 

- Ir aš mielai jums sumokėsiu, - pridūrė jinai. 

— Jums nederėtų net siūlyti, - bambtelėjo Najiras. Jis atrodė įsi- 
žeidęs, tad Miriama daugiau apie tai nekalbėjo. 

— Vis dar dirbate policijoje? - paklausė ji. 

— Ne, - kiek padvejojęs atsakė jis. - Dėl to nesijaudinkite. 

Miriama su dėkingumu linktelėjo. 

Po kelių minučių Najiras sustojo prie banko ir net išlipo iš auto- 
mobilio, kad palydėtų iki bankomato. 

— Jums reikėtų nusileisti burką, - patarė jis. 

- Žinau, - atsakė Miriama, - bet iš prigimties esu tokia nerangi, 
kad kito tokio žmogaus nesate matęs. Kol kas jūs nenukentėjote, 
taigi tegul taip lieka ir toliau. 

Kol jis svarstė, ką konkrečiai galėtų reikšti jos žodžiai, ji priėjo 
prie bankomato. Jai stovint prie aparato, jis priėjo, atsišliejo sienos 
ir nukreipė žvilgsnį į šaligatvį. 

- Kur man jus nuvežti? - paklausė Najiras. 

- Į Sintech. Ten dirba mano vyras. 

Nors jis dairėsi po gatvę, iš to, kad jo pečiai vos pastebimai pa- 
krypo, o kaklas staiga įsitempė, ji pajuto, kad visą dėmesį jis dabar 
nukreipė į ją. 

- Tai amerikiečių bendrovė? - paklausė jis. 

— Ne, bet vienas iš mano vyro viršininkų yra amerikietis. An- 
tras - saudoarabas. 

— Arjie žino, kad jūs atvažiuojate? 

— Dėl vizito nesitariau. Kodėl klausiate? 

Ji ėmė rinkti PIN kodą ir jis nusuko akis į šalį. 

— Ar sakėte jiems, kad dingo vyras? - netrukus paklausė jis. 

— Sakiau. Jie menkai man padėjo. Sakė nieko nežiną. 

— Tai ko ten važiuojate? 

Ji įsikišo pinigus į rankinę ir išsitraukė kortelę. 

— Jaučiu, kad jie kažką žino, - pareiškė ji ir pasuko atgal prie 
automobilio. 

Najiras kantriai laukė, kol atsirado tarpas tarp automobilių, 
ir įsuko į greitkelį. Ji stebėjo pro šalį lekiančius vaizdus - ištisus 
kilometrus vienodų daugiabučių, neišraiškingų, šlykščių įstaigų 
pastatų ir išsiplėtusių gamyklų. Nuo viaduko, vedančio į miestą, 
atsivėrė visos jo apybrėžos, bekraščiai plotai, užstatyti žvilgančiais 
šiuolaikiškais pastatais, reklamų skydai ir dangus, persismelkęs au- 

tomobilių išmetamųjų dujų ir pramonės teršalų. Pro automobilio 
langus prasiskverbiantis gaižus dvokas kėlė jai mintis apie supuvu- 
sius ryžius ir mikrobus, kurių įkvėpęs gali gauti galą. 

Po kelių minučių jie pravažiavo pro laivų kapines; smarvė čia 
dar sustiprėjo, atrodė klampi it pelkė. Seni laivai riogsojo vienas 
virš kito, sulūžę, aptrūniję, margindami aplinką išblukusiomis žyd- 
romis burėmis. 

— Sakėte, kad vyras sutiko jus oro uoste, - prašneko Najiras, - ir 
dingo, vos tik parvažiavote namo. 

— Tikrai taip. 

— Arjums neatrodo keista? Jeigu būtų norėjęs pabėgti, jis galėjo 
palikti jus oro uoste, ir tiek? 

— Nežinau. 

Ji stengėsi balsu parodyti, kad šis klausimas jai visai neįdomus, 
ir tikriausiai jai pavyko, nes Najiras iškart nutilo. Vis dėlto ji toliau 
juto, kaip jo dėmesys kaitina jai skruostą, lyg į jį būtų nukreipta 
infraraudonųjų spindulių lempa. 

Jiedviem važiuojant ji visai prarado orientaciją. Automobilis 
skriejo ilgais bulvarais, apsodintais palmėmis ir klevais. Eismas čia 
sruvo nenutrūkstamai lyg kraujas, bemaž nesustodamas prieš kelio 
ženklus ar pėsčiųjų perėjas; kažkoks impulsas, panašus į plakančios 
širdies, varė jį į priekį. Juodu įsukdavo į šalutines gatveles - jos ne- 
lyginant kapiliarai perrėždavo toliau nusidriekusias dideles gatvių 
gyslas. Galiausiai tylioje, be gyvos dvasios gatvelėje Najiras įvažia- 
vo į automobilių aikštelę priešais paprastą rudą įstaigos pastatą. 
Žvilganti metalinė lentelė prie durų angliškai ir arabiškai skelbė: 
„Sintech korporacija . 

Miriama susidomėjusi spoksojo į pastatą - ji dar nė karto nesi- 
lankė Eriko darbovietėje. 

— Eisite viena? - paklausė Najiras. 

Jai magėjo apsidairyti ir šitaip parodyti - Ar matai netoliese dar 
kokį žmogų? - bet laiku susigriebė, kad pasielgtų labai nemandagiai. 

- Taip. 

- Gal būtų geriau, jei turėtumėte, kas jus palydi. Kokį vyrą. 

— Siūlotės savanoriu? - paklausė ji. Najiras atrodė sutrikęs. — 
Norite pasakyti, kad jūs... 

— Taip. Bus geriau, jeigu eisiu kartu. 

Jiedviem išlipus, Miriama juto tiesiog spinduliuojančią iš jo do- 
rovinę atsakomybę ir jai ėmė atrodyti, kad ji - maža mergaitė, ne- 
žinia, daugiau dėkinga ar įpykusi. Nepriėjus prie pastato, jis staiga 
sustojo. 

- Žinau, - tarė ji paliesdama burką. - Aš turiu nusileisti burką. 

Ji atsiduso ir užsidengė veidą audeklu. 

— Tik padarykite man vieną paslaugą, - paprašė ji. 

— Kokią? 

— Pasistenkite pasirūpinti, kad aš už nieko neužkliūčiau ir ne- 
pargriūčiau. 

Sunerimusiu veidu jis nusivedė ją į pastato vidų. 

Juodu įžengė pro dideles sukamąsias duris. Jos abaja bemat už- 
kliuvo už kryžminių vartelių. Miriamai teko ją nusivilkti, apeiti du- 
ris ir grįžti pasiimti. Galiausiai atsidūrusi viduje patikrino, ar apda- 
ras nesuplyšo, ir vėl jį apsivilko; Najiras stovėjo už poros žingsnių 
neviltingai įsmeigęs akis į lubas ir jo kaklu ėmė slinkti raudonis. 

— Nežiūrėkite taip į mane, - paprašė Miriama. - Ne kiekviena 
moteris įpranta prie tų dalykų. 

Grindys buvo išblizgintos ir gerokai atsidavė chlorkalkėmis. 
Vestibiulio gale sėdėjo apsaugininkas. Jo stalas stovėjo ant aukštos 
pakylos - jam teko nulipti tris laiptelius, kad paduotų jiems lan- 
kytojų registracijos žurnalą. Najiras parašė jame savo pavardę ir 
grąžino apsaugininkui. Šis atsinešė rankinį metalo detektorių ir 
patikrino juo Najirą nuo galvos iki kojų. Į Miriamą nekreipė nė 
menkiausio dėmesio. Baigęs tarstelėjo: „Šeštas aukštas“, ir moste- 
lėjo kažkur į kairę. 

Najiras nuėjo koridoriumi, Miriama nusekė iš paskos bandy- 
dama pro burką ką nors įžiūrėti. Jautėsi lyg mergytė su Helovino 
kostiumu, aklinėjanti su kraitele rankose. Najiras ėjo porą metrų 
priekyje; kad ir kaip ji stengėsi neatsilikti, tą atstumą jis išlaikė. 
Toks vyro elgesys, kai žmona turėdavo sekti pavymui it ančiukas 
paskui motiną antį, jai visada atrodydavo pasipūtėliškas ir primin- 

davo, kad visuomenės požiūriu ji yra nevisavertė. Vis dėlto dabar ji 
nenoromis pripažino, kad pravartu, kai kas nors tau rodo kelią, nes 
pro burką nieko nematai. 

Juodu priėjo prie lifto. Čia jau laukė du vyrai, bet pamatę Miria- 
mą leido jai su Najiru įlipti vieniems į atvažiavusią kabiną. Najiras 
jiems padėkojo ir nuspaudė mygtuką. 

Durims užsidarius, Miriama nusišaipė: 

— Kaip maloniai jie pasielgė! 

Nesulaukdama Najiro atsakymo paklausė: 

- Ar jiems moterys išties atrodo tokios baisios, kad bijo važiuoti 
su manim vienu liftu? 

— Jie šitaip pasielgė iš pagarbos, - paaiškino Najiras. Jis atrodė 
patenkintas ir šiek tiek nustebintas - tarsi šiais laikais toks manda- 
gumas retai pasitaikytų. 

— Tokiais atvejais jaučiuosi esanti purvina, - tarė ji. 

— Vadinasi, esate įpratusi prie kitokio elgesio, - atsakė jis neati- 
traukdamas akių nuo šviečiančių aukštų skaičių virš durų. 

— Ką norite tuo pasakyti? - paklausė Miriama. - Kad vyrai 
Amerikoje nepagarbiai elgiasi su moterimis? 

Atrodė, kad jos žodžiai jį truputį užgavo, ir ji nekentė savęs, kad 
taip nesuvaldė pykčio. 

- Jūs teisus, - pridūrė ji. - Esu įpratusi prie kitokio elgesio. 

Durys atsidarė, bet čia buvo dar ne jų aukštas. Vestibiulyje nie- 
kas nelaukė. 

— Priminkite, kuo vardu jūsų vyras, - paprašė Najiras vėl nu- 
spausdamas mygtuką. 

— Erikas, bet visi vadina jį Abdula. - Su nuleista burka, kai au- 
deklo lopinėlis kaskart šnekant sujudėdavo į priekį, ji jautėsi kvai- 
lai. - Žinot, manau, man derėtų tvarkyti šį reikalą pačiai. 

— Nederėtų, - kaip kirviu nukirto jis žiūrėdamas į ją. 

Miriama pasikėlė burką ir jis žengtelėjo atatupstas lyg sušertas 
botagu. Ji žinojo kiek persistengianti, bet nors jautėsi prasikaltusi, 
tuo pačiu metu jai norėjosi sugriebti jam už smakro ir priversti 
Žiūrėti į ją. 

- Juk dingo mano vyras, - tarė ji. 

Pagaliau lifto durys užsidarė. Atrodė, kad Najiras pajuto pa- 
lengvėjimą. 

— Jeigu jie ką nors slepia, - gerai apgalvodamas žodžius tarė 
jis, - pasakys man daugiau, jeigu būsiu vienas, ir jie manys, kad 
jūsų nepažįstu. 

Ji suprato, kad jis teisus, bet podraug įtarė: tikroji priežastis, dėl 
kurios jam atrodo, kad jai nereikėtų eiti kalbėtis, - jos lytis. 

— Turiu galvoje, - kalbėjo jis toliau, - jie gali žinoti dalykų, ku- 
rių nepasakos jums. 

Iš jo išraiškos buvo aišku, kad jis kalba apie vyriškas paslaptis. 

— Manote, kad Erikas buvo man neištikimas? - paklausė ji ir 
panosėje pašaipiai sukikeno, nors giliai viduje pajuto didžiulį sun- 
kumą. - Net jeigu taip, kodėl jie jums tai pasakys? Argi vyro neišti- 
kimybė nėra nusikaltimas, baudžiamas mirtimi? 

Jis nieko neatsakė - matyt, kažką svarstė. Durys trinktelėda- 
mos atsidarė ir Miriama vėl nuleido burką, šįsyk taip, kad paslėp- 
tų visą veidą. 

- Eisiu visur, kur eisite jūs, - sukuždėjo jinai. 

Sintech korporacija užėmė visą šeštą aukštą. Didžiulė raštinė vi- 
duryje baigėsi langais, iš kurių atsivėrė pilkų daugiabučių panorama. 
Prie stalo stikliniu viršumi nekrustelėdamas sėdėjo sekretorius. 

Pirmiausia Miriamai į galvą atėjo mintis, kad ši įstaiga nepa- 
naši į tokias, kuriose galėtų dirbti asmens sargybiniai. Kažkodėl 
ji įsivaizdavo pamatysianti daugiau uniformuotų vyrų, šen ir ten 
kariškius palaikiais darbo drabužiais, puodelius su ataušusia kava 
ir ant lentynos sukrautas šaudmenų dėžes. Raštinėje atsidavė grin- 
dų vašku ir chlorkalkėmis; čia dirbantys žmonės laikėsi švaros, kad 
niekas negadintų tvarkingo šiuolaikiškų baldų įspūdžio. 

Vos pastebimu galvos mostu Najiras paragino ją atsisėsti ant 
pažiūrėti kietos sofos raštinės dešinėje, lankytojams skirtoje dalyje. 
Miriama pamatė, kad jai tektų apeiti kavos staliuką, tad nusprendė 
pastovėti. 

Najiras priėjo prie sekretoriaus ir pasiteiravo Abdulos Volkerio. 

laukti, nervingai atsistojo, nužirgliojo prie kabineto durų kairėje ir 

pabeldė. Pasigirdo neaiškus atsakymas, sekretorius įėjo. Netrukus 
jis vėl pasirodė ir mostu paragino Najirą užeiti. Miriama nuskubėjo 
jam iš paskos, nors sekretorius nepritariamai į ją dėbtelėjo. 

Šviesus kabinetas buvo dengtas storu berberų stiliaus kilimu, 
apstatytas raudonmedžio kėdėmis. Oras čia buvo vėsesnis, kvapas 
gaivus, malonus. Prie rašomojo stalo sėdintis vyras nelabai tiko šioje 
į rūmus panašioje aplinkoje. Miriama pažino Teilorą Šo, Eriko virši- 
ninką amerikietį. Jis buvo aukštas, stambus - tikras milžinas be galo 
mėsingu veidu su šviesių plaukų kupeta ir nė akimirkos nepaliau- 
jančiomis judėti kampuotomis rankomis. Miriama susipažino su juo 
per vakarėlį amerikiečių komplekse, bet spėjo tik persimesti keliais 
žodžiais. Šo buvo iš tų draugiją mėgstančių, audringo būdo žmonių, 
rodos, sugebančių vienu metu kalbėtis su trim pašnekovais. Žinia, 
savo kabinete jis nebuvo toks smarkus, bet vis tiek tryško energija. 

Matyt, Šo jos nepažino, bet dėl to jai netapo nė kiek ramiau. Jos 
rankos buvo tokios blyškios, kad dauguma žmonių iškart būtų su- 
pratę, jog ji ne arabė, todėl susikišo jas į abajos rankoves. Ji nudelbė 
akis ir neatitraukė nuo grindų, stengdamasi atrodyti kuo nuolan- 
kesnė. Kambaryje buvo labai šviesu, o jos burka - gana reto audi- 
nio, todėl tam tikru kampu Šo galėjo pamatyti jos veido apybrėžas. 

— Prašom sėstis, - paragino Šo. 

Najiras ir Miriama atsisėdo ant kėdžių priešais Šo stalą. Nors 
Šo buvo amerikietis, vietos papročius žinojo, todėl nė nedirstelėjo į 
Miriamą - galėjai pamanyti, kad jis net nenumano ją čia esant. 

— Kiek suprantu, atėjote čia dėl Eriko Volkerio, - tarė jis. 

- Taip, - atsakė Najiras. - Bandau jį rasti. 

— Deja, mes irgi. Erikas pastarąjį mėnesį nebuvo darbe. 

Miriama vos susilaikė nepasikėlusi burkos ir nesušukusi: Ką!? 

Najiras tarsi sutriko. 

- Jis atostogavo? 

— Paprašė nemokamų atostogų. Prieš keturias dienas turėjo 
grįžti į darbą, bet taip ir nepasirodė. Skambino jo žmona. Matyt, 
jinai irgi nežino, kur jis. 

— Ar numanote, kur jis galėjo išvykti? - paklausė Najiras. 

Šo atsilošė ant kėdės ir prisimerkęs pažvelgė į lankytoją. 


249 


— Ar galiu paklausti, kodėl jo ieškote? 

— Dalyvauju policijos tyrime, susijusiame su jo buto savinin- 
ku, - ramiai atsakė Najiras. - Vienintelis nuomininkas, kurio adre- 
są turime savo byloje, - Volkeris. Kai sužinojome, kad jis dingo, 
nusprendėme patikrinti. Aš abejoju, ar esama kokio nors ryšio, bet 
mes stengiamės dirbti kruopščiai. 

Šo dirstelėjo į Miriamą - be abejo, spėliodamas, ar ji taip pat 
dirba policijoje. Ji nusistebėjo, kad Najiras ką tik sugebėjo pateik- 
ti šį reikalą kaip visiškai nekaltą. Jos pačios galvoje sukosi siau- 
bingos mintys. 

Šo vėl palinko į priekį. 

— Ką gi, nieko negaliu jums apie tai pasakyti, - tarė jis. - Pa- 
prastai mano darbuotojai iš svetur gyvena saugomoje teritorijoje. 
Erikas - išimtis, tad smulkiau apie jo gyvenimo sąlygas nežinau. 
Kodėl jo buto savininkas pateko į policijos akiratį? 

— Atsiprašau, bet ši informacija - konfidenciali. - Najiras nu- 
taisė be galo valdingą išraišką. Šiurkštus jo atkirtis nepatiko Šo. Jis 
globėjiškai. 

— Ar prieš išvykdamas ponas Volkeris ką nors kalbėjo apie tai, 
kur atostogaus? - paklausė Najiras. 

— Ne. 

— Ar kas nors iš darbuotojų gali žinoti, kur jis išvyko? - paklau- 
sė Najiras. Visa jo laikysena tapo rūstesnė ir atrodė, kad atmosfera 
kambaryje darosi grėsminga. 

- Ligi šiol niekas nieko nesakė, - šaltai atsakė Šo, - bet aš pa- 
klausinėsiu. 

Miriama tuo abejojo. 

— Ar Volkerio elgesys prieš išvykstant buvo kuo nors neįpras- 
tas? - paklausė Najiras. 

— Tuo metu man taip neatrodė. 

Šo atsistojo nuo savo stalo ir priėjo prie bylų spintos kampe. 

— Tačiau dingo kai kurie sekimo prietaisai - tiksliau, kai jis išėjo 
atostogų, netrukus jų ir pasigedome. Tuo metu nemaniau, kad jis 
kuo nors dėtas, bet dabar nesu toks įsitikinęs. 

Jis ištraukė aplanką, grįžo prie stalo ir padavė jį Najirui. 

— Kiek prietaisų dingo? - paklausė šis. 

— Už maždaug penkis tūkstančius dolerių - tai yra už kokius 
dvidešimt tūkstančių rialų. 

— O kodėl jūs manote, kad juos galėjo paimti Volkeris? 

Šo patraukė pečiais - judesys buvo toks galingas, kad jo švarkas 
kilstelėjo per gerą plaštaką. 

- Jis buvo vienas iš nedaugelio, galėjusių laisvai patekti į įrangos 
kambarį, o tų daiktų pasigedom iškart jam dingus. Niekada ne- 
laikiau Volkerio nesąžiningų žmogumi, bet godumą kartais sunku 
pastebėti. 

Jis atsisėdo ir Miriamai širdis nusirito į užkulnius. Žodis „godu- 
mas“ sukėlė jos mintyse baisų atgarsį. Kai juodu su Eriku vaidijosi, 
tai buvo vienas iš dalykų, kuriuos jinai jam prikišo: girdi, į Saudo 
Arabiją jis norintis vykti tik dėl pinigų, jie jam svarbiau už santuo- 
ką. Bet tuokart ji tik stengėsi jį įskaudinti. 

Miriama susigriebė sustingusi ant savo kėdės; pirštais ji taip 
smarkiai gniaužė riešą, kad net suskaudo. Jai norėjosi tuoj pat eiti 
lauk, bet neturėjo kaip pasakyti to Najirui. Jis buvo tarsi kitoje sa- 
loje. Vienintelė išeitis - įspirti jam į koją taip, kad nepastebėtų Šo. 
Centimetras po centimetro ji ėmė slinkti pėdą link jo, bet tada Na- 
jiras patraukė koją ir padėjo aplanką ant stalo. 

— Ar norite pranešti apie vagystę policijai? - ramiai paklausė jos 
palydovas. 

Šo kurį laiką svarstė, paskui papurtė galvą. 

- Kai Volkeris pasirodys, pasikalbėsiu su juo. Kol kas jokių 
tvirtų įrodymų neturiu. Šiaip ar taip, maniau, jūs ieškote jo buto 
savininko? 

Najiras jį nužvelgė. 

— Dar vienas klausimas, pone Šo. Ar pažįstate tokią Leilą Navar? 

Šo atrodė nuoširdžiai suglumęs. 

— Neee, - nutęsė jis. - Kaip gyvas nesu girdėjęs šios pavardės. 
Kodėl klausiate? 

Najiras atsistojo, Miriama pasekė jo pavyzdžiu. Šo pakilo nuo 
stalo. 

— Aš jau kalbėjausi su savo darbuotojais apie Volkerį, - tarė, - 
bet paklausiu dar. Gal kas nors žino, kur jis galėjo išvykti. Jeigu 
paliktumėte telefono numerį, paskambinsiu, jei ką nors sužinosiu. 

Einant iš kabineto Miriamai sunkiai sekėsi nepaleisti iš akių 
Najiro. Jai buvo sunku susikaupti. Kodėl Erikas jai nesakė paėmęs 
tokias ilgas nemokamas atostogas? Ką jis veikė visą mėnesį? Ar 
jis pavogė prietaisus? Staiga mintyse išvydo dokumentą, rastą jo 
portfelyje - šią akimirką jis gulėjo jos rankinėje. Jai buvo baisu 
net apie jį pagalvoti. Netikėtai prisiminė Meibusą lėktuve. Galvoje 
grėsmingu aidu suskambo jo žodžiai: Tuo metu, kai ruošitės grįž- 
ti į tėvynę, pamatysite, kad jūsų vyras įsimylėjo šį kraštą... Dabar, 
kai žinojo, kad Meibusas buvo pažįstamas su Eriku, šie žodžiai jai 
sukėlė siaubą. 

OsAMA STOVĖJO prie tardymo kambario lango ir mąstė apie 
paslaptingąją Leilą Navar. Moterį, užsidengdavusią veidą burka ir 
siuntinėdavusią savo nuotrauką Bluetooth ryšiu. Moterį, kuriai už- 
teko drąsos viešumoje filmuoti nepažįstamus žmones. Matyt, Katia 
sakė tiesą: Leila žūtbūt stengėsi sukelti polemiką. 

Kiekviename tyrime ateidavo metas, kai jam kildavo mintis: Kur 
dabar būtų auka, jeigu ji būtų gyva? Jis užsimerkė ir išvydo Leilą, 
bet kažką veikiančią, o ne tyliai sėdinčią ant užpakalinės automo- 
bilio sėdynės ar stovinčią balkone, iš kurio atsiveria miesto gatvė. 
Kalbėdamasi mobiliuoju telefonu ji pustekiniu eina šaligatviu, pa- 
sitaiso kuprinę ant peties, garsiai juokiasi. Ji - viena iš tų pėsčiųjų 
moterų, kurioms abaja ir burka tėra nereikalinga manta. Gatvėje ji 
nustelbia visus savo energija. 

Buvęs jos vyras - visai kas kita. Baširas Tabachas sėdėjo kitapus 
tardymo kambario lango ir spoksodamas į sieną gurkšnojo arbatą. 
Jis ramiai sėdėjo čia jau valandą. Atrodė, kad jam nuobodu, bet 
maištauti jis nesirengia. Baširas pats atėjo į policiją, kai jo brolis 
Hakimas pagaliau jam prisiskambino ir papasakojo, kaip jį įkali- 
no. Baširas parodė jaudinančią brolišką meilę: pats atėjo į policijos 
būstinę prieš vidurdienio maldą ir atsiprašė Hakimo už pridary- 
tus nemalonumus. Osama numanė, kad reikiamą postūmį davė jis 

pats, pasisiūlydamas padėti Baširui pratęsti pasibaigusią darbo vizą. 
Osamai įėjus į kambarį Baširas atsigręžė į jo pusę ir linktelėjo. 

— Ačiū, kad atėjote, pone Tabachai, - sėsdamasis kitoje stalo pu- 
sėje tarė Osama. 

— Nėr už ką, - atsakė Baširas. - Liūdna žinia. Jos artimieji tik- 
riausiai priblokšti. 

Osama atsivertė aplanką. Rami buvusio Leilos vyro laikysena 
neliko jo nepastebėta. 

— Aš esu įtariamas? - paklausė Baširas. 

— Man tik reikia užduoti jums keletą klausimų, - atsakė Osa- 
ma. - Norime sužinoti truputį daugiau apie Leilą. 

Išgirdęs jos vardą Baširas akimirką įsitempė. 

— Nežinau, ar daug galėsiu jums papasakoti. 

Osama neskubėdamas paruošė magnetofoną ir apklausos pro- 
tokolą. Baširas stebėjo jį vis labiau nerimaudamas. 

— Kada matėte ją paskutinį kartą? - paklausė Osama. 

- Tiksliai dienos neprisimenu. Ji atėjo į parduotuvę prieš kelias 
savaites. Mes pasišnekėjome ir ji išėjo. 

Vyro balse Osama pirmąkart pajuto nepasitenkinimo gaideles. 

— Turite galvoje parduotuvę to namo, kuriame gyvena jūsų bro- 
lis, pirmame aukšte? 

— Taip. 

— Arji dažnai ateidavo į parduotuvę? - paklausė Osama. 

— Ne, tik kai prireikdavo pinigų. 

— Taip atsitikdavo dažnai? 

— Iš pažiūros taip, bet iš tikrųjų ne. 

Osama linktelėjo. Jis mąstė. 

— Tuo metu judu jau buvote išsiskyrę. 

Baširas sukikeno. 

- Žinoma. Kol buvome susituokę, jai nereikėdavo ateiti ir mal- 
dauti pinigų. Aš turėdavau jų duoti. 

Osamai atrodė, kad išgirdo uvertiūrą. Tuoj prasidės gerai pa- 
Žžįstama simfonija: skundai, kad moterims amžinai reikia pinigų. 
Moterys esančios tinginės. Goduolės. Jos graužia ir graužia vyrus 
pinigų, o kai gauna, kvailai ištaško. Daugybė vyrų tikisi, kad žmo- 

nos nekels kojos iš namų, o paskui verkšlena, kad turi jas išlaikyti. 
Kas gali būti absurdiškiau? 

— Ar davėte jai pinigų? 

— Ne, - Baširas atrodė pasidygėjęs. Osama vos ne juste juto, kaip 
simfonija įsisiūbuoja. 

- Ji buvo iš turtingos šeimos, - aiškino Baširas. - Jos brolis ga- 
lėjo nusipirkti mane kaip vergą, o ji ateina pas mane prašyti kišen- 
pinigių? Argi kas taip elgiasi? Kokia turi būti moteris, kad šitaip 
darytų? - Jo veidas jau ėmė rausti, bet balsą vis dar valdė. 

— Judu buvote susitarę dėl skyrybų sąlygų? 

Baširas giliai įkvėpė. 

— Taip, pagal vedybų sutartį aš turėjau išmokėti jai apie milijo- 
ną rialų. - Jis nusikvatojo. - Bet klausykit: skyrybų reikėjo mums 
abiem. Ji sutiko nereikalauti pinigų. Praėjus kelioms savaitėms po 
skyrybų ji pradėjo ateidinėti į parduotuvę ir kaulyti šlamančiųjų. 
Ji bandė priversti mane pasijusti kaltą, net grasino dar kartą teistis 
su manim. 

Osama pritariamai linktelėjo. 

— Jums tai kėlė nerimą? 

— Ne. - Baširas vos susilaikė nesusijuokęs. - Ji galėjo paduoti 
mane į teismą, bet aš vis tiek nebūčiau turėjęs ko jai duoti. 

Susidėjęs rankas ant krūtinės, pašaipios šypsenos iškreiptu pra- 
kauliu veidu jis atrodė kupinas ryžto, bet po šia išore slypėjo savimi 
nepasitikintis, skatiko kišenėje neturintis imigrantas. 

— Judu neilgai išgyvenote susituokę - rodos, pustrečio mėne- 
sio? - paklausė Osama. 

— Panašiai, - gūžtelėjo pečiais Baširas. 

— O kaip judu susituokėte? 

— Vedybas organizavo jos motina. Mudviejų su Leila motinos 
pažinojo viena kitą nuo vaikystės. Jiedvi buvo labai geros draugės. 
Abi gyveno Damaske, tik jos motina jau mirusi. Bet prieš mirtį ji 
troško viena: pamatyti Leilą ištekėjusią, saugią ir laimingą. Leila 
buvo vienturtė jos duktė. 

Baširas išskėtė rankas - vieną patogiai padėjo ant stalo, kitą ant 
kelio. Retas tardomasis šitaip laisvai elgdavosi. Detektyvui piršosi 

mintis, kad Baširas čia sėdėdamas išties jaučiasi taip pat jaukiai, 
kaip šnekučiuodamasis su draugais savo svetainėje. Arba jis - pui- 
kus aktorius, arba neturi ko slėpti. 

- Jums gali pasirodyti keista, - kalbėjo toliau Baširas, - bet aš 
manau, kad mes susituokėme norėdami įsiteikti jos motinai. Ji 
buvo bemirštanti vėžiu ir mudu tik norėjome, kad ji būtų laiminga. 
Mes išsiskyrėme praėjus savaitei po jos mirties. 

— Vadinasi, galima sakyti, kad jūsų santuoka buvo iš išskaičiavimo. 

— Taip. 

— Ar judu su Leila sutarėte? 

Jis liūdnai papurtė galvą. 

— Ne itin. 

— Neatitiko charakteriai? 

Baširas pašiepiamai prunkštelėjo. 

- Galima sakyti ir taip. Ji nuolatos turėjo kokį kilnų tikslą. Ką 
nors išgelbėti. Tapti garsia filmų kūrėja. Padaryti kažkam įspūdį. Ne- 
svarbu, ką ji pasišaudavo padaryti - ji visuomet veikdavo vienodai 
ryžtingai, tarsi būtų maniusi esanti paskutinė didvyrė pasaulyje. 

Jis sučiaupė lūpas - buvo matyti, kad gerai apgalvoja, ką sakys 
toliau. 

— Tas bruožas yra žavus, bet su tokiu žmogumi gyventi sunku. 
Sakykime taip: apie mudviejų santykius kalbėti neverta, nes Leilai 
visada svarbiausia būdavo ji pati. Suprantate, ji viską darydavo ve- 
dama kažkokio kilnesnio tikslo. Argi kas gali tam prieštarauti? 

— Bandysiu spėti: namie ji piršto nepajudindavo, - linksėdamas 
it koks sąmokslininkas, einantis išvien su Baširu, tarė Osama. 

— Be abejo! 

— Man rodos, pažįstu tokių moterų, - kalbėjo Osama. - Jos 
emancipuotos. Bando įgyvendinti kokį sumanymą pradėti nuosa- 
vą verslą, bet nieko taip ir nepasiekia. Visą laiką joms reikia pinigų 
ir staiga nebelieka laiko ruoštis po namus, virti valgyti ir auginti 
vaikus. O jeigu bandai joms papriekaištauti, randa kokį šventei- 
višką pasiteisinimą, ir tu pasijunti kaltas. Vieną rytą atsibundi ir 
pamatai, kad esi vedęs mažą mergaitę. 

Baširas sausai, be jausmo nusijuokė. 

— Man taip ir nutiko. Turiu galvoje, argi čia kažkas baisaus, jei 
retkarčiais paprašai žmonos išskalbti drabužius ir patalynę? 

— Ji niekados neskalbdavo? 

— Nė vieno karto, - patikino Baširas. 

Osama akivaizdžiai spėjo pelnyti Baširo prielankumą. Labai 
stengtis nereikėjo. 

— Maniškė bent jau retkarčiais skalbia, - liūdnai žvilgtelėdamas 
į pašnekovą tarė Osama. 

- Ji niekados nė velnio nedarė, - skundėsi Baširas. - Tik leisda- 
vo mano pinigus. O po kelių pirmų naktų visai liovėsi - suprantate, 
ką turiu galvoje? Sakė neturinti ūpo, ir tiek. 

— Manote, ji kada nors susitikinėjo su kitu? 

- Ne... - Baširas nutaisė rūškaną miną ir atsisėdo tiesiau. - Čia 
ir yra esmė: ji galvodavo vien apie save, vyrai jai buvo reikalingi tik 
dėl vieno dalyko. 

— Dėl pinigų, - balsu spėjo Osama. 

— Taip. 

Osama žinojo turįs būti patenkintas savimi dėl ką tik parodytos 
mažos gudrybės. Tai buvo vienas iš Rafiko mėgstamiausių takti- 
nių žingsnių: užjausti savanaudiškos žmonos ujamą vyrą. Vis dėlto 
jis juto kitką - nerimą. Baširas ir Leila buvo siaubingai netinkama 
pora. Leilai reikėjo nepriklausomybės, o Baširas aiškiai negalėjo jai 
jos suteikti. Be abejo, jis buvo ne iš tų, kurie būtų prieštaravę, kad 
žmona turėtų kokį darbą. Tiesą sakant, jis tikriausiai būtų džiaugę- 
sis antru pajamų šaltiniu. Bet į viską, ką jis papasakojo apie Leilą, 
dabar reikėjo žiūrėti turint galvoje jų nesuderinamumą. Leila vei- 
kiausiai nusivylė ištekėjusi už tokio skurdžiaus, kai jos šeima buvo 
labiau pasiturinti. Ji tikriausiai tikėjosi, kad vyras bus dosnesnis. 
Veikiausiai jinai nesakydavo jam tiesos - apie save, apie savo jaus- 
mus ir gal net apie tikruosius savo planus. 

Osama palinko virš atsinešto aplanko - jis tebuvo butaforija - ir 
apsimetė kažko ieškąs, kad tik kaip nors mestų iš galvos netikė- 
tai užplūdusius vaizdus: kaip Nuha pasikėlė burką pirmą jųdviejų 
naktį drauge, ir visą jo kūną supurtė jaudulys. Nuha liko ramutėlė 
ir net žaismingai jam nusišypsojo. Paprastai ji nedėvėdavo burkos, 

per vestuves ir net prieš jas taip pat beveik jos nenešiojo. Ji buvo 
viena iš tų ryžtingų moterų, tvirtinančių, esą Džidoje burkos nerei- 
kia - šis miestas atviras, ne toks kaip Rijadas. Skara - taip, būtina, 
bet kuriems galams burka?! Absurdas, ir tiek! Tačiau tą naktį, pir- 
mą jų naktį, miegamajame ja užsidengė, o kai ją pasikėlė, Osama 
ko nesprogo. Jį apėmė jausmas, kad ji visiškai jam atsivėrė, bet tas 
pojūtis buvo beprotiškas, nes iki to laiko jis ją jau pažino, jau buvo 
ją pamilęs. 

Jųdviejų bendravimas iki vedybų buvo netradicinis - tėvai liko 
nuošalyje. Juodu susipažino per draugus ir pasirinko vienas kitą. 
Vaikščiojo į pasimatymus, pažino vienas kitą ir patys nusprendė 
tuoktis. O dabar ji staiga su burka. Tai buvo toks paprastas ges- 
tas - kaip nusiauti batą. Jeigu ji pirma būtų nusivilkusi suknelę ir 
nusimovusi kojines, tikrai nebūtų taip jo paveikusi. Dabar aš paro- 
dysiu, kokia esu iš tikrųjų, - tuo žingsniu pasakė jinai. - Ir atiduosiu 
visą save tau. 

Jis užvertė aplanką ir pakėlė akis į Baširą. 

— Tokiais atvejais visada tenka nusivilti, tiesa? 

Baširas niūriai palingavo galva. 

Pribrendo metas Osamai griebti jautį už ragų. Ar niekada neno- 
rėjote jos nusodinti? Parodyti, katras iš jūsų yra padėties šeiminin- 
kas? Tačiau pažvelgęs į Baširą išvydo tik užguitą žmogelį. Tada pri- 
siminė, ką jie sužinojo iš Faruhos. Ji apibūdino Baširą visai kitaip. 

— Leila susirgo dėmėtąja šiltine, kai buvote susituokę, - priminė 
Osama. 

Baširas linktelėjo; pirmą kartą jis atrodė susirūpinęs. 

— Kaip tada elgėtės? 

— Ne per geriausiai, - atsakė tardomasis. Sulig kiekviena aki- 
mirka jis jautėsi vis nesmagiau. - Nesuvokiau, kaip sunkiai ji serga, 
kol pasirodė jos brolis ir pagrasino mane nudėti. 

Baširas atsiduso ir užsimerkė. 

— Klausykit, aš dirbau trijose vietose ir vos įstengiau apmokėti 
sąskaitas. Leila švaistė mano pinigus visokiems niekams. Aš pama- 
niau, kad ji tik peršalusi... 

Jis nutilo. Osama matė, kad prisiminimai jam kelia kančią. 

— Gal aš ir ne geriausias sutuoktinis, bet paaiškėjo, kad jos brolis 
nė kiek ne geresnis. 

— Ką norite pasakyti? 

- Ironiška: ji prašydavo jo padėti, nors jis siaubingai ją mušė. 

Osama stengėsi neišsiduoti nustebęs. 

— Kada taip buvo? 

— Niekas jums nepasakojo, tiesa? Todėl, kad Leila niekada nie- 
kam nepasakojo. Tai nutiko tik vieną kartą. Neprisimenu, kuo ji 
prasikalto, rodos, išėjo iš namų, kai jai nebuvo leista. Bet jie amži- 
nai pešdavosi. 

— Kaip dažnai jis ją mušdavo? 

— Mano žiniomis, tik tą vieną kartą, bet tada jai smarkiai kliuvo. 
Jai lūžo koja ir ji atsidūrė ligoninėje. Matot, Abdulrahmanas iš tų, 
kurie kaip įmanydami stengiasi vaidinti saudoarabus. Jis neišleidžia 
žmonos iš to namų kalėjimo. Leilą irgi būtų laikęs užrakintą, bet ji- 
nai jo nebijojo. Beveik neabejoju, kad tą dieną ji išėjo iš namų, nors 
jis buvo liepęs jai niekur neiti, ir jis pamišo iš pykčio tai sužinojęs. 
Žinau: tą dieną ji prarado kamerą. Kažkas užpuolė ją paplūdimyje. 

- Jos brolis sakė, kad tas užpuolikas ir sulaužė jai koją. 

- Jinai sakė kitaip. 

- Bet jeigu ji nebijojo Abdulrahmano, kodėl nepranešė apie šį 
įvykį policijai? - paklausė Osama. 

— Nes žinojo, kad jis gali paversti jos gyvenimą kančia. Galėjo 
išsiųsti ją atgal į Siriją, galėjo pasistengti, kad jai anuliuotų vizą. 
O grįžti į Siriją ji nenorėjo. 

— Manote, ji ištekėjo už jūsų vien tam, kad išsivaduotų iš jo? 
Dėl vizos? 

- Ne visai, - atsakė Baširas. - Reikalas tas, kad jis galėjo kada 
tik panorėjęs pasirūpinti, kad būtų anuliuota mano viza. Be to, jis 
rėmė mane finansiškai. 

Osama sugromuliavo ką išgirdęs. Leila buvo ištekėjusi už žmo- 
gaus, priklausomo nuo jos brolio. Nieko keista, kad Abdulrahma- 
nas rėmė Baširą pinigais - jų tėvai buvo tokie seni draugai, kad 
jautėsi vos ne kaip viena šeima, - bet Osama suvokė, kokia pri- 
klausoma nuo brolio buvo Leila. 

— Ar per jį dabar turite bėdų dėl vizos? - paklausė Osama. 

— Taip. Po skyrybų Abdulrahmanas atsisakė toliau mane rem- 
ti, - atsakė Baširas. - Nežinau, ką apie mane jam sakė Leila, bet nu- 
jaučiu, kad ji dėl visko apkaltino mane, o jis vis dar tūžo ant manęs 
dėl tos šiltinės. Jis nebepadėjo man. Aš atsikrausčiau gyventi pas 
brolį ir nuo tada ieškau kito rėmėjo. 

Osama linktelėjo. Jam reikėjo įsitikinti, kad Abdulrahmanas iš- 
ties sužalojo Leilą, bet nuojauta jam sakė, kad Baširas, nors ir nusi- 
statęs prieš svainį, sako tiesą. 

— Na, gerai, - tarė Osama atsiversdamas bloknotą. - Kad nekil- 
tų neaiškumų, turiu žinoti, kur buvote tą dieną, kai dingo Leila. 

OsAMA PRISIMINĖ, kaip pirko kraitį Nuhai. Jo motina nusive- 
dė jį į moteriškų apatinių drabužių parduotuvę ir juodu praleido 
ten tris valandas. Išėjo nešini šešiais maišais liemenėlių ir apatinių. 
Jeigu jis dabar pareitų namo ir ištrauktų Nuhos tualetinio stalelio 
stalčių, negalėtų pasakyti, kuriuos apdarus jai pirko. Iš tos dienos 
jis prisiminė tik pašnekesį su motina. Jinai paaiškino jam, kokie 
svarbūs moterims yra apatiniai drabužiai. Jos tiek daug laiko lei- 
džia slėpdamos savo grožį. Ištekant joms atrodo, kad pagaliau gau- 
na progą parodyti tai, ką slėpė. Nėra ko nė sakyti: vestuvėms jos 
pačios prisiperka ištisus sunkvežimius drabužių, bet svarbu duoti 
toną, aiškino jam motina. Tegul sužadėtinė žino, kokio stiliaus apa- 
tiniai jam patinka. Šiaip ar taip, ištisas tris valandas juodu negalėjo 
išsirinkti. Kas labiau patiktų Nuhai? Mėlyna ar raudona? Oda ar at- 
lasas? Kokia ji moteris? Jis nebuvo įsitikinęs, bet vis dėlto lemiamas 
žodis buvo jo. Vėliau Nuha buvo tokia patenkinta, kad net apsi- 
verkė, paskui ištaisė vakarėlį draugėms ir parodė visas tas gėrybes. 
Osama ilgai sveikino save, kad surinko kraitį, taip atitinkantį jos 
skonį. Dabar jam dingtelėjo, kad guldamasi ji beveik nieko nevil- 
kėdavo, o jo pirkti apatiniai užmiršti guli miegamojo kampe. 

Jis vėl važiavo į Abdulrahmano parduotuvę. Katia sėdėjo kelei- 
vio vietoje ir, be abejo, spėliojo, kodėl jis pakvietė ją vykti kartu, 

nors akivaizdžiai buvo labai prastos nuotaikos. Vis dėlto ji nusipel- 
nė pagyrimo: tylėjo ir nespoksojo pro langą it kokia tėvų nubausta 
mergytė. Jis būtų neatlaikęs, jeigu ji būtų pasijutusi taip nesmagiai. 

Jie sustojo automobilių aikštelėje priešais parduotuvę. Katia 
buvo belipanti lauk, bet Osama liepė jai luktelėti - tai buvo pir- 
mi jo žodžiai, ištarti nuo tada, kai juodu atsisėdo į mašiną. Taigi ji 
linktelėjo ir atsilošė ant sėdynės. 

— Beje, ar turi medikų išvados dėl Leilos lūžusios kojos kopi- 
ją? - paklausė Osama. 

— Ne, - Katia atrodė kiek susigėdusi. - Aš jos net neieškojau. 
Adara sakė, kad lūžęs Leilos blauzdikaulis deramai nesugijo, taigi ji 
tikriausiai taip ir nepateko pas padorų gydytoją. 

Osama linktelėjo. 

— Kodėl klausiate? 

— Manau, ją galėjo sužeisti brolis, kai sužinojo, kad tą dieną ji 
buvo išėjusi iš namų ir prarado kamerą. Buvęs jos vyras tvirtina, 
kad jinai taip jam sakiusi. 

Jie palaukė, kol gatvėje nuaidėjo kvietimas į popietės maldą, ir 
tik tada įėjo į parduotuvę. Kai Osama atidarė duris, vienas iš parda- 
vėjų jį pamatė ir tekinas atlėkė nuo kasos aparatų aikštelės. Jis pa- 
suko prie lauko durų, tarsi išties ketindamas jas užrakinti maldos 
verčia ženklą lange su užrašu: „Uždaryta maldai. Šlovė Alachui“. 
Vyriškis nervingai apsidairė, nelabai žinodamas, ką daryti toliau. 
Tarp sukabintų drabužių vis dar sukiojosi pirkėjai. Atrodė, parda- 
vėjas liks čia ir toliau stebės potencialius vagišius, bet jis pasuko į 
parduotuvės galą - be abejonės, apsiplauti ir taip parodyti Osamai, 
koks jis pamaldus. Detektyvas netardamas nė žodžio nusekė jam 
įkandin, Katia tylėdama ėjo iš paskos. 

Priėjus kambarį parduotuvės gale, Osama susigriebė, kad Katia 
nenusileido burkos ir dairosi aplink su tokiu pasitikėjimu savimi, 
kuriuo būtų prilygusi Faizai. Prisiminus Faizą jo nuotaika vėl suge- 
do. Jis įėjo pro sukamąsias duris. 

Kambaryje tvyrojo tyla - matyt, Abdulrahmanas duodavo savo 
darbuotojams pertraukas maldai. Vienos šoninės durys buvo atda- 

ros ir pro jas atvinguriavo cigarečių dūmų sruogelė. Dirbtuvėje at- 
sisėdęs prie kompiuterio kažką spausdino Fuadas. Pamatęs Osamą 
nervingai linktelėjo ir atsistojo pasisveikinti. Jo žvilgsnis užkliuvo 
už Katios ir jis susiraukė. 

- Labas, detektyve, - tarė jis šiek tiek palenkdamas galvą ir dirs- 
telėdamas į grindis. Į Katią jis nekreipė nė menkiausio dėmesio. - 
Prašom užeiti. Ar norėtumėte arbatos? 

— Ačiū, ne. 2 

— Kuo galiu padėti? - paklausė Fuadas. 

— Mes tikėjomės pamatyti poną Navarą, - atsakė Osama. - Gal 
sutrukdžiau... 

Tą akimirką atsidarė kitos durys ir iš kambario, veikiausiai - vo- 
nios - išėjo Abdulrahmanas, šluostydamasis rankšluosčiu rankas. 
Buvo matyti, kad jis ką tik mazgojosi jas ir veidą - tikriausiai ruoš- 
damasis maldai. 

Fuadas stebėtinai greitai žengtelėjo priešais Katią, užstodamas 
ją nuo Abdulrahmano, ir garsiai tarė: 

- Detektyvas ir jo padėjėja atėjo dar kartą pasikalbėti su jumis. 

Osamai vienu metu šovė dvi mintys. Pirma: Fuadas nesuprato, 
kad Katia - ne Faiza. Ir antra: po tariamu jo priešiškumu jai iš tik- 
rųjų slypi išgąstis. Fuadas žinojo, kad viršininkas ruošiasi maldai ir 
tikriausiai įsižeis pamatęs moterį, nes pasijus susitepęs. 

Osama smalsiai stebėjo. Ar Abdulrahmanas labai dievobai- 
mingas? Ar jis grįš į vonią apsiplauti vien todėl, kad pamatė Ka- 
tios abają? 

Abdulrahmanas sudvejojo. Jo žvilgsnis lakstė nuo Katios abajos 
tą moterį. Paskui jis atsigręžė į Osamą. 

— Klausau jūsų, detektyve, - atsainiai tarė. - Kilo kokių bėdų? 

— Norėtume dar kai ko jūsų paklausti, - taip pat šaltai atsakė 
Osama. 

- Tikiuosi, galėsite palaukti, kol baigsis maldos metas? 

Osamai šis žmogus nepatiko ir jis mielai būtų sujaukęs jam pla- 
nus, bet, kita vertus, Abdulrahmanas buvo iš tų, kurie elgiasi kaip 
tinkami, nepaisydami, patogu tai kitiems ar ne. 

Galiausiai išeitį iš susidariusios padėties rado Katia. Ji ženg- 
telėjo Fuadui iš už nugaros ir pažvelgė Abdulrahmanui tiesiai į 
akis. Jis nusisuko. Atrodė, tuoj pasakys ką nors šiurkštaus, bet tik 
numetė rankšluostį ant sukirpimo stalo ir oficialiu mostu pakvie- 
tė į kabinetą. 


Katia atsisėdo ant biuro kėdės kairiau Osamos, truputį jam už nu- 
garos, kad galėtų stebėti abu apklausiamuosius. Kėdę teko prisi- 
traukti pačiai, nes Abdulrahmano padėjėjas Fuadas akivaizdžiai 
tikėjosi ją stovėsiant. Jis mostu paragino Osamą sėstis, o paskui 
šlykščiai dirstelėjo į jos pusę visa laikysena sakydamas: Ko neišsi- 
nešdini iš čia - vis tiek iš tavęs jokios naudos?! Katiai jis buvo nė 
motais. Osama visą dėmesį buvo nukreipęs į Abdulrahmaną, to- 
dėl nieko nepastebėjo, tad ji sėdėjo tylėdama, vis dar negalėdama 
atitokti nuo minties, kad Abdulrahmanas galėjo sužaloti seserį. 
Dabar, toks spinduliuojantis priešiškumą, jis išties atrodė galintis 
smurtauti. 

Ji spėliojo, kodėl Osama apskritai pasiėmė ją kartu. Turbūt ži- 
nojo, kad moteris šalia jo vers vyrus jaustis nepatogiai. Katia nu- 
sprendė ant jo už tai nepykti - juk šitokios progos ji seniai troško. 

Abdulrahmanas atsisėdo ant sofos priešais juos. Katia įžūliai į 
jį įsispoksojo. Jeigu jis mano, kad jinai pareigūnė, ką gi, ji mielai 
vaidins šį vaidmenį. Iš tikrųjų ji bandė įžiūrėti panašumų su Leila, 
bet įžvelgė vienintelį - smakro išlinkį. Abdulrahmano veidas buvo 
mėsingesnis, senesnis, jo išraiškos nesikeisdavo taip žaibiškai, kaip 
Katia vaizdavosi jas keitusis Leilos veide. Katiai visuomet juokingai 
atrodydavo vyrai, ketinantys vesti tėvų parinktas moteris ir ban- 
dantys nuspėti būsimų žmonų būdą ir elgesį pagal jų brolius, bet 
štai ji pati nenuleidžia akių nuo Abdulrahmano, norėdama susida- 
ryti bent šiokį tokį įspūdį apie Leilą. 

Brolio asmenybė buvo stipri. Netramdomas jo nepasitenkini- 
mas veikė visus, bet labiausiai Fuadą. Pavaduotojas negalėjo net 
prisėsti: jis stovėjo prie durų tarsi laukdamas nurodymų. Kad ner- 
vinasi, išsidavė vis žvilgčiodamas į savo mobilųjį, sekdamas vyrus 
dirbtuvėje ir visą laiką įdėmiai stebėdamas viršininko nuotaiką. 

— Ar Leila jums sakė kurianti dokumentinį filmą apie Koraną? - 
paklausė Osama. 

Fuadas akimirksniu įsiterpė. Abdulrahmanas sužaibavo aki- 
mis į detektyvą ir papurtė galvą. 

— Įtariu, kad mano sesuo darė daug dalykų, apie kuriuos man 
nepasakojo. 

- Gal ji bijojo jūsų reakcijos? 

— Mano reakcija būtų priklausiusi nuo to, ką jinai darė. 

— Ji fotografavo religinio meno kolekciją, bet ne šiaip sau. Tai 
buvo didesnio jos sumanymo dalis. Ji kalbino prieš kamerą tyrėją 
iš Vakarų dokumentiniam filmui, kuriame buvo teigiama, esą Ko- 
ranas nėra autentiškas, jame surašyti ne visi Alacho žodžiai ir kad 
pirmieji musulmonai jo žodžius iškraipė. 

Abdulrahmanui išraudo šnervės. 

— Filmo ji nebaigė, bet mums jo užteko susidaryti vaizdui apie 
tai, ką ji veikė. Jos kūrinys akivaizdžiai kurstė nesantaiką ir jeigu 
apie jį būtų sužinojęs ne tas, kam reikia... 

— Jūs mane kažkuo kaltinate? 

- Arjūs ką nors jai padarėte, pone Navarai? 

Tyla taip užsitęsė, kad ėmė atrodyti grėsminga. Fuadas neati- 
traukė akių nuo šeimininko, bet šis vengė jo žvilgsnio. 

— Leila amžinai ieškojo kokios nors kontroversiškos temos, - 
galop nutraukė tylą Fuadas. 

Katia ir Osama pasisuko į jį. 

— Tai nereiškia, kad ji tuo tikėjo, - pridūrė Fuadas. 

Osama vėl pažvelgė į jį. 

— Manau, jos giminaitis Raidas su tuo nesutiktų. 

— Raidas nieko apie tai nežino, - suniurzgė Abdulrahmanas. 

— Vadinasi, jūs apie tą dokumentinį filmą žinojote? - paklausė 
Katia. 

Osama krūptelėjo, galbūt nustebęs, kad ji pagaliau prašneko. 
Abdulrahmanas nieku gyvu nenorėjo į ją pažiūrėti - jis ir toliau 
neatitraukė akių nuo Osamos. 

— Juk sakiau: aš nieko nežinau. 

— Tuomet Raidas, ko gero, žino daugiau, negu jums atrodo, - 
spėjo Katia. 

Abdulrahmano akys užsidegė mirtinu pykčiu, bet jis ir toliau 

— Pasak mūsų šaltinių, - kalbėjo Osama, - judu su Leila dažnai 
pešdavotės prieš jai dingstant. 

— Mes nesipešdavome. 

- Liudytojai patvirtino, kad Leilai tekdavo glaustis pas drauges 
krėsdavo.“ 

— Tai neturėjo nieko bendra su jos dingimu, - pro sukąstus dan- 
tis iškošė Abdulrahmanas. 

— Mes taip pat turime įrodymų, kad koją jai sulaužėte jūs. 

Abdulrahmanas įtūžęs taip nusipurtė, kad sofa vos nesitrenkė 
į sieną. 

— Absurdas! 

Fuadas šoko prie jo, bet sudvejojo nežinodamas, ką daryti. 

- Kas jums taip sakė?! - užkriokė Abdulrahmanas. 

— Ar sudavėte jai tą dieną, kai grįžo iš pajūrio be vaizdo kameros? 

— Tikras absurdas! 

Pamačius įsiūtį vyro veide Katiai ėmė daužytis širdis. 

Osama tapo ramut ramutėlis. 

— Ar sudavėte jai tą dieną? - šaltai paklausė. 

— Aš kaip gyvas nesu pirštu palietęs savo sesers! - švokštė Ab- 
dulrahmanas. - Niekados! Jūs suprantate?! 

— Arjums tai sakė buvęs jos vyras? - ramiai paklausė Fuadas. 

Abu vyrai sužiuro į jį. 

Abdulrahmanas ėmė rausti. 

— Tas prakeiktas šunsnukis! - suriko jis. 

- Baširas čia niekuo dėtas, - tarė Fuadas. - Tiesiog Leilai reikė- 
jo jam taip pasakyti. Spėju, ji atėjo pas jį į parduotuvę prašyti pini- 
gų. Ji žinojo, kaip baisiai jis jūsų nekenčia, ir šitaip tikėjosi sulaukti 
užuojautos. 

Iš Abdulrahmano išraiškos buvo matyti, kad jis nenoromis su 
tuo sutinka, o galop net pajunta kažką panašaus į dėkingumą. Tapo 

akivaizdu, kodėl jis laiko Fuadą. Net Katia turėjo pripažinti, kad jis 
labai gudrus, jei priėjo prie tokios išvados apie Leilą. Tačiau Osa- 
mos Fuadas, matyt, neįtikino. 

— Ar Leila tą dieną kreipėsi į gydytoją dėl sulaužytos kojos? 

— Taip, kreipėsi. 

— Ar turite medikų išvados kopiją? 

Abdulrahmanas dirstelėjo į Fuadą. 

— Ne, - tarė pavaduotojas, - bet aš galiu pasakyti jums gydytojo 
pavardę. 

Jis nuėjo prie kompiuterio, o Osama vėl atsigręžė į Abdul- 
rahmaną. 

- Jūs dažnai vaidydavotės su savo seserimi, - neatlyžo jis. 

— Tarp mūsų kildavo ginčų. 

— Ne kartą? 

Abdulrahmanas pritariamai niurgztelėjo. 

— Dėl ko jūs vaidydavotės, pone Navarai? 

Abdulrahmanas ėmė žiopčioti, lyg pritrūkęs oro, paskui pra- 
šneko: 

— Man nepatikdavo, kai ji išeidavo į miestą viena. Kartą suži- 
nojau, kad ji buvo išėjusi viena visą dieną. Raidas turėjo ją lydėti, 
bet ji parėjo namo be jo. O aš jums sakiau, kad kartą jinai buvo 
užpulta. Man nepatikdavo, kad ji išeidavo iš namų. Jai buvo ne- 
saugu. 

— O Leila prieštaravo? 

— Aš jai sakiau: kol gyvena mano namuose, privalo laikytis 
mano taisyklių. Jeigu nori gyventi savaip, turės išmokti būti sava- 
rankiška. 

— Jūs metėte ją iš namų? 

— Žinoma, ne. - Abdulrahmanas atrodė įsižeidęs. - Aš aiškinau 
jai taisykles. 

- Neatrodo, kad ji būtų paisiusi tų taisyklių, - tarė Osama. - 
Negana to, kad ji ėmė interviu iš to tyrėjo iš Vakarų, ji buvo su 
juo dykumoje, galimas daiktas, viena. Mes taip pat žinome, kad ji 
leisdavo laiką vedusio vyro, amerikiečio, draugijoje. Jos giminaitis 
jau patvirtino, kad tuose jųdviejų susitikimuose jis nedalyvauda- 

vo. - Abdulrahmano veidas pavojingai išraudo. - Ar Leila ką nors 
apie tai jums pasakojo? 

- Jeigu jūs ir toliau kaltinsite mane mušus seserį... - Abdulrah- 
manui nepavyko baigti grasinimo, nes įsiterpė Fuadas. 

— Žinoma, ji jam nesakė, ką veikia. Ji elgėsi kaip vaikas ir tikėjo- 
si, kad Abdulrahmanas atstos jai tėvą. 

Osama neatitraukė akių nuo Abdulrahmano. 

— Vadinasi, ji nepasakojo jums apie visus tuos dalykus? 

Parduotuvės savininkas papurtė galvą. 

— Kas nutikdavo per jūsų peštynes, pone Navarai? 

— Mes ginčydavomės, o ne pešdavomės. Ir nieko nenutikdavo. 
Aš išdėsčiau jai taisykles, jinai sutiko jų laikytis. 

— Bet paskui jas laužė, - tarė detektyvas. - O jūs tikriausiai apie 
tai sužinodavote, antraip kodėl pešdavotės toliau? Jūs juk pats sa- 
kėte: ginčijotės ne vieną kartą, o dažnai. 

— Jau sakiau: vieną popietę užklupau ją grįžusią namo be Raido. 

- Vienintelį kartą? - paklausė Osama. - Daugiau nebuvo? 

Abdulrahmanas apglėbė savo kelius. Katia matė, kad Osama 
baigia išvesti Leilos brolį iš kantrybės, ir sėdėjo įsitempusi, laukda- 
ma, kada šis pratrūks pykčiu. 

— Nesuprantu, ką visa tai turi bendra su jos mirtimi, - stebėjosi 
Abdulrahmanas. 

— Atsakykite į klausimą, pone Navarai. Ką sužinojote apie Leilą, 
kad taip supykote, jog vėl ją užsipuolėte? Sužinojote, kad ji susitiki- 
nėja su amerikiečiu? Ar apie jos išvyką į dykumą su tuo tyrėju? 

Abdulrahmanui pabalo sugniaužti kumščiai. 

— Ar žinojote apie dokumentinį filmą? 

Kambaryje tvyrojo įtempta tyla. Abdulrahmanas aiškiai stengė- 
si tvardytis. Galiausiai prašneko: 

— Ne, aš nežinojau, ką ji veikia. Nežinojau nei apie amerikietį, nei 
apie tyrėją. Neturėjau nė menkiausio supratimo. Sesuo man melavo. 

Iš veido buvo matyti, kad jis siaubingai įtūžęs. 

— Ar dar ko nors iš manęs reikia? 

Osama akimirką sutriko ir nežinojo, ką sakyti. Tuo metu priėjo 
Fuadas ir padavė jam Leilos gydytojo vizitinę kortelę. 

— Pone Navarai, parduotuvėje jūs turite saugos sistemą, tiesa? — 
paklausė Katia. 

Fuadas vos pastebimai kilstelėjo antakius. 

— O kaip tai susiję su Leila? 

Įžūlus vyriškio pasipūtimas, dabar net imantis panėšėti į pa- 
nieką, jau ėmė ją nervinti. Kai žmogžudysčių skyriaus detektyvas 
užduoda tau klausimą, malonėk atsakyti „taip“ arba „ne“ prieš pra- 
dėdamas tardyti pats. 

— Atsakykite į klausimą, - tarė jinai. 

— Mūsų kameros sugedusios, - pareiškė Abdulrahmanas. 

- Labai patogu, - atsakė Katia, - turint galvoje, kad tik jos gali 
patvirtinti Raido alibi. Jūs turėjote tik vieną kamerą? 

— Jų mes turime dešimtis, - įsiterpė Fuadas, - bet jos visos pri- 
jungtos prie sistemos. Sugedo pati sistema. Įsimetė kažkoks kom- 
piuterių virusas. 

— Kameros dabar veikia? - paklausė Katia. 

— Ne, - atsakė Fuadas. - Mūsų nusamdyta bendrovė, turėjusi 
jas sutaisyti, pasirodė nepatikima, tad galų gale teko susirasti kitą. 
Atrodo, mums reikės keisti visą sistemą. 

Katia vėl pasisuko į Abdulrahmaną. 

- Išties keista, kad jūsų saugos sistema sugedo prieš pat dings- 
tant jūsų seseriai. 

— Man visa tai įgriso, - atsistodamas tarė Abdulrahmanas ir visa 
jame susitvenkusi įtampa prasiveržė lauk. Jis atsistojo priešais Osa- 
mą ir parodė pirštu jam į veidą. Katia suprato, kad iš tikrųjų pirštas 
turėjo būti nukreiptas į ją. 

— Jūs manote, ji buvo čia pagrobta? Manote, kad tai padarėme 
mes? - Jis spjaute išspjovė kiekvieną žodį. - Aš juk sakiau, kad ne- 
turiu nė menkiausio supratimo, kas jai nutiko. Nejaugi jūs manęs 
nesiklausote?! Aš, o ne kas kitas pranešė, kad ji dingo! Aš vis skam- 
bindavau į policiją ir klausdavau, ar nėra kokių žinių, o jūs, kvailiai 
prakeikti, net nesuprasdavote, apie ką aš kalbu. 

Osama dabar atsilošė ant savo kėdės; iš pažiūros pažemintas 


Fuadas gniaužė rankoje mobilųjį. 

- Tai, kad čia šniukštinėjate, uždavinėjate tuos idiotiškus klausi- 
mus, man įrodo, kad jūs nė velnio nenutuokiate, kas nužudė mano 
seserį. Patekote į beviltišką padėtį? Jums reikia atsakymų? Nešdin- 
kitės velniop iš mano parduotuvės, nes čia jų nerasite! 

Jis pasisuko nuo Osamos ir išrūko iš kambario. Fuadas padve- 
jojo - jau atrodė, kad atsiprašys už savo viršininką, bet paskui pa- 
sileido jam iš paskos. Osama atsistojo ir mostu paragino Katią eiti 
su juo. Ji pastebėjo, kad dreba rankos. 

Osama prašneko tik automobilyje. 

— Jis sakė tiesą. Mes veikiame apgraibomis. Bet tu elgeisi pui- 
kiai. Laikeisi tiesiog nuostabiai. 

Katia linktelėjo nežinodama, ką sakyti. Abdulrahmano bandy- 
mas juos įbauginti ją pribloškė. 

— Manai, jis sakė tiesą, tvirtindamas, kad jos nemušė? - pa- 
klausė ji. 

Osama gūžtelėjo pečiais. 

Iki policijos būstinės jie važiavo ilgiausiai; automobiliai slinko 
vėžlio greičiu, be to, jie pravažiavo pro dvi avarijas. Laimė, į jas jau 
buvo atvykę kiti policijos pareigūnai. Katiai atrodė, kad ji neištver- 
tų išlipusi laukan per tokį karštį. 

Kai jie pastatė automobilį aikštelėje ir įėjo į pastatą, Osama pa- 
suko į savo kabinetą. Katia pasijuto išalkusi. Jau atėjo pietų metas, 
oji tądien nepapusryčiavo, su savimi taip pat nieko neatsinešė. Va- 
dinasi, vėl teks grįžti į tą karštį, kad pavalgytų. Ji jautėsi pernelyg 

Ten Osama ją ir rado. 

— Ponios Volker vis dar nė ženklo, - pranešė jis. - Du mūsų vy- 
rai laukia prie jos buto durų. Tikriausiai ji anksti rytą išėjo ir dar 
negrįžo. 

— Arjūs... 

— Kaimynų klausėme, - pertarė ją jisai. - Nieko nepešėme. 

Tik dabar ji susiprotėjo, kad jis kalba apie tai ne šiaip sau. 

— Madždis ką tik išsiaiškino, su kuo ji pastaruoju metu kalbėjo 
telefonu, - pasakojo toliau Osama. - Šįryt prieš išeidama ji skam- 

bino, bet ne į taksi bendrovę. Žmogui arabiška pavarde. Numeris 
priklauso tokiam Najirui aš Šarki. 

Katia pasigailėjo nenusileidusi burkos, nes jos išraiška pasikeitė 
jai nespėjus susivaldyti. Osama įdėmiai į ją pažvelgė. 

- Pamaniau, čia gali būti tas pats žmogus, kuris buvo atėjęs pas... 

— Taip, - pertraukė jį Katia. - Aš jį pažįstu. 

Osama, rodės, tuoj pasakys ką nors šiurkštaus, bet jis tylėda- 
mas laukė. 

— Tuoj pat su juo susisieksiu, - tarė Katia, - ir išsiaiškinsiu, ar 
jis ką nors žino. 

Osama padavė jai kortelę. 

- Čia mano numeris, - paaiškino. - Kai sužinosi - paskambink. 


Ji susigėdusi paėmė kortelę ir nuskubėjo į laboratoriją. 

KABINA ŠEIMOMS SKIRTOJE „Al Baiko“ restorano dalyje buvo 
matinio plastiko sienomis, kad smalsūs kiti pietautojai negalėtų 
pamatyti, kas yra viduje. Ten su Miriama sėdėjo Najiras, stengda- 
masis nestebėti jos valgančios. Iš Sintech pastato ji išėjo tokia iš- 
balusi, kad jis nusprendė nusipirkti ką nors valgoma išsinešti, bet 
amerikietė padarė, jo nuomone, jai būdingą gestą: prispyrė užeiti 
į restoraną. Kabinoje ji paaiškino: bus geriau, jeigu garstyčių pa- 
dažą išdrabstys ant restorano grindų, o ne aiškiai naujutėliame jo 
automobilyje. Jam norėjosi pasakyti, kad bus kur kas nepadoriau, 
jeigu ji sėdės kabinoje su pakelta burka, o jis priešais, bet iš tikrųjų 
jis nenorėjo, kad jinai priterštų jo landroverį. Be to, abiem atvejais 
valgydama ji pasikeltų burką, tad geriau jau tegul daro tai kabinoje, 
kur niekas nemato. 

Atsisėdęs su ja Najiras nustebo supratęs, jog nesinervina taip 
smarkiai, kad negalėtų valgyti. Prieš pusmetį jis nebūtų įstengęs 
taip elgtis; būtų sustojęs prie kiosko, nupirkęs jai šavarmą ir liepęs 
valgyti automobilyje. Žvelgdamas į atvirai į jį žiūrinčią Miriamą 
nepridengtu veidu, suprato, kad keičiasi. Bandė save įtikinti nesi- 
nervinąs tik todėl, kad ji ištekėjusi, amerikietė ir vietos papročiai 
jai neįprasti. Kita vertus, jos laikysenoje būta kažko, dėl ko jis len- 
gvai galėjo elgtis su ja kaip su vyru. 

— Anksčiau taip nebūdavo, - tarė Miriama stengdamasi atro- 
dyti žvali. Ji atidarė savo dėželę ir kibo į vištieną. - Turiu galvoje 
mudviejų su Eriku santykius. Jis man pasakodavo viską, buvome 
tikri partneriai. Bet nuo tada, kai atvykome čia... - Ji ėmė sukioti 
vištienos sparnelį ore, tarsi sakinio pabaiga turėtų būti savaime 
aiški. - Labai skanu, - pridūrė rodydama į savo patiekalą. 

— Kas atsitiko, kai atvykote čia? - neišlaikęs paklausė Najiras. 

— Na... - Ji nutilo ir nužvelgė jį, tarsi spręsdama, kiek galima jam 
pasakoti. - Jis pamilo šią šalį. Tai puiku, tačiau jis išties ėmė panė- 
šėti į arabų vyrus. Jis visą laiką leidžia su draugais. Iškylauja dyku- 
moje, buriuoja, nardo su akvalangu, svetainėje rūko kaljaną. Net 
mūsų namai padalyti į vyrų ir moterų zonas. Negaliu sakyti, kad jis 
pasidarė visiškai nebepanašus į amerikietį, bet kai vedasi mane kur 
nors kartu, visuomet dedasi keisti dalykai. Dažniausiai jis bendrau- 
ja su arabais, tačiau net amerikiečiams atrodo keista, kad aš būnu 
šalia. Nors jie amerikiečiai, iš jų elgesio čia to nepasakytum. 

Ji vėl atsikando vištienos. 

— Supraskite mane teisingai, - su kąsniu burnoje kalbėjo Mi- 
riama, - Amerikoje jis irgi bendraudavo su vyrais, bet mes leis- 
davome laiką ir dviese. Pavyzdžiui, eidavome į žygius ar į kiną. Ar 
vakarieniaudavome su draugais. Viso to čia nedarome. 

— Kodėl? 

— Gal todėl, kad kaskart, kai lankomės pas kaimynus, aš einu į 
vieną kambarį, o jis - į kitą? Nejaugi nežinote, jog didžiumai pa- 
saulio keistoka, kai žmona sėdi atskirame kambaryje? 

— Bet judu galėtumėte kartu eiti į žygius, - nelabai įtikinamai 
paprieštaravo Najiras. 

— Ojūs? - paklausė Miriama. - Jūs vedęs? 

Jam dingo apetitas. 

— Ne. 

— A... - ji atrodė nustebusi. - Bet merginą turite? 

Najiras negalėjo patikėti, kad ji taip drąsiai klausinėja, bet nu- 
sprendė neturįs teisės prieštarauti, nes pats jau tiek daug apie ją 
sužinojo. 

— Ne, - tarstelėjo jis vėl. 

— Tikrai? O ta moteris, kur buvo atėjusi pas mane? Mačiau, kad 
jinai jums patinka. 

Najiras pajuto raustąs, bet nieko negalėjo padaryti. 

— Kuo ji vardu? - paklausė Miriama. 

— Katia. 

Jos lūpų kampučiuose pasirodė šypsenėlė. 

— Katia labai graži. Ir maloni - pajutau, kai paėmė mano ranką... 

Najiras servetėlės gabalu nervingai ėmė šluostytis riebalus nuo 
pirštų. 

— Tad aš pamaniau, kad šioje šalyje vyrai nemergina moterų, - 
tarė ji. 

Šįsyk Najiras pažvelgė į ją. 

— Taip, tai nepadoru. Bet kai kas taip daro. 

- Tik ne jūs. 

- Tai nepadoru. 

Jis buvo bepradedąs jaustis kvailai. Kaip jai paaiškinti? 

— Tai kada galite ją matyti? - paklausė Miriama. 

— Mes drauge dirbame - kartais. 

- Bet jūs sakėte, kad nedirbate policijoje. 

- Retkarčiais ji prašo mano pagalbos. 

— Tik tiek? Kai jūs ją vežiojate... - Miriama prasižiojo ir Najiras pa- 
matė nebaigtą kramtyti vištienos kąsnį. Miriama jį nurijo. - Vadinasi, 
apsilankymas mano bute judviem buvo nelyginant pasimatymas? 

Tada jis kuo aiškiausiai suprato, kad Miriamai jo gyvenimas tu- 
rėjo atrodyti nesveikai suvaržytas, atsilikęs, tiesiog apgailėtinas. 

— Ojji ištekėjusi? - smalsavo Miriama. 

- Ne. Žinoma, ne. 

Ji linktelėjo, tarsi mintyse būtų padariusi kažkokią išvadą. 

— Kas? - paklausė Najiras. 

— Nieko. 

Pamačiusi jį susiraukiant, jinai paaiškino: 

— Na, gerai. Tiesiog apmaudu, kad judu negalite bent jau retkar- 
čiais ateiti į restoraną. Štai taip. - Ji parodė ranka į maistą. - Bent 
jau drauge papietauti ar dar ką. 

— Mes esame pietavę, - lyg gindamasis atsakė Najiras. 

— Vieną kartą? 

Jis nieko neatsakė. 

- Turėjau galvoje, štai jūs pietaujate su manimi, nors esu, galima 
sakyti, jums nepažįstama. 

Matyt, jos pačios žodžiai vėl jai priminė Eriką. 

— Ko man čia stebėtis? Jūs niekuomet nematote Katios, aš nie- 
kada nematydavau Eriko. Šitoje šalyje kažkas labai negerai. 

Najiras vėl kibo į vištieną, kad jam nereikėtų nieko atsakyti. 

- Gal jūs manote, kad aš jam nusibodau ar panašiai? 

Ji nustojo kramtyti ir vos nepaspringo rydama. 

— Ne, - atsakė jis. 

- Žinot, - ėmė pasakoti Miriama, - nuo tada, kai čia atvykome, 
jis tolo nuo manęs. Gerai nežinau kodėl. Kaltinau ir save, bet ne- 
manau, kad taip nutiko dėl manęs, - šiuos žodžius ji ištarė ryžtin- 
gai, bet su nevilties gaidele. - Tiesą sakant, esu beveik įsitikinusi, 
kad dedasi dar kažkokie dalykai. 

- Kokie? 

Ji įkvėpė ir nusišluostė rankas servetėle. 

- Vakar suirzau, kad esu vienui viena namie, todėl nuspren- 
džiau pernakvoti pas kaimynę. Kai šįryt grįžau į savo butą, pajutau 
jame keistą kvapą. Vyrišką, tarsi losjono po skutimosi, muilo ir... 
Ne juokais išsigandau. 

— Ten buvo jūsų vyras? - paklausė Najiras. 

— Ne, kvapas buvo ne jo. Bet kažkas vaikščiojo po butą. Štai ko- 
dėl šįryt taip anksti išėjau iš namų. Po teisybei, - ji sučiaupė lūpas, 
o paskui pridūrė: - galima sakyti, todėl ir paskambinau jums. Taksi 
bendrovėje išties nebuvo automobilių, buto savininko adresas iš- 
ties pasikeitė - norėjau, kad jūs tai žinotumėte. Bet kai kalbėjau 
su jumis telefonu, troškau žūtbūt ištrūkti iš to namo, iš tos gatvės. 
Nesilioviau galvojusi: kas, jeigu žmogus, įsilaužęs į mano butą, vis 
dar kur nors tūno? 

Najirui suskaudo kaktą ir jis susigriebė esąs baisiausiai susiraukęs. 

- Ar ko nors pasigedote bute? 

— Nepatikrinau, bet rankinę buvau pasiėmusi, o nieko daugiau, 
ką vertėtų imti, bute nebuvo. 

Ji pažvelgė į savo patiekalą ir nedrąsiai paėmė į ranką dar vieną 
gabalą vištienos. 

— Nemanote, kad mano bute galėjo lankytis policininkai? 

Najiras papurtė galvą. 

- Jeigu būtų ieškoję jūsų, tikriausiai būtų klausinėję kaimynų. 

— Dar kai 242 — tarė Minima padecamas vištienos Ba022 182 

— Kas? - paklausė jis. 

Ji ištraukė sulenktą popieriaus lapą. 

- Turiu žinoti, ar galiu jumis pasitikėti. 

Jis linktelėjo galvą, nelabai žinodamas, ką atsakyti. 

— Tik prižadėkite - kad ir kas čia būtų, - ji mostelėjo galva į po- 
pierių ir pridūrė: - be mano leidimo niekam nepasakosite, Betgi: 

— Kas čia? - paklausė jis. 

- Nežinau. Gal visiškas menkniekis. Bet prašau man prižadėti. 

Najiras matė, kad ji kažko bijo. 

— Gerai, - tarė jis. - Prižadu. 

Ji nedrąsiai stumtelėjo popierių per stalą. 

— Aš negaliu jo perskaityti. Ar galėtumėte man pasakyti, kas čia 
parašyta? 

Najiras nusišluostė rankas, atlenkė lapą ir perbėgo akimis. Tai 
buvo vedybų dokumentas, surašytas ant pigaus popieriaus ir pana- 
šus į kadaise jo turėtą misjarą - laikiną leidimą tuoktis be finansi- 
nių įsipareigojimų. Kartais poros tokius įsigydavo, kai nenorėdavo 
tikros santuokos. Jaunojo pavardė buvo Erikas Volkeris. 

— Kur jį radote? - paklausė Najiras ir pats išgirdo įtampą savo 
balse. 

— Eriko portfelyje. Bute.. Kodėl klausiate? Kas čia? 

Najiras vėl nuleido akis į dokumentą. Prisimindamas viską, ką 
Miriama jau sužinojo apie savo vyrą, jis vargais negalais prisivertė 
pasakyti: 

- Čia netikra santuokos sutartis. Ji pasirašyta imamo, todėl oficia- 
liai yra teisėta. Bet čia parašyta, kad jūsų vyras vedęs Leilą Navar. 

Miriamos veidas bauginamai papilkėjo. Ji spoksojo į jį nieko 
nematančiomis akimis. 

— Atsiprašau, - tarė jis, - bet ta moteris... 

— Yra ta negyva mergina, - pertarė jį Miriama. 

— Taip. 

Najiras sulankstė popierių ir buvo beatkišąs jai, bet apsigalvojo. 
Jis ketino liepti jai įkišti dokumentą į naikiklį, bet suprato, kaip tai 
gali pakenkti bylos tyrimui. 

— Jums nederėtų jo... 

- Jis negalėjo taip pasielgti, - tarė ji negyvu balsu. Ji vis dar sė- 
dėjo sustingusi, net nemirksėdama. 

Najiras neabejojo, kad šitaip ji stengiasi nematyti to, kas bado 
akis; ko gero, visa, ką ji iki šiol sakė apie Eriką, irgi buvo iš tų pa- 
čių paskatų. Juk Erikas neabejotinai įvykdė svetimavimo nusikal- 
timą. Mažų mažiausiai jis prasikalto tuo, kad vedė antrą žmoną be 
pirmosios sutikimo. O dingdamas tapo labai rimtu žmogžudystės 
įtariamuoju. 

— Man reikia nešdintis iš čia, - tarė Miriama staiga atsistodama 
ir eidama pro plastikines kabinos duris. 

Najiras įsikišo santuokos leidimą ir ją nusivijo. Jam palengvėjo, 
kai pamatė, kad ji pasuka prie landroverio. 

— Ponia Volker... - tarė ją pasivijęs. Ji stovėjo ir lyg apdujusi dai- 
rėsi po automobilių aikštelę. - Kur galiu jus nuvežti? 

— Net nežinau, - jos balsas drebėjo, bet jinai stengėsi jį valdy- 
ti. - Namo grįžti negaliu, nes jaučiuosi ten nesaugi. Džeikobu ir 
Pate nepasitikiu. Manau, galėčiau eiti pas kaimynus, bet jeigu poli- 
cininkai ateis manęs ieškoti... 

— Galbūt jums reiktų eiti į policiją, - patarė Najiras. 

— Ne! - bemat atsakė ji. - Gal išprotėjote?! Ar žinot, ką man 
padarys? 

— Gal jie tik norės su jumis pasikalbėti... 

- Tikrai ne! - atrėžė jinai. - Klausykit, gal aš nemoku jūsų kal- 
bos, bet aš velniškai daug žinau apie jūsų policininkus. Jie pami- 
šėliai, kad juos kur velniai! Jie gali tau padaryti ką tik nori! Ar ži- 
note, kad vienas Eriko draugas buvo išsiųstas iš šalies vien už tai, 


277 


kad pakvietė moterį į pasimatymą? Jį sučiupo su ja ir - bac! Jam 
net nedavė dvidešimt keturių valandų daiktams susikrauti. O kitą 
mūsų pažįstamą vyruką policininkai suėmė už tai, kad nešiojo po 
kaklu kryželį. Ko taip žiūrite į mane?! Jis buvo katalikas! Kryžiukas 
buvo visai mažytis. Jį pralaikė kalėjime pusę metų. Įsivaizduojat, 
po perkūnais?! O mano vyras ieškomas dėl žmogžudystės tyrimo. 
Ką, jūsų manymu, policininkai pasakys man? 

— Bet jūs nepadarėte nieko bloga, - bemat atsakė Najiras. 

- Jeigu Erikas dulkinosi su ta mergina, kaip manote, kiek laiko rei- 
kės, kol policininkai nuspręs, kad galėjau nužudyti juos iš pavydo?! 

- Jūs juk net nebuvote šalyje, kai ji buvo nužudyta, tiesa? 

— Nežinau! 

- Jos lavonas rastas trečiadienį. 

— Na, gerai, aš buvau ne čia. Bet ar jiems tai rūpės? Ar žinote, 
kad policininkai suėmė vienos moters tarnaitę todėl, kad šeimos 
tėvas pavogė pinigų? Tą tarnaitę suėmė ir kankino. O paaiškėjo, 
kad tuo metu, kai dingo pinigai, tarnaitė buvo išvykusi atostogų! 

Miriama atrodė pasibaisėjusi. Najiras turėjo prisipažinti, kad 
tie dalykai jį irgi nustebino. Jis norėjo jai pasakyti, girdi, tokios is- 
torijos eina iš lūpų į lūpas todėl, kad jos labai neįprastos; policija 
Miriamos nekankins, neapkaltins žmogžudyste, nes ji akivaizdžiai 
buvo svetur, kai tai įvyko. Tačiau iš tikrųjų jis nebuvo įsitikinęs, ką 
darys policija. 

- Ši informacija gali būti labai naudinga tyrėjams, — tarė jis. — 
Bent jau leiskite man ją jiems pranešti. 

- Žinau, kaip jie elgiasi, - atsakė jinai. Pyktis ją guodė. - Jie ran- 
da tinkamą įtariamąjį ir kankina tol, kol šis prisipažįsta. Nesakykite 
man, kad jie taip nedaro, nes esu tai girdėjusi iš labai daug žmonių. 
Rupūs miltai, tie dalykai leidžiami oficialiai! 

— Gerai, - tarė Najiras valdydamasis, kad nesupyktų. - Pasaky- 
siu tik tiek: Eriko dingimas gali būti kažkaip susijęs su Leilos mir- 
timi ir Erikui galbūt gresia pavojus. 

Miriama nurimo taip pat greitai, kaip įsikarščiavo. 

— Taip, - tarė ji ramiau, - taip, gerai, galite jiems papasakoti. Bet 
aš pasilieku. Man tik reikia... - Ji uždėjo ranką ant automobilio du- 

relių, kad neprarastų pusiausvyros. - Galbūt viešbučio. Ar kokios 
ramios vietelės. Man reikia pagalvoti. 

— Tikrai taip, - atsakė Najiras. - Aš jus kur nors nuvešiu. Kas 
yra, ponia Volker? 

Jis priėjo arčiau, baimindamasis, kad ji gali nualpti. 

- Jūs juk nenuvešite manęs į policiją, tiesa? 

— Ne, - atsakė jis. - Bet lauke baisiai karšta. Jums reikėtų lipti į 
mašiną. ; 

Miriama vangiai žiūrėjo, kaip jis atidaro dureles. Najiras užvedė 
lauk ir tekina pasileis gatve. Jis nenumanė, kur ją vežti. Namo ji, 
aišku, negalėjo grįžti. Jis nustebtų, jeigu ten jau nelauktų policija. Jo 
laive ji negalėjo apsistoti: jis per mažas ir nepatogus, be to, pastebės 
kaimynai. Jeigu policija užtiks juos vienudu, apkaltins nepadoriu 
elgesiu ir sulaikys vien tuo pagrindu. Vienintelė jo pažįstama mo- 
teris buvo Katia, bet Miriamos vežti pas ją negalėjo - įstumtų Katią 
į keblią padėtį. Na, o jeigu Miriama bijo grįžti į namus, vežti ją 
tiesiai į policiją - dar prastesnis sumanymas. 


Miriama mintyse meldėsi: Dieve, Jėzau, prašau, maldauju - ap- 
saugok Eriką nuo pavojų. Jai buvo sunku įsivaizduoti, kad vyras jai 
neištikimas, ką jau kalbėti apie tokius siaubus kaip vagystė iš darb- 
davio, melas apie tai, kur gyvena, o paskui - žvėriškai nužudyta... 

Kaip perkrautas kompiuteris jos protas atsisakė veikti vidury 
minties ir ji žiūrėjo į lekiančius pro šalį namus, degalinę, prekybos 
centrą. Viskas buvo uždaryta maldos metui. Ir Miriama meldėsi 
toliau: Dieve, prašau, Dieve, maldauju... 

Miesto centrą jie privažiavo vienos krypties eismo gatve. Pa- 
statai joje buvo didžiuliai, panašūs į dėžes - nelyginant dideli pil- 
ki žaidimų kubeliai, vaiko palikti ant grindų. Dešinėje dunksojo 
vienaaukštis prekybos ir verslo centras, prieš jį augo pora menkų 
palmių; du vyrai baltais tobais, su takijomis* bandė pereiti gatvę. 
Ji žinojo, kad Erikas pakliuvęs į bėdą. Po miestą jis nevaikštinėja 


* Takija - Saudo Arabijos musulmonų dėvima apskrita kepuraitė. 

ir niekur nesislapsto. Kiekvieną jos kūno dalelę drebino pavojaus 
varpai. Juodu pravažiavo po vienu stogu įsikūrusius Hardees ir 
Kentucky Fried Chicken greitojo maisto restoranus, ir ją persmel- 
kė namų ilgesys, nors gyvendama Jungtinėse Valstijose retai ei- 
davo valgyti į šias įstaigas. Žvilgtelėjo į Najirą. Jis buvo paskendęs 
mintyse ir jai dingtelėjo, ar jis vis dėlto nenusprendė vežti jos į 
policiją. Neatrodė. Jo tylėjimas bylojo apie rimtį, tvirtybę ir norą 
ją apsaugoti. 

— Norite pasimelsti? - paklausė Miriama. 

Jis papurtė galvą. 

— Pasimelsiu vėliau. 

- Atsiprašau dėl to, ką sakiau apie policiją, - tarė ji. - Žinau, kad 
ten dirba jūsų draugė. 

- Jūs turite pagrindą. Policininkų elgesys nenuspėjamas, o kai 
jie išgarsėja beprotiškais veiksmais, negali jais pasitikėti. Čia jų kal- 
tė, ne jūsų. 

- Vis tiek atsiprašau. Esu tikra, jie ne visi blogi. 

— Tikrai taip, - atsakė Najiras. 

Po penkiolikos minučių baigėsi vidudienio malda. Jie vis dar 
važiavo per miestą - rodės, jis niekada nesibaigs. Iš mečetės plū- 
do vyrai. Gatvė aidėjo nuo žvangančių, bildančių pakeliamų gro- 
tų - prekiautojai atidarinėjo savo parduotuves. Vaisių ir daržovių 
turguje po atviru dangumi vyko gyva prekyba. Visi pirkėjai buvo 
vyrai, dauguma baltais ar smėliniais tobais, ką tik išėję iš mečečių; 
šen ir ten sukiojosi vienas kitas kelnėtas vyras. 

Juodu nuvažiavo plačiu bulvaru ir įsuko į žiedinę sankryžą, 
apsodintą žemomis, storomis palmėmis. Sankryžos viduryje už 
gofruoto metalo tvoros dunksojo palmės pavidalo mobiliojo ryšio 
bokštas. Pro šalį lėkė namai ir iš pažiūros nauji daugiabučiai. Vie- 
nas pastatas buvo plytinis, panašus į europietišką pilį, su bokštais, 
bokšteliais ir keistų formų langais. Miriama iškart prisiminė Dis- 
neilendą ir ją vėl pervėrė tėvynės ilgesys. 

Ji nežinojo, kiek laiko praėjo, kol jie įvažiavo į tylią gatvelę. 
Abiejose pusėse stūksojo aukštos mūro sienos su vartais automo- 
biliams įvažiuoti kas penkiolika metrų. Miriamai žybtelėjo vil- 

ties kibirkštėlė, kad Najiras veža ją į vieną iš tų didelių, įspūdingų 
namų, kuriuos ji spėdavo pamatyti pro vartus. Tokiame pastate, 
atsitvėrusi nuo pasaulio, ji jaustųsi saugi. Tačiau juodu pravažiavo 
pro tuos namus ir atsidūrė kitoje tylioje gatvėje, o galiausiai sustojo 
akligatvio gale. 

Priešais juos iškilo itališkų rūmų stiliaus vila su vidiniu kiemu. 
Jį puošė arkada, kas porą metrų paremta storomis graikiškomis 
kolonomis. Arkadą lyg koks kambarinės užmirštas parnešti namo 
kilimas dengė bugenvilija. Namo priekyje buvo kelerios stiklintos 
durys. Visas šiltos smėlio spalvos statinys švytėjo, užlietas šešė- 
lių pamargintų saulės spindulių. Kai juodu prisiartino prie lauko 
durų, Miriamai tapo aišku, kad iš pirmo žvilgsnio labai įspūdingas 
pastatas nėra toks jau didelis. 

— Čia jūsų namas? - paklausė ji. 

— Mano dėdės, - atsakė Najiras. 

- Jūs čia gyvenate? 

— Ne, aš gyvenu laive. 

— A... O jūsų tėvai? 

— Aš jų nepažinojau. 

Jis atidarė laukujes duris ir įleido ją į vidų. Čia buvo vėsu, sklido 
malonus kvapas. Vestibiulyje stovėjo vazoninis augalas, iš pažiūros 
kur kas sveikesnis negu kuris kada nors jos turėtas. Najiras pašaukė 
dėdę ir uždarė duris. 

— Jūsų dėdė gyvena čia vienas? - kiek išsigandusi paklausė 
Miriama. 

— Taip, bet nesijaudinkite, jis kalba angliškai. Pas jį jau yra buvę 
viešnių. Jis dirba su archeologais. Čia atvyksta žmonių iš įvairių 
šalių, tarp jų ir moterų. - Atrodė, kad jam nesmagu tai pripažinti. 

Pro dvivėres duris ji pamatė gražią svetainę. 

- Jis neprieštaraus, kad aš čia apsistočiau? 

- Žinoma, ne. Jis niekados neatsakytų svečiui. Jam tikrai bus 
malonu su jumis susipažinti. 

Jai pasidarė lengviau, kai sužinojo, kad Najiro dėdė nėra toks 
pamaldus kaip jis. Tikriausiai todėl jis ir atvežė ją čionai, o ne į savo 
laivą. Vis dėlto ji dvejojo. 

— Najirai, čia tu?! - pasigirdo balsas nuo laiptų. Jam įkandin pa- 
sirodė dvi mažos pėdos, apautos žvilgančiais odos pusbačiais su 
auksiniais kutais, paskui laisvos rudos kelnės, elegantiški šilkiniai 
marškiniai, aptempę storą pilvą, o galiausiai maloniai į atvykėlius 
žvelgianti galva. 

Najiras pasakė kažką arabiškai, tada pristatė Miriamą dėdei Sami- 
rui. Šis buvo orus, lėtų judesių, mažyčių rudų akių, mėsingos nosies; 
jis nužiūrinėjo Miriamą ir jo veidas buvo sklidinas gerumo. Juodi 
plaukai gerokai praretėję, o jų likučiai garbanojosi jam prie ausų. 

- Prašom užeiti, - angliškai tarė jis Miriamai. - Mano namuose 
esate laukiama viešnia. 

— Ačiū. 

— Pirma jums parodysiu jūsų kambarį, paskui išgersime arbatos. 

Najiras per tą laiką dingo virtuvėje. Ji nusekė Samirui iš paskos 
laiptais; norėjo prieštarauti, bet suprato, kad būtų kvaila. Kur dar 
ji gali eiti? 

Samiras atsivedė ją į kambarį antrame aukšte, mažą, švarų, tvar- 
kingais baldais. 

- Čia labai jauku, - tarė Miriama pasisukusi į jį. 

- Ačiū, - nusišypsojo Samiras. - Už šių durų - vonia. Jeigu no- 
rite, galite neskubėdama išsimaudyti. Arbata bus išvirta, kai būsite 
pasiruošusi. 

Miriama dar kartą jam padėkojo, palaukė, kol išėjo, ir, jausda- 
masi apdujusi, atsisėdo ant lovos. 

BEVEIK VISĄ DIENĄ Najirui galvoje sukosi Korano sura Fussi- 
lat - „Išaiškinti“. Vaikystėje jis įsiminė ilgas šventraščio ištraukas ir 
dabar jos dažnai iškildavo atmintyje it tie dulkių debesėliai dyku- 
moje - akis lyg ir pastebi juos spindint, bet kūnas bemaž nejaučia. 
Praėjo visas rytas, kol jo sąmonė išskyrė pažįstamus 39-0s eilutės 
garsus iš kitų, aidinčių galvoje: Iš Jo ženklų - žemę, kurią matai iš- 
džiūvusią, o kada mes atsiunčiame į ją vandenį, jinai sujuda ir iš- 
brinksta. Tas, kuris atgaivino ją, būtinai atgaivins mirusiuosius. Iš 
tiesų Jis galingas kiekvienam daiktui! 

Jeigu šalia būtų imamas Hadis, Najiras galėtų jo paklausti, ką 
reiškia žodžiai, esą Alachas gali atgaivinti mirusiuosius. Kiek negy- 
vas yra negyvėlis? Ar tai reiškia, kad jis miręs kūnu? O gal galvoje 
turimos tik tos negyvos sielos, nuskurdusios nuo nedorų poelgių? 
Najiras galvojo apie Miriamos vyrą. Jis jautė, kad Erikas negyvas — 
gal kūnu, o gal kitaip. 

Vidiniame kiemelyje belaukiant dėdės, suskambo jo mobilusis. 
Pamatęs Katios numerį, jis iškart atsiliepė. 

— Mums reikia pasikalbėti, - tarė ji su aiškiai juntama įtampa 
balse. 

Najirui buvo visai lengva tikėti nematomais dalykais, pavyzdžiui, 
kad Alachą galima pažinti iš jo darbų. Jam buvo kur kas sunkiau 
patikėti, kad moterį galima pažinti iš jos veiksmų. 

Katia sėdėjo landroveryje ant keleivio sėdynės ir žiūrėjo tiesiai 
prieš save. Jis dirsčiojo į ją stengdamasis suprasti, ką reiškia jos 
žvilgsnis ir ką ji slepia, kai būna nuleidusi šydą. Jis abejojo įsteng- 
siąs suprasti jos balso gaideles, veido išraišką ar paslaptis, slypin- 
čias rankų judesiuose; kai ką numanė, bet ar spėja teisingai, nega- 
lėjo įsitikinti nepakliūdamas į gana nesmagią padėtį. Taigi juodu 
važiavo tylėdami. 

Jis pamatė sužadėtuvių žiedą ant jos piršto ir bemat pasigailėjo 
jam pasakyti, bet jis baiminosi laukiančio pokalbio, kad ir apie ką 
jis bus. Kita vertus, jis žinojo turįs papasakoti jai apie Miriamą ir 
kas tądien nutiko. 

— Kokios knygos ieškai? - paklausė jis dar kartą nedrąsiai ban- 
dydamas užmegzti pokalbį. Mat ji sakė, kad jos pusbroliui Aima- 
nui reikia mokyklinio vadovėlio. 

— Apie kompiuterius, - atsakė ji. - Užsirašiau pavadinimą ant 
lapuko. 

Ji ėmė raustis rankinėje ir jis lengviau atsikvėpė. Kol Katia ieš- 
kojo lapuko, jis pastatė automobilį prie didžiulio gelžbetoninio 
pastato su langais tarp dviejų didelių iškabų, ant kurių arabiškai ir 
angliškai buvo parašyta „Džariro knygynas“. Prieš išlipant į lauką 
jam reikėjo vos ne sukaupti drąsą. 

Įėjęs į milžinišką parduotuvę su nesibaigiančiomis eilėmis len- 
tynų, grūste prigrūstų daugybės užsienietiškų knygų, išdėliotų tarp 
arabiškų, jis pasijuto tarsi atsidūręs kitame pasaulyje. Katiai įkandin 
jis patraukė į parduotuvės galą, stebėdamas, kokie žmonės renkasi 
angliškas knygas. Pamatė aiškiai amerikiečių porą - liesą šviesia- 
plaukį vyrą su žmona, kurios veidas skaros fone tiesiog spinduliavo 
baltumą. Jie kikeno žiūrėdami į kažką žurnalų stende. O kas dar? 
Aukštas nerangus vaikinas su kufija ant galvos ir elegantišku baltu 
tobu, kuris atrodė siūtas ne jam ir tik pabrėžė menkutį jo sudėjimą, 
buvo įnikęs į kompiuterių vadovą. Pro šalį spiegdami, klykdami 

nudūmė trys vaikai. Jie vos nesitrenkė Najirui į koją, bet jis vikriai 
vaikams tarpueiliu. Jis apsidairė po parduotuvę jų tėvų, bet vaikai 
per tą laiką dingo. 

Katia nusivedė jį pro didelį, bjauriai spalvingą savitarnos sky- 
rių. Jis raudo, vos tik pamatęs knygų pavadinimus: „Sutvarkyk savo 
santykius su ja tuoj pat!“, „Kodėl moterys nelaimingos ir kuo gali 
joms padėti". Negana to, kad viešai pripažįstama, jog santykiai tarp 
skirtingų lyčių atstovų gali būti keblūs ir pražūtingi - jis net raukėsi 
nuo tvirtinimo, esą juos gali pataisyti knyga. Ką žmonės darydavo, 
kol nebuvo knygų? Kentė tylėdami? Ką būtų daręs Pranašas su savo 
septyniolika žmonų? Apatinėje lentynoje Najiras pastebėjo „Kaip 
įsigyti draugų ir daryti įtaką žmonėms“. Jis suabejojo teisingai per- 
skaitęs pavadinimą, paskui apstulbo, kad kažkas taip atvirai pripa- 
žįsta savo tuštybę. Najiras vėl suglumo, kai juodu ėjo pro lentyną su 
vaizdadiskiais ir jis pastebėjo animacinį filmuką „Pelenė“ su švie- 
siaplauke ant dėžutės viršelio ir filmą „Fantastiškas ketvertas“. Jo 
viršelyje buvo pavaizduota krūtinga moteris ilgais, išsidraikiusiais 
plaukais - matyt, cenzoriai pamiršo ją užtušuoti. Jį suėmė siaubas: 
akimirką jame grūmėsi pasidygėjimas ir susižavėjimas. Nejaugi čia 
filmas vaikams?! Galiausiai gėdos jausmas privertė jį nusisukti. 

— Tavo pusbrolis neturi automobilio? - paklausė jis iš paskuti- 
niųjų stengdamasis neatitraukti dėmesio nuo Katios. Jam knietėjo 
paklausti: Kodėl jis paprašė tavęs, moters, nueiti į knygyną dėl jo? 

— Ne, - šaltokai atsakė Katia, - automobilį jis turi. Jis nėra iš tų 
žmonių, kurie mano, kad moterys savo vyrams turi daryti viską. 
Tiesiog jis prastai orientuojasi mieste. Stebuklas, kad jis kiekvieną 
vakarą sugeba atvažiuoti prie mano darbovietės. 

Najirui įstrigo jos žodžiai moterys savo vyrams turi daryti viską 
ir jam dingtelėjo, kad savo vyrų ji jau turi - tėvą ir pusbrolį - ir kad 
jis šiai kategorijai nepriklauso. 

Suradusi knygą, Katia pasuko tiesiai prie kasų parduotuvės 
priekyje. Kol mokėjo pinigus, burką buvo pasikėlusi, bet Najiras 
apsimetė to nepastebintis. Jam susidarė įspūdis, kad kaskart, kai iš- 
eidavo į gatvę, sutikdavo dar vieną veido neužsidengusią moterį ar 

merginą, kuriai užtenka drąsos vilkint tik marškinėliais ir džinsais 
linksmai striksėti šaligatviu. Najirui dingtelėjo, ar Katia irgi kada 
nors ims taip elgtis. Du vyrai gretimoje eilėje atvirai spoksojo jai 
į veidą, tačiau jis pastebėjo, kad Katia neatitraukia akių nuo kasos 
aparato, kad padėkoja kasininkui į jį nežiūrėdama, o jiedviem iš- 
einant iš knygyno kažkaip sutelkia visą dėmesį į save, todėl nieko 
nemato, nors dairosi aplink. 

- Išgerkime kavos, - tiesmukai pasiūlė ji. 

Kuo toliau, tuo nesmagiau jausdamasis Najiras nusekė jai įkan- 
din į greta knygyno esančią Starbucks kavinę. Tokioje buvo vos 
kartą ir išėjo tiesiog pavargęs. Ten jį nusitempė Samiras - tas pats 
Samiras, kuris amžinai piktindavosi, kad šitaip gausėja užsienietiš- 
kų restoranų, kad visur prasiskverbia Amerikos tinklai, tokie kaip 
Applebees ir Fuddruckers, ir kad sunku rasti padorių saudoarabiškų 
patiekalų („Ar dar kur nors gali skaniai pavalgyti birjani?“). Di- 
desnėje ar mažesnėje žmonių tirštynėje Najirui būdavo nejauku, 
o tąsyk Starbucks kavinėje jis dar matė pernelyg daug moterų, sė- 
dinčių prie staliukų ir gurkšnojančių sudėtingos receptūros kavą 
ar barškinančių skreitinukus bevielio interneto zonoje. Tas vaizdas 
sukėlė jam niūrių minčių. Kas pasidarė Džidai, vartams į šventuo- 
sius miestus? Taip, čia buvo Džida, bet iškaba virš durų, rodės, vis- 
ką keičia. Ji atrodo taip amerikietiškai - star ir buck*. 

Tačiau Starbucks kavinėje prie Džariro knygyno buvo tylu. Nė 
vienos moters, tik du jauni vyrai tyliai šnekučiavosi gerdami kavą 
prie staliuko šalia lango. Najiras užsakė kavos sau ir Katiai, tada 
juodu nuėjo į šeimoms skirtą dalį kavinės gale, kur nebuvo lanky- 
tojų. Jie atsisėdo ant putų. Katia laikė puodelį taip, kad sužadėtuvių 
žiedas būtų atsuktas į jį. 

— Šiandien mačiau ponią Volker, - tarė Najiras. 

Katios veide pasirodė taks palengvėjimas, kad jis akimirką su- 
mišo. Ji nieko neaiškino. 

- Ji paskambino man iš ryto, - pasakojo jis, - nes pasikalbėjo su 
kaimynais, ir šie pasakė jai buto ūkvedžio pavardę ir adresą. 


* Žvaigždė ir doleris (žarg.). 

Jis įkišo ranką į kišenę ir ištraukė popieriaus lapuką. 

- Ji pamanė, kad mums reikės. 

Katia paėmė popieriuką neatitraukdama žvilgsnio nuo jo veido, 
paskui perskaitė, kas parašyta. 

— Mes žinome apie Apoloną Meibusą, - tarė ji. - Manome, kad 
Vahabas Nabihas yra arba turtingas jo rėmėjas, arba slapyvardis - 
kol kas neišsiaiškinome. 

— Aišku. Vadinasi, jūs manote, kad Leila darė tas fotografijas 
ponui Meibusui? 

- Ji tikrai su juo dirbo. 

Katia įsikišo lapelį į rankinę, ją užsegė ir vėl paėmė puodelį. 

— Sakei, kad matei ponią Volker. 

— Pavežiau nuo jos namų. 

— Kad paimtum iš jos popieriaus lapelį, - tarė Katia. 

Najiras pajuto, kaip ima kaisti skruostai. 

- Ji skambino man dar todėl, kad pamanė, jog kažkas įsilaužė į 
jos butą. Ji išsigando ir nenorėjo likti namie. 

— Tikriausiai ten buvo policininkai, - spėjo Katia. - Jie bandė 
ją rasti. 

- Šiaip ar taip, ji norėjo nuvažiuoti į vyro darbovietę, nes jautė, 
kad bendradarbiai gali ką nors žinoti. 

Najiras paaiškino, ką juodu sužinojo apie Eriko nemokamas 
atostogas ir galimą sekimo prietaisų vagystę. 

— Akivaizdu, kad Erikas nieko jai apie tai nesakė, - tarė jis ir 
ištraukė iš kišenės santuokos leidimą. Kiek padvejojęs padavė Ka- 
jo popierius ir šitą rado jo portfelyje. 

Katia išlankstė lapą ir perskaitė. Giliai įkvėpė, bet neatrodė 
nustebusi. 

— Turėjai man paskambinti, - papriekaištavo ji. 

- Atleisk. Nežinojau, kad tu darbe. 

Ji atsiduso lyg ir mažumą atlyžusi. 

— Vakar rytą, - pasakojo ji, - nuėjau apklausti vienos Leilos 
draugės ir ji man pasakė, kad Leila susitikinėjo su amerikiečiu Eri- 
ko Volkerio pavarde. 

Ji paaiškino, kad vėliau Osama gavo pokalbių Volkerių mobi- 
liuoju telefonu išklotines ir sužinojo, kad rytą Miriama skambino 
Najirui. 

Najiras buvo priblokštas savo kaltės, sumišusios su jos išdavyste. 

- Tu papasakojai apie ją? 

— Neturėjau kitos išeities. Kai išgirdau tuos dalykus iš Faruhos, 
supratau, kad tikriausiai esama ryšio tarp Leilos nužudymo ir Vol- 
kerių, todėl turėjau papasakoti Osamai. 

To vyro vardą ji ištarė taip, kad Najirui sugniaužė širdį. Gurkš- 
telėjo kavos, bet ji pasirodė jam per silpna, tad susiraukęs padėjo 
puodelį. 

— Ką dabar darys tyrėjai? - paklausė. 

- Jie nori su ja pasikalbėti, - ramiai atsakė Katia. - Jie žino, kad 
ji neturi nieko bendra su žmogžudyste. Patikrino imigracijos tar- 
nybos įrašus - jos nebuvo šalyje, kai Leila buvo nužudyta. Bet jos 
vyras su nužudymu veikiausiai susijęs. 

Najiras stengėsi mąstyti blaiviai. Širdies gilumoje jis pritarė, kad 
Erikas kažką žinojo apie Leilos mirtį. 

— Žinau, ką galvoji, bet iš tiesų neįsivaizduoju, kas jos laukia, - 
tarė Katia nė nemanydama atitraukti akių nuo grindų. - Tikriau- 
siai ją laikys suimtą, kol bus rastas jos vyras. 

Najiras parodė į misjarą - Katia tebelaikė jį rankoje. 

— Jis nereiškia, kad Erikas ir Leila buvo... drauge. 

— Ne, bet jis įrodo, kad juodu kažkaip susiję. Akivaizdu, kad 
tarp jų būta kažkokio ryšio. 

— Tačiau yra keletas nelogiškų dalykų. 

— Pavyzdžiui? 

— Pirmiausia, tarkim, kad Erikas nužudė Leilą. Kodėl jis leistų 
žmonai grįžti į šalį? Kai tai įvyko, ji buvo Amerikoje. Jis lengvai 
galėjo leisti jai ten likti. 

— Gal jam reikėjo sudaryti vaizdą, kad viskas normalu, - spėjo 
Katia. 

- Bet paskui, vos tik jinai grįžta, jis pabėga? Čia irgi jokios 
logikos. 

— Nebent paskutinę akimirką jis kažką sužinojo - kažką tokio, 
kad suvokė turintis bėgti, o siųsti žmoną atgal į Jungtines Valstijas 
buvo per vėlu. Čia tuo atveju, jeigu jis tokią galimybę rimtai svars- 
tė. Galimas daiktas, jam nerūpėjo, kas nutiks Miriamai. 

- Taip, - nenoromis sutiko jis, - tai įmanoma. Bet ką, tavo ma- 
nymu, jis galėjo sužinoti paskutinę akimirką? Tarkim, Miriama jau 
skrenda lėktuvu. Ką tada galėjo sužinoti Erikas? 

— Kad policija nustatė sąsają tarp jo ir Leilos, - atsakė Katia. 

— O taip buvo? Ar policija išties nustatė tą sąsają? Rodos, tik 
vakar ją išsiaiškinote. 

Ji nenoromis linktelėjo galvą. 

— Na, gerai, bet gal kas nors kitas susiprotėjo, kas įvyko. Tarkim, 
koks nors jo draugas. Arba bendradarbis. Jie suprato, kad Leila negy- 
va, įtarė Eriką ir pagrasino pranešti policijai. Taigi jam teko bėgti. 

— Bet jeigu jis išties toks šaltakraujis žudikas, kodėl jam tiesiog 
nenužudžius to draugo ar bendradarbio? - paprieštaravo Najiras. 

— Gal jis jau nužudė, tik mes to nežinome. O gal jam buvo len- 
gviau pabėgti. 

- Ir palikti žmoną vieną aiškintis policijai šalyje, kurios kalbos 
ji nemoka? 

- Jeigu jis žudikas, - atsakė Katia, - taip pasielgti jam atrodytų 
ne itin Žiauru. 

- Jeigu jis pabėgo slapstydamasis nuo teisingumo, - tarė Na- 
jiras, - tai kodėl paliko santuokos leidimą savo portfelyje, kur jį 
galėjo rasti žmona? 

Katia savo kavos taip ir neparagavo. Ji padėjo puodelį ant staliu- 
ko, tartum tik dabar prisiminusi jį laikanti; Najiras matė ją užsisklen- 
džiant savo mintyse ir jį apėmė nerimas, kad jų jam neatskleis. 

— Nepaneigsi: lygiai taip pat įmanoma, kad Leilą nužudė kas 
nors kitas, ir Erikas sužinojo kas. Galbūt Leilos žudikas užmušė ir 
jį, - kalbėjo Najiras. 
mes turime pasikalbėti su Miriama. 

Jį baisiai supykdė tas „mes“ jos sakinyje - ji turėjo galvoje save 
ir Osamą. Vargais negalais susitvardęs Najiras atsakė: 

— Be abejo. Ir aš manau, kad jai reikia su jumis pasikalbėti. 

— Jos nebuvo namie visą dieną, - šiurpiai abejingu balsu tarė 
Katia. - Ar žinai, kur ji galėtų šiuo metu būti? 

Jis dvejojo ilgai, pernelyg ilgai. Galop nusprendė jai nemeluoti. 

— Žinau. 

— Tai gal galėtum atvežti ją į būstinę rytoj iš ryto? 

— Galiu, - atsakė Najiras. Jis nebuvo įsitikinęs, ką mato jos vei- 
de - pyktį ar nusivylimą. 

— Gerai, - ji išsitraukė iš rankinės mobilųjį. - Atleisk, aš labai 
trumpai. 

Iš pašnekesio Najiras suprato, kad ji skambina pusbroliui. Jis 
įsiterpė: 

— Galiu parvežti tave namo. 

Katia papurtė galvą. 

— Aimanas važiuos namo po pamokų, - paaiškino ji baigusi kal- 
bėti telefonu. - Šita kavinė jam pakeliui į namus. Tiesiog taip bus 
paprasčiau. 

Lyg ir sakei, kad jis prastai orientuojasi mieste, - magėjo pasa- 
kyti Najirui, bet jis atsistojo netardamas nė žodžio. Katia pasekė 
jo pavyzdžiu, palikusi nepradėtą gerti kavą ant staliuko. Juodu ėjo 
prie durų ir jis juto, kaip tarp jų atsiveria milžiniška praraja. Jį per- 
smelkė veriantis skausmas suvokus, kad nenori jos prarasti, bet 
juto, kaip ji tolsta nuo jo, ir jis yra bejėgis ją sulaikyti. 


Po susitikimo su Katia Najirą ėmė kankinti nesugebėjimas apsi- 
spręsti, ir dėl to jis negalėjo kaltinti vien Starbucks kavinės. Eiti į 
mečetę ar melstis namie? Ar dera valandą žiūrėti palydovinę tele- 
viziją? Jis net negalėjo nuspręsti, ko nori vakarienės. Šalia Katios jį 
visuomet grauždavo akivaizdi prieštara: būti netekėjusios moters 
draugijoje - nepadoru ir nepriderama. Bet ar taip elgtis išties ne- 
dera, jeigu tai atves juos prie teisėtos santuokos? 

Iš kur kilo ta sumaištis? Dabar ji buvo susijusi ne vien su Katia. 
Ar jis deramai pasielgė pietaudamas su Miriama - apskritai sutik- 
damas ją pavežti? Imamas Hadis būtų liepęs jam nedelsiant nuvežti 
Miriamą į vieną iš moterų prieglaudų. Užuot taip pasielgęs, jis pa- 

darė chulvos nuodėmę - nors ne jos giminaitis, buvo vienudu su ja, 
o paskui dar nuvežė į Samiro namus. Tai jau dviguba chulva. Kodėl 
jis taip padarė? Jam atrodė, kad neturi kitos išeities. Šitoms dvejo- 
nėms, matyt, davė pagrindą jo neatsakingas elgesys su Katia. Jeigu 
jam reikia laužyti taisykles tam, kad galėtų vesti, kodėl jis negali jų 
laužyti dėl ne tokių reikšmingų dalykų? Beje, kiek svarbūs yra jo 
sprendimai dėl smulkmenų? 

Iki šiol jis nebuvo suvokęs, kokį tvirtą pagrindą jo gyvenimui 
suteikia tikėjimas. Jo gyvenimas buvo toks patikimas ir nepajudi- 
namas kaip šventoji Kaaba, kurią Alachas pastatė Adomui ir Ievai, 
kai jie išėjo iš rojaus, ir kuri liko toje pačioje vietoje per amžius. Kaa- 
ba, nekintantis žemiškosios visatos pagrindas, į kurį atsigręždavo 
musulmonai, melsdamiesi penkis kartus per dieną, simbolizavo 
nepajudinamą Alacho tvirtybę ir pastovumą. Ji liks šioje žemėje po 
pasaulio pabaigos. 

Ko gero, tik tada Najiras nuspręs, ką valgyti vakarienės. 

Najiras grįžo į Samiro namus, bet Miriama jau miegojo, o Sa- 
miras linksmai plepėjo telefonu su kažkokiu draugu. Najiras nega- 
lėjo apsispręsti - grįžti nakčiai į laivą ar miegoti ant sofos. (Laivas 
ar sofa? Laivas ar?..) Jis norėjo pamatyti Miriamą iš pat ryto, kol 
jai nešovė į galvą, kad reikia kur nors bėgti, o Samiras tikriausiai 
džiaugsis jo draugija. Vis dėlto dabar Najiras norėjo pabūti vienas. 

Jis nuėjo į Samiro kabinetą ir atsisėdo prie kompiuterio. Nelabai 
dažnai taip darydavo. Internetas varė jį iš proto: Pirk tą! Skaityk 
aną! Tačiau jam žūtbūt reikėjo prasiblaškyti, tad susirado Fatva 
svetainę. Ten jis rado naujausius šeichų ir jų komisijų nutarimus 
dėl esamų fatvy. Matyt, Saudo Arabijos valdžia sukūrė šią svetainę 
tam, kad įteisintų įvairius nutarimus religijos klausimais - kiekvie- 
ną savaitę jų buvo priimami šimtai. Bet jeigu šalies vadovai tikėjosi 
šitaip suvaldyti nedarniais balsais šaukiančius dvasininkus, jie ne- 
suprato savo pačių bejėgiškumo. 

Pramoga buvo nuostabi. Valandą jis viską užmiršęs aiškinosi 
islamo subtilybes. Ar viagra neprieštarauja islamo normoms? Ar 
vyrui reikia išpešioti a! anfuka - plaukus po apatine lūpa, oficialiai 
nelaikomus barzdos dalimi? Kokiais atvejais vyrui leistina šlapintis 

stačiomis? Daugelis rekomendacijų buvo pagrįstos sveiku protu; 
porąkart jam pasidarė nuoširdžiai gaila klausiančiųjų. Ar leidžia- 
ma keisti lytį? (Ne.) Ką daryti motinai, jei jos vaikas - hermafro- 
ditas? (Pasirink lytį ir chirurgiškai pašalink tai, kas netinka.) Dar 
pora klausimų privertė jį susimąstyti. Ar leidžiama skaityti grožinę 
literatūrą? (Ne, nes joje gausu melų; jie atima iš rašytojo ir skaity- 
tojo laiko ir neduoda jokios naudos, 0 geram musulmonui laiką 
leisti dera išmintingai.) Jam atėjo į galvą kelios aštrios pastabos, 
kuriomis į šį teiginį būtų sureagavęs dėdė Samiras. Tačiau fatvų 
autorius vis dėlto pripažino: kartais galima leisti sau malonumą 
skaityti knygas, jeigu esama kokių nors svaresnių priežasčių. 

Tuo metu, kai jis svarstė, kokios gali būti tos svaresnės priežas- 
tys, atsidarė durys ir nosį įkišo Miriama. 

— Labas, - sukuždėjo jinai. Atrodė tarsi ką tik pakirdusi. Ne- 
buvo apsigaubusi skara, plaukai palaidi, susitaršę. Najiras įsmeigė 
akis į grindis. 

— Nenoriu jūsų trukdyti, - tarė ji mieguistu balsu, bet vis tiek 
įėjo į kambarį ir uždarė duris. 

Pirmiausia jis pamanė, kad ji užmiršo, kur esanti: čia - ne Ame- 
veidą ir lyg niekur nieko kalbėtis su vyru, kuris nėra jos giminaitis. 
Tačiau Najiras tiesiog negalėjo prisiversti jai to priminti. Visą dieną 
ji darė jam tokį poveikį. Jeigu jis būtų turėjęs galimybę nusigręžti ir 
pateikti šį klausimą internetinėje fatvy svetainėje, žinojo, ką būtų 
atsakęs jam šeichas: susidūręs su neišmanančiu, kaip dera elgtis, 
kitatikiu, jis privalo išlikti dievobaimingas. Taigi jo pareiga likti do- 
ram, O jeigu tai nepavyks, pats bus kaltas. 

Bet šįsyk jis negalėjo paklusti pareigai atsiriboti nuo kitatikio, 
nes širdies gilumoje toks sprendimas jam niekados nepatiko. Ir dar 
todėl, kad Miriamai jo reikėjo. Ji buvo labiau priklausoma, negu, 
jo įsivaizdavimu, turėtų būti priklausoma bet kuri moteris. Musul- 
monės bent jau turi savo šeimas, draugių, ištisus būrius vienokiais 
ar kitokiais ryšiais susijusių žmonių. O ką turi Miriama? Net keista, 
kad ji atrodo tokia pažeidžiama. Jis vaizdavosi amerikietes men- 
kai tesiskiriant nuo vyrų: tokios savimi pasitikinčios, energingos, 

trumpai kirptais plaukais, nenešiojančios papuošalų ir besiren- 
giančios panašiai kaip vyrai. Bet štai prieš jį - tikra amerikietė, ir ji 
reikalinga jo pagalbos kaip tik todėl, kad yra kitatikė ir neturi dau- 
giau į ką kreiptis. Tačiau ne tiek šeicho žodžiai, kiek išmintingos 
gaidelės jo balse pakišo Najirui mintį, kad kartais privalai daryti 
tai, kas neatitinka nustatytų normų, nes esama svaresnių priežas- 
čių. O jeigu žmogžudystė - tokia svaresnė priežastis, tai kodėl ja 
negali būti atjauta? 

— Nežiūrėkite taip į mane, - tarė Miriama. 

- Tartum aš būčiau labiausiai apgailėtinas padaras visatoje. 

— Jums reikia užsidengti plaukus, - neatitraukdamas akių nuo 
grindų tarė jis mostelėdamas į jos galvos pusę. 

Miriama apsidairė ir pamatė medžiaginę servetėlę ant seno ar- 
batos servizo, stovinčio ant staliuko. Ji išlankstė servetėlę ir užsidė- 
jo ant galvos. Audeklas vos siekė ausis. 

Najiras prisidengė delnu burną, kad sutramdytų kylantį nervin- 
gą juoką. 

— Kas čia? - paklausė kimiai, bandydamas apsimesti, kad burną 
užsidengė iš rūstybės. 

- Servetėlė, - atrėžė jinai. 

Miriama stovėjo tiesiai prieš jį, maža, gležna su ta susiglamžiu- 
sia palaidinuke ir džinsais. Veidas buvo papurtęs nuo miego, vienas 
paakys išteptas makiažu. 

- Servetėlė kažkokia ne tokia? O gal ją pirma turi palaiminti 
ajatola? 

— Ajatolų mes neturime. 

— Pagaliau atsirado dalykas, dėl kurio galima mėgti šią šalį, - 
pašaipiai suprunkštė ji. 

Dėl tos servetėlės ant galvos ir lyg paauglės prie krūtinės sudėtų 
rankų jis negalėjo pykti ant jos už tą pašaipą. Jam akimirką net 
dingtelėjo mintis, kad šitaip tikriausiai jaustųsi turėdamas seserį. 

Najiras įsmeigė akis į knygų lentyną ir tarė: 

- Manau, jūs galėtumėte pamėgti šį kraštą, jeigu nebūtumėte iš 
anksto prieš jį nusistačiusi. 

Ji vėl prunkštelėjo ir glaudžiau susidėjo rankas. Najirui topte- 
lėjo, kaip šiuo atveju būtų elgęsis Erikas, bet jam iškart kilo noras 
nusukti tam kvailam jos vyrui sprandą. 

— Ketinau jums kai ką pasakyti, - surimtėdama tarė amerikietė 
ir atsisėdo ant kitos sukamosios kėdės. Najiras pasisuko šonu, kad 
jam nereikėtų spoksoti į tą servetėlę. 

— Aš viską apmąsčiau, - drebančiu balsu paaiškino ji. - Klausy- 
kit, kartais Jungtinėse Valstijose Erikas imdavosi asmens sargybi- 
nio darbo - lydėdavo privačius asmenis. Kartą jo žodžiai privertė 
mane susimąstyti. Jis sakė, girdi, kaip sunku čia saugoti moteris, 
kai jam neleidžiama būti šalia jų. Kad galėtų, jis turi būti jas vedęs. 
Galimas daiktas, tą moterį jis vedė tik popieriuje. Tarkime, tam, 
kad galėtų ją saugoti? 

— Ar žinote, kad jis kada nors saugojo kitas moteris? - maloniai 
paklausė Najiras. 

— Ne, nežinau. Aš tik sakau, kad jis galėjo. 

— Taip, bet kaip jis būtų su ja susipažinęs? 

- Tikriausiai ne per darbą. Beveik neabejoju, kad Šo sakė tiesą, 
kai teigė jos nepažinojęs. Gal jis susipažino su ja per asmeninius 
ryšius. Pavyzdžiui, per savo draugą Džeikobą. Juk šis pažįsta viso- 
kių žmonių. Nenustebčiau, jeigu... 

— Jeigu kas? 

— Jeigu Džeikobas su ja gulėdavo, - atsakė Miriama. - Arba 
jeigu jis susipažino su ja kokiame viešnamyje ar panašioje vietoje. 
Turiu galvoje Džeikobą. Erikas taip nebūtų elgęsis. 

Tikriausiai iš Najiro išraiškos buvo matyti, kad jam nesmagu, 
nes Miriama bemat pridūrė: 

— Atsiprašau. Nepažįstu tos moters - tik spėlioju. Be to, tai pa- 
aiškintų, kam jis galėjo pavogti tuos sekimo prietaisus. Gal naudo- 
jo juos privačiam darbui ir tik laukė, kol darbdavys jam sumokės. 
O gal net ruošėsi juos grąžinti. Aš pažįstu Eriką - jis nebuvo vagis. 
Jis mėgo savo darbą ir nebūtų rizikavęs jo prarasti be tikrai svarios 
priežasties. 

Najiras nieko nesakė, todėl ji kalbėjo toliau: 

- Ir aš puikiai žinau, kad jis nieku gyvu nenužudytų žmogaus. 

Najiras susilaikė nepriminęs, kad ji akivaizdžiai nežinojo dau- 
gybės dalykų apie savo vyrą. Vis dėlto jos lojalumas jį sujaudino. 

— Be to, nematau jokios logikos, - aiškino Miriama. - Jeigu Eri- 
kas nužudė tą moterį ir pabėgo, kam jis paliko tą santuokos doku- 
mentą savo portfelyje? Ir kam tada... 

— Pasitiko jus oro uoste, - užbaigė jos mintį Najiras. - Žinau. 

Ji atrodė nustebusi. 

— Taigi nemanau, kad jis pabėgo. Tą moterį jis tikriausiai paži- 
nojo, bet gal jis... 

- Sužinojo, kas ją nužudė, - vėl užbaigė jos sakinį Najiras. — 
Taip, aš apie tai svarsčiau. Bet jūs turite galvoti štai apie dar ką: 
kodėl jis jums melavo apie tai, ką veikė ištisą mėnesį? 

— Na, manęs čia nebuvo... - Ji atsilošė ant kėdės. - Gal jis ne- 
galėjo. 

Neatrodė, kad ji būtų įtikinusi Najirą. 

- Nežinau, - keldama balsą prisipažino Miriama. - Na, gerai, 
gal jis išties mane apgaudinėjo. Aišku, jeigu tai tiesa, jis nebūtų 
man apie tai sakęs. Bet vien todėl, kad juodu buvo drauge - jeigu 
juodu iš tikro buvo drauge... 

— Tai dar nereiškia, kad jis ją nužudė, - tarė Najiras. 
ėmė servetėlę nuo galvos ir nusišluostė pradėjusias riedėti ašaras. 
Jis vėl įsmeigė akis į knygų lentyną - taip buvo saugiau. 

— Turiu ką nors daryti. Jaučiu, kad jis kažkur netoliese ir kad 
jam skauda... 

Ji nutilo. 

— Iš pat ryto nuvešiu jus į policiją. 

— Ką?! Ne! 

Jis rankos mostu ją numaldė. 

- Jūs turite važiuoti. Policijai reikia jūsų pagalbos. 

— Mane suims! 

— Kalbėsiu atvirai, - tarė Najiras. - Taip gali atsitikti. Šiaip ar 
taip, policijai reikia jūsų pagalbos, kad rastų Eriką. Gal jis prasikal- 
tęs, gal ne, bet policijai reikia jį rasti. Jums taip pat. 

Ji ėmė kvėpuoti tankiau, bet nieko neatsakė. 

— Kai pasikalbėsite su policija, bandysiu rasti tą ūkvedį. Mūsų 
žiniomis, tas Žmogus... 

Šįsyk jinai pertraukė jį. 

— Čia dėl Katios, ar ne? Ji nori, kad aš kreipčiausi į policiją. 

— Taip, - pripažino Najiras. - Ji turės nemalonumų, jeigu jūs to 
nepadarysite. 

Miriama susmuko ant kėdės ir graudžiai į jį žvilgtelėjo. 

— O jeigu aš jums duosiu dar kai ką? - paklausė ji. - Šį tą, kas 
gali padėti tiriant nusikaltimą. Ar pažadate, kad atsilygindamas už 
tai nevešite manęs į policiją? 

— Ne. 

— Klausykite, tai gali būti svarbu, o jeigu jūs priversite mane eiti 
į policiją ir mane suims... 

— Gerai, gerai, - pertarė jis ją. 

Ji įsikišo ranką į džinsų kišenę ir išsitraukė plastiko gabalėlį. 

— Grįžusi iš Jungtinių Valstijų radau jį savo rankinėje, - pa- 
aiškino. 

— Kas Čia? 

— Manau, telefono ar kameros atminties kortelė. Pamaniau, kad 
ji Eriko, bet neįsivaizduoju, kam jis galėjo ją ten įdėti. Nežinau, kas 
apskritai galėjo ją įdėti, bet ji ne mano. 

— Kaip manote, kieno ji? 

Miriama papasakojo, kaip lėktuve susipažino su Meibusu, o 
paskui Džeikobo namuose sužinojo, kad Meibusas pažįstamas su 
Eriku. 

— Čia tas pats jūsų ūkvedys Meibusas? - paklausė Najiras. 

— Tikriausiai. Kiek jų gali būti? - Ji tarsi susidrovėjo, bet pra- 
šneko jau nerūpestingiau: - Aš tik žinau, kad tarp jų trijų - Eriko, 
Džeikobo ir Meibuso - kažkas vyko. Kas, jeigu kortelę man į ranki- 
nę įkišo Meibusas? Tokią progą jis turėjo, kai lėktuve ėjau į tualetą 
ir palikau rankinę ant sėdynės. 

Jis susimąstęs linktelėjo. 

— Kai ją aptikau, nepamaniau, kad ji svarbi, - toliau aiškino Mi- 
riama. — Bet šįryt supratusi, jog kažkas buvo mano namuose, pa- 
maniau, kad įsibrovėlis kažko ieškojo. 

Ji iškėlė atminties kortelę. 

— Vienintelis dalykas, kuris man atėjo į galvą, buvo ji. Ir, aišku, 
įsibrovėlis negalėjo jos rasti, nes buvau pas kaimynus. 

— Parodykit man tą kortelę, - paprašė Najiras. 

Miriama ją padavė. Paieškojęs Samiro stalčiuje jis rado atmin- 
ties kortelių skaitytuvą, kuriuo Samiras įkeldavo į kompiuterį skait- 
menines nuotraukas. Skaitytuvas turėjo įvairių lizdų, vienas tiko 
atminties kortelei. Najiras prijungė skaitytuvą prie kompiuterio ir 
ėmė laukti. 

Buvo METAS, kai pirmadienio vakarai Katiai primindavo krep- 
šinio treniruotes, teisėjo švilpukus ir sportbačių gurgždesį į išbliz- 
gintas grindis. Tai buvo prieš karalystės valdžiai uždraudžiant or- 
ganizuotą sportą merginoms ir prieš mergaičių mokyklai, kurioje 
Katia treniravo chemijos moksleives, imant laikytis šio draudimo. 
Ji treniravo tą komandą šešerius metus. Nors mergaitės bambėjo, 
kokia skriauda, kad jos negali dalyvauti tarptautinėse varžybose, 
nes šalis nesiunčia moterų į olimpines žaidynes, pats sportas joms 
vis dėlto patiko. Jos žaisdavo su šiurkščiu nuožmumu, padedančių 
įrodyti, kad jos niekuo nenusileidžia vaikinams. Jų skunduose Ka- 
tia girdėdavo vien apatiškus jų tėvų, imigrantų iš Libano ir Sirijos, 
atgarsius. Jie baisėjosi Saudo Arabijos kultūra, laikė tokį požiūrį 
atsilikusiu, islamo gėda, ir būtų paaukoję viską, kad tik būtų galėję 
pakelti nuo žemės brangiąją Meką, švenčiausiąjį iš visų miestų, ir 
perkelti kur toliau nuo tų dorybingųjų stuobrių, kurių įsitikinimų 
šaknys glūdėjo tamsiuosiuose beduinų amžiuose. 

Komandai patyliukais davė treniruočių salę kitame miesto gale, 
moterų centre, nors oficialiai vis dar buvo draudžiama žaisti. Pro- 
blema tapo transportas. Vos vienai kitai mergaitei pavyko prikal- 
binti brolį ar tėvą jas vežioti, tad iš komandos teliko tik kas ketvirta, 
o ir tos ne visada pasirodydavo. Galop komanda visai iširo. 

Šį vakarą Katia įėjo į butą viena - Aimanas nuėjo mokytis pas 
draugą, o jos tėvas svečiavosi pas Abu Validą. Ji padėjo rankinę 
ant virtuvės stalo, išsitraukė iš šaldytuvo lėkštę su valgio likučiais 
ir įsmeigė nieko nematantį žvilgsnį į krosnį. Tą vakarą, kai išsi- 
skyrė su Najiru Starbucks kavinėje, pavėluotai padarė atradimą: Jis 
visai toks pat kaip mano tėvas. Kodėl ji anksčiau to nematė? Abu 
vyrai konservatyvūs, abu pamaldūs. Abu kai ką nuo jos slėpė - tė- 
vas anądien nepasakė jai, kad pasikvietė vakarienės Abu Validą, o 
dabar Najiras išdarinėja visus tuos dalykus su Miriama jai už nu- 
garos, papasakoja tik paskui ir veikiausiai tik todėl, kad jinai jį pri- 
vertė. Protu Katia suvokė pati įtraukusi jį į tyrimą ir kad Miriama 
jam paskambino prašydama pagalbos, bet vis tiek niršo, jog buvo 
bandoma kažką nuo jos slėpti. 

Baigusi vakarieniauti nuėjo į savo kambarį. Čia siautė baisi 
netvarka, nes ji neturėjo laiko apsikuopti. Ant tualetinio stalelio 
nežinia kiek laiko stovėjo kavos puodeliai, drabužių spintoje ant 
grindų voliojosi drapanos. Lova buvo neklota daug dienų, patalai 
neskalbti ištisas savaites. Ji pastūmė krūvą dėžių, netvirtai atremtų 
į sieną, ir priėjo prie rašomojo stalo. Laukdama, kol kompiuteris 
įsikraus, paruošė vietos Leilos diskams, nes nenorėjo bent vieno 
pradanginti šitoje jovalynėje. 

Tą popietę ji dar kartą paskambino Faruhai. Mergina ją patiki- 
no nieko nežinanti apie „Šventąją kelionę“. Taip, Leila išties atnešė 
diską jai į namus, bet niekados nekalbėjo apie naują dokumentinį 
filmą ir net apie Meibusą. Ji kalbėjo vien apie Eriką Volkerį. 

— Vadinasi, jis jai labai patiko, - tarė Katia. 

Faruha ilgai tylėjo. 

— Na, jis buvo labai įdomus, - galop atsakė Faruha. 

Katia buvo linkusi tikėti tuo, ką Faruha sakė apie Leilos doku- 
mentinį filmą, bet abejojo, ar mergina atskleidė visą tiesą apie jos 
jausmus Erikui. Faruha patvirtino, kad Leila niekados neminėjo, 
jog Abdulrahmanas būtų pakėlęs prieš ją ranką, nors išgirdusi 
prielaidą, esą Leilą galėjo sužaloti brolis, Faruha iš pažiūros su- 

- Jeigu jis ją sužalojo, nemanau, kad jinai būtų man apie tai pa- 
sakojusi, - po slogios pauzės prašneko Faruha. - Jai būtų gėda pri- 
sipažinti, kad ją mušė brolis. 

Be to, Katia paskambino gydytojui, kuris rūpinosi Leila, kai jai 
lūžo koja. Jis kuo puikiausiai prisiminė Leilą ir apibūdino ją kaip „tą 
merginą, kuri buvo užpulta todėl, kad viešumoje filmavo nepažįsta- 
mus žmones“. Leila siuto, kad iš jos išplėšė kamerą, ir sakė nelikusi 
užpuolikui skolinga. Ant jos marškinių dar buvo jo kraujo dėmių. 

Katiai taip ir nepavyko sužinoti, ar Abdulrahmanas mušė Leilą, 
bet vienas dalykas jai tapo aiškus. Gydytojas sakė, kad sužeista koja 
deramai nesugijo, nes Leila atsisakė fizinės terapijos procedūrų ir 
veikė taip pat energingai kaip iki tol. Kai gydytojas vėliau ją dėl to 
išbarė, Leila tik numojo ranka. 

Užmiršusi, kur baigė žiūrėti, Katia paėmė pirmą pasitaikiusį 
diską ir įkišo į skaitlį. Pirmame siužete buvo nufilmuota moteris, 
bandanti įsikišti spurgą pro burkos plyšelį akims. Katia nebuvo nu- 
vienas nebuvo labai įdomus. 

Erikas Volkeris pasirodė devintame siužete. Katia ne iš karto 
suvokė, kas jis. Filmuota buvo vakare. Vidiniame kiemelyje prie 
stalo sėdėjo trys vyrai - du arabai ir amerikietis. Jie gėrė iš stikli- 
naičių; arabai atrodė nusiminę. Kai vienas jų prašneko, Katia su- 
prato, kad jis girtas. Jo akys panėšėjo į aliejuje kepamus rausvuo- 
sius svogūnus. Erikas išsišiepęs purtė galvą. Sunkiai apversdamas 
liežuvį jis pasakė kažką keista arabų ir anglų kalbų maišalyne. Katia 
nusprendė, kad jis nori pasakyti: Jie moka fermentuoti tą skystį, bet 
nemoka jo gerti, tiesa? Kamerą, matyt, laikanti Leila sukikeno ir 
pasakė kažką angliškai. Iš visos frazės Katia tesuprato „Pone Džoni 
Volkeri!'* 

Ir Volkeris nusijuokė. 

Kitame epizode Erikas buvo nufilmuotas savo bute. Katiai už- 
gniaužė kvapą, kai pažino blausią lempą ant staliuko. Nejaugi jis tik- 


wx.-- oo 


* Džonis Volkeris (Johnnie Walker) - populiarus škotiškas viskis. 

ir pamatė, kad tai išties vyko trimis savaitėmis anksčiau, negu grį- 
žo Miriama. Dabar Volkeris kalbėjo arabiškai: apibūdino savo butą 
pašaipiai išpūstu stiliumi. Rodydamas į knygą ant grindų tarė: 

- Ji Miriamos. Jinai grįžta lygiai po trijų savaičių. 

Šie žodžiai Katiai nuskambėjo netaktiškai, ištarti vyro, savo sve- 
tainėje merginančio jauną gražią moterį. Leilos kameros objekty- 
vas pritraukė knygą, paskui meistriškai vėl nukrypo į Eriką. 

Tada nerūpestingu žingsniu į kambarį įėjo dar vienas vyras — 
aukštas, tamsiaplaukis. Kamera stambiu planu parodė jo veidą. Jis 
buvo gražus, bet akyse jutai kažką žiauraus. Vyras kalbėjo angliškai 
kio vyro išraiška iš dėmesingos keičiasi į nesmagią. Galiausiai jis 
pažvelgė tiesiai į objektyvą. Žvilgsnis buvo bauginantis - plėšraus 
žvėries. 

Vaizdadiskis baigėsi ir Katia išėmė jį iš kompiuterio. Prilipdė 
prie jo etiketę su užrašu „Erikas Volkeris“. Dar kelias valandas žiū- 
rėjo kitus diskus, bet jau sparčiau, nes žinojo, ko ieško: bet kokių 
amerikiečių ženklų. Tačiau jie daugiau nepasirodė. Ko gero, jie 
šmėstelėjo tik tuose dviejuose filmuotuose epizoduose. 


Katia pabudo po kelių valandų. Kompiuterio ekranas mirgėjo. Prieš 
užmigdama ji padėjo Leilos vaizdadiskius į šalį ir ėmė žiūrėti per 
kompiuterį televiziją. Dabar rodė reklamą - trumpą dokumenti- 
nį filmą apie musulmonėms tinkamus maudymosi kostiumėlius. 
Akvaburka! - pranešė diktorius. - Išmintingi sprendimai musulmo- 
nėms. Katia atsisėdo tiesiau, pasitrynė užtirpusį sprandą ir žiūrė- 
jo, kaip dvi moterys eina paplūdimiu vilkėdamos visą kūną den- 
giančius trijų dalių maudymosi kostiumėlius: klostuotas spalvingų 
atogrąžų raštų palaidinukes, dailias juodas kelnes ir galvos apdan- 
galus - paprastus juodo plastiko gobtuvus, dengiančius plaukus ir 
kaklą, surišamus virvute po smakru, kad nenukristų vandenyje. Ka- 
tia pagalvojo, kaip jaustųsi dėvėdama tokį maudymosi kostiumėlį; 
pranešėjas jį apibūdino kaip burka bikinis, dar vadinamas burkiniu! 

Kurį laiką ji vaizdavosi išplaukusi buriuoti su Najiru; jis moko ją 
nardyti su akvalangu ir ji povandeniniu šautuvu persmeigia ryklį. 


301 


Ši fantazija buvo be galo jaudinanti, nes nebuvo itin tolima tikro- 
vei. Najiras mielai pasiimtų ją drauge, nes labai mėgsta buriuoti ir 
nardyti; jūros viduryje niekas jos nepamatytų, tad galėtų laisvai sau 
plaukioti. Tačiau ji nujautė, kad burkinis Najirui nepatiktų. Jam jis 
rodytų lengvabūdišką požiūrį į islamą, savotišką apsimestą dievo- 
baimingumą, kurio dabar visur galėjai prisižiūrėti į valias. Kiekvie- 
nai burkiniu vilkinčiai moteriai jis lieptų pasiskaityti chadžius - pa- 
sakojimus, sudarytus iš pranašui Mahometui priskiriamų posakių 
ir liudijimų apie jo poelgius, kurie padeda suvokti Koraną ir spręsti 
apie tai, kas priimtina, o kas ne. Ten parašyta, kad „kūną aptem- 
piančius“ apdarus nešioti draudžiama, ir taškas. 

Katia nebesijautė pavargusi. Dabar nuovargį keitė pavojin- 
ga viduje kylanti energija. Ji kaupėsi ištisas dienas ir dabar, antrą 
valandą nakties, ji buvo pasirengusi viena sužaisti visas krepšinio 
rungtynes. Arba iškuopti visus namus. Arba pagaliau sutvarkyti 
prie sienos sukrautas dėžes - kraitį, dovanotą jai Osmano, kol ji 
dar nebuvo nutraukusi sužadėtuvių. Ji negalėjo suprasti, kas trukdė 
grąžinti jį jam anksčiau, bet dabar kibo į darbą: viską surūšiavo, 
tvarkingai sukrovė kiekvieną apatinį drabužį, išdėliojo marškinius 
pagal spalvą, sudėjo visas iki vienos sukneles, švarkelius ir žvilgan- 
čius peniuarus atgal į dėžes, tvirtai užklijavo lipnia juosta ir išnešė į 
vestibiulį. Ten jos erzins tėvą ir Aimaną, todėl ji bus priversta vieną 
kartą visiems laikams jų atsikratyti. 

PRIEŠ PAT AUŠTANT Najiras gulėjo lovoje ir, kaip jam atrodė, 
tūkstantąjį kartą galvojo apie santuoką. Ypač apie tai, ar tai išties 
toks blogas dalykas, kaip dažnai atrodo. Ilgą sąrašą draugų, kurių 
žmonos juos ujo ir graužė, ištaškydavo visus jų pinigus, nevirdavo 
valgyti, nekuopdavo namų, deramai nesirūpino vaikais, nustojo 
žiūrėti savęs ir tapo bjaurios, bedantės, nerado sau vietos iš nuo- 
bodulio, puolė į depresiją ar net linko žudytis - žodžiu, tą labai ilgą 
sąrašą žmonų, darančių vyrus nelaimingus, - jis dabar papildė Mi- 
riama. Mat jos vyras vedė kitą moterį, galbūt ją nužudė, o paskui 
dingo. Miriama vis dėlto liko tvirtai įsitikinusi, kad jos vyras visiš- 
kai nekaltas. Najiras stebėjosi, kaip jis gali taip trokšti tokio dalyko, 
kai aplinkui mato vien tik jo sukeliamą nusivylimą. 

Jo neguodė, kad net amerikiečiai vargsta susituokę. Vis dėlto 
jis numanė, kad čia atvykęs Erikas nesuprato, jog tada, kai mote- 
ris uždaryta tarp keturių sienų, tavo pareigų jai padaugėja dešim- 
teriopai. Be to, amerikietis akivaizdžiai nesuvokė: vien todėl, kad 
žmona saugiai paslėpta namie, dar nereiškia, jog gali griebti pirmą 
kelyje pasitaikiusią moterį. Nesvarbu, ar turi misjarą - kitatikiui 
vesti musulmonę draudžiama. 

Išvakarėse jam su Miriama nepavyko įminti vartotojo vardo ir 
slaptažodžio, todėl nesugebėjo peržiūrėti to, kas buvo Miriamos 

rastoje atminties kortelėje. Net Samiras prie jų prisidėjo, bet visos 
pastangos nuėjo perniek. Miriama apsigyveno vieninteliame Sa- 
miro svečių kambaryje, taigi Najiras grįžo į savo laivą prižadėjęs 
jai iš pat ryto užvažiuoti jos paimti ir patyliukais paprašęs dėdės 
nenuleisti nuo jos akių. 

Suveikė jo žadintuvas, tik vietoj skambučio pasigirdo imamo 
kvietimas melstis šaižiu elektroniniu balsu, kuris sulig kiekviena 
savaite vis labiau silpo. Najiras išjungė žadintuvą ir nuėjo į vonią 
apsiplauti kaip tik tuo metu, kai iš prieplaukos garsiakalbių nu- 
skambėjo oficialus raginimas melstis. Jis atsiklaupė ant grindų 
jausdamas nuoširdų dėkingumą už ryto maldą, už galimybę minti- 
mis atitrūkti nuo savo bėdų ir susimąstyti apie kilnesnius dalykus. 
Jis meldė visokeriopo palaiminimo, laimės nepažįstamiesiems, ge- 
ros kloties keliautojams, sveikatos senyviems žmonėms ir dešimčių 
kitų norų išsipildymo. Kai po keturiasdešimties minučių atsistojo, 
jautėsi atgavęs jėgas. 

Najiras neskubėdamas papusryčiavo, apsikuopė laive ir jau buvo 
nusiteikęs kibti į jo laukiančius dienos darbus. Gera jo nuotaika išny- 
ko kaip dūmas, kai užlipęs į denį pamatė prie laivo stovintį vyrą. 

— Jūs ponas Šarki? - Nepažįstamojo balsas buvo geraširdiškas, 
bet nuojauta Najirui kuždėjo, kad nieko gera iš jo nereikia laukti. 

— Taip. 

— Aš detektyvas inspektorius Osama Ibrahimas, - prisistatė vy- 
riškis. - Norėčiau su jumis šnektelėti. 

Najiras pamanė neturįs iš ko rinktis. 

— Prašom užeiti, - jis ranka parodė į trapą laivo link. 

— Ačiū, - atsakė Osama, - bet aš pageidaučiau, kad važiuotu- 
mėte su manim. 

Tai štai iki ko priėjo! Argi ne kvailai jis pasielgė, veldamasis ne į 
savo reikalus? Pajuto plykstelint pyktį Katiai. Kita vertus, nederėjo 
pasakoti jai apie Miriamą ir taip užkrauti jai šios naštos. Nėra ko nė 
sakyti - ji privalėjo pranešti policijai. 

Šaltais, drėgnais delnais laikydamasis už turėklų užlipo trapu ir 
visas pastėręs žengė prieplauka. 

- Ar galiu paklausti, koks reikalas? 

— Neabejoju, kad jau žinote, - bauginamai mandagiu tonu at- 
sakė Osama. 

Najiras pavėluotai susigriebė, kad čia tas pats Osama, apie kurį 
nuolatos pasakodavo Katia. Nors švystelėjo viltis, kad jo nesuims, 
netardys ar labai baisiai nežemins, į galvą lindo nemalonios min- 
tys: kad Katia pasakė jam, kur prišvartuotas jo laivas, papasakojo 
viską apie misjarą ir Najiro pažadą atvesti Miriamą į apklausą. Aki- 
vaizdu, kad Osama nepasitikėjo kažkokiu nepažįstamu jam Najiru, 
todėl pats čia atvažiavo visko paspartinti. 

Jiedviem artinantis prie aikštelėje laukiančio juodo automobilio 
be jokių skiriamųjų ženklų, Osama tarė: 

- Beje, sveikinu sėkmingai išsprendus Nūfos aš Šravi bylą. 

Apstulbintas Najiras mandagiai jam atsakė. Jis atsisėdo į auto- 
mobilį, mintyse dėkodamas, kad šis ne patrulių - taigi kaimynai 
nepastebės, kad jį išsiveža policija. Vis dėlto gerai galvoti apie Osa- 
mą jis negalėjo. Šis tiesiog klasiškai išvaizdus vyras tvarkingai pa- 
kirptais ūsais ir lėlės akimis vilkėjo gerai pasiūtu kostiumu, laikėsi 
itin solidžiai. Tokios smulkmenos kaip skrupulingai prižiūrimi na- 
gai ir auksinis laikrodis rodė, kad jis - pasipūtėlis. Su tuo vyriškiu 
Katia dirbo, jinai kas dieną matė jį, jisai - ją. Najirą supykino losjo- 
no po skutimosi ir odekolono kvapas, pasklidęs, kai juodu uždarė 
dureles, bet labiausiai jį paveikė apsimestas Osamos mandagumas. 

- Kaip suprantu, jūs žinote, kur galima rasti Miriamą Volker, - 
tarė detektyvas įjungdamas pavarą ir iš lėto pradėdamas važiuo- 
ti. Atrodė, jis laukia Najiro nurodymų. Najirui norėjosi atsakyti 
„ne“ - kiekviena jo ląstelė šaukė šį trumpą žodį, - bet jis buvo sa- 
kęs Katiai atvesiąs Miriamą į policiją. Jam magėjo klausti, ką poli- 
cija ketina su ja daryti, bet nujautė, kad parodęs nerimaująs dėl jos 
tik dar labiau apsunkintų padėtį. 

Osama pasuko į kairę ir įsiterpė į eismą. Maištinga Najiro tyla jo 
tartum netrikdė; kita vertus, jis buvo iš tų, kuriems svarbiau atro- 
dyti susikaupusiems negu atskleisti krislelį nuoširdumo. Jie iškart 
pateko į grūstį - tokiu metu tai buvo neįprasta. Osama atsidarė 
langą ir paklausė praeivio, kas darosi. Vyras pranešė, kad mieste 
vyksta motociklininkų paradas - tas tolumoje aidintis riaumoji- 

mas, panašus į lėktuvų, iš tikrųjų sklinda iš šimtų Harley-Davidson 
motociklų - amerikiečių vadinamų „paršais“ - išmetamųjų vamz- 
džių. Osama jam padėkojo ir uždarė langelį. 

— Paršas, - mąsliai tarstelėjo jis. 

— Ar šis žodis reiškia ne tą patį, ką „kiaulė“? - paklausė Najiras. 

Osama dirstelėjo į jį, matyt, iš klausimo nusprendęs, kad jo 
keleivis - vienas iš tų absurdiškai konservatyvių žmonių, kuriuos 
įžeidžia viskas. Najiras tylėjo. Kai automobiliai vėl pajudėjo, jie 
pamatė, kad tikroji grūsties priežastis - eismo įvykis. Nukentėjęs 
pėstysis gulėjo ant šono gatvėje, prie jo buvo palinkę greitosios pa- 
galbos felčeriai. Vargšelis judėjo, taigi jis bent jau dar buvo gyvas. 

Už kelių kvartalų eismas vėl sustojo, motociklų varikliai čia 
riaumojo garsiau. Kai galiausiai pasirodė Harley-Davidson moto- 
ciklai, viskas aplink, rodos, sulėtėjo. Automobiliai sustojo. Pėstieji 
sustingo. Moteris ant šaligatvio griebė ant rankų sūnų ir pasikėlusi 
burką rodė jam baikerius. Mažylis pravirko, bet gailią, išgąstingą jo 
raudą užgožė motociklų kauksmas. Juodi žemi motociklai pralėkė 
gatve, kertančia jųdviejų; vairuotojai buvo išsipuošę aptemptomis 
odinėmis kelnėmis ir berankoviais marškiniais. Jų rankos ir spran- 
dai buvo paraudę nuo kepinančios saulės. Najirą išmušė prakaitas 
vien žiūrint į juos. Netrukus pasirodė daugiau motociklininkų; jie 
artinosi būriais it grifai, puolantys maitą. Tarp baikerių buvo afri- 
kiečių, vienas kitas arabas, bet dauguma europiečių ir amerikiečių; 
jie stūmėsi į priekį pro prakaito, išmetamųjų dujų ir raibuliuojan- 
čių karščio bangų debesis, keldami tokį triukšmą, kad raginimo 
melstis nė nebuvo girdėti. Vairuoti motociklą vilkint tobu būtų 
buvę sunku, tad nebuvo matyti nė vieno vyro tokiu apdaru - visi 
mūvėjo odinėmis kelnėmis, gniauždami vairus nuo saulės neuž- 
dengtomis raumeningomis rankomis. Motociklų vilkstinė judėjo 
iš lėto, kažkokia šiurkšti ir tuo pačiu metu nerūpestinga. Bet akina- 
mas nuo chromuotų paviršių atsimušusių saulės spindulių, kurti- 
namas triukšmo Najiras troško, kad šis Amerikos kultūros reginys 
kuo greičiau dingtų iš akių, nuvažiuotų tolyn į užmarštį. 

Kai jųdviejų automobilis vėl pajudėjo, Osama atrodė nebe toks 
įsitempęs. 

— Mes patikrinome, kas žinoma apie Eriką Volkerį, - abejingai 
tarė jis. - To užteko įsitikinti, kad jis ir Leila dažnai skambinda- 
vo vienas kitam. Nustojo likus maždaug dviem dienoms iki jos 
dingimo. 

Jie išvažiavo iš žiedinės sankryžos. 

— Mes taip pat žinome, kad Miriama nebuvo šalyje, kai Leila 
mirė, - pasakojo toliau Osama. - Taigi mes tik norėtume ją ap- 
klausti. Jūsų žmona man sakė... 

Najiras negirdėjo sakinio pabaigos. Jūsų žmona? 

- Jums taip sakė Katia? - paklausė Najiras. 

Detektyvas vos pastebimai susiraukė. 

— Taip, - patvirtino jis. - Ji kalbėjo labai atvirai. Šiai bylai ji ski- 
ria labai daug dėmesio. 

Viskas siaubingai ėmė aiškėti. Tikriausiai štai kodėl Katia nešio- 
ja sužadėtuvių žiedą: jai reikia įtikinti savo viršininką, kad ji ištekė- 
jusi. Jai tikriausiai teko papasakoti vadovybei apie Najirą, bet kaip 
ji galėjo paaiškinti, iš kur jį pažįsta, jeigu jis nėra jos giminaitis? Jis 
privalėjo būti giminaitis. Bet ar ji išties sakė visiems, kad jisai - jos 
vyras? Kažkur giliai Najiras piktdžiugiavo, bet šitokiu akivaizdžiu 
melu jis pasibaisėjo. 

— Pone Šarki, kažkas ne taip? 

Najiras bemat suvokė negalintis išduoti Katios apgaulės. Kaip 
jis galėjo būti toks kvailas?! Nėra ko nė sakyti, policija nebūtų pri- 
ėmusi jos į darbą, jeigu būtų buvusi netekėjusi. Tikriausiai įstaty- 
mai tai draudžia, ir kas ne kas, bet policija tikrai nebūtų linkusi 
pažeisti įstatymo. 

— Ne, - iškart atsakė jis. - Aš tik galvojau. 

— Apie ką? 

Najirui nepavyko prasimanyti įtikinamo melo, bet jį išgelbėjo 
staiga ėmęs traškėti radijo siųstuvas. Per garsiakalbį nuskambėjo 
vyro balsas. Najiras nesuprato keistos koduotos kalbos, bet paste- 
bėjo, kad Osama pasijuto nesmagiai. Kitą akimirką suskambo ins- 


pektoriaus mobilusis. 

Osama atsiliepė, kurį laiką klausėsi, vis niurgztelėdamas „taip 
ir „gerai . Veidas išdavė jo susirūpinimą. Baigęs kalbėti, vėl įsiliejo 
į automobilių srautą ir nurūko keliu. 

— Skubus atvejis, - tarstelėjo. - Netoli šios vietos. 

— Kas nutiko? 

— Šeiminis konfliktas, - suniurnėjo Osama, taip staigiai pasuk- 
damas į kairę, kad ant kelio liko padangų pėdsakai. Jie išvažiavo į 
platų atvirą bulvarą ir Osama padidino greitį. 

— Kažkokio vyruko žmonos bando viena kitą nudėti. 

— Tai bent! 

- Oficialiai siųsti vyrą skirti besipešančių moterų yra haram*, - 
aiškino Osama. - Mes turime policininkių, išmokytų spręsti šei- 
minius vaidus. 

— Tai kodėl važiuojame mes? - paklausė Najiras. 

— Šiuo metu nebudi nė viena moteris. Tikėkimės, kol ten nusi- 
gausime, nerasime dar vienos krūvos lavonų mano komandai. 

Najiras nustebo, nors to neparodė. 

- Jeigu tai haram, kodėl paskambino jums? - paklausė. 

- Įsakiau skubios pagalbos tarnyboms man pranešti, kai susida- 
ro tokios situacijos. Jos irgi stengiasi padėti, bet nedaug policinin- 
kų, kurie norėtų veltis į tokius reikalus - tik aš ir dar keli. 

- Bet jeigu paskambino tas vyras, aišku, kad turite jo leidimą? — 
paklausė Najiras. 

Detektyvas linktelėjo. 

— Bet vis tiek tai haram ir neteisėta, todėl galėčiau netekti darbo. 

Jie sustojo aukšto daugiabučio automobilių aikštelėje. Prieš pat 
iššokdamas iš automobilio, Osama pasisuko į Najirą ir tarė: 

— Man gali prireikti jūsų pagalbos - jeigu jūs neprieštaraujate. 

Najiras bemat išlipo; jį vienu metu apėmė nerimas, sąžinės 
graužatis ir noras spyriotis. Einant į pastatą paskui inspektorių, šis 
grįžtelėjęs pro petį paliepė: 

— Neatsilikite nuo manęs ir darykite, ką sakysiu. 

Najirui magėjo paklausti Osamos, ar šis turi pistoletą, jei taip - 


* Tai, kas draudžiama islamo (arab.). 

kodėl nelaiko jo rankoje. Najirui daužėsi širdis, nors jis ir juto, kad 
visas šis reikalas gali paaiškėti esąs labai kvailas. Bet paskesni įvy- 
kiai bemat išsklaidė šį pojūtį. Osama ėmė trankyti lauko duris; jas 
tuoj pat atidarė paklaikęs iš išgąsčio vyras. Jis suginė šešis verkian- 
čius vaikus į vestibiulį. Najirui suspaudė širdį žiūrint, kaip jie pra- 
eina pro šalį, - visų veiduose išvydo siaubą. 

- Jos ten, - tarė vyras, tikriausiai sutuoktinis, rodydamas į buto 
duris. 

Galėjo ir nesakyti: iš už durų su pertraukėlėmis sklido riksmai. 
Jie išgirdo, kaip dūžta lėkštė, šiurpiai suklinka kūdikis, ir moterys 
ima kriokti viena ant kitos; viena jų verkė ir pasikūkčiodama kažką 
šaukė, paskui kita suspigo taip šiurpiai, kad Najirui norėjosi užsi- 
kimšti ausis. 

Paskui viskas vyko žaibiškai. Osama nėrė į vidų ir atsidūrė vir- 
tuvėje. Najiras dūmė jam iš paskos; baimės nebejuto, tik nerimavo, 
kad viena iš moterų pirma puls Osamą - žemesnį iš dviejų vyrų. 
Įlėkęs pro virtuvės duris, Najiras žengtelėjo į šalį. Jis pamatė, kad 
siena ir šaldytuvas apšlakstyti krauju. Ant grindų nejudėdama 
kniūbsčia tysojo moteris kruvina nugara. Kitos dvi stovėjo prie- 
šingose kambario pusėse, jas skyrė virtuvinis stalas. Abi gniaužė 
rankose po peilį. Ant ruošos stalo pintame lopšyje veikiausiai už- 
mirštas gulėjo kūdikis ir klykė visa gerkle. 

Najirui dingtelėjo mintis: koks apgailėtinas buvo vyras, kad 
šitaip nesuvaldė padėties! Šiaip ar taip, net pasirodę policininkai 
neįstengė nutraukti peštynių. Prie kriauklės stovinti moteris sviedė 
peilį į kitą, toji taip pat mikliai paleido į ją lentelę duonai raiky- 
ti; moterys išsilenkė lekiančių daiktų ir šie bildėdami atsitrenkė į 
priešingas sienas. Moteris prie kriauklės įtūžusi šnopavo, jos pa- 
klaikusios akys tiesiog varė siaubą. Ji paėmė į kruviną ranką kitą 
mėsinį peilį. 

— Padėk jį! - vienu metu sukriokė Najiras ir Osama. 

Moteris metė peilį į priešininkę. Osama pasinaudojęs proga 
prišoko prie jos, suėmė už riešų ir uždėjo antrankius, kuriuos iš 
anksto buvo išsitraukęs iš už diržo. Najirui neliko nieko kita, kaip 
tramdyti antrąją moterį. Tačiau vos tik Osama susitvarkė su pirmą- 

ja, antroji su peiliu rankoje apibėgo aplink stalą ir trenkėsi Najirui 
į krūtinę. Jam pavyko laiku sugriebti moterį - dar akimirksnis ir ji 
būtų suvariusi peilį jam į ranką. Jis pasuko jai riešą ir moteris palei- 
do peilį. Ji ėmė klykti ir vanoti jam krūtinę laisvąja ranka, kol Naji- 
ras sugriebė ir ją. Nė pats nepajuto, kaip prispaudė ją prie sienos ir 
veidu prirėmė prie neskoningų gėlių raštais išmargintų apmušalų. 

Osama nustūmė jį į šalį ir uždėjo antrankius šitai moteriai. 

— Greitoji jau važiuoja, - pranešė, paskui atsiklaupė prie tysan- 
čios ant grindų moters. Ši dejuodama bandė keltis. 

— Nejudėkite, - paliepė jis uždėdamas jai ranką ant nugaros. — 
Pagalba jau netoli. 

Bismi lahi, rahmani, rahim - iš Najiro lūpų pašnibždomis, trum- 
pomis frazėmis sklido malda. Laikas subyrėjo į nuotrupas; vaizdai 
aplinkui keitė vienas kitą skleisdami keistą spragsėjimą, panašų 
į pasenusio fotoaparato. Osama paėmė kūdikį iš lopšio ir bandė 
jį raminti. Viena iš moterų ašarodama puolė ant kelių. Virtuvėje 
pasirodė dar vienas pareigūnas. Najiras atsipeikėjo ir pamatė save 
stovintį virtuvės viduryje, lyg spaustuvais sugniaužusį moteriai žas- 
tą ir nepaleidžiantį iš akių jos priešininkės. Ją pakėlė nuo grindų, 
dabar ji stovėjo prie šaldytuvo surakintomis už nugaros rankomis 
ir nematančiomis akimis spoksojo jam į veidą. Jos plaukai buvo 
kraujuoti, pamušta akis užtinusi. 

Po penkiolikos minučių jie sulaipino moteris į du greitosios pa- 
galbos automobilius. Osama pasuko prie savo mašinos, bandydamas 
sustabdyti gausų kraujavimą iš rankos, Najiras nusekė jam įkandin. 

Osama surado bagažinėje rankšluostį ir užspaudė juo žaizdą. 
Najiras pastebėjo, kad detektyvui dreba rankos - veikiausiai adre- 
nalinas dar nespėjo atslūgti. Osama rūsčiai jį nužvelgė. 

— Gal nutraukti moterų vaidą - haram, bet aš manau, kad dar 
labiau haram leisti žmonėms vienam kitą žudyti - sutinkate? 

— Taip, - kiek padvejojęs pritarė Najiras. 

Osama linktelėjo. Įniršis bangomis ritosi nuo jo. Jis atitraukė 
rankšluostį ir pamatė, kad žaizda tebekraujuoja. 

— Tai kaip ten su ponia Volker? 

— Aš parodysiu, kaip ją rasti, - atsakė Najiras. 

MIRIAMA SĖDĖJO priešais kompiuterį. Samiras maudėsi duše — 
ji girdėjo antrame aukšte bėgant vandenį. Beveik visą rytą ji bandė 
atspėti atminties kortelės vartotojo vardą ir slaptažodį, bet nepa- 
vyko. Najiras sakė atvažiuosiąs aštuntą, bet jau buvo beveik vidur- 
dienis, o jis taip ir nepasirodė. Miriama gerą dešimtį kartų bandė 
skambinti jam į mobilųjį, bet jis neatsiliepė. Dėl to ir dar iš įniršio, 
kad nepavyksta pamatyti, kas yra toje atminties kortelėje, jai norė- 
josi klykti. 

Kai pagaliau suskambo jos mobilusis telefonas, ji tuoj pat at- 
siliepė. 

— Kur jūs? - piktai paklausė. 

Bet skambino ne Najiras, o Džeikobas. 

— Miriama, - tarė jis - tokio susinervinusio ji dar nebuvo jo gir- 
dėjusi, - kur tu esi? 

- Čia tu, Džeikobai? 

— Tu namie? 

— Ne. Džeikobai, kas atsitiko? 

- Po velnių, Miriama, sakyk, kur esi! 

- Draugo namuose, - nekantriai atsakė ji. 

— Tas draugas - amerikietis? 

— Ne, arabas. 

— Gerai, turi iš ten dangintis. 

— Ką? Kodėl? 

- Ar matei šįryt laikraštį? - paklausė jis. 

— Aš... - Ji atsistojo ir nuėjo į virtuvę, paskui į svetainę. Matyt, 
Samiras dienraščio neprenumeravo. Širdis taip daužėsi, kad Miria- 
ma tik vargais negalais pralemeno: - Ką jame rašo? 

— Jame straipsnis apie negyvą merginą Leilą, - atsakė Džeiko- 
bas. - Autorius leidžia suprasti, kad Erikas galėjo būti susijęs su jos 
mirtimi. 

— Ką?! - suriko ji. - Laikraštis tai rašo?! 

— Taip. Dabar klausyk. Turi nedelsdama nusigauti į konsulatą. 
Jeigu policininkai tokie tikri, kad Erikas kaltas, jog praneša apie tai 
spaudai, tu niekaip jų neįtikinsi jo nekaltumu. Iki vakaro visi šalies 
gyventojai apsiputoję reikalaus nudėti tą šunsnukį amerikietį, žvė- 
riškai nužudžiusį jauną arabę. O jeigu policija neras Eriko, mielai 
pasitenkins tavimi. Privalai nusigauti į konsulatą. 

— Dėl Dievo meilės, Džeikobai, tu juk nemanai, kad jis čia kuo 
nors dėtas, tiesa? 

Džeikobas tylėjo - sekunde per ilgai. 

— Kas čia per velniava?! - užriko ji. - Tu pažinojai tą merginą. 
Jūs abu pažinojote. 

Miriama pajuto, kad akys ima perštėti nuo ašarų. 

— Man sako, neva Erikas buvo ją vedęs. - Jai ėmė lūžinėti balsas; 
pati nepajuto, kaip treptelėjo koja. 

— Miriama, - tarė Džeikobas su tokiu jam nebūdingu švelnumu, 
kad ji nustojo verkti, - abu žinome, kad Erikas čia niekuo dėtas. Aš 
kai ką patikrinsiu. Tu tik nusigauk į... 

— Ką? - pertarė jinai. - Ką tu tikrinsi? 

— Paaiškinsiu vėliau. Dabar svarbiausia... 

— Kalbame apie mano vyrą! - sušuko jinai. - Ką, po velnių, tu 
slepi?! Aš žinau apie Meibusą, supratai? Žinau, kad tu su juo išvien! 

— Meibusas? Apie ką čia šneki, Miriama?! - Iš balso jis atrodė 
nuoširdžiai suglumęs. 

- Žinau, kad darote kažką neteisėta. Policijai reikėtų medžioti 
ne Eriką, o tave ir Meibusą. 

Džeikobas atrodė apstulbęs. 

— Ką nori pasakyti?! 

— Aš žinau, kad Meibusas lėktuve nemačiomis įkišo atminties 
kortelę į mano rankinę. 

— Ką! Jis skrido lėktuvu su tavimi? - Matyt, Džeikobas suneri- 
mo. - Kas toje atminties kortelėje? 

— Nežinau - neįmenu slaptažodžio. 

Džeikobas ilgai tylėjo, galop tarė: 

— Miriama, sunaikink kortelę. 

— Ką?! Kodėl? 

— Sunaikink, ir tiek. Aš irgi nežinau, kas joje, bet turiu labai blo- 
g3 nuojautą, kad per kortelę pateksi į dar keblesnę padėtį, negu esi 
dabar. Pasitikėk manimi. 

- Kaip aš galiu tavimi pasitikėti, kai tu man nieko nesakai? 

— Aš vykstu į dykumą, - kiek patylėjęs atsakė jis. - Kai ką patik- 
rinsiu. Galiu kelias dienas nebūti, bet kai sužinosiu, kas čia darosi, 
tau pranešiu. 

- Džeikobai, sakyk man, kas čia vyksta! 

- Tučtuojau nusigauk į konsulatą! 

Jis išjungė savo mobilųjį. 

Miriama bandė jam skambinti, bet iškart įsijungdavo balso paš- 
tas. Iš įsiūčio jai ėmė trūkti oro. Ji susmuko ant kėdės ir susiėmė 
galvą rankomis. 

BUVO BEVEIK PIRMA, kai Najiras su Osama atvažiavo į Sami- 
ro namus. Miriamos nerado. Samiras drybsojo vidiniame kieme 
ir džiaugėsi neįprastai gaiviu oru. Pamatęs į namus įgriūvančius 
svečius, kiek sunerimęs atsistojo ir pranešė, kad ji išėjo prieš pus- 
valandį. Samiras nemokėjo vairuoti, tad Miriamai teko išsikviesti 
taksi. Kai Najiras ėmė kamantinėti dėdę, kur ji išvažiavo, šis tegalė- 
jo pasakyti, kad prieš išvažiuodama ji kalbėjosi telefonu su drauge 
ar draugu, todėl jam susidarė įspūdis, jog ji išsiruošė pas tą draugę 
ar draugą. Kas čia baisaus? Jis du kartus bandė skambinti Najirui, 
bet šis neatsiliepė. Atrodo, Miriama irgi bandė jam prisiskambinti. 
Sūnėnas netesėjo susitarimo su ja, bet negalėjo tikėtis, kad Samiras 
laikys ją įkalintą namie. 

Tik tada Najiras susigriebė visą rytą neįsijungęs mobiliojo. 
Mintyse keikdamas save ir mobiliuosius telefonus, nusekė paskui 
Osamą atgal į automobilį. 

— Manote, ji čia grįš? - paklausė detektyvas. 

— Abejoju, - atsakė Najiras. - Ji labai impulsyvi. 

Osama mostu paragino jį sėstis į automobilį. Vairuodamas pa- 
skambino į policijos būstinę ir paprašė išsiaiškinti, su kuo nuo 


ryto mobiliuoju kalbėjosi Miriama. Najiras mintyse matė eiles 

kompiuterių, prie kurių sėdi vyrai šiugždžiais kostiumais, bet 
baigęs kalbėti telefonu Osama pasakė: 

- Jiems gali prireikti poros valandų. Per tą laiką bandykime iš- 
mąstyti, kur ji gali būti. Ji ką nors pasakojo apie savo draugus? 

Najiras paaiškino, kad Miriama neturi daug draugų - bent jau 
tokių, kuriais pasitikėtų tiek, kad galėtų pas juos apsistoti - todėl ir 
viešėjo pas jo dėdę. Ji minėjusi vien kaimynus iš apačios ir draugę 
amerikietę, gyvenančią uždaroje teritorijoje. Jos vardo jis neprisi- 
mena, bet jos vyras Džeikobas - Eriko draugas. Matyt, Miriama la- 
biau pasitiki savo kaimyne, bet nenorėjo pas ją nakvoti, nes bijojo, 
kad policija ją ras ir suims. 

Osama nepaneigė tokios galimybės, nepuolė teisintis, bet nuva- 
Žiavo tiesiai į Miriamos namus. 

— Buvau čia vakar, tikėjausi ją rasti, - paaiškino. - Čia buvo ir 
kriminalistų komanda. 

— Arjie ką nors rado? 

- Jie rado daug ką, bet abejoju, ar bent kas nors mums pravers. 

Užlipęs laiptais iki Miriamos buto, Najiras nustebo pamatęs, 
kad įėjimas atitvertas policijos juosta. Osama įėjo į vidų ir pasku- 

- Jos čia nėra. Patikrinkime pas kaimynus. 

Laimė, ponas Asadas buvo namie. Jis pasikvietė juos į vidų ir 
paslaugiai atvedė dukterį Sabriją, kad Osama galėtų apklausti. Po- 
kalbis buvo trumpas. Sabrija sakė vakar rytą mačiusi Miriamą, bet 
nuo to laiko jos nesutikusi ir negirdėjusi. Ji paaiškino davusi kai- 
mynei buto savininko Dubajuje ir ūkvedžio adresus. Ponas Asadas 
patvirtino jos žodžius. Nei duktė, nei tėvas negalėjo prisiminti, kad 
Miriama būtų turėjusi draugų saugomame amerikiečių komplekse. 
Kartą ar du ji ten važiavo, bet jokių vardų niekada neminėjo. Sabri- 
ja sakė nerimaujanti dėl Miriamos; ji bandė skambinti jai į namus 
laidiniu telefonu, bet dabar ruošiasi vestuvėms, tad per daug užsi- 
ėmusi, kad galėtų ieškoti draugės. 

Asadai maloniai leido pereiti per jų butą. Svečiai griebėsi tiesiog 
juokingos dingsties - girdi, jiems reikia pamatyti, kaip iš buto gali- 
ma patekti prie laiptų, vedančių ant stogo arba į vestibiulį, kuriame 

buvo Miriamos virtuvės durys. Iš tikrųjų Osama norėjo įsitikinti, 
kad Miriama kur nors nesislepia. 

Jiedviem grįžtant prie automobilio, suskambo Osamos mobilu- 
sis. Jis rūškanu veidu klausėsi, nusikeikė ir išjungė ryšį. 

- Prastos naujienos, - tarė. Iš jo minos galėjai pamanyti, kad 
prarijo kaktusą. - Šįryt laikraštyje pasirodė straipsnis apie Navar 
bylą. Erikas Volkeris jame minimas kaip galimas įtariamasis. 

Najiras pasijuto, lyg jam kas būtų smogęs kumščiu. 

— Kaip jie... jūs jiems?.. 

— Visiškai nenumanau, kas nutekino šią informaciją, - pertarė 
jį Osama. - Bet patikėkite manimi: būstinėje niekas nenorėjo, kad 
kas nors sužinotų. Šitoje byloje mes neturime nė menkiausio šiau- 
do, už kurio galėtume griebtis. Velnias! 

Jis trenkė per vairą kumščiu - kažkodėl šis gestas Najirą nu- 
ramino. 

— Na, gerai - turime ją rasti. 

— Man šovė mintis, - tarė Najiras suvokdamas, kad dabar jam 
teks nemažai aiškinti. - Galbūt ji leidosi ieškoti Apolono Meibuso. 

Osama nustebo. 

— Jo adresą vakar daviau Katiai, - paaiškino Najiras. - Ji jums... 

— Ne. Iš kur jį gavote? 

— Man jį davė Miriama. Gavo jį iš kaimynų. Apolonas Meibu- 
sas - jos namo ūkvedys. 

— Mes žinome, kad Erikas susipažino su Leila prekybos cen- 
tre, - balsu svarstė Osama. - Erikas tikriausiai supažindino Leilą 
su Meibusu. Tada ji įsitraukė į Meibuso projektą. 

— Kokį? 

Osama papasakojo apie Leilos dokumentinį filmą „Šventoji 
kelionė“. 

— Dar šis tas, - tarė Najiras. - Kažkuriuo metu Meibusas išvy- 
ko iš šalies, nes jis skrido vienu lėktuvu su Miriama, kai ji grįžo į 
Džidą. Tada ji dar nežinojo, kas jis, bet skrisdami jie sėdėjo šalia. 
Jis nepasakė jai pažįstantis jos vyrą. Ji mano, kad jis nemačiomis 
kažką įkišo jai į rankinę. 

Osama sunerimo. 

— Ką? 

— Atminties kortelę. 

— Kur ji dabar? 

Najiras susiraukė - jis užmiršo paklausti dėdės. Jis tuoj pat pa- 
skambino dėdei ir sužinojo, kad kortelė vis dar skaitytuve. 

- Ji liko tame name, - pranešė jis Osamai. 

— Ojoje nieko nebuvo? 

— Esu įsitikinęs, kad buvo, tiesiog mums nepavyko įminti slap- 
tažodžio. 

Osama mąsliai linktelėjo. 

— Pasakykite dėdei, kad atvažiuojame jos paimti. 

Kol Osama apgręžė automobilį, Najiras dar kartą paskambino 
dėdei. Osama susisiekė su policijos būstine ir ilgai aiškino, ką iš- 
girdo iš Najiro. Šis klausėsi, vieną akimirką vildamasis nepasielgęs 
kaip paskutinis mulkis, kad atskleidė šią informaciją, kitą - nepa- 
sielgęs kaip paskutinis mulkis, kad neatskleidė jos anksčiau. 

TAKSI PASUKO SIAURA GATVELE įkairęir sustojo priešais mil- 
žiniškas kedro duris. Buvo tik pirma valanda, bet dangus grėsmingai 
niaukėsi, o kvapas ore pranašavo lietų - negalėjai net patikėti. 

Prieš išlipdama Miriama paklausė vairuotojo: 

- Jūs įsitikinęs, kad čia penkiasdešimt šeštas numeris? 

Jis pritariamai linktelėjo. 

- Eikite. Aš sakyti, kad čia. 

- Jūs palauksite? 

- Taip. 

Jis vengė jos žvilgsnio ir net nepasisuko į ją, todėl jai pasidarė 
baugoka, bet vis tiek išlipo ir priėjo prie durų. Pastatas buvo praš- 
matnus, likęs nuo turkų okupacijos laikų. Namas baltai tinkuotas 
iš išorės, su rudo medžio sijomis; kraigai puošti medžio pinučiais. 
Į gatvę neišėjo nė vienas langas. 

Miriama paspaudė skambutį ir giliai namo viduje išgirdo tyliai 
skimbčiojant. Taksi pavažiavo į priekį, kad praleistų kitą automo- 
bilį. Ji palaukė, kol šis pravažiavo, ir stebėjo užpakalinius taksi Ži- 
bintus, kol įsitikino, kad automobilis nedingo kvartalo gale. 

Miriama dešimtą kartą žvilgtelėjo į popieriaus lapelį. 56-as nu- 
meris. Meibuso adresas. Sabrija davė jį, kaip dabar atrodė, prieš 
milijoną metų. 

Ji nuspaudė skambučio mygtuką dar kartą. Šįsyk kažką išgirdo. 
Atrodė, tartum kamuolys nukrito nuo kėdės, kiek pariedėjo ir at- 
sitrenkė į sieną. Ji įtempė klausą, stengdamasi išgirsti aiškiau, bet 
tylą sudrumstė pro šalį važiuojantis automobilis. Ji vėl paskambi- 
no, paskui ėmė daužyti senu metaliniu belstuku. Jo garsas smarkiu 
aidu atsimušė nuo vestibiulio sienų. 

Miriama iš visų jėgų pastūmė duris ir jos prasivėrė. 

— Ar čia kas nors yra? - šūktelėjo ji. Apsidairė po gatvę. Kvartalo 
gale vos įžiūrėjo užpakalinius taksi žibintus, bet aplink - nė gyvos 
nų, bet visi langai buvo sandariai uždaryti langinėmis. Įsitikinusi, 
kad niekas jos nestebi, Miriama plačiai atidarė duris. 

— Labas, čia aš! - sušuko žvaliai įeidama į pastatą. 

Ji uždarė duris ir bemat pasigailėjo. Kambaryje buvo tamsu - 
nors į akį durk. Ėmė grabalioti, užčiuopė kėdės atkaltę, šalia stalą. 
Bandė pirštais aptikti sienoje šviesos jungiklį, bet nepavyko. Galop 
ranka palietė durų staktą, kiek žemiau - rankenos bumbulą ir iš 
lėto jį pasuko. 

Durys atsidarė į lauką ir Miriama įžengė į didžiulį kiemą, už- 
griozdintą milžiniškais akmens ir medžio luitais - veikiausiai ar- 
cheologiniais radiniais. Ji sustojo prie vienos iš arkadą remiančių 
kolonų ir pakėlė akis į viršų įsitikinti, kad niekas jos nestebi pro 
antro aukšto langą. 

Atsargiai, kad nepargriūtų užkliuvusi už akmens luitų, ji perėjo 
per kiemą. Oras buvo grynas ir gaivus - gal nuo fontanėlio kampe, 
kuriame burbuliavo drumzlinas vanduo. Staiga ji išgirdo už nuga- 
ros kažkokį garsą ir stabtelėjo įsiklausyti. Nieko. 

Kiemo gale į pastatą vedė ketverios durys ir Miriama visas iš 
eilės atidarė. Pirmos vedė į valgomąjį, antros - į svetainę. Pravėrusi 
trečias atsidūrė kitame tamsiame kambaryje ir geras penkias mi- 
nutes nesėkmingai bandė rasti šviesos jungiklį. Tada pabandė ati- 
apybrėžas. Jai apgraibomis pavyko ją uždegti. 

Kambario viduryje stovėjo rašomasis stalas su įmantriu kompiu- 

teriu; per visą sieną - knygos. Tolimasis kambario galas buvo atvi- 
ras; matyt, iš jo galėjai patekti į tamsoje skendinčio namo gilumą. 

Miriama priėjo prie stalo ir ištraukė stalčius. Ji tikėjosi rasti 
užuominą, bent pačią menkiausią, kuri padėtų sužinoti, kur Mei- 
busas, Džeikobas ir Erikas medžiojo, nes neabejojo, kad Džeiko- 
bas dabar traukia ten. Jis sakė, kad toje kelionėje buvo apsistoję 
pas Meibusą. Jos žiniomis, tai vienintelė vieta, kur jų trijulė buvo 
drauge. 

Stalčiai buvo tušti, bet dešiniau stalo kabojo kamštinė lenta. Ją 
pamačius Miriamai akimirką sustojo širdis. Jos apačioje buvo pri- 
smeigta ta pati tris vyrus dykumoje užfiksavusi nuotrauka, kurią 
ji matė Džeikobo namuose. Jai buvo nepakeliamai skaudu žiūrėti į 
Eriko veidą, bet ji matė, kad fotografijoje jis nuoširdžiai laimingas, 
tad vos nepravirko. 

Šalia lentos ant sienos kabojo įrėminta ir sulig afiša padidin- 
ta palydovinė dykumos nuotrauka - smėlio kopos su vos įžiūri- 
mais kvadratais, išdėliotais iš baltų akmenų. Užrašas didžiosiomis 
spausdintinėmis raidėmis skelbė: Karjat al Fo. Nuotraukos kraš- 
tuose buvo iškeverzoti parašai, kai kurie - arabiškai, tad Miriama 
nusprendė, kad joje užfiksuota kažkokia archeologinių kasinėjimų 
vieta ir kad nuotrauką padidino, įrėmino ir kaip atminimą dova- 
nojo Meibusui kasinėjimuose dirbę žmonės. Nė vieno vardo jai 
nepavyko įskaityti. Ji išsitraukė iš rankinės rašiklį, popieriaus ir už- 
sirašė Karjat al Fo - vis šis tas. 

Miriama grįžo prie stalo ir bandė įjungti kompiuterį, bet ne- 
pavyko. Prie jo besikrapštydama, išgirdo kažkur giliau name gar- 
sus. Jie panėšėjo į žingsnius - lėtus, atsargius. Ji apsisuko ir įsmei- 
gė akis į tamsą. Suprato, kad iš tikrųjų garsai sklinda iš kiemo ir 
jos gyslomis plūstelėjo adrenalinas. Ji ėmė trauktis atatupsta, nes 
garsai artėjo. 

Gniauždama rankinę Miriama paknopstomis išbėgo į tamsų 
koridorių. Koja užkliuvo už elektros laido ir ji griuvo kniūbsčia. 
Keliu trenkėsi į kažkokį stalą ir koją persmelkė skausmas. Žings- 
niai dabar artėjo greičiau. Nekreipdama dėmesio į skausmą, ji atsi- 
stojo ant kojų. Čia buvo tamsiau. Ji grabaliojo sieną, kol užčiuopė 

skląstį duryse. Jas pastūmusi atsidūrė kitame koridoriuje. Miriama 
uždarė duris ir laukė, kol šniokštimas galvoje aprims ir ji vėl girdės, 
kas darosi aplinkui. 

Ją apėmė siaubingas pojūtis, kad amžiams liks įkalinta šiuose 
tamsiuose, klaidžiuose namuose; ji apčiuopomis bandys ištrūkti į 
laisvę, persekiojama nežinomo užpuoliko. Staiga durys jai už nuga- 
ros labai lėtai prasivėrė ir į vidų švystelėjo siaurutėlis šviesos spin- 
dulys. Ji tekina pasileido prie priešingos sienos, pirštais neviltingai 
grabaliodama durų. Užčiuopė metalinį rankenos bumbulą, jį pasu- 
ko, ir pro atsidariusias duris griūte išgriuvo į gatvę. Ne į tą pačią, į 
kurią atvažiavo - ši buvo platesnė ir tamsesnė. Veidą palietė lietaus 
lašas ir Miriama net krūptelėjo. Nesusigaudydama, kur esanti, ji 
pasuko link šviesesnės pagrindinės gatvės, melsdamasi, kad taksi 
lauktų ten. Ties sankryža jo nebuvo. Drebančia ranka Miriama už- 
sidengė veidą burka. 

Gal jau maldos metas? Ji negirdėjo muedzino raginimo melstis, 
bet gatvėje nebuvo nė gyvos dvasios. Krautuvės atrodė nutriušu- 
sios, nė vienos su angliška iškaba. Miriama nusprendė apeiti kvar- 
talą. Ties kitu gatvės kampu prie sunkvežimio stovėjo du vyrai; pa- 
matę ją nustojo šnekėtis. Jauni afrikiečiai, vilkintys akį rėžiančiais 
spalvingais poliesterio marškiniais. Vienas praskleidė marškinius 
ir tarė: 

— Voulez-vous su manim pasidulkinti? 

Kitas nusijuokė. 

Miriama pasileido už kampo ir sutriko pamačiusi, kad gatvė 
suka į dešinę. Kad apeitų namą iš priekio, jai reikėjo eiti į kairę, bet 
nebuvo jokio skersgatvio, vedančio ta kryptimi. Vyrai prie sunkve- 
žimio lydėjo ją žvilgsniais ir kai ji atsigręžė, nusekė jai pavymui. Ji 
paspartino žingsnį ir nesustodama ėmė raustis rankinėje mobilio- 
jo telefono, bet nesėkmingai. Staiga susinervinusi užmynė abajos 
padurkus ir vos nepargriuvo. Norėjosi bėgti, bet nežinojo, į kurią 
pusę jai reikia. 

— Ei! - išgirdo už nugaros šaukiant kažkokį vyrą. - Ei, mara*! 


* Moterie (arab.). 

Ji pasileido pustekine. Pagaliau rado mobilųjį. Dabar jau eida- 
ma sparčiu žingsniu paskambino į taksi tarnybą. Iš šono sustojo 
automobilis. Nori nenori teko stabtelėti. Kol sukosi pažiūrėti pro 
burkos audeklą, trinktelėjo automobilio durelės ir kažkas šaligatviu 
ėmė artintis prie jos. Ji spėjo pamatyti vyrą, roplio akimis spoksan- 
tį į ją, ir pasileido bėgti. 

Varžoma abajos ir burkos negalėjo tikėtis pabėgti nuo vyro. Už 
kokių trijų metrų, kai buvo begriūnanti, jis griebė jai už peties ir 
truktelėjo atatupstą. Miriama suspigo, bet vyras uždengė jai burną 
ranka, kita apglėbė per liemenį, nusitempė besimuistančią, ban- 
dančią draskytis nagais prie automobilio ir įstūmė į vidų. 

PAĖMĘ ATMINTIES KORTELĘ iš Samiro ir palikę ją policijos 
būstinėje, Osama ir Najiras nuvažiavo į Meibuso namus. Išlipus iš 
automobilio, dangų jau traukė debesys. Niekas neatsiliepė į skam- 
butį, lauko durys buvo neužrakintos. Prieš įeidamas į vidų Osama 
išsitraukė pistoletą. 

- Policija! - sušuko jis. - Ar yra kas namie? 
durys buvo plačiai atvertos. Name nieko įdomaus jie nepastebėjo. 
Kompiuteris atrodė sugedęs, o rašomasis stalas - seniai nevalytas, 
nes plonas dulkių sluoksnis buvo lygutėlis. Osama paskambino į 
būstinę ir paprašė atsiųsti kriminalistų komandą, paskui mostu pa- 
ragino Najirą grįžti į lauką. 

Jiedviem belaukiant kriminalistų, suskambo Osamos mobilusis. 
Jis atsiliepė, kelias minutes įdėmiai klausėsi, paskui išjungė. 

- Pagaliau jie išsiaiškino Miriamos pokalbius mobiliuoju šį 
rytą, - pranešė jis. - Jai skambino toks Džeikobas Marksas. 

- Tikriausiai tas pats Džeikobas, apie kurį ji pasakojo, - atsakė 
Najiras. 

Jie nusprendė nebelaukti ir važiuoti į netoliese esantį Arabijos 
vartų kompleksą. Najiras nustebo pamatęs, kad jau temsta. Nustojo 
lyti, dangus papilkėjo. 

— Ką Miriama pasakojo apie tą Džeikobą Marksą? - paklausė 
Osama. 

— Sakė, kad jis mergišius. Girdi, jeigu kas nors ir gulėjo su 
Leila, tai ne Erikas, o jis. Matyt, Džeikobas nuolat mylėdavosi su 
arabėmis. 

Ši informacija, rodės, nė kiek nenustebino Osamos. 

— Bet tame misjare parašyta, kad Erikas ir Leila buvo susituo- 
kę, - priminė jis. 

Najiras linktelėjo. 

— Džeikobas buvo dykumoje su Eriku ir Meibusu? - paklausė 
Osama. 

— Taip. Miriama matė jų trijų nuotrauką dykumoje. Neseniai 
darytą. Ji buvo Džeikobo namuose. 

Osama susimąstė. Prieš pat privažiuojant prie amerikiečių teri- 
torijos vartų, jis tarė: 

— Greičiausias būdas ką nors iš ko nors sužinoti paprastai būna 
nemaloniausias. 

Najirui prieš akis iškilo vaizdai: žmogus, diržais pririštas prie 
kėdės, jam į veidą atsuktos ryškios tardytojo lempos ir persikreipęs 
žmogelis, prikišęs skalpelį aukai prie ausies. Jis buvo girdėjęs pasa- 
kojimų apie policijos žiaurumus; kuo ilgiau jie ėjo iš lūpų į lūpas, tuo 
labiau buvo iškraipomos smulkmenos. Jis negalėjo pasakyti, ar bent 
viena iš tų smulkmenų atitiko tikrovę, bet vien tų pasakojimų gau- 
sybė, stulbinantis skaičius draugų ir pažįstamų, kurie galėjo pasakoti 
siaubingų dalykų apie nesėkmingą kokio mylimo žmogaus susidū- 
rimą su policija, jį įtikino, kad pareigūnai savo veikloje ne visuomet 
paiso visuomenės interesų. Susižavėjimas Osama, kurį pajuto po šio 
ryto įvykių, baudėsi pranykti taip pat greitai, kaip atsirado. 

— Ką turite galvoje? - ramiai paklausė Najiras. 

Osama dirstelėjo į jį. 

— Aš tik svarsčiau balsu. Bet su Džeikobu elgsiuosi pagal aplin- 
kybes. Noriu pasakyti - kad ir ką daryčiau, pritarkite man, gerai? 

Najiras nieko neatsakė. Jis nesiruošė pritarti Osamai, jeigu šis 
pradės pjaustyti žmogui kojų pirštus. 

Pamatęs Najiro veidą, Osama nusikvatojo. 

* * * 


Pro komplekso vartus jie pravažiavo be vargo. 

Apsaugininkas davė jiems Džeikobo adresą, bet tikriausiai pa- 
skambino į jo butą, nes jiems pabeldus į duris Džeikobo žmona 
bemat jas atidarė - tarsi jau būtų už jų stovėjusi. 

— Atleiskite, kad įsibrovėme, - angliškai tarė Osama. - Aš esu 
detektyvas inspektorius... 

- Žinau, - pertarė jinai. - Užeikite. 

Nors veido nebuvo užsidengusi, buvo apsisiautusi juoda skara 
ir ilga juoda abaja. Najiras spėjo, kad šitaip ji apsitaisė vien dėl jų. 
Skara vis slydo jai nuo kaktos ir jai teko du kartus ją pasitaisyti, kol 
priėjo virtuvę. 

Najiras pamanė, kad amerikiečiai turi paprotį kviestis svečius 
tiesiai į virtuvę, nes visai taip pat pasielgė Miriama. Tačiau jiems 
susėdus prie stalo jis suvokė, kad ji tiesiog čia jaučiasi patogiau. Ji 
ėmė kuistis - užkaitė kavos ir prikrovė ant padėklo datulių. Osama, 
rodės, norėjo prašyti jos nesivarginti ir pats iš karto eiti prie reika- 
lo, bet iš mandagumo susilaikė. 

- Jūs esate ponia Marks? - paklausė jis. 

— Ką? A, taip, aš esu Džeikobo žmona, Patė Marks. 

Ji liovėsi krapštinėtis ir stovėdama sunerimusi į juos spoksojo. 
Jai už nugaros sušvilpė kavinukas; ji nusisuko, paskubomis išpilstė 
kavą ir padėjo ant stalo priešais svečius du puodelius. 

- Ponia Marks, - tarė Osama, - mes atėjome dėl Miriamos 
Volker. 

Patė sustingo virš stalo. 

— Gal kartais žinote, kur galėtume ją rasti? 

Ji papurtė galvą; atrodė dar labiau išsigandusi. 

- Jinai buvo čia praėjusį ketvirtadienį, bet nuo to laiko jos ne- 
mačiau. 

Osama linktelėjo ir kažką užsirašė sąsiuvinyje. 

— Ar ji ką nors iškrėtė? - paklausė Patė. 

Osama kažkaip keistai ją nužvelgė. 

— Ne. Mes tik norėtume pakalbėti apie dingusį jos vyrą. 

- Ašjos nemačiau, - kaip kirviu nukirto ponia Marks leisdama 
suprasti: Taigi galite tučtuojau eiti iš mano namų. 

Najirui visas tas pokalbis rutuliojosi pernelyg lėtai. 

— Manome, kad Miriama galėjo nuvykti kur nors susitikti su 
jūsų vyru, - įsiterpė jis. - Ji šįryt kalbėjo su juo telefonu. Tuo metu 
ji buvo pas mano dėdę ir pasakė jam, kad važiuoja susitikti su drau- 
gu. Mes manome, kad tas draugas - jūsų vyras. 

Moters akys aiškiai išdavė jos paniką. 

— Mano vyro čia nėra, - teprisivertė pasakyti, tada vėl atsisuko 
į kavinuką ir, aiškiai apie kažką giliai susimąsčiusi, paėmė nuo len- 
paėmė puodelį. Prisipylusi kavos atsigręžė į juodu. Puodelis liko 
ant ruošos stalo. 

Vanago žvilgsniu stebėjęs ją Osama paklausė: 

— Ponia Marks, kur jūsų vyras? 

— Aš... aš nežinau. - Jai nutrūko balsas. - Rytą jis buvo čia, pas- 
kui pasakė, kad išeina. Neklausiau kur. 

— Kelintą valandą jis išėjo? 

— Apie... net nežinau. Gal apie vidurdienį? - Ji susigūžė, tarsi 
vildamasi pataikiusi atsakyti. 

— Kaip manote, kur jis išėjo? - staiga nesusilaikęs paklausė 
Najiras. 

Ji išgąstingai žvilgtelėjo į Najirą, bet iškart nusisuko į ruošos 
stalą ir atidengė cukrinę. 

- Jeigu jis sakė, kad eina susitikti su Miriama, - tarė ji, - vadi- 
nasi, taip ir buvo. 

- Jis to nesakė, - pataisė ją Osama. 

- Aišku, - linktelėjo galva ponia Marks. 

Osama atrodė it musę kandęs, nors jo akyse galėjai įžvelgti net 
pyktį. 

— Ponia Marks, mes ieškome Miriamos, nes manome, kad jai 
gali grėsti pavojus. 

Patė atsisuko į juos ir prasižiojo. 

— Jūs matėte ją ketvirtadienį, - toliau kalbėjo Osama, - taigi 
tikriausiai žinote, kad dingo jos vyras. Bet jūs galite nežinoti, kad 

šįryt laikraštyje pasirodė straipsnis, kuriame jos vyras siejamas su 
jaunos saudoarabės nužudymu čia, Džidoje. 

Patė nustebusi išleido atodūsį. Jos išraiška vos pastebimai pa- 
kito ir Najiras nusprendė, kad išgirdusi šią žinią ji suvokė kai ką 
svarbaus. Amerikietė pasidėjo puodelį kavos ant priešingo stalo 
galo ir atsisėdo ant paties kėdės kraštelio, tarsi rengdamasi bet ku- 
rią akimirką vėl pašokti. 

— Taigi jei ką nors žinote apie tai, kur galėjo išvykti jūsų vyras... 

— Manau, jis išsiruošė į dykumą. Bet juk nemanote, kad jis kelia 
kokią nors grėsmę Miriamai, tiesa? - nusišaipė jinai. - Net jeigu jis 
išėjo kur nors su ja susitikti - tuo aš labai abejoju, - jis nieku gyvu 
nepadarytų jai nieko bloga. 

— Ko jam reikia į tą dykumą? - paklausė Osama. 

- Jam patinka pėsčiųjų Žygiai, - pareiškė ponia Marks. 

— Ar jis tikrai leistųsi į žygį vidury savaitės? - paklausė de- 
tektyvas. 

Tą akimirką suskambo jo mobilusis. Didžiai nustebęs Osama 
išsitraukė jį iš kišenės ir susiraukė. Prieš atsiliepdamas žvilgtelėjo 
į Najirą. 

Ponia Marks spoksojo į savo puodelį - matyt, netikėtai suskam- 
bęs telefonas išmušė ją iš vėžių. Najiras matė, kad puodelį laikantys 
jos pirštai nervingai virpa. Jam dingtelėjo, kad jam visai nesunku 
tirti tos moters veidą; jis net tarėsi galįs suprasti jos išraiškas. Ta 
mintis jam kėlė svaiginamą galios pojūtį. 

Įdėmiai klausydamasis Osama atsistojo nuo stalo, nuėjo prie 
virtuvės durų ir ten stovėjo, pasisukęs į juos šonu. 

Matyt, ponia Marks nesuprato, ką jis kalba, bet išgirdusi žodžius 
„Miriama Volker“ pakėlė akis. 

- Jis kalba apie Miriamą? - išsigandusi paklausė ji. 

— Taip. 

— Ką jis sako? 

Najiras gerai nesuprato, nes negirdėjo. 

Osama uždengė ranka mikrofoną ir angliškai tarė: 

— Mes turime pagrindą manyti, kad ponia Volker galėjo išvykti 
į dykumą. 

Net labai stengdamasi ponia Marks nebūtų pajėgusi paslėpti 
baimės veide. 

- Bet kaip ji ten nusigautų? Jūs juk nemanote, kad Džeikobas ją 
nusivežė? Jis niekados to nepadarytų! 

Osama patraukė pečiais. 

— Mes nenumanome, bet kelionė labai pavojinga - net su pa- 
lydovu. 

— Nejaugi jūs manote, kad Džeikobas ir Miriama kaip nors susi- 
ję su tos merginos mirtimi? - paklausė sunerimusi ponia Marks. - 
Jūs tikrai taip manote? 

- Visų pirma Miriamos nebuvo šalyje, - aiškino Patė, - o Džei- 
kobas dirbo. Jeigu jums reikia tai patvirtinti, galite paskambinti 
jam į raštinę! 

— Ponia Marks, mes ieškome ne jūsų vyro. 

Osama pasakė kažką į mobilųjį, paskui vėl atsigręžė į Patę ir 
Najirą. 

— Ar Meibuso pavardė jums ką nors sako? 

— Meibusas! - sušnypštė ponia Marks. - Tas siaubingas Džeiko- 
bo draugužis! - Ji taip suspaudė kavos puodelį, kad, rodės, šis tuoj 
subyrės į šipulius. - Baisus žmogus! Jis amžinai užsiima kažkokiais 
paslaptingais dalykais, ko gero, nelegaliais. Jis įsivėlęs į šį reikalą? 

Osama kažką sumykė, padėkojo pašnekovui ir išjungė mobilųjį. 

— Meibusas - vienas iš pagrindinių mūsų įtariamųjų, - paaiški- 
no Osama. - Jau porą dienų jo ieškome ir įtariame, kad jis paspru- 
ko į dykumą. 

Najiras nusistebėjo, kaip sklandžiai meluoja detektyvas. Ponia 
Marks, matyt, nepajuto, kad pokalbis pasidarė visai kitoks. 

— Mes turime pagrindą manyti, kad Meibusas gali turėti gin- 
klą, - kalbėjo toliau Osama, - ir kad jis gali būti pavojingas. 

— Meibusas... - Patė nudelbė akis. Išraiška bylojo, kad ji giliai 
susimąsčiusi. 

- Ponia Marks, - kreipėsi į ją Osama, - jeigu galite mums papa- 
sakoti ką nors, kas padėtų susekti jūsų vyrą ir Miriamą, kol jiems 
nenutiko nieko bloga, jūs neapsakomai pasitarnautumėte. 

— Visados sakiau, kad jis - pavojingas žmogus. Džeikobui nede- 
rėjo su juo susidėti. 

Ji pažvelgė į vyrus ir jos akys liepsnojo ryžtu. 

— Džeikobas šį rytą iškeliavo į dykumą. Jis sužinojo, kad poli- 
cija ieško Eriko, ir žinojo, kad šis galėjo nužudyti tą merginą. Jis 
pamanė, kad Erikas slapstosi dykumoje, bet tai nesąmonė! - Ji 
vos nespiegė. - Aš jam sakau: kaip Erikas galėtų leistis į dyku- 
mą ir palikti žmoną visiškai bejėgę čia? Džeikobas nežinojo, ką 
atsakyti. Tikrai nemanau, kad Erikas iš tų, kurie galėtų padaryti 
kažką tokio, bet ką gali žinoti. O dabar Džeikobas iškeliavo jo 
ieškoti... - Ji vos nepaspringo seilėmis. - O kas, jeigu Meibusas 
dykumoje? Jūs turite jį rasti. Džeikobas gali būti pas jį! - Ji atsi- 
stojo ir prisiartino prie vyrų. 

— Kur konkrečiai išvyko jūsų vyras? - paklausė Osama. 

— Nežinau... Aš... - Jai vėl nutrūko balsas. 

Patė prasibrovė pro juos. Juodu nusekė jai įkandin į svetainę. 
Prie sienos stovėjo rašomasis stalas. Ji atidarė stalčių ir ėmė įnir- 
tingai raustis po popierius ir visokį šlamštą. Paskui staiga pasisuko 
prie sieninės lentynos - ant jos buvo sudėta visokių krepšių. Ji nu- 
sitraukė vieną jų, pasirausė, metė į šalį nesiliaudama pasakoti: 

— Džeikobas turi GPS imtuvą, bet tikriausiai pasiėmė jį į dyku- 
mą. Tegaliu pasakyti, kad jis dabar kažkur dykumoje. O kur - galai 
žino! Kažkur čia jis turėjo žemėlapį... 

Ji nusitraukė nuo lentynos trečią krepšį ir viršuje rado reikia- 
mą žemėlapį. Čiupo jį, negrabiai išlankstė ir išskleidė ant rašomo- 
jo stalo. Vyrai prie jo palinko, jausdami jos skleidžiamą pašėlusią 
energiją. 

— Čia! - Ji dūrė pirštu į rašalu pažymėtą tašką. 

Žemėlapyje nebuvo parodytas nei miestas ar gairė, ir net nė vie- 
no kelio, tik - Ačiū visagaliui Alachui, pamanė Najiras - dvi koor- 
dinatės. Najiras paėmė nuo stalo popieriaus, rašiklį ir jas užsirašė. 

- Jūs įsitikinusi, kad jis nuvažiavo ten? - paklausė Najiras. 

- Ne, bet paskutinį kartą ten jis iškylavo su Meibusu. Šis turi 
ten kažkokią pašiūrę ar panašiai. Jie ten ir nakvoja. Vos prieš kelias 
savaites ten buvo. O, Dieve, mano Džeikobas! 

Najiras susižvalgė su Osama; šis linktelėjo galvą. 

— Ačiū, ponia Marks, - tarė. - Patikėkite manimi, darysime vis- 
ką, ką galime, kad rastume jūsų vyrą. 

Patė linktelėjo tramdydama ašaras ir žvilgsniu išlydėjo juos iš 
kambario. 


Osama paragino Najirą greičiau sėsti į automobilį ir juodu nu- 
važiavo. 

- Iš tikrųjų man skambino ne iš darbo, - tarė detektyvas. 

Najiras linktelėjo. 

— Kaip jūs įsigudrinote paskambinti pats sau? 

- Tiesą sakant, skambino mano žmona. 

— Jūsų Žmona? 

Najirui sunkiai sekėsi tai įsivaizduoti. 

— Visą tą laiką jūs kalbėjotės su ja? 

— Taip, - Osama atrodė susikrimtęs. 

Najiras mintyse spėliojo, ką jam pasakė žmona. Kita vertus, ji 
tikriausiai buvo įpratusi prie tokio keisto vyro elgesio. 

- Tai ką dabar darysite? - stengdamasis nepasirodyti pernelyg 
smalsus paklausė Najiras. 

— Man reikia grįžti į būstinę ir susisiekti su policijos nuovada, 
esančia arčiausiai tos dykumos vietos. Liepsiu pasiųsti žmogų pa- 
tikrinti. Galimas daiktas, Erikas Volkeris ten slapstosi, o Džeikobas 
leidosi jo ieškoti. Taip pat įmanoma, kad Meibusas irgi tenai. Šiaip 
ar taip, įtariu, kad ką nors sužinosime. 

Najiras linktelėjo gniauždamas savyje kylantį nerimą. 

— Kaip manote, kas nutiko poniai Volker? - paklausė jis. 

— Gerai nežinau, - atsakė detektyvas. - Atvirai pasakius, mes 
nežinome, kur ji išvyko. Bet aš išties noriu rasti Džeikobą Marksą 
ir sužinoti, ar jam pavyko išsiaiškinti, kur yra Erikas Volkeris. Iš 
tikrųjų mes ieškome jo. 

OsAMA VOS SUSILAIKĖ nejįsijungęs sirenos per patį piką ir ne- 
parlėkęs pro eismo grūstis atgal į policijos būstinę. Viršininkas Ri- 
jadas du kartus bandė jam prisiskambinti - be abejo, norėjo duoti 
pylos už tai, kad apie Navar bylą parašė laikraštis. Be to, Osamai 
reikėjo susisiekti su policijos nuovada dykumoje - taigi pirmiausia 
jam reikėjo sužinoti, kur, velniai rautų, yra tas taškas ir į kurios 
provincijos policiją kreiptis. Nuojauta jam kuždėjo, kad tas taškas 
yra kažkur Rub al Chalio dykumoje. Jis suko galvą dėl šitų dalykų, 
bet tuo pačiu metu negalėjo užmiršti pokalbio su Nuha. 
Bendrauti telefonu buvo vos ne kančia. Žinia, jis negalėjo šnekė- 
tis su ja apsimesdamas kalbas su kažkuo kitu, todėl buvo priverstas 
jos klausytis. Ji praleido pro ausis poniai Marks skirtus apsimetinė- 
jimo žodžius, o gal net pamanė, kad jis vėl nekreipia į ją dėmesio. 
Tačiau jai tai nerūpėjo - svarbiausia, kad jis jos klausėsi. Osamą jos 
žodžiai pjaute pjovė. Girdi, jinai gailisi, be galo gailisi, kad taip ilgai 
melavo; ji norėjo kai ką jam pasakyti, bet niekados negalėjo prisi- 
versti to padaryti. Girdi, ji visiškai sutrikusi. Jai neužtenka jėgų būti 
motina, žurnaliste, žmona, meiluže, dukterimi, drauge, pussesere, 
teta ir visa kita, kuo yra kasdien, nes jai to per daug. Ji pavargo 
apsimetinėti turinti viską, ko reikia, kad visą laiką darytų visiems 
įspūdį. Ji išseko. O keisčiausia tai, kad jai atrodė, jog Osama norėjo, 

kad ji būtų tokia. Ji nuo pat pradžių žinojo jį norint, kad jinai dirb- 
tų, norint antros algos šeimoje, norint turėti galimybę didžiuotis 
prieš draugus, kad jo žmona dirba kažką svarbaus, kad juodu yra 
šiuolaikiška pora ir viskas jiems eina kaip iš pypkės. Bet dabar ji 
suvokė jį apvylusi, nes jam melavo. Tiesa štai kokia: labiausiai ji 
nori, kad jos neslėgtų dar didesnė šeima, dar didesnė atsakomybė. 
Osama sunkiai tvardėsi, kad nieko neatsakytų, kad nesugadintų 
šito spektaklio prieš ponią Marks ir nebandytų jos guosti, pasakyti 
ką nors, kad ji nustotų ašaroti. Jis beveik negalėjo prisiminti, kodėl 
ant jos supyko. Žinojo viena: jis nori grįžti namo, ją apkabinti ir 
atsiprašyti, kad buvo toks šaltas. 

Bet kalbėtis su ja dabar negalėjo: Najiras tebesėdėjo šalia auto- 
mobilyje, be to, vėl suskambo jo mobilusis. Jis išklausė Madždžio, 
o išjungęs ryšį pasisuko į Najirą. 

— Specialistai įminė atminties kortelės iš Miriamos rankinės 
slaptažodį. Pasak Madždžio, jis buvo gana paprastas. Kortelėje 
buvo failas su Korano dokumentais, rastais per kasinėjimus Je- 
mene. Manoma, kad tai seniausia kada nors rasta Korano versija. 
Kažkodėl Jemeno valdžia nenorėjo viešinti dokumentų, šitos kopi- 
jos - vogtos. 

— Ar Madždis turėjo galimybę juos pamatyti? 

- Nuodugniai - ne, bet kortelėje buvo failas, aiškinantis doku- 
mentus. Ar norite juos pamatyti? 

Najiras papurtė galvą. Jis atrodė pavargęs ir išalkęs. Osama iš- 
leido jį prieplaukoje ir jau temnstant grįžo į policijos būstinę. Nuėjo 
ieškoti viršininko Rijado, bet šis prieš darbo pabaigą išvažiavo į 
pusbrolio vestuves. Lengviau atsidusęs Osama sustojo antro aukšto 
koridoriuje ir mirgančioje dienos lempų šviesoje paskambino Nu- 
hai. Mobiliuoju ji neatsiliepė, tada jis surinko savo namų telefoną. 
Po septinto skambučio jį apėmė panika, bet tada ji atsiliepė. 

- Klausau. 

— Nuha... 

Iš balso jis suprato, kad žmona verkė. 

- Atleisk, kad nesu šalia, - tarė Osama. - Labai atsiprašau. Tu- 
riu dar kai ką čia nuveikti. 

— Bet namo grįši? - paklausė jinai. Jis pajuto jos balse pykčio 
gaideles, bet nenorėjo aiškintis, iš kur jis. 

— Taip, grįšiu vėliau. Nuha, prašau atleisti. 

Baigęs pokalbį jis drebėjo visu kūnu ir akimirką jau pamanė 
pargriūsiąs, todėl ranka atsirėmė į sieną. Stebėjosi taip niršęs, kad 
keturias dienas nesikalbėjo su žmona, ir anksčiau nespjovęs į savo 
pasiryžimą tylėti. 

Antros koridoriaus durys vedė į Katios laboratoriją. Prieš jei- 
damas jis negarsiai pabeldė į stiklą. Katia, kampe pasilipusi ant kė- 
rio skendėjo tamsoje. Kitoje jo pusėje kažkoks didžiulis prietaisas 
skleidė mėlyną šviesą. Iš pradžių moteris jo nepamatė. 

— Panele Hidžazi, - tarė jis. 

Ji taip išsigando, kad atsisukdama vos nenukrito nuo kėdės. 
Osama puolė į priekį, bet taip nevikriai, kad nebūtų jos sugavęs, 
jeigu būtų kritusi. 

Katia sutrikusi nulipo nuo kėdės ir pasitaisė skarą. 

— Atleiskite, - tarė ji pastumdama kėdę atgal po rašomuoju 

- Jūs neištekėjusi, - pareiškė Osama. 

Katia sustingo. 

— Kai prie Najiro pavadinau jus jo žmona, jis manęs nepatai- 
sė, - pasakojo Osama. 

- Na, jis nekalbus žmogus, - drebančiu balsu atsakė Katia. - Bet 
jūs teisus: aš netekėjusi. 

Ji paslėpė ranką rankovėje. 

- Atsiprašau, kad melavau. 

Osama pyko, bet jo rūstybę apmalšino kelių pastarųjų valandų 
įvykiai. 

— Manau, kitos išeities jūs lyg ir neturėjote, - tarė jis. 

Ji nustebusi pažvelgė į jį. 

— Norite, kad aš išeičiau iš darbo? 

Jis nenoromis papurtė galvą. 

— Kol kas tai lieka tarp mudviejų. Aš niekam nepasakosiu, o jei- 
gu jūsų kas nors paklaus, esate ištekėjusi, aišku? 

Ji su neslepiamu palengvėjimu linktelėjo. Vis dar neatitokęs nuo 
pokalbio su Nuha, Osama pasisuko eiti. 

- Ir pasakykite Najirui, kad jis - ne jūsų vyras. 

Atrodė, kad šio pokalbio Katia baiminasi labiausiai. 


Najiras ėjo prieplauka kamuojamas nerimo, augančio sulig kiek- 
viena minute. Kai atsidūrė prie savo laivo, mintyse klajojo taip 
toli, kad nepastebėjo po kojomis virvių, užkliuvo ir vos neparkri- 
to. Buvo tik devinta valanda, bet atrodė, kad jis jau kelias dienas 
triūsia išsijuosęs. Visą su policijos pareigūnu praleistą dieną jį 
stulbino vienas netikėtumas po kito. Dabar kuo ryškiausiai pri- 
siminė net menkiausias smulkmenas. Kaip sugriebė už rankos 
moterį, kai toji buvo bedurianti jam peiliu. Kaip nė kiek nesi- 
varžydamas spoksojo poniai Marks į veidą. Ir visuose vaizduose 
Osama dunksojo nepajudinamas it tvirtovė, talžoma nenumaldo- 
mai besiritančių bangų. 

Kadaise Najiras svarstė, ar netapus religiniu policininku, bet kai 
pagalvodavo, kad ištisas dienas turės priminti žmonėms melstis, 
prisidengti kūną, elgtis kukliai ir padoriai, ši profesija atrodydavo 
slogiausia pasaulyje. Jam nuolatos būtų primenama, kad žmonės 
yra baisiai nepadorūs ir nuodėmingi. Tačiau šios dienos įvykiai 
jam parodė, kad padorumas - mažiausias iš visuomenės rūpesčių, 
kai kasdien žmonės žudo, žaloja ir bado vienas kitą ar bent jau vie- 
nas ant kito šaukia. 

Nors išsekęs, Najiras juto esąs kupinas kažkokios ramybės ne- 
duodančios energijos. Vėl bandė skambinti Miriamai, bet šįsyk 
neišgirdo net jokio signalo. Ta tyla iš jos mobiliojo buvo bloga le- 
miantis ženklas. Jis paskambino Samirui paklausti apie Miriamą, 
bet dėdės namuose ji irgi nepasirodė. Najiras žinojo neįstengsiąs 
užmigti, todėl nuėjo į virtuvėlę ir paskubomis užkando papločio su 
humusu, spoksodamas į kajutės sienas ir stengdamasis negalvoti. 

Jam teko nuolat sau priminti, kad iš namų Miriama išėjo savo 
valia. Tikriausiai ji puolė į paniką ir nusprendė vis dėlto nesikalbėti 
su tyrėjais. Ta mintis Najirą skaudino: jis juk nebūtų vertęs jos eiti į 
policiją. Tačiau jis negalėjo atmesti tikimybės, kad nutiko kas nors 

blogiau. Kažkoks vidinis balsas jam kuždėjo, kad ji iš tikrųjų galėjo 
leistis į dykumą. 

Tarsi viso to būtų maža, jis negalėjo liautis galvojęs apie Katią. 
Ar ji Osamai atvirai pasakė: „Najiras - mano vyras“, ar Osama tik 
pats taip spėjo? Ar ji pasakė vadovams esanti ištekėjusi, ar jie taip 
pamanė iš to, kad ji mūvi sužadėtuvių žiedą? Bandė jai atleisti įsi- 
vaizduodamas, kad ji nesirengė niekam meluoti, o žiedą nešiojo tik 
ilgėdamasi Osmano, bet nuo tos minties jautėsi dar prasčiau. 

Pavalgęs Najiras nuėjo į vonią, apsiplovė, dėkingas už tokią ga- 
limybę atsikvėpti. Vos baigus, suskambo jo mobilusis. Jau norėjo 
išjungti aparatą, bet pamatė, kad skambina Osama. 

- Ar ponia Volker buvo pasirodžiusi jūsų laive? - net nepasi- 
sveikinęs paklausė. 

— Ne, - atsakė Najiras. - Ir mano dėdei nedavė jokios žinios. 

— Man taip pat. Dar kartą skambinau kaimynams - jie jos ne- 
matė. Mane kamuoja bloga nuojauta. 

— Mane irgi. 

— Mes susisiekėme su policija dykumoje. Tas taškas yra netoli 
Karjat al Fo, - pasakojo Osama. - Pranešiau jiems koordinates. Jie 
sakė nusiųsią žmogų patikrinti. 

— Kaip manote, kiek laiko tam prireiks? 

— Aš nelauksiu, kol jie patikrins, - sušnarpštė Osama ir nutrau- 
kė pokalbį. 

Najiras grįžo į vonią tikėdamasis atgauti neseniai pasiektą tra- 
pią ramybę ir dvasios tyrumą, bet antrą kartą apsiplovęs nieko 
panašaus nepajuto. Kai atsiklaupė ant kilimėlio melstis, mintis ri- 
kiavo tik vargais negalais. Po antro rakato* nebebandė to daryti ir 
tik meldė apsaugoti Miriamą nuo pavojų: ...ir, kad ir kur ji būtų, 
prašau tave, Alache, tegul ji susiprotėja man paskambinti. 


Najiras netikėtai pabudo nakties tyloje. Ne, jis nieko nesusapna- 
vo, neišgirdo jokio triukšmo. Tiesiog atrodė, kad nerimas per die- 
ną susikaupė į standų kamuolį viduje, ir šis pagaliau sprogo. Per 


* Maldos dalis (arab.). 


335 


pastarąją savaitę jam ant pečių užgriuvo daugybė sunkumų. Da- 
bar, šviečiant mėnesienai, jis kaip didžiausią groteską prisiminė 
anądien laboratorijoje Madždžio išsakytus nebrandžius, šiurkš- 
čius žodžius. Jeigu laikaisi nelanksčios interpretacijos... visa knyga 
tampa kažkokia lėkšta... ji nebegali žengti koja kojon su žmonijos 
pažanga... virsta papuošalu, ir tiek. Madždis kalbėjo apie Koraną, 
bet dabar atrodė, tartum jis būtų kalbėjęs apie Najirą, apie tokius 
žmones kaip Najiras, apie nemenką visuomenės dalį, ir kad Madž- 
dis paėmė visa, ką Najiras brangino, ir sutrynė negailestingomis 
logikos ir pažangos girnomis. 

Net nesusimąstęs kodėl, Najiras ėmė rengtis ir autis žygio batus. 
Susikrovė būtiniausius daiktus - kufiją, žiūronus, mėgstamą gertu- 
vę ir skardinę nuo mėtinių ledinukų su degtukais, adata ir siūlu, ir 
viską pasiėmė į mašiną. Automobilių aikštelėje išrideno didžiau- 
sias statines vandens ir benzino iš džipo bagažinės ir perdėjo į land- 
roverį. Po dešimties minučių leidosi į kelią. 

Nuha verda kavą. Jis stengėsi iš naujo patirti pojūtį, išgyventą kal- 
bantis su ja telefonu: kad viskas bus gerai. Bet pirmą kartą gyve- 
nime jis juto, kad virtuvė jam svetima, kad visi namai yra ne jo, o 
kažkieno kito. 

Nuha atnešė kavinuką ir padėjo ant stalo. Jos akyse žvilgėjo aša- 
ros ir dėl to jam buvo labiausiai nesmagu. Ji pradėjo verkti, vos tik 
jis įžengė pro namų duris. Osama ją apkabino, pabučiavo į kaktą ir 
atsivedė į virtuvę. Jautėsi išvargęs, bet nuovargį lyg ranka nuėmė 
plūstelėjęs adrenalinas ir dabar jis nervinosi. 

Jis ištiesė ranką ir suėmė jos delną. 

— Nuha, hajati“, viskas tarp mūsų bus gerai. 

Ji žiūrėjo jam į krūtinę, bet dabar užsimerkė ir iš lėto ištraukė 
delną. 

— Turiu pasakyti tau dar kai ką, - tarė. 

Žodžiai lyg inkaras įkrito Osamai į vidų. 

— Klok, - paragino. - Aš klausau. 

Širdies gilumoje jis juto nebegalįs daugiau klausyti, bet priminė 
sau: nepamiršk, čia ne tardymo kambarys. 


* Čia: brangioji (arab.) - hajati - „mano gyvenime“. 

Nuha prašneko - tyliai, panarinusi galvą. Ji papasakojo jam vis- 
ką, ką norėjo prisipažinti anksčiau, bet bijojo. Kaip ji lengvabū- 
diškai švaistydavo jų pinigus drabužiams ir pietums su draugėmis, 
paskui skolindavosi iš tėvų, kad jis niekados nesužinotų, kiek ji iš- 
leidžia. Kad iš tikrųjų jai nepatinka indiškas restoranas, į kurį juo- 
du vaikšto ir kurį jis be galo mėgsta. Maistas ten ją pykina; kartais ji 
parėjusi namo vemia. O tie trečiadienio vakarai, kai jis manydavo, 
kad ji svečiuojasi pas pusseseres? Iš tikrųjų tuomet ji su broliu dy- 
kumoje mokydavosi vairuoti. 

— Aišku, negalėjau tau sakyti, - kalbėjo ji. - Tu juk policininkas. 
Nenorėjau, kad žinotum, jog tavo žmona pažeidinėja įstatymus - 
būčiau įstūmusi į bjaurią padėtį. 

Osama girdėjo ne viską. Žodžiai susiliejo į vieną srautą jam be- 
laukiant, kada ji pasakys vienintelį dalyką, kurio nebūtų atleidęs: 
kad ji susipažino su kitu vyru ir jį pamilo. Bet apie tai jinai taip ir 
neprašneko. Baigė kalbėti ir pažvelgė į jį. Tai, kad jis nereaguoja, 
aiškiai ją baugino. 

— Ačiū, kad man papasakojai, - teišspaudė jis. 

Ji kalbėjo toliau. Inkaras gramzdino jį dar giliau. Dabar ji aiški- 
no, kad iš tikrųjų jai nepatinka būti motina. Žinia, Muhanadas - 
nuostabiausia, ką ji patyrė per savo gyvenimą, bet visas tas triūsas, 
rūpestis, vaiko auginimo įtampa jai nepakeliami. Ji negalinti su- 
kaupti viso dėmesio vaikui, nes jos mintyse nuolatos vien darbas. 
Tai, kad ji gali galvoti vien apie savo straipsnius, nesąžininga Mu- 
hanado atžvilgiu. 

— Mano darbas - tai visa, kas man rūpi, - tarė ji. 

— Jis yra svarbus, - tarsi apdujęs pritarė Osama. 

Nuha linktelėjo, giliai įkvėpė ir dėstė toliau: 

— Tos kelios dienos buvo siaubingos, Osama. Man labai nema- 
lonu, kad turėjau nuo tavęs paslapčių, labai nemalonu, kad radai 
tabletes. Bet aš manau, jog apskritai tai išėjo į gera, nes aš apsi- 
sprendžiau. Aš turiu pasakyti tai, kas iš tikro dedasi mano širdyje. 

Ji vengė jo žvilgsnio, bet kai vėl prašneko, jos veide jis įžvelgė 
ryžtą. 

- Aš nusprendžiau, - tarė ji, - kad nenoriu turėti daugiau vaikų. 

Osama ne iš karto suvokė šio pareiškimo svarbą. Jis prisimi- 
nė, kaip pastaruosius trejus metus juodu kalbėdavo apie vaikus, 
kaip gulėdami lovoje rinkdavo kūdikiams vardus, tardavosi, kaip 
išvengs brolių ir seserų varžymosi tarpusavyje, kaip nusipirks di- 
desnį automobilį, ir pajuto, kad kažkas jo viduje dūžta. Visa tai 
buvo melas. 

— Bet juk tu... - Jis prisivertė liūdnai šyptelėti. - Tau dvidešimt 
treji. Tau prieš akis - ilgas gyvenimas. Nereikia daryti tokių dra- 
matiškų sprendimų. Gal dar apsigalvosi. 

Ji nesiginčijo, bet jos išraiška viską jam pasakė: ji neapsigalvos. 
Ir vėl ištryškusios iš akių ašaros parodė jam, kaip jai dėl to gaila. 

Osama atsilošė ant kėdės. Galvoje sukosi vienintelė mintis: jo 
sūnus niekados neturės brolio ar sesers. Jis bandė įsivaizduoti, 
koks būtų šiandien, jeigu nebūtų turėjęs brolių ir seserų, ir jam 
pagailo savęs. Akimirką dingtelėjo mintis - jis būtų buvęs vieni- 
šas kaip pirštas. Tada toptelėjo, kad Muhanadas neturės nei tėvų: 
juodu abu dirbs, visą gyvenimą praleis darbe. Gal net išsiskirs. 
Skyrybos - šis žodis nudundėjo mintyse lyg akmuo, atsitrenkęs į 
grindis. Jeigu jis norės daugiau vaikų, turės vesti antrą kartą - jis 
buvo nusistatęs prieš antrą žmoną namuose. Kita vertus, Nuha 
niekados to nepakęstų. Osama net negalėjo įsivaizduoti, kaip jis 
galėtų rasti kitą žmoną. 

— Osama, - sunerimusi kreipėsi ji. 

— Man reikia laiko, - atsakė jis. 

Jam magėjo palikti ją čia vieną - šaltai atsistoti ir išeiti pakelta 
galva, bet susilaikė. Jis nebesielgs taip impulsyviai - jau per daug dėl 
to nukentėjo. Taigi jis tik sėdėjo, neįstengdamas pasakyti nė žodžio. 

- Atleisk, - sušnabždėjo jinai. 

Osama linktelėjo. Tik po kelių minučių suėmė jos ranką ir pa- 
spaudė. Tada atsistojo, pasilenkė ir pabučiavo į kaktą. Užuodus pa- 
žįstamą jos plaukų kvapą, kilo pašėlęs noras klauptis prieš ją ant 
kelių, bet Osama susitvardė. Jis pažvelgė į ją dar sykį ir pakartojo: 

— Man reikia laiko. 

— MIRIAMA! 

Dejonė. 

— Miriama, ar girdi mane? 

Dar viena dejonė. 

— Prabusk! 

Ji bandė atsimerkti, bet vokai buvo sunkūs nelyginant plytos. 
Sutrenkta galva skausmingai smilksėjo, visas kūnas buvo užtirpęs 
ir maldavo sąmonės vėl atsijungti. 

— Miriama! - toliau ragino balsas. 

Iš pradžių ji pamanė, kad kalba Erikas, bet balsas buvo visai 
kitoks - per žemas, per šiurkštus. Ji bandė atsiliepti, bet nepavy- 
ko - atrodė, kad burna prigrūsta pakulų. 

Netoliese kažkas sužvangėjo. Jos blakstienos suvirpėjo, ji giliai 
įkvėpė. Tvoskė toks pelėsių dvokas, kad Miriama ėmė žiaukčioti, 
paskui sukosėjo. 

— Erikai! 

— Eriko čia nėra. 

Šįsyk balsas kuždėjo jai į ausį taip iš arti, kad ją degino. 

— Bet netrukus jį pamatysi. 

Ranka palindo jai po sprandu ir pakėlė galvą. Miriama vėl ban- 
dė merktis, bet lempa prie kojų švietė per ryškiai. Vyras ją pasodi- 
no, paskui atrėmė į kažką šilta ir kieta. 

Jai atrodė, kad galva pripilta smėlio ir kaskart ją pajudinus grū- 
deliai ima kristi lyg smėlio laikrodyje. Vieną po kitos ėmė justi 
kūno dalis. Standžiai per riešus surištos rankos buvo užlaužtos už 
nugaros. Delnai užtirpę, bet kažkodėl skausmą ji juto. 

— Turi tai išgerti. - Vyras kišo kažką jai tarp lūpų ir jas palietė 
vandens lašas. Ji prisivertė prasižioti ir ėmė gerti. Skystis nutekėjo 
gerkle degindamas it viskis. 

— Kas jūs? 

— Gerk daugiau. 

Jai teko užsimerkti, kad sutelktų dėmesį į vandenį, dabar jis at- 
rodė skanesnis. Ji tikrai buvo ištroškusi. 

— Kas jūs? 

Vyras neatsakė. Miriama atsimerkė. Prieš patekdama čia kaž- 
kur pametė kontaktinį lęšį, tad dabar matė vien susiliejantį vaiz- 
dą - tamsą už vienintelės lempos, stovinčios ant staliuko kažkokios 
lovos kojūgalyje. Ji bandė stotis, bet tik sumosikavo rankomis ir 
krito ant šono. Galva trenkėsi į čiužinį ir jos pagrobėjas sujudėjo: 
pasilenkė prie jos ir vėl pasodino. Miriama stengėsi prisiminti, kur 
esanti, bet visa, ką jai pavyko atgaivinti mintyse, buvo du afrikie- 
čiai, ta gatvė, Meibuso namas... 

— Meibusas? - sugargė ji. 

Pro lempos šviesą praėjo žŽmogysta - vyras baltais marškiniais, ir 
jie trumpai sužvilgo šviesoje, bet kitą akimirką jis vėl grįžo į tamsą. 

Miriamai į galvą lindo juodos mintys - ne panika, tik su nevil- 
timi sumišęs miglotas suvokimas, ką jis ketina su ja daryti. Ji buvo 
per silpna grumtis - išsekusi, išbadėjusi, visa varstoma skausmų. 
Viskas už lempos skendėjo tamsoje, kambaryje tvyrojo vidurnak- 
tis. Ji buvo bejėgė. 

- Miriama, jis viską tau papasakojo, tiesa? - paklausė jis. Ameri- 
kietiška tartimi kalbančio vyro balsas ramino. Tai buvo balsas tėvo, 
norinčio įsitikinti, kad dukra melavo, tėvo, norinčio sužinoti tiesą. 

- Erikai, - suvebleno ji bandydama laimėti laiko, priversti Mei- 
busą patikėti, kad ji kliedi, nes čia buvo Meibusas - dabar ji tuo 
neabejojo. Kur ta atminties kortelė? Ji buvo jos rankinėje. Ne, jinai 
paliko ją Samiro namuose. 

Stojo ilga tyla; ją sudrumstė Meibusas, dėdamas ant stalo stikli- 
nę. Ji išgirdo jo alsavimą. 

- Erikai! 

- Eriko čia nėra. 

Miriama atsimerkė, bandė atsikratyti to smėlio pojūčio galvoje. 
Meibusas lyg vilpišys žingsniavo tamsoje; Miriama juste juto, koks 
jis įniršęs. 

Jai norėjosi jį įskaudinti, galbūt įkąsti, klykti nesavu balsu, bet 
teįstengė atsisėsti tiesiau ir sutelkti žvilgsnį, kad matytų ne neaiš- 
kias apybrėžas, o ryškų vaizdą. 

- Miriama, kur atminties kortelė? 

Ji apsidairė po kambarį. Ant pigaus viešbučio sienos apmušalų 
žaidė šešėliai. Priešais ją - poilsio krėslas. O kur durys? 

— Nežinau, - vis dar apdujusi atsakė ji. 

— Galvok! - Jo balse girdėjosi pyktis. - Atminties kortelė. 

Jis irzliai atsiduso ir tai ją išgąsdino labiau už viską. Jos čiužinys 
šoktelėjo į viršų: Meibusas atsiklaupė ant lovos, rankomis suėmė 
jai pečius. 

— Stenkis prisiminti, - sušnypštė jis. - Kam nors ją davei? 

Ji stengėsi neįkvėpti nuo jo sklindančios smarvės - Miriamą 
nuo jos pykino, - bet ji turėjo kvėpuoti. Ji sumirksėjo tarsi merdė- 
dama ir susmuko ant šono. Meibusas sučiupo ją tvirčiau, vėl paso- 
dino ir smarkiai prispaudė prie sienos. Riešus taip skaudėjo, kad ji 
vos galėjo ištverti. 

Adrenalinas ją žadino, todėl apsimesti mirštančia buvo sunkiau. 
Jis sugniaužė jai kaklą ir prisikišo veidu prie pat jos. 

— Kur kortelė? 

— Nežinau, - iškukčiojo ji. - Nežinau, apie ką jūs kalbat. 

Paukšt. Jo delnas tvojo per skruostą it plieno strypas. Kita ranka 
ėmė smarkiau gniaužti kaklą. Miriama juto, kaip ima trūkti oro, iš 
paskutiniųjų bandė įkvėpti ir krūtinę ėmė tampyti traukuliai. 

— Atidavei ją policijai, taip? 

— Ne, - dusdama išstenėjo ji. 

Jis vėl plojo jai delnu. 

— Sakyk! 

Ji buvo beuždūstanti. 

— Gerai, - pralemeno. 

Meibusas šiek tiek atleido kaklą. Miriama pajuto verkianti. 

— Policininkai atėjo jūsų ieškoti, - iššvokštė ji. 

— O ką tujjiems pasakei? 

— Nie... - Ji pamatė jį užsimojant. - Aš jiems nieko nesakiau. 
Tik daviau jūsų adresą. 

— O kur kortelė? 

— Atidaviau ją policininkams. 

Matyt, Meibusas ja patikėjo, nes visiškai atleido kaklą, iš visų 
jėgų pastūmė ją į sieną ir atsistojo. 

— Velnias! 

KELIONĖ į KARJjJAT AL FO PRAILGO. Najirui teko 15-uoju 
greitkeliu važiuoti iki Abhos, paskui 10-uoju vos ne į priešin- 
g3 pusę - tam jis sugaišo vos ne visą dieną. Jis pravažiavo sausu- 
pes - po baltų ir auksinių koralų dykumos atspalvių jos vėrė akį 
ir stulbino augmenijos žaluma. Upės, tokios seklios, kad galėjai 
perbristi, krantuose ganėsi karvės, o tolumoje vis šviesėjo rusvi ir 
žalsvi, melsvi ir žali kalnai. Paskui privažiavo ir pačius kalnus; rie- 
dant staigių posūkių išvingiuotais keliais nuolat atsiverdavo pilkų 
ir smėlio spalvos akmenų nusėti kraštovaizdžiai. Samiras šį kraštą 
vadindavo pavianų, nes kiekviename vešliame slėnyje būriuodavosi 
ir ant stačių uolų karodavo beždžionės. Žmonės pasakojo, kad kar- 
tais jos net pridėdavo greitkelyje kliūčių, kad sustabdytų pro šalį va- 
žiuojančius automobilius. Najiras neilgai gėrėjosi vaizdais: jam čia 
buvo per daug žalumos, per mažai atvirų plotų. Be to, atrodė, kad 
pusę dangaus nurėžę kalnai. Dėl jų didžiojoje Saudo Arabijos dalyje 
plytėjo dykumos. Kalnuose iškrisdavo visi musoniniai lietūs, todėl 
likusią šalies dalį kamuodavo sausra. Kalnai sudarė savotiškus var- 
tus, pro kuriuos turėjai praeiti, kad pasiektum tikrąjį tikslą - plačią, 
negailestingą, be menkiausios augmenijos Rub al Chalio dykumą. 
Naktį Najiras praleido prie Abhos, savo automobilyje. Jam pa- 
vyko kelias valandas numigti, kol pažadino bauginantis vėjas ir 

besiartinantis lietus. Pakelės krautuvėlėje jis apsirūpino maistu ir 
vandeniu. Prekiautojas turėjo kupranugario sukamą sezamo sėklų 
presą. Najiras priėjo pakalbinti gyvulio, bet šis šlykščiai sugargė, ir 
Najirui teko trauktis atatupstam. Apsiplovęs automobilių aikštelėje 
vandeniu iš butelio, jis pasimeldė atsiklaupęs šalia savo automobi- 
lio, paskubomis užvalgė konservuotų pupų ir vėl leidosi į kelią. 

Tik tada, kai pamatė ženklus, įspėjančius apie galinčius eiti 
per kelią kupranugarius, širdis atsivėrė krūtinėje, rūpesčiai išga- 
ravo, o kūnas, rodės, vėl ėmė kvėpuoti. Šalikelėje atsirado ženklų 
su religiniais tekstais, ir kai jis pravažiavo pro lentelę, skelbiančią 
Alahu akbar - Alachas yra didis, - jis balsu tarė: „Taip, Dievas iš- 
ties yra didis!“ 

Najiras sustojo pažiūrėti, kaip veikia automobilio navigacijos 
sistema, ir įvedė ponios Marks jam duotas koordinates, galvoda- 
mas, kad jis nėra tinkamai pasiruošęs keliauti į Rub al Chalį. Koor- 
dinatėmis pažymėtas taškas iš tikrųjų buvo ne Karjat al Fo, mies- 
telyje prie 177-ojo greitkelio, o kopose į rytus nuo kelio, vedančio 
į jį. Gal Amirai jį apvylė atsisakydami kelionės į dykumą, bet tikrai 
neapvylė aprūpindami: bagažinė vis dar buvo prikrauta dosnių jų 
dovanų. Tik Najiras išėmė iš šaldytuvo nealkoholinį alų ir vietoj 
jo pridėjo vandens. Juk jis traukė į didžiąją Rub al Chalio dyku- 
mą - net beduinai jį įspėdavo nekeliauti po ją vienam. 

Kuo nykesnis darėsi kraštovaizdis, tuo vaizdingesnės darėsi jo 
mintys. Jis prisiminė pirmą naktį kopose. Jis, tada tikriausiai pen- 
kerių, su Samiru miegojo palapinėje, kuri atrodė visiškai atskirta 
nuo pasaulio. Dėdė davė jam gertuvę ir pagalvę - antklodės nerei- 
kėjo, nes užsiklojus buvo per karšta. Gertuvė buvo pilna vandens 
ir Najiras užmigo gniauždamas ją prie savęs, manydamas, kad jam 
patikėta ją saugoti. Naktį jį kas kelias valandas pažadindavo ne- 
malonus pojūtis burnoje - ji taip perdžiūdavo, kad net degė, tad 
jausdamasis prasikaltęs jis vis gurkštelėdavo iš gertuvės. Kitą rytą jį 
pažadino ne iš garsiakalbių sklindantis raginimas melstis, bet dėdė: 
jis sėdėdamas dūsavo, koks baisus karštis. Saulė kilo virš horizonto, 
kai Samiras išsivedė jį į lauką ir parodė šimtus mažyčių pėdsakų 
smėlyje, kur skorpionai ir dešimtkojai vorai bandė iš visų pusių 

įsmukti į palapinę. Najiras su nuolankia baime spoksojo į tuos pėd- 
sakus. Jis pirmą kartą pajuto, kad pasaulyje esama pavojų. 

Dabar jo mintys nukrypo į Katią. Jam vis dar buvo sunku pa- 
tikėti, kad ji melavo esanti ištekėjusi, išgirdęs tą melą jis ne tik ap- 
stulbo, bet ir pajuto pasitenkinimą, o dabar patyrė vien pažįstamą 
liūdesį. Katia veikiausiai buvo priversta meluoti, kad gautų tas pa- 
reigas. Šiuo savo poelgiu ji mažai skyrėsi nuo jo: prieš kokius metus 
jis nešiodavosi neužpildytą misjarą. Jeigu kada būtų atsidūręs vie- 
nudu su moterimi, galėjo įrašyti dokumente jos vardą ir apsimesti, 
kad juodu susituokę. To nė karto neprireikė, bet jis vis tiek nešio- 
davosi misjarą kišenėje ir nė kiek nedvejodamas būtų sumelavęs. 
O Katios sužadėtuvių žiedas - argi ne tokia pat apgaulė? Juodu abu 
bandė apgauti tuos, kurie būtų nubaudę juos už nuodėmę. Bet me- 
luodami jie labiausiai nusidėjo tuo, kad nepripažino, jog Alachas 
mato viską. Pažįsta Jis išdavikišką žvilgsnį ir tai, ką slepia krūtinės. 

Najiras prieš kurį laiką misjarą sudegino. Jis svarstė, kaip Katia 
pasielgs su žiedu. 

MIRIAMA VĖL PRABUDO tempiama lauk nuo užpakalinės vi- 
sureigio sėdynės. Atsistojusi ant kojų pamatė, kad Meibusas laiko 
ją sugriebęs už rankos. Ją bemat apėmė panika. Galva svaigo, tarsi 
kas nors jai būtų davęs narkotikų. Ji apsidairė ir už dešimties met- 
rų pamatė namą - mažą, smėlio spalvos, blyškų kopų fone. Saulė 
buvo pakilusi, tvyrojo baisus karštis. 

— Kur mes esame? - paklausė ji, bet Meibusas jau tempė ją link 
namo. Ji paknopstomis sekė iš paskos, jos kojos buvo laisvai supan- 
čiotos virve. Tebebuvo apsigobusi abaja, bet skara ir burka buvo 
dingusios. Kairėje Miriama pamatė garažą plačiai atvertomis duri- 
mis. Pašlaitėje dunksojo mažesnis pastatas, bet vos spėjo jį pama- 
tyti, Meibusas įsitempė ją į namą. 

Pastūmė ją pro lauko duris į vidų; čia buvo kur kas vėsiau. Pir- 
mas kambarys buvo mažytis - nors jame testovėjo didelis rašoma- 
sis stalas, o viena siena buvo nukrauta knygomis, visai neturėjai 
kur pasisukti. Virš stalo kabojo senas oro kondicionierius, prijung- 
tas prie generatoriaus ant grindų. 

Meibusas nusivedė ją į kairę, į kambarį šalia garažo; vienintelis 
baldas čia buvo siaura lova. Jis tėškė ją kniūbsčią ant lovos, 
atrišo rankas, pervertė lyg kiaulę ir iš naujo surišo riešus, šįsyk — 
priekyje. 

— Nebandyk bėgti, - įspėjo jis, - nes mirsi nepasiekusi artimiau- 
sio miesto. 

Jis išžirgliojo iš kambario ir užrakino duris. 

Miriama atsisėdo ir bandė atsirišti rankas, bet tai buvo sudėtin- 
ga. Kas kita kojos; po kelių akimirkų jai pavyko nutraukti virves 
nuo kulkšnių. 

Iš už namo pasigirdo garsai, tarsi kas eitų vilkdamas kojas. Vie- 
nintelis kambario langas buvo uždengtas medinėmis žaliuzėmis ir 
pro jas nieko negalėjai matyti. Ji išgirdo sunkius Meibuso žings- 
nius - jis iš virtuvės išėjo ant užpakalinių laiptų. Meibusas nustebęs 
dusliai šūktelėjo, tada pasigirdo kito vyro balsas. 

— Ak tu šunsnuki! Reikėtų paleisti tau kulką į kaktą! 

Miriama pabandė ką nors įžiūrėti pro žaliuzes. Matė vien ju- 
dančius šešėlius, bet jai pasirodė, kad pažino Džeikobo balsą. 

— Džeikobai, čia ne mano darbas! 

— Nemalk šūdo! Tu jį nužudei! - rėkė Džeikobas. - Kad tave kur 
velnias - tu jį užmušei! 

Miriama pajuto, kaip grindys slysta iš po kojų; ji įsitvėrė lango 
rėmo, kad nepargriūtų. 

- Aš jo nežudžiau, - įtikinėjo Meibusas. - Džeikobai, patikėk 
manimi, tiesiog... 

- Kąjis čia veikė? - Džeikobo balsas buvo bauginamai šaltas. 

- Jis atvažiavo man šiek tiek padėti. 

— Nemalk šūdo! Jis būtų man pasakęs, jeigu būtų čia važiavęs! 

— Ašjo prašiau tau nesakyti. 

Pasigirdo kriokimas, stumdymasis. Turbūt juodu grūmėsi: 
dunkstelėjo siena, kai į ją trenkėsi kūnas, batai gurgždino žvirgždą. 

Driokstelėjo šūvis. Jis taip išgąsdino Miriamą, kad ji ėmė dau- 
Žyti per medines žaliuzes. 

- Džeikobai, gelbėk! - sušuko ji, pribėgo prie durų ir ėmė per 
jas trankyti. - Padėkit! 

Durys neatsidarė. 

- Velnias! 

Ji sustingo išgirdusi Meibuso balsą. Ją apstulbino, kad jis įvei- 
kė ir galbūt nušovė Džeikobą - puikiai parengtą asmens sargybinį. 

Erikas visuomet šaipydavosi, girdi, Džeikobas daugiau laiko pra- 
leidžia miegamuosiuose negu sporto salėje, bet juk jis turėjo pis- 
toletą. 

Ji išgirdo Meibusą tempiant kažką prie namo šono. Miriama vėl 
pribėgo prie lango. Meibusui nekaip sekėsi: jis sunkiai alsavo ir kas 
porą žingsnių sustodavo. Pro plyšį žaliuzės krašte ji įžiūrėjo, kad jis 
tįsia vyro lavoną, ir ją nukratė šiurpas, kai pažino tamsiai mėlynus 
Eriko marškinius. Ji stovėjo-ištikta šoko, užsidengusi burną delnu. 
Meibusas ką tik nušovė Džeikobą, o Erikas negyvas. 

Miriama siaubingai išsigandusi ėmė trauktis atatupsta. Kojos 
drebėjo ir ji susmuko ant lovos. Praslinko kelios nesibaigiančios 
minutės, kol Meibusas grįžo. Jis vėl perėjo kiemą už namo ir ji iš- 
girdo jį stenant. Suprato: jis tempia Džeikobo lavoną prie namo 
priekio. 

Miriama atsistojo ant netvirtų kojų. Dabar jos eilė. Apsidairė, 
kuo galėtų gintis, bet vienintelis baldas kambaryje buvo lova. 

Trinktelėjo automobilio durelės, paskui kitos. Grįžęs į namą 
Meibusas, sprendžiant iš žingsnių, ilgai stovėjo svetainėje. Sulai- 
kiusi kvapą Miriama spoksojo į duris, valios pastangomis bandy- 
dama priversti jas neatsidaryti, mintyse įsakydama sau nepasiduo- 
ti, likti gyvai. 

Galiausiai Meibusas vėl išėjo į lauką. Dar kartą trinktelėjo namo 
durys ir netrukus Miriama išgirdo dunkstelint automobilio dure- 
les. Suriaumojo variklis ir visureigis pajudėjo, spjaudydamas iš po 
ratų žvirgždą. Ji išgirdo automobilį nuvažiuojant ir pamažu vėl pa- 
juto turinti kūną. 

Miriama įsibėgėjusi trenkė į duris. Jos garsiai subildėjo, bet ne- 
atsidarė. Miriama atsitraukė ir ėmė spardyti durų rankeną su tokia 
jėga, kad nė nemanė tiek jos turinti. Galop spyna garsiai triokšte- 
lėjo ir durys atsidarė. 

Ji paknopstomis pralėkė pro svetainę į virtuvę. Ten ėmė traukyti 
stalčius, kol rado peilį. Laikydama jį dantimis, ėmė pjauti riešus 
veržiančią virvę. Nupjovusi įsikišo peilį į užpakalinę kišenę ir iš- 
puolė laukan. Meibuso automobilio nebebuvo. Ji apibėgo namą ir 
užjo ant žemės, kur buvo nušautas Džeikobas, išvydo kraujo dėmę. 

Netoliese pamatė sandėliuką atdaromis durimis. Jame nieko nebu- 
vo. Iš pėdsakų ant žemės buvo matyti, kad Meibusas iš čia išvilko 
Eriko lavoną. 

Eriko lavoną. 

Ji vos nesusivėmė. Parsvirduliavusi į namą šaldytuve rado didelį 
kanistrą vandens. Vos išlaikydama įsipylė stiklinę, išgėrė, paskui 
įsipylė dar dvi. Kai daugiau nebelindo, išėjo laukan. 

Garaže buvo tuščia. Apimta panikos Miriama nubėgo prie vie- 
nintelio kito statinio. Iki jo buvo pusšimtis metrų; kol juos įveikė, 
ėmė trūkti oro, žliaugė prakaitas. Viduje tvyrojo mėšlo smarvė. Ji 
pamanė, kad čia tvartas; bėgant pro duris, viduje kažkas išleido 
garsą. 

Džeikobas turėjo atvažiuoti čia automobiliu, bet kur jis? Ji apėjo 
tvartą iš kairės ir pamatė senu brezentu prastai paslėptą pikapą. 
Nutraukusi apdangalą suprato, kad jis Džeikobo. 

Atidarė dureles ir ėmė karštligiškai ieškoti raktelių; neradusi 
grįžo prie namo ir ėmė dairytis jų ant žemės prie virtuvės durų - 
jie galėjo iškristi Džeikobui iš rankų, kai jį užpuolė Meibusas. 
Nerado ir čia. Visas kūnas ragino ją nešdintis iš čia velniop, kol 
negrįžo Meibusas. Praėjo penkios minutės, dešimt ir ji nebegalė- 
jo ilgiau delsti. 

Grįžusi prie tvarto, atidarė dideles šonines duris ir įėjo į vėsų 
vidų. Čia stovėjo kupranugaris; rodės, jis jai šypsosi. Miriama atsar- 
giai prisiartino, atrišo nuo kablio sienoje vadeles ir išsivedė gyvulį į 
lauką. Kupranugaris suprunkštė, bet atrodė visai patenkintas. 

— Pasirengęs iš čia ištrūkti? - kimiu drebančiu balsu paklausė 
Miriama. 

Kupranugaris buvo per aukštas, kad jinai galėtų ant jo užsikarti, 
tad trūktelėjusi už vadelių paragino jį klauptis. Gyvūnas spyriojosi, 
bet Miriama trūktelėjo dar keletą kartų ir jis atsiklaupė, pirma su- 
lenkdamas priekines kojas. Ji atsisėdo ant menkučio audeklo balno 
ir smarkiai spyrė kupranugariui į šonus. Kupranugaris atsistojo, 
pirma pakildamas ant užpakalinių kojų. Nors judesys nebuvo stai- 
gus, Miriama ko nenusivertė galva žemyn, tačiau jai pavyko įsi- 
tverti balne styrančio kuoliuko ir atgauti pusiausvyrą, kol gyvulys 

ištiesė priekines kojas. Stovėdamas visomis keturiomis kupranuga- 
ris neramiai suprunkštė. 

— Tik tu gali išvaduoti mane iš čia, - sukuždėjo Miriama, baks- 
telėjo koja į šoną; gyvulys netikėtai trūktelėjo į priekį ir nurisnojo 
kopų link, tolyn nuo namo ir į jį vedančio keliuko. 

— Palauk! - sušuko Miriama - Ne į tą pusę! 

Ji bandė apgręžti gyvulį atgal link kelio, bet kad ir kiek timpčiojo 
vadeles, nepadėjo: kupranugaris ryžtingai bėgo pirmyn. Miriamą 
apėmė siaubas. Gyvulys bėgo per greitai, kad ji būtų galėjusi nuo 
jo nušokti, be to, atstumas iki žemės buvo pavojingai didelis - dvi- 
gubai didesnis negu sėdint ant arklio. Nusiropšti nesusižeidus ne- 
įmanoma. Tiesą sakant, jai teko sukaupti visas jėgas, kad išsilaikytų 
balne. Ji neviltingai metė žvilgsnį pro petį ir pamatė, kaip tolumoje 
vis mažėja namas. 

LAIKYDAMASIS TURIMŲ KOORDINAČIŲ Najiras atsidū- 
rė tuščiame kelio ruože. Kelias buvo grįstas, bet plynėje, išskyrus 
saulės išblukintą asfaltą, nebuvo matyti jokio kito žmogaus veiklos 
pėdsako. Kai automobilio navigacijos sistema parodė, kad atvažiavo 
į reikiamą tašką, jis išlipo ir patikrino, kur esąs pagal savo GPS imtu- 
vą. Koordinatės pasitvirtino, bet abiejose kelio pusėse jis matė vien 
lygią smėlio dykumą. Vakaruose dunksojo žemos kopos, o rytuose 
jos kilo aukštų kalnų viršūnėmis, it kardas rėždamos kraštovaizdį. 

Najiras paėmė nuo keleivio sėdynės žiūronus ir nužvelgė vieto- 
vę. Negilios įdubos, pustomo vėjo sūkuriai, raibuliuojančios karš- 
čio bangos, per kurias matėsi miražai, lengvai galėjo slėpti nedi- 
delę stovyklavietę, gyvenamąją priekabą ar namelį, ypač baltų ar 
auksinių atspalvių. Najiras stovėjo kūnu gerdamas į save karštį ir 
džiaugėsi. Čia nebuvo justi Džidos atogrąžų drėgmės, nuo kurios 
pildavo lipnus prakaitas, ir jam visąlaik norėdavosi lįsti po dušu. 
Karštis čia buvo sausas ir švelnus; smarkus vėjas plakė Najirą smė- 
liu lyg koks galingas pramoninis ventiliatorius. 

Najiras pastebėjo jį šiaurryčiuose. Plynėje vinguriuojantis siau- 
ras upelis, kurį iš pradžių palaikė sausupe, iš tikrųjų buvo kažkoks 
keliukas. Prieš vėl sėsdamasis į automobilį Najiras patikrino pa- 
dangas. Dėl karščio jos buvo standesnės negu paprastai, o važiuo- 

jant nelygiu karštu smėliu galėjo išsipūsti tiek, kad sprogtų. Taigi 
iš kiekvienos išleido šiek tiek oro, iš akies matuodamas slėgį, nes 
jau seniai buvo įgudęs. Tada įlipo į vidų ir nuvažiavo nuo kelio į 
nelygią dykumą, kur smėlis buvo susigulėjęs kalvelėmis, panašio- 
mis į sustingusias vandenyno bangas. Landroveris klusniai leidosi 
valdomas ir kirto lygumą iki tos vietos, kur prasideda keliukas. Ten 
Najiras išlipo ir apsidairė. Automobiliai išties važinėjo keliuku. Jis 
prasidėjo nuo pagrindinio kelio, bet ne čia, o kažkur piečiau, suko į 
rytus kopų link, paskui užlinko į šiaurę, aplenkdamas didelę smėlėtą 
įdubą, kurioje dėl pernelyg minkšto smėlio automobiliai būtų galėję 
klimpti. Paskui keliukas vėl sukosi į pietryčius ir dingo už kalvos. 

Najiras išsuko į keliuką ir važiavo juo kilometrą. Apvažiavus 
kopą atsivėrė nuostabus vaizdas. Tarp kopų glaudėsi smėlio lopinė- 
lis, savotiškas slėnis, nuo vėjų saugomas gausių didžiulių akmenų. 
Šio slėnio viduryje stovėjo stačiakampis namelis; automobilių ratų 
pėdsakai vedė prie garažo. 

Namie, rodės, nieko nėra. Najiras iš lėto prisiartino, žvalgyda- 
masis į dangų ir į tarp kopų įsirėžusį plyšį, panašų į siaurą tarpeklį. 
Dairėsi ore kabančių dulkių debesų - kokio nors oro permainos 
ženklo. Nesiliaujantis vėjas nuo aplinkinių kopų gūsiais kėlė smėlį. 
Jis sustabdė automobilį priešais namelį ir kelias minutes laukė, bet 
niekas nepasirodė. 

Najiras pasikabino žiūronus po kaklu ir priėjo prie laukujų 
durų. Nors po kojomis garsiai gurgždantis žvyras turėjo įspėti, kad 
kažkas artinasi, Najiras vis tiek pabeldė. Niekas neatsiliepė. 

Durys buvo neužšautos. Viduje jis pamatė kambarėlį, dar ma- 
žesnį miegamąjį ir virtuvėlę. Po neaprėpiamų tolių anapus durų 
ankštumas čia tiesiog slėgė, bet būstas buvo statytas gyventi dy- 
kumoje, taigi maži kambariai ir storos drėbtinės sienos dieną tu- 
namelį. Spintelės buvo prikrautos džiovinto maisto ir konservų, 
šaldytuvas tuščias. Ant ruošos stalo stovėjo dvidešimties litrų ka- 
nistras atsuktu kamščiu ir iš jo garavo vanduo. Užsukdamas indą 
Najiras pastebėjo šalia stiklinę. Ji buvo sausa, bet jis įžiūrėjo lūpų 
žymes ant krašto. 

Netikėtai mintyse išvydo Miriamą ir pirmą kartą jam pasidarė 
neramu. Šio namelio gyventojui - tikriausiai Meibusui - būtų už- 
tekę sveiko proto užsukti vandens kanistrą, bet skubantis žmogus 
galėjo ir užmiršti. 

Najiras išėjo į lauką ir pro žiūronus bandė apžiūrėti kelią, bet 
viską užstojo kylantis smėlio debesis. Vėjas stiprėjo ir rytuose dan- 
gų dažė neįprastas raudonis. Jeigu kas nors artinasi, šitaip šniokš- 
čiant vėjui Najiras jo nepamatys ir juo labiau neišgirs. Jis sunerimęs 
grįžo į vidų. Medinės grindys taip girgždėjo po kojomis, kad jam 
kilo įtarimas, jog po jomis yra ertmė. Jis lėtai apėjo kambarėlį ir pa- 
matė grindlentėse dangtį. Kišeniniu peiliuku jam pavyko jį pakelti; 
metalinės kopėtėlės po juo vedė į rūsį. 

Jis iš lėto ėmė lipti žemyn. Nors oras buvo troškus, Najiras mė- 
gavosi jo vėsa. Nulipęs į apačią atsidūrė kambarėlyje, perpus ma- 
žesniame už pagrindinį kambarį viršuje. Apsidairė: rašomasis sta- 
las, dvi dokumentų spintos, žemai pakabinta knygų lentyna. Ant 
stalo - tvarkinga rietuvė popierių. Najiras metė į juos akį ir jį be- 
mat patraukė antras pluoštelis lapų. 

Jie buvo nejįrišti, bet atrodė, kad juose žurnalo straipsnis. Vir- 
šuje Najiras perskaitė logotipą: „Kritikos žurnalas“. Jam pasiro- 
dė kvaila ir juokinga, kad visas žurnalas skirtas kritikai. Tačiau 
straipsnio pavadinimas sukėlė jam anaiptol ne juokingų minčių: 
„Nutraukus uždangą nuo Korano: įtakingiausia pasaulyje kny- 
ga pagrįsta melu“. Jis perbėgo akimis tekstą; sunkiai įveikė kelias 
pastraipas su ilgais, negirdėtais terminais, bet viena kita frazė jam 
įstrigo: ...atsisakyta tradicijų... islamas buvo visuomeninis judėji- 
mas, neturintis tikros religinės esmės... Koranas šiuolaikiniu pavi- 
dalu nėra toks, kokį jį apreiškė pranašas Mahometas... net penkta- 
dalio Korano neįmanoma suprasti... 

Straipsnį pasirašė Vahabas Nabihas. Po šiuo straipsniu gulėjo 
kiti to paties autoriaus rašiniai: „Koranas ir klaidingos vadinamo- 
sios gelbėjimo istorijos sąvokos“ ir „Permąstant Koraną: kiek žalos 
Mahometui padarė redaguotojai. 

Vadinasi, čia - slaptos Meibuso dirbtuvės, šventvagiškų jo ir jo 
finansinio rėmėjo idėjų saugykla, nors Nabihas veikiausiai tebu- 

vo slapyvardis. Gudriai sumanyta - slėpti savo rašinius dykumo- 
je, kur niekas jų neras, nors atrodo, kad straipsniai nedūlėjo Rub 
al Chalio dykumoje. Jie buvo spausdinami žurnaluose ir visas pa- 
saulis juos skaitė. 

Najiras pasipiktinęs paėmė visą rietuvę ir ėmė lipti kopėtėlėmis, 
bet pastebėjo apačioje kažką žvilgant. Grįžo ir padėjo popierius ant 
stalo. Po kopėčiomis rado medinę dėžę stiklo dangčiu - panašiose 
muziejuose eksponuojamos knygos. Joje gulėjo senų dokumentų 
pluoštas. Najirui pasirodė, kad čia tie patys dokumentai, kuriuos 
buvo matęs Madždžio laboratorijoje, bet neturėjo laiko jų išimti 
ir nuodugniai apžiūrėti. Be to, dėžė buvo užrakinta ir jis nenorėjo 
rizikuoti jų sugadinti. 

Najiras uždėjo straipsnius ant dėžės ir nusinešė viską į viršų: 
jeigu čia daiktiniai įrodymai, geriau jų nepalikti. Vidinis balsas 
jam sakė, kad žmogus turi teisę elgtis šventvagiškai - už tai jis bus 
nubaustas pomirtiniame gyvenime, bet skirti bausmę - ne Najiro 
pareiga. Vis dėlto jį siutino, kad vakarietis Meibusas atvyko čia stu- 
dijuoti šalies, jos kalbos ir rašytinių šaltinių, istorijos ir religijos, 
turėdamas vienintelį maniakišką tikslą - visa tai suniokoti ar bent 
jau parodyti ne musulmonams, kad visa tai kvaila. Najirui buvo 
nusispjauti į akademines nesąmones, kurias nuolatos gvildendavo 
jo dėdė, bet apie tuos dalykus jis pats neblogai išmanė, tad pažin- 
davo ginklus, kurių griebdavosi tokie kaip Meibusas, matydavo, 
kada jie šaltai, apgalvotai griauna islamo idėjas racionalia „moks- 
lo“ kalba. Bet čia juk ne mokslas - bent jau ne toks mokslas, kokį 
sukūrė Alachas. Čia ne koks savaime atsitikęs dalykas, čia - gudriai 
apgalvotas žiaurumas. 

Najiras grįžo prie automobilio, medinę dėžę ir popierius padė- 
jo ant grindų prie užpakalinės sėdynės. Prakaitas upeliais sruveno 
nugara. Jis išsitraukė iš bagažinės butelį vandens ir vienu mauku 
išgėrė. Tada grįžo į namą. Uždaręs dangtį grindyse vėl nuėjo į vir- 
tuvę. Vos atsispyrė pagundai atsukti vandens kanistro dangtį ir 
palikti Meibusą, ko gero, be vienintelės galimybės likti čia gyvam, 
bet negalėjo prisiversti. Taigi neliesdamas kanistro išėjo pro užpa- 
kalines duris. 

Staiga sustojo. Priešais sandėliuką ant žemės pamatė žymes: 
kažkas mušėsi. Smėlio gumulai buvo apšlakstyti kažkuo rudu, la- 
bai panašiu į kraują. Najiras atsitūpė ir atsargiai palietė tokį gumu- 
lą. Jis dar nebuvo visai išdžiūvęs ir pirštas nusidažė rausvai. Tikrai 
kraujas. Najiras atsistojo ir bandė suprasti, kas įvyko. Jis pamatė ant 
žemės pėdsakus, tarsi kažkas būtų tempta, ir nusekė jais. Pėdsakai 
ėjo pro miegamojo langą iki pat namo priekio. Čia smėlis buvo dar 
labiau pripėduotas. Kažkas išėjo pro lauko duris ir pasuko lėkštu 
šlaitu į rytus nuo namelio. Ten Najiras pamatė statinį. Priėjęs su- 
prato - tvartas. Ant lentos prie durų buvo prisegtas laiškelis Mei- 
busui: Šiandien buvau užsukęs. Tavo gražuolė kuo sveikiausia, bet 
jai reikės daugiau tepalo perplėštai mentei. Iškeverzoto parašo Naji- 
ras neįstengė įskaityti. Aišku, kad rašė kupranugarių prižiūrėtojas, 
tikriausiai žmogus iš artimiausio miesto. 

Prie pastato pamatė pikapą; kiek laiko jis čia, sunkiai galėjai at- 
spėti. Ant grindų šalia priekinės sėdynės rado anglišką knygą ir 
bloknotą, prirašytą angliškai, bet tos keverzonės jam nieko nesakė. 
Atidaręs dėtuvę rado automobilio dokumentus. Jis buvo registruo- 
tas korporacijos Sintech vardu. Gal jis Eriko? Jei taip, kur jis? 
vedė kupranugario pėdsakai. Tarp jų matė ir žmogaus, avėjusio 
mažais batais. Galbūt kupranugaris pabėgo arba savininkas palei- 
do jį į laisvę. Tačiau sprendžiant iš pėdų kažkas išėjo iš namo ir 
prisiartino prie kupranugario. Žmogus kupranugario nepaleido ir 
į namus negrįžo - tikriausiai sėdo ant gyvulio ir nujojo. 

Najiras pasigailėjo nesąs muras - jo pažįstami šios genties vyrai 
neklysdami būtų pasakę, su raiteliu kupranugaris ar su nešuliu. Jis 
pasilenkė prie pėdsakų ir įspaudė delną į smėlį - taip buvo matęs 
darant murus. Smėlis buvo susiplūkęs, lengvai nesidavė mygiamas. 
Najiras nežinojo, koks svoris galėjo palikti tokį įspaudą, bet šis jam 
pasirodė gilus. Be to, vėjas tik buvo pradėjęs pustyti viršutinį smė- 
lio sluoksnį, vadinasi, pėdsakas tikriausiai buvo paliktas palyginti 
neseniai. 


yvo- oo 


landroveris pravažiavo per kitų automobilių paliktas žymes, o ka- 

dangi vėjas nešė smiltis tolyn, buvo neįmanoma spėti, kada pas- 
kutinį kartą nuvažiavo koks žmogus. Tačiau svarbiau buvo, kad 
neaptiko pėdsakų, vedančių į dykumą. Tas, kuris čia atvažiavo, pa- 
sirinko tą patį keliuką kaip Najiras; juo ir išvažiavo. Najiras pažiū- 
rėjo į tvarto pusę. Kas tada išjojo kupranugariu? 

Paskubomis, kol vėjas visai neužpustė pėdsakų, Najiras sėdo į 
landroverį ir pasuko į rytus, ta pačia kryptimi, kuria patraukė kup- 
ranugaris. Dangus, vis dar nudažytas to paties sodraus, grėsmingo 
raudonio, dabar tamsėjo. Važiuojant per tarpą tarp dviejų aukš- 
tų kopų, smėlis ribuliavo jų šlaitus, debesėliais kilo nuo viršūnių. 
Smėlio dalelės grikšėjo tarp dantų. 

Kitos kopos papėdėje Najiras sustabdė automobilį ir išlipo. Kup- 
ranugario pėdsakai vedė, kiek užmatė akis. Vėjas buvo beužnešąs 
juos smėliu. Najirui reikėjo apsidairyti, o tam - nusigauti kur nors 
aukščiau, bent jau akimirką. Jis paėmė nuo užpakalinės sėdynės 
šumagą ir apsivyniojo ja veidą, paliko tik plyšelį akims. Prisirišo 
prie diržo gertuvę, į tobo kišenę įsikišo skardinę su degtukais, ada- 
ta ir siūlu, tada leidosi į kopos viršūnę. 

Vėjas pūtė įnirtingai; jis taip plaikstė tobo padurkus aplink ko- 
jas, kad buvo sunku eiti. Kopa buvo itin stati, Najirui atrodė, kad jis 
nė per plauką nepasistumia į priekį: žengia žingsnį į priekį, bet vė- 
jas nubloškia jį porą žingsnių atgal. Nuo pastangų širdis ėmė tuk- 
sėti, karštas vėjas degino jį it liepsna. Užsiropštęs iki pusės Najiras 
suklupo - į veidą trenkėsi smėlio siena, ir jis pats nepajuto, kaip 
nusirito žemyn. 

Jis vėl sėdo į landroverį ir nuvažiavo dairydamasis tinkamesnės 
kopos. Jam reikėjo kokio nors vos aukštėlesnio taško, kad pama- 
tytų kupranugarį, bet kuo toliau važiavo, tuo labiau, rodės, kopos 
aukštėjo. Jos buvo stačios, kai kurios - vos ne statmenos. Lyguma, 
pro kurią jis važiavo, ėmė siaurėti, iš dalies dėl smėlio, besiritančio 
nuo kopų. Tuoj jo landroveris bus užspaustas iš abiejų pusių. Na- 
jirui dingtelėjo: jeigu kas nors važiavo šia kryptimi, galop turėjo 
įsiropšti į kopos viršūnę. 

Per tą laiką vėjas visiškai užpustė kupranugario pėdas, todėl 
Najiras kryptį spėjo aklai. Už lėkšto posūkio pamatė, kad lyguma 

baigiasi, tiksliau, tiek susiaurėja, kad toliau galėtų keliauti tik kup- 
ranugaris, bet ne automobilis. Najirui neliko kitos išeities, kaip va- 
žiuoti atbulomis - vietos apsisukti buvo per ankšta - arba kilti į 
kopą. Toks žygis būtų pavojingas: kopa baigėsi aukšta, stačia viršū- 
ne, ją pasiekęs jis negalėtų sustoti, kad landroveris neužklimptų. Jis 
daugybę kartų buvo matęs milžiniškus visureigius kopos viršūnėje 
su abipus ore beviltiškai tabaluojančiais ratais. 

Jis kiek pavažiavo atbulas, kad automobilis turėtų kur įsibėgėti, 
tada kampu įsivarė kopos šlaitu. Du kartus automobilis ėmė slysti at- 
bulas, bet Najirui pavyko jį suvaldyti labai tiksliai spaudžiant akcele- 
ratoriaus pedalą ir mintyse nenustojant melstis: Kad tik nenuslysčiau, 
Alache, suteik mano mašinai galios ir kad ratai neslystų! Prieš pat vir- 
šūnę landroveris ėmė strigti; jis buvo pasviręs keturiasdešimt pen- 
kių laipsnių kampu ir baudėsi apsiversti. Najiras nematė, kas kitapus 
kopos, o išlipti ir pasižiūrėti negalėjo: per tą laiką automobilio ratai 
lengvai galėjo sulįsti į smėlį. Jis atsargiai spustelėjo akceleratoriaus 
pedalą, automobilis šovė į priekį, užlėkė į kopos viršūnę ir nuriedėjo 
priešingu šlaitu. Najiras net aiktelėjo matydamas prieš akis atsivėrusį 
šiurpų kraštovaizdį: priešais lyg audringa jūra dunksojo banguotos 
kopos, už jų slinko šimtus metrų į dangų iškilusi trūkčiojanti raudo- 
na smėlio siena. Lyg koks dykumos cunamis ji artinosi jo link. 

Riedėdamas nuo kopos viršūnės Najiras grūmėsi su panika. 
Suprato dar niekada taip kvailai nesielgęs, bet kartu tvirtai žinojo: 
jis - vienintelė viltis išsigelbėti tam nežinomam raiteliui ant kupra- 
nugario. Jis permetė žvilgsniu dykumą ir kažką pastebėjo - palei 
oranžinių ir raudonų gaisų nušviestą horizontą sumirgėjo juodas 
taškelis. Ten galėjo būti smėlio sūkurio mestas šešėlis ar nežinia iš 
kur atsiradusi šiukšlė, bet nuojauta Najirui sakė, kad taip nėra. 

Landroveris nuriedėjo į kopos papėdę ir ten ėmė buksuoti, bet 
nesustojo. Najiras lengviau atsiduso pamatęs, kad tarp kopų nemažas 
tarpas, taigi kurį laiką jis dar galės važiuoti - bent jau spės įsibėgėti 
tiek, kad įsiropštų į kitą viršūnę. Jis nuspaudė akceleratoriaus pedalą 
taip smarkiai, kaip tik drįso: per daug - ir ratai tik išraus griovius, bet 
nepajudės iš vietos. Mintyse laikydamasis įsimintos krypties - nepa- 
judinamos it koks visatos centras - jis pasuko į kitą kopą. 

Šįsyk viršūnę pasiekė lengviau, o leisdamasis šlaitu vėl pamatė 
tą šešėlį, tik jau arčiau. Vis dėlto tai buvo kupranugaris, kopos šlaitu 
besiartinantis jo link. Kažkas juo jojo, bet žmogysta taip susilenkė, 
kad apsigintų nuo negailestingai čaižančio vėjo ir smėlio, jog Naji- 
ras nesuprato, vyras ten ar moteris. Ką žinai - gal jis, Najiras, skuba 
į pagalbą Meibusui? Bet tada jam toptelėjo: tik Miriama galėjo būti 
tokia kvaila, kad leistųsi į kelią ant kupranugario prasidedant smė- 
lio audrai. Najiras smerkė save, nes vylėsi, kad ten išties jinai. Jis 
bandė sustabdyti automobilį, kad aiškiau pamatytų kupranugarį, 
bet landroveris nevaldomas šliuožė kopa žemyn. Visa laimė, jis ar- 
tinosi prie kupranugario - dabar juos teskyrė gal šimtas metrų. 

Paaiškėjo, kad į trečią kopą įsiropšti neįmanoma. Ji buvo aukšta, 
ne mažiau kaip dviejų šimtų metrų, statesnė už tas, kurias Najirui 
pavyko įveikti. Kaskart, kai bandė ja užvažiuoti, landroveris im- 
davo slysti šonu ir jam tekdavo grįžti atbulomis. Kelis kartus mė- 
gino važiuoti vingiais į priekį ir atgal, bet teko sustoti. Apsigręžti 
ir bandyti vėl negalėjo, o kai įsijungė atbulinę pavarą ir pamėgino 
važiuoti atgal, automobilis ėmė klimpti smėlyje. Jis išsigando - jei- 
gu toliau važiuos į priekį, nustos orientuotis ir pames iš akių kup- 
ranugarį. Ar raitelis jau pamatė jį? Tikriausiai ne - juk ore tiršta 
dulkių ir smėlio. Jis ar ji dabar buvo visai netoli, kitame tos didžiu- 
lės kopos šlaite. 

Najiras sukaupė ryžtą, išlipo iš automobilio ir kurį laiką stovėjo 
kopos papėdėje. Iš čia smėlio kalva atrodė kur kas statesnė negu sė- 
dint prie vairo. Jis priėjo prie bagažinės ir išsiėmė virvę, pasikabino ją 
ant peties ir ėmė raustis kirtiklio. Manė, kad Amirai bus jį įdėję, bet 
klydo. Jis užtrenkė bagažinę ir paskubomis ėmė kopti į viršūnę. 

Šįsyk ropštėsi greičiau negu aną kartą. Nors šlaitas buvo status, 
nors širdis pašėlusiai daužėsi, o įnirtęs vėjas nešė tiek smėlio, kad 
Najiras vos įstengė būti atsimerkęs, jis korėsi į viršų it kalnų ožys - 
padėjo į kraują plūstelėjęs adrenalinas. Šiaip ne taip užsiropštęs į 
viršūnę apsidairė po šlaitą. | 

Kupranugaris kopė link jo, slysdamas smėlyje, bet stengdamasis 
iš paskutiniųjų, tiesiog didvyriškai. Raitelis jam ant nugaros buvo 
žemai pasilenkęs ir abiem rankomis įsitvėręs gyvulio kaklo. Najiras 

pamatė rudų plaukų sruogą ir šmėstelint baltą ranką - Miriama. 
Najiras sušuko, bet per vėją ji neišgirdo. Jis nuvyniojo nuo peties 
virvę ir suriko dar kartą. Šįsyk ji pakėlė akis ir prisimerkusi pasi- 
vėjas buvo toks smarkus, kad blaškė Najirą į šonus. Jis vėl sušuko. 

Tada surišo kilpą virvės gale ir keletą žingsnių šliuožtelėjo kopos 
šlaitu žemyn. Jam reikėjo nusigauti pakankamai arti kupranugario, 
kad galėtų užmesti kilpą ant kaklo, bet ne tiek žemai, kad nebega- 
lėtų sustoti. Miriama jį pamatė, bandė kažką šaukti, bet žodžių jis 
neišgirdo - vien vėjo stelbiamą moters balselį. 

Grumdamasis su vėju Najiras pasislinko į dešinę, tada metė lasą. 
Kilpa pralėkė pro šalį. Jis parsitempė ją atgal ir metė dar du kartus. 
Kupranugaris dabar ėmė slysti atbulas, Miriama paniškai įsitvėrė 
jam už sprando. Najiras šliuožtelėjo žemiau, už poros žingsnių su- 
stojo ir vėl metė virvę. Kilpa pataikė Miriamai į galvą; ji atsisėdo 
tiesiai ir bandė ją sučiupti, bet nepavyko. Najiras metė dar kartą. 
Šįsyk Miriama ją sugavo ir negrabiais pirštais užnėrė kupranuga- 
riui ant kaklo. 

Kas buvo toliau, Najiras nematė. Jis dairėsi į besiartinančią aud- 
rą. Jos epicentre tamsavo gelsva masė, virš jos dunksanti milžiniš- 
ka sodriai raudona siena nepermaldaujamai slinko artyn ir, rodės, 
tuoj juos užgrius. Keliasdešimties metrų pločio siena panėšėjo į 
ryškią ugnies juostą, į visas puses kaišiojančią liepsnos liežuvius. 
Najiras ėmė ropštis atgal į kopos viršūnę. Ji buvo aštri it skustuvo 
ašmenys, nuo jos tiesiai į dangų kilo smėlio stulpai. Najiras ėmė 
šliuožti kitu šlaitu, iš visų jėgų tempdamas virvę, ir juto kitame gale 
traukiantį kupranugarį. Vyras įsikasė kojomis į smėlį ir tempė tol, 
kol viršūnėje pasirodė kupranugaris. Gyvulys nustebęs timptelėjo 
virvę, bet nustojo slydinėti ir ėmė nuožulniai leistis šlaitu. 

Najiras, tvirtai laikydamas rankose virvę, pribėgo jo pasitikti. 
Miriama, drebėdama visu kūnu, laikė apglėbusi gyvulio kaklą. Na- 
jiras nusivedė kupranugarį žemyn ir akimirką pajuto paniką, kai 
pametė iš akių automobilį, bet tada vėjas nunešė smėlio stulpus į 
šalį ir jis lyg pro miglą pamatė landroverio apybrėžas. Negaišdamas 
pasuko prie jo termpdamas iš paskos kupranugarį su Miriama. 

NAJIRUI PERŠTĖJO VEIDĄ IR RANKAS nuo to deginančio 
vėjo. Jis nusivyniojo šumagą ir pasisuko į Miriamą. Kosėdama, 
žiaukčiodama ji sėdėjo ant priekinės landroverio sėdynės ir jos 
skruostais ritosi ašaros. 

— Tik kvėpuok, Miriama, - tarė jis, paėmė nuo užpakalinės sė- 
dynės kitą kufiją ir padavė jai. - Imk, užsidenk ja. 

Miriama paėmė audeklą ir ėmė šiurkščiai švokšti į jį. Po kurio 
laiko atsisėdo tiesiau; visas jos liemuo tirtėjo - tiek daug pastangų 
reikėjo kvėpuoti. Ji priglaudė delną prie krūtinės ir bandė kalbėti, 
bet susiraukė iš skausmo. 

Najiras paėmė iš automobilio galo butelį vandens. 

- Išgerk vandens. Gerk, kiek gali. 

Ji paėmė butelį, rankove nusišluostė nuo skruostų ašaras ir at- 
sargiai gurkštelėjo. Rydama vandenį susiraukė ir lyg patrakusi su- 
mirksėjo. 

- Atsigausi, - ramino Najiras, - tik nenustok kosėjusi. 

Ji klusniai sukosėjo ir ašaros vėl ištryško iš akių. 

- Palaikiau tave Meibusu, - sugargė ji. 

— Nekalbėk, - tarė jis. - Gerk nesustodama. 

Jis įjungė pavarą ir ėmė melstis: Bismi lahi, rahmani, rahim... 
Nuspaudus akceleratoriaus pedalą, ratai trūktelėjo, bet automo- 

bilis nepajudėjo. Paspaudė smarkiau - vėl nė iš vietos. Paspaudė 
dar truputėlį stipriau ir išgirdo, kaip ratai praslysta smėlyje nesu- 
kibdami. 

— Prakeikimas! 

Miriama iš nevilties tyliai sudejavo. 

Najiras atitraukė nuo vairo rankas. Jos drebėjo. Jie turėjo dvi 
išeitis: bandyti stumti užstrigusį automobilį arba nesikelti iš vietos 
ir išlaukti, kol baigsis audra. 

Najiras pažiūrėjo pro langą. Užgriuvus audrai, sūkuriuojančio 
smėlio stulpai aplinkui kilo į viršų nelyginant pikti geizeriai. Vienam 
tiršto it lęšienė oro gūsiui šniokščiant po kito, jis įžiūrėjo kupranu- 
garį: šis glaudėsi varganoje užuovėjoje prie automobilio šono. 

sutelkęs jėgas, bet grakščiai paėmė iš automobilio galo virvę, juodą 
makštį su grėsmingu peiliu ir pasikabino ant diržo. Tada perlipo 
ant užpakalinės sėdynės ir iš bagažinės perdėjo ant grindų sau po 
kojomis reikiamus daiktus, paskui apsiavė žygio batus. 

— Turėsime čia laukti, kol nurims audra, - tarė jis. - O tai gali 
būti negreitai, bet nėra ko bijoti, aišku? 

Miriama linktelėjo. 

— Atsipalaiduok, - patarė jis. - Kvėpuok lėtai, tada nenualpsi. 

— Gerai. 

— Tik nieku gyvu nelipk iš automobilio, - įspėjo jis žiūrėdamas 
tiesiai į akis. 

Miriama linktelėjo. Najiras padavė jai dar vieną kufiją. 

— Kam jinai? - Ji vėl sukrenkštė mėgindama atsikosėti. 

— Padėk man įvaryti kupranugarį į bagažinę. 

— Ką?! Kam? 

- Audrai pasibaigus, automobilis bus įklimpęs. Mudu vieni jo 
neišstumsime. Tik kupranugaris gali padėti mums grįžti į kelią, 
vedantį pro Meibuso namus. Mums gali tekti važiuoti dar toliau, 
iki artimiausio miesto. O kas žino, kaip atrodys kopos pasibaigus 
šiam stichijos šėlsmui? - Jis mostelėjo į lango pusę. - Kupranuga- 
rio mums gali prireikti vien tam, kad iš čia ištrūktume. 

— Na, taip, bet ar jis tilps į vidų? 

— Nelengvai. Apsisuk ja galvą, standžiai surišk, o šituo galu ap- 
sivyniok veidą, palik tik siaurą plyšelį akims. Kvėpuok negiliai ir 
stenkis nenualpti. Alsuok, kad ir kas nutiktų. 

Jis dar kartą pasilenkė į bagažinę ir ištraukė dėželę popierinių 
servetėlių. Suplėšęs vieną juostelėmis, padavė jai. 

— Susikišk jų kiek gali daugiau į ausis. Paskubėk. 

Jis apsivyniojo audeklu nosį ir burną, paskui patikimai sumezgė 
ties viršugalviu. 

- Lipu, - tarė, - o tu pereik čia. Aš stumsiu kupranugarį į vidų, 
tu trauk, aišku? 

- Aišku. 

Jis užsidengė veidą ir išlipo į lauką, kur siautė audra. 

Miriama susuko popierių į rutuliukus ir įsikišo juos į ausis, ne- 
paisydama nepatogumo ir skausmo. Apsivyniojo kufija galvą, kita 
apsirišo veidą, kaip matė darant Najirą. Tada perlipo per daiktus 
ant užpakalinės sėdynės ir nusiropštė į mašinos galą. 

Bagažinė atrodė gerokai per maža, kad galėtų tilpti kupranu- 
garis. Najiras atidarė bagažinės dureles ir pašėlusiai riaumodamas 
į vidų įlėkė smėlio sūkurys. Miriama prisimerkė ir pamatė, kaip 
Najiras ištempia lauk ir padeda ant smėlio du didžiulius kanistrus, 
tikriausiai su benzinu. Kupranugaris stovėjo šalia - liesą seną gyvį 
vėjas plaikstė it aitvarą. Najiras padavė jai vadeles; Miriama čiupo 
jas ir ėmė tempti, bet gyvulys tik traukėsi atatupstas. Miriama pa- 
traukė smarkiau. 

Kupranugaris priešinosi. Najiras pasilenkė bandydamas pri- 
versti jį statyti koją ant benzino kanistro, bet padaras papurtė galvą 
kuo aiškiausiai atsisakydamas tai daryti. Smėlis kamuoliais ritosi 
į automobilį. Čia, kopos apačioje, vėjas pustė smėlį smarkiausiai: 
rodės, viena greta išsirikiavę vyrai kibirais beria jį į bagažinę. Mi- 
riama sunerimo pastebėjusi, kad kupranugario kojos sulig keliais 
sulindusios į smėlį; gyvūnas muistėsi stengdamasis jas išvaduoti. 

Miriama ropštėsi į priekį, bet, kad ir kaip tempė virvę, visos pa- 
stangos ėjo perniek. Tada išlipo iš landroverio ir, apėjusi gyvulį iš 
kitos pusės, pasilenkė kartu su Najiru, suėmė kupranugarį už kojų 

ir tuščiai bandė įkelti į bagažinę. Padaras tik dar labiau išsigando. 
Bandė šokinėti purtydamas galvą ir leisdamas šiurpius gomurinius 
garsus. Kai Miriama dar kartą mėgino sugriebti kupranugario va- 
deles, šis skaudžiai spyrė jai į koją ir ji aukštielninka griuvo į smėlio 
verpetą. 

Miriama ėmė šaukti, bet tik įkvėpė pilną burną smėlio. Ban- 
dydama atsisėsti, kol smėlis visos jos neprarijo, suskeryčiojo ran- 
komis, persivertė kniūbsčia, tada smėlio prilindo po kufija. Jis ne 
byrėjo, o tiesiog lyg vanduo tekėjo į vidų. Miriama šiaip ne taip 
atsiklaupė, spjaudydamasi, mirksėdama. Nieko nematė. Atsistojo, 
bet vėjas taip įnirtingai ją čaižė, kad ji visiškai nebesusigaudė kur 
kas. Ištiesusi rankas bandė stumtis aklai, paskui atsimerkė ir bemat 
pasigailėjo: smėlis pasirūpino, kad nuo šiol kontaktinio lęšio trūk- 
tų ir antrai akiai. Ji stūmėsi į priekį iki kelių smėlyje grimztančio- 
mis kojomis. Jausmas buvo toks, lyg plauktų upės slenksčiais, ne- 
jausdama po kojomis jokio tvirto pagrindo. Abiejose pusėse smėlis 
sukosi stulpais ir šie veržėsi kas kur it kinkinio šunų būrys. Vėjas 
pripūtė smėlio jai į nosį ir ji negalėjo kvėpuoti, tik mėšlungiškai 
žiopčiojo kūnui reikalaujant oro. Gaudė kvapą, bet plaučiai neįsi- 
leido smulkių smėlio ir dulkių dalelių, todėl ėmė dusti. Švokšdama 
Miriama prisiminė Najiro pamokymą: Kvėpuok negiliai ir stenkis 
nenualpti. 

Pajuto ant nugaros ranką. Najiras suspaudė jai petį, kita ranka 
apkabino per liemenį, kad vėjas nenupūstų. Vyras dideliais, tiesiog 
žvėriškais žingsniais stūmėsi prieš vėją, virtusį vos ne smėlio sie- 
na. Visos Miriamos mintys dabar buvo sutelktos į savo kūną: vieną 
akimirką ji juto vien nosį, pučiančią lauk smėlį, kitą - ranką, įsiki- 
busią į Najirą nusileidusioje tamsoje. 

Kažkas nuvarvėjo nuo burnos krašto ir vėjas prispaudė jai prie 
lūpų. Miriama paragavo. Kraujas. Smėlis plakė ją lyg milijonas 
stiklo šukių. Miniatiūrinės smilčių ir uolienų dalelės išgraužė grio- 
velius tose veido dalyse, kur vėjas nuplėšė kufiją. Kakta ir nosis su- 
šlapo nuo kraujo. Miriama spaudė Najirui ranką primindama sau, 
kad jis šalia, kad ji neprarado sąmonės. Juto, kokia stipri jo ranka, 
kaip tvirtai ją laiko. 

Po visos amžinybės, kai Miriama jau buvo benualpstanti, pa- 
juto, kaip Najiras ją smarkiai trūkteli ir įstumia į automobilį. Kol 
užsitrenkė durelės, smėlis kibirais byrėjo jai ant kelių, per veidą, už 
abajos apykaklės. 

Ji nusiplėšė kufiją ir ėmė mirksėti, nes prieš smėlio kruopelių 
graužiamas akis šmėžavo šviesos, šešėlių ir kraujo raudonio l0- 
pinėliai. Liežuviu patikrino burną, užčiuopė prie dantenų smėlio 
gumulą sulig sidabriniu doleriu ir jį išspjovė. Pirštais iškrapštė iš 
burnos daugiau smėlio. Vėl ėmė kosėti, paskui čiaudėti ir karčio- 
mis gleivėmis ištepliojo rankovę. 

Pramerkė perštinčią, ašarų priplūdusią akį, paskui kitą. Ji buvo 
viena ant užpakalinės sėdynės. 

Persiropštė ant priekinės. Smiltys lyg smėlio laikrodyje kilo šo- 
niniu langeliu. Kur Najiras - išėjo gelbėti kupranugario? O gal da- 
bar lauke dūsta nuo smėlio? Miriama nusigavo iki langelio kitoje 
pusėje. Nieko nematyti. Raudonos sutemos buvo benusidažančios 
rudai. Ji vėl prasispraudė ant užpakalinės sėdynės, nuo jos - į ba- 
gažinę. Visur aplinkui matė vien smėlį. Susmuko bagažinėje. Akis 
baisiai gėlė; ji atsargiai nusišluostė jas rankove ir pajuto, kad veidas 
drėgnas. Rankovė susikruvino, skausmas buvo toks veriantis, kad 
jai norėjosi raudoti. Ji nė nebandė sulaikyti ašarų - pamanė, kad 
jos bent jau išplaus prikritusias į akis smiltis. 

Tada išgirdo garsiai dunkstelint į automobilio stogą - tarsi kas 
nors būtų pastatęs ant jo koją, paskui visą virtinę tokių garsų. Ga- 
lėjai pamanyti, kad ant stogo sulipo pulkelis žmonių. Miriama pa- 
kėlė akis. Stogas nuo svorio šiek tiek išlinko, tad dėl viso pikto ji vėl 
persiropštė ant priekinės sėdynės ir nusirito ant grindų, neturėda- 
ma jėgų pajudėti. 

Bildesys virš galvos privertė atsimerkti. Miriama pamatė, kaip 
peilio smaigalys perskrodžia stogą, įlenda ir vėl dingsta. Stogas vėl 
subildėjo. Vėl kažkas trepsi? Peilis vėl sulindo, bet šįkart nepradingo. 
Ji nurijo seiles ir pajuto, kaip su jomis gerklę nugraužia smiltys. 


Najiras laukė, kol smėlio prineš tiek, kad jis su kupranugariu galė- 
tų užlipti ant landroverio stogo. Laukti ilgai nereikėjo. Per tą laiką 

jis apsisuko veidą dar viena audeklo skiaute, kita užsidengė akis. 
Žinojo, kad vienintelė išeitis - veikti apgraibomis. Jis prisirišo kup- 
ranugario vadeles prie juosmens, bet slankiojamuoju mazgu - jei 
kartais vargšą gyvulį įtrauktų smėlis. 

Kai smėlis buvo bepalaidojąs automobilį, Najiras užlipo nuo va- 
riklio gaubto ant stogo ir išsitraukė iš makščių peilį. Šiaip ne taip 
pririšo virvę prie kriaunų. Visą tą laiką vėjas kėlė aplink smėlio sū- 
kurius. Najiras ėmė badyti peiliu stogą, kol įpjovė kiaurai, ir peilis 
nejudamai įstrigo. Suvarė jį, kiek tik lindo. Vylėsi, kad Miriamai 
užteks proto jo neliesti. 

Smėlio sąnašos aplinkui vis augo. Kas minutę jam teko traukti 
kojas iš smilčių. Jis suplūkė batais tą vėjo atneštą smėlį, įsitikino, 
kad prie juosmens pririšta virvė neatsileido ir kupranugario vade- 
lės nenusinėrė. Ėjo laikas ir Najiras juto, kaip jo drabužiai plyšta į 
skutus, o vėjas skuta nuo kūno senos odos sluoksnį. Vieną akimir- 
ką visas jo kūnas užtirpdavo ir jis nieko nejusdavo, kitą jį imdavo 
varstyti nepakeliamas deginantis skausmas. 

Najiras meldėsi, kad kupranugaris ištemptų, bent jau kol pra- 
eis pats audros baisumas. Negana to, kad gyvulys buvo svarbiausia 
priedanga nuo vėjo, jeigu jis kristų, Najiras neįstengtų iškelti jo virš 
kaskart susidarančių naujų smėlio sluoksnių. Najiras prisitraukė 
arčiau kupranugario snukio ir užčiuopė jo nasrus. Nors gyvulį du- 
sino kumščio dydžio smėlio gniutulas, iš pažiūros jis laikėsi visai 
neblogai. Najiras pražiodė kupranugarį ir pabandė išvalyti smėlį, 
bet tik dar daugiau jo prileido. Padaras ėmė spjaudytis seilėmis ir 
pliaukšėti liežuviu. Paralyžiuotas išgąsčio, jis stovėjo ramut ramu- 
tėlis ir be perstojo prunkštė pro didžiules šnerves, aplipusias smė- 
lio ir snarglių sluoksniu. 


Miriama apačioje spoksojo į peilio smaigalį, išlindusį pro landro- 
verio stogą. Ji nusprendė, kad tai savotiškas inkaras, padėsiantis ją 
rasti, kai pasibaigs smėlio audra, bet abejojo, ar lauke virš jos esan- 
tis Najiras gyvas - gal smėlis baigia jį uždusinti. Po kelių minučių ji 
pastebėjo, kad aplink peilį smėlis plonu sluoksniu byra į vidų - ant 
užpakalinės sėdynės jau susidarė kauburėlis. Ji palietė aplink aš- 

menis susigulėjusias smiltis, jos pasidavė į šoną ir į vidų pribyrėjo 
dar daugiau. 

Apimta panikos Miriama nusipurtė sąstingį, pasilipo ant sėdy- 
nės ir bandė užkišti skylę stoge pirštais. Laikyti reikėjo abiem ran- 
komis. Po kelių minučių ji pristigo jėgų ir rankas nuleido. 

Tada išsitraukė iš ausų servetėlės rutuliukus ir sukišo juos į 
plyšius. Rutuliukai buvo ne tokie stiprūs kaip jos pirštai ir nė pu- 
sės minutės nepraėjus išlėkė; smėlis pabiro jai į plaukus. Miriama 
pasirausė tarp įrankių ko nors tvirtesnio ir rado ritinėlį elektros 
izoliacinės juostos. Nagu užčiuopė jos galą ir atplėšė gabalą. Tada 
sukišo į plyšį servetėlės rutuliukus ir prilipdė juos kokiais pora met- 
rų juostos. Atrodė, kad ji laiko. 

Miriama perlipo ant priekinės sėdynės. Ji nesuvokė, kodėl čia 
jaučiasi patogiausiai - gal todėl, kad čia buvo daugiausia erdvės. 
Negalėdama nustygti, šluostėsi akis ir stengėsi negalvoti, kiek dar 
išgyvens, kiek oro jai lieka. Retkarčiais įsmeigdavo žvilgsnį į peilį, 
dabar aplipdytą izoliacine juosta, ir mintyse meldėsi, kad jis per- 
duotų kokią žinią iš lauko. 


Najiras užsiropštė aukščiau. Jis pirštais užčiuopė nedidelius virvės 
nelygumus tose vietose, kur ji buvo sulenkta pakuotėje, ir mintyse 
suskaičiavo. Pagal juos spėjo, kad smėlio virš stogo jau prinešta geras 
pusmetris, bet audra dar kaip reikiant neįsisiautėjo: nors vėjas pūtė 
smarkiai, jo kryptis ir toliau kaitaliojosi, jis užgriūdavo gūsiais. Kai 
audra pasieks kulminaciją, vėjas blaškys jį į šalis su jėga, kuri galėtų 
atplėšti nuo žemės automobilį. Virvė, kuria jis buvo prisirišęs prie 
kupranugario, graužėsi į odą ir jau buvo permirkusi krauju. Jis vylė- 
si, kad vis dar turės jėgų ištverti, kai ateis pats audros baisumas. 


Miriama svarstė, ar Najiras visuomet toks narsus, ar šitaip užsidega 
tik pavojaus akivaizdoje. Ji užsimerkė. Staiga ją išmušė karštis ir ji 
nusimetė abają. Po minutės liko beveik nuoga ir atsigulė ant prie- 
kinių sėdynių gaudydama orą automobilyje, kurį buvo bebaigiąs 
pasiglemžti smėlis. Kai retkarčiais kiek nušvisdavo protas, ji stebė- 
davosi, kodėl aplink taip tamsu. 

* * * 


Kai atūžė viesulas, Najiras stengėsi neprarasti sąmonės. Nors da- 
bar klejojo lyg sapne, o visos kiaurymės buvo prisikimšusios smė- 
lio, juto, kad jųdviejų laukia baisiausias išbandymas. Vėjas pačiu- 
po jį lyg didžiulė, negrabi ranka ir nunešė aukštyn, kažin kur už 
mečečių bokštų smailių ir didingojo Kaabos kubo. Najiras juto, 
kaip jo kūnas pakrypsta šonu; atitrūkti nuo žemės jam neleido tik 
per krūtinę pririšta virvė. Jis virto kilimu, sklandančiu panašiame 
į pasaką sapne, o gal vėjo blaškomu aitvaru. Akimirkomis, kai 
svaigulys praeidavo, šalia jusdavo balastą - kupranugaris sklandė 
ir plakėsi aplink visai kaip smėlis. Najiras neatsimerkdamas siun- 
tė maldą į dangų. 

VIRVĘ SPAUDŽIANTI RANKA ATGIJO, susigniaužė ir Najiras 
pajuto, kaip atsiliepia petys. Jis vis dar buvo prisirišęs virve. Pakė- 
lė galvą, papurtė - nubyrėjo smėlis, akys prasimerkė. Tamsa dabar 
pasidarė melsva. Najiras sumirksėjo ir pajuto, kaip ašaros stumia iš 
akių pluta virtusį smėlį. 

Pamėgino judinti kojas, bet pajuto, kad jos po smėliu. Tada ėmė 
krutinti rankas, išvadavo į virvę įsipainiojusią dešinę ir tol muistėsi 
bei spardėsi, kol pavyko užlipti ant naujai sunešto smėlio sluoksnio. 

Tvyrojo tamsa, bet dykumą buvo užliejusi mėnesiena. Najiras 
nusiplėšė nuo veido kufijas ir pamatė, kad jos išmargintos šlapių, 
tamsių kraujo dėmių. Jis mirksėjo toliau, kad ašaros pravalytų akis, 
paskui rado tą vietą, kur virvė grimzdo į smėlį. Drebančiomis kojo- 
mis atsiklaupė ir ėmė kasti smėlį į šalį, bet jis buvo per daug birus: 
vos tik iškasdavo duobutę, ji bemat vėl prisipildydavo. 

Kupranugaris gulėjo netoliese; jo galva lyg antkapis kyšojo iš 
smėlio. Vis dar matydamas lyg pro miglą, Najiras nuėjo prie gyvu- 
lio. Jis buvo negyvas. Najiras sukišo rankas į smėlį ir apčiuopomis 
išsiaiškino, kad kupranugaris guli ant šono. Dar giliau suvaręs ran- 
kas rado gyvulio nešulį ir ištraukė iš jo lenktinį peilį su daugybe 
kitų įrankių kriaunose - jį ten padėjo, kai nepasisekė įvilioti gyvu- 
lio į automobilį. 

Najiras įpjovė siaurą rėžį gyvulio kakle. Sruvenančio kraujo už- 
teko smėliui sudrėkinti, tad per kelias minutes Najiras atkasė pusę 
gyvūno pilvo. Jis vadovavosi beprotiška mintimi, ją kadaise pakišo 
vienas beduinas. Jis išvadavo iš smėlio nešulį ir pasidėjo šalia. Išsi- 
traukęs gertuvę numalšino troškulį, tada paėmė į ranką peilį. 

Giliai perrėžęs kailį, atlupo odą su raumenimis ir atidengė kup- 
ranugario pilvą. Akys spėjo prisitaikyti prie tamsos, be to, padė- 
jo mėnesiena, tad jam pavyko atskirti nemažą dalį kupranugario 
žarnų. Atsargiai ištraukęs paguldė ant smėlio. Kiek padirbėjęs jas 
išpainiojo ir rado galus, tada juos nurėžė ir ėmė ieškoti arterijos. 
Netrukus jis ėmė pildyti žarnas krauju: lyg pro šiaudelį pasiurbė 
oro iš vieno jų galo, o kai pajuto kraują burnoje, išspjovė ir išdėlio- 
jo žarnas ant smėlio nelyginant virvę, paskui nusitempė į tą vietą, 
kurioje pats išsivadavo iš smėlio. 

Najiras iškasė duobutę, tada viename žarnų gale pradūrė skylę 
ir spausdamas pro ją kraują apšlakstė duobutės kraštus. Kreipda- 
mas žarną it vandens čiurkšlę laistydamas daržą, jis stūmė smėlį 
tolyn, kuo labiau platindamas duobę. Jis rausė smėlį susikaupęs, 
be menkiausios atvangos, rieškučiomis metė sudrėkintas smiltis į 
paviršių, kol pajuto po kojomis metalinį landroverio stogą. Iškasta 
duobė jam buvo vos sulig juosmeniu. Tada nugrandė tiek smėlio, 
kad galėtų atsiklaupti. 

— Miriama! Ar girdi, Miriama! - šaukė daužydamas per stogą. 

Jis pakraipė į šalis įsmeigtą peilį ir pajuto, kad ašmenys šiek tiek 
pasiduoda. 

Najiras ištraukė peilį, suvarė vėl ir stenėdamas iš pastangų ėmė 
darbuotis juo kaip pjūklu. Jis be perstojo šaukė Miriamą vardu, bet 
ji neatsiliepė. Vis dėlto jam neužteko jėgų įveikti stogo, peilis ne- 
atlaikė ir lūžo - rankoje liko tik kriaunos. Najiras keikdamasis at- 
sistojo, apgraibomis surado žarnas. Kraujo dar buvo šiek tiek likę; 
jis ėmė platinti išraustos duobės šoną, tikėdamasis - automobilio 
galo kryptimi. Galop prisikasė iki užpakalinio šoninio langelio. Iš- 
sitraukęs lenktinį peilį, ėmė daužyti juo stiklą. Po trečio smūgio 
stiklas trūko. Najiras sustūmė jį į vidų, stengdamasis, kad pribyrėtų 
kuo mažiau smėlio. 

Tada įkišo galvą ir apsidairė. Miriama tysojo sukniubusi ant 
įsliuogė į vidų, prasirausė pro smėlio kauburį ant grindų. Miriama 
gulėjo vienais apatiniais. Jis uždėjo delną jai ant kaklo ir pajuto silp- 
ną tvinksnį, labai negreitai - kitą. 

Najiras rausėsi, kol surado brezento skiautę, tada nušlavė nuo 
užpakalinės sėdynės visus daiktus ir patiesė brezentą. Paskui paki- 
šo rankas Miriamai po pečiais, perkėlė per priekinę sėdynę, švelniai 
paguldė ant audeklo, jo galus surišo mazgais. Moteris nekrustelėjo. 
Nuo jos sklido rasoto ryto medžių žalumos kvapas. 

Po kelių minučių Najiras išvilko ją iš automobilio ir paguldė ant 
smėlio. Paskui, kol nesugriuvo jo iškastas tunelis, nušliaužė atgal į 
automobilį, ištraukė į paviršių vandens ir maisto atsargas, Miria- 
mos drabužius, savo mobilųjį ir palapinę. Maža čiurkšlele ėmė pilti 
Miriamai į gerklę vandenį, bet ji nereagavo. 

Krauju apkepusiu veidu, smėlio pilnais plaukais jis paėjėjo į šalį 
rengtis maldai - apsiplaudamas ne tik vandeniu, bet ir smiltimis 
bei seilėmis, jeigu šių dar liko, nusigrandydamas purvus nuo dra- 
bužių ir kūno. 

TyLA BŪNA DVEJjOPA. Viena - transcendentali, užgožianti 
žmogaus ego ir suteikianti jam pojūtį, kad jis susijęs su visatinės są- 
monės dvasia. Kita - kai viskas aplinkui tarsi pranyksta; tada žmo- 
gus bauginamai praranda laiko ir savasties nuovoką ir jo pojūčiai 
žiauriai kenčia nuo atskirties. Taip dabar nutiko Najirui. Šalia gu- 
lėjo pusiau sąmoninga Miriama šlapio brezento skiaute apvyniota 
galva. Moteris retkarčiais sudejuodavo ar paprašydavo vandens, 
bet didžiumą laiko tysojo be gyvybės ženklų. Tylą pertraukdavo tik 
nerimą keliantis šnabždesys, kaip atrodė Najirui - dykumos džino, 
raginančio jį bėgti, varančio iš proto. 

Kai Miriama prabudo, jau buvo prašvitę. Ji atsigėrė vandens ir 
vėl užmigo. Dabar ji gulėjo palapinėje, kurią Najiras pastatė virš 
landroverio, kad apsaugotų juodu nuo saulės. Jam nebūtų užtekę 
jėgų parnešti ją į Meibuso namą, o palikti vienos nenorėjo: buvo 
per daug silpna. Šiaip ar taip, jis net nebuvo įsitikinęs, kad Meibu- 
sas bus namie, o jeigu bus - kokios jis būklės. Tačiau čia juodu likti 
negalėjo. Termometras ant jo rakto pakabuko jau rodė 39 laipsnius 
Celsijaus, o buvo tik aštuonios valandos. Bėda ta, kad juodu nega- 
lėjo pasiimti vandens: dvidešimties litrų kanistras buvo per sun- 
kus, nes jam reikės nešti ir Miriamą. Be kanistro, landroveryje te- 
buvo nedidelė gertuvė ir pora plastiko butelių - tiek vandens jiems 

neužteks. Per dienos karštį su tiek vandens jie įveiktų gal septynis 
kilometrus, kol išsekę susmuktų. Naktį jie galėtų sukarti ir ketu- 
riasdešimt. Taigi sutemus arba kiek anksčiau, jei pakils vėjas, juodu 
leisis į vakarus. Galbūt jiems pavyks pasiekti plentą. 

Palapinė buvo iš brezentinio audeklo, užtempto virš keturių 
kuolų; labai panašiai kaip Najiro be galo mėgstamos beduinų pala- 
pinės, ji sudarė iš trijų pusių uždarą aptvarą, ir jis jautėsi dėkingas 
broliams Amirams, kad susiprotėjo ją įdėti. Atvirą palapinės pusę 
dengė tamsiai mėlynas tinklelis; net jį nuleidus oras patekdavo į 
vidų. Palapinėje buvo tvanku, tačiau be tinklelio apskritai nebūtum 
ištvėręs. 

— Niekas mūsų neateis, - pakėlusi galvą gergždžiančiu balsu su- 
dejavo Miriama. 

Išgirdęs jos balsą, Najiras atsisėdo. 

— Kai kas žino, kad aš čia, - tarė jis. - Jie turi koordinates, - kal- 
bėjo jis ir gėdijosi, kad meluoja. Niekas nežinojo, kur jis, net Sami- 
ras. Prieš išvažiuojant reikėjo bent jau paskambinti dėdei, bet buvo 
pernelyg ankstus rytas, o kai Najiras pamanė būsiant protinga tai 
padaryti - prieš pat privažiuojant prie Meibuso namo - jo mobi- 
lusis telefonas jau buvo ne ryšio zonoje. Tikimybė, kad kas nors 
atsitiktinai juos aptiks, buvo beveik lygi nuliui. 

Jis žvilgtelėjo į smėlį už palapinės angos. Vos pradėjęs pūsti 
vėjas jau lygino jųdviejų paliktus pėdsakus. Vaikystėje jo girdėtos 
arabiškos pasakos visada prasidėdavo žodžiais kan ja makan - taip 
buvo ir taip nebuvo. Ilgainiui šie žodžiai jam ėmė asocijuotis su 
dykuma. Vieną akimirką pėda palikdavo įspaudą smėlyje, kitą — 
žymė pranykdavo, nušluota nerūpestingo vėjo. Taip nutiko ir su 
landroveriu, palaidotu po metriniu smėlio sluoksniu. Taip pat ir su 
kupranugariu, dabar juostančiu saulėje. Ir su tuo Najiru, kuris vos 
prieš dvi dienas manė, kad malda ir padoriu elgesiu galima pagy- 
dyti pasaulį nuo jį kamuojančių negalių. 

— Kur mes esame? - paklausė Miriama. 

— Dykumoje, - atsakė Najiras. 

Ji nutilo ir užsimerkė, Najiras pasekė jos pavyzdžiu. Jam pasirodė, 
jog vakarų pusėje kažką girdi, bet nusprendė, kad jam vaidenasi. 

Tada lauke kažkas suburzgė. 

Najiras išsiropštė iš palapinės. Jeigu tai lėktuvas, jis jau praskri- 
do pro šalį. Najiras turėjo vieną signalinę raketą, bet nenorėjo pa- 
leisti jos vėjais, tad ėmė dairytis po dangų - gabalėlis po gabalėlio. 

Staiga per kopą priešais jį persirito visureigis tojota. Najiras čiu- 
po raketą - jeigu čia Meibusas, kito ginklo jis neturi, - bet auto- 
mobiliui prisiartinus pamatė priekyje sėdinčius du uniformuotus 
pareigūnus. Atrodė, kad juodu pajuto palengvėjimą. Vienas išlindo 
pro langą ir sušuko: 

— Salam aleikum! Čia Najiras aš Šarki? 

Po kelių minučių Najiras jau kėlė Miriamą į visureigį. 

OOSAMA NEATITRAUKĖ AKIŲ nuo Apolono Meibuso, sėdin- 
čio kitapus stalo tardymo kambaryje. Įtariamasis laikė delnus prie 
smilkinių iš pažiūros melsdamasis - bent jau taip atrodė, nors jis 
tikrai nebuvo musulmonas. Sėdėjo užsimerkęs, lūpos krutėjo, tar- 
tum būtų kažką kuždėjęs jam ant pečių tupintiems angelams. Ret- 
karčiais jis nuolankiai panarindavo galvą. 

Jis nebeatrodė toks nepalaužiamas. Laimė, Karjat al Fo polici- 
ninkai nutvėrė Meibusą prieš pat prasidedant smėlio audrai, vos 
tik jis iškrovė du lavonus iš savo automobilio bagažinės ir paliko 
gulėti dykumoje. Pareigūnai kaip tik ir pastebėjo jį važiuojantį 
iš tos vietos. Jo automobilio ratų palikti pėdsakai rodė, kad jis 
vienintelis galėjo numesti ten lavonus. Suimtas jis tvirtino nenu- 
manąs, apie ką kalba pareigūnai, paskui - neva važiavęs ten ieš- 
koti lavonų, nes jam telefonu paskambino anonimas ir pranešė, 
kad jie ten. Kriminalistai apieškojo jo automobilį ir įrodė, kad jis 
meluoja. 

Po smėlio audros pareigūnai atliko nuodugnią kratą ir jo dyku- 
mos namelyje. Jo vidus nenukentėjo nuo audros, tik į garažą pri- 
pūtė sunkvežimį smėlio. Osama ten nevažiavo, tik matė už namo 
stūksančios apgailėtinos mažytės pašiūrės nuotraukas; jose vienas 
iš vietos kriminalistų buvo užfiksuotas palinkęs prie plūktinių 

grindų. Meibusas teigė nenumanąs, kad ten buvo laikomas Erikas, 
bet ten rasti plaukai ir plaušeliai paneigė jo žodžius. 

- Įvyko nelaimingas atsitikimas, - tyliai tarė Meibusas. 

— Nelaimingas atsitikimas? - pakartojo Osama. - Jūs palikote 
Eriką Volkerį pašiūrėje dykumos viduryje. Kaip galite vadinti... 

— Kalbu apie tai, kad jam sudaviau, - pertarė jį Meibusas. - Tai 
buvo nelaimingas atsitikimas. 

Osama tylėjo. Skrodimas neatskleidė tikslaus Volkerio mirties 
laiko, bet Meibusas to nežinojo. 

- Suprantate, - blefavo Osama, - jeigu įprastomis aplinkybėmis 
trenki žmogui per galvą, jam tereikia kelių dienų poilsio, kad atsi- 
gautų. Bet kai suduodate tokį smūgį, o paskui išvežate į dykumą, 
jo kraujo tūris padidėja, nuo karščio kūnas išpursta ir kraujagyslės 
ima trūkinėti. 

- Jis jau buvo negyvas, kai ten nuvežiau. 

Osama užsirašė bloknote. 

- Aš nenorėjau, kad jis mirtų. 

— O Džeikobas? Jo mirties norėjote? 

— Aš tik gyniausi. Pistoletą turėjo jis, ne aš. 

Meibusas sakė tiesą: ginklas priklausė Džeikobui. Osama įdė- 
miai pažvelgė į vyrą kitapus stalo. Jo dykumos namelyje pareigūnai 
rado dvi Šveicarijos bankų ataskaitas ir dokumentus, patvirtinan- 
čius nuosavybės teisę į daugiabutį Džidoje, išduotus Vahabo Na- 
biho pavarde. Meibusas jau prisipažino prisidengdavęs šiuo slapy- 
vardžiu. Jis dar atskleidė, kad jo motina britė, o tėvas - egiptietis. 
Tikroji Meibuso pavardė - Apolonas Meibusas Mansuras, bet pa- 
vardės jis atsisakė tėvui palikus šeimą prieš dvidešimt penkerius 
metus, kai Apolonui buvo šešiolika. Tėvas išėjo iš namų ir vedė 
antrą kartą, o pirmajai žmonai paliko daug pinigų. Bet jinai jų ne- 
išleido. Po dvejų metų mirė vėžiu ir pinigai atiteko Meibusui. Visi 
tie dalykai paaiškėjo per parengtinį tyrimą. Meibusas dar tvirtino 
augęs Londone, Niujorke ir Džidoje, bet nė viename iš šių miestų 
niekada nesijautė kaip namie - dykumoje jam buvo maloniau. 

Meibusas vėl užsimerkė ir prispaudė smilkinius pirštais. Najiras 
paėmė beveik visus Meibuso mokslinius darbus iš namo dykumoje. 

Laimė, jis susiprotėjo išnešti juos iš landroverio, smėliui nespėjus 
jo palaidoti. Iš Meibuso kolegos Londone Osama sužinojo, kad 
Meibuso darbai akademiniuose sluoksniuose neturi pasisekimo ir 
kad pastaruoju metu dauguma mokslininkų nenorėjo spausdinti jo 
straipsnių, nes baiminosi priešiškos islamistų reakcijos. Tas kolega 
dar sakė, kad Meibusas nėra religingas. Apoloną jis apibūdino kaip 
intelektualą, kuris leidosi į kryžiaus žygį ir dėl savo tyrimų atsidūrė 
akademinio pasaulio paribyje. Prieš metus jis neteko dėstytojo dar- 
bo Didžiojoje Britanijoje, o jo siekiuose galėjai įžvelgti tam tikrą 
fanatizmą: jis patyliukais daugybę metų visas jėgas skyrė vieninte- 
liam tikslui - įrodyti, kad šventieji musulmonų tekstai nėra tokie 
tikri, kaip žmonės mano. 

— Pakalbėkime apie Leilą, - tarė Osama. 

- Neturėjau su tuo nieko bendra. Dėl visko kalti tik jūsų tautie- 
čiai. Po velnių - dėl to aš ir susipešiau su Eriku. 

Osama prisimerkė ir atidžiai klausėsi. 

- Jūs dar nesupratote, kodėl jiems užkliuvo Leila? 

— Norėčiau išgirsti. 

— Todėl, kad ji dirbo su manimi. Todėl, kad musulmonei nedera 
kišti nagų prie to, kuo aš užsiimu. Štai kodėl Leila buvo nužudyta. 
Jie prisigavo iki jos. 

— Kas tie „jie“? 

— O kaip, velniai rautų, jūs manote?! Šią šalį valdantys religiniai 
fanatikai. 

— Jūs kalbate apie kokius nors konkrečius asmenis, pone Mei- 
busai? 

- Tik nesakykite man, kad nežinote, ką galvoja tie žmonės. 
Žmogus nederamai pasielgia arba sulaužo niekingas jų taisykles, ir 
jie sumala jį į miltus. Ir baigtas kriukis. Štai kaip jie reaguoja. 

- Ar kas nors yra jums grasinęs dėl jūsų darbo? - pertarė jį 
Osama. 

- Jiems nereikėjo... 

— Ar kas nors yra grasinęs Leilai? 

— Nežinau. Nėra ko nė sakyti, jai buvo nuolatos grasinama! 

— Dėl jūsų darbo? 

— Tikriausiai! 

— Ar turite kokių įrodymų - bent menkiausių - kad kas nors 
dar bent jau žinojo, kuo jūs užsiimate? 

— Man nereikėjo įrodymų! - užsidegė pykčiu Meibusas. - Leilos 
mirtis tai įrodė! 

Osamai pagailo to žmogaus - tikrų tikriausias paranoikas. Na, 
taip, jo rašiniai buvo siaubingai šventvagiški, ir jeigu koks niršus 
dvasininkas apie juos sužinojo, jis galėjo nuspręsti, kad jo pareiga 
užčiaupti Meibusui burną. Bet kam pasirinkti taikiniu Leilą? Vien 
dėl to, kad ji musulmonė? 

Osama negalėjo tuo patikėti. Visa ši istorija atrodė absurdiška. 
Taip, šioje šalyje dėl religijos kartais būdavo smurtaujama, bet iš 
patirties žinojo: daugiau smurto nutinka dėl kasdienių dalykų, to- 
kių kaip sutuoktinių neištikimybė ar patyliukais nugvelbti daiktai. 
Kas darosi tiems užsieniečiams?! Nors gyvena šioje šalyje daugybę 
metų, jie vis dar galvoja apie ją vien blogiausia. 

Nuo Meibuso nusigręžė jo kolegos iš akademinių sluoksnių, nes 
jo darbai nepatiko iškiliems britų mokslininkams ir galėjo supyk- 
dyti musulmonų mokslininkus. Kita vertus, Meibusas buvo arabas, 
kuriam Saudo Arabijos dykuma, matyt, buvo arčiau prie širdies 
negu vėsios Vakarų universitetų bibliotekos. Tačiau jis elgėsi taip, 
tartum šios šalies hierarchai būtų pasiryžę su juo susidoroti. Jis už- 
sisklendė nuo pasaulio dykumoje ir slapčia darė tyrimus. Šis žmo- 
gus neturėjo sąjungininkų, ir Osamai jo buvo gaila. 

Tačiau tokio atsiskyrėliško būdo Meibusas elgėsi stebėtinai drą- 
siai leisdamas Leilai jį filmuoti - be abejo, jį pastūmėjo viltis, kad 
vieną gražią dieną jo darbai taps žinomi plačiajai visuomenei. 

- Įspėjau Eriką ir Džeikobą, - tikino Meibusas. - Abu pagąsdi- 
nau: jeigu jie kam nors prasitars apie mano darbą, jiems kils pavo- 
jus. Matyt, įspėjau ne tuos, kuriuos reikėjo, nes tie išgamos puolė 
ne juos, o Leilą. 

— Grįžkime kiek į praeitį, - tarė Osama. - Kaip susipažinote su 
Leila? 

Šis paprastas klausimas užklupo Meibusą nepasiruošusį. Jis 
bandė atsainiai numoti ranka, bet ji drebėjo. 

- Susipažinau su ja per Eriką. 

— O kaip susipažinote su Eriku? 

- Mus supažindino Džeikobas. Šį pažinojau daug metų. Su Eri- 
ku susipažinau, kai jis tik čia atvyko. Jam reikėjo buto, o aš turiu 
čia, Džidoje, gyvenamąjį namą, tad išnuomojau jam būstą. 

- Ir judu susidraugavote? 

— Ne. Pirmą kartą jį pamačiau tik maždaug prieš penkias savaites. 
Jį atsivedė į svečius Džeikobas. Eriko žmona buvo ką tik išvykusi iš 
šalies ir juodu norėjo praleisti savaitę mano dykumos name. 

- Aišku. - Osama žvilgtelėjo į savo užrašus. - Taigi jūs trise su- 
planavote išvyką į dykumą? 

— Taip. 

— O kuo čia dėta Leila? 

- Erikas norėjo pasiimti ją kartu. Jis buvo ką tik su ja susipa- 
žinęs. Apibūdino ją kaip jauną, veržlaus būdo moterį, trokštančią 
nuotykių - Džidoje, matyt, jai jų trūko. Aš neprieštaravau, taigi į 
dykumą Erikas atvyko su ja. Taip mes ir susipažinome. 

— O kaip kilo sumanymas kurti dokumentinį filmą? 

Meibusas atsiduso. 

— Erikas nemelavo - ji buvo veržlaus būdo. Praėjus vos porai 
valandų nuo mūsų pažinties, ji ėmė klausinėti apie mano darbą. 
Daugumai žmonių į jį nusispjauti - jeigu neminėsime tų bepročių 
doruolių, kuriuos ištinka paranoja nuo minties, kad aš įžeisiu jų 
religiją. Leila buvo visai kitokia. Ji buvo velnioniškai protinga ir 
smalsi, ji norėjo žinoti viską. Aiškiai buvo matyti, kad mano pa- 
sakojimas ją sužavėjo. Ji suplanavo tą dokumentinį filmą jau po 
pirmo mudviejų pokalbio. 

- Ir jūs sutikote? 

— Taip, sutikau. Man įgriso, kad man pasireikšti neleidžia kon- 
servatoriai ir bailūs mokslininkai, bijantys pažvelgti tiesai į akis. 
Nusprendžiau, kad išmušė laikas pakreipti visą šį reikalą kita link- 
me - paviešinti. Dokumentinis filmas buvo idealus būdas tai pa- 
daryti. O visi tie niekingi mokslininkai? Tegul jie eina velniop, 

nusprendžiau. Juk jie tik bijo supykdyti musulmonų pasaulį. Jie 
gyvena nuolatos bijodami - o tokie žmonės tiesos negali sužinoti. 

— Todėl jūs čia ir gyvenate? 

- Aš gyvenu ne čia, o tai vienur, tai kitur. 

— Puiku, - tarė Osama. - Tai kodėl jūs atvykstate čia, į bene vie- 
nintelę šalį, kur galite per savo teorijas pakliūti į bėdą? 

Meibusas ne iš karto surikiavo mintis. 

- Atvykstu čia tirti. Ir patikrinti savo nekilnojamojo turto. Kita 
vertus, dar ir tam, kad turiu žinoti - turiu įrodyti sau, - kad nebijau 
šitų nesąmonių... 

Jis nuščiuvo. Osama nujautė, kad Meibusas niekados neįstengs 
suprasti tikrosios priežasties, dėl kurios čia grįžo; net jeigu vieną 
dieną ją suvoks, jis pernelyg išdidus, kad pasakytų ją balsu. Kad ir 
kokia toji priežastis, ji nebyloja apie jo būdo tvirtybę. Veikiau apie 
silpnumą, kažką panašaus į motinos glamonių ilgesį. 

— Taigi Leila pradėjo filmuoti jus dykumoje, - priminė Osama. 

Meibusas ryžtingai linktelėjo. 

- Norėjau nufilmuoti didžiumą medžiagos ten. 

— Kodėl? 

- Taip buvo saugiau. Niekas negalėjo ten šniukštinėti. 

Meibusas pažvelgė į Osamą, tarsi tikėdamasis, kad šis pagaliau 
ateis į protą ir iš šio pokalbio apie praktiškus dalykus supras, kad 
jo pasaulėžiūra pateisinama. Osamai knietėjo jam pasakyti, kad jis 
galėtų tvirtinti esąs nepakaltinamas. 

— Ar Džeikobas buvo ten tą savaitgalį? - paklausė detektyvas. 

— Taip. Erikas labai norėjo nusigauti į Rub al Chalį. Manau, 
Džeikobas vyko ten vien todėl, kad jį traukė Leila ir kad niekados 
neatsisako kelionės į dykumą. 

— Vadinasi, Leila jus filmavo. Kas paskui? 

- Ji grįžo čionai, į Džidą. Kitą savaitgalį toliau filmavome mano 
bute - ji fotografavo šventraštį. - Jis nutilo, nurijo seiles. - Ji tu- 
rėjo sumontuoti to dokumentinio tilmo bandomąjį variantą, bet 
pas mane taip ir nepasirodė. Po savaitės jai paskambinau. Ji sakė 
tai užduočiai sugaištanti daugiau, negu tikėjosi, bet netrukus man 
parodys ką padariusi. Kitą savaitę ji dingo. 


380 


— Kaip sužinojote, kad ji dingo? 

— Man pasakė Erikas. Jis vis skambino jai į mobilųjį, bet šis ne- 
veikė, tada jis paskambino jos giminaičiui. Jis ir pasakė Erikui, kad 
Leila dingo. Turbūt įsivaizduojate, kad aš išsigandau. Erikas nenu- 
manė, kur ji. Jųdviejų santykiai buvo artimesni negu mano ir jos, 
bet jis neįstengė jos rasti. Tikriausiai jis pamanė, kad aš dėl to kal- 
tas, ir davė man pylos telefonu. 

— Kodėl jis manė, kad dėl to kaltas jūs? 

— Todėl, kad jis žinojo, ką aš darau, ir aš jį buvau įspėjęs, jog 
tai pavojinga. Bet žinote, ką manau? Jis nepaisė mano įspėjimo. Jis 
kažkam prasitarė ir jautėsi prasikaltęs, tačiau išplūdo mane. Tą va- 
karą jo namuose jis ne juokais įpyko, ėmė kaltinti mane, girdi, per 
mane kilo pavojus jo žmonai. Bet jis tik stengėsi paslėpti tą faktą, 
kad pats nelaikė liežuvio už dantų. 

— Taigi jūs ant jo supykote? 

Meibusas atsilošė ant kėdės ir susidėjo rankas ant krūtinės. 

— Paistalai, - tarstelėjo. - Aš neprisipažįstu jį nužudęs. 

Osama griebėsi kitos taktikos. 

— Ar Erikas, Džeikobas ir Leila vieninteliai žinojo apie jūsų 
darbą? 

- Taip, ir dar žmogus ar žmonės, kuriems prasitarė Erikas. 

— Ar įtarėte Džeikobą išdavus jūsų paslaptis? 

— Ne. Džeikobui trūko proto tuos dalykus suprasti, o į netiesio- 
ginę jų reikšmę jam buvo nusispjauti. 

— O Leila jūs pasitikėjote? - pasufleravo detektyvas. 

- Taip. Leila pagarbiai žiūrėjo į mano darbą, tikėjo, kad tai, ką aš 
darau, yra svarbu. Žinojau, kad ji niekados niekam neprasitars, kol 
bus pasirengusi - turiu galvoje, kol baigs tą dokumentinį filmą. 

- Vis dėlto turite pripažinti, kad ji galėjo... 

— Ne, - Meibusas ryžtingai papurtė galvą. - Ji nieku gyvu nie- 
kam nebūtų pasakojusi. 

— Kodėl jūs pasitikėjote Eriku? Jo žmona sako, jis niekuomet 
nebūtų palaikęs nieko, kas juodina islamą. 

Meibusas pašiepiamai prunkštelėjo. 

— Ar ji apskritai apie ką nors išmano? - pakėlė balsą jis. - Štai 
ką jums pasakysiu: pažinojau Eriką vos mėnesį, bet apie jį, jos vyrą, 
žinojau daugiau negu jinai. 

— Matyt, Erikas labai palankiai žiūrėjo į Saudo Arabijos kultūrą 
ir islamą, - tarė Osama. - Jam nepatikdavo, jeigu kas nors blogai 
apie juos atsiliepdavo. Tad pasakykite man štai ką, pone Meibu- 
sai: kas atsitiko, kai šis palankiai į tuos dalykus žiūrintis žmogus 
su jumis atvažiavo į dykumą ir visą savaitgalį žiūrėjo, kaip Leila jus 
filmuoja, o jūs aiškinate savo tyrimų esmę? 

- Jis pasibaisėjo — štai kas atsitiko! - suurzgė Meibusas. - Žinau, 
kur sukate, bet jūs ne taip supratote. Jis negrasino manęs demas- 
kuoti - jis taip ir padarė. Ir, kaip jau sakiau, ko gero, visi tie šiurpūs 
dalykai nuo to ir prasidėjo. 

— Kodėl išvykote iš šalies? 

Meibusas sudvejojo; jis vis dar atrodė įtūžęs. 

- Tą kelionę planavau jau seniai, - atsargiai rinkdamas žodžius 
aiškino jis. - Pamaniau būsiant geriau, jeigu išvyksiu. Jeigu kas nu- 
tiktų... suprantat, tada jie galėjo susidoroti su manimi. 

Osama įdėmiai jį nužvelgė. 

— Tačiau po kelių dienų grįžote iš Niujorko ir lėktuve sėdėjote 
šalia Miriamos Volker. 

Meibusas, matyt, vėl įpyko: jo veidas ėmė rausti, pečiai įsitem- 
pė, jis nulenkė galvą lyg pulti pasirengęs bulius. 

— Ką norite pasakyti? 

- Jūs nemačiomis įkišote jai kai ką į rankinę. - Osama ištraukė 
iš aplanko atminties kortelę ir pakėlė rankoje. Meibusas neištarė 
nė žodžio. 

— Mes žinome, kas šioje kortelėje. Jūs nelegaliai gabenote į šią 
šalį Korano klastotes. 

Meibusas sužaibavo į jį akimis. 

— Aš įsigijau tyrimų medžiagos, kurią jau seniai troškau gauti. 
Ir tai nėra Korano klastotės. Tai autentiškos ankstyvosios kopijos — 
seniausios iš rastų per visą istoriją, - o vien tai, kad jos neatitinka 


jūsų požiūrio, dar nereiškia, jog padariau kažką bloga. 

Iš tono galėjai pamanyti, kad teisinasi koks nesubrendėlis, Ži- 
nantis, kad yra prasikaltęs, bet niekados to neprisipažinsiantis. 

- Ir tuos dokumentus jūs pirkote Niujorke? - Iš detektyvo balso 
galėjai pamanyti, kad jis nelabai tuo tiki. 

— Pardavėjas nusprendė atlikti sandorį ten, - atrėžė Meibusas. - 
O Leila čia niekuo dėta, aišku? Ničniekuo. Aš jau seniai troškau 
gauti tuos dalykus. 

— Panašių dokumentų jau turėjote savo dykumos namelyje. 

— Šitie, - linktelėdamas galva į atminties kortelę tarė Meibu- 
sas, - yra visiškai kitokie. Jie ne iš to paties radinio kaip tie name- 
lyje. Aš lyginau tuos du rinkinius. Kada pagaliau suprasite: jų man 
reikėjo tyrimui. Leila čia niekuo dėta. 

— O kaip čia nutiko, kad įkišote kortelę Miriamai į rankinę? 

— Negalėjau rizikuoti, kad mane sučiuptų oro uoste, ir žinojau, 
kad Miriama grįžta iš Jungtinių Valstijų, todėl nusprendžiau ja pa- 
sinaudoti. 

- Iš kur sužinojote, kad Miriama grįžta? 

- Erikas man sakė. - Meibusas irzliai išsišiepė, tarsi Osama 
pats turėjo tiek suprasti. - Man dingtelėjo, kad ji grįžta iš Niujorko 
maždaug tuo pačiu metu, kaip ir aš. Supratau galintis pasinaudoti 
ja įveždamas tuos dokumentus į Saudo Arabiją ir padaryti, kad vis- 
kas atrodytų lyg sutapimas: nemačiomis įkišiu kortelę jai į rankinę, 
paskui ją atgausiu, kai ji pereis per muitinę. 

— Taigi pasirūpinote, kad lėktuve sėdėtumėte šalia jos? 

— Taip, taip. - Meibusas nekantriai mostelėjo ranka. - Aš viskuo 
pasirūpinau. Tai buvo nesunku padaryti, o tokios progos tiesiog 
negalėjau praleisti. 

— Man tik smalsu, pone Meibusai: kodėl jūs pamanėte gudriai 
sugalvojęs, kai nusprendėte tuos dokumentus atiduoti į rankas Eri- 
ko žmonai? Kas, jeigu jis būtų radęs kortelę? 

— Taip, aš suprantu, kokia ironiška buvo situacija. 

- Ironiška? Man jūsų poelgis pasirodė kiek piktanoriškas, turint 
galvoje Eriko požiūrį į jūsų darbą. Be to, man atrodo, jūs labai rizi- 


kavote: jeigu jis būtų sužinojęs apie tuos dokumentus, o jis - išties 

tas žmogus, kuris jus demaskavo, - kas žino, ką būtų padaręs, jeigu 
būtų supratęs, kad išnaudojote jo žmoną, taip sakant, kaip kontra- 
bandos gabentoją? 

Meibusas lėtai iškvėpė. 

— O kaip ketinote kortelę iš jos atsiimti? 

— Tai nebuvo svarbu. Būčiau pavogęs rankinę ar panašiai. Svar- 
biausia, kad kortelė saugiai atvežta ir aš žinau, kur ji. 

Osama atsilošė ir neslėpdamas pasidygėjimo nužvelgė įta- 
riamąjį. 

— Jūs nesitikėjote, kad ji nusiveš kortelę namo? 

— Ne! Bet kai ji perėjo muitinės patikrą, apsaugininkas ją nusi- 
tempė į tą kambarėlį moterims be palydovo, ir aš patekau į bjaurią 
padėtį. Iš ten ją turėjo išvaduoti Erikas, o jo nebuvo. Laukiau prie- 
šais oro uostą, kol pamačiau Eriką įeinant į vidų. Nuvažiavau jam 
ir Miriamai iš paskos. Vos tik juodu grįžo namo, Erikas išėjo, tad 
aš užlipau į antrą aukštą - turėjau atsiimti tą atminties kortelę. Ji 
man buvo vertingesnė už viską pasaulyje. Du kartus pabeldžiau, 
bet niekas durų neatidarė. 

— Tada pagrobėte Eriką, kad susigrąžintumėte kortelę? - pa- 
klausė detektyvas. 

— Ne. - Meibusas perbraukė pirštais plaukus. - Ne, jis grįžo tuo 
metu, kai aš jau buvau beišeinąs. Jis užklupo mane ant laiptų ir 
išsigando. Gal pamanė, kad atėjau nužudyti jo žmonos ar pana- 
šiai. Prisiekiu Dievu, jam atsisuko varžtai! Jis pagrasino iškviesiąs 
policiją! - Šiuos žodžius Meibusas ištarė tiesiog negalėdamas tuo 
patikėti ir kone didžiuodamasis savo teisumu. - Jis vis dar manė, 
jog aš prisidėjau prie to, kad Leila dingo. 

— Tada jam ir smogėte? 

— Įvyko nelaimingas atsitikimas. Buvome jo buto laiptų aikš- 
telėje. Erikas, stiprus vyras, laikė sugriebęs mane už marškinių. - 
Meibusas mostelėjo sau į krūtinę. - Jis trenkė mane į sieną ir pa- 
šnibždomis ėmė grasinti tuoj mane užmušiąs. Aš nesuvokiau, kas 
darosi. Tikrai pamaniau, kad jis mane nudės. Mėginau jį paprotin- 
ti, bet jis nesiklausė. 

Staiga Meibusas užsičiaupė, atsilošė ant kėdės ir susidėjo rankas 
ant krūtinės. Osama suprato, kad jis norėjo pasakyti daugiau, bet 
tuomet - bent jau Meibuso manymu - jis būtų prisipažinęs nužu- 
dęs žmogų. 

— Tada jam sudavėte, - tarė Osama. 

— Taip, kai jis trenkė mane į sieną, aš jam sudaviau. 

— Kaip“ 

— Palaukiau, kol jis paleido mano marškinius, tada vožiau. Ne- 
mačiau, ką darau, - tiesiog norėjau pastumti jį į šalį, kad galėčiau 
nusigauti prie laiptų. Tikėjausi, kad nuo smūgio jis praras sąmonę, 
bet netyčia jis griuvo aukštielninkas ir nusirito laiptais. Tikriausiai 
trenkėsi galva į betonines pakopas. Išgirdau trakštelint ir iškart su- 
pratau, kad nutiko kažkas labai negera. Pasilenkiau ir pamačiau, 
kad jis nekvėpuoja, akys įsmeigtos į lubas - jis buvo negyvas. 

Meibusas sumišęs apsidairė, tartum vis dar negalėdamas pati- 
kėti, kiek nedaug reikia, kad žmogus mirtų. 

— Bandėte jį atgaivinti? 

- Jis nerodė jokių gyvybės ženklų. Aš jums sakau: jis buvo ne- 
gyvas. Norėjau jį ten palikti, bet supratau: jeigu kas nors matė, 
lengvai mane atpažins. - Jis graudžia mina parodė į savo šviesius 
plaukus. Ranka drebėjo. - Turėjau išgabenti jį iš ten. Taigi pakė- 
liau, apglėbiau per krūtinę ir nutempiau laiptais. Niekas iš kaimynų 
nepastebėjo. Abejoju, ar kas nors bent išgirdo - matyt, visi žiūrėjo 
televizorių. Nuvilkau jį į gatvę, pasodinau ant priekinės sėdynės lyg 
kokį nualpusį draugą ir nuvažiavau. 

— Ir nuvežėte jį į dykumą? 

- Jis neatsipeikėjo, - įtikinėjo Meibusas. - Kartojau sau, kad jis 
atgaus sąmonę, kad aš tik kvailai puoliau į paniką, bet pravažinėjau 
po miestą tris valandas, o jis taip ir neatsigavo. 

Osama įtarė, kad į tokią padėtį patekusiam Meibusui nereikėjo 
trijų valandų savo klaidai suvokti - jeigu jis išties gaišo tiek laiko. 

— Nuvežiau jį į dykumą, - jau ramiau pasakojo Meibusas. - Man 
reikėjo kur nors jį iš ten išgabenti, todėl išvažiavau iš miesto. Jokio 


plano neturėjau - tik žinojau, jog turiu nuboginti jį kur nors, kad 

niekas nerastų lavono. Greitkelyje vis sustodavau galvodamas kur 
nors jį išmesti, bet nė viena vieta neatrodė saugi. Nė pats nepaju- 
tau, kaip atsidūriau prie savo namų netoli Karjat al Fo. Niekas ten 
jo neieškos. 

Meibusas staiga atsilošė ant kėdės. 

— Bloga nuojauta kamavo mane nuo pat pradžių. Man nereikėjo 
susidėti su tuo vyruku. 

— Taigi paslėpėte lavoną sandėliuke? 

— Neturėjau laiko jo užkasti. Ten lankosi tik kupranugarių pri- 
žiūrėtojas, o tą savaitę jis jau buvo atėjęs. Šiaip ar taip, į namą jis 
niekada neužsuka - užeina į tvartą ir vėl iškeliauja. Dėl viso pikto 
sandėliuką užrakinau. Man reikėjo grįžti į Džidą ir atgauti kortelę 
iš Miriamos, bet kai parsiradau, negalėjau jos rasti. 

Jis vėl kėlė balsą, o kūnas, rodės, tirtėjo nuo bangomis užliejan- 
čio pykčio. 

- Atėjote pas ją į butą? 

- Taip. Namie jos neradau. Nėra nė ko sakyti, buto raktą turė- 
jau, taigi be vargo įėjau. Atrodė, kad ji išėjusi iš namų. Atminties 
kortelės negalėjau rasti. Pamaniau, Miriama ją pasiėmė. Bute ilgai 
nebuvau, bet dvi dienas vis atvažiuodavau ir jos laukdavau. 

- Ir kaip ją sučiupote? 

— Buvau begrįžtąs į savo namus mieste. Išlipęs iš automobilio 
pamačiau moterį, įeinančią pro mano namų lauko duris. Nežino- 
jau, kas ji, tad nusekiau įkandin. 

- Ir ją pagrobėte? 

— Man tik reikėjo nusivežti ją į kokią tylią vietą, kad galėčiau 
paklausti apie kortelę. 

— Kur ją nusivežėte? 

— Į viešbutį prie Abhos. Ji man pasakė atidavusi kortelę policijai. 

Meibusas nutilo - aiškiai tebepyko dėl patirto nuostolio. 

— Tada man neliko kitos išeities, kaip vežtis ją į namelį dykumo- 
je. Jeigu būčiau ją paleidęs, būtų ėjusi tiesiai į policiją. 

— Supratau, - atsakė Osama. - O kaip su Eriko automobiliu? 

— Taip, man reikėjo atsikratyti ir jo - kad susidarytų įspūdis, jog 
Erikas pabėgo. 

— Kaip jį radote? Pasak Miriamos Volker, jis buvo paliktas už 
kelių kvartalų nuo namų. 

— Taip, žinau. Bet pamaniau, kad Erikas negalėjo jo pastatyti 
labai toli, ir žinojau, kaip jis atrodo, - Erikas buvo atvažiavęs juo į 
dykumą. 

— O iš kur gavote raktelius? 

— Paėmiau iš Eriko. Jis turėjo juos, kai nukrito nuo laiptų, tad 
įsidėjau juos į kišenę. 

Detektyvas linktelėjo. 

— Pone Meibusai, jūs kaltas dėl Eriko Volkerio ir Džeikobo 
Markso mirties, - tarė. - Nuosprendį jums skelbs teismas, ne aš. 

Šie žodžiai, rodės, nė kiek nepaveikė Meibuso. Jam net neužteko 
mandagumo susigėsti. 

— Aš jums sakiau: įvyko nelaimingas atsitikimas. O su Leilos 


nužudymu neturiu nieko bendra. Ją nužudė jūsiškiai. 


Najiras išėjo pro stumdomąsias ligoninės duris. Su parišta ranka 
jautėsi kvailai. Per tą nuotykį dykumoje jis kažkaip susilaužė petį. 
Lauke galėjai nuleipti nuo karščio, bet kūno viduje jis tebejuto vėsą, 
nes šešias valandas praleido palatoje. Jį nupurtė nevalingas drebu- 
lys. Apsidairė Samiro, bet pamatė ne jį, o Osamą, atsišliejusį į pa- 
trulinį automobilį prie šaligatvio. 

— Salam aleikum, - pasisveikino Najiras. 

Osama pasilabino su džiugia išraiška veide ir atidarė jam dureles. 

— Nesijaudinkite, - tarė, - paršų banda jau išvažiavo iš miesto. 

— Mane turėjo pasitikti dėdė, - paaiškino Najiras. 

— Pasakiau jam, kad jus paimsiu, - atsakė Osama. - Jis nudžiu- 
go, kad nereikės važiuoti su taksi. 

Najiras linktelėjo ir įlipo į vidų. Pirmas į galvą atėjęs klausi- 
mas - Kaip laikosi Katia? E išgaravo kaip dūmas. Jam nerūpėjo, ar 
Osama išties Žino atsakymą į jį. Nors Osama jis žavėjosi, o dabar 
dar ir jautėsi jam dėkingas, negalėjo prisiversti pritarti tam, kad 
detektyvas mato Katią dažniau negu jis. 

— Kaip Miriama? - paklausė Najiras. 

Jis žinojo, kad pareigūnai nuvežė ją tiesiai į Karjat al Fo ligoni- 
nę. Kai sužinojo, kad pavojus jos sveikatai negresia, Najiras grįžo į 
Džidą. Jį pavėžėjo vienas iš Karjat al Fo policininkų. 

— Vežu jus jos aplankyti, - atsakė Osama. 

— Kur jinai? 

— Vakar vakare atvažiavo į Džidą. 

Najirui dingtelėjo, ar apie tai žino Katia. Ji tikriausiai girdėjo, 
kas nutiko dykumoje. Nėra ko abejoti, Karjat al Fo policijos parei- 
gūnas papasakojo jai apie smėlio audrą - meteorologai jau vadino 
ją viena iš baisiausių šį šimtmetį - ir apie du žmones, aptiktus pa- 
lapinėje virš užpustyto automobilio. Ką visa tai sužinojusi spėlios 
Katia? Ar ji manys, kad Najiras elgėsi didvyriškai? O gal kvailai? 
Gal kad apgaudinėjo ją su kita? 

— Sučiupome Meibusą, - tarė Osama. - Erikas Volkeris ir Džei- 
kobas Marksas negyvi. 

Najiras klausėsi Osamos pasakojimo apie tai, ką pavyko išsiaiš- 
kinti policijai, ir apie Eriko dingimo aplinkybes. 

— Manote, Leilą nužudė Meibusas? - paklausė Najiras. 

Osama kurį laiką svarstė, galop dvejodamas atsakė: 

- Ne. 

Suskambo Najiro telefonas. Jis vargais negalais jį sugrabaliojo 
ir atsiliepė. 

— Čia ponas Šarki? 

— Taip, - Najiras nepažino pašnekovo, bet iš balso pajuto, kad jis 
amerikietis, ir jį nusmelkė nerimas. 

- Pone Šarki, čia Teiloras Šo iš Sintech korporacijos. Prieš kelias 
dienas mes kalbėjomės apie Eriką Volkerį. 

Tepraėjo kelios dienos? Najirui atrodė, kad savaitės. 

- Klausau, pone Šo. 

Najiro mintys karštligiškai sukosi. Jis dirstelėjo į Osamą - šis 
klausiamai pažvelgė į jį. Jeigu dešinė ranka nebūtų buvusi parišta, 
būtų paėmęs rašiklį ir ant bloknotėlio, pritvirtinto prie prietaisų 
skydo, būtų parašęs: Ar Eriko viršininkas žino, kad jis negyvas? 

— Skambinu todėl, kad radome sekimo prietaisus, kurių buvome 
pasigedę, - paaiškino ponas Šo. - Matyt, dėžė buvo padėta ne vietoje. 

— A... - numykė Najiras. - Vadinasi, ji vis dėlto nebuvo pa- 
vogta. 

— Mes dar nesame įsitikinę. Dėžėje radome keletą daiktų, kurių 
ten neturėjo būti. Mes vis dar įtariame, kad Volkeris buvo paėmęs 
dėžę, man atrodo, jis kai ką ten paliko. Bandžiau skambinti parei- 
gūnams, bet jie nenorėjo sakyti, kaip susisiekti su Eriku. Tikėjausi, 
kad jūs galėsite padėti. 

Najiras giliai įtraukė oro ir tiriamai žvilgtelėjo į Osamą. 

- Pone Šo, deja, turiu pranešti, kad Erikas Volkeris negyvas. 

Jo žodžius pasitiko tyla. Galop Šo atsikrenkštė. 

— O Dieve! Kokia liūdna žinia! 

— Mielai užsukčiau paimti tų daiktų, - bemat atsakė Najiras. 
Neabejoju, kad jo žmona norėtų juos turėti. 

— Taip, žinoma. - Šo, rodės, negali atgauti žado. - Kaip gaila! 
Įvyko nelaimingas atsitikimas? 

- Taip. - Najiras nebuvo nusiteikęs aiškinti. - Ar vakarop būsite 
kontoroje? 

Juodu susitarė pasimatyti kitą dieną, nes po pietų Šo turėjo susi- 
tikimą Rijade ir parskris tik vėliau. Najiras jam padėkojo ir išjungė 
telefoną. 

— Eriko viršininkas, - tarė. - Jis bandė šį tą išsiaiškinti policijoje. 

Osama aiškiai susinervinęs papurtė galvą, paskui išleido su liki- 
mu susitaikiusio Žmogaus atodūsį. 

— Gerai, kad jam pranešėte. 

Osama įvažiavo į daugiaaukštę automobilių aikštelę kitapus gat- 
vės nuo ligoninės ir juodu išlipo. 

- Miriama vis dar ligoninėje? - stengdamasis neišsiduoti, kad jį 
apėmė panika, paklausė Najiras. 

- Ji tik ilsisi, - paaiškino Osama. - Nenorėjo grįžti į savo butą. 

Vos tik atsidūrė gatvėje, Najirui magėjo tekinam pasileisti į ligo- 
ninę, bet jų dėmesį patraukė garsus kivirčas už kokių penkių metrų. 
Moteris stovėjo priešais drabužių krautuvėlę su paaugliu sūnumi ir 
garsiai rėkė ant vyriškio, iš pažiūros - religinio policininko. Ji nery- 
šėjo skara ir, sprendžiant iš veido, netvėrė pasipiktinimu. Mutava, 
kaip galėjai tikėtis, vilkėjo blauzdas siekiančiu baltu tobu. Jis neati- 

traukė akių nuo šaligatvio ir tik vieną kartą be garso maldaudamas 
dirstelėjo į moters sūnų. 

— Čia tau ne Rub al Chalis! - šaukė jinai. - Čia ne Rijadas! Ma- 
nai, aš turiu tavęs klausyti?! Tu taip manai?! 

Rankoje ji laikė rudo popieriaus maišą ir po kiekvieno sakinio 
purtė jį policininkui prieš nosį; pirkiniai maiše kaskart subarškė- 
davo ir sutrinksėdavo. 

Atrodė, policininkui sunkiai sekasi valdytis. 

— Moteriai rodytis be skaros - nuodėmė. 

Najiras sunerimo, kai Osama sparčiai pasuko prie besivaidi- 
jančiųjų. 

— Atleiskite, - kyštelėdamas savo ženklelį tarė detektyvas, - kas 
čia darosi? 

Mutava su dėkingumu į jį pasisuko. Moteris, matyt, palaikė Osa- 
mą jo kolega ir pasiuto. Ji perplėšė maišą ir išvertė ant šaligatvio 
pirkinius - porą ryškiaspalvių vaikiškų žaislų. Tada užsivožė maišą 
ant galvos ir ėmė rėkti: 

— Na, štai - dabar patenkintas?! Patenkintas, ką?! 

Ištiesusi rankas ji ėmė suktis ratu mėgdžiodama neregę. 

- Čia tu, Ahmedai? Ar gali paimti vargšę motiną už rankos ir 
parvesti ją namo, nes ji nė velnio nemato? 

Praeiviai, sustoję paspoksoti į besivaidijančius žmones, dabar 
kikeno. Mutava sulig kiekviena akimirka vis labiau siuto. 

— Ar tu tikrai esi Ahmedas? - šaipėsi moteris. - Gal tu tik sakai, 
kad esi mano sūnus? Juk aš neskiriu. Bala žino, kas tu esi! 

Policininkas galiausiai nebesusitvardė. 

- Aš jus suimu! - pareiškė jis, bet moteris ėmė švaistytis kumš- 
čiais ir visi aplink atsitraukė atatupsti. Jos sūnus, rodės, iš gėdos 
norėjo prasmegti skradžiai. 

Osama jam niuktelėjo, tada paėmė motinai už rankos, kažką 
sukuždėjo ir nusivedė į šalį, nors ši spyriojosi. Už pusės kvartalo 
jinai trūktelėjo jam už rankos, sustabdė ir kažką pasakė. Berniukas 
parbėgo pasiimti žaislų. Tuomet moteris nusiplėšė popierinį maišą 
nuo galvos ir atsigręžusi sušuko: 

- Šlykštynė mutava! 

Sūnus pribėgo prie jos, kol ji dar nespėjo leptelėti ko daugiau, 
ir nusitempė į šalį. 

Najirui susidarė įspūdis, kad religinis policininkas būtų pada- 
ręs moteriai ką nors bloga, jei Osama nebūtų rūsčiai jo stebėjęs. 
Galiausiai detektyvas įsikišo ženklelį į kišenę, vis dar žaibuodamas 
akimis į mutavą, paskui mostu paliepė jam pasišalinti. Policininkas 
nepatenkintas, bet išsigandęs nusliūkino į šalį, lydimas grėsmingo 
Osamos žvilgsnio. Detektyvas atrodė didžiai pasidygėjęs, supykęs 
ir nusivylęs - Najiras niekados nebūtų tikėjęsis, kad tokiomis aplin- 
kybėmis pareigūnas šitaip reaguos. Tiesą sakant, jis ne kartą buvo 
matęs policijos pareigūnus, lydinčius gatvėse budinčius mutavas. 

— Čia ne Rijadas, - suniurnėjo Osama, vyrui dingus iš akių. 

Najiras įėjo į ligoninę paskendęs mintyse. Akivaizdu, kad Osa- 
ma griežtai įsakymų nesilaiko. Negali sakyti, jog Najirą tai nuste- 
bino, bet jam pasirodė neįprasta, kad per tuos kelis kartus, kai Na- 
jiras jį lydėjo, Osama dusyk nepatingėjo įsikišti į vaidą; abu kartus 
jis padarė sprendimą, prieštaraujantį įstatymams. Najirą tai žavėjo 
ir kartu varė į neviltį - todėl jis jautėsi nesmagiai. Osamos spren- 
dimams jis pritarė, bet nenorėjo taikstytis su tuo, kad pažeidžiami 
religiniai įstatymai. Gal čia išties ne Rijadas, bet ir ne Amerika! 

Ligoninėje Osama kalbėjosi su slaugytoja apie Miriamą, o Naji- 
ras, prisiminęs, ko čia atėjo, mintyse gūžėsi. Kaip jis galėjo pasitei- 
sinti smerkiąs Katios bendravimą su viršininku, kai štai pats lanko 
Miriamą* Kai važinėjo su ja po miestą - vienas?! Kai nuvežė ją pas 
dėdę ir praleido su ja vakarą? Ir tas vakaras - Najiras turėjo pripa- 
žinti - jam labai patiko. Katia visai pagrįstai gali ant jo pykti. 

Osama paliko jį vieną Miriamos palatoje. Najiras atsisėdo prie 
lovos ir tylėdamas paslapčiomis vis žvilgčiojo į duris. Net miego- 
dama Miriama atrodė sunerimusi: kakta suraukta, lūpų kampučiai 
nusvirę. Veidas ir rankos buvo nusėti smulkių rėžių, bet nė viena 
žaizda neatrodė sunki. Ar kai pabudusi jį pamatys, jai iškils bai- 
siausi prisiminimai iš dykumos? Prisimins tai, ką stengėsi užmirš- 
ti? Nuojauta jam patarė išeiti, kol dar ne vėlu, bet mintis, kad ji 
pabus ir pamatys esanti viena, dairysis paguodos ir jos nesulauks, 
pripildė jo širdį liūdesio. 

yx-- so 


riešo iššoko šlykšti violetinė mėlynė. Nuo lovos krašto nukarusi 
ranka atrodė tokia gležna, kad Najirui magėjo ją suimti, suspausti, 
bet jis tik užtraukė apklotą jai virš pečių, tada užsimerkė ir ėmė 
melstis. 

NAJIRAS PABELDĖ Į DURIS. Niekas neatsiliepė, tada jis neno- 
romis nuspaudė skambučio mygtuką. Netrukus kažkas subrazdėjo, 
durys atsidarė ir jis pamatė kvailoką jaunatvišką Aimano veidą. 

— Labas! - tarė jis. - Užeikite. Katia čia. Mano dėdė taip pat. 

Išgirdus šią žinią Najirui pasidarė lengviau. Jis leido Aimanui 
atlydėti jį į vyrų svetainę ir ten atsisėdo ant sofos kraštelio laukti, 
kol vaikinas pakvies Katios tėvą. 

Po kelių minučių kažkas pabeldė į duris. Įėjo Aimanas. Jis atro- 
dė suirzęs. 

— Užeikite. Abu Beždžionė išėjęs. 

— Kaip tu jį pavadinai? 

Aimanas kvailai šyptelėjo. 

— Abu Beždžione. 

Najiras stodamasis tarė: 

— Tau nederėtų bjauriai kalbėti apie savo dėdę. 

— Tiesą sakant, Beždžionė - ne mano dėdė, - atkirto Aimanas. 
Najiras nebuvo nusiteikęs aiškintis šio vardo subtilybių. - Abu 
Beždžionė - Beždžionės Tėvas, - paaiškino vaikinas. - Beždžio- 
nė - Katia. Ji dabar be perstojo bamba. 

Najiras stabtelėjo. 

— Gal geriau jau užsuksiu vėliau. 

— Gal geriau jau ne. - Aimano žvilgsnis tartum įspėjo: Nedrįski- 
te palikti manęs vieno su ta moterimi! 

— Aš tik noriu kai ką jai perduoti. - Najirui pasidarė neramiau. - 
Kai ką, susijusio su viena byla. 

— A... Aišku. 

Nespėjus Najirui atiduoti, ką atnešė, Aimanas nuėjo korido- 
riumi. Najiras vis labiau nuogąstaudamas nusekė jam įkandin. 
Kai praėjusį kartą čia buvo, nepateko taip toli į Katios namus 
kaip dabar. Ateiti čia iš anksto neįspėjus jam atrodė baisiausiai 
nemandagu. 

Katia sėdėjo prie kompiuterio svetainėje. Kambarys buvo visai 
šalia virtuvės ir pro langelį valgiams paduoti sklido kavos kvapas. 
Katia neryšėjo skara ir sodriai rudi šilkiniai jos plaukai žvilgėjo sta- 
linės lempos šviesoje. Ji buvo taip įnikusi į darbą, kad net neatsi- 
gręžė, o kai pagaliau pasisuko, jis suprato, kodėl iškart jo neišgirdo: 
buvo užsidėjusi ausines. Kompiuterio ekrane ėjo interviu vaizdo 
įrašas. 

Iš veido išraiškos buvo matyti, kad ji sudvejojo. 

— Oi! - aiktelėjo ji, pašoko ant kojų, čiupo nuo rašomojo stalo 
raudoną skarą ir apsisuko ja plaukus piktokai žvilgtelėdama į Ai- 
maną. Šis jau skuodė iš kambario. Vaikinas aiškiai neįspėjo Katios, 
kad atsives Najirą. 

— Malonu tave matyti, - tarė Katia. - Ahlan.* Sėskis. 

Ji mostelėjo į dvi sofas jam už nugaros. Nors mostas atrodė sve- 
tingas, jis pajuto nuo jos dvelkiant šaltuką ir neatsisėdo. 

- Atsiprašau, kad sutrukdžiau. 

— Nesutrukdei. 

Bet tonas buvo oficialus, šaltas. Ji vilkėjo kukliu šviesiai pilku 
chalatu, kojas buvo įsispyrusi į senas šlepetes, prilaikomas pūkuotų 
leopardo kailį imituojančių juostelių. Pamatęs jos apdarus jis nu- 
džiugo, bet kartu dar labiau pasijuto kaip įsibrovėlis. 

— Prašom sėstis, - paragino Katia. - Atnešiu kavos. 

- Ačiū, ne, - atžarokai atsakė Najiras. 


* Prašom užeiti (arab.). 

Ji stovėjo žiūrėdama jam tiesiai į akis. Jai už nugaros kompiute- 
rio ekrane mirgėjo vaizdai, filmuoti kažkieno namuose. 

— Leilos filmuota medžiaga, - paaiškino Katia. Buvo jau aštuo- 
nios valandos, bet ji tebedirbo. Kiekvieną akimirką galėjo įeiti jos 
tėvas. 

— Džiaugiuosi matydama, kad jums pavyko grįžti iš dykumos. 

Jis dvejojo, ką atsakyti. Jam dingtelėjo, kad ji veikiausiai žino, 
ko jis važiavo į dykumą ir kaip išgelbėjo Miriamą. Matyt, ji tikėjosi 
vienokio ar kitokio atsiprašymo. 

— Man reikėjo ištrūkti iš miesto, - tarė Najiras. Matyt, atsa- 
kymas neįtikino, nes jos veidas paniuro. - Be to, nerimavau dėl 
Miriamos. 

Katia nieko neatsakė. 

— Norėjau tau kai ką parodyti, - iškart pridūrė jis, ištraukė iš 
kišenės kompaktinį diską ir padavė jai. Katia paėmė su keista veido 
išraiška. 

— Vakar man paskambino iš Sintech, - paaiškino Najiras, - iš 
korporacijos, kurioje dirbo Erikas Volkeris. Atsimeni: vadovai ap- 
kaltino jį pavogus sekimo įrangą? 

— Atsimenu. 

— Galiausiai jiems pavyko rasti dingusius daiktus. Jie buvo 
aparatūros kambaryje sudėti į dėžę, bet ji buvo paslėpta už dau- 
gybės kitų, todėl iš pradžių jos nepamatė. Visi prietaisai tebebuvo 
dėžėje ir gerai veikė. Šitą diską jie rado įsispraudusį po atlanku 
dėžės apačioje. 

— Nieko nesuprantu, - prisipažino Katia. 

- Tie prietaisai dingo Erikui išėjus atostogų. Todėl vadovai jį ir 
įtarė. Žinia, įrangą galėjo paimti bet kuris darbuotojas, tačiau tas, 
kuris buvo ją paėmęs, viską ir grąžino. Tiesiog sukrovė į dėžę, kad 
jeigu kas pastebėtų daiktus dingus, vėliau pamanytų, jog jie buvo 
padėti ne į vietą ir todėl tiesiog liko nepastebėti. 

Kai Eriko viršininkas ponas Šo rado diską, pamanė, kad iš jo 
sužinos vagies tapatybę, ir ėmė klausinėti savo darbuotojų rodyda- 
mas jiems įrašą diske. Nė vienas ničnieko apie tai nežinojo, todėl jis 
paskambino man, tikėdamasis, kad aš ką nors galėsiu paaiškinti. 

- Ir tu sugebėjai tai padaryti? 

— Net nežinau. 

Najiras mostelėjo į kompiuterio pusę ir juodu atsisėdo prie jo. 
Nuo Katios sklindantis kvapas jį taip sujaudino, kad jam pasirodė, 
jog krūtinėje ėmė trankytis kūjis. Jis vogčiomis dirstelėjo jai į veidą 
ir pamatė, kad ji irgi susijaudinusi. Nors ji galėjo baisiai suirzti dėl 
to, kad jis išrūko į dykumą paskui Miriamą, jis tikėjosi, jog dabar 
ji galbūt jam atleis. 

— Kur tavo tėvas? - paklausė jis. 

— Vakarieniauja su draugais. 

Ji išėmė iš kompiuterio Leilos vaizdadiskį ir įkišo jo atneštąjį. 
Najiras pastebėjo, kad ji nemūvi sužadėtuvių žiedo, ir jam švyste- 
lėjo viltis. 

— Nesijaudink, - šaltoku balsu pridūrė ji, - mano tėvas tavimi 
pasitiki. 

Nuo atsakymo jį išgelbėjo kompiuterio ekrane pasirodę stebė- 
jimo kameros filmuoti vaizdai. Veiksmas vyko tarsi pramoninių 
prekių parduotuvėje, bet buvo nakties metas, tad beveik visos švie- 
sos buvo užgesintos, degė tik kelios blausios lemputės prie kasos 
aparato. Ekrane pasirodė kažkoks vyriškis; Katia iškart delnu už- 
sidengė burną. 

— Pažįsti jį? - paklausė Najiras. 

Ji linktelėjo. Vyriškis priėjo prie kasos aparato, ištraukė stalčiu- 
ką, pasiėmė pinigus, paskubomis sukišo į rudą užtrauktuku užda- 
romą maišelį ir ėmė eiti aplink parduotuvę. Jis pasitraukė iš ap- 
šviesto ploto, tad juodu ne iš karto pamatė, ką jis daro, bet kai grįžo 
prie kasos aparato, jie pamatė, kaip jis nuo pakabų stveria daugybę 
apdarų ir susigrūda į jau išsipūtusį didelį šiukšlių maišą. 

— Man atrodo, čia moteriški apatiniai drabužiai, - stengdamasis 
neišsiduoti be galo sutrikęs tarė Najiras. 

- Taip ir yra, - pritarė Katia. - Čia Abdulrahmano parduo- 
tuvė. Jis yra prašmatnios moteriškų apatinių drabužių krautuvės 
savininkas. 

— Prisimenu. 

Ji žvilgtelėjo į jį. 

— Tikrai? 

Tokius dalykus jis vargu ar būtų kada užmiršęs, bet jis nesiruošė 
balsu apie tai kalbėti. 

- Čia Fuadas, Abdulrahmano padėjėjas, - paaiškino Katia. 

- Jis dirba parduotuvėje? 

- Taip. 

Katia pažvelgė į Najirą. Jis juto, kad jinai tuoj kažką suvoks, bet 
staiga ji visiškai nustojo drovėtis ir todėl tapo stulbinamai graži. 
Ji tiesiog negalėjo būti patrauklesnė kaip dabar - sėdinti su kas- 
dieniu chalatu, sujaudinta atradimo, kurį tuoj padarys. Najiras vos 
sutramdė beprotišką norą pasilenkti ir ją pabučiuoti. 

— Vadinasi, Erikas tikriausiai buvo pavogęs aparatūrą Leilai, - 
balsu svarstė Katia. - Juodu ėmė stebėti Leilos brolio parduotuvę. 
Tikriausiai ji įtarė, kad kažkuris jos darbuotojas vagia. Tačiau kaip 
tas diskas galop atsidūrė dėžėje, kurią Erikas grąžino į darbovietę? 

Najiras jau apie tai buvo pagalvojęs. 

- Tikriausiai ji pasidarė kopiją, - tarė jis. - Manau, užuot pasa- 
kojusi apie tai broliui, ji galbūt ruošėsi iškloti viską tiesiai Fuadui. 
Tai paaiškintų, kodėl jinai paslėpė diską. 

— Nori pasakyti, ji ketino Fuadą šantažuoti? 

— O kas, jeigu ji viską be užuolankų išdėjo Fuadui? - paklau- 
sė Najiras. - Manai, tai, kad Leila žinojo apie jo nusikaltimus, jam 
buvo pakankamas pagrindas ją nužudyti? 

Katia dvejodama linktelėjo. 

— Galbūt. Fuadas labai rimtai žiūri į savo pareigas. O Abdulrah- 
manas yra tironas. Jeigu jis būtų sužinojęs, kad Fuadas vagia, jis ne 
tik būtų išmetęs jį iš darbo, bet ir būtų pasirūpinęs, kad sulauktų 
bausmės... 

Ji nutilo ir susimąstė. 

- Bet jeigu Erikas apie tai žinojo, kodėl nesiėmė jokių žygių, kai 
Leila dingo? Jis juk būtų įtaręs Fuadą. 

- Tikriausiai jis to nežinojo, - atsakė Najiras. - Diskas gulėjo 

— Tai reiškia, kad Leila jam nepasakojo apie jį, tik padėjo diską 
į dėžę saugoti. 

— Galbūt. Tarkim, ji ruošėsi panaudoti jį Fuadui šantažuoti. Jei 
Erikas žinojo apie vagiliavimą ir vėliau suprato, kad Abdulrahma- 
nas neatleido Fuado, jis galėjo įtarti ją šantažavus. 

— Be abejo. Ji nenorėjo, jog kas nors apie tai žinotų, - Katia 
nuščiuvo. - O visi čia pamanė, jog Leila buvo nužudyta dėl to, kad 
filmavo prostitutes ir bendravo su nepažįstamais vyrais. 

Najiras prisiminė imamo žodžius: Daug moterų nevengia sveti- 
mų vyrų todėl, kad ieško sau poros. Nesvarbu, kad per pastarąsias 
penkias minutes Katios pyktis jam atslūgo. Vienas dalykas lieka 
akivaizdus: jinai atsidavusi savo darbui. Mintis prašyti jos to darbo 
atsisakyti tam, kad augintų vaikus, staiga pasirodė savanaudiškiau- 
sias dalykas, koks tik gali šauti jam į galvą. Bet dabar, kai tą tiesą 
suvokė, kai aiškiai pamatė, kad ji negali imtis laimingos žmonos 
vaidmens, kodėl jis neišeina? Kodėl nebaigia pokalbio ir neišsidan- 
gina lauk? 

Užuot tai padaręs, jis paklausė: 

— Ar pavakarieniausi su manimi? 

Jo žodžiai pribloškė juos abu. 

- Oi... - Ji atrodė didžiai nustebinta ir susigėdusi. - Aš jau val- 
giau, bet... 

— Ne, ne šįvakar, bet greitai. 

Arjos akyse jis mato baimę? 

— Taip, - dvejodama atsakė ji, - aš to norėčiau. 

Jis atsistojo. Staiga jam toptelėjo, kad jai turi atrodyti be galo 
keistas - kaip koks padaras su trylika rankų. 

— Gal aš jau eisiu. 

— Ačiū tau, Najirai, - tarė ji mostelėdama į kompiuterį. 

— Nėr už ką. 

— Dar šis tas. 

Jis jau buvo beapsisukąs ir išeinąs, bet sustojo kaip įbestas. 

— Kas? 

— Aš melavau, kad esu ištekėjusi. 

Jis sulaikė kvėpavimą. Katia skaisčiai išraudo, bet nenusuko 
akių. 

-— Atleisk. Aš nesakiau bendradarbiams, kad tu esi mano vyras, 
tiesiog... Reikėjo, kad jie galvotų, jog esu ištekėjusi, antraip man 
nebūtų davę tų pareigų. Jie pamanė, kad tu esi... 

Ji skėstelėjo rankomis. Najiras nieko neatsakė, tad ji kalbėjo 
toliau: 

— Osama dabar žino tiesą. 

- A... 

— Ir atsiprašau, kad įvėliau tave į šį reikalą. 

Jis linktelėjo. 

— Nieko baisaus. 

Stojo nejauki tyla. Ją nutraukė Najiras. 

— Ar išsaugojai darbą? 

— Taip. Kol kas, - atsargiai parinkdama žodžius atsakė ji. 

Najiras niekada nemanė, kad ateis diena, kai išgirdus šią žinią 
jam pasidarys lengviau ant širdies. 

— Tai gerai. 

Matyt, jo žodžiai ją nustebino, ir ji nervingai nusijuokė. 

- Ką gi, - tarė jis, - tisba ala cheir. 

Labos nakties. Ir jis pasuko koridoriumi, nespėjus jai pasakyti 
dar ko nors, kas galėtų paskatinti jį pabučiuoti ją - ar suvokti, kaip 
kvailai elgėsi. 

Najiras išėjo į lauką nelaukdamas, kol jinai atlydės jį iki durų, 
ir tik kartą atsisuko - mandagiai pamoti ranka. Tada pastebėjo ir 
nusipurtė lyg gavęs adrenalino dozę: gatvėje šlapia. Langai žvilgė- 
jo gatvės žibintų šviesoje ir jo veidą, rankas palietė švelnus, į rasą 
panašus lietus. Jam einant, ėmė lyti smarkiau, po kojomis susidarė 
balos, lašai tiško aplink traškėdami it elektros išlydis, čaižė jį, kol 
marškiniai prilipo prie krūtinės. Najiras nusišypsojo. Lyja! Žmonės 
ėjo iš namų, vaikai skuodė į lietų džiugiai krykštaudami; moterys ir 
vyrai svėrėsi virš balkonų turėklų ir spoksojo į stebuklingą dangų 
tarsi klausdami Alacho, kodėl jis taip ilgai, taip kankinamai ilgai 
laukė, kol galop juos palaimino. 

KATIA STEBĖJO LIESĄ, išvargusį Fuado veidą pro nepermato- 
mo stiklo sieną, skiriančią ją nuo tardymo kambario. Ji atėjo anksti 
ir įsitaisė ant kėdės prie pat sienos krašto, kad būtų kuo mažiau 
pastebima. 

Fuadas sėdėjo kambaryje jau kelios valandos ir laukė Osamos, 
bet Katia žinojo, kad detektyvas tyčia delsia. Ji tik vylėsi galėsianti 
likti ten, kur yra, ir kad atėję technikai ar pareigūnai nepradės šiauš- 
tis matydami moterį. O gal bus blogiau: lieps jai grįžti į laboratoriją 
ir pradėti tirti daiktinius įrodymus, paimtus iš Fuado virtuvės. Ko 
gero, artinasi įspūdingas šiurpios bylos finalas, ir ji neabejojo, kad 
visi norės jį pamatyti. Šiaip ar taip, ji buvo pasiryžusi niekur iš čia 
nesitraukti. 

Ankstų rytą ji parodė iš Sintech gautą filmuotą medžiagą Osamai 
ir jis tuoj pat nuvyko suimti Fuado. Atlėkė kriminalistų komanda 
ir netrukus aptiko įrodymų, kad Fuado virtuvėje kažkas buvo bent 
jau sužeistas. Ant grindų jie rado kraujo pėdsakų, paskubomis nu- 
valytų su skalbiamąja priemone; kraujo buvo ir ant vieno Fuado 
virtuvinio peilio. Tačiau įrodymas, kurį Fuadui bus sunkiausia nu- 
ginčyti - senas ikalas su kraujo pėdsakais. 

Katia visą dieną nerado vietos laukdama laboratorijoje, bet 
reikėjo paimti tokią daugybę įkalčių: kraujo mėginių, drabužių 

plaušelių, peilių, aliejaus butelių, pirštų atspaudų ir plaukų, kad 
kriminalistai neabejotinai vis dar dirbo Fuado namuose ir prabus 
ten iki paryčių. 

Po pusvalandžio Osama įkišo galvą ir jai nusišypsojo, bet ne- 
spėjus jai nieko atsakyti vėl dingo. 

Grįžo su dviem puodeliais kavos rankose. Vieną padavė jai. 

— Tikėjausi pamatyti tave čia. Tu daug nuveikei šioje byloje. 

Katia priėmė jo žodžius kaip komplimentą ir nusišypsojo. 

— Tau reikia dėkoti, kad turime tą filmuotą medžiagą, - pri- 
dūrė jis. 

- Ją gavo Najiras, - atsakė Katia. 

— Žinau, bet be tavęs mes nebūtume turėję Najiro. 

Netrukus jisai išėjo ir ji nudelbė akis į savo kavos puodelį, kad 
paslėptų veidą nuo technikų. Ji neabejojo, kad visa švyti, o bent 
menkiausia smulkmena išsidavus, jog jųdviejų su Osama santykiai 
artimi, iškiltų grėsmė jos karjerai. 

Osamai įėjus į tardymo kambarį, Fuadas pasidygėjęs pakėlė 
akis. Kampe buvo pastatytas televizorius, prie jo prijungtas DVD 
leistuvas. Šiaip kambarys buvo įrengtas kuo nesvetingiau: vien 
stalas ir dvi kėdės ant linoleumu dengtų grindų. Niekas nepasiū- 
lė Fuadui kavos ar traškučių. Kambaryje nebuvo net šiukšliadėžės. 
Dienos šviesos lempos palubėje spiginte spigino stalą apačioje ir 
Fuado veidas atrodė tuščias ir pilkas. Oro anga buvo plačiai praver- 
ta, bet pats oro kondicionierius neabejotinai buvo išjungtas. Katiai 
atrodė, kad pro stiklą junta drėgną karštį kambaryje. 

Fuadas atrodė išsekęs. Marškiniai susiglamžę, ant veido užkritę 
keli tvarkingai atgal sušukuotų plaukų kuokštai. Jis sėdėjo nekrus- 
telėdamas, visas sustingęs. 

Osama įjungė televizorių. Ekrane pasirodė stebėjimo kameros 
sibaigus, Osama išjungė leistuvą ir pasisuko į Fuadą. 

— Akivaizdu, kad iš Abdulrahmano vogėte ne tą vienintelį kartą. 
Leila jus įtarė, todėl ir įrengė stebėjimo aparatūrą. 

- Ašjos nežudžiau, - bejausmiu balsu atsakė Fuadas. 

Katia išgirdo kažką įeinant į kambarį. Ji neatsigręžė pažiūrėti, 
bet tada priešais stiklo sieną atsistojo du vyrai. Ji pažino detekty- 
vą Abu Haisamą. Apie jį sklido kalbos, esą jis toks konservatyvus, 
kad kartą atsisakė suimti žudikę, nes jam būtų tekę automobiliu va- 
žiuoti vienudu su ja. Kitas vyras buvo jaunas; jis pagarbiai sekė Abu 
Haisamui iš paskos. Katia gerai nežinojo, bet manė, kad jis - vienas 
iš tų pareigūnų, kurie neturi nuolatinės užduoties, bet gauna jas 
pagal žinybos poreikį. Ji nenusileido burkos. Vyrai nekreipė į ją nė 
menkiausio dėmesio. 

— Kaip, jūsų manymu, jis elgsis? - paklausė jaunasis darbuoto- 
jas. Iš balso galėjai suprasti, kad jis kalba apie Osamos taktiką pri- 
sipažinimui išgauti. 

— Nesu įsitikinęs, - suniurnėjo Abu Haisamas. — Jis jau bus 
nusprendęs, kaip elgtis su tuo vyruku. Versti jį laukti - tikrai ne- 
pakenks. 

— Kiek laiko jis jau čia sėdi - šešias valandas? - paklausė jo 
talkininkas. 

Abu Haisamas linktelėjo. 

Katia vėl nukreipė dėmesį į tardymo kambarį. 

- Akivaizdu ir tai, kad Leila nepranešė broliui, ką jūs darė- 
te, - kalbėjo Osama, - nes jeigu būtų pranešusi, jūs pas jį jau ne- 
bedirbtumėte. 

— Aš jos nežudžiau, - vis tuo pačiu bejausmiu balsu atsakė 
Fuadas. 

— Šį tipą reikės gerokai įtikinėti, - balsu svarstė Abu Haisamas. 

Katia pajuto, kaip ima dilgčioti pečiai, o krūtine nuslenka ledu- 
kas - jis kalbėjo apie kankinimus. Jo pagalbininkas liko ramus ir 
ryžtingai spoksojo pro stiklo sieną. 

— Abdulrahmanas man nekelia labai atlaidaus žmogaus įspū- 
džio, - kalbėjo Osama, bet, nespėjus jam baigti, Fuadas jį pertarė: 

— Ašjos nežudžiau. 

Katiai buvo betrūkstanti kantrybė. Abejonių, kad žudikas - Fua- 
das, vis dar šiek tiek liko: juk jo namuose Leilą galėjo nužudyti bet 
kas. Tačiau mažų mažiausiai jis buvo žmogžudystės bendrininkas, 
ką jau kalbėti apie vagystes. Jai norėjosi įžengti į tą kambarį ir nu- 

sukti jam sprandą, o gal apsukti jį ikalu ir smaugti tol, kol iš baimės 
jam ant kaktos iššoks akys ir jis vos galės išstenėti prisipažinimą. 
Dabar Fuadas įstūmė juos į padėtį be išeities. Jis žinojo - jie visi 
žinojo, - kad daiktinių įrodymų gali nepakakti. Viskas priklausys 
nuo to, koks teisėjas nagrinės bylą. Svarbiausia - prisipažinimas, 
o koks sveiko proto žmogus gali pats prisipažinti, kai bausmė už 
žmogžudystę - mirtis?! 

Buvo tikimybė, kad Leilos artimieji - Abdulrahmanas ir jo 
broliai - sutiks paimti iš žudiko piniginę kompensaciją ir jam do- 
vanoti. Bet turint galvoje begalinį Abdulrahmano godumą ir tai, 
jog dabar jis jau tikriausiai žino, kad Fuadas iš jo vogdavo, vargu 
ar pasielgs kilniai ir dovanos Fuadui dar ir už sesers nužudymą. 
Galėjai neabejoti, kad Fuadas dabar svarsto, ar piniginė kompen- 
sacija ištrauks jį iš šitos bėdos. Ar jis, veikiausiai praturtėjęs vien 
per vagystes iš savo šeimininko, sukrapštys užtektinai pinigų, kad 
sugundytų Abdulrahmaną jam atleisti? Žiūrint, kaip užsispyrusiai 
Fuadas dabar laikosi, veikiausiai tiek pinigų jis neturi. 

Osama staiga pasišalino iš tardymo kambario. Abu Haisamas 
su padėjėju išėjo iš stebėjimo kambario su juo pasikalbėti. Katia 
palaukė, kol jie bus beišeiną į koridorių, atsistojo, pasuko prie durų 
ir spėjo įkišti į tarpdurį pėdos priekį, kad jos neužsidarytų ir ji gir- 
dėtų pokalbį. 

— Palauksiu dar kelias valandas, - tarė Osama. 

- Jeigu nesiimsi drastiškesnių veiksmų, jis kartos tuos tris Žo- 
džius iki ryto, - atsakė Abu Haisamas. 

- Manau, po kelių valandų turėsime užtektinai įkalčių, kad ga- 
lėtume pakišti jam po nosimi, - kalbėjo Osama. - Turint galvoje, 
kiek įkalčių prieš jį jau surinko kriminalistai ir kokios būklės bus 
tas vyrukas, jei dar kurį laiką paliksime vieną, mums turbūt nerei- 
kės per daug stengtis, kad išgautume iš jo prisipažinimą. 

- Įkalčių tau nereikia, - tikino Abu Haisamas. - Tau užtenka 
sudaryti įspūdį, kad juos turi. Rafikas turėjo išmokyti tave tų 
dalykų. 

Osama nieko neatsakė ir nuėjo pro tuodu vyrus. Katia spruko 
atgal į kambarį. 

Ji kaip tik sėdosi, kai įėjo Osama. Jis paėmė kavą, kurią buvo pa- 
likęs ant stalo, priėjo prie stiklo sienos, susidėjo ant krūtinės rankas 
ir įsmeigė akis į įtariamąjį. 

Katia nežinojo, ką sakyti. Ji gailėjosi neišėjusi iš kambario prieš 
jam įžengiant: tikriausiai jis dabar nieko nenorėjo matyti. 

- Gal galėtum užsukti pas Madždį sužinoti, ką išsiaiškino iš 
įkalčių, paimtų virtuvėje? - paklausė Osama. 

— Mielai. - Katia pašoko ant kojų. 

Jau buvo prie durų, bet Osama ją sulaikė. 

- Luktelk. 

Jis buvo ryžtingai atkišęs smakrą, o jo žvilgsnio ji negalėjo su- 
prasti. 

— Tiesą sakant, norėčiau, kad padėtum man tardymo kam- 
baryje. 

Rodės, jis kalba rimtai. 

Katia išsigando. 

— Klausykit, gal aš ir sugebu apklausti moterį, liudijančią byloje, 
bet čia... 

Ji pažvelgė pro stiklą niekaip negalėdama suvokti, kodėl ją stai- 
ga apėmė baimė. Gal ji neabejojo apsikvailinsianti? O gal tik bijojo 
prisidarysianti nemalonumų? 

Kad ir ko ji bijojo, praleisti tokią progą buvo kvaila - velniškai 
kvaila. 

— Gerai, - galop tarstelėjo ji. - Ko jums reikia? 

— Noriu, kad ten sėdėtum, ir tiek. 

Katia iš lėto linktelėjo. 

— Elkimės pagal aplinkybes, - tarė Osama. - Nujaučiu, kad jam 
nepatiks, jei šalia bus moteris. Neprieštarauji? 

— Ne, - pamelavo ji. 

Katia nusileido burką ir Osama nusivedė ją į tardymo kambarį. 

Jiedviem įėjus, Fuadas pakėlė akis. Katia nebuvo įsitikinusi, bet 
jai pasirodė, kad ją pamačius nuovargį ir įžūlumą jo veide pakeitė 
pagieža. 

Osama patraukė kėdę ir mostu paragino Katią sėstis. Ji įsitaisė 
veidu į Fuadą, bet burkos nepasikėlė. 

Neaiškindamas Fuadui, kas yra Katia ir ką ji čia veikia, Osama 
priėjo prie televizoriaus ir ištraukė iš lizdo kištuką. Užmetė laidą 
ant staliuko, išrideno jį iš kambario ir ryžtingai užtrenkė duris. 

Katia girdėjo savo pačios kvėpavimą. Ji gerai nežinojo, ko nori 
Osama: kad ji pradėtų tardymą ar tik sėdėtų ir verstų Fuadą ne- 
smagiai jaustis. Oras buvo troškus, dvokė kūno smarve. Fuadui ant 
sprando užriedėjo prakaito lašas. 

— Kas jūs? - paklausė jis.. 

Katia neatsakė. Rankas laikė sunėrusi ant stalo, kad nepradėtų 
drebėti. 

— Esate prasta tardytoja, tiesa? 

Ji apsigaubė tyla it kokiu šydu. 

- Šitaip jie įsivaizduoja kankinimus? - Jo veide pasirodė bjauri 
šypsena. — Visa laimė, bent jau neatsidengiate veido. 

Katia pasikėlė burką. Jo veidas bemat persimainė - dabar jame 
liko vien pasidygėjimas. 

Osama grįžo į kambarį ir pamatė atidengtą Katios veidą. 

- Pareigūne Hidžazi, - apsimestinai pamaldžiu balsu tarė jis, - 
kodėl jūsų burka pakelta? 

Staiga ji suprato, ko jis iš jos nori, ir jam pakluso. 

— Todėl, kad šitas žmogus įžeidžiamai elgiasi. 

- Tai ne pagrindas būti nedorybingai, - ramiai atsakė Osama. 

- Elgsiuosi kaip tinkama, - atrėžė jinai. 

Osama atsiduso. Fuadas vis dar spoksojo į ją, tik jau grėsmingiau. 

- Jūs negerbiate moterų? - paklausė Katia. - Todėl ir spoksote 
į mane? 

- Jums derėtų užsidengti veidą, - atsakė Fuadas. - Esate polici- 
jos pareigūnė. Apgaudinėti ir meluoti jums nedera. 

- Tai šitaip jinai elgėsi su jumis? - paklausė Katia. - Apgaudi- 
nėjo ir melavo? 

Fuado žvilgsnis nukrypo į jos skarą, tad Katia ją nusirišo. 

— Pareigūne Hidžazi! - riktelėjo detektyvas. 

Fuadas sukando dantis. 

- Gal mano plaukai jus įžeidžia? - paklausė Katia. - O gal iš 
tikrųjų norite juos paliesti? 

Fuadas niekinamai suprunkštė. Jo priešiškumas ją tiesiog py- 
kino. Fuadas žliaugė riebaluotu prakaitu, marškiniai prilipo prie 
krūtinės ir juodi plaukeliai persišvietė pro ploną melsvą audeklą; 
kaskart jam krustelėjus jie judėdavo lyg skruzdėlynas. Gaižus nuo 
jo sklindantis dvokas pro šnerves pasiekė gerklę. 

- Jūsų bėda ta, kad negalite gauti moters, - kalbėjo Katia. Ji pa- 
matė pataikiusi į skaudžią vietą ir tai suteikė jai drąsos. - Manote, 
tiesa? Kaip į dailų veidelį. Į malonų, standų užpakaliuką. Manėte 
galintis ją dulkinti, jeigu tik užsimanysite. 

Katia negalėjo patikėti, kokios šlykštynės liejasi jai iš burnos. 
Ji sukaupė visas jėgas, kad pamirštų, jog ją stebi žmonės; ko gero, 
jiems besiklausant jau atvipo žiaunos. 

— Tai kas nutiko? Jinai atsisakė? Susipažino su gražiu ame- 
rikiečiu? 

Išgirdus žodį „amerikiečiu“, jam ėmė trūkčioti veido raumenys. 
Jis šoko į priekį ir vožė kumščiu per stalą. 

— Užčiaupk, velniai rautų, srėbtuvę! 

Katios tai nesutrikdė. 

- Ji mylėdavosi su amerikiečiu, tiesa? - Kad sutramdytų dre- 
bantį balsą, Katia kalbėjo garsiau. - Ji dulkinosi su Eriku Volkeriu. 

— Ji buvo nedorėlė! 

— Kas toliau? Ji nenorėjo jūsų? Ta vulgari savanaudiška kalė ne- 
siteikė duoti jums to, ko norėjote? 

Fuadas pašoko į viršų ir jo kėdė trenkėsi į sieną. Šį sykį Katia 
vos pastebimai krūptelėjo. Osama stovėjo už pusės žingsnio nuo 
Fuado, pasirengęs jį sugriebti. 

— Gal ji net pasakė: „Ne, verčiau jau mirsiu“? - paklausė Ka- 
tia. - Todėl jums ir šovė į galvą ta mintis? 

Fuadas čia sugniauždavo kumščius, čia vėl atgniauždavo. Jo 
žandikaulis krutėjo, skruostų raumenys išsišovė pro odą. 

Katia pajuto beatodairišką drąsą. 

— Leila buvo ne tik graži, bet ir protinga, - kalbėjo ji toliau. - 
Vos pamačiusi jus ji suprato tai, ką dauguma moterų būtų tik nu- 
jautusios - kad jūs to nevertas. 

- Ji buvo kalė! - Jis šoko prie jos taip putodamas, kad jai ant 
veido užtiško seilių. 

— Galbūt, - sutiko Katia, - bet ji nenusipelnė mirti. 

— Ne, velniai griebtų, nusipelnė! - šaukė jis įsikibęs rankomis į 
stalą, tartum ketintų jį apversti. - Tikrai nusipelnė, kad ją kur ne- 
labasis! 

— O verdantis aliejus - ar jinai jo nusipelnė?! - Dabar ir Katios 
balsas buvo kupinas įtūžio. - Ar nusipelnė būti badoma peiliu, 
mušama?! 

- Ji nusipelnė visko iki paskutinės minutės - trauk ją velniai! 

Su neįtikėtinai šiurpia jėga jis pakėlė stalą ir smogė juo Katiai į 
krūtinę. Osama prišoko prie jo. Katia krito atbula. Ji iškėlė rankas, 
kad apsisaugotų, ir trenkėsi į sieną. Atsidarė durys, į kambarį įpuo- 
lė pareigūnai. Katia kurį laiką negalėjo įkvėpti, bet staiga plaučiai 
prisipildė oro. Stalas krito ant grindų; ant jų raitėsi ir vyrai. Katiai 
norėjosi vemti. Ji visa drebėdama atsistojo. Regos lauko pakraš- 
stovėjo ir atrodė mirtinai išsigandęs. 

— Man viskas gerai, - bandė pasakyti Katia, bet įstengė tik su- 
šnabždėti. Ji atsikosėjo. - Nieko man neatsitiko. 

Osama pastūmė stalą į šalį, kad prie jos nusigautų. Jis paėmė jai 
už riešo ir švelniai atitraukė nuo sienos. Katia neištraukė delno, kai 
jis išsivedė ją iš kambario. 

MIRIAMOS BROLIU DŽASTINU negalėjai nesižavėti: aukštas, 
tvirtas, šviesiaplaukis - visiška Miriamos priešingybė vos ne visais 
atžvilgiais. Juodu buvo panašūs tik amerikiečiams būdingomis 
didelėmis mėlynomis akimis. Gerai, kad juodu amerikiečiai, - vis 
lindo mintis Najirui į galvą. Senas patarimas, kaip rinktis žmoną, - 
užtenka pažiūrėti broliui į veidą, kad žinotum, kaip atrodys nuo- 
taka - šiuo atveju būtų toks beviltiškai klaidingas, jog būsimasis 
jaunikis jaustųsi skaudžiai apgautas. 

Brolio akys krypo į Najirą taip dažnai, kad šiam net nepatiko. Jis 
su Miriama sėdėjo oro uosto laukiamajame, sesers paprašytas Džas- 
tinas stovėjo už trijų metrų, kad juodu galėtų šnektelėti prie keturių 
akių, bet brolis akimis vis tyrė Najiro veidą. Keliskart Najiras paste- 
bėjo įtarų jo žvilgsnį, tarsi jis, Najiras, būtų apgaudinėjęs Miriamą su 
kita, o paskui buvęs pagrobtas ir nužudytas Rub al Chalio dykumoje. 

— Dar nežinau, ką apie visa tai galvoti, - sušnabždėjo Miriama. 

"Ne pirmą kartą Najiras dvejojo prieš atsakydamas. Jis prisimi- 
nė visa, ko Miriamai nepasakojo policija: apie Eriką ir Leilą, nufil- 
muotus dykumoje, jo bute, geriančius svaigalus uždaroje amerikie- 
čių teritorijoje. Apie vėliau Katios padarytą atradimą, kad plaukas 
Leilos burkoje buvo Eriko. Jis mintyse priminė sau nepamiršti pa- 
dėkoti Osamai už jo taktą. 

Miriama jau pasakė jam, kad policininkams galiausiai pavyko 
rasti Eriko pikapą. Meibusas paliko jį gatvėje mažiau negu už kilo- 
metro nuo Volkerių buto. Miriama ėjo į policijos garažą patvirtin- 
ti, kad automobilis Eriko, ir pasiimti visų jame likusių asmeninių 
daiktų. Ji nesakė, ką rado, bet šia tema jai aiškiai buvo sunku kalbė- 
ti, tad Najiras jos nespaudė. 

— Ar tau sakė, kad dabar jau nenuginčijamai žinoma, jog Leilą 
nužudė toks Fuadas? - paklausė Najiras. 

— Taip, - atsakė Miriama, - bet man nesakė, kas jis. 

- Jis vogdavo iš Leilos brolio parduotuvės. Ji parodė jam stebėji- 
mo kameros padarytą įrašą. Manau, jinai norėjo jį šantažuoti. 
riedėjo ašara. 

— Miriama, - tarė prie jųdviejų priėjęs brolis, - mums reikia 
būti prie išėjimo. 

Miriama atsigręžė į Najirą. 

— Nežinau, ką būčiau dariusi be tavęs. - Ji nusišluostė skruostą 
rankove ir nusijuokė. - Tiesą sakant, dabar būčiau negyva. 

- Vis dėlto likai gyva. 

— Tavo dėka. 

— Užjaučiu dėl Eriko, - tarė jis. 

Miriama linktelėjo; skruostu pasipylė ašaros. Najirui norėjosi 
paimti jai už rankos, bet šalia stovėjo brolis. 

Draskoma sielvarto, išvargusi Miriama pakėlė akis į brolį, atsi- 
stojo ir įsikibo jam į ranką. Najiras irgi atsistojo, negalėdamas pati - 
kėti, kad ji taip netikėtai išvyksta. 

— Iš viso to išėjo bent vienas geras dalykas, - tarė Miriama. 

— Koks? 

— Pažinau tave. 

Ji paleido brolio ranką ir šiltai, vos ne įnirtingai apglėbė Najirą. 
Jis apstulbęs apkabino ją. 

Žiūrėdamas, kaip ji nueina, pajuto netekties pojūtį, dar skaudes- 
nį nuo minties, kad praranda ją amžinai. Taip buvo ir taip nebuvo. 
Ji dingo iš akių, bet jis vis dar ten stovėjo užhipnotizuotas tuštumos 
prieš akis, kol suvokė, kad ji nebegrįš. 

SARGYBINIAI IŠTEMPĖ FUADĄ išiardymo kambario, tada nu- 
sivedė į kitą patalpą tame pačiame koridoriuje ir antrankiais prira- 
kino prie stalo, kurio kojos buvo varžtais pritvirtintos prie grindų. 
Kojas irgi surakino ir paliko vieną. Išpuolis prieš Katią panėšėjo į 
įspūdingą pavojingai rūkstančio ugnikalnio išsiveržimą. 

Kai Osama po penkių dienų atėjo išklausyti jo prisipažinimo, 
Fuado būklė buvo gerokai pablogėjusi. Jis panėšėjo į senuką, su- 
siruošusį į chadžą. Pasiekęs Džidą jis nuolatos blaškosi: iki Mekos 
atlikti savo religinės pareigos taip ir nenusigauna, bet iš Džidos irgi 
niekur neišvyksta. Jis prašo išmaldos gatvėje, nes turi grįžti į kaž- 
kur toli esančius namus. Tačiau, kitaip nei tokie benamiai senukai, 
Fuadas nenusirito taip žemai, kad būtų stengęsis gudrumu sukelti 
aplinkinių užuojautą. Jis palūžo ir dabar kalbėjo vien tam, kad šis 
reikalas baigtųsi ir jis galėtų ištrūkti iš šio pragaro. 

Paprastai nusikaltėliams reikėdavo kur kas daugiau laiko - ma- 
žiausiai kelių savaičių kalėjime, bet Osama įtarė, kad Fuadas išvis 
negalėjo pakęsti nepatogumų ir nepriteklių: būti nesiskutęs, alka- 
nas, išvargęs ir sukaitęs. Kas kita vilkėti prabangiais kostiumais, 
būti gražiai apsikirpusiam, nešioti įspūdingą laikrodį. Vien skalbyk- 
lai jis kas mėnesį mokėdavo pasakišką sumą. Šis senbernis uždirbo 
tiek, kad galėjo gyventi tiesiog įžūliai prabangiai. 

Osama atsisėdo prie stalo, padėjo butelį vandens Fuadui ir atsi- 
vertė savo aplanką. Sargybinis atlaisvino Fuadui rankas, kad galėtų 
atsigerti, bet jis butelio nepalietė. 

Detektyvas neskubėdamas surinko nuotraukas ir popierius, iš 
pažiūros nekreipdamas dėmesio į priešais sėdintį vyrą, bet nuo šio 
drabužių sklido toks dvokas, kad apsimetinėti buvo beveik neįma- 
noma. Vakare ateidavo sargybiniai ir nusivesdavo jį į kamerą, kur 
jis galėdavo pasimelsti ir sočiai pavalgyti, bet dieną turėdavo laukti 
čia, kambaryje be oro kondicionieriaus. 

Prisipažinti jis pradėjo ketvirtą dieną - viską pasakojo pareigū- 
nams kitapus nepermatomo stiklo. Bet Osama laukė toliau. Reikė- 
jo dar ištirti įkalčius, be to, jie norėjo dar labiau jį palaužti. 

Dabar Osama pakėlė akis į Fuadą. 

— Peržvelkime viską iš naujo, - tarė ramiai. - Jūs ją nužudėte. 

— Taip. 

— Kada? 

Fuadui prakalbus, Osama pastebėjo, kad jo liežuvis ištinęs. Jis 
pastūmė butelį vandens arčiau, bet Fuadas į jį nė nežvilgtelėjo. 
Nors buvo apgailėtinos būklės, liko išdidus. 

- Tą rytą jinai atėjo pas jus į namus parodyti filmuotos medžia- 
gos, - pasufleravo Osama. 

— Aš įpykau. 

Fuado veide vos galėjai įžvelgti atgailą: rodės, jam labiau rūpi 
neleisti būti supykdomam tų prisiminimų. 

- Jinai pasiūlė man sandėrį. Girdi, ji sutinka paimti pusę pinigų 
ir nieko nepasakoti savo broliui. 

— Nepasakoti, kad iš jo vagiate? 

— Taip. 

Fuadas nurijo seiles ir priglaudė liežuvį prie žando. 

- O kaip jūs reagavote į jos siūlymą? - paklausė Osama. 

- Atsakiau... - Fuadas sudvejojo. Apie šį momentą jis neužsiminė, 
kai šaukdamas prieš nepermatomą stiklą prisipažino kaltę. - Sakiau, 
kad apie tai pagalvosiu. Ji nesutiko - norėjo, kad atsakyčiau tuoj pat. 

Osama žaibiškai išvydo viską prieš akis. Gal Leilai užteko drą- 
sos kritikuoti ją supantį pasaulį dėl neteisybės ar veidmainiškumo, 

bet iš tikrųjų ji nebuvo idealistė. Osama prisiminė visus skaitytus 
pranešimus - Madždžio išvadas, Katios atliktos apklausos ir savo 
paties pokalbių su Abdulrahmanu, Raidu ir Baširu užrašus. Visa 
ko esmė buvo pinigai. Leilai jų reikėjo. Visuose interviu, imtuose 
iš moterų, jie buvo pagrindinė tema. Ko gero, Leilą labiausiai ir 
domino, kaip gauti pinigų, kaip išsivaduoti iš finansinės priklau- 
somybės nuo vyrų. Baširas nedviprasmiškai tai išklojo: jai reikėjo 
tik šlamančiųjų. 

Ar Leila panaudojo kokią nors kitą filmuotą medžiagą žmo- 
nėms šantažuoti? Meibuso dokumentinis filmas tam tikslui būtų 
labiau tikęs negu saugos kameros užfiksuota Fuado vagystė. Mei- 
busas bent jau turėjo vertybių, kurias buvo verta pavogti. 

— Kas paskui? - paklausė Osama. 

— Tada ji supyko, - niekinamai suprunkštė Fuadas ir paėmė 
butelį. Nurijo didžiulį gurkšnį ir vanduo nulašėjo smakru. - Ėmė 
kaltinti mane vogus - tarsi pati būtų be nuodėmės. Pagrasino tuč- 
tuojau kreiptis į policiją, jeigu nesutiksiu su jos siūlymu. Aš be per- 
stojo galvojau: ji - Abdulrahmano sesuo. Prakeikta melagė ir sa- 
vanaudė, kuri tariasi esanti dorybinga moteris. Ji tikrai taip manė. 
Bet iš tikrųjų buvo nedorėlė. 

— Kas nutiko paskiau? 

- Ji mane palietė - sudavė man per ranką, nes aš nieko nesakiau. 

Fuadas dar kartą atsigėrė vandens. 

- Tada ji ėmė ne juokais man grasinti: „Aš viską papasakosiu 
broliui! Tau nebebus gyvenimo! 

— Ir tai jus supykdė? 

- Taip, - tvirtai pareiškė jis. - Po perkūnais, ta išlepinta mergu- 
žėlė, ta melagė, įkūnijo visa, kas yra bloga šiame pasaulyje. Ji nuo- 
latos imdavo pinigus iš brolio ir niekados nė piršto nepajudindavo 
dėl kito žmogaus. Mudu buvome virtuvėje. Aš viriau valgyti. Ji pri- 
ėjo prie manęs ir baisiausiai įsiutino sakydama: „Pasirūpinsiu, kad 
jis būtinai paduotų tave į teismą, turėdama galvoje Abdulrahma- 
ną. Aš nebeįstengiau susivaldyti - paėmiau keptuvę ir šliūkštelėjau 
jai viską į veidą - karštą aliejų, baklažanus. Prasidėjo kažkokia be- 
protybė. Ji pakėlė rankas, kad apsisaugotų... buvo koktu žiūrėti. 

Fuadas padėjo butelį su vandeniu. Jo rankos nedrebėjo, bet vei- 
das trūkčiojo nuo slopinamo pykčio. 

— Ji ėmė daužytis, rėkti. Atrodė, kad aliejus nė kiek jos nenude- 
gino. Ji tiesiog pamišo ir griebė kažkokį puodą, ėmė mėtyti į mane 
lėkštes ir stiklines. Sugriebiau vienintelį daiktą, kuris pasitaikė po 
ranka - seną ikalą nuo vąšo, ir pradėjau talžyti jai per rankas, kad ji 
paleistų tuos daiktus ir nesvaidytų į mane. Jau buvau kaip reikiant 
supykęs ir norėjau, kad jai skaudėtų. Juk ji atėjo į mano namus vis- 
ko išniekinti. Tada ji čiupo nuo ruošos stalo peilį ir puolė mane. Aš 
stvėriau kitą peilį ir dūriau jai nežinau kiek kartų. Ji tvatijo mane, 
bet aš negalėjau sustoti. Negalėjau, ir tiek. Aš vis badžiau ją. Ba- 
džiau, badžiau... - Fuadas nutilo. Iš veido atrodė mažumą sumi- 
šęs — tarsi pats negalėtų tuo patikėti. - Pastūmiau ją nuo savęs ir 
suvokiau, kad ji negyva. 

— Bet ji dar buvo gyva, - tarė Osama. - Ji mirė tik tada, kai nu- 
laužėte jai kaklą. 

— Aš nenorėjau rizikuoti ir palikti jos gyvos. Ji buvo... kelio atgal 
nebeliko. Jos veidas... 

Jis mostelėjo į savo veidą. 

— Viskas buvo baigta. 

Stojo ilga pauzė. Osamai atrodė, kad jo paties smegenys nustojo 
veikti; jis apdujęs spoksojo į Fuadą. Mintyse be perstojo sukosi jo 
žodžiai: „Jos veidas...', „Viskas buvo baigta...“ Ką Fuadas norėjo pa- 
sakyti? Ji buvo apdeginta, subjaurota iki gyvenimo galo, todėl turė- 
jo mirti?! Netekusi gražaus veido ji nebeturėjo gyvenimo tikslo?! 

Osama prisivertė užduoti kitą klausimą: 

— Kaip nulaužėte jai sprandą? 

- Čiupau ją už galvos. - Fuadas niekinamai patempė lūpą ir 
rankomis parodė atliktą veiksmą. - Trūktelėjau štai taip... 

- O nudegimo žymės ant jos rankų ir veido? Jos atsirado ne 
tada, kai šliūkštelėjote aliejų iš keptuvės. 

Pirmą kartą Fuadas atrodė kiek susigėdęs. 

- Aš užviriau daugiau aliejaus, kad viską tolygiai nudeginčiau. 

— Kam? 

— Kad niekas jos nepažintų. 

— Tada nuplėšėte jai džinsus. 

Jis linktelėjo, prasižiojo, bet iškart vėl susičiaupė. 

- Kai vilkau jos lavoną iš automobilio, džinsai ties šlaunimi už 
kažko užkliuvo. Išgirdau plyštant audeklą. Norėjau džinsus nu- 
mauti, bet apsigalvojau. Man pernelyg rūpėjo iš ten išvažiuoti, tad 
juos palikau. 

— Kur nuvežėte lavoną? 

— Į prieplauką šiauriau nuo miesto. Tai buvo vienintelė vieta, 
atėjusi man į galvą. 

Osama kurį laiką tylėjo. 

— Sakėte, kad tą rytą buvote oro kondicionierių taisykloje. Mes 
sužinojome, kad išties ten buvote. 

- Aš melavau. 

— Dirbtuvių savininkas taip pat. 

— Jo dirbtuvėse visados būna daug žmonių, - paaiškino Fua- 
das. - Jis nuolat pametęs galvą. Buvau pas jį diena anksčiau, bet aš 
neabejojau, kad jis tiksliai neprisimins, kurią dieną lankiausi. 

- Jūs dar tvirtinote gėręs kavą su draugu. Taip pat melavote? 

Fuadas papurtė galvą. 

- Kavą aš tikrai gėriau. 

Neatrodė, kad jį bent kiek būtų graužusi sąžinė. Jis nepaklausė, 
kaip tokiais atvejais daro dauguma žmogžudžių, ar yra bent ko- 
kia viltis, kad teisėjas jo pasigailės. Tiesiog jis susitaikė su tuo, kad 
prisipažindamas nužudęs žmogų pasirašė sau mirties nuosprendį. 
Sistemą jis žinojo. Galimas daiktas, dabar jis galvojo apie save taip 
pat kaip anksčiau apie Leilą - kaip apie bevertę šiukšlę. 

- Jūs nepanašus į tikintį žmogų, - galop tarė Osama. - Jūs tikite 
Dievą? 

Fuadas tyliai, nenuoširdžiai nusijuokė. 

- Norite pridėti prie kitų mano nusikaltimų dar ir atsimetimą 
nuo tikėjimo? 

— Ne, tiesiog man smalsu. 

- Ne, - atsakė Fuadas, - Dievo aš netikiu. 

KAsAMA. PADALYTI. Perskelti pusiau. Šis žodis be perstojo ai- 
dėjo Najiro galvoje ir atrodė, kad jį skanduodami šnabžda tūkstan- 
tis pamišėlių. Kasama. Kasama. Jo ryžtas vėl pranyko. Dykumoje 
pajuto palengvėjimą; net grumtis su smėlio audra buvo lengviau 
negu su tuo neryžtingumu. Ar reikėjo jam šiandien ateiti čia, ar 
nereikėjo? Ar dera pateisinti dar vieną mirtį? 

Najiras ką tik išėjo iš penktadienio* pamaldų Džefalio meče- 
tėje ir dabar stovėjo automobilių aikštelėje, knibždančioje tikin- 
čiųjų. Jie nerūpestingai sukiojosi aplink laukdami, ar pasirodys 
budelis. Najirui buvo sunku sukaupti dėmesį į maldą, kai mintyse 
regėjo šią aikštelę kaip vietą, kurioje netrukus bus pralietas krau- 
jas. Jis visuomet manė, kad mirties bausmė yra teisingas ir būti- 
nas atpildas, bet dabar tuo nebuvo taip įsitikinęs kaip anksčiau. 
Argi dera atimti iš žmogaus galimybę atgailauti? Argi kiekvienas 
nenusipelnome Alacho atleidimo? 

Apie mirties bausmės vykdymą nebūdavo pranešama iš anksto, 
bet Osamos dėka jis žinojo šiandien turintis būti čia. Detektyvą Na- 
jiras pamatė aikštelės pakraštyje atsišliejusį į neženklintą policijos 
automobilį. Už jo tyvuliavo ežeras. Viduryje jo vanduo buvo sod- 


* Penktadienis - vienintelė savaitės ne darbo diena musulmonų pasaulyje. 

riai žalias, su pilkšvu atspalviu, bet pakraščiuose rudas, apšnerkš- 
tas Pepsi buteliais ir polietileno maišeliais. Nors prieš keletą metų 
miesto valdžia vandenį išvalė, nuo jo sklido nemalonus dvokas. 

Dangus buvo giedras, ryto vėjelis išsklaidė smogą ir dabar saulė 
negailestingai kaitino Najirui galvą ir nugarą. Keista, tačiau atrodė, 
kad Osamai malonu čia būti. Jam tai buvo sėkminga žvėriško nu- 
sikaltimo atomazga. 

- Jūs be uniformos, - atkreipė dėmesį Najiras. - Maniau, pa- 
sipuošite. 

— Nenorėjau kaip nors išsiduoti. 

Najiras linktelėjo. Žmonės suprasdavo, kad netrukus prasidės 
bausmės vykdymas, tik tada, kai į aikštelę su kaukiančiomis sire- 
nomis įlėkdavo policijos automobiliai. 

— Turime dar pusvalandį, - tarė Osama. - Norite laukti pa- 
ūksmėje? 

Jie pasuko prie arkados baltos mečetės gale, bet per daug žmo- 
nių jau spietėsi šioje labiausiai vertinamoje vietoje, tad juodu liko 
saulėje. Atsimušę nuo akinamai baltų mečetės sienų spinduliai spi- 
gino tiesiog nepakeliamai. Najiras nustebo pamatęs, kad susirinko 
jau tiek daug Žmonių - tikrai daugiau, negu meldėsi mečetėje. Jis 
stovėjo ir klausėsi geraširdiškų juokelių aplinkui. 

Žmonės laikraščiuose skaitė apie Leilos Navar bylą pastarąsias 
pustrečios savaitės. Jie žinojo, kad žudikas sučiuptas. Žinojo, kad 
aukos artimieji nedovanojo jam už nusikaltimą. Kai kas tebejtarė, 
kad ją vis dėlto nužudė tas amerikietis ir kad vargšelis, kuriam bus 
įvykdyta mirties bausmė, tėra atpirkimo ožys - galbūt koks bevar- 
dis narkotikų prekeivis. Amerikiečiams kažkaip visuomet pavyksta 
išsisukti nenubaustiems, todėl pakišo tą tipelį. Najirą siutino min- 
tis, kad Eriką Volkerį nužudė pats didžiausias savanaudis pasauly- 
je, o dabar nužudytąjį juodina jo nepažinoję žmonės, neturintys nė 
menkiausio supratimo, kas iš tikrųjų atsitiko. Šiandien ant baus- 
mės vykdymo pakylos turėjo būti atitemptas Apolonas Meibusas, 
bet šis kalėjime vis dar laukė, kada jam bus paskirta bylos nagrinė- 
jimo diena. Didžiosios Britanijos konsulatas savo ruožtu įnirtingai 
stengėsi pasiekti, kad jis būtų išduotas šiai šaliai. 

Paniuręs Najiras dairėsi, kas galėtų jį prablaškyti. Dabar jis ne- 
norėjo galvoti apie Miriamą. Pasirausęs kišenėje rado misvaką - 
dantų pagaliuką iš persinės salvadoros šakelės. Nubraukęs pūkelius 
nuo smaigalio, susikišo į burną. Krapštukas buvo senas; aitroko jo 
skonio jau beveik nebesijuto, bet Najiras bent jau rado šiokį tokį 
užsiėmimą. 

Osama stovėjo šalia, užsidengęs akis prašmatniais akiniais nuo 
saulės, kokius mėgsta amerikiečių lakūnai. Saulė kaitino jam vir- 
šugalvį. Kai Najiras pamatė jį atsišliejusį į automobilį, jis jau atro- 
dė nugeibęs, o dabar - tartum koks ugniagesys dar būtų apliejęs jį 
žarna. 

— Kur jūsų kepurė? - paklausė Najiras. 

— Pamiršau. 

— Jei norite, galiu paskolinti savo šumagą, - rodydamas į savo 
galvos apdangalą pasiūlė Najiras. 

Osama niekinamai prunkštelėjo. 

— Šito daikto nenešioju. 

Vis dėlto savo žodžius jis palydėjo šypsena. Najiras papurtė gal- 
vą. Jis jau įprato prie keistoko išpuikėlio detektyvo elgesio ir len- 
gviau jį pateisino. 

— Tai ką sakė Fuadas? - paklausė Najiras. 

Osama neatitraukė akių nuo grindinio. 

— Esate kada nors pasikliovęs nuojauta? 

Najiras linktelėjo. 

— Aš tiesiog jutau, kad jis - vienas iš tų vyrų, kurie nekenčia 
moterų. Gal iš pažiūros jis ir šiuolaikiškas žmogus - jis net sakė 
netikintis Dievo, - bet vis tiek mąstė kaip koks fundamentalistas: 
moterys sukurtos tam, kad tarnautų vyrams. Jų nėra ko gailėti. 

Najirą užgavo ta nepagarba tikintiesiems, bet nusprendė nenu- 
krypti nuo temos. 

— Manote, jisai nužudė ją vien dėl to, kad ji buvo moteris? 

— Ne vien todėl. Jis nužudė ją, nes nekentė jos už tai, kas ji buvo. 
Ji elgdavosi nederamai. Filmuodavo žmones viešose vietose. Visą 
laiką eidavo iš namų, nors broliui tai nepatiko. Visa tai Fuadą siuti- 
no. Paskui jinai užklupo jį vagiantį iš jos brolio ir, užuot pasielgusi 

tinkamai ir pranešusi Abdulrahmanui, bandė Fuadą šantažuoti, 
kad šis dalytųsi su ja grobiu. 

— Jums neatrodo, kad jeigu jinai būtų jį įskundusi, jis būtų nė 
kiek ne mažiau įsiutęs? - paklausė Najiras. 

- Būtų, bet, manau, tada jis nebūtų jos žudęs, - atsakė Osama. - 
Jis nebūtų turėjęs galimybės. Jis užmušė ją apimtas įniršio. Jis ne- 
planavo jos žudyti - tiesiog taip atsitiko. Manau, jeigu jos vietoje 
būtų buvęs vyras ir atėjęs visko jam iškloti, jis nebūtų jo užmušęs. 
Bet ji buvo moteris... - Osama ciniškai patraukė pečiais. - Žinote 
pagrindinę priežastį, dėl kurios jis ėmėsi moteriškų apatinių dra- 
bužių verslo? Jis turėjo maniją - pornografiją. Jo namuose jos buvo 
tokia gausybė, kad net virtuvinis stalas buvo ja užgriozdintas. Jis 
gavo darbą Abdulrahmano parduotuvėje, iš pradžių pardavėjo. 
Vėliau sužinojome iš jo svainio, kodėl jo ėmėsi: jam labai patiko 
čiupinėti manekenus. Fuadas nematė nieko bloga, kad vyras žiūri 
pornografinius žurnalus, visai kas kita, jei moteris elgiasi laisvai. 
Labiausiai jį pykdė, kad Leila elgiasi nepadoriai. Mano nuomone, 
toks požiūris - visiškas nesusipratimas. 

Najirą jo žodžiai ėmė užgauti. 

— Jūs manote, jeigu vyras fundamentalistas, jis negerbia moterų? 

Osama įdėmiai jį nužvelgė. 

— Aš tik noriu pasakyti, kad jis tik apsimetė esąs pamaldus, bet 
savo mąstymu buvo linkęs į kraštutinumus. 

- Religijos klausimais ar požiūriu į moteris? - paklausė Najiras. 

— Požiūriu į moteris. Bet religija yra neatsiejama nuo požiūrio 
į moteris - jums taip neatrodo? Turiu galvoje, ar gali būti geras 
musulmonas, jei manai, kad moterys turi vaikščioti atsidengusios 
veidus? 

Najiras jau nelabai žinojo, ką mano, be to, darėsi per karšta 
ginčytis. 

— Tik jo atvejis - kraštutinis, - aiškino toliau Osama. - Žinote, 
ką jis parašė testamente? Visą savo turtą paliko svainiui Libijoje. O 
seseriai? Nieko. Užtat jis nepagailėjo popieriaus ragindamas ją ne- 
naudoti kosmetikos ir nesielgti kaip kekšei. Ar jums tai nepanašu į 
fundamentalizmą? 

Najiras pajuto, kad detektyvas bando jį išprovokuoti, todėl nie- 
ko neatsakė. Jo galvoje vėl sukosi žodis kasama. Jis dairėsi po aikš- 
tę, bet tas nesibaigęs jųdviejų ginčas tvyrojo lyg būtų labiau apčiuo- 
piamas negu tas dusinantis drėgmės pritvinkęs oras. 

Tolumoje sukaukė automobilių sirenos ir minia subruzdo. 
Žmonės tuoj pat ėmė trauktis mobiliuosius telefonus, tikriausiai 
pranešti draugams, kad tuoj prasidės bausmės vykdymas. Netru- 
kus į aikštę vienas paskui kitą įvažiavo šeši policijos automobiliai; 
jų Žibintai blausiai švysčiojo. Vis dėlto jie neįstengė nustelbti saulės 
ir jos atspindžių nuo mečetės. 

Žmonės suniurnėjo, pamatę iš automobilio išlipant budelį. Jis nie- 
kuo neišsiskyrė iš minios išvaizda: į penktą dešimtį įkopęs tamsaus 
gymio vidutinio ūgio vyras. Vilkėjo šiugždžiu baltu tobu ir šumaga. 
Žvilgsnius jis traukė vien dėl prašmatnaus riesto kardo prie šono. 
Budeliui einant pro minią, susirinkusieji vis kraipė galvas ir aikčio- 
jo žiūrėdami į tą žvilgantį sidabrinį daiktą, neabejotinai išgraviruotą 
žodžiais iš Korano. Sveikai įraudęs jo veidas švietė pasitenkinimu, 
bet Najirui dar labiau šiurpą kėlė kitkas: koks paprastas atrodo tas 
žmogelis. Vyras, kuris užsidirba duoną kapodamas žmonėms galvas, 
galėjo būti jo kaimynas. Jis tikriausiai turi žmoną ir vaikų. 

Budeliui įkandin lyg žąsų pulkas nusekė minia. Į ją bandė įsi- 
brukti kelios moterys, tarp jų ir vienas balto gymio vyras, tikriau- 
siai amerikietis; jo plikė įspūdingai švytėjo saulėje. Najiras pamatė, 
kaip kažkoks vyras sugriebė amerikietį už rankos. Šis išsigando, bet 
vyras jam nusišypsojo ir tarė: 

— Eime, rasiu tau gerą vietelę. 

Jis ėmė brautis pro minią ir ši prasiskyrė praleisdama ame- 
rikietį. 

Kai buvo parinkta egzekucijos vieta, policininkai išvedė iš sto- 
vinčio furgono Fuadą. Jo rankos buvo surakintos už nugaros, akys 
užrištos. Eidamas jis klupčiojo - dėl to, kad nieko nemato, pamanė 
Najiras. Visi Fuado judesiai buvo nerangūs, sukaustyti. Pasigirdo 
kalbos, esą pasmerktuosius prieš egzekuciją apsvaigina narkotikais, 
kad nesipriešintų ir nepradėtų dramatiškai rodyti emocijų. Najiras 
nusprendė, kad tai tikriausiai tiesa. 

Fuadą atvedė į bausmės vykdymo vietą - ant grindinio patiestą 
paprasčiausią polietileno lakštą ir akmens luitą su viename krašte 
išskaptuotu pusmėnuliu. Netrukus Fuadas padės ant jo galvą ir pas- 
kutinį kartą nusilenks Alachui. 

Najiras spoksojo į akmenį jausdamas viduje sunkumą - tartum 
kiekviena jo kūno molekulė staiga būtų virtusi švinine. Jis dar nė 
karto nebuvo matęs viešai vykdomos bausmės ir nebuvo įsitikinęs, 
ar ją ištvers. Karštis svilinte svilino, minia stumdė jį iš visų pusių. 
Tie, kurie buvo ryžtingiau nusiteikę viską gerai matyti, nustūmė jį 
į galą. Pilantis prakaitas tiesiog graužė odą, saulė plieskė it bausda- 
ma, degino sprandą, adatomis badė viršugalvį. Najiras iš paskuti- 
niųjų stengėsi nepamesti iš akių budelio. Kažkas trinktelėjo Najirui 
per petį. Jis atsigręžė ir pamatė moterį, rankine stumiančią jį į šalį. 

Minia liovėsi grumdytis, kai vienas iš pareigūnų ėmė skaityti 
nuosprendį Fuadui. Najirui atrodė, kad žodžius girdi iš kitapus 
milžiniškos prarajos. Prieš jus Fuadas Džamija. Jis pripažintas kal- 
tas nužudęs jauną moterį. Jam skirta mirties bausmė. 

Najiras ėmė brautis į priekį. Pats nesuprato, kodėl jo kojos juda 
į priekį, retkarčiais užmindamos kam ant pirštų, ar iš kur jis randa 
jėgų alkūnėmis skintis kelią toje nepažįstamų žmonių minioje. Jis 
tik žinojo, kad turi nusigauti į priekį, kol nenusileido kardas. Jis pa- 
stebėjo Osamą - šis ištiesęs kaklą jo dairėsi - ir ėmė brautis jo link, 
nepaisydamas piktų riksmų, kol prasimušė į priekį. Fuadas klūpėjo 
ant grindinio, padėjęs galvą ant akmens. Nuo plaukų galiukų lašėjo 
prakaitas. 

Osama paaiškino, kad vyras, stovintis šalia vieno iš pareigūnų, 
yra Leilos brolis Abdulrahmanas, jaunuolis šalia jo - Leilos gimi- 
naitis Raidas. Vaikinas atrodė išbalęs, paskendęs mintyse. 

Budelis kreipėsi į aukos brolį: 

— Pone Navarai, jūs turite dar vieną galimybę dovanoti šiam 
žmogui. Ar sutinkate? 

Abdulrahmanas nužvelgė Fuadą, susigūžusį ant grindinio it 
koks mažas, aklas, sustingęs iš baimės Žvėrelis. Ilgai į jį žiūrėjo, o 
visą tą laiką minia sulaikiusi kvapą nenuleido akių nuo sielvarto 
kupino Abdulrahmano veido. 

— Ne, - galop tarė šis, - nesutinku. 

Budelis linktelėjo visai kaip padavėjas, kurio klientas paprašė 
atnešti sąskaitą. Tada pasisuko į Fuadą ir liepė jam sakyti šahadą - 
žodžius „Nėra jokios dievybės, išskyrus Dievą, o Mahometas - jo 
pasiuntinys.“ Fuadas tesugebėjo pasakyti pusę ir nutilo. 

Įgudusia ranka, lengvai, budelis įrėmė kardo smaigalį Fuadui į 
juosmenį ir laikė, kol pasmerktasis pakėlė galvą. Tada budelis sklan- 
džiu, teatrališku gestu aukštai iškėlė kardą. Najiras spoksojo į ge- 
ležtę ir jo mintyse pašėlusiai sukosi žodis kasama. Geležtė nusilei- 
do. Žybtelėjo šviesa. Metalas dunkstelėjo į akmenį. Aiktelėjimas ir 
trumpas netikėtumo šūksmas. Fuado galva nusirito ant grindinio. 

Iš kaklo ištryško kraujas ir apšlakstė polietileno lakštą. Kažkas 
Najirui ir Osamai už nugarų nualpo, minioje kilo sumaištis. Najiras 
atsigręžė, bet pamatė vien šimtus baltų tobų - akinamai baltą lauką. 

Visi garsai nutilo. Žodis nustojo sukęsis Najiro galvoje. Jis spok- 
sojo į grindinį, į vyrus, pasilenkusius pakelti nukirstos galvos, 
į gydytoją, palinkusį prie Fuado lavono patvirtinti, kad jis negy- 
vas - tarsi tai dar nebūtų aišku. Najiras pajuto, kad vėl ima norma- 
liai kvėpuoti ir kad visą kūną užlieja maloni vėsa. Galvoje pasirodė 
kitas žodis, giminingas kasama - kisma. Dalia. Tavo dalis. Pusė to, 
kas buvo padalyta. 

Jis nusprendė, kad Fuadas nusipelnė to, ką gavo. 

NAJIRAS ĖJO ŠALIA KATIOS. Juodu žingsniavo neskubėdami; 
ji buvo nusileidusi burką ir retkarčiais stabtelėdavo, pasikeldavo 
audeklą ir žiūrėdavo į saulę, besileidžiančią virš Raudonosios jū- 
ros. Najirui teko atidžiai ją stebėti. Ne kartą jis atsigręžė ir pama- 
tė, kad ji atsiliko. Tas nedidelis sukrėtimas suvokus, jog ją pametė, 
nesvarbu, kad tik akimirką, kėlė jam klausimų apie visus aplink 
vaikštinėjančius vedusius vyrus. Jie pilni pasitikėjimo ėjo šaligat- 
viais, o žmonos paklusniai sekė, atsilikusios dešimčia žingsnių. Iš 
kur tie vyrai žino, kad žmonos iš tiesų eina iš paskos? Gal jos stab- 
teli pasidairyti po parduotuvių vitrinas ar paslapčiomis pasikelia 
burkas ir merkia akį nepažįstamiems vyrams? 

Šįvakar Katia buvo nekalbesnė negu paprastai. Dėl to jis nuo- 
gąstavo, bet juto pats spinduliuojąs tiesiog begalinį kilniadvasiš- 
kumą. Mat įsivaizdavo, kad tylėdama moteris elgiasi taip pat kaip 
vyras, kai mėnesį užsidaro nuo pasaulio dykumoje. Jis pats dažnai 
taip elgdavosi, todėl dabar, kai ji šitaip tylėjo, nematė nieko bloga. 
Vis dėlto jam norėjosi, kad ji palaikytų pokalbį ir į jo klausimus 
atsakytų ne vien aiva* ir la**. 


* Taip (arab.). 
** Ne (arab.). 

Saulė nusileido žemiau horizonto ir žaižaruojančios spalvos 
pertraukė jo mintis; akimirką rausvi ir auksiniai spinduliai kartu 
su žaluma dvelkiančiu vėjeliu reginį nuo Kornišo padarė tokį jau- 
dinantį kaip malda per ramadaną. 

Matyt, visi išėję į pajūrį galvojo apie valgį. Oras buvo neįprastai 
vėsus tam metų laikui - ne daugiau kaip 30 laipsnių, todėl pusė 
Džidos išėjo pavalgyti po atviru dangumi. Miestiečiai pasitie- 
sė kilimus paplūdimiuose, šalikelėse, automobilių aikštelėse. Kiti 
pasistatė palapines tiesiai ant šaligatvių. Ant nusidriekusio iki pat 
horizonto keturių metrų pločio Kornišo šaligatvio, ko gero, būtų 
išsitekusi visa šalis. Mažiau pasirengusieji atsisėdo ant smėlio ša- 
lia kioskų, prekiaujančių balela*. Kas keli žingsniai virš šaligatvio 
sklido šiltas avinžirnių ir ant žarijų keptos ėrienos aromatas. Nors 
šeimos laikėsi pagarbaus atstumo viena nuo kitos, jų čia knibždėjo 
nelyginant žuvų koralų rife. 

— Kaip sekasi darbas? - paklausė Najiras, vildamasis, kad Katia 
dėl to tokia nekalbi, o ne dėl kokios rimtesnės priežasties ar dėl jo. 

— Gerai, - atsakė ji vėl daug negalvodama. Jam knietėjo ką nors 
atkirsti, bet nenorėjo jos erzinti. 

Juodu tylėdami ėjo dar dešimt minučių, kol pasiekė restora- 
ną - ramų, pritaikytą šeimoms. Čia galėjai pavakarieniauti atskira- 
me namelyje, pasislėpęs nuo smalsių žvilgsnių. Najiras kelis kartus 
buvo čia su Samiru ir valgiai visąlaik buvo puikūs. 

— Kaip čia gražu! - sušuko Katia. - Kaip suradai šią užeigą? 

- Čia daugelio mėgstama nardymo vieta. - Jis parodė ranka į 
vandenį, prasidedantį už kokių dešimties metrų nuo restorano. Ka- 
tia tarsi norėjo kažką sakyti, bet apsigalvojo. 

Padavėjas nusivedė juos į namelį, kuriame vos galėjai išsitekti 
dviese. Sienos buvo iš tamsaus bambuko kaip polinezietiškų lūšnų, 
bet viena statinio pusė buvo atvira, tad jie matė akmenų nusėtą 
paplūdimį ir už jo saulėlydžio žaroje žvilgančią Raudonąją jūrą. 
Jeigu norės intymesnės aplinkos, galės nuleisti nuo sienos susuka- 
mą širmą. Juodu atsisėdo ant pagalvėlių, padėtų ant žolių kimšto 


* Pikantiškas patiekalas iš avinžirnių ir juodųjų pupelių. 

čiužinio. Grįžo padavėjas, nešinas vandeniu ir valgiaraščiais. Katia 
paklausė apie įvairias žuvų rūšis, Najiras jai patarė, ką rinktis, nors 
mintimis nuklydo į tos popietės įvykius. 

Jis nuėjo pas ją į namus, kai ji dar nebuvo grįžusi iš darbo. Iš 
pradžių tėvas sutiko jį atsargiai; matyt, iš Najiro išraiškos suprato, 
ko šis atėjo. Palydėjęs svečią į svetainę, Abu atnešė didelį arbatinį ir 
datulių, atsisėdo priešais ir tarė: 

— Na, tai kaip laikotės, pone Šarki? 

Kadangi kreipėsi į Najirą pavarde, visas pokalbis atrodė dar ofi- 
cialesnis. Najiras prisivertė šnekėtis apie orus; jis suvokė, kad Abu 
nesiruošia padėti jam atsipalaiduoti, todėl jautė vis didesnę įtampą. 
Galop Najiras nusprendė, kad užteks aušinti burną, ir tarė: 

— Atėjau prašyti jūsų leisti Katiai už manęs tekėti. 

Abu atsirėmė nugara į sofos atlošą ir ramiai jį nužvelgė. Na- 
jiras stengėsi sėdėti nekrustelėdamas. Jis padėjo arbatos puodelį 
kad jam derėtų pasakyti kai ką daugiau, bent jau paaiškinti, ko- 
dėl nori vesti jo dukrą, bet neprisivertė prabilti. Tai būtų prilygę 
prisipažinimui, kad jis praleido su ja užtektinai laiko ir žino, jog 
ji verta jo meilės dėl daugybės priežasčių. Žinia, Abu veikiausiai 
įtarė juodu nemažai bendravus, bet Najiras nebuvo nusiteikęs 
pats apie tai pasakoti. 

Nejaukią tylą nutraukė Katios tėvas. Jis vėl atsisėdo tiesiai ir 
tarė: 

- Esi geras musulmonas, Najirai. Manau, būtum puiki pora 
mano dukrai. 

Štai ir viskas. Iš netikėtumo Najiras išleido džiugų atodūsį, bet, 
pamatęs rūstų Abu veidą, iškart surimtėjo. Palengvėjimas ir jaudu- 
lys sulaukus Katios tėvo palaiminimo taip įkvėpė Najirą, kad jis ne 
nuėjo, o sklęste nusklendė prie durų. Abu irgi atrodė patenkintas ir 
sveikindamas energingai paspaudė ranką. 

Najirą Abu išlydėjo pro duris tokiais žodžiais: 

- Pasakysiu jai, kad gavai mano palaiminimą, bet norėčiau, kad 
pats su ja pasikalbėtum, prieš man ką nors jai sakant. 

- Gerai, - suglumęs atsakė Najiras, - aš su ja pasikalbėsiu. 

Išėjus Najirą apėmė išgąstis. Dabar sprendimas priklausys nuo 
Katios. Be abejo, Najiras žinojo, kad ši valanda išmuš. Tradiciš- 
kai dėl vedybų derėdavosi tėvai, bet Abu ką tik visą atsakomy- 
bę užkrovė Najirui. Jeigu Katia nesutiks tekėti, ji pati pasakys tai 
Najirui. Nejaugi ši mintis jam atrodė tokia bauginanti vien dėl 
išdidumo? 

Najiras įtarė, nors nebuvo įsitikinęs, kad Abu šitaip elgiasi dėl 
Katios, o ne todėl, kad yra neatsakingas ar bailus žmogus. Bet Naji- 
ras gerai nesuprato jo motyvų ir ką toks tėvo elgesys reikš Katiai. 

Šios mintys slėgė Najirą, kai išėjo padavėjas ir jis liko sėdėti 
priešais Katią. Šį vakarą ji atrodė kitokia negu visada, kuo - jis 
negalėjo paaiškinti. Ji keitėsi tiesiog jam bežiūrint. Tai buvo nebe 
moteris, kurios jis geidė, bet moteris, kurią jis galbūt ves, kuri gal- 
būt taps jo žmona, meiluže, drauge. Juodu valgė jūrų ešerius, gėrė 
ką tik išspaustas mangų sultis ir jis susigriebė dažniau žiūrintis 
jai į veidą, tyrinėjantis jos bruožus, tartum norėdamas įsitikinti, 
kad jie iš tikro nepasikeitė. Juodu kalbėjosi apie Leilos bylą, bet 
trumpai, nes ji ėmė pasakoti apie kitas bylas, prie kurių dirba. Ka- 
tios kalbos jam dar kartą priminė, kad ji myli savo darbą, kad jos 
planuose, ko gero, nėra santuokos ir vaikų, bet klausimas, nedavęs 
jam ramybės pastarąsias dvi savaites - o, kalbant atvirai, pastaruo- 
sius devynis mėnesius, - dabar nebesulaikomai veržėsi į paviršių. 
Prisimindamas, kaip Omranas šoko nuo kopos krašto, jis padėjo 
šakutę ir paklausė: 

— Katia, ar tekėsi už manęs? 

Stiklinę ant padėkliuko dedanti jos ranka sustingo. Iš pradžių 
veide pasirodant nesmagią išraišką. Katia pastatė stiklinę ir įkvėpė. 

— Najirai... 

Ji niekaip negalėjo prašnekti. Jam knietėjo jai pasakyti, kad tuos 
kelis mėnesius nesikalbėjo su ja, nes bijojo. Ta baimė buvo neįvei- 
kiama, tokia stipri ir nesuvokiama, kad jis negalėjo jos paaiškinti 
net pats sau. Tačiau po pertraukos ją pamatęs suvokė, kad jam jos 
reikia. Jis tik viliasi, kad dar nevėlu. Najirą apėmė akimirkos silp- 
numas, o paskui visą užliejo neregėto pasitikėjimo savimi banga. 

— Katia, - tarė jis, - žinau, kad nesu tobulas ir gal tau netinku. 
Žinau, kad tu myli savo darbą ir kad gali būti sunku turėti vaikų, 
kai tiek daug dirbi. Bet aš manau, kad mudu galime būti kartu. Mes 
galime rasti būdą tai pasiekti. 
jos veido ir kad paskatintų ją pažvelgti jam į akis, bet ji ir toliau 
neatplėšė akių nuo padėkliuko po stikline. 

— Katia! 

Ji nurijo seiles; atrodė išsigandusi. Jis pats nepajuto, kaip palietė 
Katiai skruostą ir pasuko jos veidą į save. Skruostas buvo šiltas, 
švelnus. Ji nesipriešino. Kai pakėlė į jį akis, Najiras pamatė, kad jos 
drėgnos ir kupinos išgąsčio. Visas jo kūnas staiga ėmė raginti jį pa- 
silenkti arčiau; jis pakluso šiam impulsui ir net savo nosimi palietė 
jos, kad ji nesitrauktų. Bet ji nesitraukė. Tada Najiras ją pabučia- 
vo - iš pradžių švelniai, o kai sausos jų lūpos susilietė, - aistringiau, 
ir jo galvoje pasipylė kibirkštėlės. 


Katia atitraukė lūpas pirma. 

— Najirai... - tarė ji tyliai, apstulbinta savo pačios, bet dar la- 
biau - jo elgesio. Vadinasi, žmonės sako tiesą: kai vyras pernelyg 
gniaužia savo jausmus, tai gali atvesti tiesiai į nuodėmę. Ji užsiden- 
gė burną delnu ir iš netikėtumo nervingai sukikeno. 

Vos prieš penkias minutes ji jautėsi ne itin smagiai, nes nebuvo 
įsitikinusi, kad Najirui su ja malonu. Vienu metu jis atrodė be galo 
sunerimęs. Dabar ji žinojo kodėl. Aišku, jai reikėjo tikėtis, kad jis pa- 
sipirš. Jisai niekados nebūtų kvietęs jos į pasimatymą dėl kokios kitos 
priežasties. Iš pradžių ji buvo nusiteikusi kiek priešiškai, bet švelnus 
jo balsas, jos skruostą palietęs delnas sukėlė jai kažkokį tūžmingą 
maištingumą - juo Katia užkrėtė ir jį. Ji nebežinojo, ką daro, tik juto, 
kaip elgiasi jos kūnas. O štai protas, rodės, blaškosi dulkių vėtroje. 

Ji atsisėdo tiesiai, pakėlė stiklinę su sultimis ir vėl padėjo ant stalo. 
Atleisk, - vos neleptelėjo ji, bet jai nereikėjo atleidimo - ji tik buvo 
išsigandusi. Tekėti? Už Najiro?! Mintyse šmėstelėjo motina - kaip ji 
daugybę kartų nusivylė, kaip niršdavo. Mama nemanė, kad jos vyras 
toks konservatyvus. O štai ji, Katia, puikiai žino, kas jai peršasi. 

— Najirai, — tarė ji, — aš ne... 

— Tu bijai, - pertarė jis ją, - aš taip pat. 

Ji nustebo, bet ėmė aiškinti: 

— Turiu žinoti, kad gerbsi mane, mano darbą. Ir visa kita, ką 
galbūt norėsiu daryti, - tai sakydama ji žiūrėjo jam tiesiai į akis, bet 
jis atlaikė jos žvilgsnį. - Man tik būtina žinoti... 

— Aš nepražudysiu nė vieno, - sukuždėjo jis švelniai ir iš Najiro 
tono ji suprato, kad jis cituoja Koraną: Aš nepražudysiu nė vieno 
jūsų padaryto darbo... 

Katia atpažino tą citatą, tad Najirui nė nereikėjo jos baigti: ...jei 
tai būtų vyras ar moteris... Vieni jūs iš kitų. 

Ji pajuto, kad tuoj nesulaikys ašaros ir ji nuriedės skruostu. 

— Tuoj pat apsispręsti negaliu, - tarė Katia. 

- Tau ir nereikia atsakyti šiandien, - patikino Najiras. 

Kai Katia sukaupė tiek drąsos, kad įstengė vėl pažvelgti Najirui 
į akis, pamatė jį supratus, ką jinai norėjo pasakyti. 

Juodu šaligatviu grįžo prie Najiro automobilio, nelabai žinoda- 
mi, ką kalbėti. Katia negalėjo susikaupti ir galvoti. Tyla užsitęsė. 
Tada juodu užvaldė kiti pojūčiai. Gardūs kvapai, kūnus glostantis 
šiltas vėjelis, po atviru dangumi pavalgyti susirinkę vyrai su žmo- 
nomis ir vaikais - savotiški jųdviejų laimės pranašai. Lyg ir mai- 
šatis, bet neregėta palaima. Katiai švystelėjo viltis, kad ji vis dėlto 
ras laimę. Ji prisiglaudė arčiau ir atsargiai, kad niekas nepastebėtų, 
delnu palytėjo jo ranką. 

Najiras nusišypsojo ir nesustodamas nuėjo toliau. 


Zož FERRARIS persikėlė į Saudo Arabiją pasibaigus Persijos 
įlankos karui. Ten gyveno su tuomečiu vyru ir gausia jo šeima, pu- 
siau saudoarabais, pusiau Palestinos beduinais. Ji baigė Kolumbijos 
universitetą (turi vaizduojamųjų menų magistro laipsnį). Anksčiau 
parašė romaną „Liepsnojantis smėlis“. Šiuo metu gyvena San Fran- 
siske ir Kentukio valstijos Leksingtono mieste. 

